
CIP = Curtea Internaţională Penală 


CÎS = Camera Înregistrării de Stat 
CJC = Codul jurisdicției constituționale 
CM = Codul muncii 
CP = Codul penal 
CPC = Codul de procedură civilă 
CPP = Codul de procedură penală 
CRM = Constituţia Republicii Moldova 
CU = Curtea Europeană a Drepturilor Omului 
DE = Dicţionarul enciclopedic, Cartier, 2000 
Dec. CA = Decizia Curţii de Apel 
Dec. Tr. Chişinău = Decizia Tribunalului Chişinău 
DEX = Dicţionarul explicativ al limbii române 
DTI = Departamentul Tehnologii Informaționale 
DUDO = Declaraţia Universală a Drepturilor Omului 
FMI = Fondul Monetar Internaţional 
HG = Hotărârea Guvernului 
HP CSJ = Hotărârea Plenului Curţii Supreme de Justiţie 
HP JSRM = Hotărârea Plenarei Judecătoriei Supreme a Republicii Moldova 
JM = Judecătoria Militară 
M = monitor şi derivatele 
MA = Ministerul Apărării 
MAI = Ministerul Afacerilor Interne 
MF = Ministerul Finanţelor 
MO = Monitorul Oficial 
MS = Ministerul Sănătăţii 
nr. = număr şi derivatele 
ONU = Organizaţia Naţiunilor Unite 
ord. = ordin şi derivatele 
p. = punct şi derivatele 
pag. = pagina şi derivatele 
PPA = Primul Protocol adițional 
rec. = recomandare şi derivatele 
reg. = regulament şi derivatele 
rez. = rezoluţie şi derivatele 
RM = Republica Moldova şi derivatele 
RND = Revista Naţională de Drept 
sec. = secţiune şi derivatele 
sent. = sentinţa şi derivatele 
SFS = Serviciul Fiscal de Stat 
TI = Tratate internaționale la care Republica Moldova este parte 
TVA = taxa pe valoarea adăugată 
ULIM = Universitatea Liberă Internaţională din Moldova 
USM = Universitatea de Stat din Moldova 
PARTEA SPECIALĂ 
CAPITOLUL I 
INFRACȚIUNI CONTRA PĂCII ŞI SECURITĂȚII OMENIRII, INFRACȚIUNI DE RĂZBOI 
Articolul 135. GENOCIDUL 
Săvârşirea, în scopul de a nimici în totalitate sau în parte un grup naţional, etnic, rasial sau religios, a 
vreuneia din următoarele fapte: 
a) omorârea membrilor acestui grup; 
b) atingerea gravă a integrităţii fizice sau mintale a membrilor grupului; 
c) luarea de măsuri pentru scăderea natalității în sânul grupului; 
d) traficul copiilor ce ţin de grupul respectiv; 
e) supunerea intenţionată a grupului la condiţii de existenţă care conduc la exterminarea lui fizică 
totală sau parţială, 
se pedepseşte cu închisoare de la 16 la 25 de ani sau cu detenţiune pe viaţă. 


1. Genocidul comis atât în timp de pace, cât şi în timp de război este o crimă de drept internațional penal. 
Componenţa de infracţiune este formulată pornind de la prevederile art.2 al Convenţiei pentru prevenirea şi 
reprimarea crimei de genocid din 9 decembrie 1948 (TI, vol.I, pag.100-104). 

2. Latura obiectivă a infracțiunii se manifestă prin acţiunile orientate spre a nimici în totalitate sau în parte 
un grup naţional, etnic, rasial sau religios, prin vreuna din următoarele fapte: 

a) Omorârea membrilor acestui grup. Activitatea infracţională a acestei forme de realizare a laturii 
obiective este identică cu cea prevăzută în art.145 CP. 

b) Atingerea gravă a integrităţii fizice sau mintale a membrilor grupului. Activitatea infracţională a 
acestei forme de realizare a laturii obiective este identică cu cea prevăzută în art.151 CP. 

c) Luarea de măsuri pentru scăderea natalității în sânul grupului. Activitatea infracţională se realizează 
prin avorturi forțate, acte de sterilizare, castrare etc. care au ca scop împiedicarea procreării în sânul grupului. 

d) Traficul copiilor ce ţin de grupul respectiv. Această formă de activitate infracţională constă în 
distrugerea indirectă a grupului, traficul copiilor efectuându-se contra voinţei membrilor grupului într-o altă 
colectivitate sau grup. 

e) Supunerea intenționată a grupului la condiții de existenţă care conduc la exterminarea lui fizică totală 
sau parțială. Sunt cunoscute următoarele modalităţi de realizare a acestei activităţi infracţionale: neasigurarea 
asistenţei medicale, crearea unor condiţii inumane de existenţă: hrană, locuinţă, obiecte vestimentare. 

3. Latura subiectivă se realizează prin intenţie directă şi prin existenţa unui scop urmărit de făptuitor - în 
mod special - nimicirea în totalitate sau în parte a unui grup naţional, etnic, rasial sau religios. 

4. Subiect al infracțiunii poate fi orice persoană fizică responsabilă, care a atins vârsta de 16 ani. 

ARTICOLUL 136. ECOCIDUL 

Distrugerea intenţionată în masă a florei sau a faunei, intoxicarea atmosferei ori a resurselor acvatice, 
precum şi săvârşirea altor acţiuni ce pot provoca sau au provocat o catastrofă ecologică, 

se pedepsesc cu închisoare de la 12 la 20 de ani. 

1. Etimologia termenului este greco-latină: oikos în greceşte înseamnă casă, gospodărie, iar cido în latină 
înseamnă a omorî. Literalmente ideea de ecocid se descifrează prin a omori casa. 

2. Infracţiunile de ecocid sunt aceleaşi infracţiuni ecologice, însă de proporţii globale sau regionale cu 
consecinţe ireversibile pentru natură şi om. Din acest motiv şi deoarece atentează la menţinerea securităţii 
omenirii, infracţiunea de ecocid este plasată în primul capitol. 

3. Comunitatea internaţională a elaborat un şir de convenţii prin care este recunoscut şi garantat dreptul 
fundamental al omului la un mediu sănătos şi echilibrat. RM, ratificând convențiile respective (Convenţia 
privind conservarea vieţii sălbatice şi a habitatelor naturale din Europa, adoptată la Berna la 19.09.1979; 
Convenţia privind evaluarea impactului asupra mediului în zonele transfrontaliere, adoptată la Espoo, 
Finlanda, la 25.02.1991; Carta Mondială pentru natură, adoptată la New York la 28.10.1982, a se vedea TI, 
vol.7, pag.59-65), şi-a demonstrat ataşamentul față de ideile exprimate, conştientizând faptul că distrugerea 
mediului duce, ireversibil, şi la distrugerea fiinţei umane. 

4. Problema mediului este o problemă primordială pentru stat şi societate. Art.137 din CRM proclamă 
dreptul la un mediu sănătos: "1) Fiecare om are dreptul la un mediu neprimejdios din punct de vedere ecologic 
pentru viaţă şi sănătate, precum şi la produse alimentare şi obiecte de uz casnic inofensive...". 

5. Latura obiectivă a ecocidului se realizează prin distrugere intenționată în masă a florei sau a faunei; 
intoxicare a atmosferei ori a resurselor acvatice; săvârşire de alte acţiuni ce pot provoca sau au provocat o 
catastrofă ecologică. 

Esenţa ideatică a sintagmei distrugere intenționată în masă a florei sau a faunei presupune acţiuni 
intenţionate de nimicire a speciilor de animale sau a plantelor care există într-un anumit mediu sau regiune într- 
un număr sau proporţie care pun în primejdie perpetuarea speciei. 

Noţiunea de intoxicare a atmosferei ori a resurselor acvatice înglobează acţiunile de impurificare a 
aerului, apelor cu substanţe chimice, deşeuri, gaze de eşapament şi reziduuri industriale, agricole, comunale, de 
transport auto etc., care depăşesc limitele şi normele stabilite de legislaţie. 

Prin catastrofă ecologică se înţelege un eveniment tragic de proporţii regionale sau globale, ireversibil 
pentru natură şi fiinţa umană (catastrofa de la Cernobâl). 

6. La stabilirea cuantumului despăgubirilor cauzate naturii se vor aplica prevederile din Codul silvic, 
Codul funciar, Codul apelor, Codul subsolului, Legea regnului animal etc. 

7. Latura subiectivă a infracţiunii de ecocid se realizează prin intenţie directă sau indirectă. 

8. Subiect al infracţiunii poate fi orice persoană fizică responsabilă, care a atins vârsta de 16 ani. 

Articolul 137. TRATAMENTE INUMANE 

(1) Supunerea, prin orice metode, la tortură sau tratamente inumane pentru a cauza în mod intenţionat 
mari Suferinţe sau vătămări grave integrităţii corporale sau sănătăţii răniților, bolnavilor, prizonierilor, 


persoanelor civile, membrilor personalului sanitar civil sau al Crucii Roşii şi al organizaţiilor asimilate 
acesteia, naufragiaţilor, precum şi oricărei alte persoane căzute sub puterea adversarului, ori supunerea 
acestora la experienţe medicale, biologice sau ştiinţifice care nu sunt justificate de un tratament medical în 
interesul lor 

se pedepseşte cu închisoare de la 8 la 15 ani. 

(2) Săvârşirea faţă de persoanele indicate la alin. 1 a uneia dintre următoarele fapte: 

a) constrângerea de a îndeplini serviciul militar în forțele armate ale adversarului; 

b) luarea de ostatici; 

c) deportarea; 

d) dislocarea sau lipsirea de libertate fără temei legal; 

e) condamnarea de către o instanţă de judecată constituită în mod ilegal fără judecată prealabilă şi fără 
respectarea garanţiilor juridice fundamentale prevăzute de lege, 

se pedepseşte cu închisoare de la 12 la 20 de ani. 

(3) Torturarea, mutilarea, exterminarea Sau executarea fără o judecată legală a persoanelor 
menţionate la alin.1, 

se pedepseşte cu închisoare de la 16 la 25 de ani sau cu detenţiune pe viaţă. 

1. Recunoaşterea demnităţii inerente tuturor membrilor familiei umane şi a drepturilor lor egale şi 
inalienabile constituie baza libertăţii, a justiţiei şi a păcii în lume. 

2. Termenii şi noţiunile folosite în desemnarea conceptului de tratament inuman sunt explicate şi utilizate 
în sensul pe care li-l oferă Convenţia împotriva torturii şi altor pedepse ori tratamente cu cruzime, inumane Sau 
degradante, adoptată la New York la 10 decembrie 1984 (TI, vol.I, pag.129-144) şi PPA la CG (TI, vol:5, 
pag.194-196), semnat la 12 august 1949, referitor la protecția victimelor conflictelor armate internaţionale 
(art.8): 

a) supunerea unei persoane la tratament inuman se realizează prin orice metode de lpsire a persoanei de 
condiţii elementare de viaţă, de hrană, locuinţă, îmbrăcăminte, de igienă, asistență medicală etc., greu de 
suportat fizic şi umilitoare din punct de vedere moral; 

b) termenul tortură desemnează orice act prin care i se provoacă persoanei suferinţe de natură fizică sau 
psihică, în special cu scopul de a obține, de la această persoană sau de la o persoană terță, informaţii sau 
mărturisiri, de a o pedepsi pentru un act pe care aceasta sau o terță persoană l-a comis sau este bănuită că l-a 
comis, de a o intimida sau de a face presiune asupra unei terţe persoane, sau pentru orice alt motiv bazat pe o 
formă de discriminare, oricare ar fi ea, atunci când o asemenea durere sau suferință sunt provocate de către un 
agent al autorității publice sau orice altă persoană care acţionează cu titlu oficial, sau la instigarea sau cu 
consimţământul expres sau tacit al unor asemenea persoane; 

c) prin sintagma mari suferințe se înţelege durerea fizică sau morală, starea persoanei care resimte 
puternic o durere fizică sau psihică; 

d) noţiunea de vătămare gravă a integrităţii corporale sau a sănătăţii persoanei supuse tratamentului 
inuman este explicată în comentariul la art.151 CP; 

e) prin termenii răniți şi bolnavi se înţeleg persoanele, militari sau civili, care, ca urmare a unui 
traumatism, a unei boli sau a altor incapacităţi sau tulburări fizice sau mintale, au nevoie de îngrijiri medicale şi 
care se abţin de la orice act de ostilitate. Aceşti termeni vizează, deopotrivă, lăuzele, nou-născuţii şi alte 
persoane care ar putea avea nevoie de îngrijiri medicale imediate, cum ar fi infirmii şi femeile însărcinate, şi 
care se abţin de la orice act de ostilitate; 

f) prin noţiunea de prizonier de război se înţelege o persoană care ia parte la ostilităţi şi cade în mâinile 
părţii adverse. Prizonierul de război este presupus a fi şi, în consecinţă, este protejat de prevederile celei de-a 
III-a Convenții de la Geneva, atunci când el revendică statutul de prizonier de război sau rezultă că are dreptul 
la statutul de prizonier de război; 

g) este considerată civilă orice persoană care nu aparţine uneia din categoriile prevăzute în art.4 A 1), 2), 
3) şi 6) al celei de-a III-a CG şi în art.43 al PPA. În caz de îndoială, persoana respectivă va fi considerată civilă 
(art.50 PPA). Populaţia civilă cuprinde toate persoanele civile. Prezenţa în mijlocul populaţiei civile a 
persoanelor izolate care nu corespund definiției de persoană civilă nu privează această populaţie de calitatea sa; 

h) prin noţiunea de personal sanitar civil se înţelege totalitatea angajaţilor care au în funcţie îngrijirea 
bolnavilor şi răniților în armată sau a civililor în unităţile de întremare şi de diagnosticare; 

i) prin personal al Crucii Roşii şi al organizaţiilor asimilate acesteia se înţelege totalitatea angajaţilor în 
organizaţia internațională a Crucii Roşii şi în alte societăţi naţionale voluntare de asistenţă, recunoscute legal şi 
autorizate de către o parte la conflict; 

)) prin termenul naufragiați se înţeleg persoanele, militari sau civili, care se află într-o situaţie periculoasă 
pe mare sau în alte ape, ca urmare a nenorocirii care-i loveşte sau care loveşte nava sau aeronava care-i 


transportă, şi care se abţin de la orice act de ostilitate. Aceste persoane, cu condiţia ca ele să continue să se 
abțină de la orice act de ostilitate, vor continua să fie considerate naufragiaţi în timpul salvării lor până vor fi 
dobândit un alt statut în virtutea Convenţiilor sau a PPA la CG; 

k) prin supunere a unei persoane la experienţe medicale biologice sau ştiinţifice se înţelege folosirea 
persoanei ca material viu pentru efectuarea unor anumite experimente. Pentru existenţa infracțiunii în această 
modalitate este necesar ca experienţele la care este supusă persoana să nu fie justificate de un tratament medical 
în interesul ei. 

3. Alin.2 art.137 prevede următoarele circumstanţe agravante care se referă la formele de realizare a laturii 
obiective: 

a) constrângerea de a îndeplini serviciul militar în forțele armate ale adversarului presupune 
determinarea persoanei de a se încadra efectiv în forțele armate ale adversarului sau de a presta nişte servicii în 
favoarea acestora; 

b) luarea de ostatici presupune lipsirea de libertate a uneia sau a mai multor persoane drept represalii ori 
impunerea adversarului la o anumită conduită. Prin ostatic se înţelege o persoană dintr-un teritoriu ocupat în 
timp de război, reţinută de ocupant drept garanţie pentru a preveni acte ostile împotriva sa. Pentru intensificarea 
presiunilor, ostaticii sunt amenințați cu moartea. Pentru a exista componenţa de infracţiune dată, nu are 
însemnătate numărul persoanelor luate ca ostatici şi nici durata reţinerii lor în această stare; 

c) deportare înseamnă a trimite forţat persoana din teritoriul în care se află în teritoriul statului străin, 
inamic, sau într-un alt teritoriu ocupat de inamic. Pentru existenţa infracțiunii nu are importanţă numărul 
persoanelor deportate, durata deportării şi distanţa. Latura obiectivă a infracţiunii de deportare este realizată 
chiar dacă a fost deportată o singură persoană; 

d) dislocarea sau lipsirea de libertate fără temei legal. Prin dislocare se înţelege o mutare forţată dintr-o 
localitate în alta, dar în interiorul aceluiaşi stat. Numărul persoanelor dislocate şi durata dislocării nu au un rol 
hotărâtor la calificarea infracţiunii de tratamente inumane. Prin lipsire de libertate se înţeleg o serie de acţiuni 
prin care se restrânge libertatea persoanei aflate sub puterea forţei inamice: amplasarea persoanelor în lagăre sau 
în alte locuri de detenţie. Pentru ca infracţiunea să fie calificată ca atare, această acţiune trebuie să fie lipsită de 
temei legal; 

e) condamnarea de către o instanţă de judecată constituită în mod ilegal, fără judecată prealabilă şi fără 
respectarea garanţiilor juridice fundamentale prevăzute de lege, înseamnă pronunţarea unei sentinţe de 
condamnare nerespectând procedura legală stabilită de lege şi neglijând mijloacele prin care se asigură 
învinuiților o judecată legală (dreptul la apărare, dreptul liber la justiţie, dreptul de a nu fi judecat sau pedepsit 
de două ori pentru una şi aceeaşi faptă etc.). 

4. Alin.3 art.137 prevede următoarele circumstanţe agravante: 

a) pentru noţiunea de rorturare a se vedea comentariul termenului tortură efectuat la p.2 lit.b) al art.137; 

b) termenul mutilare desemnează acţiunile de a mutila şi rezultatul ei, adică a tăia, a amputa o parte a 
corpului, a schilodi, a desfigura; 

Cc) termenul exterminare înseamnă a ucide, a nimici, a masacra, a stârpi în masă; 

d) executarea fără judecată legală a persoanelor menţionate în alin.l înseamnă a aduce la îndeplinire o 
hotărâre a unei instanţe ilegale. 

5. Latura subiectivă se realizează prin intenţie directă. 

6. Subiect al infracțiunii de tratament inuman poate fi orice persoană civilă sau militară care a atins vârsta 
de 16 ani. 

ARTICOLUL 138. ÎNCĂLCAREA DREPTULUI UMANITAR INTERNAȚIONAL 

(1) Executarea unui ordin nelegitim care conduce la săvârşirea infracţiunilor prevăzute la art. 137 

se pedepseşte cu închisoare de la 5 la 10 ani. 

(2) Darea de către şef unui subordonat în timpul conflictului armat sau al acţiunilor militare a unui 
ordin vădit nelegitim, orientat spre săvârşirea de infracţiuni prevăzute la art.137, dacă lipsesc semnele unei 
infracțiuni mai grave, 

se pedepseşte cu închisoare de la 8 la 15 ani. 

(3) Neîndeplinirea sau îndeplinirea necorespunzătoare de către şef a obligaţiilor de preîntâmpinare a 
Săvârşirii de către subordonați a infracţiunilor prevăzute la art. 137 

se pedepseşte cu închisoare de la 6 la 12 ani. 

1. Toate unităţile armate care iau parte la conflictele militare sunt puse sub o comandă care răspunde de 
conduita subordonaţilor şi asigură un regim de disciplină internă pentru a asigura respectarea regulilor de drept 
internaţional aplicabile în conflictele armate (a se vedea art.43 PPA). Ordinul are valoare juridică dacă este emis 
şi se încadrează în limitele competenţelor funcționale ale emiţătorului. 


2. Prin ordin se înţelege o dispoziţie cu caracter obligatoriu, scrisă sau verbală, emisă de o persoană 
oficială pentru a fi executată de subalterni. Pentru elucidarea noţiunilor de ordin nelegitim (ordin sau dispoziție 
ilegală) şi ordin vădit nelegitim (ordin sau dispoziţie vădit ilegale) a se vedea prevederile alin.5 şi 6 art.364 CP. 

3. Infracțiunile mai grave decât cele de încălcare a dreptului umanitar internațional sunt genocidul, omorul 
etc. Prin infracțiuni mai grave se înţeleg crimele pentru care este posibilă aplicarea pedepsei cu închisoarea pe 
un termen de peste 15 ani sau detenţiunea pe viaţă, deci infracțiuni deosebit de grave şi excepţional de grave. 

4. Părţile la conflictul militar trebuie să-i însărcineze pe comandanții militari în ceea ce-i priveşte pe 
membrii forțelor armate puse sub comanda lor, precum şi cu privire la celelalte persoane aflate sub autoritatea 
lor pentru a le împiedica să comită infracţiuni prevăzute de CG, să le pedepsească şi să le denunțe autorităţilor 
competente (TI, vol.5, pag.241). 

5. Neîndeplinirea sau îndeplinirea necorespunzătoare de către şef a obligaţiunilor de preîntâmpinare a 
săvârşirii de către subordonați a infracțiunilor prevăzute la art.137 CP ca rezultat al unei atitudini neglijente sau 
neconştiincioase faţă de ele constituie modalităţile de realizare a laturii obiective prevăzute de alin.3 art.138 CP. 

Noţiunile de neîndeplinire sau îndeplinire necorespunzătoare sunt analoage cu cele expuse în comentariul 
art.329 CP. 

6. Latura subiectivă a infracţiunii prevăzute de alin.1 şi 2 ale articolului supus analizei se realizează prin 
intenţie directă. Latura subiectivă a infracţiunii prevăzute în alin.3 se realizează din imprudenţă. 

7. Subiect al infracţiunii de încălcare a dreptului umanitar internațional poate fi orice persoană fizică 
responsabilă, care a atins vârsta de 16 ani, îşi face serviciul militar sau care se încadrează în categoria de 
combatant. Subiectul infracțiunii prevăzute de alin.2 şi 3 este unul special - şeful, comandantul militar. 

Articolul 139. PLANIFICAREA, PREGĂTIREA, DECLANŞAREA SAU DUCEREA 
RĂZBOIULUI 

(1) Planificarea, pregătirea sau declanşarea războiului 

se pedepseşte cu închisoare de la 12 la 20 de ani. 

(2) Ducerea războiului 

se pedepseşte cu închisoare de la 16 la 25 de ani sau cu detenţiune pe viaţă. 

1. Activitatea organizatorică, îndreptată spre planificarea, pregătirea, declanşarea sau ducerea 
războiului, se consideră o infracţiune deosebit de periculoasă contra păcii şi omenirii. În plan universal războiul 
este considerat una dintre cele mai grave crime internaţionale. 

2. În articolul 1 al Rezoluţiei nr.3314 (XXIX) din 14 decembrie 1974 a Adunării Generale a ONU 
agresiunea era definită astfel: "Folosirea forţei armate de către un stat împotriva suveranităţii, integrităţii 
teritoriale ori a independenţei politice a unui alt stat sau în orice alt mod este incompatibil cu Carta ONU". Art.2 
al aceleiaşi rezoluţii prevede că folosirea forţei armate, prin violarea Cartei, de către un stat care acționează 
primul constituie dovada suficientă, prima facie a unui act de agresiune. 

3. Infracţiunea de planificare a războiului înseamnă alcătuirea planului strategic şi tactic de declanşare şi 
de ducere a războiului concret (alegerea ţării care urmează a fi atacată, determinarea termenelor şi a amploarei 
conflictului, potenţialul implicării altor state, fixarea rezultatelor agresiunii etc.). 

4. Etapă de pregătire a războiului de agresiune se consideră acţiunile concrete prin care se realizează 
scopul de perspectivă al infracţiunii de război agresiv (de exemplu, concentrarea forţelor armate într-o regiune 
apropiată de zona de interes a inamicului, săvârşirea unor antrenamente tactice apropiate de luptele reale, 
creşterea producției industriale de război: armament, tehnică militară; pregătirea surplusurilor de hrană, 
medicamente, lubrifianţi şi carburanţi, activizarea acţiunilor de informare asupra statului şi zonei respective, 
pregătirea rezervelor de unităţi de îmbrăcăminte şi încălțăminte pentru bărbaţi etc.). 

5. Noţiunea de declanşare a războiului înseamnă începerea propriu-zisă a războiului, realizarea actului 
concret de agresiune prin declararea sau nedeclararea acestuia. 

6. Prin noțiunea de ducere a războiului se înţelege continuarea războiului deja declanşat. 

7. Printre multiplele forme de agresiune se numără: atacarea armată a teritoriului unui stat străin sau orice 
tip de ocupaţie militară (chiar temporară), invazia, atacul, orice anexare din teritoriul statului atacat, 
bombardarea sau folosirea oricăror alte arme împotriva statului care a constituit ţinta agresorului, blocarea 
porturilor şi a frontierelor statului atacat, folosirea armatei altui stat aflate în baza unor acorduri pe teritoriul 
statului atacat, folosirea bandelor de mercenari etc. 

8. Latura subiectivă a infracţiunii de planificare, pregătire, declanşare sau ducere a unui război agresiv se 
caracterizează prin premeditare şi se realizează întotdeauna prin intenţie directă. 

9. Subiect al infracţiunilor de planificare, pregătire, declanşare sau ducere a războiului poate fi 
preşedintele ţării sau, în lipsa unei asemenea funcţii, persoana care deţine funcția supremă de conducere în stat: 
preşedintele parlamentului, primul ministru. 

Articolul 140. PROPAGANDA RĂZBOIULUI 


(1) Propaganda războiului, răspândirea de informaţii tendenţioase ori inventate, instigatoare la război 
sau orice alte acţiuni orientate spre declanşarea unui război, săvârşite verbal, în scris, prin intermediul 
radioului, televiziunii, cinematografului sau prin alte mijloace, 

se pedepsesc cu amendă în mărime de până la 500 unităţi convenţionale sau cu închisoare de la 3 la 8 
ani, în ambele cazuri cu privarea de dreptul de a ocupa anumite funcţii sau de a exercita o anumită activitate 
pe un termen de până la 5 ani. 

(2) Săvârşirea acţiunilor prevăzute la alin. 1 de o persoană cu înaltă funcţie de răspundere 

se pedepseşte cu amendă de la 500 la 1.000 unităţi convenţionale sau cu închisoare de la 8 la 12 ani, în 
ambele cazuri cu privarea de dreptul de a ocupa anumite funcţii sau de a exercita o anumită activitate pe un 
termen de până la 5 ani. 

1. Propaganda războiului este o infracțiune contra păcii şi securității omenirii. Art.20 al Pactului 
internaţional cu privire la drepturile civile şi politice stipulează direct : "Orice propagandă în favoarea 
războiului este interzisă prin lege. Orice îndemn la ură naţională, rasială sau religioasă care constituie o incitare 
la discriminare, la ostilitate sau violenţă, este interzisă prin lege" (TI, vol.1, pag.38-39). 

2. Prin noţiunea de propagandă a războiului se înţelege răspândirea ideilor, doctrinelor în favoarea 
războiului. 

3. Răspândirea de informaţii tendenţioase ori inventate instigatoare la război înseamnă aducerea la 
cunoştinţa publicului a unor fapte denaturate complet sau parţial, care au drept scop înrădăcinarea în conştiinţa 
membrilor societăţii a unei stări de tensionare psihică sau psihoză a războiului. 

4. Prin orice alte acţiuni orientate spre declanşarea unui război se înţelege orice formă şi tip de 
manifestare, de îndemnare în favoarea războiului. Acţiunile în cauză pot fi săvârşite oral sau în scris, prin 
intermediul radioului, televiziunii, cinematografului, prin internet etc. 

5. Alin.2 art.140 CP prevede propaganda războiului, săvârşită de un subiect special - o persoană cu înalte 
funcții de răspundere (a se vedea prevederile art.123 CP). 

6. Propaganda războiului se caracterizează prin intenție directă. Făptuitorul îşi dă seama de caracterul 
prejudiciabil al acţiunilor sale, creează o stare de pericol în domeniul menţinerii păcii, a prevăzut urmările 
prejudiciabile pentru securitatea omenirii şi le-a dorit. 

7. Subiect al infracţiunii de propagandă a războiului poate fi orice persoană fizică responsabilă, care a 
atins vârsta de 16 ani, iar pentru acţiunile prevăzute de alin.2 art.140 CP - persoana cu înaltă funcţie de 
răspundere, care a atins vârsta de 16 ani. 

Articolul 141. ACTIVITATEA MERCENARILOR 

(1) Participarea mercenarului într-un conflict armat sau la acţiuni militare 

se pedepseşte cu închisoare de la 5 la 15 ani. 

(2) Angajarea, instruirea, finanţarea sau altă asigurare a mercenarilor, precum şi folosirea lor într-un 
conflict armat Sau în acţiuni militare, 

se pedepsesc cu închisoare de la 5 la 15 ani. 

1. Activitatea mercenarilor prejudiciază relaţiile sociale care menţin şi apără pacea, securitatea omenirii. 
Gradul prejudiciabil sporit al infracțiunii este relevat şi în prevederile Convenţiei internaţionale împotriva 
recrutării, folosirii, finanţării şi instruirii mercenarilor, în preambulul căreia se stipulează că mercenarii sunt 
recrutaţi, folosiți, finanţaţi şi instruiți pentru activităţi care violează principiile dreptului internațional, cum ar fi 
suveranitatea, independenţa politică şi integritatea teritorială a statelor, precum şi autodeterminarea popoarelor. 

2. Prin termenul mercenar se înţelege "orice persoană: a) care este special recrutată în ţară sau în 
străinătate pentru a lupta într-un conflict armat; b) care, în fapt, ia parte la ostilități; c) care ia parte la ostilităţi în 
special în vederea obţinerii unui avantaj personal şi căreia îi este efectiv promisă, de către o parte la conflict sau 
în numele ei, o remunerare superioară aceleia promise sau plătite combatanţilor având un grad şi o funcție 
analoage în forţele armate ale acestei părţi; d) care nu este nici resortisant al unei părți la conflict şi nici rezident 
al teritoriului controlat de o parte la conflict; e) care nu este membru al forţelor armate ale unei părți la conflict 
şi f) care nu a fost trimisă de către un stat, altul decât o parte la conflict, în misiune oficială ca membru al 
forţelor armate ale statului respectiv" (art.47 PPA la CG, în TI, vol.5, pag.215). 

3. Noţiunea mercenar este descifrată şi în art.130 CP. 

4. Prin participarea mercenarului la un conflict armat sau la acțiuni militare se înţeleg acţiunile de luptă, 
participarea la ostilităţi în vederea obținerii unui avantaj personal. 

5. Prin noţiunea de angajare se are în vedere activitatea unei persoane privind atragerea a două sau mai 
multor persoane în conflictul militar sau acţiunile militare în calitate de mercenar. 

6. Instruirea mercenarilor constituie activitatea profesională privind pregătirea mercenarului angajat în 
conflictele armate sau în acțiunile militare. 


7. Finanţarea sau altă asigurare a mercenarilor presupune asigurarea materială a activităţii mercenarilor, 
adică oferirea mijloacelor băneşti, a oricăror alte valori materiale, armament etc. 

8. Folosirea mercenarului constă în utilizarea serviciilor oferite de mercenari în conflictele militare sau în 
acţiunile militare. 

9. Noţiunea de conflict armat exprimă o neînțelegere, o ciocnire de interese, un dezacord între state, care 
se soluţionează prin implicarea forțelor armate. 

10. Prin acțiuni militare se înţeleg acţiunile propriu-zise săvârşite de forțele armate ale statelor implicate 
în conflictul armat. 

11. Latura subiectivă a infracţiunii de mercenariat se săvârşeşte prin intenţie directă. Persoana care recurge 
conştient la acţiunile de mercenariat este conştientă de caracterul prejudiciabil al acţiunilor sale, prevede 
urmările şi doreşte în mod conştient săvârşirea actelor de violenţă în schimbul unei remunerări materiale. 

12. Subiect al infracţiunii de mercenariat poate fi orice persoană fizică responsabilă, care a atins vârsta de 
16 ani. 

Articolul 142. ATACUL ASUPRA PERSOANELOR SAU INSTITUȚIILOR CARE 
BENEFICIAZĂ DE PROTECȚIE INTERNAȚIONALĂ 

Atacul asupra reprezentantului unui Stat străin Sau asupra colaboratorului unei organizaţii 
internaţionale, persoane care beneficiază de protecţie internaţională conform prevederilor tratatelor 
internaţionale la care Republica Moldova este parte, precum şi asupra oficiilor sau locuinţelor acestora, 
dacă atacul are drept scop provocarea războiului sau complicaţiilor internaţionale, 

se pedepseşte cu închisoare de la 10 la 15 ani. 

1. Drept bază juridică pentru protecția persoanelor sau instituţiilor care beneficiază de protecție 
internațională în dreptul internaţional servesc prevederile convențiilor internaţionale: Convenţia de la Viena cu 
privire la relaţiile diplomatice din 18 aprilie 1961, Convenţia de la Viena cu privire la relaţiile consulare din 24 
aprilie 1963, Convenţia cu privire la prevenirea şi reprimarea infracțiunilor contra persoanelor care se bucură 
de o protecţie internaţională, inclusiv agenţii diplomatici, din 14 decembrie 1973, Convenţia privind 
reprezentarea statelor în relaţiile cu organizaţiile internaţionale cu caracter universal din 1975 de la Viena, 
Convenţia europeană asupra terorismului din 1976 etc. 

2. Noţiunea de persoană care se bucură de protecție internaţională este descifrată în art.l al Convenţiei 
cu privire la prevenirea şi reprimarea infracţiunilor contra persoanelor care se bucură de o protecție 
internaţională, inclusiv agenţii diplomatici, din 14 decembrie 1973: "Orice şef de stat, inclusiv fiecare membru 
al organului colegial care exercită în virtutea prevederilor constituționale funcțiile şefului statului şi orice şef de 
guvern sau orice ministru al afacerilor externe, dacă o asemenea persoană se găseşte într-un stat străin, precum 
şi membrii familiei sale care îl însoțesc; oricare reprezentant, funcţionar sau personalitate oficială a unui stat şi 
orice funcționar, personalitate oficială sau alt agent al organizaţiei interguvernamentale care, la data şi în locul 
unde s-a comis o infracțiune împotriva persoanei sale, a localurilor sale oficiale, a domiciliului privat sau a 
mijloacelor sale de transport, are dreptul, conform dreptului internaţional, la o protecţie specială împotriva 
oricărui atentat la persoana, libertatea sau demnitatea sa, ca şi a membrilor familiei sale care locuiesc împreună 
cu ei”. 

3. Noţiunea de persoană care se bucură de protecţie internaţională este stipulată în articolul 122 CP. 

4. Noţiunea de misiune diplomatică desemnează un oficiu sau o reprezentanţă diplomatică cu grad de 
ambasadă sau de legaţie, care este creată prin acordul dintre state în urma stabilirii relaţiilor diplomatice. 
Misiunea diplomatică a unui stat se bucură de inviolabilitatea localului, arhivelor, documentelor, 
corespondenţei. Angajaţii misiunii diplomatice - agenţii diplomatici şi consulari (şi membrii familiilor lor) - se 
bucură de inviolabilitatea domiciliului, a propriei persoane, imunitate de jurisdicție, scutiri de taxe şi impozite 
personale. 

5. Prin atac asupra reprezentantului unui stat străin sau asupra colaboratorului unei organizaţii 
internaţionale se înţelege o comportare violentă a persoanei, o atitudine ofensivă ce se materializează într-o 
acţiune îndreptată împotriva persoanelor sau instituţiilor care beneficiază de protecţie internaţională. 

6. Prin provocare de război se înţeleg acţiunile orientate spre discreditarea statului în care se află persoana 
ce se bucură de protecţie internaţională sau a statului reprezentat de o asemenea persoană sau a oricărui alt stat 
cu scopul de a fi atras în conflicte militare. Prin complicare a relațiilor internaţionale se înţelege întreruperea 
relaţiilor diplomatice, a relaţiilor contractuale, a altor relaţii dintre statele implicate. 

7. Latura subiectivă a infracțiunii se manifestă prin intenţie directă, indiferent de motiv, în scopul de a 
provoca război sau de a complica relaţiile internaţionale. 

8. În calitate de subiect apare orice persoană fizică responsabilă, care a atins vârsta de 16 ani. 

Articolul 143. APLICAREA MIJLOACELOR ȘI METODELOR INTERZISE DE DUCERE A 
RĂZBOIULUI 


(1) Aplicarea în cadrul conflictului armat sau al acţiunilor militare a mijloacelor şi metodelor de 
ducere a războiului interzise de tratatele internaţionale la care Republica Moldova este parte 

se pedepseşte cu închisoare de la 12 la 20 de ani. 

(2) Aplicarea armei de nimicire în masă interzise de tratatele internaţionale la care Republica Moldova 
este parte 

se pedepseşte cu închisoare de la 16 la 25 de ani sau cu detenţiune pe viaţă. 

1. Orice stat care foloseşte arme nucleare sau termonucleare trebuie să fie considerat violator al Cartei 
ONU, deoarece acţionează contrar spiritului legilor umanităţii şi comite o crimă contra umanităţii şi civilizaţiei 
(a se vedea Rezoluția ONU 1653/XVI din 14 noiembrie 1961). 

2. Dreptul internaţional interzice armele şi metodele de război: armele chimice, armele bacteriologice 
(biologice), capcanele, otrăvurile, armele nucleare, armele incendiare, orice metode şi mijloace de război 
ecologic, armele şi/sau metodele care produc inevitabil moartea ori suferinţe inutile: proiectilele de calibru mic, 
gloanţele "dum-dum", gazele asfixiante, toxice sau similare, otrăvurile sau armele otrăvite, proiectilele cu schije 
nelocalizabile, tehnicile de schimbare a mediului în scopuri militare. 

3. În art.35 din Titlul III Mijloace de luptă. Statutul de combatant şi de prizonier de război, Sec.I Metode 
şi mijloace de luptă (PPA la CG, TI, vol.5, pag.189-258) se stipulează: "1. În orice conflict armat, dreptul 
părților la conflict de a alege metodele şi mijloacele de luptă nu este nelimitat. 2. Este interzis să se 
întrebuinţeze arme, proiectile şi materiale, metode de luptă de natură să provoace suferinţe inutile. 3. Este 
interzis să se întrebuinţeze metode şi mijloace de luptă concepute pentru a cauza, sau de la care se poate aştepta 
că vor cauza pagube excesive, de durată şi grave mediului natural". 

4. Dreptul umanitar interzice atacurile fără discriminare. În sensul prevederilor art.51 PPA, prin atacuri 
fără discriminare se înţeleg: 


e atacurile care nu sunt orientate asupra unui obiectiv militar determinat; 

e atacurile în care se folosesc metode şi mijloace de luptă ce nu pot fi îndreptate împotriva unui obiectiv 
militar determinat, sau 

e atacurile în care se folosesc metode şi mijloace de luptă ale căror efecte nu pot fi limitate şi care sunt 
capabile să lovească, fără deosebire, obiective militare şi persoane civile sau bunuri cu caracter civil. 


5. Noţiunea de ducere a războiului a fost elucidată în comentariul art.139 CP. 

6. Latura subiectivă a infracțiunii se caracterizează prin intenţie directă, adică făptuitorul este conştient de 
caracterul devastator al acţiunilor pe care le întreprinde, prevede urmările şi doreşte în mod conştient aplicarea 
mijloacelor şi metodelor interzise de ducere a războiului, declanşarea şi/sau ducerea războiului. 

7. Subiect al infracţiunii de aplicare a mijloacelor şi metodelor interzise de ducere a războiului este 
persoana responsabilă, care a atins vârsta de 16 ani. 

ARTICOLUL 144. CLONAREA 

Crearea fiinţelor umane prin clonare 

se pedepseşte cu închisoare de la 7 la 15 ani. 

1. Termenul clon defineşte descendența rezultată dintr-un singur individ prin înmulţire asexuată. Prin clon 
se mai înţelege şi "un grup de indivizi rezultați prin mitoză (proces complex prin care nucleul se divide indirect) 
dintr-un singur ascendent". Membrii unui clon sunt identici genetic, au acelaşi genotip, adică au aceeaşi 
totalitate de proprietăţi ale organismului la un moment dat sau, altfel zis, toți indivizii manifestă aceeaşi 
informaţie genetică: dimensiuni, comportare, formă, culoare, funcţii fiziologice, compoziție chimică, structură 
internă şi externă, structură microscopică şi macroscopică etc. 

2. A clona înseamnă a izola indivizi care vor deveni cap de linie pentru noi generaţii, iar clonare 
constituie acţiunea de a clona şi rezultatul ei. 

3. ONU, Adunarea Parlamentară a CE, Comisia Europeană etc. au chemat statele membre să interzică 
crearea fiinţelor identice prin clonare sau oricare alte metode (Anexa I. 14 mai 1997 - Rezoluţia Organizaţiei 
Mondiale a Sănătăţii despre clonaj în reproducerea umană - Raportul directorului general al OMS Hirishi 
Nakajima Clonarea, tehnologiile biomedicale şi rolul normativ al OMS; Anexa II. 26 iunie 1997 - Extras din 
comunicatul final al Summitului din Deniver despre clonajul uman; Anexa IIL. 25 februarie 1997 - Declaraţia 
secretarului general al CE; Anexa IV. 11| martie 1997 - Atitudinea Comisiei Ştiinţă şi Tehnologie a Adunării 
Parlamentare a Consiliului Europei; Anexa V. 12 martie 1997 - Rezoluția Parlamentului Europei despre clonaj; 
Anexa VI. 28 mai 1997 - Avizul grupei de consilieri pentru etica biotehnologiei de pe lângă Comisia 
Europeană: aspecte etice ale tehnicilor de clonaj;, Anexa VII. Amsterdam 16-17 iunie 1997. Consiliul Europei. 
Concluziile preşedinţiei; Avizul nr.202 (1997) al Adunării Parlamentare a Consiliului Europei privind proiectul 


de protocol adițional la Convenţia Drepturilor Omului şi a Biomedicinii referitor la interzicerea clonării 
ființelor umane. Anexa I). 

4. Latura obiectivă a acţiunii de clonare se realizează prin orice intervenţie având drept scop crearea unei 
fiinţe umane identice din punct de vedere genetic cu altă fiinţă umană. 

5. Latura subiectivă a infracțiunii de clonare se caracterizează prin intenţie directă, fiindcă făptuitorul 
conştientizează că întreprinde acţiuni ce cad sub incidenţa art.144 şi le doreşte. 

6. Subiect al infracțiunii de clonare poate fi orice persoană fizică responsabilă, care a atins vârsta de 16 
ani. 

CAPITOLUL II 
INFRACȚIUNI CONTRA VIEȚII ŞI SĂNĂTĂȚII PERSOANEI 

Articolul 145. OMORUL INTENŢIONAT 

(1) Omorul unei persoane 

se pedepseşte cu închisoare de la 12 la 20 de ani. 

(2) Omorul săvârşit: 

a) cu premeditare; 

b) din interes material; 

c) cu intenţii huliganice; 

d) în legătură cu îndeplinirea de către victimă a obligaţiilor de serviciu sau obşteşti; 

e) profitând de starea de neputinţă a victimei; 

P cu răpirea sau luarea persoanei în calitate de ostatic 

se pedepseşte cu închisoare de la 16 la 25 de ani. 

(3) Omorul săvârşit: 

a) asupra a două sau mai multor persoane; 

b) asupra soțului (soţiei) sau a unei rude apropiate; 

c) cu bună-ştiinţă asupra unei femei gravide; 

d) cu bună-ştiinţă asupra unui minor; 

e) asupra unui reprezentant al autorităţii publice ori asupra unui militar în timpul Sau în legătură cu 
îndeplinirea de către aceştia a obligaţiilor de serviciu; 

pP de două sau mai multe persoane; 

2) de către o persoană care a mai săvârşit un omor intenţionat prevăzut la alin. (1) sau (2); 

h) cu deosebită cruzime, precum şi din motive sadice; 

i) cu scopul de a ascunde o altă infracţiune sau de a înlesni săvârşirea ei, precum şi însoţit de viol; 

j) din motive de duşmănie sau ură socială, naţională, rasială sau religioasă; 

k) prin mijloace periculoase pentru viaţa sau sănătatea mai multor persoane; 

D cu scopul de a preleva şi/sau utiliza ori comercializa organele sau țesuturile victimei; 

m) la comandă 

se pedepseşte cu închisoare de la 20 la 25 de ani sau cu detenţiune pe viaţă. 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea vieţii persoanei. 

3. Latura obiectivă a omorului se realizează prin uciderea unei persoane, adică prin orice activitate ilegală 
care pricinuieşte moartea unui om. De cele mai multe ori, această activitate constă într-o acţiune (de împuşcare, 
strivire, înjunghiere, otrăvire, ardere, lovire, provocare a unei sperieturi, provocare a unei emoţii, despre care 
făptuitorul ştie că îi va provoca victimei moartea, folosire a unor animale sălbatice, folosire a unor alte forţe 
puse în mişcare de făptuitor etc.). Omorul poate fi săvârşit şi prin inacţiune, dar numai în acele cazuri în care 
făptuitorul avea obligaţiunea de a acţiona pentru împiedicarea morţii persoanei. De exemplu, mama nu-şi 
hrăneşte copilul. 

4. Deosebim trei categorii de omor: a) simplu (alin.1 art.145 CP); b) agravat (alin.2 art.145 CP); c) omorul 
deosebit de grav (alin.3 art.145 CP). 

5. Omorul simplu săvârşit fără circumstanţe agravante şi atenuante, prevăzut de alin.1 art.145 CP, poate 
fi comis din motive de gelozie şi din alte imbolduri josnice, cu excepția intenţiilor huliganice şi interesului 
material, din motive de răzbunare, pe baza de relaţii personale, din cauza certurilor, în timpul unei bătăi, al 
efectuării unui experiment ştiinţific etc. 

6. Omorul intenționat se consumă o dată cu producerea rezultatului: moartea victimei. 


7. Omorul săvârşit cu premeditare (lit.a) alin.2 art.145 CP) presupune întrunirea concomitentă a trei 
condiţii. O primă condiţie priveşte trecerea unui interval de timp din momentul luării deciziei şi până în 
momentul executării omorului. Durata acestui interval este apreciată în fiecare caz în funcție de calităţile 
subiective ale făptuitorului, precum şi de celelalte împrejurări ale cauzei. O persoană poate avea nevoie de un 
interval mare de timp pentru a chibzui, pe când o altă persoană poate chibzui cu multă eficienţă chiar într-un 
interval de timp foarte scurt. O a doua condiţie priveşte activitatea psihică a făptuitorului de reflectare, de 
chibzuire asupra modului în care va săvârşi infracțiunea. Dacă făptuitorul nu a avut posibilitatea să mediteze, să 
cântărească şansele de realizare a deciziei, fiind într-o activitate continuă, circumstanţa premeditării se exclude. 
În sfârşit, pentru existenţa premeditării se mai cere ca, în intervalul de timp cuprins între momentul luării 
hotărârii infracţionale şi momentul începerii executării omorului, făptuitorul să treacă la săvârşirea unor acte de 
pregătire de natură să consolideze decizia luată şi să asigure realizarea ei. De exemplu, pregătirea 
instrumentelor şi mijloacelor pentru săvârşirea omorului. Dacă lipseşte vreuna dintre condițiile menţionate, 
omorul este simplu, nu agravat. 

Premeditarea atribuie omorului caracter agravant, deoarece, presupunând, pe de o parte, o concentrare a 
forţelor psihice ale făptuitorului, iar pe de altă parte, o pregătire a comiterii faptei, asigură acestuia şanse sporite 
de reuşită. 

8. Omorul săvârşit din interes material (lit.b) alin.2 art.145 CP) este cel săvârşit în scopul de a obţine un 
folos, avantaj sau beneficiu de natură patrimonială, fiind un interes egoist, josnic. 

Potrivit p.10 al HP CSJ din 15 noiembrie 1993 Cu privire la practica judiciară pe dosarele despre 
omorurile intenţionate, drept omor săvârşit din interes material urmează a fi calificat omorul intenționat, 
săvârşit cu scopuri de a primi un venit material pentru vinovat sau pentru alte persoane (bani, bunuri sau 
drepturi la primirea lor, drepturi la spaţiu locativ, remunerare din partea unei terţe persoane etc.) sau cu intenția 
de a fi scutit de cheltuieli materiale (restituirea bunurilor, datoriei, plătirea serviciilor, îndeplinirea obligaţiunilor 
patrimoniale, plătirea pensiei alimentare etc.). 

Nu este necesar ca interesul material din imboldul căruia a acţionat făptuitorul să fie realizat; este suficient 
ca acest interes să fi existat în momentul săvârşirii omorului. 

Omorul în scopul de a păstra averea nu poate fi considerat omor din interes material, pentru că lipseşte 
intenţia de a dobândi un câştig material. 

Dacă omorul intenționat a fost săvârşit concomitent cu un atac de tâlhărie, fapta trebuie calificată în 
concurs (lit.b) alin.2 art.145 CP şi lit.c) alin.3 art.188 CP), deoarece tâlhăria nu este prevăzută de dispoziţia 
art.145 CP. 

9. Omorul săvârşit cu intenţii huliganice (lit.c) alin.2 art.145 CP). Imboldurile huliganice conţin 
caracteristica generală a unui grup întreg de motive diferite, pentru care este comună lipsa de respect faţă de 
societate. Din rândul lor fac parte motive ca ştrengăria, străduinţa de a sfida opinia publică, manifestarea unei 
bravuri la beţie, demonstrarea brutală şi fățişă a puterii faţă de cei din Jur, înjosirea şi intimidarea lor etc. 

Conform p.11 al HP CSJ din 15 noiembrie1993, drept omor din intenţii huliganice trebuie calificat omorul 
săvârşit din imbold huliganic de un făptuitor ce manifestă lipsă de respect faţă de societate, neglijează regulile 
de convieţuire socială şi normele morale, fără vreun pretext sau din cauze neînsemnate pentru omor intenţionat. 

Intenţiile huliganice sunt un semn obligatoriu, constitutiv al componenţei omorului săvârşit din intenţii 
huliganice, de aceea un concurs ideal al huliganismului (art.287 CP) şi omorul din intenţii huliganice (lit.c) 
alin.2 art.145 CP) se exclud. Anume asemenea indicaţii sunt menţionate în HP CSJ din 15 noiembrie 1993: 
"Dacă vinovatul pe lângă omorul din intenţii huliganice a mai săvârşit şi alte acţiuni intenţionate care încalcă 
grosolan ordinea publică şi exprimă o lipsă vădită de respect faţă de societate, atunci faptele comise trebuie 
calificate potrivit art.145 şi 287 CP". Cu alte cuvinte, este posibil numai un concurs real de infracțiuni, dacă 
omorul a precedat sau după el au urmat acţiuni huliganice. 

Deseori intenţiile huliganice se îmbină cu asemenea motive ca mânia, gelozia, răzbunarea, pasiunea 
sexuală, lăcomia etc., care nu sunt semne constitutive ale componenţei omorului din intenţii huliganice. Ele 
trebuie luate în consideraţie numai la individualizarea răspunderii penale. 

10. Omorul săvârşit în legătură cu îndeplinirea de către victimă a obligaţiunilor de serviciu sau a celor 
obşteşti (lit.d), alin.2 din art.145 CP) presupune uciderea unui reprezentant al unei organizaţii nestatale sau a 
oricărui cetăţean (fiindcă uciderea unui reprezentant al autorităţii publice ori a unui militar constituie un omor 
deosebit de grav (a se vedea prevederile lit.c) alin.3 art.145 CP), pentru a-i împiedica să înfăptuiască acțiuni 
legate de activitatea lor de serviciu sau cea obştească. Un asemenea omor poate fi săvârşit şi din motive de 
răzbunare împotriva victimei pentru faptul că mai înainte ea, în genere, şi-a îndeplinit datoria de serviciu sau 
obştească. 


Dacă atentarea la viaţă este săvârşită în legătură cu acţiunile ilegale ale victimei, de exemplu - aceasta şi-a 
depăşit atribuţiile de serviciu, un atare omor nu se încadrează în această agravantă, fiindcă acţiunile ilegale 
nicicând nu constituie îndeplinirea datoriei. Cele săvârşite, în lipsa altor agravante, constituie un omor simplu. 

Potrivit p.12 al HP CSJ din 15 noiembrie 1993, responsabilitatea pentru omorul săvârşit în legătură cu 
îndeplinirea de către victimă a îndatoririlor de serviciu sau a celor obşteşti survine indiferent de timpul când au 
fost săvârşite acţiunile care au servit drept pretext pentru răzbunare. 

11. Omorul săvârşit profitând de starea de neputinţă a victimei (lit.e) alin.2 art.145 CP). Pentru aplicarea 
agravantei se cere îndeplinirea cumulativă a două condiţii: a) victima se află în stare de neputinţă de a se apăra 
şi b) făptuitorul profită de această stare a victimei. 

Sunt în neputinţă de a se apăra persoanele care, din cauza unei stări fizice sau psihice ori a altor 
împrejurări, nu pot reacţiona împotriva agresorului (persoanele care suferă de o infirmitate fizică sau psihică, 
cele de vârstă fragedă sau de o vârstă foarte înaintată, cele aflate în totală stare de epuizare fizică, cele care 
dormeau, cele aflate în stare de beţie completă etc.). Starea de neputinţă de a se apăra a victimei trebuie să fie 
exterioară activităţii făptuitorului, adică să nu se datoreze acestuia. Actele de natură să pună victima în neputinţa 
de a se apăra, săvârşite de făptuitor, constituie acte de pregătire sau de tentativă a omorului, care, după 
săvârşirea omorului, sunt absorbite de infracțiunea consumată de omor. 

A doua condiţie de aplicare a agravantei constă în faptul că făptuitorul a folosit conştient de starea de 
neputinţă a victimei pentru a o ucide. Dacă victima a fost în stare de neputinţă de a se apăra, dar făptuitorul nu a 
cunoscut această stare a ei, agravanta nu este aplicabilă. 

12. Omorul săvârşit cu răpirea sau luarea persoanei în calitate de ostatic (lit.t) alin.2 art.145 CP) 
presupune că răpirea sau luarea de ostatici sunt săvârşite anterior omorului sau coincid cu timpul comiterii, sau 
omorul este săvârşit nemijlocit sau imediat după săvârşirea faptelor menţionate. În toate aceste trei cazuri 
lipsirea de viaţă a victimei are rolul unei circumstanţe de înlesnire a acestor infracţiuni sau a unei răzbunări, sau 
al ascunderii acestor activităţi infracționale. La săvârşirea omorului cu răpirea sau luarea persoanei în calitate de 
ostatic se încalcă nu numai relaţiile sociale care condiționează ocrotirea vieţii persoanei, dar şi relaţiile sociale a 
căror existenţă şi desfăşurare normală condiţionează ocrotirea libertăţii persoanei sau a securităţii publice. 

13. Omorul săvârşit asupra a două sau mai multor persoane (lit.a) alin.3 art.145 CP) presupune uciderea 
a doi sau mai multor oameni. 

Există două opinii asupra acestei agravante. Potrivit primei opinii, moartea a două sau a mai multor 
persoane trebuie să fie rezultatul unei singure acţiuni (de exemplu, punerea de otravă în mâncarea destinată mai 
multor persoane, urmată de moartea a cel puţin două dintre acele persoane). A doua opinie, susținută şi de 
Plenul Judecătoriei Supreme a RM în p.13 al hotărârii sale din 15 noiembrie 1993, presupune că rezultatul 
prevăzut de lege poate să se producă şi prin acţiuni diferite, dar cuprinse de unitatea intenţiei şi săvârşite, de 
regulă, concomitent. 

Mai corectă ni se pare prima opinie, deoarece ea dă posibilitatea de a delimita strict această agravantă de 
agravanta prevăzută de lit.g) alin.3 art.145 CP (omorul săvârşit în mod repetat), care, evident, presupune 
săvârşirea omorurilor prin acţiuni diferite. 

Agravanta este aplicabilă numai dacă se produce efectiv moartea a cel puţin două persoane. Dacă atentatul 
la viaţa a două sau mai multor persoane nu produce moartea nici uneia dintre acele persoane, avem de a face cu 
prezenţa tentativei acestui omor deosebit de grav, art.27 şi lit.a) alin.3 art.145 CP. 

Dacă rezultatul prevăzut de lege se produce numai parţial, în sensul că încetează din viaţă o singură 
persoană, unitatea infracţională creată de legiuitor dintr-un concurs formal de omoruri consumate nu mai există, 
deci agravanta nu este aplicabilă. Faptele menţionate, formate dintr-un omor consumat şi o tentativă de omor, 
urmează a fi calificate separat, potrivit literei şi alineatului corespunzător al art.145 CP şi potrivit art.27, literei 
şi alineatului corespunzător al art.145 CP cu excepţia literei a) alin.3 art.145 CP. 

Din aceste considerente nu sunt corecte indicaţiile Plenului din 15 noiembrie 1993 (p.13 alin.2), potrivit 
cărora omorul unei persoane şi tentativa de omor a altei persoane trebuie calificate conform prevederilor art.89 
sau 88 şi art.15 şi alin.4 art.88 CP al RM din 1961, fiindcă nu putem lua în considerație pentru calificare de 
două ori una şi aceeaşi faptă. 

14. În cazul unui omor săvârşit asupra soțului (soţiei) sau a unei rude apropiate (lit.b) alin.3 art.145 CP), 
agravanta se referă la calitatea de soţ sau de rudă apropiată a făptuitorului în raport cu victima infracțiunii. 

Calitatea de soţ (soţie) trebuie să existe în momentul săvârşirii faptei. Calitatea de soţ (soţie) rezultă numai 
dintr-o căsătorie legal încheiată. Nu se cere ca la data săvârşirii omorului soţii să fi convieţuit în fapt. Dacă 
calitatea de soţ a încetat ca urmare a divorţului, sau dacă căsătoria făptuitorului cu victima a fost anulată, sau 
dacă făptuitorul şi victima erau legaţi printr-o căsătorie nulă, fapta, în lipsa altor agravante, constituie omor 
simplu. Omorul săvârşit asupra concubinului este de asemenea un omor simplu. 


Potrivit art.134 CP, sunt rude apropiate ascendenţii şi descendenţii, fraţii şi surorile, copiii acestora, 
precum şi verii primari. 

Sunt recunoscute ca rude apropiate şi persoanele devenite prin înfiere, potrivit legii, astfel de rude. Rude 
apropiate sunt considerate persoanele care cad sub incidenţa prevederii art.134 CP. 

Calitatea de soţ (soţie) sau de rudă apropiată a făptuitorului în raport cu victima este o circumstanţă 
personală, de aceea în caz de săvârşire a omorului cu participaţie, ea nu se răsfrânge asupra participanţilor. De 
exemplu, inculpatul care îşi ucide soţia, în timp ce alt inculpat, prieten al primului inculpat, ţinea victima pentru 
a nu se putea apăra, răspunde pentru omor deosebit de grav (lit.b) alin.3 art.145 CP), iar participantul, în hpsa 
altor agravante, - pentru omor săvârşit de două sau mai multe persoane (art.145 alin.3 lit f). 

15. Omorul săvârşit cu bună-ştiinţă asupra unei femei gravide (lit.c) alin.3 din art.145 CP) presupune 
suprimarea vieţii unei femei care poartă cu sine încă o viaţă, aceea a fătului. Acţiunile criminale ale 
necesar ca starea de graviditate să fie reală indiferent de termenul gravidităţii şi ca vinovatul să ştie cu 
certitudine că femeia este în starea în cauză. Dacă făptuitorul a crezut că femeia este gravidă, fapt care l-a 
determinat să săvârşească acest omor, dar în realitate sarcina era inexistentă, cele săvârşite trebuie calificate ca o 
tentativă (art.27 şi lit.c) alin.3 art.145 CP). Dacă inculpatul nu a ştiut, în momentul săvârşirii faptei, că victima 
este o femeie gravidă, cele săvârşite, în lipsa altor agravante, trebuie calificate ca un omor simplu. 

16. Omorul săvârşit cu bună-ştiință asupra unui minor (lit.d) alin.3 art.145 CP) presupune uciderea unei 
persoane care nu a împlinit vârsta de optsprezece ani, cu excepţia pruncuciderii care este un omor cu 
circumstanţe atenuante. Este necesar ca vinovatul să ştie cu bună-ştiinţă că victima nu a împlinit vârsta de 
optsprezece ani. Se cere verificată, atât obiectiv cât şi subiectiv, situația cunoaşterii cu certitudine de către 
vinovat că victima este un minor. 

17. Omorul unui reprezentant al autorităţii publice ori al unui militar în timpul sau în legătură cu 
îndeplinirea de către acesta a obligaţiunilor de serviciu (lit.e) alin.3 art.145 CP) se deosebeşte de omorul în 
legătură cu îndeplinirea de către victimă a obligaţiunilor de serviciu sau a celor obşteşti numai prin statutul 
victimei, de aceea facem trimitere la explicaţiile agravantei prevăzute de lit.d) alin.2 art.145 CP. 

Reprezentanţi ai autorităţii publice sunt funcționarii organelor de stat învestiţi cu dreptul de a înainta 
cerinţe, precum şi de a lua decizii obligatorii pentru executare de către cetăţeni, întreprinderi, instituţii şi 
organizaţii publice, indiferent de apartenenţa şi subordonarea lor departamentală (deputaţii, conducătorii, 
adjuncții şi membrii Consiliilor raionale şi locale, judecătorii, procurorii, lucrătorii organelor de poliţie, 
inspectorii de stat etc.). 

În calitate de militar se socot militarii Forţelor Armate, militarii din organele securităţii naţionale, ale 
afacerilor interne, alte persoane, în privinţa cărora există indicaţii speciale în legislaţie. 

18. În cazul omorului săvârşit de două sau mai multe persoane (lit.£) alin.3 art.145 CP) se cer luate în 
consideraţie faptele la care: 

a) au participat două sau mai multe persoane, dintre care cel puţin două, potrivit alin.6 din art.42 CP, 
trebuie să întrunească semnele subiectului infracțiunii; 

b) ele s-au înţeles să comită un omor împreună până a începe desfăşurarea actului sau chiar în acelaşi 
moment, dar nu mai târziu de consumarea omorului; 

c) au participat nemijlocit la realizarea laturii obiective a omorului două sau mai multe persoane, dintre 
care cel puţin doi participanţi ai infracțiunii au acţionat în calitate de coautori. Dacă la săvârşirea omorului 
participă şi alte persoane în calitate de organizatori, instigatori sau complici, acţiunile lor trebuie calificate 
conform situaţiei concrete - potrivit art.42 şi alin.1 din art.145 sau art.42 şi lit.f) alin.3 art.145 CP. De exemplu, 
dacă o persoană (instigatorul) a determinat o altă persoană să săvârşească un omor, acţiunile autorului trebuie 
calificate potrivit alin.1 art.145 CP, iar acţiunile instigatorului - potrivit art.42 şi alin.1 art.145 CP. În cazul în 
care instigatorul a implicat două persoane la săvârşirea infracțiunii de omor, acţiunile lui trebuie calificate 
potrivit art.42 şi lt.f), alin.3 art.145 CP, iar acţiunile coautorilor - potrivit lit.f) alin.3 art.145 CP. 

19. Omorul săvârşit de către o persoană care a mai săvârşit un omor intenţionat prevăzut la alin.l sau 2 
este prevăzut de lit.) alin.3 art.145 CP. Potrivit art.31 CP, se consideră repetare a infracțiunii săvârşirea a două 
sau mai multor infracţiuni identice sau omogene, prevăzute de aceeaşi normă penală, cu condiţia că persoana nu 
a fost condamnată pentru vreuna din ele şi nu a expirat termenul de prescripţie. 

Se consideră omor repetat numai dacă persoana a mai săvârşit un omor prevăzut la alin.l sau 2 art.145 
CP, dar nu şi un omor prevăzut la alin.3 art.145 CP. 

Toate aceste noi principii de calificare au fost aduse în concordanţă cu standardele internaţionale. Prin 
Hotărârea nr.1298-XIIl din 24 iulie 1997 Parlamentul RM a ratificat CEDO, precum şi Protocolul nr.7. lar 
conform art.4 din CRM dispoziţiile constituţionale privind drepturile şi libertăţile omului se interpretează şi se 
aplică în concordanţă cu DUDO, cu pactele şi cu celelalte tratate la care RM este parte. 


Potrivit alin.1 art.4 al Pr. nr.7, nimeni nu poate fi urmărit sau pedepsit penal de către jurisdicțiile aceluiaşi 
stat pentru săvârşirea infracțiunii pentru care a fost deja achitat sau condamnat printr-o hotărâre definitivă 
conform legii procedurii penale a acestui stat. 

Aceste indicaţii şi recomandări au fost preluate de Plenul CSJ a RM în hotărârea sa Privind aplicarea în 
practica judiciară de către instanţele judecătoreşti a unor prevederi ale Convenţiei pentru apărarea drepturilor 
omului şi a libertăţilor fundamentale din 19 iunie 2000 nr.17, precum şi de procurorul general al RM în 
indicaţiile sale cu privire la aplicarea stipulărilor dreptului internațional nr.12-2d/2000 din 29 septembrie 2000, 
potrivit cărora condamnările anterioare trebuie luate în consideraţie doar la individualizarea pedepsei penale. 
Deci în calitate de repetare a unei infracţiuni trebuie luate în consideraţie numai faptele pentru care făptuitorul 
încă nu a fost condamnat. 

Dacă făptuitorul a săvârşit mai întâi un omor prevăzut de alin.3 art.145 CP, iar pe urmă - un omor 
prevăzut de alin.1 sau 2 din acest articol, faptele săvârşite trebuie calificate separat. Orice pregătire sau tentativă 
de omor trebuie calificată separat, iar o dată ce faptele date sunt condamnate în aşa mod, ele nu pot fi luate în 
considerație la săvârşirea după ele a unui omor consumat, deci în aceste cazuri agravanta în cauză nu este 
aplicabilă. Din contra, dacă sunt repetate două pregătiri de omor sau două tentative de omor, agravanta poate fi 
aplicată conform art.26 sau 27 CP. 

Pentru calificare nu are importanţă dacă făptuitorul a acționat în calitate de autor, organizator, instigator 
sau complice. 

20. În cazul unui omor săvârşit cu deosebită cruzime, precum şi din motive sadice (lit.h) alin.3 art.145 
CP), noţiunea de cruzime deosebită se îmbină cu acţiuni sadice, adică cu o tendință anormală spre cruzime, 
plăcere bolnăvicioasă de a vedea pe cineva suferind sau de a pricinui suferinţe. 

Potrivit p.15 al HP CSJ din 15 noiembrie 1993, semnul unei cruzimi deosebite există în cazurile în care, 
înainte de a-i curma viaţa sau în procesul săvârşirii omorului, victima este supusă torturilor, schingiuirilor, 
batjocurii sau în care omorul a fost săvârşit prin metode care cu bună-ştiinţa vinovatului au fost îmbinate cu 
aplicarea față de victimă a unor suferinţe deosebite (aplicarea unui număr mare de leziuni corporale, folosirea 
unei toxine cu acțiune chinuitoare, arderea de viu, înecarea, înăbuşirea, lipsa îndelungată de hrană, apă etc.). O 
cruzime deosebită se poate manifesta de asemenea prin săvârşirea omorului în prezența rudelor apropiate ale 
victimei, când vinovatul îşi dă seama că prin acţiunile sale le pricinuieşte acestora mari suferințe. 

Nimicirea sau dezmembrarea cadavrului cu scopul de a tăinui infracţiunea nu poate servi drept bază pentru 
calificarea omorului ca săvârşit cu o cruzime deosebită. 

Omorul intenţionat comis în stare de afect şi cu o deosebită cruzime, potrivit prevederilor lit.d) art.117 
CP, se califică numai în baza art.146 CP. 

21. Omorul săvârşit cu scopul de a ascunde o altă infracţiune sau de a înlesni săvârşirea ei, precum şi cel 
însoțit de viol (lit.i) alin.3 art.145 CP), se deosebesc tranşant. 

Omorul cu scopul de a ascunde o altă infracţiune prevede, de exemplu, uciderea victimei, martorului, 
persoanei care deţine probele (dovezile) infracțiunii cu scopul de a le sustrage şi a le nimici. Prin înlesnirea 
săvârşirii noii infracţiuni se înţelege suprimarea vieţii persoanei care, după închipuirea ucigaşului, poate să 
împiedice înfăptuirea infracțiunii ori să contribuie la descoperirea sau demascarea făptuitorului. Legea nu 
precizează dacă infracțiunea ascunsă sau a cărei comitere a fost înlesnită trebuie să prezinte o anumită gravitate. 
Nu interesează dacă scopul de a ascunde o altă infracțiune sau de a înlesni săvârşirea ei a fost sau nu realizat. 

Prin omor intenţionat însoțit de viol trebuie înţeles omorul săvârşit în momentul violării, în procesul luptei 
cu victima Şi învingerii rezistenței ei sau nemijlocit după viol, pentru a evita demascarea, precum şi omorul 
comis, de exemplu, din motive de răzbunare pentru rezistenţa opusă. Ținând cont că prin aceasta se săvârşesc 
două infracţiuni de sine stătătoare, ele trebuie calificate în concurs, potrivit lit.) alin.3 art.145 CP şi lit.f) alin.3 
art.171 CP. 

22. În cazul omorului săvârşit din motive de dușmănie sau ură socială, națională, rasială sau religioasă 
(lit.]) alin.3 art.145 CP), agravanta prevede, de fapt, trei circumstanţe, una dintre care este suficientă pentru 
aplicarea agravantei date. Ele se caracterizează prin intoleranţă faţă de persoanele altei naţionalităţi, rase, religii 
şi reprezentanţilor lor, bazată pe ideologia superiorității sale şi, dimpotrivă, imperfecţiunea altor naţiuni, rase 
sau confesiuni. 

Este necesar de a dovedi nu numai faptul că ucigaşul şi victima aparţin unor diverse naţiuni, rase sau 
confesiuni. Este important să existe pe această bază duşmănie sau ură socială (cel puţin din partea vinovatului) 
în momentul atentatului şi anume acesta să constituie motivul omorului. În unele cazuri concrete nu se exclud 
situaţiile de conflict dintre persoanele națiunilor ostile în alte baze, de exemplu, în baza condiţiilor de trai - nu 
pot împărţi sectoarele pentru păşunatul vitelor, nu se pot înţelege în privinţa ordinii aprovizionării cu apă sau a 
altor condiţii de trai. 


De regulă, victime ale infracțiunii devin persoanele altor etnii, confesiuni decât cea de care aparţine 
făptuitorul. E posibilă şi situaţia în care victimă devine un coreligionar sau o persoană de aceeaşi naţionalitate 
sau rasă. De exemplu, din răzbunare pentru pasivitate, conciliere cu cei de altă etnie sau uciderea în scopul de a 
da vina pentru cele săvârşite pe altă parte pentru a stârni duşmănie sau ură socială națională, rasială sau 
religioasă. 

23. Omorul săvârşit prin mijloace periculoase pentru viața ori sănătatea mai multor persoane (lit.k) 
alin.3 art.145 CP) presupune întrebuințarea unor mijloace de natură să pună în pericol viaţa mai multor 
persoane: substanţe explozive, toxice, bombe, grenade, incendierea caselor, tragerea unui foc de armă într-o 
mulțime de oameni. 

Potrivit p.16 al HP CSJ din 15 noiembrie 1993, pentru calificarea omorului intenţionat, săvârşit prin 
mijloace periculoase pentru viața mai multor persoane, este necesar să fie stabilit dacă vinovatul, realizând 
intenţia de omor a unei persoane anumite, îşi dădea seama că a folosit mijloace de omor periculoase nu numai 
pentru viaţa unei singure persoane. În cazul aplicării vătămărilor integrităţii corporale sau a sănătăţii altor 
persoane acţiunile vinovatului trebuie calificate, în afară de agravanta în cauză, şi în baza art.151, 152 sau 153 
CP, care prevăd responsabilitatea pentru aplicarea intenționată a vătămărilor integrităţii corporale sau ale 
sănătăţii. 

24. Omorul săvârşit cu scopul de a preleva şi/sau utiliza ori comercializa organele sau țesuturile victimei 
(lit.]) alin.3 art.145 CP) presupune uciderea persoanelor care se află la lecuire, sau a persoanelor aduse în 
instituţiile medicale din locurile incidentelor (avarii, catastrofe, accidente, încăierări etc.), sau a altor persoane 
în scopul de a preleva şi/sau utiliza ori comercializa organele sau țesuturile victimei. 

Autori, coautori ai acestei infracțiuni, de regulă, sunt medicii, deoarece sunt necesare cunoştinţe speciale 
pentru prelevarea organelor în procesul omorului. Dar nu se exclude că în calitate de autor, coautor poate fi şi o 
altă persoană care a luat consultaţiile corespunzătoare ale specialiştilor. 

Lista organelor şi ţesuturilor utilizate pentru transplantare este aprobată de MS al RM. 

Comiterea omorului în scopul de a preleva şi/sau utiliza ori comercializa organele sau țesuturile victimei, 
de obicei, are scop de profit ori acela de a salva viaţa sau sănătatea unei persoane apropiate sau de a efectua un 
experiment medical. 

25. Omorul săvârşit la comandă (lit.m) alin.3 art.145 CP) presupune, de obicei, uciderea unei persoane în 
scop de profit, adică pentru o anumită plată, remunerare, despăgubire. Dar pot exista şi alte motive, din 
solidaritate cu persoana care a comandat omorul sau din motive de luptă cu eterodoxii etc. 

Persoana care a comandat omorul, a instigat făptuitorul pentru a-l comite sau care a contribuit la săvârşirea 
infracțiunii prin sfaturi, indicaţii, prestare de informaţii, acordare de mijloace etc. trebuie trasă la răspundere 
penală potrivit art.42 şi lit.m) alin.3 art.145 CP. 

26. Dacă omorul intenţionat este prevăzut de diferite agravante din alin.2 şi alin.3 art.145 CP, atunci, 
potrivit lit.c) art.1 17 CP, calificarea se va efectua numai în baza agravantei alin.3 din art.145 CP. De exemplu, a 
fost săvârşit un omor la comandă în scop de profit. Acesta se va clasifica numai în baza lit.m) alin.3 art.145 CP, 
indiferent de faptul că el este prevăzut şi de lit.b), alin.2 art.145 CP. 

27. Dacă omorul intenţionat este prevăzut de diferite agravante ale unui singur alineat, calificarea se va 
efectua în baza tuturor agravantelor care încadrează fapta săvârşită. 

28. Omorul intenționat săvârşit în timpul atacului unei bande armate constituie o concurenţă a normelor 
juridico-penale şi cele săvârşite, potrivit art.118 CP, trebuie calificate numai în baza art.283 CP (banditism). De 
aceea sunt incorecte indicaţiile din p.22 al HP CSJ din 15 noiembrie 1993, potrivit cărora faptele menţionate 
constituie un concurs de infracţiuni. 

29. Subiect al infracţiunii poate fi o persoană fizică responsabilă, care a împlinit vârsta de 14 ani. 

Articolul 146. OMORUL SĂVÂRŞIT ÎN STARE DE AFECT 

Omorul săvârşit în Stare de afect, survenită în mod subit provocată de acte de violenţă sau de insulte 
grave ori de alte acte ilegale sau imorale ale victimei, dacă aceste acte au avut sau ar fi putut avea urmări 
grave pentru cel vinovat sau rudele lui, 

se pedepseşte cu închisoare de până la 5 ani. 

[Art.146 completat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracțiunilor contra vieţii şi sănătăţii persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea vieţii persoanei. 


3. Latura obiectivă se realizează prin omorul săvârşit în stare de afect, provocată de acte de violenţă sau de 
insulte grave ori de alte acte ilegale sau imorale ale victimei, dacă aceste acte au avut sau ar fi putut avea urmări 
grave pentru cel vinovat sau rudele lui. 

4. Starea de afect constituie o stare a psihicului omului, în care acesta, deşi îşi dă seama de acțiunile sale, 
în mare măsură pierde controlul asupra propriilor sale acţiuni şi capacitatea de a le conduce. În acest caz omul 
acţionează în stare de afect fiziologic. În această ordine de idei, important este a nu confunda starea de afect 
fiziologic cu starea de afect patologic, când psihicul făptuitorului se află în stare de iresponsabilitate, adică 
persoana nu poate să-şi dea seama de acțiunile sale ori să le conducă, din cauza unei tulburări psihice. 

În starea de afect fiziologic persoana răspunde pentru acţiunile sale, dar aceasta este considerată o 
circumstanţă atenuantă. 

5. Omorului în stare de afect îi premerg trei categorii de acţiuni exprimate prin: 

a) acte de violență prin care trebuie înţeleasă atât violenţa fizică, adică orice atentat la integritatea 
corporală sau sănătate (lovituri, bătăi, vătămări corporale, tentativă de omor), cât şi violenţa psihică - 
ameninţarea cu aplicarea violenţei fizice. Aceste acte de violenţă sunt cuprinse de dispoziţia art.146 CP numai 
atunci când nu au fost folosite drept mijloc de apărare contra violenţei ilegale, pentru că în acest caz ele trebuie 
calificate după regulile legitimei apărări; 

b) insulta gravă presupune cuvinte şi acţiuni ale victimei, care, din punct de vedere moral, se consideră 
deosebit de insultătoare şi care au provocat ucigaşului o stare de afect, ca rezultat al înjosirii cu adevărat 
grosolane a cinstei şi demnităţii vinovatului sau a rudelor lui; 

c) prin alte acte ilegale sau imorale ale victimei se înţelege orice acţiune ilegală sau imorală care a avut 
sau a putut să aibă consecinţe grave pentru vinovat. De exemplu, incendierea casei, călcarea cu automobilul a 
unui copil, distrugerea unui bun material important, închiderea unicului drum spre casă, o înşelare grosolană din 
partea unei persoane apropiate, infidelitate conjugală etc. 

6. Răspunderea pentru omorul în stare de afect poate fi stabilită numai în cazul în care starea de afect şi 
intenţia de a săvârşi omorul apar subit în timpul comportării ilegale a victimei sau îndată după aceasta şi se 
aduce la îndeplinire fără întârziere. Dacă însă starea de afect nu a apărut imediat după acţiunile ilegale ale 
victimei sau omorul a fost comis după un anumit răstimp, omorul nu poate fi calificat potrivit art.146 CP. 

7. Potrivit indicațiilor HP CSJ din 15 noiembrie 1993, omorul săvârşit în stare de afect şi în prezenţa 
circumstanțelor agravante prevăzute de alin.2 sau 3 art.145 CP trebuie calificate numai potrivit art. 146 CP. 

8. Latura subiectivă se caracterizează prin intenţie directă sau indirectă. 

9. Subiect al infracțiunii poate fi o persoană fizică responsabilă, care a împlinit vârsta de 16 ani. 

Articolul 147. PRUNCUCIDEREA 

Omorul copilului nou-născut, săvârşit în timpul naşterii sau imediat după naştere de către mama care 
se afla într-o stare de tulburare fizică sau psihică, cu diminuarea discernământului, cauzată de naştere, 

se pedepseşte cu închisoare de la 3 la 7 ani. 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea vieţii persoanei. 

3. Latura obiectivă a pruncuciderii se realizează prin omorul copilului nou-născut, săvârşit în timpul 
naşterii sau imediat după naştere de către mama care se află într-o stare de tulburare fizică sau psihică, cu 
diminuarea discernământului, cauzată de naştere. 

4. Starea copilului nou-născut (prunc) durează în unele legislații anumite termene, determinate de 
legislaţie, de exemplu: în Franţa - 3 zile, în Italia - 5 zile etc. Legea noastră nu stabileşte nici un termen formal 
ce ar determina starea de copil (prunc) nou-născut, lăsând ca problema în cauză să fie rezolvată în mod concret 
în baza expertizei medico-legale pornind de la prevederile art.147 CP, potrivit cărora timpul stării de prunc nou- 
născut este limitat de noţiunile: timpul naşterii sau imediat după aceasta. 

5. Pruncuciderea, fiind o varietate de omucidere, se comite prin orice acţiune (inacţiune) în măsură să 
suprime viaţa victimei: sufocarea, lovirea, abandonarea în frig, îngroparea de viu, neacordarea la timp a 
îngrijirilor absolut necesare vieţii etc. Fapta trebuie să fie comisă în timpul naşterii sau imediat după naştere, 
când pe corpul copilului să mai fi existat urmele naşterii recente. Dacă uciderea a avut loc mai târziu, mama 
răspunde potrivit lit.d) alin.3 art.145 CP. Dacă moartea s-a produs până la expulzarea fătului, ca urmare a unor 
acţiuni de întrerupere a gravidităţii în condiţii ilegale, avem de a face cu un avort ilegal (art.159 CP). 

6. O trăsătură obligatorie a componenţei pruncuciderii este starea de tulburare fizică sau psihică a mamei, 
cauzată de naştere, cu diminuarea discernământului ei. Starea psihofiziologică provocată exclusiv de procesul 
naşterii se poate ivi ca urmare a unor acţiuni determinate de toxicoze în perioada de gestație, a şocului 


hemoragic, a naşterii copilului în condiţii neobişnuite sau din cauza ruşinii, a fricii de consecinţele sociale, 
familiale, de reacția părinților, ostilităţii celor din jur etc. 

7. Fiind o circumstanţă personală, atenuanta nu se răsfrânge asupra participanţilor, aceştia urmând să 
răspundă în baza lit.d) alin.3 art.145 CP. 

8. Pruncuciderea poate fi comisă numai intenționat. Omorul din imprudenţă a copilului nou-născut nu 
atrage răspunderea penală. 

9. Subiect al infracțiunii poate fi o persoană fizică responsabilă, care a împlinit vârsta de 14 ani. 

Articolul 148. LIPSIREA DE VIAŢĂ LA DORINȚA PERSOANEI (EUTANASIA) 

Lipsirea de viaţă a persoanei în legătură cu o maladie incurabilă sau cu caracterul insuportabil al 
suferințelor fizice, dacă a existat dorinţa victimei sau, în cazul minorilor, a rudelor acestora, 

se pedepseşte cu închisoare de la 3 la 7 ani. 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea vieţii persoanei. 

3. Latura obiectivă a eutanasiei se realizează prin lipsirea de viaţă a persoanei în legătură cu o maladie 
incurabilă sau cu caracterul insuportabil al suferințelor fizice, dacă a existat dorinţa victimei sau, în cazul 
minorilor, a rudelor acestora. Aceste prevederi sunt determinate de art.34 din Legea nr.411-XIII din 25.03.95 
ocrotirii sănătăţii (modificat): MO nr.34/373 din 22.06.1995. 

4. În CP din 1961 eutanasia se socotea un omor simplu, săvârşit fără circumstanţe atenuante sau 
agravante, şi se încadra în baza art.89 CP din 1961. 

5. Fiind o formă atenuantă a omorului, eutanasia se realizează, ca şi omorul, printr-o activitate de ucidere 
(a se vedea explicaţiile corespunzătoare la art.145 CP). 

6. Pentru atenuanta în cauză, legea înaintează două cerinţe cumulative: 

a) omorul persoanei care suferă de o maladie incurabilă sau cu caracter insuportabil al suferințelor 
fizice; 

b) omorul săvârşit la dorinţa victimei sau a rudelor acesteia în cazul minorilor. 

7. Latura subiectivă se caracterizează prin intenţie. 

8. Subiect al infracţiunii poate fi o persoană fizică responsabilă, care a împlinit vârsta de 16 ani. 

Articolul 149. LIPSIREA DE VIAŢĂ DIN IMPRUDENŢĂ 

(1) Lipsirea de viaţă din imprudenţă 

se pedepseşte cu închisoare de până la 3 ani. 

(2) Lipsirea de viaţă din imprudenţă a două sau mai multor persoane 

se pedepseşte cu închisoare de la 3 la 7 ani. 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea vieţii persoanei. 

3. Latura obiectivă a infracțiunii se realizează printr-o acţiune sau inacţiune în măsură să producă direct 
sau indirect decesul unei persoane. 

4. Se consideră lipsire de viaţă din imprudenţă fapta în care vinovatul nu a prevăzut posibilitatea 
survenirii morţii victimei ca rezultat al acţiunii sau inacţiunii sale, deşi trebuia şi putea s-o prevadă (neglijenţa 
criminală). De exemplu, un muncitor, făcând curăţenie într-o clădire în curs de finisare, a aruncat de la etajul 
nouă nişte rămăşiţe de beton, care au lovit în cap un pieton, cauzându-i moartea. 

5. Lipsirea de viață din imprudenţă poate fi un rezultat al încrederii exagerate în sine, când vinovatul 
prevede că acţiunea sau inacţiunea sa poate avea ca urmare moartea victimei, dar considera că o va evita. 
Calculul conform căruia moartea victimei ar putea fi evitată presupune întotdeauna un plan referitor la o 
circumstanţă concretă, care ar putea, după părerea infractorului, să zădărnicească posibilitatea provocării 
consecințelor fatale. Asemenea circumstanțe ar putea fi: acțiunile sale (profesionalismul, isteţimea etc.), 
acţiunile altor persoane, acțiunea forţelor naturii etc. Dar speranţa făptuitorului se dovedeşte neîntemeiată şi 
moartea totuşi survine. De exemplu, un ofiţer a tras cocoşul armei, crezând că e descărcată, şi a provocat 
moartea unui soldat; un sportiv de performanţă la haltere şi-a ridicat prietenul deasupra balustradei unui palc şi 
l-a scăpat de la etajul şapte etc. 

6. Dispoziţia art.149 CP (lipsirea de viaţă din imprudenţă) concurează cu un şir întreg de norme penale în 
care se prevede drept consecinţe decesul persoanei din imprudenţă. De exemplu, alin.4 art.151, lit.c) alin.2 


art.159, lit.c) alin.3 art.160, lit.b) alin.2 art.162, lit.b), alin.3 art.164, lit.e), alin.3 art.171, lit.b) art.216, lit.b) 
alin.3 art.224, lt.b) alin.3 art.264, lit.b) alin.3 art.278 CP ş.a. m. d. 

În aceste cazuri, potrivit alin.1 art.116 CP şi art.149 CP, este o normă generală, iar articolele menţionate 
sunt norme speciale şi, în cazul concurenţei dintre norma generală şi cea specială, se aplică numai norma 
specială. 

7. Lipsirea de viață din imprudenţă a două sau a mai multor persoane (alin.2 art.149 CP) se referă la 
rezultatul produs. Nu interesează dacă moartea a survenit din imprudență simplă ori profesională, ori dacă 
făptuitorul s-a aflat în stare de ebrietate, dar toate aceste circumstanţe determină limitele legale de pedeapsă. 

8. Subiect al infracţiunii poate fi o persoană fizică responsabilă, care a împlinit vârsta de 16 ani. 

Articolul 150. DETERMINAREA LA SINUCIDERE 

(1) Determinarea la sinucidere sau la tentativă de sinucidere prin persecutare, clevetire ori jignire din 
partea celui vinovat 

se pedepseşte cu închisoare de la 2 la 5 ani. 

(2) Determinarea la sinucidere sau la tentativă de sinucidere: 

a) a soţului (soţiei) sau a unei rude apropiate; 

b) a unui minor; 

Cc) a unei persoane care se află într-o dependenţă materială sau altă dependenţă faţă de cel vinovat; 

d) prin comportare plină de cruzime; 

e) prin înjosirea sistematică a demnităţii victimei 

se pedepseşte cu închisoare de la 3 la 7 ani. 

1. Gradul prejudiciabil al infracțiunilor contra vieţii şi sănătăţii persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea vieţii persoanei. 

3. Latura obiectivă a infracţiunii se realizează prin determinarea la sinucidere sau la tentativă de sinucidere 
prin persecutare, clevetire ori jignire din partea celui vinovat. 

4. Prin persecutare se înţelege urmărirea victimei cu scopul de a-i pricinui un rău, a-i provoca necazuri, 
lipsuri, nedreptăţi, de a o prigoni, asupri, oropsi. 

5. Prin clevetire se înţelege răspândirea scornirilor mincinoase ce defăimează onoarea şi demnitatea 
victimei. 

6. Prin jignire se înţelege lezarea intenţionată a onoarei şi demnităţii persoanei prin diferite acţiuni verbale 
sau în scris. 

7. Este necesar ca făptuitorul, prin acţiunile sale menţionate, să fi făcut ca victima să ia hotărârea de a se 
sinucide. 

8. Pentru existenţa infracţiunii se cere ca acţiunea făptuitorului să aibă ca rezultat sinuciderea sau tentativa 
de sinucidere a persoanei. Între acţiune şi rezultat trebuie să existe un raport de cauzalitate. 

9. Agravantele prevăzute de literele a), b) din alin.2 art.150 CP au aceleaşi explicaţii ca şi agravantele 
corespunzătoare ale omorului intenţionat, de aceea facem trimitere la explicaţiile art.145 CP. 

10. Determinarea la sinucidere sau la tentativă de sinucidere a unei persoane care se află într-o 
dependenţă materială sau altă dependenţă faţă de cel vinovat (lit.c) alin.2 art.150 CP). Prin dependenţă 
materială se înţelege că victima a fost întreținută material de vinovat sau că ajutorul lui material a constituit una 
din principalele surse de existenţă ale victimei. 

Drept altă dependenţă trebuie înţeleasă dependenţa de serviciu, dependenţa de locul domicilierii, de 
raporturile conjugale etc. 

11]. Determinarea la sinucidere sau la tentativă de sinucidere prin comportare plină de cruzime (lit.d) 
alin.2 art.150 CP) presupune lipsirea victimei de hrană, de îmbrăcăminte, de libertate, expunerea acesteia la 
bătaie şi tortură etc. 

12. Determinarea la sinucidere sau la tentativă de sinucidere prin înjosirea sistematică a demnității 
victimei (lit.e) alin.2 art.150 CP) presupune lezarea intenționată a onoarei şi demnităţii persoanei prin diferite 
acţiuni verbale sau în scris, săvârşite sistematic, adică de cel puţin trei ori. 

13. Latura subiectivă se caracterizează numai prin intenţie indirectă sau imprudenţă. Intenţie directă nu 
poate fi, pentru că, dacă vinovatul doreşte moartea victimei, constrângerea victimei la sinucidere trebuie 
calificată ca omor. 

14. Subiect al infracțiunii poate fi orice persoană fizică responsabilă, care a împlinit vârsta de 16 ani. 

Articolul 151. VĂTĂMAREA INTENȚIONATĂ GRAVĂ A INTEGRITĂȚII CORPORALE SAU 
A SĂNĂTĂȚII 


(1) Vătămarea intenţionată gravă a integrităţii corporale sau a sănătăţii, care este periculoasă pentru 
viaţă ori care a provocat pierderea vederii, auzului, graiului sau a unui alt organ ori încetarea funcţionării 
acestuia, o boală psihică sau o altă vătămare a sănătăţii, însoţită de pierderea stabilă a cel puţin o treime din 
capacitatea de muncă, ori care a condus la întreruperea sarcinii Sau la o desfigurare iremediabilă a feţei 
şi/sau a regiunilor adiacente, 

se pedepseşte cu închisoare de la 5 la 10 ani. 

(2) Aceeaşi acțiune săvârşită: 

a) asupra soţului (soţiei) sau unei rude apropiate; 

b) asupra minorului; 

c) asupra unei persoane în legătură cu îndeplinirea de către ea a obligaţiilor de serviciu sau obşteşti; 

d) de două sau mai multe persoane; 

e) prin schingiuire Sau tortură; 

P prin mijloace periculoase pentru viaţa sau sănătatea mai multor persoane; 

g) din interes material; 

h) cu intenţii huliganice; 

i) din motive de duşmănie sau ură socială, naţională, rasială sau religioasă 

se pedepseşte cu închisoare de la 6 la 12 ani. 

(3) Acţiunile prevăzute la alin.(1) sau (2), săvârşite: 

a) repetat; 

b) asupra a două sau mai multor persoane; 

c) de un grup criminal organizat sau de o organizaţie criminală; 

d) cu scopul de a preleva şi/sau utiliza ori comercializa organele sau țesuturile victimei; 

e) la comandă, 

se pedepsesc cu închisoare de la 8 la 15 ani. 

(4) Acţiunile prevăzute la alin.(1), (2) sau (3), care au provocat decesul victimei, 

se pedepsesc cu închisoare de la 10 la 15 ani. 

1. Gradul prejudiciabil al infracțiunilor contra vieţii şi sănătăţii persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea sănătăţii persoanei. 

3. Spre deosebire de CP din 1961, care clasifica vătămările corporale în trei categorii (grave, mai puţin 
grave şi uşoare), noul CP şi noul Regulament de apreciere medico-legală a gravităţii vătămării corporale (MO 
nr.170-172 din 08.08.2003) deosebesc patru categorii de vătămări ale integrităţii corporale sau ale sănătăţii: 
grave, medii, uşoare şi leziunii corporale fără cauzarea prejudiciului sănătăţii. Pentru primele trei este prevăzută 
răspunderea penală, iar pentru ultima se prevede răspundere administrativă. Noul regulament determină şi 
termenul dereglării sănătății: 

a) dereglarea îndelungată a sănătăţii pe un termen mai mare de 21 de zile; 

b) dereglarea de scurtă durată a sănătăţii pe un termen de la 6 până la 21 de zile; 

c) leziuni ce nu generează o dereglare a sănătăţii sau o incapacitate temporară de muncă. 

4. Latura obiectivă a vătămărilor intenționate grave a integrităţii corporale sau a sănătăţii se poate realiza 
prin provocarea a cel puţin unei daune din cele catalogate produse sănătăţii persoanei: 

a) acţiuni periculoase pentru viaţă în momentul săvârşirii lor; 

b) pierderea vederii; 

c) pierderea auzului; 

d) pierderea graiului; 

e) pierderea unui alt organ ori încetarea funcționării acestuia; 

f) boală psihică; 

9) pierderea stabilă a cel puţin unei treimi din capacitatea de muncă; 

h) întreruperea sarcinii; 

1) desfigurare iremediabilă a feţei şi/sau a regiunilor adiacente. 

5. Din rândul acțiunilor periculoase pentru viaţă fac parte vătămările care prin însăşi natura lor sunt 
primejdioase pentru viaţa victimei în momentul producerii lor sau care în evoluţia lor obişnuită, fără un 
tratament corespunzător, provoacă moartea victimei. Prevenirea morții prin acordarea asistenţei medicale nu 
poate fi considerată ca motiv obiectiv pentru a renunţa la calificarea vătămărilor în cauză drept periculoase 
pentru viaţă. 


Ipoteza în cauză e concepută de legiuitor ca o componenţă de infracţiune formală, deoarece infracţiunea se 
consideră consumată o dată cu săvârşirea acţiunilor primejdioase prin ele însele pentru viaţa victimei în 
momentul producerii lor, indiferent de dauna cauzată sănătăţii persoanei. De exemplu, plăgile abdomenului fără 
lezarea organelor interne pot necesita pentru vindecare doar câteva zile. Dacă s-ar lua în seamă numai dauna 
reală produsă sănătăţii, aceasta ar putea constitui numai vătămări uşoare, pe când, după cum s-a constatat deja, 
asemenea acţiuni se socot vătămări grave ale integrităţii corporale sau ale sănătăţii. 

Lista completă a acestor acţiuni este stabilită în regulamentul menţionat, iar fiecare acţiune periculoasă 
pentru viaţă în momentul săvârşirii ei se determină printr-o expertiză medico-legală. 

6. Prin pierderea vederii se înţelege orbirea completă de ambii ochi sau starea vederii când obiectele nu 
pot fi desluşite bine la o distanţă de 2 metri şi mai puţin (acuitatea vederii 0,04 şi mai mică). 

Pierderea vederii la un ochi are drept consecinţă o incapacitate permanentă de muncă mai mult de 1/3, din 
care cauză este inclusă la categoria vătămărilor corporale grave. 

7. Prin pierderea auzului se înţelege surditatea completă sau o stare ireversibilă, când victima nu percepe 
vorbirea obişnuită la o distanţă de 3-5 cm de la pavilionul urechii. 

Pierderea auzului de o ureche antrenează o incapacitate de muncă permanentă, mai puţin de 1/3, din care 
cauză ea face parte din vătămările corporale medii. 

8. Prin pierderea graiului (limbii) se înţelege pierderea capacităţii de exprimare a gândurilor pin sunete 
articulate. Această stare poate fi condiţionată de pierderea limbii, de afecţiuni anatomo-funcţionale ale coardelor 
vocale sau de origine nervoasă. 

9. Pierderea unui alt organ ori încetarea funcţionării acestuia presupune pierderea mâinii, piciorului ori 
încetarea funcţionării acestora, a capacităţii de reproducere. 

Pierderea mâinii, a piciorului constă în detaşarea lor de la trunchi sau pierderea funcţiilor acestora 
(paralizia sau o altă stare care exclude funcționarea lor). Prin pierderea anatomică a mâinii sau a piciorului se 
înţelege detaşarea completă de la trunchi a mâinii sau a piciorului, precum şi amputarea lor nu mai Jos de 
articulaţia cotului ori a genunchiului. Celelalte cazuri trebuie considerate drept pierdere a unei părți a 
membrului, având drept criteriu de calificare incapacitatea permanentă de muncă. 

Pierderea capacităţii de reproducere constă în pierderea capacităţii de coabitare sau pierderea capacităţii 
de fecundare, concepere şi naştere. 

10. Boala psihică şi legătura ei cauzală cu trauma victimei se stabileşte de către expertiza psihiatrică. 
Gradul de gravitate a acestei consecinţe a vătămării se apreciază cu concursul medicului legist. 

11. Pierderea stabilă a cel puţin unei treimi din capacitatea de muncă se stabileşte în procente (mai mult de 
33%) în baza datelor obiective şi în conformitate cu datele tabelului pentru aprecierea incapacității de muncă. 

Prin pierdere stabilă se înţelege pierderea capacităţii de muncă pe tot restul vieţii. 

Se ia în consideraţie pierderea capacităţii generale de muncă. În cazurile în care se va dovedi că intenţia 
făptuitorului este îndreptată nemijlocit spre pierderea capacităţii de muncă profesională se poate lua în 
consideraţie şi aceasta. Incapacitatea stabilă de muncă se stabileşte prin expertiză medico-legală. 

12. Întreruperea sarcinii, indiferent de termenul ei, face parte din vătămările integrităţii corporale sau ale 
sănătăţii grave, dacă nu e o consecinţă a particularităților individuale ale organismului şi dacă se află în legătură 
cauzală directă cu vătămarea. Expertiza medico-legală în astfel de cazuri se efectuează împreună cu medicul 
obstetrician-ginecolog. 

13. În cazul desfigurării iremediabile a feţei şi/sau a regiunilor adiacente expertiza medico-legală 
apreciază după semnele obişnuite caracterul şi gradul de gravitate ale leziunilor produse feţei şi/sau regiunilor 
adiacente (gâtul) constatând dacă acestea pot fi reparabile sau nu în mod obişnuit. 

Prin vătămări reparabile se înţeleg leziunile care pot fi lecuite fără intervenţii chirurgicale însemnate. 

Prin vătămări ireparabile, care de fapt se consideră desfigurări iremediabile, se înţeleg leziunile care pot 
fi înlăturate numai printr-o intervenţie chirurgicală sau operaţie cosmetică. 

14. Latura subiectivă se caracterizează prin intenţie directă sau indirectă. 

15. Agravantele prevăzute de literele a), b), c), d), e), f), 2), h) şi 1) din alin.2, precum şi de literele a), b), 
d), şi e) alin.3 art.151 CP, au aceleaşi explicaţii ca şi agravantele corespunzătoare de la art.145 CP, de aceea, 
pentru a exclude repetarea, facem trimitere la aceste explicaţii. 

16. Vătămarea intenţionată gravă a integrităţii corporale sau a sănătăţii, săvârşită prin schingiuire sau 
tortură (lit.e) alin.2 art.151 CP). Schingiuirea sau torturarea nu prezintă o categorie aparte de vătămări 
corporale, ci determină originea acestora, metodele de cauzare a lor. 

Schingiuirea reprezintă nişte acţiuni care provoacă victimei suferinţe prin lipsirea de hrană, de băutură sau 
de căldură ori prin abandonarea victimei în condiţii nocive pentru viaţă etc. 

Torturarea se manifestă prin acţiuni care produc dureri acute repetate sau îndelungate prin pişcături, 
biciuire, împunsături cu obiecte ascuţite, cauterizări cu agenţi termici sau chimici etc. 


Nu interesează dacă daunele produse sănătăţii, prevăzute de alin.1 art.151 CP, sunt rezultatul acţiunilor de 
schingiuire sau torturare sau dacă aceste acţiuni se săvârşesc după producerea vătămărilor menţionate. 

17. Vătămarea intenţionată gravă a integrităţii corporale sau a sănătăţii săvârşită de un grup criminal 
organizat sau de o organizaţie criminală (lit.c) alin.3 art.151 CP). Noţiunea grupului criminal organizat este 
prevăzută de art.46 CP, iar a organizaţiei criminale - de art.47 CP, de aceea se iau în seamă reglementările 
indicate. 

18. Vătămările intenţionate grave ale integrității corporale sau ale sănătăţii prevăzute la alin.1, 2 sau 3, 
care au provocat decesul victimei (alin.4 art.151 CP). Această agravantă constituie o infracţiune unică 
sănătăţii, prevăzută de alin.1, 2 şi 3 art.151 CP, şi b) lipsirea de viaţă din imprudenţă, prevăzută de art.149 CP. 
De aceea latura subiectivă a infracțiunii acestei agravante trebuie determinată aparte pentru fiecare activitate 
infracţională menţionată. Potrivit art.19 CP, aceasta nu reprezintă o a treia formă de vinovăţie, ci o infracţiune 
săvârşită cu două forme de vinovăţie (intenţie şi imprudenţă). În consecinţă, infracţiunea se consideră 
intenționată. 

Deci, trebuie să determinăm dacă intenţia făptuitorului a fost îndreptată numai spre cauzarea vătămării 
grave şi dacă decesul victimei a survenit din imprudenţă. 

19. Subiect al infracțiunii poate fi orice persoană fizică responsabilă, care a împlinit vârsta de 14 ani. 

Articolul 152. VĂTĂMAREA INTENȚIONATĂ MEDIE A INTEGRITĂȚII CORPORALE SAU A 
SĂNĂTĂȚII 

(1) Vătămarea intenţionată medie a integrităţii corporale sau a sănătăţii, care nu este periculoasă 
pentru viaţă şi nu a provocat urmările prevăzute la art.151, dar care a fost urmată fie de dereglarea 
îndelungată a sănătăţii, fie de o pierdere considerabilă şi stabilă a mai puţin de o treime din capacitatea de 
muncă, 

se pedepseşte cu arest de până la 6 luni sau cu închisoare de până la 4 ani. 

(0) Aceeaşi acţiune săvârşită: 

a) repetat; 

b) asupra a două sau mai multor persoane; 

c) asupra soţului (soţiei) sau unei rude apropiate; 

d) asupra unei persoane în legătură cu îndeplinirea de către ea a obligaţiilor de serviciu sau obşteşti; 

e) de două sau mai multe persoane; 

JP) prin schingiuire Sau tortură; 

2) prin mijloace periculoase pentru viaţa sau sănătatea mai multor persoane; 

h) din interes material; 

i) cu intenţii huliganice; 

j) din motive de duşmănie sau ură socială, naţională, rasială sau religioasă; 

k) la comandă 

se pedepseşte cu închisoare de la 3 la 7 ani. 

1. Gradul prejudiciabil al infracțiunilor contra vieţii şi sănătăţii persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea sănătăţii persoanei. 

3. Latura obiectivă a infracţiunii se realizează prin provocarea dereglării îndelungate a sănătăţii sau 
pierderea considerabilă şi stabilă a mai puţin de o treime din capacitatea de muncă. 

4. Dereglarea îndelungată a sănătăţii este determinată nemijlocit de un şir de vătămări, maladii, dereglări 
de funcţie care au o durată de peste 21 de zile, dar cu condiţia că victima îşi recapătă sănătatea inițială. 

5. Prin pierderea considerabilă şi stabilă a mai puţin de o treime din capacitatea de muncă se are în 
vedere o incapacitate generală de muncă pe viaţă de la 10% până la 33%. Incapacitatea stabilă de muncă 
înseamnă pierderea pentru totdeauna a capacităţii de muncă, iar incapacitatea considerabilă de muncă presupune 
pierderea a mai puţin de o treime din capacitatea de muncă, adică de la 10 până la 33%. 

6. Latura subiectivă se caracterizează prin intenţie directă sau indirectă. 

7. Explicaţiile agravantelor infracțiunii enumerate în alin.2 art.152 CP corespund cu lămuririle date 
agravantelor corespunzătoare la art.145 şi 151 CP. 

8. Subiect al infracțiunii poate fi orice persoană fizică responsabilă, care a împlinit vârsta de 16 ani, în 
condiţiile alin.1, şi de 14 ani, în condiţiile alin.2. 

Articolul 153. VĂTĂMAREA INTENȚIONATĂ UŞOARĂ A INTEGRITĂȚII CORPORALE SAU 
A SĂNĂTĂȚII 


Vătămarea intenţionată uşoară a integrităţii corporale sau a sănătăţii, urmată fie de o dereglare de 
scurtă durată a sănătăţii, fie de o pierdere neînsemnată, dar stabilă a capacităţii de muncă, 

se pedepseşte cu amendă în mărime de la 200 la 300 unităţi convenţionale sau cu muncă neremunerată 
în folosul comunităţii de la 180 la 240 de ore, sau cu închisoare de până la un an. 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea sănătăţii persoanei. 

3. Latura obiectivă a infracţiunii se realizează fie prin provocarea dereglării de scurtă durată a sănătăţii, fie 
printr-o pierdere neînsemnată, dar stabilă a capacității de muncă. 

4. Dereglarea de scurtă durată a sănătăţii este determinată de daunele produse sănătăţii, care durează mai 
mult de 6 zile, dar nu mai mult de 21 de zile. 

5. Prin pierderea neînsemnată, dar stabilă a capacității de muncă se înţelege o incapacitate generală pe 
viaţă de muncă până la 10 %. 

6. Latura subiectivă se caracterizează prin intenţie directă sau indirectă. 

7. Subiect al infracțiunii poate fi orice persoană fizică responsabilă, care a împlinit vârsta de 16 ani. 

Articolul 154. MALTRATAREA INTENȚIONATĂ SAU ALTE ACTE DE VIOLENȚĂ 

(1) Maltratarea intenţionată sau alte acte de violenţă, dacă nu au provocat urmările prevăzute la 
art.151-153, 

se pedepsesc cu amendă în mărime de la 200 la 500 unităţi convenţionale sau cu arest de până la 6 
luni. 

(2) Aceleaşi acțiuni săvârşite: 

a) asupra soţului (soţiei) sau unei rude apropiate; 

b) cu bună-ştiinţă asupra unei femei gravide; 

c) asupra unui minor; 

d) asupra unei persoane în legătură cu îndeplinirea de către ea a obligaţiilor de serviciu sau obşteşti; 

e) de două sau mai multe persoane; 

P profitând de starea de neputinţă a victimei; 

2) cu folosirea unor instrumente speciale de tortură; 

h) la comandă 

se pedepsesc cu amendă în mărime de la 500 la 1. 000 unităţi convenţionale sau cu închisoare de până 
la un an. 

[Art.154 modificat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea sănătăţii persoanei. 

3. Latura obiectivă a infracțiunii se realizează prin maltratarea intenţionată sau aplicarea altor acte de 
violenţă, care n-au provocat vătămări grave, medii sau uşoare ale integrităţii corporale sau ale sănătăţii. 

4. Prin maltratarea intenţionată se înţelege purtarea crudă, brutală cu victima pentru a-i provoca dureri 
fizice prin aplicarea loviturilor multiple şi repetate cu pumnul, cu palma, cu bastonul etc. sau aplicarea altei 
forţe pe care o pune în acţiune (de exemplu, asmuţă un câine care trânteşte victima etc.). 

5. Prin aplicarea altor acte de violenţă în măsură să producă dureri fizice înţelegem faptele săvârşite fără 
aplicarea loviturilor, dar care pot să contribuie la pricinuirea de dureri fizice. De exemplu, strângerea sau 
frângerea mâinilor, pişcăturile, tragerea de păr, îmbrâncirea şi punerea de piedică unei persoane, oferirea unui 
scaun stricat, de pe care victima, aşezându-se, cade şi se loveşte, determinarea victimei să folosească un aparat 
electric, deşi făptuitorul ştia că este defectat şi îi va provoca dureri fizice, oferirea de către făptuitor victimei a 
unui pahar de apă conţinând o substanță vomitivă, sperierea persoanei, pentru ca aceasta, căzând, să fie supusă 
unei loviri etc. 

6. Maltratarea sau un alt act de violență poate produce victimei echimoze (vânătăi). Prin echimoze se 
înţelege un revărsat sanguin mai mult sau mai puţin întins, localizat în grosimea tegumentului, în țesutul celular 
subcutanat sau mai profund. De regulă, echimozele nu necesită tratament medical pentru vindecare. Un 
asemenea tratament se impune numai în cazul unor echimoze foarte întinse, însoțite de edem. Dacă ele necesită 
îngrijiri medicale, în raport cu durata acestora fapta poate fi încadrată ca vătămare uşoară sau medie a 
integrității corporale sau a sănătăţii. 


7. Lovirile reciproce nu sunt o circumstanţă care exclude răspunderea penală a fiecăruia dintre vinovaţi. 

8. Infracţiunea se consideră consumată din momentul săvârşirii unora dintre acţiunile menţionate. 

9. Agravantele infracțiunii din alin.2 art.154 CP au aceeaşi explicaţie ca şi agravantele corespunzătoare de 
la art.145 şi 151 CP. 

10. Subiect al infracțiunii poate fi orice persoană fizică responsabilă, care a împlinit vârsta de 16 ani. 

Articolul 155. AMENINȚAREA CU OMOR ORI CU VĂTĂMAREA GRAVĂ A INTEGRITĂȚII 
CORPORALE SAU A SĂNĂTĂȚII 

Amenințarea cu omor ori cu vătămarea gravă a integrităţii corporale sau a sănătăţii, dacă a existat 
pericolul realizării acestei ameninţări, 

se pedepseşte cu amendă în mărime de la 200 la 400 unităţi convenţionale sau cu arest de până la 6 
luni, Sau cu închisoare de până la 2 ani. 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea sănătăţii persoanei. 

3. Latura obiectivă a infracţiunii se realizează prin ameninţarea cu omor ori cu vătămarea gravă a 
integrităţii corporale sau a sănătăţii, dacă a existat pericolul realizării acestei ameninţări. 

4. Prin ameninţare se înţelege o acţiune de influenţă psihică prin care făptuitorul insuflă victimei temerea 
de a i se produce o vătămare gravă a integrităţii corporale sau a sănătăţii sau a lipsirii de viaţă. Metodele 
amenințării pot fi diferite: orale, în scris, prin gesturi, prin telefon, prin alte persoane, prin semne simbolice etc. 

5. Acţiunea de ameninţare trebuie să fie de natură să alarmeze pe cel ameninţat, să fie percepută de el ca 
reală, serioasă, prezentând suficiente temeiuri că se va realiza într-un viitor nu prea îndepărtat. Dacă din 
acţiunea făptuitorului nu rezultă că acesta va trece la înfăptuirea amenințării sau dacă ameninţarea în mod 
obiectiv nu poate fi realizată, fapta nu constituie infracțiunea în cauză. 

6. Infracţiunea dată trebuie deosebită de descoperirea intenției criminale care constituie o etapă 
infracţională ce nu se pedepseşte penal. Dispoziţia art.155 CP ne permite să constatăm că ea stipulează 
realizarea intenţiei prin acțiuni concrete de ameninţare, la săvârşirea cărora nu poate fi vorba numai de o 
descoperire de intenţie. 

7. Infracţiunea se consumă în momentul în care victimei conştiente de ameninţare îi apare starea de temere 
care îi răpeşte libertatea morală. 

8. Latura subiectivă se caracterizează numai prin intenţie directă. 

8. Subiect al infracţiunii poate fi orice persoană fizică responsabilă, care a împlinit vârsta de 16 ani. 

Articolul 156. VĂTĂMAREA GRAVĂ ORI MEDIE A INTEGRITĂȚII CORPORALE SAU A 
SĂNĂTĂȚII ÎN STARE DE AFECT 

Vătămarea gravă ori medie a integrităţii corporale sau a sănătăţii în stare de afect, survenită în mod 
subit, provocată de acte de violenţă, de insulte grave ori de alte acte ilegale sau imorale ale victimei, dacă 
aceste acte au avut Sau ar fi putut avea urmări grave pentru cel vinovat sau rudele lui, 

se pedepseşte cu amendă în mărime de la 200 la 500 unităţi convenţionale sau cu arest de până la 6 
luni, Sau cu închisoare de până la 3 ani. 

[Art.156 completat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea sănătăţii persoanei. 

3. Latura obiectivă a infracţiunii se realizează prin vătămarea gravă ori medie a integrităţii corporale sau a 
victimei, dacă aceste acte au avut sau au putut avea urmări grave pentru cel vinovat sau rudele lui. 

4. În ceea ce priveşte explicaţiile privind noţiunea vătămărilor grave sau medii, facem trimitere la 
lămuririle date semnelor constitutive ale acestora, prevăzute în art.151 şi 152 CP. 

5. Circumstanţele săvârşirii acestei infracţiuni şi ale condiţiilor stării de afect sunt aceleaşi ca şi la omorul 
în stare de afect. (A se vedea explicaţiile corespunzătoare de la art.146 CP.) 

6. Subiect al infracțiunii poate fi orice persoană fizică responsabilă, care a împlinit vârsta de 16 ani. 

Articolul 157. VĂTĂMAREA GRAVĂ ORI MEDIE A INTEGRITĂȚII CORPORALE SAU A 
SĂNĂTĂȚII CAUZATĂ DIN IMPRUDENŢĂ 

Vătămarea gravă ori medie a integrităţii corporale sau a sănătăţii cauzată din imprudenţă 


se pedepseşte cu amendă în mărime de până la 300 unităţi convenţionale sau cu muncă neremunerată 
în folosul comunităţii de la 180 la 240 de ore, sau cu închisoare de până la 2 ani. 

[Art.157 modificat prin Legea nr.211-XV din 29.05.03, în vigoare din 12.06.03] 

1.Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2.Obiectul juridic nemijlocit îl constituie relaţiile sociale a căror existență şi desfăşurare normală sunt 
condiționate de ocrotirea sănătăţii persoanei. 

3. Latura obiectivă a infracțiunii se realizează prin vătămarea gravă a integrităţii corporale sau a sănătăţii, 
cauzată din imprudenţă. 

4. Explicaţiile noţiunii de vătămare gravă sau medie sunt date la art.151 şi 152 CP. 

5. Latura subiectivă a infracţiunii este aceeaşi ca şi în cazul infracțiunii de lipsire de viaţă din imprudenţă 
(a se vedea explicaţiile de la art.149 CP). 

6. Vătămarea gravă a integrităţii corporale sau a sănătăţii, care a provocat decesul victimei din 
imprudenţă, presupune imprudenţă (neglijenţă sau încredere în sine) atât faţă de provocarea vătămărilor grave, 
cât şi faţă de lipsirea de viaţă a victimei. 

7. Răspunderea penală faţă de vătămările medii sau uşoare ale integrității corporale sau ale sănătăţii din 
imprudenţă se exclude. 

8. Subiect al infracţiunii poate fi orice persoană fizică responsabilă, care a împlinit vârsta de 16 ani. 

Articolul 158. CONSTRÂNGEREA PERSOANEI LA PRELEVAREA ORGANELOR SAU 
ȚESUTURILOR PENTRU TRANSPLANTARE 

(1) Constrângerea persoanei la prelevarea organelor sau ţesuturilor pentru transplantare sau în alte 
scopuri, săvârşită cu aplicarea violenţei ori cu ameninţarea aplicării ei, 

se pedepseşte cu închisoare de la 2 la 5 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 3 ani. 

(2) Aceeaşi acţiune săvârşită asupra unei persoane despre care cel vinovat ştia cu certitudine că se află 
în Stare de neputinţă ori în dependenţă materială sau altă dependenţă faţă de el 

se pedepseşte cu închisoare de la 3 la 7 ani cu privarea de dreptul de a ocupa anumite funcţii sau de a 
exercita o anumită activitate pe un termen de la 2 la 5 ani. 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea vieţii sau sănătăţii persoanei. 

3. Latura obiectivă a infracțiunii se realizează prin constrângerea persoanei la prelevarea organelor sau 
ţesuturilor pentru transplantare sau în alte scopuri, săvârşită cu aplicarea violenţei ori cu ameninţarea aplicării 
ei. Reglementările sunt prevăzute de Legea nr.473-XIV din 25.06.99 privind transplantul de organe şi țesuturi 
umane (MO nr.94-95/474 din 26.08.1999) şi ordinul MS nr.297 din 16.12.99 despre aplicarea Legii privind 
transplantul de organe şi țesuturi umane în RM (MO nr.29-30/99 din 16.03.2000). 

4. Conform regulilor existente, prelevarea organelor sau ţesuturilor pentru transplantare este posibilă 
numai cu condiţia că donatorul şi-a expus în scris liber şi intenționat dorinţa în această privinţă. 

5. Victimă a acestei infracţiuni poate fi orice persoană aleasă de făptuitor în calitate de donator. Nu se 
admite prelevarea organelor şi ţesuturilor de la persoanele minore, bolnave de maladia SIDA, boli venerice şi 
alte boli infecțioase ce prezintă pericol pentru viaţa şi sănătatea recipientului. 

6. Constrângerea persoanei la prelevarea organelor sau ţesuturilor pentru prelevare presupune aplicarea 
violenţei sau ameninţarea cu aplicarea ei. 

7. Prin aplicarea violenței se înţelege uzul forţei fizice asupra victimei prin aplicarea loviturilor sau a altor 
acte de violenţă care provoacă o daună sănătăţii victimei sub formă de maltratări, vătămări uşoare, medii sau 
chiar grave ale integrităţii corporale sau ale sănătăţii. Dacă în urma constrângerii cu aplicarea violenţei se 
produc dureri fizice, vătămări uşoare sau medii ale integrităţii corporale sau ale sănătăţii, prevăzute de art.152, 
153 sau 154 CP, fapta săvârşită se încadrează numai în baza alin.l art.158 CP, iar dacă victimei i se produc 
vătămări grave ale integrităţii corporale sau ale sănătăţii, fapta săvârşită constituie un concurs de infracțiuni 
prevăzut de alin. art.158 CP şi alin.1 art.151 CP. 

8. Prin ameninţarea cu aplicarea violenţei fizice se înţelege ameninţarea victimei cu astfel de cuvinte sau 
acţiuni, din care se vede intenția făptuitorului de a aplica imediat violenţa fizică faţă de victimă. Violenţa 
psihică trebuie să fie reală şi destul de serioasă pentru ca victima să aibă motive de a se teme de realizarea ei. 
Amenințarea cu distrugerea averii sau răspândirea unor ştiri calomnioase nu este condamnabilă penal. 


9. Infracţiunea se consumă din momentul constrângerii în scopul prelevării organelor sau ţesuturilor 
pentru prelevare. Dacă făptuitorul a reuşit, în urma constrângerii, să preleveze organele şi țesuturile victimei, 
infracțiunea dată intră în concurs real cu vătămările corporale corespunzătoare, în funcţie de dauna produsă. 

10. Latura subiectivă se caracterizează numai prin intenţie directă. 

11. Constrângerea persoanei la prelevarea organelor sau ţesuturilor pentru transplantare, săvârşită 
asupra unei persoane despre care cel vinovat ştia cu certitudine că se află în stare de neputinţă ori în dependență 
materială sau altă dependenţă faţă de el (alin.2 art.158 CP). Noţiunea de stare de neputinţă este explicată la lit.e) 
alin.2 art.145 CP, iar noţiunea de dependenţă materială sau altă dependenţă față de făptuitor este aceeaşi ca şi a 
agravantei prevăzute de lit.c) alin.2 art.150 CP. 

12. Subiect al infracțiunii poate fi orice persoană fizică responsabilă, care a împlinit vârsta de 16 ani. 

Articolul 159. PROVOCAREA ILEGALĂ A AVORTULUI 

(1) Întreruperea cursului sarcinii, prin orice mijloace, săvârşită: 

a) în afara instituţiilor medicale sau cabinetelor medicale autorizate în acest scop; 

b) de către o persoană care nu are studii medicale superioare speciale; 

c) în cazul sarcinii ce depăşeşte 12 săptămâni, în lipsa indicaţiilor medicale, stabilite de Ministerul 
Sănătăţii; 

d) în cazul contraindicaţiilor medicale pentru efectuarea unei asemenea operaţii; 

€) în condiţii antisanitare 

se pedepseşte cu amendă în mărime de la 200 la 500 unităţi convenţionale sau cu închisoare de până la 
2 ani. 

(0) Aceeaşi acţiune: 

d) săvârşită repetat; 

b) care a cauzat din imprudenţă o vătămare gravă ori medie a integrităţii corporale sau a sănătăţii; 

c) care a provocat din imprudenţă decesul victimei 

se pedepseşte cu închisoare de la 5 la 10 ani cu (sau fără) privarea de dreptul de a ocupa anumite 
funcţii Sau de a exercita o anumită activitate pe un termen de până la 5 ani. 

[Art.159 modificat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2.Obiectul juridic nemijlocit îl constituie relaţiile sociale a căror existență şi desfăşurare normală sunt 
condiţionate de ocrotirea vieţii sau sănătăţii persoanei. 

Latura obiectivă a avortului se realizează prin întreruperea sarcinii prin orice mijloace, săvârşită în vreunul 
din următoarele cazuri: 

a) în afara instituţiilor medicale autorizate în acest scop; 

b) de către o persoană care nu are studii medicale superioare speciale; 

c) când sarcina depăşeşte 12 săptămâni; 

d) în cazul contradicțiilor medicale pentru efectuarea unei asemenea operaţii; 

e) în condiţii antisanitare. 

3. În RM femeii i se garantează dreptul de a dispune personal de fructul procreării. Regulamentul MS 
despre ordinea efectuării avortului interzice un şir de avorturi, efectuarea acestora este pasibilă de răspundere 
penală (a se vedea şi prevederile Legii ocrotirii sănătății nr.411-XIII din 28.03.95 (MO nr.34/373 din 
22.06.1995). 

4. Sintagma avortul săvârşit în afara instituţiilor medicale autorizate în acest scop elucidează sensul de 
întrerupere a sarcinii femeii în orice alte locuri decât cele medicale care dispun de autorizaţii pentru a efectua 
asemenea operaţii chirurgicale. Conform regulamentului menţionat, efectuarea avortului se admite numai în 
instituţiile curative staționare. Orice avort săvârşit, de exemplu, acasă la medic, acasă la victimă sau în orice alt 
loc, se consideră ilegal. 

5. Sintagma avortul săvârşit de către o persoană care nu are studii medicale superioare speciale 
înglobează sensul că operaţia a fost săvârşită de către o persoană care nu este competentă, care nu este licenţiat 
în materie de obstetrică şi ginecologie. Avortul se admite a fi efectuat numai de un medic obstetrician- 
ginecolog. De aceea avortul săvârşit de către orice alt lucrător medical sau de către orice altă persoană se 
consideră avort ilegal. Săvârşirea avortului de către un medic obstetrician-ginecolog în afară de spital sau cu 
încălcarea altor condiţii presupune numai răspundere disciplinară. 

6. Orice avort săvârşit în cazurile sarcinii ce depăşeşte 12 săptămâni şi nu este prescris de medici este 
periculos pentru viaţa sau sănătatea victimei şi este socotit avort ilegal. 


7. Întreruperea sarcinii dacă există interdicții medicale pentru efectuarea acestei operaţii prezintă un 
pericol deosebit pentru viaţa sau sănătatea victimei, deoarece poate duce la daune grave sănătății victimei sau 
chiar la decesul ei. 

8. Avortul săvârşit în condiţii antisanitare este întotdeauna legat de infectarea victimei şi prezintă un 
pericol deosebit pentru viaţa sau sănătatea acesteia. 

9. Provocarea ilegală a avortului se consumă în momentul în care în urma acțiunii făptuitorului a fost 
întreruptă sarcina şi a fost nimicit fătul, indiferent de dauna cauzată sănătăţii femeii. 

10. Latura subiectivă a avortului ilegal se caracterizează prin intenție directă. 

11. Avortul ilegal săvârşit în mod repetat presupune săvârşirea a două sau a mai multor avorturi ilegale 
până la condamnarea vinovatului cel puţin pentru unul dintre ele, bineînţeles, dacă n-au expirat termenele de 
prescripţie pentru urmărirea penală stabilite de lege. (A se vedea şi celelalte explicaţii ale repetării infracțiunilor 
la art.145 CP.) 

12. Avortul ilegal care a cauzat din imprudenţă o vătămare gravă ori medie a integrităţii corporale sau a 
sănătăţii. Noţiunea vătămărilor grave şi medii este explicată în comentariul de la art.151 şi 152 CP. 

13. Avortul ilegal care a provocat din imprudenţă decesul victimei are aceleaşi explicaţii ca şi agravanta 
prevăzută de alin.4 art.151 CP. 

14. Subiect al infracțiunii poate fi orice persoană fizică responsabilă, care a împlinit vârsta de 16 ani. 

Articolul 160. EFECTUAREA ILEGALĂ A STERILIZĂRII CHIRURGICALE 

(1) Efectuarea ilegală a sterilizării chirurgicale de către medic 

se pedepseşte cu amendă în mărime de până la 200 unităţi convenţionale cu (sau fără) privarea de 
dreptul de a ocupa anumite funcţii sau de a exercita o anumită activitate pe un termen de până la 3 ani. 

(0) Aceeaşi acţiune săvârşită: 

a) în unităţi medico-sanitare nespecializate; 

b) de către o persoană fără studii medicale superioare speciale 

se pedepseşte cu amendă în mărime de până la 500 unităţi convenţionale sau cu închisoare de până la 
3 ani, în ambele cazuri cu (Sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani. 

(3) Acţiunile prevăzute la alin.(1) sau (2), care: 

d) au fost săvârşite repetat; 

b) au cauzat din imprudenţă o dereglare îndelungată a sănătăţii ori o vătămare gravă a integrităţii 
corporale sau a sănătăţii; 

c) au provocat din imprudenţă decesul pacientului, 

se pedepsesc cu închisoare de la 3 la 10 ani cu (sau fără) privarea de dreptul de a ocupa anumite 
funcţii Sau de a exercita o anumită activitate pe un termen de până la 5 ani. 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea vieţii sau sănătăţii persoanei. 

3. Latura obiectivă a infracţiunii se realizează prin efectuarea ilegală a sterilizării chirurgicale de către un 
medic în afara condiţiilor determinate de prevederile Legii ocrotirii sănătăţii nr.411-XIII din 28.03.95 (MO 
nr.34/373 din 22.06.1995) şi ale Legii nr.185-XV din 24.05.2001 cu privire la ocrotirea sănătăţii reproductive 
şi planificarea familială (MO nr.90-91/697 din 02.08.2001. 

4. Prin sterilizare se înţelege acţiunea chirurgicală de a-l face pe un om să devină steril, incapabil de a 
procrea; a castra. Adică, a supune victima unei operaţii chirurgicale de extirpare a glandelor sexuale. Este 
necesar că această operaţie să fie efectuată de către un medic cu studii superioare speciale. Dacă extirparea 
glandelor sexuale sau pierderea funcțiilor lor s-a efectuat fără o operaţie de sterilizare chirurgicală de către alte 
persoane, răspunderea penală va surveni potrivit daunei concrete cauzate sănătăţii victimei. 

5. Dacă operaţiunea sterilizării chirurgicale pentru extirparea glandelor sexuale a fost săvârşită de către un 
medic cu studii superioare speciale, dar în condiţii medico-sanitare nespecializate, cele săvârşite trebuie 
încadrate potrivit lit.a) alin.2 art.160 CP. 

6. Aceleaşi acţiuni săvârşite de către o persoană fără studii medicale speciale se vor califica potrivit lit.b) 
alin.2 art.160 CP. 

7. Agravantele alin.3 art.160 CP au aceleaşi explicaţii ca şi agravantele de la art.145, 151, 152 CP. 

8. Infracţiunea se consideră consumată din momentul extirpării glandelor sexuale sau al încetării funcțiilor 
lor. 

9. Latura subiectivă se caracterizează numai prin intenţie directă. 


10. Subiect al infracțiunii poate fi orice persoană fizică responsabilă, care a împlinit vârsta de 16 ani. 

Articolul 161. EFECTUAREA FECUNDĂRII ARTIFICIALE SAU A  IMPLANTĂRII 
EMBRIONULUI FĂRĂ CONSIMȚĂMÂNTUL PACIENTEI 

Efectuarea de către medic a fecundării artificiale sau a implantării embrionului fără consimţământul 
scris al pacientei 

se pedepseşte cu amendă în mărime de până la 300 unităţi convenţionale cu privarea de dreptul de a 
ocupa anumite funcţii sau de a exercita o anumită activitate pe un termen de la 2 la 5 ani. 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea vieţii sau sănătăţii persoanei. 

3. Latura obiectivă a infracțiunii se realizează prin efectuarea de către un medic a fecundării artificiale sau 
a implantării embrionului fără consimţământul în scris al pacientei cu excepţia condiţiilor determinate de 
prevederile Legii ocrotirii sănătății nr.411-XIIl din 28.03.95 (MO nr.34/373 din 22.06.1995) şi ale Legii 
nr.185-XV din 24.05.2001 cu privire la ocrotirea sănătății reproductive şi planificarea familială (MO nr.90- 
91/697 din 02.08.2001. 

4. Prin fecundare se înţelege înzestrarea pe cale naturală sau artificială a unei femei cu celule de sex 
masculin în vederea procreării. 

5. Fecundarea artificială sau implantarea embrionului, efectuate de către un medic, presupune înzestrarea 
femeii cu celule de sex masculin în vederea procreării printr-o operaţie chirurgicală sau cu ajutorul unor 
instrumente, aparate medicale. 

6. Efectuarea fecundării artificiale sau a implantării embrionului trebuie să fie săvârşită fără 
consimțământul în scris al pacientei. 

7. Infracţiunea se consideră consumată din momentul unirii a două celule de sex opus şi al apariţiei unui 
germen nou. 

8. Latura subiectivă se caracterizează numai prin intenţie directă. 

9. Subiect al infracțiunii poate fi orice persoană fizică responsabilă, care a împlinit vârsta de 16 ani. 

Articolul 162. NEACORDAREA DE AJUTOR UNUI BOLNAV 

(1) Neacordarea de ajutor, fără motive întemeiate, unui bolnav de către o persoană care, în virtutea 
legii sau a regulilor speciale, era obligată să îl acorde 

se pedepseşte cu amendă în mărime de la 200 la 500 unităţi convenţionale sau cu arest de până la 6 
luni. 

(2) Aceeaşi faptă care a provocat din imprudenţă: 

4) o vătămare gravă a integrităţii corporale sau a sănătăţii; 

b) decesul bolnavului 

se pedepseşte cu închisoare de până la 5 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 3 ani. 

[Art.162 modificat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea vieții sau sănătăţii persoanei. 

3. Latura obiectivă a infracțiunii se realizează prin neacordarea de ajutor, fără motive întemeiate, unui 
bolnav de către o persoană care, în virtutea legii sau a regulilor speciale, era obligată să îl acorde (a se vedea şi 
prevederile Legii ocrotirii sănătăţii nr.4 1 1-XIII din 28.03.95 (MO nr.34/373 din 22.06.1995). 

4. Neacordarea de ajutor unui bolnav constă în neacordarea de ajutor persoanei care are nevoie de 
asistenţă medicală în legătură cu o traumă gravă, intoxicarea, otrăvirea, apendicită purulentă, un infarct sau cu 
alte boli periculoase pentru viaţă. Inacţiunea făptuitorului se poate manifesta prin neprezentare la bolnav, refuz 
de a-l consulta, de a-i administra medicamente etc. 

5. Legea are în vedere neacordarea de ajutor fără motive întemeiate. Printre motivele întemeiate se 
enumără: cataclismele naturale, extrema necesitate, efectuarea în aceeaşi vreme a unei operaţii altei persoane, 
care nu poate fi amânată, etc. Nu se consideră motive întemeiate ca aflarea medicului în concediu, la odihnă, la 
o nuntă, sfârşitul zilei de muncă etc. 

6. Infracţiunea se consumă o dată cu neacordarea ajutorului medical, indiferent de dauna cauzată sănătăţii 
bolnavului. 


7. Latura subiectivă se caracterizează numai prin intenţie directă. 

8. Subiecţi ai infracțiunii pot fi numai medicii şi alți lucrători medicali, sarcina cărora este de a îngriji de 
bolnavi (felceri, obstetricieni-ginecologi, moaşe, surori de caritate, infirmieri etc.). 

9. Neacordarea de ajutor unui bolnav, care a provocat din imprudenţă vătămarea gravă a integrităţii 
corporale sau a sănătăţii sau decesul bolnavului, are aceeaşi explicaţie ca şi agravanta de la alin.4 art.151 CP. 

Articolul 163. LĂSAREA ÎN PRIMEJDIE 

(1) Lăsarea, cu bună-ştiinţă, fără ajutor a unei persoane care se află într-o stare periculoasă pentru 
viață şi este lipsită de posibilitatea de a se salva din cauza vârstei fragede sau înaintate, a bolii sau a 
neputinței, în cazurile când cel vinovat fie că a avut posibilitatea de a acorda ajutor părții vătămate, fiind 
obligat să îi poarte de grijă, fie că el însuşi a pus-o într-o situaţie periculoasă pentru viaţă, 

se pedepseşte cu amendă în mărime de până la 200 unităţi convenţionale sau cu închisoare de până la 
2 ani. 

(2) Aceeaşi acţiune care a provocat din imprudenţă: 

4) o vătămare gravă a integrităţii corporale sau a sănătăţii; 

b) decesul victimei se pedepseşte cu închisoare de până la 4 ani. 

1. Gradul prejudiciabil al infracțiunilor contra vieţii şi sănătății persoanei decurge din însăşi natura 
valorilor sociale vătămate sau periclitate. Mecanismul determinării gradului prejudiciabil al infracțiunii este 
stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea vieţii sau sănătăţii persoanei. 

3. Latura obiectivă a infracţiunii se realizează prin lăsarea, cu bună-ştiinţă, fără ajutor a unei persoane care 
se află într-o stare periculoasă pentru viaţă şi este lipsită de posibilitatea de a se salva din cauza vârstei fragede 
sau înaintate, a bolii sau a neputinței, în cazurile în care cel vinovat fie că a avut posibilitatea de a acorda ajutor 
părții vătămate, fiind obligat să îi poarte de grijă, fie că el însuşi a pus-o într-o situaţie periculoasă pentru viaţă 
(a se vedea şi prevederile Legii ocrotirii sănătății nr.411-XIII din 28.03.95 (MO nr.34/373 din 22.06.1995). 

4. Pentru existenţa infracţiunii este necesar ca victima să se afle într-o stare periculoasă pentru viaţă, de 
exemplu - ea este rănită, se îneacă şi nu poate înota, în condiţiile unui cataclism natural sau al unui accident de 
producţie şi în alte condiţii care expun victima unor vătămări imediate. 

5. Lăsarea în primejdie este condiționată de două circumstanţe: 

a) făptuitorul era obligat să-i poarte de grijă victimei; b) vinovatul însuşi a pus victima într-o situaţie 
periculoasă pentru viaţă. 

6. Obligaţiunea de a îngriji de victimă poate să apară când există legături de rudenie (grija părinţilor de 
copiii minori, datoria copiilor maturi de a îngriji de părinţii în vârstă înaintată), îndatoriri profesionale (ale 
medicului, pompierului, poliţistului etc.), raporturi contractuale (cu dădaca, călăuza etc.), fapte concludente (cu 
şoferul, maşinistul). 

7. Obligaţiunea de a îngriji de victimă apare şi în cazul în care făptuitorul însuşi, prin acţiunile sale, a pus 
victima într-o situaţie periculoasă pentru viaţă (de exemplu, vinovatul şi-a luat îndatorirea să treacă victima cu 
luntrea peste un râu, luntrea s-a răsturnat, iar victima nu poate înota), generarea unui accident de producţie (0 
persoană s-a angajat călăuză pentru o trecere prin munţi şi s-a rătăcit împreună cu victima) etc. 

Părăsirea locului accidentului rutier, lăsând în primejdie victima accidentată, se încadrează în baza 
art.266 CP. 

8. Infracţiunea se consumă din momentul părăsirii cu bună-ştiinţă a persoanei care se află într-o stare 
periculoasă. 

9. Pentru agravantele prevăzute de alin.2 art.163 CP sunt valabile explicațiile respective de la art.151 CP. 

10. Latura subiectivă se caracterizează numai prin vinovăţie intenționată. 

11. Subiect al infracţiunii poate fi orice persoană fizică responsabilă, care a împlinit vârsta de 16 ani. 

CAPITOLUL III 
INFRACȚIUNI CONTRA LIBERTĂȚII, CINSTEI ŞI DEMNITĂȚII PERSOANEI 

Articolul 164. RĂPIREA UNEI PERSOANE 

(1) Răpirea unei persoane 

se pedepseşte cu închisoare de la 5 la 10 ani. 

(0) Aceeaşi acţiune săvârşită: 

a) repetat; 

b) asupra a două sau mai multor persoane; 

c) asupra unei femei gravide; 

d) cu bună-ştiinţă asupra unui minor; 

e) de două sau mai multe persoane; 


) din interes material; 

2) cu aplicarea armei Sau altor obiecte folosite în calitate de armă 

se pedepseşte cu închisoare de la 7 la 15 ani cu (sau fără) amendă în mărime de la 500 la 1.000 unităţi 
convenţionale. 

(3) Acţiunile prevăzute la alin.(1) sau (2), care: 

4) au fost săvârşite de un grup criminal organizat sau de o organizaţie criminală; 

b) au cauzat din imprudenţă o vătămare gravă a integrităţii corporale sau a sănătăţii ori decesul 
victimei, 

se pedepsesc cu închisoare de la 10 la 20 de ani cu (sau fără) amendă în mărime de la 800 la 1.500 
unităţi convenţionale. 

1. Gradul prejudiciabil al infracțiunilor contra libertăţii, cinstei şi demnității persoanei decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea libertăţii persoanei. 

3. Latura obiectivă a infracţiunii se realizează prin răpirea unei persoane. 

4. Prin răpirea unei persoane înţelegem capturarea ei contrar dorinţei sau voinţei sale, însoţită de 
schimbarea locului de reşedinţă ori de aflarea temporară în alt loc şi de privarea ei de libertate. 

5. Capturarea, schimbarea locului de reşedinţă şi privarea de libertate a victimei constituie două elemente 
obligatorii ale laturii obiective ale răpirii persoanei. 

6. De obicei, răpirea persoanei se realizează prin îmbinarea ei cu alte acţiuni infracționale: ameninţări, 
violenţă, privarea de libertate, viol, şantaj etc. Potrivit regulii generale, o calificare suplimentară se cere numai 
în cazul în care se comite o infracţiune mai gravă decât răpirea persoanei sau există un concurs real de 
infracțiuni. De exemplu, vătămări grave ale integrităţii corporale, omor, viol, şantaj etc. 

7. Răpirea persoanei are trăsături asemănătoare cu privaţiunea ilegală de libertate (art.166) şi cu luarea de 
ostatici (art.280). Însă există şi deosebiri. 

Privaţiunea ilegală de libertate se deosebeşte de răpirea persoanei prin faptul că ea nu este însoţită de 
schimbarea locului de aflare a victimei. Ea se efectuează prin reținerea persoanei în locul unde ea se afla de 
bună voie. 

Spre deosebire de răpirea persoanei, luarea de ostatici are alt obiect de atentare - securitatea publică, 
precum şi alt conţinut al cerinţelor înaintate (dacă există de acestea). La răpirea persoanei acestea nu se afişează, 
vinovatul se străduieşte să acţioneze pe ascuns, inclusiv de autorităţi. 

8. Metodele răpirii pot fi diferite: a) pe ascuns (de exemplu, a unei persoane care dormea); b) deschis (prin 
aplicarea violenţei fizice: legare, închiderea într-o încăpere, sau a violenţei psihice: ameninţare cu violența 
fizică, răspândirea unor informaţii pe care nu le dorea); c) prin înşelăciune sau abuz de încredere. 

9. Răpirea persoanei se consideră consumată din momentul capturării şi schimbării locului de aflare a 
victimei contrar dorinţei şi voinţei sale. Durata privării de libertate (ore, zile, săptămâni, luni) nu are importanţă. 

10. Latura subiectivă se caracterizează numai prin intenţie directă. Motivele pot fi diferite: răzbunare, 
gelozie, huliganism, carierism, dorinţa de a săvârşi unele tranzacţii în perioada privării de libertate etc. Cele mai 
răspândite sunt motivele acaparatoare. Motivele se iau în consideraţie numai la individualizarea pedepsei 
penale. 

11. Victimă a răpirii poate fi orice persoană fizică, indiferent de vârstă, sex, cetăţenie, religie, origine 
naţională sau socială, capacitatea de a înţelege cele ce se petrec etc. 

12. Interpretarea noţiunilor agravantelor din alin.2 şi 3 la art.164 este aceeaşi ca şi a agravantelor 
infracţiunilor contra vieţii şi sănătăţii persoanei. (A se vedea explicaţiile la art.145-154.) 

13. Subiect al infracțiunii poate fi o persoană fizică responsabilă, care a împlinit vârsta de 14 ani. 

Articolul 165. TRAFICUL DE FIINŢE UMANE 

(1) Recrutarea, transportarea, transferul, adăpostirea sau primirea unei persoane în scop de exploatare 
sexuală comercială sau necomercială, prin muncă Sau servicii forțate, în sclavie sau în condiţii similare 
sclaviei, de folosire în conflicte armate sau în activităţi criminale, de prelevare a organelor sau ţesuturilor 
pentru transplantare, săvârşită prin: 

a) ameninţare cu aplicarea sau aplicarea violenţei fizice sau psihice nepericuloase pentru viaţa şi 
Sănătatea persoanei, inclusiv prin răpire, prin confiscare a documentelor şi prin servitute, în scopul 
întoarcerii unei datorii a cărei mărime nu este stabilită în mod rezonabil; 

b) înşelăciune; 

c) abuz de poziţie de vulnerabilitate sau abuz de putere, dare sau primire a unor plăţi sau beneficii 
pentru a obține consimțământul unei persoane care deţine controlul asupra unei alte persoane, 


se pedepseşte cu închisoare de la 7 la 15 ani. 

(2) Aceleaşi acțiuni săvârşite: 

a) repetat; 

b) asupra a două sau mai multor persoane; 

c) asupra unei femei gravide; 

d) de două sau mai multe persoane; 

e) cu aplicarea violenţei periculoase pentru viaţa, sănătatea fizică sau psihică a persoanei; 

) prin folosirea torturii, a tratamentelor inumane sau degradante pentru a asigura subordonarea 
persoanei ori prin folosirea violului, dependenţei fizice, a armei, a amenințării cu divulgarea informaţiilor 
confidenţiale familiei victimei sau altor persoane, precum şi a altor mijloace, 

se pedepsesc cu închisoare de la 10 la 20 de ani. 

(3) Acţiunile prevăzute la alin.(1) sau (2): 

a) săvârşite de un grup criminal organizat sau de o organizaţie criminală; 

b) soldate cu vătămarea gravă a integrităţii corporale sau cu o boală psihică a persoanei, sau cu 
decesul acesteia, 

se pedepsesc cu închisoare de la 15 la 25 de ani sau cu detenţiune pe viaţă. 

(4) Victima traficului de fiinţe umane este absolvită de răspundere penală pentru infracțiunile săvârşite 
de ea în legătură cu această calitate procesuală dacă a acceptat colaborarea cu organul de urmărire penală 
în cauza dată. 

[Art.165 completat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracțiunilor contra libertăţii, cinstei şi demnității persoanei decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea libertăţii persoanei. 

3. Latura obiectivă a traficului de fiinţe umane se formează din două categorii de acţiuni de sine stătătoare 
legate între ele. Aceste acţiuni sunt reglementate de Rec. Adunării Parlamentare a CE nr.1325 (1997) cu privire 
la traficul de femei şi prostituţia forțată în statele membre ale CE; Rec. nr.R(2000)11 adoptată de Consiliul de 
Miniştri al CE la 19.05.2000 şi Raportul explicativ; Rec. 1526 (2001) a Adunării Parlamentare a CE privind 
traficul de minori (cazul Moldovei); Protocolul cu privire la prevenirea, suprimarea şi sancţionarea traficului 
de persoane, în special femei şi copii, care completează Convenţia ONU pentru combaterea crimei organizate 
transnaţionale, ONU, 2000; Rezoluţia ONU din 18.01.2000; Convenţia ONU contra crimei organizate 
transfrontaliere. 

4. Prima categorie de acţiuni infracționale poate avea următoarele varietăţi: a) recrutarea; b) transportarea; 
c) transferul; d) adăpostirea; e) primirea unei persoane. Acţiunile enumerate trebuie comise în scop de 
exploatare sexuală comercială sau necomercială, prin muncă sau servicii forțate, în sclavie sau în condiţii 
similare sclaviei, de folosire în conflicte armate sau în activităţi criminale, de prelevare a organelor sau 
ţesuturilor pentru transplantare. 

5. Acţiunile infracţionale din a doua categorie pot fi realizate prin: a) ameninţare cu aplicarea violenţei 
fizice sau psihice nepericuloase pentru viaţa şi sănătatea persoanei, inclusiv prin răpire, prin confiscarea 
documentelor şi prin servitute, în scopul întoarcerii unei datorii a cărei mărime nu este stabilită în mod 
rezonabil; b) înşelăciune; c) abuz de poziţie de vulnerabilitate sau abuz de putere, dare sau primire a unor plăţi 
sau beneficii pentru a obţine consimţământul unei persoane care deţine controlul asupra altei persoane. 

6. Pentru realizarea laturii obiective a traficului de fiinţe umane e necesară existenţa cel puţin a unei 
varietăți din prima categorie de acțiuni infracționale şi cel puţin a uneia din a doua categorie de acțiuni 
menţionate. 

7. Recrutarea în scopul traficului de ființe umane presupune atragerea persoanei prin selecționare într-o 
anumită activitate, determinată de scopurile stipulate la alin.1 art.165. 

8. Prin transportare înţelegem deplasarea cu un mijloc de transport a unei persoane dintr-un loc în altul în 
aceleaşi scopuri. 

9. Transferul presupune trecerea persoanei de la un serviciu la alt serviciu care permite făptuitorului a 
utiliza victima în scopurile menționate. 

10. Prin adăpostire se înţelege ascunderea victimei într-un loc care să-i permită făptuitorului a o folosi în 
scopurile infracțiunii analizate. 

11. Primirea unei persoane presupune admiterea, includerea, încadrarea victimei într-o întreprindere, într- 
o instituție, într-o organizaţie sau găzduirea ei într-un loc care să-i permită făptuitorului de a o folosi în 
scopurile traficului de fiinţe umane. 


12. Prin violenţă nepericuloasă pentru viaţa şi sănătatea persoanei înţelegem loviturile care produc numai 
dureri fizice şi vătămări neînsemnate integrităţii corporale sau sănătăţii, care cer îngrijiri medicale pe un termen 
de până la 6 zile. 

13. Noţiunea răpirii este dată de interpretările de la art.164. 

14. Prin confiscarea documentelor în scopul întoarcerii unei datorii a cărei mărime nu este stabilită în 
mod rezonabil înţelegem luarea documentelor de identitate ale victimei pe temeiul datoriei. 

15. Prin servitute în scopul întoarcerii unei datorii înţelegem supunerea unei persoane la robie (slujire, 
aservire) pentru achitarea unei datorii care nu poate fi întoarsă la moment. 

16. Înşelăciunea poate fi activă, când vinovatul comunică victimei informaţii cu bună-ştiință false, sau 
pasivă, când el nu comunică victimei informaţiile pe care era obligat să le comunice, pentru a realiza traficul de 
fiinţe umane. 

17. Abuzul de poziţie de vulnerabilitate presupune traficul de fiinţe umane prin utilizarea părții slabe a 
victimei, a trăsăturilor ei sensibile sau negative. 

18. Noţiunea abuzului de putere, dare sau primire a unor plăți sau beneficii sunt asemănătoare cu 
interpretările acestor noţiuni de la art.324, 325, 326, 327, 333, 334 şi 335. 

19. Traficul de fiinţe umane face parte din componenţa de infracţiune formală şi se consideră consumată 
din momentul săvârşirii celor două acțiuni obligatorii descrise în norma penală indiferent de survenirea 
consecinţelor prejudiciabile. 

20. Latura subiectivă se caracterizează numai prin intenţie directă. Alt semn constitutiv al laturii 
subiective este scopul traficului de fiinţe umane descris detailat la alin.1 art.165. 

21. Agravantele traficului de fiinţe umane din alin.2 şi 3 art.165 au aceleaşi explicaţii ca şi agravantele 
corespunzătoare de la art.145-154. 

22. Alin.4 art.165 stipulează lberarea de răspundere penală a victimei pentru infracțiunile săvârşite de ea 
în legătură cu calitatea procesuală a ei, dacă a acceptat colaborarea cu organul de urmărire penală în cauza dată. 
23. Subiect al infracţiunii poate fi orice persoană fizică responsabilă, care a împlinit vârsta de 16 ani. 

Articolul 166. PRIVAȚIUNEA ILEGALĂ DE LIBERTATE 

(1) Privaţiunea ilegală de libertate a unei persoane, dacă acţiunea nu este legată cu răpirea acesteia, 

se pedepseşte cu închisoare de până la 2 ani. 

(0) Aceeaşi acţiune săvârşită: 

a) repetat; 

b) asupra a două sau mai multor persoane; 

c) cu bună-ştiinţă asupra unui minor; 

d) de două sau mai multe persoane; 

e) cu aplicarea violenţei periculoase pentru viaţa sau sănătatea persoanei; 

P cu aplicarea armei sau altor obiecte folosite în calitate de armă 

se pedepseşte cu închisoare de la 3 la 8 ani. 

(3) Acţiunile prevăzute la alin.(1) sau (2), însoţite de cauzarea unei vătămări grave integrităţii 
corporale sau sănătăţii ori soldate cu decesul victimei din imprudenţă, 

se pedepsesc cu închisoare de la 5 la 10 ani. 

1. Gradul prejudiciabil al infracțiunilor contra libertăţii, cinstei şi demnității persoanei decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea libertăţii persoanei. 

3. Latura obiectivă a infracţiunii se realizează printr-o acţiune sau inacţiune prin care este lipsită de 
libertate o persoană de către alta, prin deținerea ei într-o încăpere (casă, subsol), pe insulă, în pădure sau în orice 
alt loc, unde aceasta se găsea de bună voie sau în urma unei înşelăciuni, şi reținerea victimei acolo împotriva 
dorinţei şi voinţei sale. 

4. Latura obiectivă a faptei există numai dacă privarea de libertate s-a produs în mod ilegal, adică aceasta 
să nu fie expres sau implicit admisă de lege. Atunci când lipsirea de libertate are caracter legal, fapta nu 
constituie infracţiune. Este cazul privării de libertate a bolnavilor contagioşi pentru tratament împotriva voinţei 
lor, a persoanelor reţinute în carantină, a militarilor reţinuţi în cazarmă, al supravegherii minorilor de către 
părinţi, de către tutore, educator, lipsirea de libertate a agresorului în caz de legitimă apărare, al reţinerii unei 
persoane în stare avansată de ebrietate pentru a o împiedica să facă rău etc. 

5. Lipsirea de libertate a persoanei trebuie să dureze atât timp (ore, săptămâni, luni), încât să rezulte că 
persoana a fost efectiv împiedicată a se deplasa şi a acţiona în conformitate cu voinţa sa. Dacă persoana trebuia 


să îndeplinească un anumit act şi nu l-a putut îndeplini din cauză că a fost lipsită de libertate, fapta constituie 
infracţiune chiar dacă această lipsire de libertate a durat extrem de puţin, de exemplu - câteva minute. 

6. Pentru a vedea deosebirea dintre privațiunea ilegală de libertate şi răpirea unei persoane sau luarea de 
ostatici, facem trimitere la explicaţiile alin.5 art.164. 

7. Fiind o infracţiune continuă, lipsirea de libertate în mod ilegal se consumă în momentul în care începe 
această acţiune şi se epuizează când ea se termină. 

8. Nu se socoate infracţiune izolarea persoanei într-un anumit loc la dorinţa şi cu consimţământul acesteia. 

9. Latura subiectivă se caracterizează prin intenţie directă. Nu interesează pentru calificare motivele 
infracțiunii. Ele pot fi josnice, cum sunt lăcomia, invidia, răzbunarea, gelozia etc., însă trebuie luate în 
consideraţie la individualizarea pedepsei penale. 

10. Subiectul infracțiunii poate fi numai o persoană fizică particulară, responsabilă, care a atins vârsta de 
16 ani - în condiţiile alin.1 - şi de 14 ani - în condiţiile alin.2 şi 3. Dacă victima a fost lipsită de libertate în mod 
ilegal de o persoană cu funcţii de răspundere sau care gestionează o organizaţie nestatală, atunci - în funcție de 
circumstanţele cauzei - cele săvârşite trebuie calificate ca reţinere sau arestare ilegală (art.308) sau ca abuz de 
putere sau abuz de serviciu (art.327), sau ca exces de putere sau depăşire a atribuţiilor de serviciu (art.328), sau 
ca abuz de serviciu (art.335), sau ca depăşire a atribuţiilor de serviciu (art.336). 

11. Agravantele privaţiunii ilegale de libertate din alin.2 şi 3 art.166 au aceeaşi interpretare ca şi 
agravantele corespunzătoare de la art.145-154. 

Articolul 167. SCLAVIA ŞI CONDIȚIILE SIMILARE SCLAVIEI 

Punerea Sau ţinerea unei persoane în condiţii în care o altă persoană exercită stăpânire asupra 
acesteia sau determinarea ei, prin utilizarea înşelăciunii, constrângerii, violenţei sau amenințării cu violenţă, 
Să se angajeze sau să rămână în raport de concubinaj sau căsătorie 

se pedepseşte cu amendă în mărime de la 200 la 600 unităţi convenţionale sau cu închisoare de la 3 la 
10 ani, în ambele cazuri cu (sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani. 

1. Gradul prejudiciabil al infracțiunilor contra libertăţii, cinstei şi demnității persoanei decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea libertăţii persoanei. 

3. Latura obiectivă a infracţiunii se realizează prin trei acţiuni alternative: a) punerea unei persoane în 
stare de sclavie; b) ţinerea unei persoane în stare de sclavie; c) determinarea unei persoane la condiţii similare 
sclaviei. 

4. A pune o persoană în stare de sclavie înseamnă a o transforma dintr-o persoană liberă într-un simplu 
obiect al dreptului de proprietate. 

5. A ține o persoană în stare de sclavie înseamnă a exercita asupra unei persoane ajunse în stare de sclavie 
prerogativele dreptului de proprietate. 

6. A determina o persoană la condiţii similare sclaviei înseamnă a face ca o persoană ajunsă în stare de 
sclavie, prin utilizarea înşelăciunii, constrângerii, violenţei sau a amenințării cu violenţa, să ia o hotărâre ca ea 
aparent să se angajeze la muncă la vinovat ori să rămână în raport de concubinaj sau căsătorie cu el. Făptuitorul 
exercită asupra persoanelor indicate prerogativele dreptului de proprietate. 

7. Consumarea infracţiunii are loc în momentul în care o persoană este pusă, ţinută sau determinată la 
condiţiile sclaviei. Sclavia, fiind o infracțiune continuă, se epuizează atunci când încetează starea de sclavie. 

8. Latura subiectivă se caracterizează prin intenţie directă. Motivele n-au importanţă pentru calificare. 

9. Subiectul infracțiunii poate fi numai o persoană particulară, responsabilă, care a atins vârsta de 16 ani. 
Dacă infracţiunea este săvârşită de o persoană cu funcţii de răspundere, cele săvârşite trebuie încadrate potrivit 
art.327, 328, 335 sau 336. 

Articolul 168. MUNCA FORȚATĂ 

Forțarea unei persoane să presteze o muncă împotriva dorinţei sale sau forțarea la muncă obligatorie, 
ținerea persoanei în servitute pentru achitarea unei datorii, obţinerea muncii Sau a serviciilor prin 
înşelăciune, constrângere, violenţă sau ameninţare cu violenţă 

se pedepsesc cu închisoare de până la 3 ani cu amendă în mărime de la 200 la 500 unităţi 
convenţionale. 

1. Gradul prejudiciabil al infracțiunilor contra libertăţii, cinstei şi demnității persoanei decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 


2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea libertăţii persoanei. 

3. Latura obiectivă a infracţiunii se realizează prin patru acţiuni alternative: a) forțarea unei persoane să 
presteze o muncă împotriva dorinţei sale; b) forțarea la muncă obligatorie; c) ţinerea persoanei în servitute 
pentru achitarea unei datorii; d) obţinerea muncii sau serviciilor prin înşelăciune, constrângere, violență sau 
ameninţare cu violenţa. 

4. Prin forțarea unei persoane să presteze o muncă împotriva dorinţei sale se înţelege determinarea unei 
persoane prin constrângere să îndeplinească o muncă pe care din propria sa voinţă ea nu ar îndeplini-o. 

5. Prin forțarea la o muncă obligatorie înţelegem punerea unei persoane în situaţia de a presta o muncă la 
care nu este obligată, de parcă ar avea îndatorirea să o presteze. 

6. Ținerea persoanei în servitute pentru achitarea unei datorii înseamnă supunerea unei persoane la robie 
(slujire, aservire) pentru achitarea unei datorii care nu poate fi întoarsă la moment. 

7. Obţinerea muncii sau serviciilor prin înşelăciune, constrângere, violenţă sau ameninţare cu violența 
presupune dobândirea pentru sine sau în interesul altor persoane a unei munci sau servicii prin eforturile 
menţionate. 

8. Infracțiunea se consumă în momentul în care persoana este supusă la muncă, servicii forțate sau 
obligatorii şi se epuizează în momentul în care persoana îşi redobândeşte libertatea. 

9. Latura subiectivă se caracterizează prin intenție directă. 

10. Subiectul poate fi o persoană fizică particulară, responsabilă, care a atins vârsta de 16 ani. 

Articolul 169. INTERNAREA ILEGALĂ ÎNTR-O INSTITUȚIE PSIHIATRICĂ 

(1) Internarea ilegală într-o instituţie psihiatrică a unei persoane vădit sănătoase din punct de vedere 
psihic 

se pedepseşte cu închisoare de până la 3 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 3 ani. 

(2) Aceeaşi acțiune care a cauzat din imprudenţă: 

a) vătămarea gravă a integrităţii corporale sau a sănătăţii; 

b) decesul victimei 

se pedepseşte cu închisoare de la 3 la 10 ani cu privarea de dreptul de a ocupa anumite funcţii sau de a 
exercita o anumită activitate pe un termen de la 3 la 5 ani. 

1. Gradul prejudiciabil al infracțiunilor contra libertăţii, cinstei şi demnității persoanei decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea libertăţii persoanei. 

3. Latura obiectivă a infracțiunii se realizează prin internarea într-o instituţie psihiatrică a unei persoane 
vădit sănătoase din punct de vedere psihic. Modul şi condiţiile de internare a persoanei în instituția psihiatrică 
sunt reglementate de Legea 1402 din 16.12.1997 privind asistenţa psihiatrică şi de Legea cu privire la asistenţa 
psihiatrică. 

4. Spitalizarea într-o instituţie psihiatrică poate fi aplicată numai în prezenţa concomitentă a trei condiții: 
a) persoana suferă de o boală psihică; b) persoana necesită îngrijiri medicale; c) există rugămintea sau 
consimțământul bolnavului sau a reprezentanţilor lui legali. 

5. Internarea într-o instituţie psihiatrică se efectuează în baza încheierii unui consiliu de medici psihiatri 
sau a hotărârii instanţei de judecată. 

6. Internarea ilegală într-o instituţie psihiatrică se poate manifesta prin: a) spitalizarea forţată a unei 
persoane sănătoase sau b) spitalizarea persoanei cu tulburări psihice, dar fără temeiuri legale. 

7. Reţinerea într-o instituţie psihiatrică a persoanei care a primit îngrijirile medicale şi nu necesită mai 
departe această izolare poate fi încadrată ca o privaţiune ilegală de libertate sau ca o infracţiune comisă de 
persoane cu funcţii de răspundere. 

8. Infracţiunea se consumă în momentul internării ilegale într-o instituţie psihiatrică a unei persoane vădit 
sănătoase din punct de vedere psihic. 

9. Latura subiectivă se caracterizează prin intenție directă. 

10. Subiectul infracţiunii poate fi numai o persoană oficială din instituţiile curative sau un medic specialist 
în neurologie, învestit cu dreptul de a decide internarea într-un spital de boli psihice. 

11. Agravantele infracțiunii sunt identice cu agravantele corespunzătoare de la art.145-154. 

Articolul 170. CALOMNIA 


Calomnia, adică răspândirea cu bună-ştiință a unor Scorniri mincinoase ce defăimează o altă 
persoană, însoţită de învinuirea de săvârşire a unei infracţiuni deosebit de grave sau excepţional de grave ori 
soldată cu urmări grave, 

se pedepseşte cu închisoare de până la 5 ani. 

1. Gradul prejudiciabil al infracțiunilor contra libertăţii, cinstei şi demnității persoanei decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea demnităţii persoanei. 

3. Latura obiectivă a calomniei se realizează prin răspândirea cu bună-ştiinţă a unor scorniri mincinoase ce 
defăimează o altă persoană, însoţită de învinuirea de săvârşire a unei infracțiuni deosebit de grave sau 
excepțional de grave ori soldată cu urmări grave. 

4. Prin răspândire se înţelege comunicarea unei alte persoane (în afară de victimă) a unor informaţii ce nu 
corespund realităţii. De exemplu, că persoana şi-a construit casa cu mijloace neprovenite din munca ei proprie, 
sau că ia mită etc. Scornirile calomnioase comunicate numai victimei, în lipsa altor persoane, nu constituie o 
calomnie, ci poate fi vorba de insultă. 

5. Răspândirea unor informaţii adevărate care, deşi dezonorează persoana, corespund parțial sau total 
realităţii, nu constituie componenţa unei calomnii. 

6. Defăimătoare se consideră orice scorniri despre săvârşirea de către o persoană a unor acţiuni sau a unor 
fapte ce încalcă normele morale şi de convieţuire. 

7. Răspândirea scornirilor mincinoase trebuie să conţină afirmaţia cu privire la unele fapte care ar fi 
existat sau există în prezent, şi nu despre unele fapte care se pot produce în viitor. 

8. Victima calomniei poate fi orice persoană (matură, copil, persoană responsabilă etc.), întrucât 
demnitatea ei se apreciază indiferent de faptul dacă posedă sau nu sentimentul propriei demnități. 

9. Nu se consideră răspândite scornirile defăimătoare divulgate în prezenţa unor oameni care nu posedă 
limba sau a surzilor, copiilor mici, a persoanelor incapabile să înţeleagă sensul celor comunicate din cauza unor 
boli psihice. 

10. Răspândirea scornirilor mincinoase ce defăimează o altă persoană poate fi pedepsită penal dacă e 
însoţită de învinuirea de săvârşire a unei infracțiuni deosebit de grave sau excepțional de grave, adică a unor 
infracțiuni pentru care legea penală prevede pedeapsa maximă cu închisoare pe un termen ce depăşeşte 15 ani 
sau cu detenţiune pe viaţă. 

11. Altă consecinţă a calomniei sunt urmările ei grave. Prin urmări grave înţelegem îmbolnăvirea psihică 
a victimei, sinuciderea, naşterea prematură de către o femeie gravidă, o maladie periculoasă pentru viaţă, alte 
îmbolnăviri grave etc. 

12. Calomnia se consideră consumată o dată cu comunicarea scornirilor mincinoase altei persoane despre 
învinuirea de săvârşire a unei infracțiuni deosebit de grave sau excepţional de grave, indiferent de faptul dacă 
persoana calomniată a aflat despre aceste scorniri sau nu, sau din momentul survenirii urmărilor grave pentru 
victimă. 

13. Latura subiectivă se caracterizează numai prin intenţie directă. Motivele calomniei pot fi diferite: 
invidia, răzbunarea, gelozia, ştrengăria etc., însă pentru calificare ele nu prezintă interes. 

14. Subiect al infracțiunii poate fi o persoană fizică responsabilă, care a împlinit vârsta de 16 ani. 

CAPITOLUL IV 
INFRACȚIUNILE PRIVIND VIAȚA SEXUALĂ 

Articolul 171. VIOLUL 

(1) Violul, adică raportul sexual săvârşit prin constrângere fizică sau psihică a persoanei sau profitând 
de imposibilitatea acesteia de a se apăra ori de a-şi exprima voinţa, 

se pedepseşte cu închisoare de la 3 la 5 ani. 

(2) Violul: 

d) săvârşit repetat; 

b) săvârşit cu bună-ştiinţă asupra unui minor; 

Cc) săvârşit de două sau mai multe persoane; 

d) săvârşit prin drogarea sau otrăvirea prealabilă intenţionată a victimei; 

€) însoțit de contaminarea intenţionată cu o boală venerică; 

P însoţit de torturarea victimei; 

2) însoțit cu ameninţarea victimei sau a rudelor ei apropiate, cu moartea ori cu vătămarea gravă a 
integrităţii corporale sau a sănătăţii 

se pedepseşte cu închisoare de la 5 la 15 ani. 


(3) Violul: 

a) persoanei care se afla în grija, sub ocrotirea, protecţia, la educarea sau tratamentul făptuitorului; 

b) unei persoane minore în vârstă de până la 14 ani; 

c€) însoţit de contaminarea intenţionată cu maladia SIDA; 

d) care a cauzat din imprudenţă o vătămare gravă a integrităţii corporale sau a sănătăţii; 

e) care a provocat din imprudenţă decesul victimei; 

P soldat cu alte urmări grave 

se pedepseşte cu închisoare de la 10 la 25 de ani sau cu detenţiune pe viaţă. 

[Art.171 modificat prin Legea nr.211-XV din 29.05.03, în vigoare din 12.06.03] 

1. Infracţiunea de viol atentează asupra relațiilor sociale referitoare la libertatea şi inviolabilitatea sexuală 
a persoanei, indiferent de sex. 

2. Prin raport sexual se înţelege un act sexual normal dintre un bărbat şi o femeie. 

3. Latura obiectivă a infracțiunii de viol se realizează prin următoarele modalităţi: a) constrângere fizică; 
b) constrângere psihică; c) profitare de imposibilitatea victimei de a se apăra ori de a-şi exprima voinţa. 

4. Prin constrângere fizică se înţeleg actele de violenţă exprimate prin folosirea forţei fizice a făptuitorului 
pentru a înfrânge rezistenţa victimei. 

5. Constrângerea psihică se manifestă prin violenţe exprimate prin ameninţări de aplicare a forței asupra 
victimei, copiilor, rudelor, apropiaților acesteia cu scopul de a înfrânge rezistenţa victimei şi de a o sili să 
întrețină cu făptuitorul relații sexuale. 

6. Prin profitarea de imposibilitatea victimei de a se apăra ori de a-şi exprima voința se înţeleg acţiunile 
pe care le întreprinde făptuitorul pentru a realiza raportul sexual cu victima, înțelegând că ea nu se poate apăra 
sau nu îşi poate exprima voinţa: este minoră sau în vârstă avansată, manifestă un handicap fizic sau suferă de o 
maladie psihică, ceea ce nu i-a permis să înţeleagă caracterul şi esenţa acţiunilor făptuitorului. 

7. Infracţiunea de viol se consideră consumată din momentul în care s-a început raportul sexual, indiferent 
de consecinţe. 

La soluţionarea cauzelor cu privire la tentativa de viol cu aplicarea forţei fizice sau a constrângerii psihice 
trebuie constatat faptul dacă vinovatul a acţionat în scopul de a săvârşi raportul sexual şi dacă forţa aplicată i-a 
servit drept mijloc spre a-şi atinge scopul. Numai dacă există aceste circumstanţe, acţiunile vinovatului pot fi 
examinate ca tentativă de viol. În legătură cu aceasta este necesar de a face deosebire între tentativa de viol şi 
alte atentate criminale care lezează onoarea, demnitatea şi inviolabilitatea personalităţii victimei (acte de 
desfrâu, huliganism, cauzarea leziunilor corporale, insulta etc.; a se vedea p.13 al HP CSJ nr.7 din 29.08.1994 
Cu privire la practica judiciară în cauzele despre infracțiunile sexuale, cu modificările HP CSJ nr.38 din 
20.12.1999 şi nr.25 din 29.10.2001). 

8. Prin viol săvârşit repetat se înţeleg acţiunile făptuitorului care anterior a mai săvârşit o astfel de 
infracţiune, pentru care nu a fost condamnat anterior şi pentru care nu au expirat termenele de prescripţie. 

În cazurile în care aplicarea forţei fizice asupra victimei nu s-a întrerupt sau s-a întrerupt pe un termen 
scurt, iar circumstanţele raporturilor sexuale săvârşite forțat mărturisesc intenţia unică a vinovatului, săvârşirea 
raporturilor sexuale ulterioare de către acesta nu poate să se examineze în calitate de circumstanţă care dă temei 
de calificare a faptei săvârşite conform semnului repetării. 

9. Săvârşirea a două sau a mai multor violuri, pentru care răspunderea este prevăzută de diferite alineate 
ale art.171 CP, indiferent dacă, într-un caz, a fost săvârşită tentativa de viol ori făptuitorul a apărut în calitate de 
organizator, instigator sau complice al acestei infracţiuni sau, în alt caz, a fost săvârşită fapta de viol terminat, 
acţiunile întreprinse trebuie calificate de sine stătător pentru fiecare dintre infracțiunile comise de făptuitor. 

Violul nu poate fi recunoscut repetat, dacă la momentul săvârşirii unui alt viol au expirat termenele 
prescripției urmăririi penale (a se vedea p.7 al HP CSJ nr.7 din 29.08.1994, cu modificările HP CSJ nr.38 din 
20.12.1999 şi nr.25 din 29.10.2001). 

10. Violul săvârşit asupra unui minor este calificat astfel dacă făptuitorul cunoştea cu bună-ştiinţă faptul 
că săvârşeşte un raport sexual forțat cu o persoană în vârstă de la 14 până la 18 ani. 

11. Violul săvârşit de două sau mai multe persoane obţine o asemenea calificare dacă infracţiunea a fost 
realizată de cel puţin două persoane care acționau de comun acord în calitate de coautori. Infracţiunea poate fi 
săvârşită şi prin participaţie complexă (a se vedea comentariul de la art.45 CP). 

12. Violul săvârşit prin drogarea sau otrăvirea prealabilă intenţionată a victimei se califică astfel în 
cazurile în care vinovatul i-a administrat victimei substanţe narcotice, substanţe toxice cu efect puternic, băuturi 
alcoolice cu scopul de a o lipsi de posibilitatea de a opune rezistenţă acţiunilor întreprinse de făptuitor. 

13. Violul însoțit de contaminarea intenționată cu o boală venerică este comentat la art.211 CP. 

14. Violul însoţit de torturarea victimei se califică astfel în cazurile în care este săvârşit prin supunerea 
victimei la dureri violente: chinuri fizice sau psihice. 


15. Violul însoțit de amenințarea victimei sau a rudelor ei apropiate cu moartea ori cu vătămarea gravă a 
integrităţii corporale sau a sănătăţii se realizează prin acţiuni concrete care demonstrează intenția reală a 
făptuitorului de a aplica forța fizică faţă de victimă sau de rudele apropiate (de exemplu, demonstrarea armei, 
pistolului, cuțitului etc.). 

Dacă ameninţarea cu moartea sau cu vătămarea gravă a integrităţii corporale sau a sănătăţii victimei sau a 
rudelor ei apropiate s-a produs după viol şi a urmărit scopul de a speria victima pentru a nu se adresa organelor 
competente cu o cerere de intentare a urmăririi penale, acţiunile făptuitorului urmează a fi calificate în baza 
art.171 şi 155 CP. 

16. Violul persoanei care se afla în grija, sub ocrotirea, protecţia, la educarea sau tratamentul 
făptuitorului se realizează de către o persoană care, în baza unei obligaţiuni, avea datoria de a îngriji, ocroti, 
educa, păzi sau trata victima. De exemplu, făptuitorul avea calitatea de tutore, curator, pedagog, medic, antrenor 
etc. 

17. Infracţiunea de viol al unei persoane minore în vârstă de până la 14 ani se califică astfel în cazul în 
care făptuitorul ştia sau admitea că săvârşeşte un raport sexual cu o minoră de până la 14 ani. 

18. Violul însoţit de contaminarea intenţionată cu maladia SIDA (a se vedea comentariul de la art.212 CP) 
se califică în baza agravantei prevăzute la lit.c) din alin.3 al prezentului articol şi a prevederilor art.212 CP. 

19. Noţiunea de vătămare gravă a integrității corporale sau a sănătăţii victimei din imprudenţă este 
expusă în comentariul de la art.157. 

20. Noţiunea de deces al victimei din imprudenţă este expusă în comentariul de la art.149 CP. 

21. În sintagma viol soldat cu alte urmări grave pentru victimă legea penală include cazurile care au drept 
consecință sinuciderea victimei, îmbolnăvirea ei de o maladie psihică, graviditatea sau întreruperea sarcinii etc. 

22. Latura subiectivă a infracţiunii de viol se realizează prin intenţie directă, făptuitorul este conştient că 
realizează raportul sexual prin constrângere fizică sau psihică ori prin profitare de imposibilitatea victimei de a 
se apăra sau de a-şi exprima voinţa, prevede urmările acţiunilor sale şi le doreşte. Drept motiv al săvârşirii 
infracţiunii de viol serveşte dorinţa făptuitorului de a-şi satisface pofta sexuală. 

23. Subiect al infracţiunii de viol este orice persoană fizică responsabilă, care a atins vârsta de 14 ani. 

Articolul 172. ACŢIUNI VIOLENTE CU CARACTER SEXUAL 

(1) Homosexualismul, lesbianismul sau satisfacerea poftei sexuale în forme perverse, săvârşite prin 
constrângere fizică sau psihică a persoanei ori profitând de imposibilitatea acesteia de a se apăra sau de a-şi 
exprima voinţa, 

se pedepsesc cu închisoare de la 3 la 7 ani. 

(C) Aceleaşi acţiuni: 

d) săvârşite repetat; 

b) săvârşite cu bună-ştiinţă asupra unui minor; 

C) săvârşite de două sau mai multe persoane; 

d) însoţite de contaminarea intenţionată cu o boală venerică; 

e) însoţite de ameninţarea cu moartea sau cu vătămarea gravă a integrităţii corporale sau a sănătăţii 

se pedepsesc cu închisoare de la 5 la 15 ani. 

(3) Acţiunile prevăzute la alin.(1) sau (2), care: 

4) au fost săvârşite asupra unei persoane despre care se ştia cu certitudine că nu a atins vârsta de 14 
ani; 

b) au cauzat contaminarea intenţionată cu maladia SIDA; 

c) au cauzat din imprudenţă o vătămare gravă a integrităţii corporale sau a sănătăţii; 

d) au provocat din imprudenţă decesul victimei; 

e) au provocat alte urmări grave, 

se pedepsesc cu închisoare de la 10 la 25 de ani sau cu detenţiune pe viaţă. 

[Art.172 modificat prin Legea nr.305-XV din 11 iulie 2003] 

1. Noţiunea de homosexualism presupune raportul sexual dintre bărbaţi, realizat pe cale anală. Este 
pedepsit doar homosexualul care îşi satisface poftele sexuale prin acţiuni violente sau prin profitare de 
imposibilitatea victimei de a se apăra sau de a-şi exprima voinţa. 

2. Noţiunea de lesbianism desemnează acţiunile sexuale dintre persoanele de sex feminin, homosexualitate 
feminină. Lesbianismul este calificat drept infracțiune în cazul în care este săvârşit prin acţiuni violente sau prin 
profitare de imposibilitatea victimei de a se apăra sau de a-şi exprima voinţa. 

3. Prin satisfacere a poftei sexuale în forme perverse se înţeleg toate celelalte forme ale raportului sexual, 
cu excepţia homosexualismului şi a lesbianismului, săvârşite prin constrângere fizică sau psihică a persoanei ori 
profitând de imposibilitatea acesteia de a se apăra sau de a-şi exprima voinţa. 


4. Persoanele de sex opus care participă la realizarea acțiunilor violente de homosexualism sau lesbianism 
(de exemplu, femeia participă la acţiunile de homosexualism, bărbatul - la cele de lesbianism) sunt pasibile de 
răspundere penală în calitate de autori, organizatori, instigatori sau complici, conform comentariului de la art.45 
CP. 

5. Noţiunile de constrângere fizică sau psihică ori profitând de imposibilitatea acesteia de a se apăra sau 
de a-şi exprima voința, precum şi agravantele prevăzute de alin.2 şi 3 ale art.172 CP, sunt identice cu noțiunile 
explicate la art.171 CP. 

6. Latura subiectivă a infracțiunii se realizează prin intenţie. Făptuitorul este conştient că aplică acțiuni 
violente cu caracter sexual pentru a-şi satisface pofta sexuală sau pentru a leza onoarea victimei. 

7. Subiect al infracțiunii este orice persoană fizică responsabilă, care a atins vârsta de 14 ani. 

Articolul 173. CONSTRÂNGEREA LA ACȚIUNI CU CARACTER SEXUAL 

Constrângerea unei persoane la raporturi sexuale, homosexualism, lesbianism ori la săvârşirea altor 
acţiuni cu caracter sexual prin şantaj Sau profitând de dependenţa materială, de serviciu sau de altă natură a 
victimei 

se pedepseşte cu amendă în mărime de la 300 la 500 unităţi convenţionale sau cu închisoare de la 2 la 5 
ani. 

1. Prin constrângere la acţiuni cu caracter sexual se înţeleg acţiunile de homosexualism, lesbianism sau 
alte acţiuni cu caracter sexual, săvârşite de făptuitor prin presiune asupra psihicului victimei, prin şantaj sau 
profitând de dependenţa materială, de serviciu sau de altă natură a victimei pentru a o determina la raporturi 
sexuale. 

2. Pentru a elucida noţiunile de homosexualism, lesbianism ori de săvârşire a altor acţiuni cu caracter 
sexual a se vedea explicaţiile din comentariul art.172 CP. 

3. Șantajul este un mijloc de constrângere exercitat asupra victimei prin ameninţare cu divulgarea unui 
secret compromiţător sau prin alte mijloace de intimidare, cu scopul de a o determina la acţiuni cu caracter 
sexual. Noţiunea de şantaj şi modalităţile de realizare a şantajului sunt expuse mai detaliat în comentariul la 
art.189 CP. 

4. Prin sintagma profitând de dependența materială se înţelege folosirea circumstanțelor de dependenţă 
financiară, de obligaţiuni materiale nestinse ale victimei faţă de făptuitor sau de convieţuire a victimei în spaţiul 
locativ al făptuitorului pentru a o determina la acţiuni cu caracter sexual. 

Transmiterea de cadouri neînsemnate de către unele persoane altora nu poate fi considerată dependenţă 
materială. 

5. Prin dependenţă de serviciu se înţelege starea de pierdere parțială a autonomiei personale, de 
subordonare, de supunere față de o persoană de care depinde mărimea salariului, primele, distincțiile, cariera 
etc., pe care făptuitorul o foloseşte pentru a determina victima la acţiuni cu caracter sexual. 

6. Prin noţiunea dependență de altă natură se înţeleg toate celelalte cazuri de dependenţă, cu excepția 
celor enumerate la p.4 şi 5 ale prezentului comentariu. 

7. În situaţia în care o terță persoană impune victima la acţiuni cu caracter sexual cu făptuitorul, iar 
făptuitorul nu a întreprins acțiuni de instigare, de complicitate, de organizare a activităţii terţei persoane, 
acţiunea întreprinsă de făptuitor nu cade sub incidenţa prevederilor art.173. 

8. Latura subiectivă a infracțiunii de constrângere la acţiuni cu caracter sexual se realizează prin intenţie 
directă. Făptuitorul conştientizează că prin acţiunile enumerate în dispoziţia art.173 constrânge persoana la 
acţiuni cu caracter sexual. 

9. Subiect al infracțiunii de constrângere la acţiuni cu caracter sexual pot fi persoanele de orice sex, care 
au atins vârsta de 16 ani. 

Articolul 174. RAPORTUL SEXUAL CU O PERSOANĂ CARE NU A ATINS VÂRSTA DE 16 
ANI 

Raportul sexual, homosexualismul, lesbianismul, cu o persoană despre care se ştia cu certitudine că nu 
a atins vârsta de 16 ani 

se pedepsesc cu închisoare de până la 5 ani. 

(Art.174 modificat prin Legea nr.211-XV din 29.05.03, în vigoare din 12.06.03) 

1. Infracţiunea de săvârşire a raportului sexual cu o persoană care nu a atins vârsta de 16 ani atentează la 
relaţiile sociale referitoare la libertatea şi inviolabilitatea sexuală a minorilor şi este evidențiată de legiuitor 
aparte din cauza consecinţelor negative care se produc asupra dezvoltării fizice şi psihice a acestor copii. 

2. Raportul sexual natural, homosexualismul, lesbianismul se realizează de către făptuitor cu 
consimțământul persoanei minore, fapt ce delimitează infracţiunea în cauză de cea de viol şi de cea de acţiuni 
violente cu caracter sexual etc. 


3. Noţiunile de raport sexual, homosexualism, lesbianism sunt explicate în comentariul de la art.171 şi 172 
CP. 

4. În calitate de victime ale infracţiunii de raport sexual cu o persoană care nu a atins vârsta de 16 ani apar 
copiii de ambele sexe. 

5. Latura subiectivă a infracțiunii se realizează prin intenție directă. Făptuitorul ştie cu certitudine că 
persoana asupra căreia săvârşeşte acţiunile prevăzute de dispoziţia legii nu a atins vârsta de 16 ani. 

6. În calitate de subiect al infracţiunii apare orice persoană fizică responsabilă, care a împlinit vârsta de 16 
ani. 

Articolul 175. ACȚIUNI PERVERSE 

Săvârşirea de acţiuni perverse faţă de o persoană despre care se ştia cu certitudine că nu a atins vârsta 
de 16 ani 

se pedepseşte cu închisoare de la 3 la 7 ani. 

[Art.175 modificat prin Legea nr.211-XV din 29.05.03, în vigoare din 12.06.03] 

1. Noţiunea de acțiuni perverse desemnează nişte acţiuni reprobate de societate, care prezintă devierea de 
la normal a instinctelor, a comportamentului persoanei, a ideilor, a judecății. 

2. Acţiunile perverse (imoralitate, desfrâu) comportă un caracter sexual orientat spre satisfacerea poftei 
sexuale a făptuitorului sau excitarea instinctului sexual al victimei. Aceste acţiuni pot fi de natură fizică sau 
intelectuală. 

3. În categoria acţiunilor perverse cu caracter fizic se includ: atingerile indecente, mângâierea sau 
demonstrarea organelor sexuale proprii sau pe cele ale minorului, pozele indecente, dezgolirea corpului, 
săvârşirea raportului sexual sau a raportului homosexual în prezenţa victimei minore etc. 

4. Actele de desfrâu cu caracter intelectual se pot exprima prin: discuţii cinice cu victima despre relaţii 
sexuale; demonstrarea imaginilor pornografice; demonstrarea în faţa victimei a operelor pornografice, 
înscrierile cu asemenea conţinut etc. (a se vedea p.21 al HP CSJ nr.7 din 29.08.1994, cu modificările HP CSJ 
nr.38 din 20.12.1999 şi nr.25 din 29.10.2001). 

5. În calitate de victime ale acţiunilor perverse pot fi persoanele de ambele sexe, care nu au atins vârsta de 
16 ani. 

6. Latura subiectivă a infracțiunii se realizează prin intenţie directă. Drept mobil pentru făptuitor serveşte 
dorinţa de a-şi satisface pofta sexuală în formă perversă. 

7. Subiect al infracțiunii poate fi orice persoană de orice sex, care a atins vârsta de 14 ani. 

CAPITOLUL V 
INFRACȚIUNI CONTRA DREPTURILOR POLITICE, DE MUNCĂ ȘI ALTOR 
DREPTURI CONSTITUȚIONALE ALE CETĂȚENILOR 

Articolul 176. ÎNCĂLCAREA EGALITĂŢII ÎN DREPTURI A CETĂȚENILOR 

Încălcarea drepturilor şi libertăţilor cetăţenilor, garantate prin Constituţie şi prin alte legi, în 
dependenţă de sex, rasă, culoare, limbă, religie, opinii politice sau orice alte opinii, origine naţională sau 
socială, apartenenţă la o minoritate naţională, avere, naştere sau orice altă situaţie: 

d) săvârşită de o persoană cu funcţie de răspundere; 

b) soldată cu daune în proporţii considerabile, 

se pedepseşte cu amendă de la 300 la 600 unităţi convenţionale sau cu închisoare de până la 3 ani, în 
ambele cazuri cu (sau fără) privarea de dreptul de a ocupa anumite funcţii sau de a exercita o anumită 
activitate pe un termen de la 2 la 5 ani. 

1. Toate fiinţele umane se nasc libere şi egale în demnitate şi în drepturi (art.l DUDO din 10.X1V.1948). 
Art.16 CRM proclamă că toţi cetăţenii sunt egali în faţa legii şi a autorităţilor publice, fără deosebire de rasă, 
naţionalitate, origine etnică, origine socială. 

2. Constituţia enumără drepturile fundamentale ale persoanei: dreptul la viaţă şi la integritate fizică şi 
psihică, libertatea individuală şi siguranţa persoanei, dreptul la apărare, dreptul la libera circulaţie etc. (A se 
vedea art.24-54 CRM.) 

3. CRM prevede şi cazurile de restrângere a unor drepturi şi lhbertăţi, condiţionate de apărarea siguranţei 
naţionale, a ordinii, a sănătăţii ori a moralei publice, de desfăşurare a urmăririi penale, prevenirea consecinţelor 
unor calamităţi naturale ori avarii (a se vedea art.54 CRM). 

4. Componenţa de infracțiune există numai în cazul în care sunt încălcate drepturile şi libertăţile 
cetăţenilor garantate de Constituţie sau de alte legi, acţiuni sau inacțiuni condiţionate de apartenenţa persoanei 
la o anumită rasă, naţionalitate etc. 

5. Latura obiectivă a infracţiunii se realizează: 

- de către o persoană cu funcţii de răspundere (a se vedea art.123 CP); 

- prin cauzarea unor daune în proporţii considerabile (a se vedea art.126 CP). 


6. Latura subiectivă a infracțiunii se săvârşeşte prin intenție directă sau indirectă. Făptuitorul 
conştientizează că încalcă egalitatea în drepturi a cetăţenilor, prevede urmările prejudiciabile, le doreşte sau le 
admite. Motivul infracțiunii este determinat de porniri josnice şi dispreţ faţă de persoanele care fac parte din altă 
rasă, naţionalitate, origine etnică, limbă, religie, sex, opinie, apartenenţă politică, avere sau de origine socială. 

7. Subiect al infracţiunii poate fi orice persoană fizică responsabilă, care a atins vârsta de 16 ani. În cazul 
prevăzut de lit.a) subiect al infracţiunii este persoana cu funcţii de răspundere. 

Articolul 177. ÎNCĂLCAREA INVIOLABILITĂȚII VIEȚII PERSONALE 

1. Culegerea ilegală sau răspândirea cu bună-ştiinţă a informaţiilor, ocrotite de lege, despre viaţa 
personală ce constituie secret personal sau familial al altei persoane fără consimţământul ei 

se pedepseşte cu amendă în mărime de până la 300 unităţi convenţionale sau cu muncă neremunerată 
în folosul comunităţii de la 180 la 240 de ore. 

2. Răspândirea informaţiilor menţionate la alin.1: 

a) într-un discurs public, prin mass-media; 

b) prin folosirea intenţionată a situaţiei de serviciu 

se pedepseşte cu amendă în mărime de la 200 la 500 unităţi convenţionale sau cu arest de până la 6 
luni. 

1. Art.8 CEDO şi art.28 CRM stabilesc dreptul inviolabilităţii vieţii personale. Nu este admis amestecul 
unei autorităţi publice în exercitarea acestui drept decât în limitele în care acest amestec este prevăzut de lege şi 
numai dacă constituie o măsură care, într-o societate democratică, este necesară pentru securitatea națională, 
siguranța publică, bunăstarea economică a țarii, apărarea ordinii şi prevenirea faptelor penale, protejarea 
sănătăţii, moralei ori a drepturilor şi libertăţilor persoanei. 

2. Prin noţiunea de viață personală se înţelege ansamblul de condiţii materiale şi morale individuale, 
particulare, pe care şi le creează persoana pentru a exista aşa cum înţelege ea la adăpost sigur, fără amestecul 
cuiva. Toate acestea formează mediul în care persoana îşi desfăşoară existenţa. 

3. CEDO utilizează termenul viață privată pentru a desemna dreptul la viaţa personală şi îl exprimă prin 
art.8. În raportul Comisiei Europene a Drepturilor Omului asupra cauzei Van Oosterwijk împotriva Belgiei 
(Rap. Com. din 1979) este consemnată următoarea interpretare a noţiunii de viaţă privată: "Dreptul la 
respectarea vieții private este dreptul la intimitate, dreptul de a trăi aşa cum doreşti, protejat de publicitate [...]. 
EI cuprinde, de asemenea, într-o anumită măsură dreptul de a stabili şi întreţine relaţii cu alte fiinţe umane, în 
special în domeniul emoţional, pentru dezvoltarea şi realizarea propriei personalităţi”. 

4. Prin noţiunea de a culege informaţii se înţelege faptul de a aduna, a strânge, a obţine, a căpăta în mod 
ilegal informaţii despre viaţa personală ce constituie un secret personal sau familial al altei persoane, fără 
consimțământul ei. 

5. Prin noțiunea de a răspândi informaţii se înţelege faptul de difuzare, fără consimțământul persoanei 
vizate, în mod ilegal, a unor veşti, ştiri, publicaţii, informaţii despre viaţa personală ce constituie secret personal 
sau familial al acesteia. 

6. Prin sintagma informații despre viața personală ce constituie secret personal sau familial se înţeleg 
datele care fac parte din categoria informaţiei confidenţiale despre persoană, adică datele ce se referă la o 
persoană privată, identificată sau identificabilă, a căror dezvăluire ar constitui o violare a intimităţii persoanei 
vizate. 

7. Conform Legii privind accesul la informaţie, nr.982-XIV din 11.05.2000, protejarea vieţii private a 
persoanei include: 

a) dreptul la consimțământul persoanei ale cărei interese sunt atinse în procesul de divulgare a informaţiei 
cu caracter personal; 

b) dreptul de a participa la procedura de luare a deciziilor în calitate de parte egală; 

c) dreptul de a i se păstra anonimatul în cazul furnizării de informaţii cu caracter personal, cu respectarea 
confidenţialității; 

d) dreptul de a controla şi a rectifica informaţiile neadecvate, incorecte, incomplete, neactualizate, 
nerelevante etc. 

e) dreptul de a nu fi identificată, în mod automat, în cadrul procedurii de luare a deciziilor asupra 
divulgării informaţiei; 

f) dreptul de a se adresa în instanţele de judecată. 

8. Noţiunea într-un discurs public, prin mass-media înglobează ideea de răspândire de către făptuitor a 
informaţiilor care încalcă inviolabilitatea vieţii personale prin transferarea, difuzarea unei asemenea informaţii 
câtorva persoane sau cel puţin unei persoane printr-o luare de cuvânt publică sau prin mijloacele de informare în 
masă: ziare, reviste, mijloace radio şi TV, prin afişare în locurile publice a placardelor, lozincilor, fotografiilor 
etc. 


9. Prin folosire intenţionată a situaţiei de serviciu se înţelege situaţia în care făptuitorul utilizează 
informaţiile deţinute, în virtutea funcţiei sale, în detrimentul acestor persoane, cauzând astfel daune drepturilor 
şi intereselor lor. A se vedea noţiunea de persoană cu funcţii de răspundere şi obligaţiunile lor în art.123-124 
CP. În cadrul unor activităţi acestea sunt reglementate de legi speciale (a se vedea art.8 al Legii privind accesul 
la informaţie nr.982-XIV din 11.05.2000, art.40 al Legii audiovizualului etc.). 

10. Infracţiunea se consideră consumată în momentul culegerii sau răspândirii informaţiei. Legea nu 
prevede survenirea de consecinţe negative pentru victimă. 

11. Latura subiectivă a infracţiunii se săvârşeşte prin intenţie directă. Sintagma cu bună-ştiinţă înseamnă 
că făptuitorul a conştientizat ilegalitatea acţiunilor sale de încălcare a inviolabilităţii vieţii personale, a prevăzut 
consecinţele prejudiciabile şi le-a dorit. Motivul infracțiunii nu are nici o relevanţă, această circumstanţă va fi 
luată în consideraţie la numirea pedepsei. 

12. Subiect al infracțiunii poate deveni orice persoană fizică responsabilă, care a atins vârsta de 16 ani. 

Articolul 178. VIOLAREA DREPTULUI LA SECRETUL CORESPONDENȚEI 

(1) Violarea dreptului la secretul scrisorilor, telegramelor, coletelor şi altor trimiteri poştale, al 
convorbirilor telefonice şi înştiinţărilor telegrafice, cu încălcarea legislaţiei, 

se pedepseşte cu amendă în mărime de până la 200 unităţi convenţionale sau cu muncă neremunerată 
în folosul comunităţii de la 120 la 180 de ore. 

(2) Aceeaşi acțiune săvârşită: 

a) cu folosirea situaţiei de serviciu; 

b) prin utilizarea mijloacelor tehnice speciale destinate pentru dobândirea ilicită a informaţiei; 

c) în interesul unui grup criminal organizat Sau al unei organizaţii criminale 

se pedepseşte cu amendă de la 200 la 400 unităţi convenţionale sau cu muncă neremunerată în folosul 
comunităţii de la 100 la 240 de ore, sau cu arest de până la 6 luni, sau cu închisoare de până la 3 ani, sau cu 
privarea de dreptul de a ocupa anumite funcţii sau de a desfăşura o anumită activitate pe un termen de până 
la 3 ani. 

[Art.178 completat prin Legea nr.211-XV din 29.05.03, în vigoare din 12.06.03] 

1. Art.30 CRM stipulează obligaţiunea statului de a asigura secretul scrisorilor, al telegramelor, al altor 
trimiteri poştale, al convorbirilor telefonice şi al celorlalte mijloace legale de comunicare. 

2. Prin violare a dreptului la secretul corespondenței se înţeleg acţiunile întreprinse de făptuitor prin 
încălcarea prevederilor legii, pentru a lua cunoştinţă de conţinutul scrisorilor, telegramelor, coletelor, 
trimiterilor poştale, al convorbirilor telefonice şi al altor mijloace legale de comunicare, fără acordul persoanei 
căreia i-a fost adresată informaţia. 

3. Noţiunea de alte trimiteri poştale cuprinde informaţiile recepționate de persoană prin radiograme, 
banderole, containere poştale, mandate poştale, comunicările prin fax, poştă electronică. 

4. Sintagma folosirea situaţiei de serviciu desemnează acţiunile de violare a secretului corespondenţei de 
către lucrătorii poştei, a1 serviciilor de telecomunicaţie, ai celor de asigurare a mesageriei prin internet etc. 

5. Conţinutul sintagmei prin utilizarea mijloacelor tehnice speciale destinate pentru dobândirea ilicită a 
informaţiei înglobează ideea de folosire ilicită a uneltelor, maşinilor, aparatelor pentru asigurarea procesului de 
interceptare şi descifrare a informaţiei cuprinse în mesajele persoanei. 

6. Agravanta în interesul unui grup criminal organizat sau al unei organizaţii criminale a fost explicată în 
comentariul de la art.46, 47 CP. 

7. Latura subiectivă a infracţiunii se săvârşeşte prin intenţie. Făptuitorul conştientizează că prin violarea 
dreptului la secretul corespondenţei el încalcă posibilitatea altei persoane de a primi mesajul respectiv, prevede 
urmările prejudiciabile pe care le doreşte sau le admite. 

8. Subiect al infracţiunii poare fi orice persoană fizică responsabilă, care a atins vârsta de 16 ani. 

Articolul 179. VIOLAREA DE DOMICILIU 

1. Pătrunderea sau rămânerea ilegală în domiciliul sau în reşedinţa unei persoane fără 
consimţământul acesteia ori refuzul de a le părăsi la cererea ei, precum şi percheziţiile şi cercetările ilegale, 

se pedepsesc cu amendă în mărime de până la 300 unităţi convenţionale sau cu închisoare de până la 2 
ani. 

2. Aceleaşi acțiuni săvârşite cu aplicarea violenţei sau cu ameninţarea aplicării ei 

se pedepsesc cu amendă în mărime de la 200 la 600 unităţi convenţionale sau cu închisoare de la 2 la 5 
ani. 

3. Acţiunile prevăzute la alin. 1 sau 2, săvârşite: 

a) cu folosirea situaţiei de serviciu; 

b) de un grup criminal organizat sau de o organizaţie criminală, se pedepsesc cu închisoare de la 3 la 7 
ani. 


1. Art.29 CRM stipulează inviolabilitatea domiciliului. Aceasta presupune că nimeni nu poate pătrunde 
sau rămâne în domiciliul sau în reşedinţa unei persoane fără consimțământul acesteia, decât în cazurile 
prevăzute de lege. Incriminând violarea de domiciliu, legiuitorul a asigurat, şi pe această cale, realizarea 
dreptului persoanei de a-şi desfăşura viaţa personală la dorinţa sa fără amestecul abuziv al reprezentanţilor 
organelor de stat sau al altor persoane. 

2. Noţiunea de violare de domiciliu se conţine în textul legii (alin.1 art.179 CP). În acelaşi timp, conform 
prevederilor art.29 CRM, nu se consideră violare de domiciliu în cazurile în care imixtiunea în viaţa privată a 
persoanei prin violarea de domiciliu sau reşedinţă se face: 

a) pentru executarea unui mandat de arest sau a unei hotărâri judecătoreşti; 

b) pentru înlăturarea unei primejdii care ameninţă viaţa, integritatea fizică sau bunurile unei persoane; 

c) pentru prevenirea răspândirii unei epidemii. 

3. Noţiunea de domiciliu desemnează locul în care persoana îşi are locuinţa stabilă, statornică sau 
principală, iar noţiunea de reşedinţă indică atât sediul unei autorităţi sau al unei persoane oficiale, cât şi al unei 
persoane fizice, precum şi localitatea sau clădirea în care se află temporar sau permanent. 

4. Latura obiectivă a infracţiunii se realizează prin două modalităţi: prin pătrundere sau prin rămânere 
ilegală în domiciliul sau reşedinţa persoanei. 

Acţiunea de pătrundere presupune survolarea spaţiului locativ, intrarea ilegală a făptuitorului în domiciliul 
sau în reşedinţa persoanei. A rămâne înseamnă a nu părăsi locul în care se află făptuitorul. 

5. Percheziţiile şi cercetările sunt ilegale în cazurile în care ele se efectuează cu încălcarea normelor de 
procedură penală: lipseşte ordonanța motivată a organului de urmărire penală, se efectuează în timpul nopții, cu 
excepţia cazurilor care nu suferă amânare etc. 

6. Noţiunea cu aplicarea violenţei sau cu ameninţarea aplicării ei este comentată la art.165 CP. 

7. Agravante ale infracţiunii de violare de domiciliu pot constitui acţiunile săvârşite: 

a) cu folosirea situaţiei de serviciu, adică făptuitorul realizează latura obiectivă a infracţiunii folosind 
abuziv drepturile cu care este înzestrat în virtutea funcţiei pe care o deţine; 

b) de un grup criminal organizat sau de o organizaţie criminală (a se vedea comentariul de la art.46, 47 
CP). 

8. Infracţiunea se consideră realizată din momentul pătrunderii sau rămânerii ilegale în domiciliu sau în 
reşedinţă. 

9. Latura subiectivă a infracțiunii se săvârşeşte cu intenţie directă. Făptuitorul este conştient de caracterul 
ilegal al pătrunderii sau rămânerii, fără consimţământul stăpânului, în domiciliul sau în reşedinţa acestuia, 
încălcându-i astfel libertatea. 

10. Subiect al infracțiunii, este orice persoană fizică responsabilă, care a împlinit vârsta de 16 ani. 

Articolul 180. ÎNCĂLCAREA INTENȚIONATĂ A LEGISLAŢIEI PRIVIND ACCESUL LA 
INFORMAȚIE 

Încălcarea intenţionată de către o persoană cu funcţie de răspundere a procedurii legale de asigurare şi 
de realizare a dreptului de acces la informaţie, încălcare ce a cauzat daune în proporţii considerabile 
drepturilor şi intereselor ocrotite de lege ale persoanei care a solicitat informaţii referitoare la ocrotirea 
Sănătăţii populaţiei, la securitatea publică, la protecţia mediului, 

se pedepseşte cu închisoare pe un termen de până la 3 ani sau cu privarea de dreptul de a ocupa 
anumite funcţii sau de a exercita o anumită activitate pe un termen de până la 5 ani. 

1. Art.36 CRM stipulează dreptul persoanei de a avea acces la orice informaţie de interes public. 
Autorităţile publice sunt obligate să asigure informarea corectă a cetăţenilor în probleme publice. 

2. Dreptul la informaţie nu poate fi îngrădit decât în cazurile în care informaţiile ar prejudicia protecția 
cetăţenilor sau siguranţa națională. 

3. Art.180 stabileşte răspunderea penală pentru încălcarea intenționată a legislaţiei privind accesul la 
informaţiile referitoare la ocrotirea sănătăţii populaţiei, la securitatea publică, la protecția mediului. Faptele 
penale cu referinţă la ocrotirea sănătăţii populaţiei sunt incriminate de cap.VIII al CP (a se vedea comentariul); 
faptele ce ţin de securitatea publică sunt incriminate în cap.XIII al CP (a se vedea comentariul); cele ce vizează 
protecția mediului sunt stipulate în cap.IX al CP (a se vedea comentariul). 

4. Procedura legală de asigurare şi de realizare a dreptului de acces la informaţie este prevăzută de Legea 
privind accesul la informaţie (MO nr.88-90/664 din 28.07.2000). 

5. Posesorii de informaţie oficială sunt obligaţi să asigure informarea activă, corectă şi la timp a 
cetăţenilor asupra chestiunilor de interes public, să garanteze liberul acces la informaţie etc., conform 
prevederilor art.11 al Legii cu privire la informaţie. 


6. Latura obiectivă a infracțiunii se realizează prin acţiuni sau inacţiuni ce conduc la încălcarea legislației 
de către o persoană cu funcții de răspundere, care a dus la cauzarea de daune în proporţii considerabile 
solicitantului de informaţie. 

7. Pentru a elucida noţiunea de persoană cu funcţii de răspundere a se vedea comentariul de la art.123 CP. 

8. Noţiunea de daune în proporții considerabile este elucidată în comentariul de la art.126 CP. 

9. Latura subiectivă a infracţiunii se săvârşeşte cu intenție directă. Făptuitorul îşi dă seama că încalcă 
legislaţia privind accesul la informaţie, a prevăzut şi a dorit provocarea daunelor în proporţii considerabile 
drepturilor şi intereselor ocrotite de lege ale solicitantului de informaţie. 

10. Subiect al infracţiunii este orice persoană fizică responsabilă, care a împlinit vârsta de 16 ani şi deţine 
o funcţie de răspundere. 

Articolul 181. ÎMPIEDICAREA EXERCITĂRII LIBERE A DREPTULUI ELECTORAL SAU A 
ACTIVITĂȚII ORGANELOR ELECTORALE 

Împiedicarea prin orice mijloace a exercitării libere a dreptului electoral sau împiedicarea activităţii 
organelor electorale: 

a) săvârşită prin blocarea sau atacarea localurilor secţiilor de votare prin orice mijloc şi în orice formă; 

b) săvârşită prin sustragerea urnelor de vot sau a documentelor electorale; 

C) săvârşită cu periclitarea vieţii persoanei; 

d) însoţită de vătămarea gravă a integrităţii corporale sau a sănătăţii; 

e) soldată cu alte urmări grave, 

se pedepseşte cu închisoare de la 2 la 5 ani. 

1. Art.38 din CRM stabileşte dreptul de vot şi dreptul de a fi ales. Art.181 CP este una din garanţiile de 
realizare a acestui drept. 

2. Noţiunile de drept electoral şi organe electorale sunt definite de CEI. Prin drept electoral se înţelege 
dreptul constituțional al cetăţenilor de a alege, de a fi aleşi şi de a-şi exprima prin vot atitudinea privind cele mai 
importante domenii ale statului şi ale societăţii în ansamblu şi/sau în problemele locale de interes naţional. Prin 
organ electoral se înţelege o instituţie socială, colaboratorii căreia au obligaţiunea de a organiza şi desfăşura 
alegerile la nivelul administraţiei publice centrale: parlament, preşedinţie (CRM din 29 iulie 1994), organ al 
administraţiei publice locale, precum şi desfăşurarea referendumurilor. 

3. Sintagma împiedicare a exercitării libere a dreptului electoral sau a activităţii organelor electorale 
explică acţiunile făptuitorului pe care acesta le întreprinde pentru a opri, a pune piedici, a bloca activitatea 
organelor electorale şi exprimarea dreptului de vot al cuiva, prin modalităţile indicate în dispoziţia legii. 

4. Prin blocarea localurilor secţiilor de votare prin orice mijloc şi în orice formă se înţelege 
întreprinderea diferitelor acţiuni care au drept scop stoparea funcționării secţiilor de votare, izolarea lor de 
alegători, punerea diverselor piedici, bariere în calea alegătorilor sau a membrilor birourilor electorale, ale 
secţiilor de votare, consiliilor electorale de circumscripție, Comisiei Electorale Centrale. 

5. Atacarea localurilor secţiilor de votare prin orice mijloc şi în orice formă presupune întreprinderea de 
către făptuitor sau făptuitori a unor acţiuni violente, inclusiv cu aplicarea armelor sau cu ameninţarea aplicării 
lor, care au drept scop împiedicarea exprimării dreptului electoral al cetăţenilor. 

6. Prin sustragerea urnelor de vot sau a documentelor electorale se înţeleg acţiunile făptuitorului care ia, 
intenționat şi ilegal, urnele de vot sau documentele electorale (lista electorală, lista de subscripţie, buletinele de 
vot etc.) cu scopul de a împiedica exercitarea liberă a dreptului electoral sau a activităţii organelor electorale. 

7. Noţiunea săvârșit cu periclitarea vieţii persoanei desemnează acţiunile întreprinse de făptuitor pentru a 
împiedica exercitarea liberă a dreptului electoral şi care au pus în primejdie viaţa unei persoane. 

8. Noţiunea însoţită cu vătămarea gravă a integrităţii corporale sau a sănătăţii a fost explicată în 
comentariul de la art.151 CP. 

9. Prin sintagma soldată cu alte urmări grave se înţelege survenirea altor consecinţe grave: decesul 
persoanei, anularea rezultatelor alegerilor, distrugerea localurilor secţiilor de votare etc. 

10. Latura subiectivă a infracțiunii se săvârşeşte cu intenţie directă. Făptuitorul a conştientizat caracterul 
prejudiciabil al acţiunilor sale, a prevăzut urmările indicate în dispoziţia legii şi le-a dorit. 

11. Subiect al infracțiunii poate fi orice persoană fizică responsabilă, care a atins vârsta de 16 ani. 

Articolul 182. FALSIFICAREA REZULTATELOR VOTĂRII 

Falsificarea, prin orice mijloace, a rezultatelor votării 

se pedepseşte cu amendă în mărime de la 200 la 400 unităţi convenţionale sau cu închisoare de până la 
5 ani. 

1. Articolul 38 din CRM proclamă voinţa poporului drept bază a puterii de stat. Această voinţă se exprimă 
prin alegeri libere, care au loc în mod periodic prin sufragiu universal, egal, direct, secret şi liber exprimat. 
Art.182 CP este o garanţie a realizării dreptului de vot şi a dreptului de a fi ales. 


2. A falsifica înseamnă: a) a face un lucru să semene cu altul, cu intenţia de a înşela; a contraface; b) a 
prezenta lucrurile altfel decât sunt ele în realitate; a denatura, a mistifica. 

3. Sintagma prin orice mijloace presupune orice acţiuni de falsificare: înlocuire sau suplinire de liste, 
semnarea în liste în locul alegătorilor care nu s-au prezentat la sufragiu, înlocuirea buletinelor de vot cu altele 
din timp pregătite, schimbarea urnelor cu buletinele de vot etc. 

4. Latura obiectivă a infracțiunii se realizează prin acţiuni de falsificare, folosind orice mijloace, a 
rezultatelor votării. Pot fi falsificate procesele-verbale ale birourilor electorale ale secțiilor de votare, ale 
consiliului electoral de circumscripție şi, respectiv, cele ale Comisiei Electorale Centrale care vizează: 

a) numărul de alegători incluşi în listele electorale; 

b) numărul de alegători incluşi în listele suplimentare; 

c) numărul de alegători care au primit buletinele de vot; 

d) numărul de alegători care au participat la votare; 

e) numărul buletinelor de vot declarate nevalabile; 

f) numărul de voturi valabil exprimate pentru fiecare concurent electoral; 

8) numărul total de voturi valabil exprimate; 

h) numărul buletinelor de vot primite de consiliul electoral de circumscripție; 

1) numărul de buletine neutilizate şi anulate. 

5. Latura subiectivă se săvârşeşte cu intenţie directă. Făptuitorul conştientizează că falsifică rezultatele 
votării şi doreşte acest rezultat. 

6. Subiectul infracţiunii de falsificare a votării este unul special. În această calitate apar membrii biroului 
electoral al secției de votare, membrii consiliului electoral de circumscripție, membrii Comisiei Electorale 
Centrale, care au atins vârsta de 16 ani. 

Articolul 183. ÎNCĂLCAREA REGULILOR DE PROTECȚIE A MUNCII 

1. Încălcarea de către o persoană cu funcţie de răspundere ori de către o persoană care gestionează o 
organizaţie comercială, obştească sau altă organizaţie nestatală a tehnicii securităţii, a igienei industriale 
sau a altor reguli de protecţie a muncii, dacă această încălcare a provocat accidente cu oameni sau alte 
urmări grave, 

se pedepseşte cu amendă în mărime de la 200 la 500 unităţi convenţionale sau cu muncă neremunerată 
în folosul comunităţii de la 100 la 200 de ore, sau cu închisoare de până la 2 ani. 

2. Aceeaşi acţiune care a provocat din imprudenţă decesul unei persoane 

se pedepseşte cu închisoare de la 2 la 7 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 3 ani. 

1. Dreptul la protecția muncii este stipulat în art.43 CRM, art.2 CM, Legea cu privire la protecţia muncii, 
nr.625-XII din 02.07.91 etc. 

2. Noţiunea de protecție a muncii desemnează sistemul de măsuri şi mijloace social-economice, 
organizatorice, tehnice, curative şi profilactice care au drept scop asigurarea securității angajatului, păstrarea 
sănătăţii şi menţinerea capacităţii lui de muncă în procesul activităţii profesionale. 

3. Latura obiectivă a art.183 CP prevede responsabilitatea penală în cazurile în care încălcarea regulilor de 
protecţie a muncii a provocat accidente de oameni, alte urmări grave sau decesul unei persoane din imprudenţă. 
Pentru existența componenţei de infracțiune este necesar a stabili legătura cauzală între încălcarea regulilor de 
protecţie a muncii şi urmările care au survenit. 

4. Norma dispoziţiei art.183 CP este de blanchetă. Întrucât legile, standardele, normele, regulile, 
instrucțiunile de protecție a muncii sunt obligatorii pentru toate organele de stat şi cele economice, 
întreprinderile, instituţiile, organizaţiile, toate persoanele oficiale şi pentru toți angajaţii, în fiecare caz concret 
este necesar a stabili ce prevederi ale acestor acte au fost încălcate. 

5. Prin accidente cu oameni se înţeleg, faptele de pe urma cărora se produc, din imprudenţă, prin încălcarea 
regulilor de protecţie a muncii, vătămări uşoare sau medii integrităţii corporale sau sănătăţii angajatului. 

În legislaţia muncii este folosită şi noţiunea de accident de muncă prin care se înţelege evenimentul care a 
produs vătămarea violentă a organismului salariatului (leziune, electrocutare, arsură, degerare, asfixiere, 
intoxicație acută profesională etc.) ca urmare a acţiunii unui factor de risc propriu unui element al sistemului de 
muncă, provocând pierderea temporară a capacităţii de muncă sau invaliditatea ori decesul salariatului (a se 
vedea p.2 al Regulamentului privind modul de cercetare a accidentelor de muncă, aprobat prin HG RM nr.706 
din 05.06.2002). 

6. Prin alte urmări grave se înţeleg consecinţele, survenite de pe urma încălcării regulilor de protecţie a 
muncii, care au cauzat angajatului, din imprudenţă, o vătămare gravă integrităţii corporale sau sănătăţii, 
survenirea bolilor profesionale etc. 


7. Alin.2 art.183 CP prevede în calitate de urmare provocarea din imprudenţă a decesului unei persoane (a 
se vedea comentariul de la art.149 CP). 

8. Noţiunile de persoană cu funcţii de răspundere şi persoană care gestionează o organizaţie comercială, 
obştească sau altă organizaţie nestatală sunt explicate în comentariile de la art.123 şi 124 CP. 

9. Latura subiectivă a infracţiunii se caracterizează prin imprudenţă. 

10. Subiect al infracţiunii este unul special: orice persoană responsabilă, care a atins vârsta de 16 ani şi 
deţine o funcţie de răspundere sau care gestionează o organizaţie comercială, obştească ori altă organizaţie. 

Articolul 184. VIOLAREA DREPTULUI LA LIBERTATEA ÎNTRUNIRILOR 

Violarea dreptului la libertatea întrunirilor prin împiedicarea ilegală a desfăşurării mitingului, 
demonstraţiei, manifestaţiei, procesiunii sau oricărei alte întruniri ori a participării cetăţenilor la acestea fie 
prin constrângerea lor la participare: 

d) săvârşită de o persoană cu funcţie de răspundere; 

b) săvârşită de două sau mai multe persoane; 

c) însoțită de violenţă nepericuloasă pentru viaţă sau sănătate, 

se pedepseşte cu amendă în mărime de la 200 la 400 unităţi convenţionale sau cu închisoare de până la 
2 ani. 

2. Aceeaşi acţiune: 

a) săvârşită cu aplicarea armei sau a altor obiecte care au servit drept armă ori au fost special adaptate 
pentru vătămarea integrităţii corporale sau a sănătăţii; 

b) însoţită de violenţă periculoasă pentru viaţă sau sănătate; 

c) soldată cu cauzarea de daune în proporţii mari; 

d) soldată cu alte urmări grave 

se pedepseşte cu închisoare de la 3 la 8 ani. 

1. Articolul 40 CRM stipulează că mitingurile, demonstrațiile, manifestaţiile, procesiunile sau orice alte 
întruniri sunt libere şi se pot organiza şi desfăşura numai în mod paşnic, fără nici un fel de arme. 

2. Prin întrunire se înţelege: miting, demonstraţie, manifestaţie, procesiune, marş, pichetare, grevă 
desfăşurată în locuri publice, în afara unităţii economice sau a locului de lucru, orice altă adunare a cetăţenilor 
(a se vedea Legea cu privire la organizarea şi desfăşurarea întrunirilor nr.560-XIIL din 21.07.1995; MO 
nr.61/683 din 02.X1.1995). 

3. Conform dispoziţiei articolului 184 CP, violarea dreptului la libertatea întrunirilor se realizează prin 
următoarele modalităţi: 

a) prin împiedicarea ilegală a desfăşurării mitingului, demonstraţiei, manifestaţiei, procesiunii, întrunirilor; 

b) prin împiedicarea participării cetăţenilor la aceste întruniri; 

c) prin constrângerea cetăţenilor de a nu participa la aceste întruniri. 

4. Împiedicarea ilegală a desfăşurării mitingului, demonstraţiei, manifestaţiei, procesiunii, întrunirilor ori 
a participării cetățenilor la acestea poate să fie realizată prin acţiuni sau inacţiuni şi poate să se manifeste, de 
exemplu, prin interzicerea de către persoana cu funcţii de răspundere, prin realizarea unor activităţi 
nominalizate, prin darea de indicaţii de a bloca accesul cetăţenilor, traseul sau locul în care se desfăşoară 
mitingul, demonstraţia, manifestaţia, procesiunea etc. 

5. Împiedicarea ilegală a desfăşurării mitingului, demonstraţiei, manifestaţiei, procesiunii, întrunirilor 
poate să fie realizată nu numai de persoane cu funcţii de răspundere, dar de orice altă persoană. 

Latura obiectivă a infracțiunii, în astfel de situaţie, se realizează de către făptuitor prin aplicarea 
constrângerii fizice sau psihice, sau prin ameninţarea cu aplicarea unei asemenea violenţe. 

6. Noţiunea de constrângere este comentată la art.171 CP. 

7. Pentru elucidarea noţiunii săvârşită de o persoană cu funcţii de răspundere, a se vedea prevederile 
art.123 CP. Noţiunea săvârşită de două sau mai multe persoane este explicată în comentariul de la art.44 şi 45 
CP. Pentru înţelegerea noţiunii de acţiune însoţită de violența nepericuloasă pentru viaţă sau sănătate sunt 
valabile comentariile de la art.165 CP. 

8. Pentru elucidarea sensului agravantelor: săvârșită cu aplicarea armei sau a altor obiecte care au servit 
drept armă ori au fost special adaptate pentru vătămarea integrităţii corporale sau a sănătăţii a se vedea 
comentariul de la art.166 CP; pentru însoţită de violenţă periculoasă pentru viaţă sau sănătate a se vedea 
comentariul de la art.165 CP; pentru soldată cu cauzarea de daune în proporţii mari a se vedea prevederile 
art.126 CP. Prin sintagma soldată cu alte urmări grave se înţelege situaţia în care survin alte urmări decât cele 
prevăzute de articolul dat, de exemplu - moartea persoanei din imprudenţă etc. 

9. Latura subiectivă a infracţiunii se realizează prin intenţie directă. Făptuitorul este conştient că, 
împiedicând desfăşurarea mitingului, demonstraţiei, manifestaţiei, procesiunii sau a altor întruniri, întreprinde 
acţiuni de violare a dreptului cetăţenilor la libertatea întrunirilor şi doreşte acest lucru. 


10. Subiect al infracțiunii poate fi orice persoană responsabilă, care a atins vârsta de 16 ani. 

Articolul 185. ATENTAREA LA PERSOANĂ ȘI LA DREPTURILE CETĂȚENILOR SUB 
FORMĂ DE PROPOVĂDUIRE A CREDINȚELOR RELIGIOASE ȘI DE ÎNDEPLINIRE A 
RITURILOR RELIGIOASE 

Organizarea, conducerea Sau participarea activă la un grup a cărui activitate, desfăşurată sub formă de 
propovăduire a credințelor religioase şi de îndeplinire a riturilor religioase, este însoţită fie de cauzarea de 
daune sănătăţii cetăţenilor, fie de alte atentate la persoană sau la drepturile acesteia, fie de instigarea 
cetăţenilor la refuzul de a îndeplini obligaţiile cetăţeneşti 

se pedepseşte cu amendă în mărime de la 300 la 700 unităţi convenţionale sau cu închisoare de până la 
5 ani. 

[Art.185 modificat prin Legea nr.211-XV din 29.05.03, în vigoare din 12.06.03] 

1. CRM recunoaşte şi garantează dreptul tuturor cetăţenilor la libertatea de gândire, de conştiinţă şi de 
religie (a se vedea art.10, 16, 31 CRM). 

Acest drept trebuie să se manifeste prin spirit de toleranță şi de respect reciproc, cuprinde libertatea 
cetăţeanului de a-şi schimba religia sau convingerea, de a profesa religia sau convingerea în mod individual sau 
colectiv, în public sau în particular, prin cult, învăţământ, practici şi prin îndeplinirea ritualului (a se vedea art.] 
al Legii despre culte, nr.979-XI1 din 24.03.92, MO. nr.3/70 din 30.03.1992). 

2. Legea despre culte stabileşte inadmisibilitatea prozelitismului abuziv, care constituie o încercare de a 
influenţa conştiinţa religioasă a unei persoane prin violenţă sau abuz de autoritate, precum şi responsabilitatea 
pentru intoleranță confesională manifestată prin acte care stânjenesc liberul exerciţiu al unui cult recunoscut de 
stat. 

3. Latura obiectivă a infracţiunii, stabileşte responsabilitatea pentru organizarea, conducerea sau 
participarea activă la un grup a cărui activitate atentează la persoană şi la drepturile cetăţenilor sub formă de 
propovăduire a credințelor religioase şi de îndeplinire a riturilor religioase. 

A organiza înseamnă a face ca un grup de persoane să funcționeze şi să acţioneze sub formă de 
propovăduire a credințelor religioase şi de îndeplinire a riturilor religioase. 

A conduce înseamnă a dirija, a îndruma acest grup de persoane pentru a atinge scopul propus. 

Prin sintagma a participa activ se înţelege activitatea unei persoane care realizează nemijlocit planul de 
acţiuni al grupului. 

4. Prin sintagma cauzare de daune sănătăţii se înţelege pricinuirea intenționată a vătămărilor uşoare, 
medii, grave integrităţii corporale sau sănătăţii unei persoane. 

5. Noţiunea de alte atentate la persoană sau la drepturile acesteia include celelalte violări ale drepturilor 
persoanei prevăzute de Constituţie sau de alte legi, de exemplu - atentatele asupra averii persoanei, dreptului la 
muncă, inviolabilităţii domiciliului etc. 

6. Prin sintagma instigare a cetăţenilor la refuzul de a îndeplini obligaţiunile cetăţeneşti se înţelege 
activitatea de aţâţare, provocare a cetăţenilor pentru ca aceştia să-şi manifeste refuzul de a-şi îndeplini 
obligațiunile cetăţeneşti (de exemplu, a nu participa la alegeri, a nu fi încorporat în forțele militare etc.) 

7. Latura subiectivă a infracţiuni se caracterizează prin intenţie directă. Făptuitorul conştientizează că 
atentează la persoană şi la drepturile ei sub formă de propovăduire a credințelor religioase şi doreşte 
consecinţele indicate de lege. 

8. Subiect al infracţiunii poate fi orice persoană fizică responsabilă, care a împlinit vârsta de 16 ani. 

CAPITOLUL VI 
INFRACȚIUNI CONTRA PATRIMONIULUI 

Articolul 186. FURTUL 

(1) Furtul, adică sustragerea pe ascuns a bunurilor altei persoane, 

se pedepseşte cu amendă în mărime de până la 300 unităţi convenţionale sau cu muncă neremunerată 
în folosul comunităţii de la 120 la 240 de ore, sau cu închisoare de până la 3 ani. 

(2) Furtul săvârşit: 

a) repetat; 

b) de două sau mai multe persoane; 

c) prin pătrundere în încăpere, în alt loc pentru depozitare sau în locuinţă; 

d) cu cauzarea de daune în proporţii considerabile 

se pedepseşte cu amendă în mărime de la 300 la 2.000 unităţi convenţionale sau cu muncă 
neremunerată în folosul comunităţii de la 180 la 240 de ore, sau cu închisoare de la 2 la 7 ani. 

(3) Furtul săvârşit: 

a) în timpul unei calamităţi; 

b) de un grup criminal organizat sau de o organizaţie criminală 


se pedepseşte cu închisoare de la 5 la 10 ani cu (sau fără) amendă în mărime de la 1.000 la 3.000 
unităţi convenţionale. 

(4) La alin.(2) din art.186-192 se consideră repetate acele infracţiuni ce au fost săvârşite de o persoană 
care, anterior, a comis una din infracțiunile prevăzute la alin.(1) din articolele menţionate, dar nu a fost 
condamnată pentru aceasta. 

[Art.186 completat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea relațiilor patrimoniale. 

Latura obiectivă a furtului se realizează prin sustragerea pe ascuns a bunurilor altei persoane. 

3. Sustragerea bunurilor altei persoane constă în scoaterea fizică a bunului din sfera de stăpânire a 
persoanei în posesia sau deținerea căreia se afla acel bun şi trecerea lui în sfera de stăpânire a făptuitorului. 

4. Bunul sustras poate fi numai un bun mobil. Bunul mobil poate fi animat sau neanimat. Nu interesează 
dacă bunurile mobile sunt principale sau accesorii, divizibile sau indivizibile, fungibile sau nefungibile, 
consumptibile sau neconsumptibile, iar cele neanimate, indiferent de starea lor fizică (lichidă, solidă sau 
gazoasă). 

5. Potrivit p.2 al HP al JS RM din 6 iulie 1992, sustragerea averii se consideră efectuată pe ascuns dacă: 

a) a fost săvârşită în lipsa victimei sau a unor persoane străine; 

b) a fost comisă în prezenţa lor, dar ei n-au observat faptul; 

c) a fost observată de victimă sau de persoana străină, dar infractorul, bazându-se pe situația creată, 
consideră că acţionează pe ascuns; 

d) a fost săvârşită în prezenţa unei persoane pe care infractorul o consideră inaptă a înţelege caracterul şi 
esenţa celor ce se întâmplă din cauza vârstei fragede, a unei stări psihice sau a altei stări bolnăvicioase, dacă 
dormea sau se afla în stare de ebrietate etc.; 

e) a fost săvârşită în prezenţa persoanelor implicate în actul de însuşire a averii; 

f) a fost săvârşită în prezenţa persoanelor în privinţa cărora infractorul e convins că, din motive personale, 
nu vor împiedica săvârşirea infracțiunii. 

6. Drept consecinţe ale infracţiunii de furt prevăzute de alin.1 art.186, pot apărea daunele materiale în 
proporții esenţiale pricinuite proprietarului. 

7. Potrivit p.1l al HP CSJ din 6 iulie 1992, furtul trebuie delimitat de delapidarea averii. 

Dacă sustragerea a fost săvârşită de persoanele care, conform funcţiilor lor de răspundere, raporturilor 
contractuale sau însărcinării speciale a proprietarului, înfăptuiau împuterniciri de dispunere, administrare, 
transportare sau păstrare (depozitor, expeditor, casier şi alte persoane), cele comise trebuie calificate drept 
delapidare a averii străine (art.191 CP). 

Dacă însă sustragerea a fost săvârşită de persoane cărora nu li s-au încredinţat bunurile, dar ele au avut 
acces la ele în legătură cu munca îndeplinită (combineri, hamali, paznici, îngrijitori de vite etc.), acţiunile lor 
trebuie să fie încadrate drept sustragere prin furt. 

8. Potrivit p.30 al HP CSJ din 6 iulie 1992, în cazul în care persoana a săvârşit răpirea mijloacelor de 
transport fără scopul de a şi le însuşi, însă cu scopul sustragerii ulterioare a averii aflate în ele sau a unor părţi 
ale mijloacelor de transport, cele săvârşite trebuie calificate în baza art.186 şi 273 CP. 

9. Potrivit p.16 HP CSJ din 6 iulie 1992, furtul se consideră consumat dacă averea a fost sustrasă şi 
infractorul are o posibilitate reală de a o folosi sau dispune de ea la dorinţa sa. De aceea, dacă făptuitorul a fost 
reținut cu averea sustrasă pe teritoriul asigurat cu pază al uzinei, fabricii etc. sau în camera de control a 
organizaţiei respective, acesta este un caz de tentativă de furt. 

10. Furtul trebuie delimitat de samavolnicie. Sustragerea bunurilor în mod arbitrar, adică a unor bunuri 
care, la presupunerea făptuitorului, îi aparţin, trebuie calificată drept samavolnicie (art.352 CP). 

11. Latura subiectivă a furtului se caracterizează prin intenţie directă şi scop de profit (acaparator, 
hrăpăreţ, de a obţine avantaje materiale). Este necesar ca scopul cerut de lege să existe în momentul săvârşirii 
faptei. Dacă acest scop lipseşte, fapta nu constituie infracţiunea de furt. Într-un asemenea caz, fapta fie că nu 
constituie infracțiune (bunul a fost luat în glumă), fie că realizează componenţa unei distrugeri (art.197 CP; 
bunul a fost luat pentru a fi distrus), fie că constituie, după caz, o răpire a mijlocului de transport (art.273 CP) 
sau o răpire a mijlocului de transport cu tracţiune animală, precum şi a animalelor de tracțiune (art.274 CP), fie 
un abuz de putere sau abuz de serviciu (art.327 şi 335 CP; bunul a fost "împrumutat" temporar). 

12. Furtul repetat. Potrivit alin.4 art.186-192, se consideră repetate infracțiunile săvârşite de o persoană 
care, anterior, a comis una din infracțiunile prevăzute la alin.l din articolele menţionate, dar nu a fost 
condamnată pentru aceasta. 


Este necesar să determinăm că nu au expirat termenele de prescripţie pentru faptele infracționale săvârşite. 

Principiile calificării furtului repetat care rezultă din standardele internaţionale sunt aceleaşi ca şi ale 
omorului repetat, de aceea facem trimitere la explicaţiile corespunzătoare date la art.145 CP. 

13. Furtul săvârşit de două sau mai multe persoane se consideră săvârşirea acţiunilor la care: 

a) au participat două sau mai multe persoane, dintre care cel puţin două, potrivit alin.6 art.42 CP, trebuie 
să întrunească semnele subiectului infracțiunii; 

b) ele s-au înţeles să comită un furt împreună până a începe desfăşurarea acţiunii sau chiar în acel moment, 
dar nu mai târziu de consumarea furtului; 

c) ele au participat nemijlocit la realizarea laturii obiective a furtului, adică cel puţin doi participanţi ai 
infracțiunii trebuie să fie coautori. Dacă la săvârşirea furtului participă şi alte persoane în calitate de 
organizatori, instigatori sau complici, acţiunile lor trebuie calificate conform situaţiei concrete (un autor sau doi 
şi mai mulţi), potrivit art.42 şi alin.l art.186 sau art.42 şi alin.2 art.186 CP. De exemplu, dacă o persoană 
(instigatorul) a determinat o altă persoană să săvârşească un furt, acţiunile autorului trebuie calificate potrivit 
alin.1 art.186 CP, iar acţiunile instigatorului - potrivit art.42 şi alin.1 art.186 CP. În cazul în care instigatorul a 
determinat două persoane la săvârşirea furtului, acţiunile lui trebuie calificate potrivit art.42 şi potrivit 
prevederilor din lit.b) alin.2 art.186, iar acţiunile coautorilor - potrivit lit.b) art.186 CP. Potrivit p.18 al HP CSJ 
din 6 iunie 1992, coautori ai însuşirilor trebuie considerate şi persoanele cu care, deşi nu participă nemijlocit la 
sustragerea averii, coautorii s-au înțeles să stea la pândă lângă locul săvârşirii infracţiunii, să amenințe cu 
aplicarea violenţei, să percheziționeze victima sau să ia o atitudine ce le demonstrează victimelor că orice 
rezistenţă n-are nici un rost etc. 

14. Furtul săvârşit prin pătrundere în încăpere, în alt loc pentru depozitare sau în locuinţă. Termenii 
pătrundere, încăpere, alt loc pentru depozitare şi locuinţă sunt explicaţi în p.21 al HP CSJ din 6 iulie 1992. 

Prin noţiunea de pătrundere se înţelege intrarea ilegală, pe ascuns sau deschis, într-o încăpere, în alt loc 
pentru depozitare sau locuinţă cu scopul săvârşirii furtului, jafului sau tâlhăriei. Pătrunderea poate fi comisă atât 
cu învingerea piedicilor şi a rezistenţei, cât şi fără aceasta. Ea poate fi realizată de asemenea cu ajutorul 
dispozitivelor când infractorul extrage obiectele fără a intra în încăperea respectivă. 

Prin termenul încăpere se înţeleg construcțiile, edificiile, beciurile, hambarele, garajele şi alte construcții 
gospodăreşti, menite pentru păstrarea permanentă sau temporară a bunurilor materiale, utilate cu un gard sau 
mijloace tehnice sau asigurate cu o altă pază; magazinele mobile, limuzinele, refrigeratoarele, containerele, 
seifurile şi alte depozite asemănătoare. Totodată, sectoarele de teritorii care nu sunt folosite pentru păstrare, ci, 
de exemplu, pentru cultivarea unei oarecare producţii, nu se încadrează în noţiunea de alt loc pentru depozitare. 

Termenul de locuință denumeşte o încăpere sau un grup de încăperi destinate traiului permanent sau 
temporar al persoanelor, în care se află o parte sau întreaga avere de care dispun ele. Tot la acest termen se 
referă părţile componente ale locuinţei în care oamenii pot să nu locuiască nemijlocit. În afară de aceasta, 
trebuie considerate drept locuinţă nu numai încăperile de locuit (odăile, antreurile, bucătăriile), dar şi cele 
alăturate nemijlocit lor, alcătuind o parte indivizibilă, cum ar fi: balcoanele, loggiile, în casele individuale - 
verandele, mansardele, beciurile, cămările etc. 

Potrivit p.22 al HP CSJ din 6 iulie 1992, pentru încadrarea sustragerii averii proprietarului, cu menţiunea 
pătrunderii în încăpere, în alt loc pentru depozitare sau locuinţă, intenţia de a sustrage trebuie să apară la 
infractor până la pătrunderea în această încăpere, în alt loc pentru depozitare sau în locuinţă. 

15. Furtul săvârşit cu cauzarea de daune în proporții considerabile. Caracterul considerabil sau esenţial al 
daunei cauzate se stabileşte luându-se în considerare valoarea, cantitatea şi însemnătatea bunurilor pentru 
victimă, starea materială şi venitul acesteia, existenţa persoanelor întreţinute, alte circumstanţe care influenţează 
esenţial asupra stării materiale a victimei, iar în cazul prejudicierii drepturilor şi intereselor ocrotite de lege - 
gradul lezării drepturilor şi libertăţilor fundamentale ale omului. 

16. Furtul săvârşit în timpul unei calamităţi. Prin calamitate se înţeleg nenorocirile mari, dezastrele care 
lovesc o colectivitate. Prin noţiunea de furt săvârşit în timpul unei calamități se înţelege situația în care se 
produce furtul, ca urmare a unui eveniment, a unei stări de fapt păgubitoare sau periculoase pentru o 
colectivitate. De exemplu, starea de fapt produsă în timpul unui cutremur, al unei inundaţii, pe timp de incendiu, 
în momentul unei catastrofe de cale ferată, în timpul unei epidemii, molime etc. Este necesar ca fapta să fie 
săvârşită în perioada de timp cuprinsă între momentul când se produce evenimentul care dă naştere stării de 
calamitate şi momentul când această stare încetează. 

17. Furtul săvârşit de un grup criminal organizat sau de o organizaţie criminală. Noţiunea de grup 
criminal organizat şi de organizaţie criminală este explicată în art.46 şi 47 CP. 

18. Potrivit alin.2 art.186, dacă furtul a fost săvârşit în timpul unei calamităţi (lit.a) alin.3 art.186 CP) de 
un grup criminal organizat sau de o organizaţie criminală (lit.b) alin.3 art.186 CP) în mod repetat (lit.a) alin.2 
art.186 CP) sau de două sau mai multe persoane (lit.b) alin.2 art.186 CP), sau prin pătrundere în încăpere, în alt 


loc pentru depozitare sau în locuinţă (lit.c) alin.2 art.186 CP), sau cu cauzarea de daune în proporții 
considerabile (lit.d) alin.2 art.186 CP), acţiunile infractorilor, în lipsa concursului real al infracţiunilor, trebuie 
să fie încadrate numai în baza alin.3 art.186 CP. 

19. Subiect al infracţiunii este persoana fizică responsabilă, care a atins vârsta de 14 ani. 

Articolul 187. JAFUL 

(1) Jaful, adică sustragerea deschisă a bunurilor altei persoane, 

se pedepseşte cu amendă în mărime de la 200 la 500 unităţi convenţionale sau cu muncă neremunerată 
în folosul comunităţii de la 180 la 240 de ore, sau cu închisoare de la 2 la 5 ani. 

(2) Jaful săvârşit: 

a) repetat; 

b) de două sau mai multe persoane; 

c) de o persoană mascată, deghizată sau travestită; 

d) prin pătrunderea în încăpere, în alt loc pentru depozitare sau în locuinţă; 

e) cu aplicarea violenţei nepericuloase pentru viaţa sau Sănătatea persoanei ori cu ameninţarea 
aplicării unei asemenea violenţe; 

PP cu cauzarea de daune în proporţii considerabile 

se pedepseşte cu închisoare de la 4 la 10 ani cu (sau fără) amendă în mărime de la 500 la 1.000 unităţi 
convenţionale. 

(3) Jaful săvârşit: 

a) în timpul unei calamităţi; 

b) de un grup criminal organizat sau de o organizaţie criminală 

se pedepseşte cu închisoare de la 7 la 15 ani cu (sau fără) amendă în mărime de la 1.000 la 4.000 
unităţi convenţionale. 

[Art.187 completat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea relațiilor patrimoniale. 

3. Latura obiectivă a jafului se realizează prin sustragerea deschisă a bunurilor altei persoane. 

4. Noţiunile de sustragere şi bunuri sunt identice cu cele folosite la explicarea noțiunii de furt. (A se vedea 
explicaţiile date la p.2 şi 3 ale art.186 CP.) 

5. Potrivit p.3 al HP CSJ din 6 iulie 1992, sustragerea averii se consideră efectuată în mod deschis dacă a 
fost săvârşită cu bună-ştiinţă în prezenţa victimelor sau a altor persoane care îşi dădeau seama de caracterul 
acţiunilor făptuitorului, dar el a ignorat această circumstanţă. 

Nu poate fi considerată deschisă sustragerea averii proprietarului în prezența complicilor sau a persoanelor 
care nu-şi dădeau seama de caracterul faptei săvârşite. 

Acţiunile începute ca un furt, dar care nu au fost duse până la capăt din cauză că au fost descoperite de 
către victimă sau de alte persoane, dar neţinându-se cont de aceasta, au fost prelungite de către infractor cu 
scopul însuşirii averii sau reţinerii ei, se încadrează în infracțiunea de jaf, iar în cazul aplicării unei violenţe 
periculoase pentru viaţă şi sănătate sau al amenințării cu o astfel de violenţă - în cea de tâlhărie. 

6. Drept consecinţe ale infracțiunii de jaf prevăzute de alin.1 din art.187 CP pot apărea daunele materiale 
atât în proporţii esențiale, cât şi în proporţii mici. 

7. Jaful are acelaşi moment de consumare ca şi furtul. (A se vedea explicaţiile la art.186.) 

8. Potrivit p.28 al HP CSJ din 6 iulie 1992, în cazurile în care însuşirea averii a fost săvârşită în timpul 
huliganismului, violului sau al altor acțiuni criminale, cele săvârşite trebuie să fie încadrate în funcţie de scopul 
şi de metoda însuşirii averii în concurs de infracţiune corespunzătoare împotriva patrimoniului şi huliganism, 
viol sau altă infracțiune. 

9. Latura subiectivă a jafului este identică cu cea a furtului. (A se vedea explicaţiile la art.186.) 

10. Noţiunea şi semnele jafului săvârşit în mod repetat, de două sau mai multe persoane, prin 
pătrunderea în încăpere, în alt loc pentru depozitare sau în locuinţă, cu cauzarea de daune în proporții 
considerabile, în timpul unei calamităţi, de un grup criminal organizat sau de o organizaţie criminală sunt 
identice cu cele din cazul furtului (a se vedea explicaţiile corespunzătoare de la art.186 CP). 

11. Jaful săvârşit de o persoană mascată, deghizată sau travestită are drept agravantă folosirea de către 
infractor a unui anumit procedeu pentru a nu putea fi recunoscut. În cazul mascării, făptuitorul îşi acoperă faţa 
cu mască, adică cu o bucată de stofă, de mătase, de dantelă, de carton etc., înfățişând o faţă omenească sau 
figura unui animal, lăsând numai ochii descoperiţi; obrăzar. 


În cazul deghizării sau travestirii, făptuitorul îşi creează o înfăţişare sau se îmbracă în aşa fel încât să nu 
poată fi recunoscut. De exemplu, îşi pune barbă falsă, ochelari, foloseşte îmbrăcămintea sexului opus etc. 

12. Jaful cu aplicarea violenţei nepericuloase pentru viaţa sau sănătatea persoanei ori cu amenințarea 
aplicării unei asemenea violenţe. Potrivit p.4 al HP CSJ din 6 iulie 1992, violenţă nepericuloasă pentru viaţa şi 
sănătatea victimei e considerată cauzarea unei vătămări neînsemnate integrităţii corporale sau sănătăţii care nu a 
pricinuit o dereglare de scurtă durată sănătăţii sau o pierdere neînsemnată, dar stabilă a capacității de muncă, 
precum şi aplicarea intenționată a loviturilor sau a altor acţiuni violente care au cauzat numai dureri fizice 
(art.154 CP). 

În conformitate cu Regulamentul de apreciere medico-legală a gravității vătămărilor corporale, prin 
violenţă nepericuloasă pentru viaţa şi sănătatea victimei se înţeleg vătămările trecătoare sub formă de zgârieturi, 
echimoze (vânătăi) etc., care se încheie cu restabilirea completă a sănătăţii într-un termen de cel mult 6 zile, 
precum şi durerile fizice fără o dereglare pe un anumit termen a sănătăţii victimei. 

Prin ameninţarea cu aplicarea violenţei nepericuloase pentru viaţa ori sănătatea persoanei păgubaşe se 
înţelege un act de violență psihică care poate paraliza rezistenţa victimei şi înlesni sustragerea averii 
proprietarului. Ameninţările nedeterminate de tipul "va fi rău de tine”, "ți-arăt eu ţie”, "am să-ți dau de 
cheltuială" şi altele sunt considerate ca ameninţări cu aplicarea violenţei nepericuloase pentru viaţa ori sănătatea 
persoanei în cazurile în care circumstanţele obiective nu mărturisesc intenții mai serioase ale infractorului. De 
exemplu, făptuitorul ameninţă victima că va fi rău de ea, începând să scoată un pistol din buzunar. Astfel de 
ameninţare se referă la tâlhărie, şi nicidecum la jaf. 

13. Agravanta în timpul unei calamităţi a fost comentată în art.151, iar cea de un grup criminal organizat 
sau de o organizaţie criminală - la art.46 şi 47. 

14. Subiect al infracțiunii este persoana fizică responsabilă, care a atins vârsta de 14 ani. 

Articolul 188. TÂLHĂRIA 

(ID Tâlhăria, adică atacul săvârşit asupra unei persoane în scopul sustragerii bunurilor, însoţit de 
violenţă periculoasă pentru viaţa Sau sănătatea persoanei agresate ori de ameninţarea cu aplicarea unei 
asemenea violenţe, 

se pedepseşte cu închisoare de la 3 la 6 ani cu (sau fără) amendă în mărime de la 400 la 1.000 unităţi 
convenţionale. 

(2) Tâlhăria săvârşită: 

a) repetat; 

b) de două sau mai multe persoane; 

c) de o persoană mascată, deghizată sau travestită; 

d) prin pătrundere în încăpere, în alt loc pentru depozitare sau în locuinţă; 

e) cu aplicarea armei sau altor obiecte folosite în calitate de armă; 

PP cu cauzarea de daune în proporţii considerabile 

se pedepseşte cu închisoare de la 6 la 15 ani cu (sau fără) amendă în mărime de la 500 la 1.500 unităţi 
convenţionale. 

(3) Tâlhăria săvârşită: 

a) în timpul unei calamităţi; 

b) de un grup criminal organizat sau de o organizaţie criminală; 

C) cu vătămarea gravă a integrităţii corporale sau a sănătăţii; 

d) prin Sschingiuire, tortură, tratament inuman Sau degradant 

se pedepseşte cu închisoare de la 10 la 20 de ani cu amendă în mărime de la 1.000 la 5.000 unităţi 
convenţionale. 

[Art.188 modificat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea relațiilor patrimoniale. 

3. Latura obiectivă a tâlhăriei se realizează printr-un atac săvârşit asupra unei persoane în scopul 
sustragerii bunurilor, însoţit de violenţă periculoasă pentru viaţa sau sănătatea persoanei agresate ori de 
amenințarea cu aplicarea unei asemenea violenţe. 

4. Atacul în scopul săvârşirii unei tâlhării se manifestă prin acţiuni agresive active cu caracter surprinzător 
pentru victimă, care creează un pericol real însoțit de aplicarea imediată şi nemijlocită a unei violenţe 
periculoase pentru viaţa ori sănătatea persoanei sau de ameninţarea cu aplicarea unei asemenea violenţe în 
scopul însuşirii avutului proprietarului. El poate avea un caracter deschis, însă în unele cazuri poate fi săvârşit 


pe neaşteptate şi pe neobservate (pe ascuns): o lovitură de după colţ, o împuşcătură din ambuscadă, atacul unui 
paznic care dormea etc. 

5. Doctrina penală şi practica judiciară recunosc drept atac şi aducerea victimei în stare de inconştienţă sau 
imposibilitate de a se apăra ca rezultat al introducerii, contrar voinţei ei (inclusiv prin înşelăciune), în organism 
a unor substanţe narcotice, cu efect puternic sau otrăvitoare, periculoase pentru viaţă şi sănătate. 

Altfel trebuie calificate cazurile în care drept rezultat al "cinstirii" cu băuturi alcoolice sau cu alte 
substanţe, caracterul acţiunii cărora este cunoscut victimei, victima se pomeneşte într-o stare de inconştienţă, iar 
infractorii, folosindu-se de aceasta, sustrag averea ei. Atare acţiuni sunt calificate drept furt. 

6. Drept violenţă periculoasă pentru viaţa ori sănătatea victimei, prevăzută de alin.l din art.188 CP, 
trebuie considerată vătămarea uşoară a integrităţii corporale sau a sănătăţii (noţiunea este explicată în art.153 
CP) sau medie a integrităţii corporale sau a sănătăţii (noţiunea este stipulată în art.152 CP), precum şi alte 
acţiuni care, deşi nu au pricinuit vătămările menţionate, au creat la momentul aplicării lor un pericol real pentru 
viaţa şi sănătatea victimei. De exemplu, aruncarea victimei din tren, automobil, de la etaj, strangularea 
(sugrumarea) ei, reținerea îndelungată a capului victimei în apă etc. 

Cauzarea vătămărilor grave ale integrității corporale sau ale sănătăţii este considerată circumstanţă 
agravantă, prevăzută la alin.3 din art.188 CP, şi nu un semn constitutiv al tâlhăriei. 

7. Amenințarea cu aplicarea violenţei periculoase pentru viaţa şi sănătatea victimei trebuie să aibă un 
caracter real, adică vinovatul poate imediat să transforme ameninţarea în acte de violenţă fizică. Pentru 
constatarea acestui semn constitutiv al tâlhăriei trebuie să ţinem cont de toate circumstanţele cauzei: caracterul 
amenințării, al obiectelor sau armelor cu care ameninţa infractorul, locul şi timpul săvârşirii infracțiunii, 
numărul infractorilor etc. Forma de manifestare a amenințării poate fi diferită: prin cuvinte, gesturi, demonstrare 
a armei, a cuţitului şi a altor obiecte a căror folosire poate cauza daune vieţii ori sănătăţii persoanei atacate. 

Amenințarea cu aplicarea violenţei, dar nu imediat, ci în viitor, sau ameninţarea cu răspândirea unor ştiri 
defăimătoare, cu deteriorarea sau distrugerea bunurilor proprietarului ori cu răpirea victimei, nu constituie 
tâlhărie, ci şantaj (art.189 CP). 

8. Potrivit p.16 al HP CSJ din 6 iulie 1992, tâlhăria se consideră consumată din momentul atacului, însoţit 
de aplicarea sau ameninţarea de aplicare a violenţei periculoase pentru viaţa sau sănătatea victimei, indiferent de 
faptul dacă a fost sau nu însuşită averea proprietarului. 

Luând în consideraţie că tâlhăria săvârşită în scopul sustragerii averii proprietarului în proporţii mari sau 
deosebit de mari trebuie încadrată potrivit art.195 CP, precum şi construcția materială a agravantei la lt.f) alin.2 
art.188 CP, consecinţele tâlhăriei prevăzute de alin.1 art.188 CP pot fi un atac în scopul sustragerii bunurilor 
proprietarului în proporţii mici, esenţiale sau considerabile, dacă din cauze indiferente de voinţa făptuitorului nu 
s-a realizat, precum şi producerea daunei materiale proprietarului în proporţii mici sau esenţiale, valoarea cărora 
este determinată de alin.1 art.126 CP. 

9. Latura subiectivă a tâlhăriei este identică cu cea a infracţiunii de furt. (A se vedea explicaţiile de la 
art.186.) 

10. Tâlhăria săvârşită în mod repetat, de două sau mai multe persoane, prin pătrundere în încăpere, în alt 
loc pentru depozitare sau în locuinţă, cu cauzarea de daune în proporţii considerabile, în timpul unei 
calamităţi, de un grup criminal organizat sau de o organizaţie criminală este identică cu furtul, iar tâlhăria 
săvârşită de o persoană mascată, deghizată sau travestită este identică cu jaful. (A se vedea explicaţiile 
corespunzătoare de la art.186 şi 187 CP.) Aici vom analiza doar agravantele specifice tâlhărie. 

11. Tâlhăria săvârşită cu aplicarea armei sau a altor obiecte folosite în calitate de armă. Potrivit lit.a) p.1l 
al HP CSJ din 9 noiembrie 1998 Cu privire la practica judiciară în cauzele penale despre purtarea, păstrarea, 
transportarea, fabricarea, comercializarea, sustragerea armelor de foc, a munițiilor sau a substanţelor 
explozive, păstrarea neglijentă a armelor de foc şi a munițiilor, prin armă de foc se înţelege arma a cărei 
funcționare determină aruncarea unuia sau a mai multor proiectile, datorită forţei de expansiune a gazelor 
provenite din detonarea unei capse ori prin explozia unei încărcături. Conform lit.b) p.l al aceleiaşi hotărâri, 
armă albă se consideră cea destinată şi adaptată pentru a vătăma, a omori ființe umane cu aplicarea forţei 
musculare prin contact nemijlocit cu tăiere (săbii, tesace etc.), înţepare (baionete unghiulare, pumnale, stilete 
etc.), prin înţepare-tăiere (baionete plate, cuțite, arcuri, arbalete, pumnale cu tăiş etc.), prin spargere-fărâmițare 
(box, buzdugan, mlaciu, nunciaki etc.). 

Prin alte obiecte folosite în calitate de armă se înţeleg orice obiecte care pot cauza daune considerabile 
sănătăţii sau vieţii persoanei (topor, cuţit, brici, coasă, furcă sau orice obiect metalic etc.). 

Prin aplicarea armei sau a altor obiecte folosite în calitate de armă se înţelege utilizarea lor în timpul 
actelor de violenţă fizică sau ameninţarea cu aplicarea acestor arme, care creează un pericol real pentru viaţa sau 
sănătatea persoanei. 


Potrivit p.27 al HP CSJ din 6 iulie 1992, dacă infractorul în timpul tâlhăriei a ameninţat cu o armă cu 
bună-ştiinţă imposibil de a fi folosită sau cu o imitație a armei, de exemplu - un machet de pistolet, un pumnal- 
jucărie etc., neavând intenţia să folosească aceste obiecte pentru cauzarea vătămărilor integrităţii corporale sau 
sănătăţii periculoase pentru viaţă şi sănătate, chiar dacă victima a perceput-o drept armă, acţiunile lui (în lipsa 
altor circumstanţe agravante) trebuie încadrate în baza alin.1 art.188 CP. 

12. În cazul tâlhăriei săvârşite cu vătămarea gravă a integrităţii corporale sau a sănătăţii noţiunea vătămării 
grave a integrităţii corporale sau a sănătăţii este determinată de alin.1 art.151 CP. 

Potrivit p.7 al HP CSJ din 6 iulie 1992, atacul în scopul însuşirii averii, însoțit de violenţă, care a atras 
după sine cauzarea unor vătămări grave a integrității corporale sau a sănătăţii victimei trebuie încadrat în baza 
lit.c), alin.3 din art.188 CP fără încadrarea suplimentară în baza alin.l art.151 CP. Dacă în urma vătămărilor 
integrității corporale sau a sănătăţii a survenit moartea victimei, cele săvârşite trebuie să fie încadrate prin 
concurs de infracțiuni prevăzute de lit.c) alin.3 art.188 CP şi alin.4 art.151 CP. 

Tălhăria săvârşită cu un omor intenţionat trebuie să fie încadrată conform concursului de infracţiuni, 
prevăzute de lit.c) alin.3 art.188 CP şi lit.b) alin.2 art.145 CP. 

Deoarece agravanta în cauză, spre deosebire de componenţa de bază din alin.1 art.188 CP, este formulată 
ca o componenţă materială, în cazurile în care intenţia făptuitorului este îndreptată spre cauzarea vătămărilor 
grave, dar de fapt el a pricinuit numai vătămări uşoare sau medii integrităţii corporale, cele săvârşite trebuie 
calificate ca tentativă de infracţiune (art.27 şi lit.c) alin.3 art.188 CP). 

În cazul tâlhăriei prevăzute de alin.1 art.188 CP tentativa de tâlhărie se exclude; până la începerea atacului 
poate fi vorba numai de o pregătire de infracţiune, iar din primul act de atac tâlhăria se consideră consumată 
(componență formal redusă). 

13. În cazul râ/hăriei săvârşite prin schingiuire, tortură, tratament inuman sau degradant, prin schingiuire 
se înţeleg nişte acţiuni care provoacă victimei suferinţe prin lipsirea de hrană, de băutură sau de căldură ori prin 
abandonarea victimei în condiţii nocive pentru viaţă etc. 

Torturarea se manifestă prin acţiuni care produc dureri acute repetate sau îndelungate (prin pişcături, 
biciuire, împunsături cu obiecte înţepătoare, cauterizări cu agenţi termici sau chimici etc.). 

Prin tratamente inumane sau degradante se înţelege supunerea victimei la experienţe medicale sau 
ştiinţifice nejustificate de un tratament medical în interesul lor sau obligarea victimei la condiţii de hrană, 
locuinţă, îmbrăcăminte, de igienă, asistență medicală etc. greu de suportat fizic şi umilitoare din punct de vedere 
moral. 

14. Subiect al infracţiunii este persoana fizică responsabilă, care a atins vârsta de 14 ani. 

Articolul 189. ŞANTAJUL 

(1) Șantajul, adică cererea de a se transmite bunurile proprietarului, posesorului sau deţinătorului ori 
dreptul asupra acestora sau de a săvârşi alte acţiuni cu caracter patrimonial, amenințând cu violenţă 
persoana, rudele sau apropiații acesteia, cu răspândirea unor ştiri defăimătoare despre ele, cu deteriorarea 
Sau cu distrugerea bunurilor proprietarului, posesorului, deţinătorului ori cu răpirea proprietarului, 
posesorului, deţinătorului, a rudelor sau a apropiaților acestora, 

se pedepseşte cu amendă în mărime de la 200 la 500 unităţi convenţionale sau cu închisoare de până la 
4 ani. 

(2) Șantajul săvârşit: 

a) repetat; 

b) de două sau mai multe persoane; 

c) cu aplicarea violenţei nepericuloase pentru viaţă sau sănătate; 

d) prin ameninţare cu moartea; 

e) cu deteriorarea ori distrugerea bunurilor 

se pedepseşte cu închisoare de la 3 la 7 ani cu amendă în mărime de la 500 la 1000 unităţi 
convenţionale. 

(3) Acţiunile prevăzute la alin.(1) sau (2): 

a) săvârşite de un grup criminal organizat sau de o organizaţie criminală; 

b) săvârşite cu aplicarea armei sau a altor obiecte folosite în calitate de armă; 

c) însoţite de violenţă periculoasă pentru viaţă sau sănătate; 

d) însoţite de schingiuire, tortură, tratament inuman Sau degradant; 

e) urmate de dobândirea bunurilor cerute; 

pP soldate cu alte urmări grave, 

se pedepsesc cu închisoare de la 7 la 15 ani cu amendă în mărime de la 1.000 la 2.000 unităţi 
convenţionale. 


(4) Acţiunile prevăzute la alin.(1), (2) sau (3), însoţite de răpirea proprietarului, posesorului sau 
deţinătorului, a rudelor sau a apropiaților acestora, 

se pedepsesc cu închisoare de la 10 la 25 de ani cu amendă în mărime de la 3.000 la 5.000 unităţi 
convenţionale. 

[Art.189 modificat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea relațiilor patrimoniale. 

3. Latura obiectivă a şantajului se realizează prin cererea de a se transmite bunurile proprietarului, 
posesorului sau deţinătorului, ori dreptul asupra acestora sau de a săvârşi alte acţiuni cu caracter patrimonial, 
amenințând cu violenţa persoana, rudele sau apropiații acesteia, cu răspândirea unor ştiri defăimătoare despre 
ele, cu deteriorarea sau cu distrugerea bunurilor proprietarului, posesorului, deţinătorului ori cu răpirea 
proprietarului, posesorului, deţinătorului, a rudelor sau a apropiaților acestora. 

4. Şantajul este format din două acţiuni de sine stătătoare legate între ele - cerința şi ameninţarea. 

Cerinţele pot fi următoarele: 

a) cerința de a se transmite, fără plată, infractorului sau reprezentantului lui bunurile ce se află în 
proprietatea sau în posesia victimei; 

b) cerința ca victima să transmită dreptul asupra bunurilor pe care le posedă infractorului sau unor 
persoane numite de el, pentru ca acestea, folosindu-se de acest drept, să primească bunuri sau alte foloase 
patrimoniale. De exemplu, întocmirea unei procuri pentru a căpăta bunuri, perfectarea donaţiei, legalizarea unui 
testament, darea unei recipise care confirmă faptul că a primit, chipurile, pe datorie, o sumă de iz etc.,; 

c) cererea de a săvârşi alte acţiuni cu caracter patrimonial, prin care se înțeleg asemenea acţiuni de 
importanţă juridică ale victimei, în urma cărora şantajistul sau persoanele numite de el pot primi foloase 
materiale sau să scape de anumite cheltuieli materiale. De exemplu, acordul victimei de a încheia o tranzacţie 
nerentabilă pentru ea, nimicirea unei recipise de creanţă (de datorie) a şantajistului, efectuarea fără plată a unei 
lucrări pentru el etc. 

5. Metoda constrângerii victimei de a satisface aceste cereri se poate exprima prin următoarele forme de 
ameninţări: 

a) ameninţarea cu violența. Această ameninţare trebuie să fie reală şi concepută de victimă drept 
realizabilă. Prin violenţă ca semn constitutiv al şantajului, prevăzută de alin.l art.189 CP, se înţelege 
ameninţarea cu aplicarea loviturilor ce cauzează o durere fizică (a se vedea comentariul la art.154 CP), cu 
vătămări uşoare ale integrităţii corporale (art.153 CP), cu vătămări medii ale integrităţii corporale sau ale 
sănătăţii (art.152 CP) sau cu vătămări grave ale integrităţii corporale sau ale sănătăţii (art.151 CP). Amenințarea 
cu omor constituie agravantă prevăzută de alin.2 art.189 CP. 

Amenințarea cu violenţa este proiectată, de obicei, în viitor, după un anumit răstimp, dacă victima nu-i va 
îndeplini cerința de a-i transmite averea. Prin aceasta, de fapt, se deosebeşte ameninţarea cu violenţa în cadrul 
infracţiunii de şantaj de cea aplicată în timpul tâlhăriei. Însă în cazul cerinţei de transmitere a dreptului asupra 
unui avut, ameninţarea poate fi înfăptuită imediat, dacă ea nu va fi satisfăcută. În atare caz caracterul 
amenințării nu transformă faptul în tâlhărie însoțită de violenţă periculoasă pentru viaţa şi sănătatea persoanei, 
deoarece obiectul material al atentării nu-l constituie averea propriu-zisă, ci dreptul asupra acesteia. Pe când 
obiectul material al tâlhăriei, ca şi al oricărei alte forme de însuşire, poate fi numai dobândirea unei averi reale; 

b) amenințarea cu răspândirea unor ştiri defăimătoare despre victimă presupune ameninţarea cu 
răspândirea unor informaţii care jignesc (umilesc) demnitatea persoanei. Nu interesează dacă aceste informaţii 
sunt adevărate sau mincinoase. Dacă şantajul a fost urmat de răspândirea scornirilor defăimătoare despre 
victimă, acţiunile trebuie calificate şi în baza art.170 CP (calomnia), deoarece componenţa infracţiunii de şantaj 
nu le conţine; 

c) în metodele de şantaj se înscrie şi amenințarea cu deteriorarea sau cu distrugerea bunurilor victimei. 
De obicei, se ameninţă cu incendierea averii, cu producerea unei explozii, organizarea unei inundaţii etc. Nu 
este obligatoriu ca metoda distrugerii averii să prezinte un pericol social; 

d) amenințarea cu răpirea victimei presupune ameninţarea victimei cu luarea sau reținerea ei în scopul de 
a-l forţa pe proprietar să transmită ilegal avutul său. 

6. În calitate de victimă a infracţiunii de şantaj pot fi proprietarii, posesorii şi deţinătorii averii (şefii de 
depozit, casierii, expeditorii, paznicii etc.), rudele (bunic, tată, frați, surori) sau apropiații (strănepoţi, fraţi şi 
surori vitrege, logodnici etc.). 

7. Şantajul se consumă din momentul înaintării cerinţei însoţite de ameninţare, indiferent de faptul dacă 
infractorul şi-a atins scopul sau nu. 


8. Luând în consideraţie că cererea de a se transmite averea, dreptul asupra ei sau de a săvârşi alte acţiuni 
cu caracter patrimonial, precum şi dobândirea acestora în proporţii mari sau deosebit de mari, se încadrează în 
baza art.195 CP, iar şantajul urmat de dobândirea bunurilor cerute în proporţii mici, esenţiale şi considerabile 
trebuie calificat potrivit lit.e) alin.3 art.189 CP, acțiunile de şantaj din alin. 1 art.189 CP presupun numai cererea 
de a transmite infractorului bunurile victimei, drepturile asupra acestora sau de a săvârşi alte acţiuni cu caracter 
patrimonial în proporţii mici, esenţiale sau considerabile fără ca şantajistul să primească averea cerută. 

9. Latura subiectivă a infracţiunii de şantaj este similară cu cea a infracțiunii de furt. (A se vedea 
explicaţiile de la art.186.) 

10. Şantajul săvârşit în mod repetat, de două sau mai multe persoane, cu aplicarea violenţei nepericuloase 
pentru viaţă şi sănătate, de un grup criminal organizat sau de o organizație criminală, însoțit de acţiuni violente 
periculoase pentru viaţă sau sănătate, însoțite de schingiuire, tortură, tratament inuman sau degradant, este 
identic cu agravantele corespunzătoare ale furtului, jafului şi tâlhăriei. (A se vedea explicaţiile de la art.186, 
187, 188.) 

11. Şantajul săvârşit prin ameninţarea cu moartea presupune o metodă de influențare psihică, îndreptată 
spre intimidarea, înfricoşarea victimei, pentru a-i provoca nelinişte pentru securitatea sa, o stare de disconfort. 
Metodele de manifestare a amenințării pot fi diferite: oral, în scris, prin gesturi, fără avertizare prealabilă, prin 
telefon, nemijlocit victimei sau prin alte persoane etc. Atare acţiuni nu trebuie calificate şi în baza art.155 CP. 

12. În cazul şantajului săvârşit cu deteriorarea ori distrugerea bunurilor, deteriorare a unui bun înseamnă 
degradarea acestuia, stricarea lui parțială, ceea ce are drept consecinţă pierderea totală sau numai a unei părți 
din capacitatea sa de folosinţă cu posibilitatea redobândirii acestei capacităţi, prin reparaţiile ce 1 se vor face. 
Distrugerea unui bun presupune nimicirea totală sau parțială a unui obiect, astfel că acesta devine total 
inutilizabil potrivit destinaţiei sale iniţiale. Atare acţiuni sunt cuprinse de această agravantă şi nu cer o calificare 
şi în baza art.197 CP. 

13. Șantajul urmat de dobândirea bunurilor cerute presupune transmiterea de către victimă a bunurilor 
cerute de şantajist, a dreptului asupra acestora sau săvârşirea altor acţiuni cu caracter patrimonial cerute, 
valoarea cărora este în proporţii mici, esenţiale sau considerabile. 

14. Șantajul soldat cu alte urmări grave presupune sinuciderea victimei, falimentul întreprinderii, 
autodizolvarea ei, nerealizarea veniturilor, fapt ce conduce la scăderea bruscă a indicilor economici etc. 

15. Şantajul însoţit de răpirea proprietarului, posesorului, deţinătorului, a rudelor sau a apropiaților 
acestora presupune luarea sau reținerea lor în scopul de a-l forţa pe proprietar să transmită ilegal avutul său. 
Atare acțiuni nu cer o calificare şi în baza art.164 şi 280 CP. 

16. Dacă infractorul cere să i se transmită anumite bunuri, drepturile asupra acestora sau să i se efectueze 
nişte lucrări deja plătite prin metode ilegale specifice samavolniciei, asemenea acţiuni trebuie încadrate în baza 
art.352 CP (samavolnicie), şi nu în baza art.189. 

17. Subiect al infracțiunii este persoana fizică responsabilă, care a atins vârsta de 16 ani, în condiţiile 
alin.] şi de 14 ani, în condiţiile alin.2, 3 şi 4. 

Articolul 190. ESCROCHERIA 

(1) Escrocheria, adică dobândirea ilicită a bunurilor altei persoane prin înşelăciune sau abuz de 
încredere, 

se pedepseşte cu amendă în mărime de la 200 la 500 unităţi convenţionale sau cu muncă neremunerată 
în folosul comunităţii de la 120 la 240 de ore, sau cu închisoare de până la 3 ani. 

(2) Escrocheria săvârşită: 

a) repetat; 

b) de două sau mai multe persoane; 

c) cu cauzarea de daune în proporţii considerabile; 

d) cu folosirea situaţiei de serviciu 

se pedepseşte cu amendă în mărime de la 500 la 1.000 unităţi convenţionale sau cu închisoare de la 3 la 
7 ani. 

(3) Escrocheria săvârşită de un grup criminal organizat sau de o organizaţie criminală 

se pedepseşte cu închisoare de la 5 la 10 ani cu (sau fără) amendă în mărime de la 1.000 la 3.000 
unităţi convenţionale. 

[Art.190 completat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea relațiilor patrimoniale. 


3. Latura obiectivă a escrocheriei se realizează prin dobândirea ilicită a bunurilor altei persoane prin 
înşelăciune sau abuz de încredere. 

4. Prin dobândirea ilicită a bunurilor altei persoane se înţelege transmiterea benevolă infractorului de 
către victimă a bunurilor sau a dreptului asupra bunurilor sub influenţa înşelăciunii sau a abuzului de încredere. 

Potrivit p.8 al HP CSJ din 6 iulie 1992, primirea bunurilor cu condiția îndeplinirii unui angajament (de 
exemplu, primirea unui bun în credit care trebuie plătit în rate) poate fi încadrată drept escrocherie numai în 
cazul în care infractorul încă la momentul intrării în posesia acestor bunuri avea drept scop însuşirea lor şi nu 
avea de gând să îndeplinească angajamentul asumat. 

5. Înşelăciunea ca element al escrocheriei se poate manifesta prin prezentarea unor date false sau prin 
ascunderea unor informaţii a căror anunţare era obligatorie. Datele false se pot referi atât la personalitatea 
infractorului sau a altor persoane, cât şi la unele obiecte, fenomene. Actele de înşelăciune pot fi înfăptuite pe 
cale verbală, în scris ori folosind ambele căi simultan. Când înşelăciunea se efectuează prin falsificarea 
documentelor, ea constituie un concurs de infracţiuni (art.190 CP şi art.332 sau art.361 CP). De obicei 
înşelăciunea se manifestă prin vinderea mărfurilor şi obiectelor falsificate, primirea ilegală a pensiilor, a 
diferitelor indemnizaţii de la stat etc. 

6. Abuzul de încredere, fiind de fapt o varietate specifică a înşelăciunii, constă în faptul că infractorul până 
la primirea averii sau a dreptului asupra acesteia îşi asumă obligaţiuni patrimoniale care apar drept condiţie 
pentru a i se transmite averea. De exemplu, încheind un contract de antrepriză, luând un avans, el promite să 
efectueze anumite lucrări; căpătând dreptul la un apartament privatizat al unui pensionar, el se obligă să-l 
întrețină toată viaţa pe stăpân; primind unele obiecte în credit, el se obligă să plătească în rate suma neachitată; 
comandând o masă la restaurant, el îşi asumă, de obicei, obligaţiunea să o plătească etc. În realitate, făptuitorul 
nu intenționa să-şi îndeplinească obligațiunile luate şi, folosindu-se de relaţiile de încredere cu victima, îşi 
însuşeşte averea ei. Spre deosebire de înşelăciune, abuzul de încredere presupune că infractorul primeşte averea 
de la victimă în aparenţă pe baze legitime, pe numele său, fără falsificarea fenomenelor din trecut sau din viitor 
care l-ar împiedica să primească averea. 

7. Escrocheria se consideră consumată dacă averea a fost dobândită de la victimă şi infractorul are o 
posibilitate reală de a o folosi sau dispune de ea la dorinţa sa. 

8. Latura subiectivă a escrocheriei se caracterizează prin intenţie directă şi prin scop de profit. 

9. Escrocheria săvârşită în mod repetat, de două sau mai multe persoane, cu cauzarea de daune în 
proporții considerabile, de un grup organizat sau o organizaţie criminală are aceleaşi explicaţii ca şi 
agravantele infracţiunii de furt (a se vedea comentariul de la art.186). 

10. Escrocheria săvârşită cu folosirea situaţiei de serviciu presupune că făptuitorul, având calitatea de 
funcționar, face victima să creadă că se află în exercitarea atribuţiilor sale de serviciu, deşi în realitate nu se află 
în exerciţiul acestor atribuţii. Însă, dacă făptuitorul foloseşte atribuţiile sale de serviciu la săvârşirea unei 
escrocherii, cele săvârşite constituie un concurs ideal de infracțiuni (art.190 CP şi art.327 sau 335 CP). 

11. Noţiunile de grup criminal organizat şi de organizaţie criminală au fost comentate la art.46 şi 47. 

12. Subiect al infracțiunii este persoana fizică responsabilă, care a atins vârsta de 16 ani - în condiţiile 
alin.] - şi de 14 ani - în condiţiile alin.2 şi 3. 

Articolul 191. DELAPIDAREA AVERII STRĂINE 

(1) Delapidarea averii străine, adică însuşirea ilegală a bunurilor altei persoane, încredințate în 
administrarea vinovatului, 

se pedepseşte cu amendă în mărime de până la 500 unităţi convenţionale sau cu închisoare de până la 
5 ani, în ambele cazuri cu (Sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 3 ani. 

(2) Delapidarea averii străine, săvârşită: 

a) repetat; 

b) de două sau mai multe persoane; 

c) cu cauzarea de daune în proporţii considerabile; 

d) cu folosirea situaţiei de serviciu, 

se pedepseşte cu amendă în mărime de la 500 la 1.000 unităţi convenţionale sau cu închisoare de la 4 la 
7 ani, în ambele cazuri cu privarea de dreptul de a ocupa anumite funcţii sau de a exercita o anumită 
activitate pe un termen de la 2 la 5 ani. 

(3) Acţiunile prevăzute la alin.(1) sau (2), săvârşite de un grup criminal organizat sau de o organizaţie 
criminală, 

se pedepsesc cu închisoare de la 6 la 15 ani cu privarea de dreptul de a ocupa anumite funcţii sau de a 
exercita o anumită activitate pe un termen de la 2 la 5 ani. 


1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea relațiilor patrimoniale. 

3. Latura obiectivă a delapidării se realizează prin însuşirea ilegală a bunurilor altei persoane, încredințate 
în administrarea vinovatului. 

4. Pentru delapidarea averii străine este caracteristic faptul că poate fi săvârşită numai de un funcționar sau 
de alt salariat, care gestionează sau administrează bunurile din avutul proprietarului. Potrivit p.11 al HP CSJ din 
6 iunie 1992, delapidare a averii străine trebuie calificate acţiunile persoanelor care, conform funcţiilor lor de 
răspundere, raporturilor contractuale sau însărcinării speciale a proprietarului, înfăptuiesc în privinţa bunurilor 
încredințate împuternicirile de dispunere, administrare, transportare sau păstrare (depozitor, expeditor, casier 
etc.). De obicei cu aceste persoane proprietarul încheie contracte de răspundere materială deplină pentru averea 
încredinţată. 

5. Delapidarea averii străine constă în faptul că infractorul transformă bunul aflat în gestionarea sau 
bun ca faţă de un bun propriu, de a efectua acte de dispoziţie cu privire la acel bun. 

6. Delapidarea averii străine presupune nu numai însuşirea bunului administrat, dar şi irosirea lui prin 
consumare, cheltuire, dăruire sau transmitere altor persoane fără restituirea echivalentului lui. 

7. Latura subiectivă se caracterizează prin intenţie directă şi prin scop de profit. 

8. Agravantele infracţiunii de delapidare a averii străine sunt aceleaşi ca şi ale infracțiunii de furt şi 
escrocherie (a se vedea explicaţiile de la art.186 şi 190). 

9. Delapidarea se consideră consumată din momentul în care vinovatul a obţinut posibilitatea de a se folosi 
de această avere la dorinţa sa ori din momentul când a consumat-o. 

10. Noţiunile de grup criminal organizat şi de organizaţie criminală au fost comentate la art.46 şi 47. 

11. Subiect al infracţiunii este persoana fizică responsabilă, care a atins vârsta de 16 ani. 

Articolul 192. PUNGĂŞIA 

(I) Pungăşia, adică acţiunea în scopul sustragerii bunurilor altei persoane din buzunare, genţi sau din 
alte obiecte prezente la persoană, 

se pedepseşte cu amendă în mărime de la 300 la 500 unităţi convenţionale sau cu muncă neremunerată 
în folosul comunităţii de la 180 la 240 de ore, sau cu închisoare de la 1 la 3 ani. 

(2) Pungăşia săvârşită: 

a) repetat; 

b) de două sau mai multe persoane, 

se pedepseşte cu închisoare de la 2 la 5 ani cu amendă în mărime de la 200 la 1.000 unităţi 
convenţionale. 

[Art.192 completat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea relaţiilor patrimoniale. 

3. Latura obiectivă a pungăşiei se realizează prin săvârşirea acţiunilor în scopul sustragerii bunurilor altei 
persoane din buzunare, genţi sau din alte obiecte prezente la persoane. 

4. Pungăşia constă în hoţia din buzunare, genţi sau din alte obiecte prezente la persoană. 

5. Prin alte obiecte prezente la persoană se înţeleg diferite sacoşe, poşete, plase în formă de săculeţ, 
serviete, saci, geamantane, valize, cufere etc. în care se pun lucrurile, obiectele necesare pentru transportare sau 
călătorie. 

6. Pungăşia se consideră consumată din momentul începerii acţiunii de a sustrage bani sau alte bunuri din 
buzunare, genţi sau din alte obiecte prezente la persoană, indiferent de faptul dacă infractorul şi-a realizat scopul 
scontat sau nu. 

7. Deoarece acţiunile în scopul sustragerii bunurilor altei persoane din buzunare, genţi sau din alte obiecte 
prezente la persoană, precum şi sustragerea bunurilor din obiectele indicate în proporții mari sau deosebit de 
mari, trebuie încadrate în baza art.195 CP, pungăşia prevăzută de alin.1 din art.192 presupune numai acţiunile în 
scopul sustragerii bunurilor din obiectele indicate în proporţii mici, esențiale sau considerabile, precum şi 
sustragerea averii în aceste proporţii. 

8. Latura subiectivă se caracterizează prin intenţie directă şi prin scop de profit. 

9. Agravantele pungăşiei săvârşite în mod repetat sau de două sau mai multe persoane sunt identice cu 
cele ale furtului (a se vedea explicaţiile de la art.186 CP). 


10. Subiect al infracțiunii este persoana fizică responsabilă, care a atins vârsta de 16 ani - în condiţiile 
alin.] - şi de 14 ani - în condiţiile alin.2. 

Articolul 193. OCUPAREA BUNURILOR IMOBILE STRĂINE 

(1) Ocuparea, în întregime sau în parte, fără drept, a unui imobil aflat în proprietatea altuia 

se pedepseşte cu amendă în mărime de la 200 la 500 unităţi convenţionale sau cu arest de până la 6 
luni. 

(2) Aceeaşi acțiune săvârşită: 

a) de două sau mai multe persoane 

b) prin distrugerea sau strămutarea semnelor de hotar ale unui imobil aflat în proprietatea altuia; 

c) cu aplicarea violenţei sau cu ameninţarea aplicării ei 

se pedepseşte cu amendă în mărime de la 500 la 1.000 unităţi convenţionale sau cu închisoare de la 2 la 
5 ani. 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea relațiilor patrimoniale. 

3. Latura obiectivă a ocupării bunurilor imobile străine se realizează prin ocuparea, în întregime sau în 
parte, fără drept, a unui imobil aflat în proprietatea altuia. 

4. A ocupa un imobil înseamnă a pătrunde şi a lua în stăpânire un imobil pe o anumită durată. Nu 
interesează dacă imobilul a fost ocupat în întregime sau în parte, dacă făptuitorul a reuşit sau nu să rămână 
multă vreme în imobilul ocupat; este suficient ca el să fi pătruns şi să fi rămas în imobil atât încât să se poată 
vorbi de o ocupare efectivă. 

De asemenea, nu interesează dacă făptuitorul şi-a adus sau nu lucrurile în imobilul ocupat, după cum nu 
interesează dacă lucrurile celui în posesia căruia se află imobilul au fost sau nu îndepărtate. 

5. Ocuparea imobilului aflat în posesia altei persoane trebuie să se facă fără drept. Cerinţa legii este 
îndeplinită dacă în momentul săvârşirii faptei, făptuitorul nu avea un titlu legitim (de exemplu, bon de repartiție, 
hotărâre de evacuare etc.) care să-l îndreptăţească a lua în stăpânire imobilul. Dacă ocuparea s-a făcut în temeiul 
unui asemenea titlu, fapta nu constituie infracțiune de ocupare, ci infracţiune de samavolnicie (art.352 CP), 
bineînţeles - cu condiţia să fie întrunite semnele componenţei acestei infracţiuni. 

6. Dacă luarea în stăpânire nu este efectivă, adică de o anumită durată, fiind vorba numai de o pătrundere, 
fapta va constitui, eventual, infracţiunea de violare de domiciliu (art.179 CP), bineînţeles cu condiţia să fie 
întrunite trăsăturile componenţei acestei infracțiuni. 

7. Ocuparea bunurilor imobile străine se consumă în momentul ocupării imobilului aflat în posesia altuia, 
adică în momentul în care făptuitorul, pătrunzând în imobil, a reuşit să-l ia în stăpânire. 

8. Latura subiectivă se caracterizează prin intenţie directă şi prin scop de profit. 

9. În cazul ocupării bunurilor imobile străine de către două sau mai multe persoane, sunt valabile 
explicaţiile corespunzătoare de la art.186 CP. 

10. Ocuparea bunurilor imobile străine prin distrugerea sau strămutarea semnelor de hotar ale unui 
imobil aflat în posesia altuia. Semnele de hotar sunt cele care delimitează două terenuri învecinate. Prin 
distrugerea semnelor de hotar se înţelege nimicirea sau înlăturarea acestora (nimicirea unui gard sau ridicarea 
gardului şi aruncarea lui în altă parte), iar prin strămutarea semnelor de hotar se înţelege deplasarea acestora 
spre interiorul terenului învecinat, ceea ce duce la ocuparea unei porțiuni din acest teren. Este indiferent dacă, în 
momentul săvârşirii faptei, posesorul imobilului a fost sau nu de faţă. 

Este necesar ca acțiunile menţionate să fi constituit mijlocul folosit de făptuitor pentru ocuparea 
imobilului aflat în posesia altuia. 

11. Ocuparea bunurilor imobile străine cu aplicarea violenţei sau cu amenințarea aplicării ei. Violenţa 
acestei agravante se poate manifesta prin loviri care produc dureri fizice (a se vedea comentariul de la art.154 
CP) sau prin vătămări neînsemnate ale integrităţii corporale sau ale sănătăţii (noţiunile sunt elucidate în CCA), 
uşoare (art.153 CP), medii (art.152 CP) sau grave (art.151 CP). Analizând sancţiunile acestor articole, putem 
conchide că violenţa sub formă de lovituri, vătămări neînsemnate, uşoare sau medii ale integrităţii corporale sau 
ale sănătăţii sunt complet cuprinse de această agravantă şi nu se cere o calificare şi în baza acestor articole, iar 
constituie un concurs de infracțiuni (lit.c) alin.2 art.193 şi alin.1 art.151 CP). 

12. Subiect al infracţiunii este persoana fizică responsabilă, care a atins vârsta de 16 ani. 

Articolul 194. ÎNSUŞIREA SAU UTILIZAREA ILICITĂ A ENERGIEI ELECTRICE, TERMICE 
SAU A GAZELOR NATURALE 


(1) Însuşirea energiei electrice, termice sau a gazelor naturale ori utilizarea ilicită a acestora evitând 
sistemele de evidenţă instalate în modul stabilit sau prin acestea, dar deteriorate de consumator, dacă aceasta 
a cauzat daune în proporții mari, 

se pedepseşte cu amendă în mărime de la 500 la 1.500 unităţi convenţionale sau cu muncă 
neremunerată în folosul comunităţii de la 180 la 240 de ore. 

(2) Aceleaşi acțiuni care au cauzat daune în proporţii deosebit de mari 

se pedepsesc cu amendă în mărime de la 1.500 la 3.000 unităţi convenţionale sau cu muncă 
neremunerată în folosul comunităţii de 240 de ore, sau cu arest de până la 6 luni. 

[Art.194 completat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea relațiilor patrimoniale. 

3. Latura obiectivă a infracțiunii se realizează prin însuşirea energiei electrice, termice sau a gazelor 
naturale ori utilizarea ilicită a acestora evitând sistemele de evidenţă instalate în modul stabilit sau prin acestea, 
dar deteriorate de consumator, dacă aceasta a cauzat daune în proporții mari. 

4. Însuşirea sau utilizarea ilicită a energiei electrice, termice sau a gazelor naturale se poate efectua 
numai din reţelele electrice, termice sau din conductele de gaze naturale. Însuşirea gazelor naturale din depozite, 
cisterne, butelii va constitui o formă concretă de însuşire (furt, jaf etc., în funcție de metoda însuşirii). 

5. Însuşirea acestor valori poate fi efectuată atât prin conectarea ilegală la aceste reţele, conducte, cât şi 
prin reţelele, conductele instalate legal, dar prin deteriorarea sistemelor de control, de exemplu - a diferitelor 
contoare. 

6. Dacă, săvârşind infracţiunea, făptuitorul produce şi avarierea reţelei sau a conductei, infracțiunea în 
cauză intră în concurs cu cea de distrugere (art.197 sau 198 CP), cu condiția să fie întrunite trăsăturile 
componenţelor acestor infracțiuni. 

7. Însuşirea sau utilizarea ilicită a energiei electrice, termice sau a gazelor naturale este condamnabilă 
penal, dacă aceste acţiuni au cauzat daune în proporţii mari, valoarea cărora, potrivit alin.1 art.126 CP, este de la 
500 până la 1500 de unităţi convenţionale de amendă. 

Dacă valoarea celor însuşite depăşeşte 1500 de unităţi convenţionale de amendă, atare acţiuni constituie 
agravanta prevăzută de alin.2 art.194 CP. 

8. Latura subiectivă se caracterizează prin intenţie directă şi prin scop de profit. 

9. Subiect al infracțiunii este persoana fizică responsabilă, care a atins vârsta de 16 ani. 

Articolul 195. ÎNSUŞIREA ÎN PROPORȚII MARI ȘI DEOSEBIT DE MARI 

(1) Însuşirea în proporții mari a bunurilor, indiferent de forma în care a fost săvârşită (art. 186-192), 

se pedepseşte cu închisoare de la 10 la 20 de ani cu (sau fără) privarea de dreptul de a ocupa anumite 
funcţii Sau de a exercita o anumită activitate pe un termen de la 2 la 5 ani. 

(2) Însuşirea în proporţii deosebit de mari a bunurilor, indiferent de forma în care a fost săvârşită 
(art.186-192), 

se pedepseşte cu închisoare de la 10 la 25 de ani cu privarea de dreptul de a ocupa anumite funcţii sau 
de a exercita o anumită activitate pe un termen de la 2 la 5 ani. 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea relaţiilor patrimoniale. 

3. Latura obiectivă a infracțiunii se realizează prin însuşirea în proporţii mari sau deosebit de mari a 
bunurilor, indiferent de forma în care a fost săvârşită (art.186-192). 

4. Toate cazurile de însuşire ilicită a averii proprietarului prin furt, jaf, tâlhărie, şantaj, escrocherie, 
delapidare sau pungăşie, indiferent de complexitatea îmbinării lor, dacă valoarea averii însuşite este stabilită ca 
proporție mare sau deosebit de mare, sunt calificate în baza art.195 CP. 

5. Însuşirea averii proprietarului în proporții mari sau deosebit de mari poate fi săvârşită printr-un singur 
episod sau prin diferite metode, din diverse izvoare, dacă persoana nu a fost condamnată pentru un oarecare 
episod şi dacă nu a expirat termenul de prescripţie pentru acţiunile precedente. Dacă în timpul săvârşirii 
infracțiunii de însuşire intenţia infractorului a fost îndreptată asupra însuşirii averii într-o proporție mare sau 
deosebit de mare şi ea nu a fost realizată din cauze independente de voinţa infractorului, fapta trebuie calificată 
drept tentativă de însuşire în proporții mari sau deosebit de mari, indiferent de însuşirea celor sustrase real 
(art.27 şi alin.] sau alin.2 din art.195 CP). 


6. De regulă, însuşirea în proporții mari sau deosebit de mari din avutul proprietarului se consumă din 
momentul în care averea a fost sustrasă şi infractorul are posibilitatea reală de a o folosi sau de a dispune de ea 
la dorinţa sa. Dacă însă această infracţiune a fost săvârşită printr-un act de tâlhărie, şantaj sau pungăşie, ea se 
consideră consumată din momentul formulării cererii de a i se transmite averea, acţiunii în scopul însuşirii 
averii din buzunare, genţi sau din alte obiecte prezente la persoană, şi neînsuşirea de către vinovat a averii 
proprietarului în aceste cazuri nu are nici o importanţă. 

7. De obicei, însuşirea în proporţii mari sau deosebit de mari o înfăptuiesc mai multe persoane. În aceste 
cazuri acţiunile tuturor participanţilor trebuie calificate în baza art.195 CP, luându-se în consideraţie volumul 
general al averii însuşite de toți participanţii. Dacă însă unul din participanţi săvârşeşte acțiuni de sine 
stătătoare, care nu intră în intenţia grupului de infractori, această faptă este calificată de sine stătător. 

8. Subiect al infracţiunii este persoana fizică responsabilă, care a atins vârsta de 16 ani. 

Articolul 196. CAUZAREA DE PAGUBE MATERIALE PRIN ÎNŞELĂCIUNE SAU ABUZ DE 
ÎNCREDERE 

(1) Cauzarea de daune materiale proprietarului prin înşelăciune sau abuz de încredere, dacă fapta nu 
constituie o însuşire, 

se pedepseşte cu amendă în mărime de până la 200 unităţi convenţionale sau cu muncă neremunerată 
în folosul comunităţii de la 180 la 240 de ore, în ambele cazuri cu (sau fără) privarea de dreptul de a ocupa 
anumite funcţii sau de a exercita o anumită activitate pe un termen de la 2 la 5 ani. 

(0) Aceeaşi acţiune săvârşită: 

a) repetat; 

b) de două sau mai multe persoane 

se pedepseşte cu amendă în mărime de la 200 la 500 unităţi convenţionale sau cu închisoare de până la 
3 ani. 

(3) Acţiunile prevăzute la alin.(1) sau (2), săvârşite: 

a) de un grup criminal organizat Sau de o organizaţie criminală; 

b) în proporții mari, 

se pedepsesc cu amendă în mărime de la 300 la 800 unităţi convenţionale sau cu închisoare de la 2 la 5 
ani. 

(4) Acţiunile prevăzute la alin.(1), (2) sau (3), săvârşite în proporţii deosebit de mari, 

se pedepsesc cu amendă de la 500 la 1.000 unităţi convenţionale sau cu închisoare de la 3 la 6 ani. 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea relaţiilor patrimoniale. 

3. Latura obiectivă a infracțiunii se realizează prin cauzarea de daune materiale proprietarului prin 
înşelăciune sau abuz de încredere. 

4. Obiectul material al infracţiunii îl poate constitui orice valoare materială care în momentul săvârşirii 
infracțiunii încă nu a trecut în posesia proprietarului, dar trebuia să treacă, dacă vinovatul nu ar fi săvârşit 
infracțiunea în cauză. 

5. Cauzarea de daune materiale proprietarului se realizează în lipsa semnelor însuşirii averii, de exemplu 
- a escrocheriei. Făptuitorul nu sustrage averea din posesia proprietarului. El săvârşeşte infracțiunea printr-o 
inacțiune, neîndeplinind obligațiunea juridică de a transmite averea sau banii persoanelor fizice sau juridice 
corespunzătoare. Consecințele materiale ale acestei inacțiuni se manifestă prin pagube materiale sub formă de 
venituri nerealizate (ratate). 

6. Înşelăciunea ca metodă de săvârşire a infracţiunii se poate manifesta atât prin acţiuni active, care 
constau în comunicarea informaţiilor false despre anumite circumstanţe sau fapte, cât şi prin inacţiuni, care 
rezidă în ascunderea, tăinuirea circumstanțelor sau faptelor, în trecerea lor sub tăcere. De exemplu, înşelarea 
organelor notariale în privinţa preţului real de vânzare al caselor, al autovehiculelor şi al altor valori preţioase la 
înregistrarea contractelor de cumpărare-vânzare în scopul micşorării taxei de plată obligatorii stabilite de lege, 
precum şi alte acţiuni de înşelăciune care au cauzat proprietarului pagube materiale sub formă de venituri 
nerealizate. 

Dacă pentru eschivarea de la plata impozitelor sau a altor plăţi obligatorii vinovatul prezintă documente 
falsificate de el însuşi, cele săvârşite intră în concurs de infracțiuni cu falsificarea documentelor oficiale (art.361 
CP). 

7. Abuzul de încredere constă în folosirea relaţiilor speciale de încredere dintre vinovat şi persoanele fizice 
sau juridice în scopul însuşirii ilegale a profiturilor materiale sau băneşti. Asemenea relaţii apar în legătură cu 
funcția ocupată sau munca îndeplinită legată de exploatarea averii proprietarului (de exemplu, şoferii 


automobilelor, taxiurilor etc.) ori în timpul prestării diferitelor servicii comunale şi sociale populaţiei 
(ceasornicarii, cizmarii, maiştrii de televizoare etc.). Stabilind relaţii de muncă cu vinovatul şi punându-i la 
dispoziţie averea sa, proprietarul are încredere în el, dar vinovatul îşi însuşeşte veniturile căpătate din 
exploatarea averii proprietarului. 

8. Cauzarea de pagube materiale prin înşelăciune sau abuz de încredere se deosebeşte de escrocheria 
săvârşită prin înşelăciune sau abuz de încredere după semnele sale obiective. Pentru escrocherie este 
caracteristică trecerea ilegală a averii proprietarului din posesia acestuia în posesia vinovatului. Pentru cauzarea 
de pagube materiale este specifică folosirea temporară ilegală gratuită a averii proprietarului sau eschivarea de 
la actul de transmitere proprietarului a averii care i se cuvine după lege. 

9. Cauzarea de daune materiale proprietarului, prevăzută de alin.l art.196 CP, presupune o daună 
materială în proporţii mici, esenţiale sau considerabile. În cazul daunei în proporţii mici trebuie să ţinem cont de 
prevederile alin.2 art.14 CP. 

10. Infracţiunea se consumă din momentul survenirii daunelor materiale pentru proprietar. 

11. Latura subiectivă se caracterizează prin intenţie directă şi prin scop de profit. 

12. Agravantele cauzării de pagube materiale săvârşite de două sau mai multe persoane, de un grup 
criminal organizat sau de o organizaţie criminală, în proporții mari sau deosebit de mari au acelaşi sens ca şi 
agravantele însuşirilor averii proprietarului, de aceea, pentru a evita repetările, facem trimitere la explicaţiile 
anterioare. 

13. Cauzarea de pagube materiale săvârşite în mod repetat constă în săvârşirea a două sau mai multor 
acţiuni prevăzute de alin.1 art.196, cu condiţia că persoana nu a fost condamnată pentru vreuna din ele şi nu a 
expirat termenul de prescripţie. 

14. Subiect al infracțiunii este persoana fizică responsabilă, care a atins vârsta de 16 ani - în condiţiile 
alin.1, 2, 3 - şi de 14 ani - în condiţiile alin.4. 

Articolul 197. DISTRUGEREA SAU DETERIORAREA INTENȚIONATĂ A BUNURILOR 

(1) Distrugerea sau deteriorarea intenţionată a bunurilor, dacă aceasta a cauzat daune în proporții 
mari, 

se pedepseşte cu amendă în mărime de până la 1000 unităţi convenţionale sau cu muncă neremunerată 
în folosul comunităţii de 240 de ore, sau cu arest de până la 6 luni. 

(C) Aceleaşi acţiuni soldate: 

a) cu decesul persoanei; 

b) cu alte urmări grave 

se pedepsesc cu închisoare de la 5 la 15 ani. 

[Art.197 completat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea relaţiilor patrimoniale urmate de distrugerea, deteriorarea, însuşirea, pierderea sau 
pieirea bunurilor proprietarului. 

3. Latura obiectivă a infracțiunii se realizează prin distrugerea sau deteriorarea intenționată a bunurilor, 
dacă aceasta a cauzat daune în proporţii mari. 

4. Distrugerea unui obiect presupune orice acţiune care are drept rezultat nimicirea lui totală sau parțială, 
după care acesta devine total inutilizabil potrivit destinaţiei sale inițiale. 

5. Deteriorarea unui obiect înseamnă degradarea sau distrugerea lui parţială, ceea ce are drept consecință 
pierderea totală sau numai a unei părți din capacitatea sa de folosinţă cu posibilitatea redobândirii acestei 
capacităţi, prin reparaţiile ce 1 se vor face. 

6. Între acţiunile vinovatului şi consecinţele survenite sub formă de distrugere sau deteriorare a avutului 
proprietarului în proporții mari (de la 500 până la 1500 de unităţi convenţionale de amendă) trebuie să existe 
legătură cauzală. 

7. Latura subiectivă a infracţiunii se caracterizează atât prin intenţie directă, cât şi prin intenţie indirectă. 
Vinovatul prevede că drept rezultat al acţiunilor sale poate fi, ilegal, distrusă sau deteriorată averea 
proprietarului şi doreşte sau admite în mod conştient survenirea acestor urmări. Motivul şi scopurile activităţii 
infracționale pot fi foarte diferite: răzbunarea, tendinţa de a ascunde urmele unei infracțiuni etc. Ele nu au 
importanţă pentru calificare, dar trebuie luate în consideraţie la individualizarea răspunderii penale. Dacă 
vinovatul acţionează în scopul subminării economiei naţionale, atare acţiuni trebuie încadrate în baza art.343 CP 
(diversiunea). 

8. Distrugerea sau deteriorarea intenţionată a bunurilor soldate cu decesul persoanei presupune decesul 
a cel puţin unei persoane. Atitudinea psihică faţă de decesul persoanei trebuie să fie imprudentă. Dacă vinovatul 


a urmărit şi omorul intenționat al persoanei în procesul distrugerii sau deteriorării intenționate a bunurilor, va 
exista un concurs ideal de infracțiuni: lit.a) alin.2 art.197 şi alineatul corespunzător, în funcție de scopul 
omorului (art.145 CP). 

9. Distrugerea sau deteriorarea intenţionată a bunurilor soldate cu alte urmări grave presupune 
sinuciderea victimei, schilodirea sau mutilarea oamenilor, sistarea pe un timp îndelungat a activităţii unei 
întreprinderi, lăsarea fără locuinţe a unui număr considerabil de oameni, daune materiale în proporţii deosebit 
de mari etc. 

10. Subiect al infracțiunii este persoana fizică responsabilă, care a atins vârsta de 16 ani - în condiţiile 
alin.] - şi de 14 ani - în condiţiile alin.2. 

Articolul 198. DISTRUGEREA SAU DETERIORAREA DIN IMPRUDENȚĂ A BUNURILOR 

(1) Distrugerea sau deteriorarea din imprudenţă a bunurilor, dacă aceasta a cauzat daune în proporții 
mari, 

se pedepseşte cu amendă în mărime de până la 300 unităţi convenţionale sau cu muncă neremunerată 
în folosul comunităţii de la 180 la 240 de ore, sau cu arest de la 3 la 6 luni. 

(2) Aceleaşi acțiuni soldate: 

a) cu decesul persoanei; 

b) cu alte urmări grave 

se pedepsesc cu amendă în mărime de până la 500 unităţi convenţionale sau cu închisoare de până la 5 
ani. 

[Art.198 modificat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea relaţiilor patrimoniale urmate de distrugerea, deteriorarea, însuşirea, pierderea sau 
pieirea bunurilor proprietarului. 

3. Semnele laturii obiective şi esenţa agravantelor acestei infracțiuni sunt identice cu semnele 
caracteristice distrugerii sau deteriorării intenționate a bunurilor proprietarului (a se vedea explicaţiile de la 
art.197). 

4. Latura subiectivă a infracţiunii se caracterizează prin imprudenţă, care se poate manifesta sub formă de 
încredere exagerată în sine sau prin neglijenţă criminală. 

5. Subiect al infracțiunii este persoana fizică responsabilă, care a atins vârsta de 16 ani. 

Articolul 199. DOBÂNDIREA SAU COMERCIALIZAREA BUNURILOR DESPRE CARE SE 
ŞTIE CĂ AU FOST OBŢINUTE PE CALE CRIMINALĂ 

(1) Dobândirea sau comercializarea, fără o promisiune prealabilă, a bunurilor despre care se ştie că au 
fost obţinute pe cale criminală 

se pedepseşte cu amendă în mărime de la 200 la 400 unităţi convenţionale sau cu muncă neremunerată 
în folosul comunităţii de la 120 la 180 de ore. 

(C) Aceleaşi acţiuni săvârşite: 

a) de două sau mai multe persoane; 

b) sub formă de îndeletnicire; 

c) în proporţii mari 

se pedepsesc cu amendă în mărime de la 300 la 600 unităţi convenţionale sau cu închisoare de până la 
5 ani. 

(3) Acţiunile prevăzute la alin.(1) sau (2), săvârşite în proporţii deosebit de mari, 

se pedepsesc cu amendă în mărime de la 500 la 1.000 unităţi convenţionale sau cu închisoare de la 3 la 
7 ani. 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea relațiilor patrimoniale. 

3. Latura obiectivă a infracțiunii se realizează prin dobândirea sau comercializarea, fără o promisiune 
prealabilă, a bunurilor despre care se ştie că au fost obţinute pe cale criminală. 

4. Dobândirea bunurilor presupune procurarea gratuită sau cu plată a averii în orice formă (cumpărarea, 
primirea în dar, în schimb, în contul datoriei, compensării daunelor etc.), în urma căreia făptuitorul capătă 
posibilitatea de a dispune de aceste bunuri la dorinţa sa. 

5. Comercializarea bunurilor înseamnă transmiterea lor gratuită sau cu plată altor persoane prin orice 
metodă (vânzare, donaţie, schimb, dare în contul unei datorii, compensare a unor pagube). 


6. Prin dobândirea sau comercializarea bunurilor despre care se ştie că au fost obținute pe cale criminală 
se înţelege că făptuitorul ştie cu siguranţă că averea a fost căpătată în urma săvârşirii unei infracţiuni. Acest 
semn se exclude dacă averea căpătată printr-o infracțiune a fost dobândită de făptuitor în condiţii care nu-i 
permit să tragă o concluzie univocă (de exemplu, la piaţă, de la o persoană întâlnită întâmplător etc.). 

7. Dobândirea sau comercializarea fără o promisiune prealabilă înseamnă că făptuitorul nu a promis 
infractorului despre aceasta înainte ca ultimul să săvârşească infracțiunea. Dacă făptuitorul a promis din timp că 
va procura sau va vinde obiectele dobândite pe cale criminală, aceste acțiuni constituie o participaţie la 
săvârşirea infracţiunii în calitate de complice (alin.5 art.42 CP). 

8. Latura subiectivă se caracterizează prin intenție directă. 

9. Valoarea bunurilor dobândite sau comercializate, prevăzute în alin.l din art.199, poate fi în proporții 
mici, esenţiale sau considerabile. În cazul dobândirii bunurilor în proporţii mici trebuie să ţinem cont de 
prevederile alin.2 art.14 CP. 

10. Agravantele dobândirii sau comercializării bunurilor săvârşite de două sau mai multe persoane, în 
proporții mari sau deosebit de mari, au acelaşi sens ca şi agravantele însuşirilor averii, expuse în explicaţiile de 
la art.186-192. 

11. Dobândirea sau comercializarea bunurilor despre care se ştie că au fost obținute pe cale criminală, 
săvârşite sub formă de îndeletnicire, presupune o repetare de cel puţin trei ori a acestor acţiuni pentru care 
persoana încă nu a fost condamnată, în scopul de a trage foloase, fiind o sursă de bază sau suplimentară de 
venituri a făptuitorului. 

12. Subiect al infracţiunii este persoana fizică responsabilă, care a atins vârsta de 16 ani. 

Articolul 200. NEGLIJENȚA CRIMINALĂ FAŢĂ DE PAZA BUNURILOR PROPRIETARULUI 

Neglijenţa criminală faţă de obligaţiile proprii, manifestată de o persoană căreia i-a fost încredinţată 
paza bunurilor proprietarului, atitudine care s-a soldat cu însuşirea, nimicirea, deteriorarea, pierderea sau 
pieirea în proporţii mari sau deosebit de mari a acestor bunuri, 

se pedepseşte cu amendă în mărime de până la 500 unităţi convenţionale sau cu închisoare de până la 
3 ani. 

1. Gradul prejudiciabil al infracţiunilor contra patrimoniului decurge din însăşi natura valorilor sociale 
vătămate sau periclitate. Mecanismul determinării gradului prejudiciabil al infracțiunii este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea relaţiilor patrimoniale urmate de distrugerea, deteriorarea, însuşirea, pierderea sau 
pieirea bunurilor proprietarului. 

3. Latura obiectivă a infracțiunii se realizează prin neglijenţa criminală faţă de obligaţiunile proprii, 
manifestată de o persoană căreia i-a fost încredinţată paza bunurilor proprietarului, atitudine care s-a soldat cu 
însuşirea, nimicirea, deteriorarea, pierderea sau pieirea în proporţii mari sau deosebit de mari a acestor bunuri. 

4. Prin neglijenţă criminală față de obligațiunile propriii de a păzi bunurile încredințate se înţelege 
neîndeplinirea sau îndeplinirea necorespunzătoare de către o persoană a îndatoririlor sale, drept rezultat al 
cărora a avut loc furtul, nimicirea, deteriorarea, pierderea sau pieirea averii proprietarului în valoare ce 
depăşeşte 500 de unităţi convenţionale de amendă. 

5. Atitudinea neconştiincioasă faţă de paza avutului proprietarului se poate manifesta sau printr-o 
neglijare conştientă de către victimă a îndatoririlor de serviciu (plecarea de la serviciu, somnul în timpul pazei 
etc.), sau prin neîndeplinirea obligaţiunilor proprii (paza neatentă, jocul în cărţi sau altă ocupaţie de altă natură), 
sau provocarea neatentă a unui incendiu (de exemplu, a aruncat o ţigară aprinsă şi s-a produs un incendiu etc.). 
În ultimul caz infracţiunea intră în concurs cu infracţiunea din art.198 CP. 

6. Latura subiectivă se caracterizează prin intenţie indirectă şi prin imprudenţă (încredere exagerată în sine 
sau neglijenţă). 

7. Subiect al infracțiunii este persoana fizică responsabilă, care a atins vârsta de 16 ani. 

CAPITOLUL VII 
INFRACȚIUNI CONTRA FAMILIEI ŞI MINORILOR 

Articolul 201. INCESTUL 

Raportul sexual între rude pe linie dreaptă până la gradul trei inclusiv, precum şi între rude pe linie 
colaterală (fraţi, surori, veri primari), 

se pedepseşte cu închisoare de până la 5 ani. 

[Art.201 modificat prin Legea nr.211-XV din 29.05.03, în vigoare din 12.06.03] 

1. Practicarea raporturilor sexuale între rude încalcă grav bazele morale ale familiei şi prezintă un pericol 
pentru fondul biologic al speciei umane. 

2. Obiectul infracțiunii de incest constă în relaţiile sociale referitoare la desfăşurarea vieţii sexuale a 
persoanei în condiţii morale normale. 


3. Latura obiectivă se realizează prin practicarea unui raport sexual firesc între două persoane de sex opus 
care sunt rude pe linie dreaptă până la gradul trei inclusiv, sau şi între rude pe linie colaterală (fraţi, surori, veri 
primari). 

4. Noţiunea de rudenie desemnează legătura bazată pe descendența unei persoane dintr-o altă persoană sau 
pe faptul că mai multe persoane au un ascendent comun. În primul caz, rudenia este în linie dreaptă, iar în al 
doilea caz - în linie colaterală. Gradul de rudenie se stabileşte prin numărul de naşteri (a se vedea art.45 CF). 

5. Latura subiectivă a infracţiunii date se caracterizează prin intenţie directă. 

6. Subiectul incestului este unul special - rudele pe linie dreaptă sau pe cea colaterală, care sunt 
responsabile şi au atins vârsta de 16 ani. 

7. Răspunderea penală revine ambilor făptuitori, fiecare săvârşind infracțiunea de incest în calitate de 
autor. 

Articolul 202. ESCHIVAREA DE LA PLATA PENSIEI ALIMENTARE SAU DE LA 
ÎNTREȚINEREA COPIILOR 

Eschivarea cu rea-voinţă a părinţilor de la plata mijloacelor, stabilite prin hotărâre a instanţei de 
judecată, pentru întreţinerea copiilor minori (a pensiei alimentare), precum şi de la întreţinerea copiilor 
maturi, dar inapți pentru muncă, aflaţi la întreţinerea lor, 

se pedepseşte cu amendă în mărime de la 200 la 300 unităţi convenţionale sau cu muncă neremunerată 
în folosul comunităţii de la 100 la 240 de ore, sau cu închisoare de până la 2 ani. 

1. Părinţii sunt obligaţi să-şi întreţină copiii minori şi copiii majori inapţi de muncă, care necesită sprijin 
material (a se vedea art.74 alin.l CF). 

2. Obiectul infracțiunii date îl formează relaţiile sociale ce ţin de asigurarea unui trai normal al minorilor 
şi al copiilor inapţi de muncă. 

3. Latura obiectivă se exprimă prin inacţiune, adică prin eschivare cu rea-voinţă a părinţilor de la plata 
mijloacelor stabilite prin hotărârea instanţei de judecată pentru întreţinerea copiilor. Prin rea-voinţă se înţelege 
eschivarea conştientă, sistematică şi continuă de la îndeplinirea acestei obligaţiuni. Drept mijloace de eschivare 
pot fi: schimbarea frecventă a locului de trai şi de muncă, ascunderea unei părți din venitul real, falsificarea 
documentelor corespunzătoare ş. a. Componenţa de infracțiune este formală. Infracţiunea se consideră 
consumată din momentul eschivării cu rea-voinţă a părinţilor de la plata pensiei alimentare pentru întreţinerea 
copiilor, stabilită prin hotărârea instanţei de judecată. 

4. Latura subiectivă a eschivării cu rea-voinţă de la plata pensiei alimentare sau de la întreţinerea copiilor 
maturi inapți de muncă se caracterizează prin intenţie directă. 

5. Subiectul infracțiunii este unul special: părinţii copiilor minori sau ai celor maturi inapţi de muncă. 

Articolul 203. ESCHIVAREA DE LA ACORDAREA AJUTORULUI MATERIAL PĂRINȚILOR 
SAU SOŢULUI 

Eschivarea cu rea-voinţă de la acordarea ajutorului material, stabilit prin hotărâre a instanţei de 
judecată, părinţilor sau unuia dintre soţi, inapţi pentru muncă, 

se pedepseşte cu amendă în mărime de până la 200 unităţi convenţionale sau cu muncă neremunerată 
în folosul comunităţii de până la 180 de ore. 

1. Articolul 203 stabileşte răspunderea pentru eschivarea cu rea-voinţă a copiilor maturi de la plata 
mijloacelor, stabilite prin hotărârea instanţei de judecată, pentru întreţinerea părinţilor sau a unuia dintre soţi - 
de la plata mijloacelor pentru întreţinerea celuilalt soţ, dacă acesta e inapt de muncă şi necesită sprijin material. 

2. Conform prevederilor alin.1 art.80 CF, copiii maturi, apți de muncă, sunt obligaţi să-şi întreţină şi să-şi 
îngrijească părinţii inapţi de muncă, care necesită sprijin material, iar alin. art.82 al aceluiaşi cod obligă soții la 
întreţinere materială reciprocă. 

3. Soții îşi datorează întreţinerea materială reciprocă în cazurile în care: 

a) unul dintre soţi este inapt de muncă (a atins vârsta de pensionare sau este invalid de gradul I, II sau III) 
şi necesită sprijin material; 

b) soţia se află în perioada de graviditate; 

c) unul dintre soţi îngrijeşte copilul comun timp de 3 ani după naşterea acestuia; 

d) unul dintre soţi care îngrijeşte până la vârsta de 18 ani un copil comun invalid sau care îngrijeşte un 
copil comun invalid de gradul I din copilărie, dacă acest soţ nu lucrează şi copilul necesită îngrijire. 

4. Latura subiectivă a infracțiunii se realizează cu intenţie directă. Noţiunea de rea-voinţă a fost explicată 
în comentariul la art.202 CP. 

5. Subiectul infracţiunii este unul special: copiii sau soţul obligaţi prin hotărârea instanţei de judecată să 
întrețină material părinţii sau pe unul dintre soți. 

Articolul 204. DIVULGAREA SECRETULUI ADOPȚIEI 

(1) Divulgarea secretului adopţiei contrar voinţei adoptatorului 


se pedepseşte cu amendă în mărime de la 150 la 300 unităţi convenţionale sau cu muncă neremunerată 
în folosul comunităţii de la 100 la 240 de ore. 

(2) Aceeaşi acţiune: 

a) săvârşită de o persoană obligată să păstreze faptul adopţiei ca un secret profesional sau de serviciu; 

b) soldată cu urmări grave 

se pedepseşte cu amendă în mărime de la 200 la 500 unităţi convenţionale sau cu închisoare de până la 
3 ani. 

1. Conform art.134 CF, secretul adopţiei este ocrotit de lege. Răspunderea penală pentru divulgarea 
secretului adopţiei reprezintă una din garanţiile de păstrare a acestui secret. 

2. Obiect al infracțiunii sunt interesele familiei şi copilului, onoarea şi demnitatea adoptatorilor, precum şi 
libertatea lor de a dispune de secretul adopţiei. 

3. Latura obiectivă o constituie divulgarea secretului adopţiei contra voinţei adoptatorilor, altfel zis - 
comunicarea (orală, scrisă, anonimă) a informaţiilor despre faptul că adoptatorii nu sunt părinţi de sânge ai celui 
adoptat. Secretul poate fi comunicat rudelor, cunoştinţelor şi altor persoane cărora nu le-a fost încredinţat 
oficial. 

4. Conform jurisdicției CEDO, adoptatul are dreptul să cunoască istoria vieţii sale, de aceea comunicarea 
faptului de adopţie adoptatului nu constituie componenţă de infracțiune (Cazul Jaskin c. Regatului Unit, 
Hotărârea CEDO din 7.07.1989, nr.160). 

5. Componenţa de infracțiune, potrivit alin.1 art.204, este formală. Infracţiunea se consideră consumată 
din momentul divulgării secretului adopţiei - comunicarea de către cel vinovat cel puţin unei persoane, 
indiferent dacă aceasta a fost cunoscută sau nu de către adoptatori. 

6. Latura subiectivă a infracțiunii se realizează prin intenţie directă. Pentru existenţa infracţiunii nu are 
importanţă motivul sau scopul faptei. 

7. Subiect al alin.1 art.204 CP este orice persoană fizică responsabilă, care a atins vârsta de 16 ani. 

8. Agravanta prevăzută de lit.a) alin.2 art.204 CP prevede răspunderea penală pentru subiecții speciali: 
lucrătorii oficiului stării civile, ai instituţiilor medicale etc. care au obligațiunea, în virtutea funcției ocupate, să 
păstreze faptul adopţiei ca un secret profesional sau de serviciu. 

9. Agravanta prevăzută de lit.b) alin.2 art.204 CP soldată cu urmări grave include în calitate de consecinţă 
destrămarea familiei adoptatorilor, plecarea minorului din familie etc. ca rezultat al divulgării secretului 
adopției. 

Articolul 205. ABUZUL PĂRINȚILOR ŞI ALTOR PERSOANE LA ADOPȚIA COPIILOR 

Primirea de către părinte, tutore (curator) sau alt ocrotitor legal al copilului, de către altă persoană a 
unei recompense sub orice formă pentru consimţământul la adopţie sau în alte scopuri legate de adopție 

se pedepseşte cu amendă în mărime de la 150 la 400 unităţi convenţionale sau cu închisoare de la 1 la 3 
ani. 

1. Obiectul infracţiunii îl constituie relaţiile sociale ce vizează drepturile legale ale copilului în procesul 
adopţiei. 

2. Latura obiectivă se caracterizează prin acţiuni ilegale îndreptate spre primirea unei recompense sub 
orice formă pentru consimțământul de adopţie din partea părinților copilului, tutorilor, curatorilor, ocrotitorilor 
legali sau a altor persoane. 

3. Prin sintagmele a/t ocrotitor legal, de către o altă persoană se înţeleg: 

a) tutorii, curatorii; 

b) educatorii caselor de copii de up familial; 

c) conducătorii instituţiilor de stat pentru copii: case-internat, şcoli speciale, instituţii curative sau orice 
altă persoană care deţine informaţii despre copii ce pot fi înfiaţi. 

4. Subiect al infracțiunii este orice persoană fizică responsabilă, care, la momentul săvârşirii infracţiunii, a 
atins vârsta de 16 ani. 

5. Latura subiectivă a infracțiunii se caracterizează prin vinovăţie exprimată prin intenție directă cu scop 
de profit sau în alte scopuri (interese, avantaje, foloase etc.) legate de adopţie. 

Articolul 206. TRAFICUL DE COPII 

(1) Recrutarea, transportarea, transferul, adăpostirea sau primirea unui copil, precum şi darea sau 
primirea unor plăţi ori beneficii pentru obţinerea consimţământului unei persoane care deţine controlul 
asupra copilului, în scopul: 

a) exploatării sexuale, comerciale şi necomerciale, în prostituție sau în industria pornografică; 

b) exploatării prin muncă Sau Servicii forţate; 

c) exploatării în sclavie sau în condiţii similare sclaviei, inclusiv în cazul adopţiei ilegale; 

d) folosirii în conflicte armate; 


e) folosirii în activitate criminală; 

p prelevării organelor sau ţesuturilor pentru transplantare; 

2) abandonării în străinătate, 

se pedepseşte cu închisoare de la 10 la 15 ani. 

(0) Aceleaşi acţiuni însoţite: 

a) de aplicare a violenţei fizice sau psihice asupra copilului; 

b) de abuz sexual asupra copilului, de exploatare sexuală comercială şi necomercială a acestuia; 

c) de aplicare a torturii, a tratamentelor inumane sau degradante pentru a asigura subordonarea 
copilului ori însoţite de viol, de profitare de dependenţa fizică a copilului, de folosire a armei, de ameninţare 
cu divulgarea informaţiilor confidenţiale familiei copilului sau altor persoane; 

d) de exploatare în sclavie sau în condiţii similare sclaviei; 

e) de folosire a copilului în conflicte armate; 

/) de prelevare a organelor sau ţesuturilor pentru transplantare se pedepsesc cu închisoare de la 15 la 
20 de ani. 

(3) Acţiunile prevăzute la alin.(1) sau (2): 

d) săvârşite repetat; 

b) săvârşite asupra a doi sau mai multor copii; 

c) săvârşite de un grup criminal organizat sau de o organizaţie criminală; 

d) soldate cu vătămarea gravă a integrităţii corporale sau cu o boală psihică a copilului ori cu decesul 
acestuia, 

se pedepsesc cu închisoare de la 20 la 25 de ani sau cu detenţiune pe viaţă. 

(4) Victima traficului de copii este absolvită de răspundere penală pentru infracțiunile săvârşite de ea 
în legătură cu această calitate procesuală dacă a acceptat colaborarea cu organul de urmărire penală în 
cauza dată. 

[Art.206 completat prin Legea nr.211-XV din 29.05.03, în vigoare din 12.06.03] 

1. În corespundere cu art.l al Convenţiei Cu privire la drepturile copilului din 20 noiembrie 1989 (New 
York), în vigoare pentru RM din 25 februarie 1993 (TI, vol.I, pag.43), prin copil se înţelege orice ființă umană 
de până la 18 ani. Statele-părţi vor lua toate măsurile corespunzătoare pe plan naţional, bilateral sau multilateral, 
pentru a împiedica răpirea, vânzarea şi traficul de copii în orice scop şi în orice formă, se stipulează în art.35 al 
Convenţiei numite. 

2. Prin trafic de copii se înţelege comerţul, negoţul cu copii în scopul de a obţine profit. 

3. Obiectul infracțiunii îl constituie relaţiile ce vizează dezvoltarea normală fizică şi psihică a copilului, 
libertatea lui individuală. 

4. Latura obiectivă a infracțiunii este complexă. Alin.l art.206 CP prevede următoarele modalități de 
realizare a laturii obiective a infracţiunii: recrutarea, transportarea, transferul, adăpostirea sau primirea unui 
copil, precum şi darea sau primirea unor plăţi ori beneficii pentru obţinerea consimțământului unei persoane 
care deţine controlul asupra copilului în scopurile indicate în dispoziția legii. Toate metodele de trafic 
enumerate se reduc la transmiterea copilului unei alte persoane, pentru o anumită recompensă. 

5. Recrutarea presupune căutarea, invitarea şi alegerea minorilor pentru vânzarea sau pentru exploatarea 
muncii lor. 

6. Transportarea constituie acţiunea de transferare a copilului - indiferent de mijloacele de transport şi de 
locul de aflare a lor - în interiorul frontierelor unui stat sau peste frontierele statului. 

7. Transferul copilului presupune transmiterea lui la dispoziţia şi în posesia altei persoane pentru un timp 
sau pentru totdeauna, în schimbul unei recompense. 

8. Adăpostire este ascunderea copilului oferindu-i-se locuinţă, schimbându-i exteriorul, înzestrarea lui cu 
documente falsificate, în scop de trafic. 

9. Primirea unui copil are loc în cazul cumpărării-vânzării, adică obţinerea acestuia pentru posesie 
permanentă. 

10. Darea sau primirea de plăţi şi beneficii este o înţelegere între două persoane vinovate, cointeresate în 
obţinerea acordului referitor la transmiterea copilului şi la folosirea lui în scopurile enumerate în norma dată. 

11. Legiuitorul prevede răspunderea penală pentru acţiunile enumerate, dacă ele se săvârşesc în scopul: 

a) exploatării sexuale, comerciale şi necomerciale, în prostituție sau în industria pornografică. Prin 
exploatare sexuală se înţelege tragerea de foloase de pe urma impunerii abuzive a copilului la raporturi sexuale. 
În cazul în care de pe urma acestor raporturi se obţine un profit în bani sau obiecte, acest fapt se numeşte 
exploatare sexuală comercială, iar în cazul în care nu se urmăreşte un atare profit, faptul este denumit 
exploatare sexuală necomercială. Prin exploatare sexuală, comercială şi necomercială, în prostituție sau în 


industria pornografică se înţelege folosirea abuzivă, degradantă, nedemnă a copiilor în raporturile sexuale şi în 
opere care au caracter obscen, indecent, imoral, licenţios; 

b) exploatării prin muncă sau prin servicii forțate, adică întreţinerea jertfelor în condiţiile unei munci 
forțate plătite sau neplătite. Prin exploatare prin muncă se înţelege întreţinerea victimei în condiţii forțate de 
muncă plătită sau neplătită pentru a trage sau obţine diverse foloase. Prin servicii forțate se înţelege obligarea 
copiilor la efectuarea unor lucrări prestate în folosul sau în interesul vinovatului; 

c) exploatării în sclavie, adică impunerea copiilor la muncă forțată, ilegală ori în condiţii echivalente cu 
cele ale sclaviei, inclusiv în cazul înfierii ilegale. Prin exploatare în sclavie se înţelege tragerea de foloase de pe 
urma muncii copiilor, inclusiv a celor înfiaţi ilegal, în condiţiile de stare de totală dependenţă economică în care 
aceştia sunt ţinuţi; 

d) de folosire în conflicte armate. Sensul sintagmei a fost descris la comentariul art.210 CP; 

e) folosirii în activitate criminală (a se vedea comentariul la art.208 CP); 

f) prelevării organelor sau ţesuturilor pentru transplantare (a se vedea comentariul la art.158 CP); 

8) În scopul abandonării în străinătate (a se vedea comentariul la art.207 CP). 

12. Alin.2 art.206 prevede răspunderea agravată pentru aceleaşi acţiuni însoţite: 

a) de aplicarea violenței fizice sau psihice asupra copilului (a se vedea comentariul la art.39 CP); 

b) de abuz sexual asupra copilului, de exploatare sexuală comercială şi necomercială a acestuia (a se 
vedea comentariul la p.11 al art.206); 

c) de aplicare a torturii, a violenţei fizice, a tratamentelor inumane sau degradante pentru a asigura 
subordonarea copilului, ori însoţite de viol, de profitare de dependenţă fizică a copilului, de folosire a armei, 
de ameninţare cu divulgarea informaţiilor confidenţiale familiei copilului sau altor persoane, ceea ce 
presupune subjugarea copilului pentru a satisface în mod servil dorinţele vinovatului. Noţiunea de tortură a fost 
explicată în comentariul la art.151, 154 CP. Noţiunea de violenţă fizică a fost comentată în art.39 CP. Noţiunea 
de aplicare a tratamentelor inumane sau degradante pentru subordonarea copilului a fost explicată în 
comentariul la art.137 CP; 

d) de exploatare în sclavie a minorului, deci cu privarea de toate drepturile şi libertăţile, ce se află ca 
proprietate a celui ce-l deţine sau în condiţii similare robiei - exploatându-i munca (a se vedea p.1l lit.a) 
comentariul articolului dat); 

e) sintagma de folosire a copilului în conflicte armate înseamnă a face uz de persoana copilului pentru ca 
să îndeplinească anumite misiuni pe timp de război sau în alte conflagrații (a se vedea comentariul la art.210); 

f) de prelevare a organelor sau ţesuturilor pentru transplantare (a se vedea comentariul la art.158 CP). 

13. Alin.3 art.206 CP prevede răspunderea pentru anumite semne deosebit de agravante prevăzute de 
alin.1 sau 2, dacă ele au fost săvârşite: 

a) în mod repetat (a se vedea explicaţia la comentariul art.31 CP); 

b) asupra a doi sau mai mulți copii, adică victime ale infracţiunii făptuitorului sunt doi sau mai mulţi 
Copil; 

c) de un grup criminal organizat sau de o organizaţie criminală (a se vedea comentariul la art.46 şi 47 
CP). 

d) soldate cu vătămarea gravă a integrităţii corporale sau cu o boală psihică a copilului ori cu decesul 
acestuia (a se vedea comentariul la art.145 şi 151 CP). 

14. Latura subiectivă a infracțiunii se caracterizează prin intenţie directă. Specificul motivelor este 
determinat de profit sau de dorinţa făptuitorului de a se izbăvi de cheltuielile materiale ce apar la întreţinerea 
copilului. 

15. Subiect al infracțiunii poate fi părintele, adoptatorul, orice altă persoană la care copilul se află la 
întreținere legală. 

16. Norma alin.4 din articolul comentat stimulează comportamentul victimei şi prevede absolvirea ei de 
răspundere penală pentru infracțiunile săvârşite, dacă aceasta a acceptat colaborarea cu organele de urmărire 
penală. 

Articolul 207. SCOATEREA ILEGALĂ A COPIILOR DIN ȚARĂ 

Scoaterea copilului din ţară în baza unor acte false sau pe altă cale ilegală, precum şi abandonarea lui 
în Străinătate în alte scopuri decât cele indicate la art.206, 

se pedepsesc cu închisoare de la 7 la 12 ani. 

1. Obiect al infracțiunii îl constituie relaţiile sociale ce ţin de drepturile şi libertăţile copilului. 

2. Latura obiectivă a infracţiunii se exprimă prin două forme: a) prin acţiuni care constau în scoaterea 
ilegală, adică prin trafic de copii din RM; b) prin inacţiunea ce include abandonarea în străinătate a copilului, a 
cărui transportare (scoatere) poate fi realizată şi pe temeiuri legale. 


3. Mijloacele de scoatere ilegală a copilului peste hotare pot fi cele mai diverse: a) prin folosirea 
documentelor falsificate (a se vedea comentariul la alin.l art.361 CP); b) prin alte căi ilegale - eludarea 
controlului actelor de identitate etc. 

4. Prin abandonare a copilului în străinătate se înţelege părăsirea într-o altă ţară, împotriva regulilor 
morale, a copilului care a fost scos din ţara sa în mod legal. 

5. În articolul comentat scopul scoaterii copilului peste hotare nu este indicat, totuşi el trebuie să difere de 
scopurile indicate în art.206 CP. 

6. Infracţiunea se consideră consumată din momentul scoaterii copilului din ţară sau din momentul 
abandonării copilului în străinătate. 

7. Latura subiectivă se realizează prin intenţie directă. 

8. Subiect al infracțiunii poate fi părintele, adoptatorul, tutela, curatela, rudele sau orice altă persoană la 
care copilul se află în baza unui temei legal. 

Articolul 208. ATRAGEREA MINORILOR LA ACTIVITATE  CRIMINALĂ SAU 
DETERMINAREA LOR LA SĂVÂRŞIREA UNOR FAPTE IMORALE 

(1) Atragerea minorilor la activitatea criminală sau instigarea lor la săvârşirea infracţiunilor, precum 
şi determinarea minorilor la săvârşirea unor fapte imorale (cerşetorie, jocuri de noroc, desfrâu etc. ), 
săvârşite de o persoană care a atins vârsta de 18 ani, 

se pedepsesc cu închisoare de până la 5 ani. 

(2) Aceleaşi acţiuni săvârşite de părinţi, pedagogi sau de alţi ocrotitori legali ai copilului 

se pedepsesc cu închisoare de până la 6 ani cu (sau fără) privarea de dreptul de a ocupa anumite 
funcţii Sau de a exercita o anumită activitate pe un termen de până la 5 ani. 

(3) Acţiunile prevăzute la alin.(1) sau (2), săvârşite: 

a) cu aplicarea violenţei sau cu ameninţarea aplicării ei; 

b) prin atragerea minorilor într-un grup criminal organizat sau într-o organizaţie criminală, 

se pedepsesc cu închisoare de la 5 la 10 ani. 

(4) Atragerea minorilor la săvârşirea infracţiunilor prevăzute la art.173, 219 şi 220 

se pedepseşte cu închisoare de la 7 la 10 ani. 

1. Articolul 208 CP stabileşte răspunderea pentru acţiunile prejudiciabile ce constau în influența 
dăunătoare asupra minorilor. Obiectul infracțiunii analizate îl constituie interesele legitime ale copiilor, 
educarea şi dezvoltarea lor ca personalitate. 

2. Latura obiectivă a infracţiunii se realizează prin următoarele modalităţi: 

a) atragerea sau instigarea minorilor la activitate criminală desemnează acţiunile îndreptate spre a 
provoca dorinţa minorilor de a participa la săvârşirea unei sau câtorva infracţiuni, însoțite de aplicarea influenţei 
fizice sau psihice (lovituri, îndemnări, asigurări de nepedepsire, măguliri, ameninţări, intimidări, mituire, 
înşelăciune, provocarea sentimentului de răzbunare, invidie şi alte îndemnuri josnice, darea de sfaturi despre 
locul şi modul săvârşirii crimei, promiterea de a acorda ajutor în comercializarea celor sustrase şi altele (HP CSJ 
Despre practica aplicării de către instanţele judecătoreşti a legislaţiei în cadrul examinării cauzelor privind 
infracțiunile săvârşite de minori nr.37 din 12.11.1997 p.12); 

b) determinarea minorilor la săvârşirea unor fapte imorale constă în acţiunile persoanei majore de a-l 
face pe minor să întreprindă unele acţiuni contrar moralei: cerşetoria, jocuri de noroc, desfrâu etc. 

3. Componenţa de infracțiune analizată în alin.l art.208 CP este formală şi momentul consumării se 
consideră săvârşirea propriu-zisă a acţiunilor de atragere a minorilor în activitatea infracţională sau 
determinarea lor la săvârşirea unor fapte imorale. 

4. Alin.2 art.208 CP prevede acţiunea săvârşită de părinte, pedagog sau de alte persoane care prin lege au 
fost însărcinaţi cu obligaţiunile de educaţie a minorului, ceea ce face ca infracțiunea dată să fie mai periculoasă. 
Semnul calificativ în acest caz se referă la subiectul infracţiunii, care este unul special - părinte, pedagog, 
adoptator, tutore, curator, educator ş. a. 

5. Agravantele prevăzute de alin.3 art.208 CP sunt: 

a) cu aplicarea violenţei sau cu ameninţarea aplicării ei - a se vedea comentariile la art.152, 153, 187 
alin.2 lit.e) CP; 

b) într-un grup criminal organizat sau într-o organizaţie criminală: a se vedea comentariul la art.46 şi 47 
CP; 

6. Alin.4 art.208 CP evidenţiază atragerea minorilor la săvârşirea infracţiunilor de constrângere cu caracter 
sexual (art.173 CP); organizarea ori întreținerea speluncilor pentru consumul substanţelor narcotice sau 
psihotrope (art.219 CP) şi proxenetismul (art.220 CP). 

7. Latura subiectivă a infracţiunii se manifestă prin intenţie directă. 


8. Subiectul infracţiunii este persoana fizică responsabilă, care, la momentul săvârşirii infracțiunii, a atins 
vârsta de 18 ani. 

Articolul 209. ATRAGEREA MINORILOR LA CONSUMUL ILEGAL DE DROGURI, 
MEDICAMENTE ŞI ALTE SUBSTANȚE CU EFECT NARCOTIZANT 

(1) Atragerea de către o persoană care a atins vârsta de 18 ani a minorilor la consumul ilegal de 
droguri, medicamente sau alte substanţe cu efect narcotizant 

se pedepseşte cu amendă în mărime de la 200 la 600 unităţi convenţionale sau cu închisoare de până la 
5 ani. 

(0) Aceeaşi acţiune săvârşită: 

a) repetat; 

b) cu aplicarea violenţei sau cu ameninţarea aplicării ei 

se pedepseşte cu amendă în mărime de la 400 la 800 unităţi convenţionale sau cu închisoare de la 3 la 6 
ani. 

1. Obiectul infracţiunii analizate îl constituie sănătatea şi dezvoltarea normală a minorului ca personalitate. 

2. Prin noţiunea de drog (narcotic, stupefiant) se înţeleg substanţele de origine vegetală, animală sau 
minerală, care servesc la prepararea anumitor medicamente. 

3. Obiecte ale infracţiunii sunt: 

a) substanţele toxice; 

b) substanţele cu efect puternic; 

c) mijloacele narcotice (a se vedea lista de mijloace narcotice şi de substanţe cu efect puternic şi toxice, 
confirmată de Comitetul permanent de control asupra drogurilor al RM, Convenţia ONU din 19 decembrie 
1988, la care RM a aderat prin Hotărârea Parlamentului din 3 noiembrie 1994). 

4. Substanțe toxice se consideră substanţele în stare solidă, lichidă sau sub formă de praf, a căror utilizare 
de către o persoană, chiar şi în condiţiile unei neînsemnate depăşiri a dozei, poate provoca moartea acesteia 
(sulfatul de atropină, arsenul, strihana, clorura mercurică, cianura de potasiu etc.). 

5. Substanțe cu efect puternic se consideră mijloacele medicamentoase şi alte mijloace, a căror utilizare 
fără prescripţia medicului sau cu încălcarea normelor de dozare poate cauza daune grave organismului omului 
(de exemplu, preparatele hormonale). 

6. Mijloace narcotice se consideră plantele, materiile prime şi substanţele naturale sau sintetice, prevăzute 
în convențiile internaționale, precum şi alte plante, materii prime şi substanţe care prezintă pericol pentru 
sănătatea populaţiei în cazul în care se face abuz de ele. Obiectul material îl constituie substanţele narcotice, 
medicamentele sau alte substanţe cu efect narcotizant (HP CSJ 27 martie 1997 nr.12 Despre practica aplicării 
de către instanţele judecătoreşti a legislaţiei privind infracțiunile legate de mijloacele narcotice şi substanţelor 
cu efect puternic şi toxice). 

7. Prin atragerea sau îndemnul minorilor la consumare de mijloace narcotice se înţeleg orice acţiuni 
premeditate prin violenţă, înşelăciune, limitarea libertăţii, torturare sau batjocură la adresa persoanei, precum şi 
înduplecarea, propunerea, darea de sfaturi şi alte acţiuni având scopul de a provoca dorinţa de consumare a 
mijloacelor narcotice de către persoana, asupra căreia se exercită influenţa (HP CSJ 27 martie 1997 nr.11). 

8. Acţiunile vinovatului îndreptate spre atragerea minorului la consumul ilegal de droguri, medicamente 
sau alte substanţe cu efect narcotizant, săvârşite repetat, cu aplicarea violenţei sau cu ameninţarea aplicării ei, 
formează semnele alin.2 art.209. Noţiunea repetare a atragerii la infracțiune este analizată în comentariul 
art.31 CP, violenţa şi ameninţarea cu aplicarea ei sunt explicate în comentariile la art.152, 153, 187 alin.2 lit.e) 
CP. 

9. Latura subiectivă a infracţiunii comentate o constituie intenția directă. 

10. Subiectul infracţiunii este orice persoană fizică responsabilă, care a atins vârsta de 18 ani. 

Articolul 210. ANTRENAREA MINORILOR ÎN ACȚIUNI MILITARE SAU PROPAGANDA 
RĂZBOIULUI ÎN RÂNDURILE LOR 

Antrenarea minorilor în acţiuni militare sau propaganda războiului în rândurile lor 

se pedepseşte cu amendă în mărime de la 200 la 600 unităţi convenţionale sau cu închisoare de la 2 la 5 
ani. 

1. Legea privind drepturile copiilor din 15.12.84 (art.26), modificat la 19.04.2002 (MO 71/06.06.02) 
interzice antrenarea copiilor în acțiuni militare şi propagarea războiului şi a violenţei în rândurile copiilor. Unul 
din mijloacele legale de asigurare a drepturilor minorilor îl reprezintă art.2 10 CP. 

2. Obiectul infracţiunii date îl constituie dezvoltarea fizică, psihică şi educarea normală a minorilor. 

3. Latura obiectivă se exprimă sub două forme de acţiuni: a) antrenarea minorilor în acţiuni militare sau b) 
propaganda războiului în rândurile lor. 


4. Componenţa de infracțiune este formală. Infracţiunea se consideră consumată din momentul săvârşirii 
acţiunilor enumerate, indiferent de faptul dacă a reuşit vinovatul să atragă minorii în acţiuni militare sau a 
efectuat propaganda războiului în rândurile lor. 

5. Antrenarea minorilor în acţiuni militare se poate exprima în formă orală, scrisă sau în orice altă formă. 
Aceste acţiuni sunt determinate de influenţa psihică îndreptată nemijlocit asupra voinţei minorului sau asupra 
grupului de persoane cărora li se trezeşte dorinţa de a participa la acţiunile date. 

6. Propaganda războiului constă în răspândirea printre minori a ideilor şi a imaginilor direcționate la 
ducerea războiului între state. Propagandă înseamnă influenţa activă asupra conştiinţei şi voinţei minorului în 
scopul de a trezi interesul de rezolvare a problemelor interstatale prin forţă armată. Propaganda poate purta un 
caracter oral ce se realizează prin discursuri în faţa tinerilor sau prin răspândirea materialelor scrise sau tipărite 
ori prin săvârşirea acţiunilor simbolice. 

7. Latura subiectivă a infracțiunii se caracterizează prin vinovăţie exprimată prin intenţie directă. Motivele 
şi scopurile nu sunt elemente obligatorii ale componenţei de infracţiune, de aceea nu au importanţă la calificare. 

8. Subiect al infracţiunii poate fi orice persoană, cetăţean al RM, cetăţean străin sau persoană fără 
cetăţenie, responsabilă, care a atins vârsta de 16 ani. 

CAPITOLUL VIII 
INFRACȚIUNI CONTRA SĂNĂTĂȚII PUBLICE ŞI CONVIEŢUIRII SOCIALE 

Articolul 211. TRANSMITEREA UNEI BOLI VENERICE 

(1) Persoana care, ştiind că suferă de o boală venerică, o transmite altei persoane 

se pedepseşte cu închisoare de până la 3 ani. 

(0) Aceeaşi acţiune săvârşită: 

a) repetat; 

b) asupra a două sau mai multe persoane; 

c) cu bună ştiinţă asupra unui minor 

se pedepseşte cu închisoare de la 3 la 5 ani. 

1. Gradul prejudiciabil al infracţiunilor contra sănătăţii publice şi convieţuirii sociale decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea sănătăţii publice. 

3. Latura obiectivă se realizează prin transmiterea unei boli venerice altei persoane de către persoana care 
ştie că suferă de astfel de boală. 

4. Din lista bolilor venerice fac parte următoarele maladii: sifilisul, gonoreea (blenoragia), şancrul moale, 
limfogranulomatoza inghinară, trichomonoza şi hlamidioza. Toate aceste boli afectează organele genitale. 

5. Prin transmiterea (contaminarea) unei boli venerice se înţelege transmiterea agenţilor acestor boli prin 
contact sexual, precum şi prin alte modalităţi generate de condiţiile de trai. Uneori, în special sifilisul, se 
transmite prin ereditate. Cel mai des contaminarea de o boală venerică se produce în urma relaţiilor sexuale, dar 
ea poate avea loc şi pe alte căi: prin sărut, utilizarea aceleiaşi vesele, a aceluiaşi prosop (şervet) etc. 

6. Acţiunea de transmitere se poate realiza numai dacă făptuitorul este bolnav de o boală venerică, iar 
victima, în momentul săvârşirii faptei, nu suferă de acea boală. Dacă ambele persoane sunt bolnave, dar de boli 
venerice diferite, pe care şi le transmit reciproc, fiecare dintre aceste persoane realizează infracţiunea dată. 

7. Răspunderea pentru transmiterea unei boli venerice poate fi imputată numai persoanei care ştie că 
suferă de o astfel de boală. MS a aprobat o formă specială de avertisment sub denumirea Avertismentul 
persoanei bolnave de o boală venerică. De aceea organele ocrotirii sănătăţii practică, sub formă scrisă, 
avertismentul persoanelor contaminate de o boală venerică, impunându-le să-l semneze. 

8. Infracţiunea se consumă o dată cu producerea rezultatului cerut de lege (componenţa materială), adică o 
dată cu îmbolnăvirea persoanei de o boală venerică. Dacă prin comiterea acţiunilor menţionate rezultatul nu s-a 
produs, atunci - în cazul intenţiei directe a făptuitorului - atare acţiuni trebuie calificate potrivit art.27 şi alin. 
art.211. 

9. Consimţământul victimei de a fi expusă primejdiei de a fi contaminată de o boală venerică nu constituie 
un temei pentru liberarea de răspundere penală a persoanei care, ştiind că suferă de o boală venerică, o transmite 
acestei persoane. 

10. Răspunderea penală pentru transmiterea unei boli venerice poate avea loc atât în perioada bolii şi 
tratamentului, cât şi în perioada supravegherii de control din partea organelor ocrotirii sănătăţii, până la 
scoaterea de la evidenţă a bolnavului. 

11. Latura subiectivă a infracțiunii se caracterizează prin intenție directă, indirectă şi imprudenţă sub 
formă de încredere exagerată în sine. 


12. Alin.2 art.211 sporeşte răspunderea penală dacă transmiterea unei boli venerice este săvârşită în mod 
repetat (lit.a) alin.2 art.211), sau dacă sunt contaminate cel puţin două persoane, precum şi dacă cu bună-ştiință 
este contaminată o persoană care n-a împlinit vârsta de 18 ani. 

13. Explicarea noţiunii de repetare este identică cu explicaţiile repetării de la art.145. 

14. Subiect al infracţiunii poate fi orice persoană fizică responsabilă, care a atins vârsta de 16 ani. 

Articolul 212. CONTAMINAREA CU MALADIA SIDA 

(1) Punerea intenţionată a altei persoane în pericol de contaminare cu maladia SIDA 

se pedepseşte cu închisoare de până la 3 ani. 

(2) Contaminarea cu maladia SIDA de către o persoană care ştie că suferă de această boală 

se pedepseşte cu închisoare de la 3 la 5 ani. 

(3) Acţiunea prevăzută la alin.(2), săvârşită: 

a) asupra a două sau mai multor persoane; 

b) cu bună-ştiinţă asupra unui minor, 

se pedepseşte cu închisoare de la 5 la 8 ani. 

(4) Contaminarea cu maladia SIDA ca urmare a neîndeplinirii sau îndeplinirii necorespunzătoare de 
către un lucrător medical a obligaţiunilor sale profesionale 

se pedepseşte cu închisoare de până la 5 ani cu (sau fără) privarea de dreptul de a ocupa anumite 
funcţii Sau de a exercita o anumită activitate pe un termen de până la 3 ani. 

1. Gradul prejudiciabil al infracţiunilor contra sănătății publice şi convieţuirii sociale decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea sănătăţii publice. 

3. Răspândirea rapidă a "ciumei sec.XX", cum adeseori e denumită maladia SIDA, a determinat 
legislatorul RM să adopte Legea cu privire la profilaxia maladiei SIDA nr.1460-XI1 din 25.05.93 (M nr.7/214 
din 3.07.1993) în scopul depistării precoce a virusului imunodeficitar uman (HIV) şi a maladiei SIDA, precum 
şi al sporirii răspunderii penale pentru încălcarea regulilor de prevenire a răspândirii maladiei SIDA. În loc de 
două norme penale prevăzute de CP din 1961, CP din 18 aprilie 2002 stipulează trei componenţe de infracțiuni: 

a) punerea intenționată a altei persoane în pericol de contaminare cu maladia SIDA; 

b) contaminarea cu maladia SIDA de către o persoană care ştie că suferă de această boală; 

c) contaminarea cu maladia SIDA de către un lucrător medical. 

4. Latura obiectivă a punerii intenționate a altei persoane în pericol de contaminare cu maladia SIDA se 
realizează prin expunerea altei persoane - prin contact sexual sau prin alte acte - primejdiei de a fi contaminată 
cu această maladie. 

5. Prin alte acte de expunere primejdiei de contaminare trebuie înţelese atât încălcările de către persoanele 
bolnave de maladia SIDA sau a celor infectați de HIV a regulilor de igienă a muncii, de comportare în familie, 
la serviciu etc., alăptarea copilului, administrarea injecţiei altei persoane de către un narcoman cu o seringă 
utilizată de el etc., cât şi încălcările obligaţiunilor profesionale de către lucrătorii medicali (de exemplu, la 
efectuarea operaţiei, transfuziei de sânge, injecţiei, analizei sângelui etc., în urma cărora pacientul este expus 
primejdiei de contaminare). 

6. O condiţie obligatorie a răspunderii penale pentru infracțiunea comentată este determinarea că 
făptuitorul ştie cu certitudine că pune intenţionat altă persoană în pericol de contaminare cu HIV. În aceeaşi 
vreme acordul victimei de a fi expus riscului contaminării nu liberează făptuitorul de răspundere penală. 

7. Expunerea altei persoane riscului de a fi contaminată de HIV se consumă o dată cu comiterea acţiunilor 
(inacţiunilor) care creează primejdia contaminării. 

8. Latura subiectivă a expunerii la contaminare se caracterizează numai prin intenţie indirectă. Dacă 
subiectul prin contact sexual sau prin alte acte a dorit transmiterea virusului imunodeficitar uman altei persoane 
(intenţie directă), dar, indiferent de voinţa lui, spre fericirea victimei, contaminarea nu s-a produs, o atare 
acţiune constituie o tentativă a contaminării cu maladia SIDA şi trebuie calificată potrivit art.27 şi alin.2 art.2 12. 

9. Subiect al infracțiunii poate fi atât o persoană care a atins vârsta de 16 ani şi suferă de maladia SIDA, 
cât şi un lucrător medical. 

10. Latura obiectivă a contaminării cu maladia SIDA de către o persoană care ştia că suferă de această 
boală se realizează prin transmiterea virusului imunodeficitar uman altei peroane. În prezent ştiinţa nu dispune 
cu certitudine de modul în care se produce contaminarea cu această maladie. Se consideră că există două 
metode de contaminare cu maladia SIDA - prin raport sexual şi prin sânge (transfuzie de sânge, prin contactul 
suprafeţei corpurilor vătămate). HIV atinge imunitatea omului, care-l apără de boli. Această maladie 
deocamdată e incurabilă, produce iminent decesul. 


11. Infracţiunea se consumă o dată cu producerea rezultatului - îmbolnăvirea de maladia SIDA. 

12. Latura subiectivă a contaminării cu SIDA se caracterizează prin intenţie directă, indirectă şi prin 
imprudenţă sub formă de încredere exagerată în sine. 

13. Subiectul infracţiunii poate fi numai o persoană fizică responsabilă, care ştia că suferă de această boală 
şi care a atins vârsta de 16 ani - în condiţiile alin.1-2 - şi de 14 ani - în condiţiile alin.3. 

Potrivit Legii nr.1460-XI1 din 25.05.93 (art.2), persoanele ale căror probe de testare atestă infectarea cu 
virusul HIV (SIDA) sunt avizate în scris de organele sănătății şi instituțiile medicale asupra necesităţii 
respectării regulilor de prevenire a răspândirii maladiei, precum şi asupra răspunderii penale pentru punerea 
intenţionată în pericol de a se contamina sau pentru infectarea intenţionată a altor persoane. 

14. Alin.3 art.212 sporeşte răspunderea penală dacă sunt contaminate cel puţin două persoane şi dacă cu 
bună-ştiinţă este contaminată o persoană care n-a împlinit vârsta de 18 ani. 

15. Latura obiectivă a contaminării cu maladia SIDA de către un lucrător medical se realizează prin 
transmiterea HIV ca urmare a neîndeplinirii sau îndeplinirii necorespunzătoare a obligaţiunilor lui profesionale. 
De exemplu, săvârşirea acestor încălcări în timpul operaţiei, transfuziei de sânge, efectuării injecției, analizei 
sângelui, în urma cărora pacientul este contaminat cu maladia SIDA. 

16. Infracţiunea se consumă o dată cu îmbolnăvirea pacientului de această maladie. 

17. Latura subiectivă a acestei infracţiuni se caracterizează prin imprudenţă, prin încredere exagerată în 
sine şi prin neglijenţă. 

Dacă contaminarea s-a produs prin intenţie, cele săvârşite - în funcţie de prejudiciul cauzat sănătăţii - se 
cer calificate ca infracțiuni contra sănătăţii persoanei, conform art.151, 152 sau 153. 

18. Subiecţi ai infracţiunii prevăzute în alin.4 pot fi numai lucrătorii medicali care efectuează tratamentul 
şi deservirea bolnavilor de maladia SIDA (medicii, surorile medicale etc.), precum şi cele care primesc sau 
păstrează sângele administrat acestor bolnavi (de exemplu, lucrătorii punctelor de transfuzie a sângelui). 

Articolul 213. ÎNCĂLCAREA DIN NEGLIJENȚĂ A REGULILOR ŞI METODELOR DE 
ACORDARE A ASISTENȚEI MEDICALE 

Încălcarea din neglijenţă a regulilor sau metodelor de acordare a asistenţei medicale, dacă aceasta a 
cauzat: 

a) vătămarea gravă a integrităţii corporale sau a sănătăţii; 

b) decesul pacientului, 

se pedepseşte cu închisoare de până la 5 ani cu (sau fără) privarea de dreptul de a ocupa anumite 
funcţii sau de a exercita o anumită activitate pe un termen de la 2 la 5 ani. 

1. Gradul prejudiciabil al infracţiunilor contra sănătății publice şi convieţuirii sociale decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea sănătăţii publice. 

3. Latura obiectivă se realizează prin încălcarea din neglijenţă a regulilor sau metodelor de acordare a 
asistenţei medicale, dacă aceasta a cauzat vătămarea gravă a integrității corporale sau a sănătății sau decesul 
pacientului. 

4. Regulile şi metodele de acordare a asistenţei medicale sunt determinate de cap.IV al Legii privind 
ocrotirea sănătăţii nr.411-XII1 din 28.03.95 (M nr.34/373 din 22.06.95) şi de alte acte normative adoptate în 
baza acestei legi. De exemplu, Legea privind asistenţa psihiatrică nr.1402-XI11 din 16.12.97 (M nr.44-46/310 
din 21.05.98) etc. 

5. Pot fi încălcate metodele şi tipurile de acordare a asistenţei medicale (art.21), regulile de acordare a 
consimţământului pentru prestații medicale (art.23), regulile asistenţei medicale în cazuri de urgenţă şi în cazuri 
extreme (art.24), regulile aplicării metodelor de profilaxie, diagnostic şi tratament, precum şi metodele de 
administrare a medicamentelor (art.28 al Legii nr.41 1-XIII din 28.03.95). 

6. Infracţiunea se consumă o dată cu cauzarea pacientului a vătămării grave a integrităţii corporale sau a 
sănătăţii (a se vedea explicaţiile de la art.151) sau cu decesul pacientului. 

7. Latura subiectivă se caracterizează numai prin imprudenţă sub forma de neglijenţă. 

8. Subiect al infracţiunii poate fi numai o persoană fizică responsabilă, care a atins vârsta de 16 ani şi este 
un lucrător medical obligat să acorde asistenţă medicală. 

Articolul 214. PRACTICAREA ILEGALĂ A  MEDICINII SAU A ACTIVITĂȚII 
FARMACEUTICE 

(1) Practicarea medicinii ca profesie sau a activităţii farmaceutice de către o persoană care nu are 
licenţă Sau altă autorizaţie, dacă aceasta a cauzat din imprudenţă o vătămare a sănătăţii, se pedepseşte cu 
amendă în mărime de la 200 la 500 unităţi convenţionale sau cu închisoare de până la 2 ani. 


(2) Aceleaşi acţiuni care au cauzat din imprudenţă decesul victimei se pedepsesc cu închisoare de până 
la 3 ani. 

[Art.214 modificat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracţiunilor contra sănătăţii publice şi convieţuirii sociale decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea sănătăţii publice. 

3. Latura obiectivă se realizează prin practicarea medicinii ca profesie sau a activităţii farmaceutice de 
către o persoană care nu are licenţă sau altă autorizaţie, dacă aceasta a cauzat din imprudenţă o vătămare a 
sănătăţii. 

4. Prin practicarea medicinii ca profesie se înţelege acordarea sistematică a asistenţei medicale fără 
licenţă sau altă autorizație în scopul obţinerii profitului. Asistenţa medicală se efectuează cu înştiințarea 
prealabilă a viitorilor pacienţi, constituie o activitate continuă (în mod regulat) din contul mijloacelor personale 
ale cetăţenilor sau din contul instituțiilor de asigurare medicală sau al altor organizaţii, în conformitate cu 
contractele de asistenţă medicală încheiate. Exercitarea profesiunilor medicale este autorizată titularilor unei 
diplome, unui atestat sau certificat eliberat de o instituție de învăţământ superior sau mediu de specialitate 
respectivă din republică sau din străinătate şi al unei licenţe pentru profesiunea medicală aleasă, eliberată de 
MS. 

5. Răspunderea penală pentru practicarea medicinii ca profesie survine numai dacă ea se efectuează fără 
licenţă sau altă autorizaţie şi dacă aceasta a cauzat din imprudenţă o vătămare a sănătăţii. 

6. Licenţa pentru practicarea medicinii ca profesie se eliberează de către MS instituţiilor medicale 
particulare. 

7. Prin altă autorizaţie se înţelege deținerea unei diplome, a unui atestat sau certificat eliberat în modul 
stabilit, potrivit art.9 şi 10 ale Legii RM nr.411-XIII din 28.03.95. Autorizarea practicării medicinii ca profesie 
presupune că după absolvirea instituţiilor de învățământ superior medicii şi farmaciştii fac o pregătire 
postdiplomatică, o dată în cinci ani trec o perfecţionare a cunoştinţelor profesionale în instituţiile de reciclare, 
iar în cazul în care nu au exercitat profesiuni medico-sanitare şi farmaceutice mai mult de trei ani şi doresc să le 
exercite îşi vor actualiza cunoştinţele printr-o autorizare în modul stabilit. 

8. Prin vătămare a sănătăţii se înţeleg vătămările uşoare, medii sau grave aduse integrităţii corporale sau 
sănătăţii, noţiunile cărora sunt explicate la art.151, 152 şi 153. 

9. Nu se consideră practicare ilegală a medicinii acordarea asistenţei medicale o singură dată cu plată sau 
fără ea. Cauzarea vătămărilor sănătății pacientului se califică în funcţie de prejudiciu, potrivit art.151, 152 sau 
153. 

10. Dacă de practicarea medicinii în scopul de a căpăta retribuire se ocupă o persoană ce nu are cunoştinţe 
în medicină, înşelând cu bună-ştiință pacientul supus tratamentului, cele săvârşite pot constitui o escrocherie, 
conform art.190. 

11. Prin practicarea activităţii farmaceutice se înţelege fabricarea orişicărei forme de medicamente sau 
preparate medicale după reţeta medicilor şi a cererii instituţiilor de profilaxie şi tratament. Această activitate 
cuprinde de asemenea controlul asupra tehnologiei fabricării, păstrării, asupra calității mijloacelor de tratament 
pregătite, primirii, păstrării, organizării, transportării, livrării preparatelor medicale farmaciilor şi instituţiilor 
curative, vânzării lor populaţiei şi instituţiilor de profilaxie şi tratament. 

12. Răspunderea penală pentru practicarea activităţii farmaceutice survine, ca şi pentru practicarea 
medicinii, numai dacă persoana activează fără licenţă sau altă autorizaţie şi dacă aceasta a cauzat din 
imprudenţă o vătămare a sănătăţii. Pentru definirea acestor noţiuni a se vedea explicaţiile de la punctele 4, 5 şi 
6. 

13. Infracţiunea se consumă din momentul survenirii vătămării sănătăţii pacienţilor. 

14. Latura subiectivă se caracterizează prin imprudenţă atât prin încredere exagerată în sine, cât şi prin 
neglijenţă. Dacă aceste activităţi care generează consecinţele stipulate de lege se săvârşesc intenţionat, faptele 
trebuie calificate potrivit art.151, 152 sau 153 în funcţie de prejudiciul produs. 

15. Subiect al infracţiunii poate fi o persoană fizică responsabilă, care a atins vârsta de 16 ani şi practică 
medicina fără licenţă sau altă autorizaţie. 

16. Alin.2 art.214 determină răspunderea penală pentru aceleaşi acţiuni care au cauzat din imprudenţă 
decesul victimei. 

Articolul 215. RĂSPÂNDIREA BOLILOR EPIDEMICE 

Nerespectarea măsurilor de prevenire sau combatere a bolilor epidemice, dacă aceasta a provocat: 

a) răspândirea unei asemenea boli; 


b) alte urmări grave, 

se pedepseşte cu amendă în mărime de la 200 la 400 unităţi convenţionale sau cu închisoare de până la 
2 ani, iar persoana juridică se pedepseşte cu amendă în mărime de la 1000 la 2000 unităţi convenţionale cu 
(Sau fără) lichidarea întreprinderii. 

[Art.215 modificat prin Legea nr.211-XV din 29. 05. 03, în vigoare din 12.06.03] 

1. Gradul prejudiciabil al infracţiunilor contra sănătății publice şi convieţuirii sociale decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea sănătăţii publice. 

3. Latura obiectivă se realizează prin nerespectarea de către un lucrător medical a măsurilor de prevenire 
sau combatere a bolilor epidemice, dacă aceasta a provocat răspândirea unei asemenea boli sau alte urmări 
grave. 

4. Potrivit art.2 al Legii privind asigurarea sanitaro-epidemiologică a populaţiei nr.1513-XI1 din 16.06.93 
(M., nr.9/256 din 30.09.93), legislația privind asigurarea sanitaro-epidemiologică a populaţiei include prezenta 
lege şi alte acte normative emise în conformitate cu ea de către autorităţile publice centrale şi locale, în limitele 
atribuţiilor acestora, inclusiv regulile sanitare, precum şi actele internaţionale la care RM este parte. Această 
legislaţie este o condiție necesară a realizării drepturilor şi intereselor oamenilor, a menţinerii şi fortificării 
sănătăţii lor, dezvoltării fizice şi mintale, asigurării longevităţii şi calității vieţii. Respectarea acestor acte 
normative poate preîntâmpina răspândirea şi localizarea bolilor contagioase şi extrem de periculoase. 

5. Prin răspândirea bolilor epidemice (epidemie) se înţelege extinderea unei boli contagioase într-un timp 
scurt, prin contaminare, la un număr mare de persoane dintr-o localitate, raion, regiune, ţară etc. 

6. Legea RM nr.1513-XII din 16.06.93 determină două categorii de boli contagioase: a) boală contagioasă; 
b) boală contagioasă convenţională şi extrem de periculoasă. 

Boala contagioasă este o maladie infecțioasă a omului, care se răspândeşte în mijlocul populaţiei prin 
intermediul factorilor mediului de viaţă de la om la om sau de la animal la om. 

Boala contagioasă convenţională şi extrem de periculoasă este o maladie infecțioasă a omului, cu 
capacitate de răspândire rapidă (epidemică) în mijlocul populaţiei, care se manifestă prin stare clinică gravă, 
rată înaltă de mortalitate şi invaliditate şi care este reglementată de convenţii interstatale şi de regulile medico- 
sanitare internaționale (pestă, holeră, febre, hemoragie şi alte maladii, conform indicaţiei Organizaţiei Mondiale 
a Sănătăţii). 

7. Nerespectarea măsurilor de prevenire sau combatere a bolilor epidemice poate fi săvârşită atât prin 
acţiuni active, cât şi prin inacțiuni. Ele se pot manifesta prin ignorarea acestor reguli, nerespectarea lor totală 
sau parțială, eschivarea de la respectarea standardelor igienice, neefectuarea vaccinărilor obligatorii, ignorarea 
măsurilor de carantină etc. 

8. Dispoziţia art.215 e de blanchetă, adică face trimitere la legislația privind asigurarea sanitaro- 
epidemiologică a populaţiei, legislaţie care, după cum am menţionat în p.2 al acestui comentariu, este destul de 
voluminoasă şi complicată ca structură. 

De aceea orice nerespectare a acestor reguli (unele în mod exemplificativ au fost indicate în p.4) trebuie 
determinată ţinându-se cont de actul normativ (internațional, republican sau local) în care e stipulată, făcându-se 
trimitere la articolul, alineatul sau punctul acestuia. 

9. Infracţiunea se consumă din momentul răspândirii bolilor contagioase (epidemiei) sau survenirii altor 
urmări grave. Noţiunea de epidemie a fost dată în p.3 al acestui comentariu. 

10. Prin alte urmări grave se înţeleg vătămări ale sănătăţii populaţiei, decesul persoanelor şi daunele 
materiale în proporţii mari. 

11. Latura subiectivă se caracterizează prin imprudenţă: încredere exagerată în sine sau neglijenţă. 

12. Subiect al infracțiunii poate fi o persoană fizică responsabilă, care a atins vârsta de 16 ani, precum şi 
persoanele juridice. Dacă aceste obligaţiuni sunt încălcate de persoane cu funcții de răspundere, cele săvârşite se 
cer calificate potrivit art.329. 

Articolul 216. PRODUCEREA (FALSIFICAREA), TRANSPORTAREA, PĂSTRAREA SAU 
COMERCIALIZAREA PRODUSELOR (MĂRFURILOR) PERICULOASE PENTRU VIAŢA SAU 
SĂNĂTATEA CONSUMATORILOR 

Producerea (falsificarea), transportarea, păstrarea sau comercializarea produselor (mărfurilor) 
periculoase pentru viaţa sau sănătatea consumatorilor, dacă aceasta a provocat: 

a) îmbolnăviri grave; 

b) decesul persoanei, 


se pedepseşte cu amendă în mărime de la 300 la 1.000 unităţi convenţionale sau cu închisoare de la 3 la 
7 ani, iar persoana juridică se pedepseşte cu amendă în mărime de la 1000 la 3.000 unităţi convenţionale cu 
privarea de dreptul de a exercita o anumită activitate, cu (sau fără) lichidarea întreprinderii. 

[Art.216 completat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracţiunilor contra sănătăţii publice şi convieţuirii sociale decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea sănătăţii publice. 

3. Latura obiectivă se realizează prin producerea (falsificarea), transportarea, păstrarea sau 
comercializarea produselor (mărfurilor) periculoase pentru viaţa sau sănătatea consumatorilor, dacă aceasta a 
provocat îmbolnăviri grave sau decesul persoanei. 

4. Potrivit p.2 al HP CSJ Cu privire la aplicarea legislaţiei penale şi administrative pentru protecția 
consumatorilor nr.23 din 10 iulie 1997, prin produse se înţelege atât producţia finită, cât şi cea semifabricată, 
materia primă etc. La produse se referă roadele pământului, obținute în starea lor naturală prin aplicarea muncii 
(zăcămintele utile dobândite şi produsele obţinute prin prelucrare, pomuşoarele, ciupercile, ierburile, fructele 
colectate şi altele). 

O varietate a producţiei sunt mărfurile ca produse rezultate din activitatea industriei sau din activitatea 
omului, create pentru satisfacerea unor necesități ale consumatorilor prin schimb, prin vânzare-cumpărare. 
Particularitatea caracteristică a mărfii este valoarea ei utilă, capacitatea de a satisface anumite necesităţi, de a 
avea preţ, adică cost, în forma bănească a valorii mărfii. 

5. Prin produse şi mărfuri periculoase pentru viața şi sănătatea consumatorilor se înţeleg cele care, din 
cauza vechimii sau a condiţiilor de producţie, falsificare, transportare sau păstrare, au suferit acţiunea unor 
agenţi chimici de putrefacție sau de fermentație ori a altora de acelaşi fel, determină modificarea substanţei şi 
vătămarea sănătăţii, prin aceasta înţelegându-se capacitatea obiectivă a produselor (mărfurilor) de a produce o 
îmbolnăvire a oamenilor. 

6. Potrivit Regulamentului cu privire la starea fabricării şi (sau) comercializării produselor 
standardizate, de calitate inferioară, retragerea din circulaţie a produselor falsificate şi nimicirea produselor 
ce prezintă pericol pentru viaţa şi sănătatea consumatorilor şi pentru mediul ambiant nr.1300 din 31.12.98 (M 
nr.5-6/49 din 21.01.99), Legii protecției consumatorilor nr.1453-XI din 25.05.93 (M nr.10/281 din 30.10.93), 
Legii standardizării nr.590 din 22.09.95 (M nr.11-12, 96), Legii privind asigurarea sanitaro-epidemiologică 
nr.1513-XII din 16.06.93 (M nr.9/256 din 30.09.93), producerea mărfurilor periculoase pentru viaţa sau 
sănătatea consumatorilor trebuie sistată, iar făptuitorii - în funcţie de circumstanţele cauzei - trebuie traşi la 
răspundere administrativă sau penală. 

7. Potrivit p.2 al HP CSJ din 10 iulie 1997, cu modificările introduse prin HP CSJ din 20 decembrie 1999, 
consumatori ai produselor şi mărfurilor sunt cetăţenii, precum şi persoanele juridice, inclusiv subiecţii activităţii 
de antreprenoriat, care procură şi utilizează produsele şi mărfurile pentru necesităţile personale, de producţie şi 
în alte scopuri. 

8. Prin producerea produselor (mărfurilor) periculoase pentru viaţa sau sănătatea consumatorilor se 
înţelege prepararea produselor (mărfurilor) interzise în mod permanent sau temporar, din cauză că sunt 
vătămătoare sănătăţii. De exemplu, în timpul unei epidemii, în care s-a interzis consumarea apei altfel decât 
fiartă, se foloseşte - pentru a prepara citronadă - apă nefiartă. 

9. Prin falsificarea produselor (mărfurilor) periculoase pentru viaţa sau sănătatea consumatorilor se 
înţelege modificarea compoziţiei lor în aşa fel încât, deşi par identice cu cele autentice, în realitate ele au un 
conţinut diferit, vătămător sănătăţii consumatorului. De exemplu, o băutură alcoolică cu alcool metilic în loc de 
alcool etilic. 

10. Transportarea sau păstrarea produselor (mărfurilor) pot fi pedepsite penal, dacă ele se efectuează în 
condiţii în care se alterează, se descompun, calitatea produselor (mărfurilor) devenind astfel vătămătoare 
sănătăţii consumatorilor. 

11. Infracţiunea se consumă din momentul îmbolnăvirii grave sau al decesului consumatorului. 

12. Prin îmbolnăviri grave se înţelege cauzarea, în urma folosirii produselor şi mărfurilor periculoase 
pentru viaţa sau sănătatea consumatorilor, a unor vătămări corporale grave sau medii cel puţin unei persoane, 
sau a unor vătămări uşoare mai multor persoane (p.14 al HP CSJ din 10 iulie 1997). 

13. Latura subiectivă se caracterizează prin imprudenţă: încredere exagerată în sine sau neglijenţă. 

14. Subiect al infracţiunii privind protecția consumatorilor, de regulă, pot fi persoanele fizice responsabile, 
care au atins vârsta de 16 ani şi care poartă răspundere (obligaţiune) pentru producerea, transportarea, păstrarea 


sau comercializarea produselor (mărfurilor), inclusiv fabricarea producţiei de calitate bună, efectuarea 
controlului calității producției (a se vedea p.1 al HP CSJ citată deja), precum şi persoanele juridice. 

Articolul 217. CIRCULAȚIA ILEGALĂ A SUBSTANȚELOR NARCOTICE, PSIHOTROPE SAU 
A PRECURSORILOR 

(1) Activitatea ilegală privind circulaţia substanţelor narcotice, psihotrope sau a precursorilor, adică 
cultivarea de plante care conţin substanţe narcotice sau psihotrope, prelucrarea sau utilizarea a astfel de 
plante, elaborarea, producerea, fabricarea, extragerea, prelucrarea, deținerea, păstrarea, eliberarea, 
comercializarea, distribuirea, procurarea, livrarea, expedierea, importul, exportul, nimicirea substanţelor 
narcotice, psihotrope sau a precursorilor, supuse controlului în conformitate cu legislaţia, precum şi 
organizarea consumului de asemenea substanţe fără autorizaţie, 

se pedepseşte cu amendă în mărime de la 400 la 700 unităţi convenţionale sau cu închisoare de la 2 la 5 
ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

(2) Aceleaşi acțiuni săvârşite: 

a) repetat; 

b) de două sau mai multe persoane; 

c) cu utilizarea substanţelor narcotice sau psihotrope care prezintă un pericol deosebit pentru sănătatea 
omului 

se pedepsesc cu închisoare de la 5 la 8 ani, iar persoana juridică se pedepseşte cu amendă în mărime de 
la 3000 la 5000 unităţi convenţionale cu privarea de dreptul de a exercita o anumită activitate sau cu 
lichidarea întreprinderii. 

(3) Acţiunile prevăzute la alin.(1) sau (2), săvârşite: 

a) de un grup criminal organizat Sau de o organizaţie criminală; 

b) în proporții mari, 

se pedepsesc cu închisoare de la 8 la 12 ani, iar persoana juridică se pedepseşte cu amendă în mărime 
de la 5000 la 10000 unităţi convenţionale cu lichidarea întreprinderii. 

(4) Persoana fizică care a predat benevol substanţele narcotice, psihotrope sau precursorii este liberată 
de răspundere penală pentru activitate ilegală privind circulaţia acestora. 

[Art.217 modificat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracţiunilor contra sănătății publice şi convieţuirii sociale decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea sănătăţii publice. 

3. Spre deosebire de CP din 1961, care prevedea un şir întreg de infracțiuni legate de mijloacele narcotice, 
CP din 2002 a reunit toate activităţile ilegale privind circulaţia substanţelor narcotice, psihotrope sau a 
precursorilor într-un singur articol. 

4. Informaţia despre circulaţia ilegală a substanţelor narcotice, psihotrope sau a precursorilor, noţiunea şi 
lista lor se conţine în următoarele acte normative: 

a) Convenţia unică asupra stupefiantelor, adoptată la New York la 30 martie 1961, şi Protocolul de 
modificare a acestei convenţii, adoptat la Geneva la 25 martie 1972 (TI, vol.8, Chişinău, 1999); 

b) Convenţia asupra substanțelor psihotrope, adoptată la Viena la 21 februarie 1971 (ibidem); 

c) Convenţia ONU contra traficului ilicit de stupefiante şi substanţe psihotrope, adoptată la Viena la 20 
decembrie 1988 (ibidem); 

d) Legea cu privire la circulația substanțelor narcotice, psihotrope şi precursorilor nr.382-XIV din 
06.05.99 (M nr.73-77/339 din 15.07.99); 

e) Legea privind controlul şi prevenirea consumului abuziv de alcool, consumul ilicit de droguri şi de alte 
substanțe psihotrope nr.713-XV din 06.12.2001 (M nr.36-38/208 din 14.03.2002); 

f) alte acte normative elaborate de Comisia Interdepartamentală de Combatere a narcomaniei şi a 
narcobusinessului şi de Comitetul permanent de control asupra drogurilor din cadrul MS şi aprobate de Guvern. 

5. Latura obiectivă a circulației ilegale a substanţelor narcotice, psihotrope sau a precursorilor se 

a) cultivarea de plante care conţin substanţe narcotice sau psihotrope, prelucrarea sau utilizarea acestor 
plante; 

b) circulația ilegală a substanţelor narcotice; 

c) circulaţia ilegală a substanţelor psihotrope; 

d) circulaţia ilegală a precursorilor; 


e) consumul sau organizarea consumului de atare substanţe fără autorizaţie. 

6. Potrivit art.9 al Legii nr.382-XIV din 06.05.99, este interzisă cultivarea, prelucrarea sau utilizarea 
următoarelor plante care conţin substanţe narcotice: macului somnifer (Papaver Somiferum L.), cânepei 
(Cannabis) şi a arbustului coca (Erythroylon coca). Cultivarea acestor plante poate fi autorizată numai în 
scopuri ştiinţifice sau pentru colectarea de seminţe. 

7. În conformitate cu art.l al Legii nr.382-XIV din 06.05.99 şi alin.l al art.217, circulaţia ilegală a 
substanţelor narcotice presupune elaborarea, producerea, fabricarea, extragerea, prelucrarea, deținerea, 
păstrarea, eliberarea, comercializarea, distribuirea, procurarea, livrarea, expedierea, importul, exportul sau 
nimicirea lor. 

8. Potrivit art. al Legii din 06.05.99, prin substanţă narcotică (stupefiant) se înţelege substanţa de origine 
naturală sau sintetică, precum şi preparatul conţinând o astfel de substanţă, care provoacă dereglări psihice în 
urma consumului lor abuziv. 

Substanțele narcotice şi substanţele psihotrope sunt denumite şi droguri. 

Lista substanţelor narcotice este determinată de tabelele I, II, III şi IV ale Convenţiei din 1961. De 
exemplu: heroina, haşişul (anaşa), marihuana, morfina, opiul, cocaina, codeina etc. 

9. Examinarea acţiunilor ilegale privind circulația substanţelor narcotice, psihotrope sau a precursorilor, 
stabilirea genului de mijloace narcotice, psihotrope sau a precursorilor, denumirii şi proprietăţii lor este destul 
de dificilă. De aceea Plenul CSJ în hotărârea din 27 martie 1997 Despre practica aplicării de către instanţele 
judecătoreşti a legislaţiei privind infracțiunile legate de mijloacele narcotice şi substanţele cu efect puternic şi 
toxic (art.l) cere ca instanţele judecătoreşti să dispună de concluziile expertizei de specialitate, efectuate 
conform metodicii aprobate de Comitetul permanent de control asupra drogurilor, pe care le vor aprecia în 
cumul cu alte probe. 

10. Drept elaborare a unei substanţe narcotice este calificată orice operaţiune necesară pentru extragerea 
substanţei cu efect narcotic. 

11. Termenul producere însemnă operațiunea care constă din culegerea opiului, a frunzei de coca, a 
cannabisului şi răşinii de cannabis din plantele care le produc (art.1 al Convenţiei 1961). 

12. Termenul fabricare înseamnă toate operaţiunile, altele decât producția, care permit obţinerea 
stupefiantelor şi cuprind purificarea, precum şi transformarea stupefiantelor în alte stupefiante (ibidem). 

13. Prin extragere se înţelege separarea substanţei narcotice din plantele sau materialele ce le conţin. 

14. Termenul prelucrare înseamnă obţinerea unei materii prime sau a unui produs finit cu efect narcotic 
prin modificarea unui material care conţine substanţe narcotice. 

15. Termenul deținere înseamnă faptul de a dispune, a poseda, a avea o substanţă narcotică. 

16. Prin păstrarea de substanțe narcotice se înţelege orice acţiune intenţionată legată de aflarea lor în 
posesia celui vinovat (asupra sa, în încăpere, în ascunzătoare sau în alt loc) (p.3 al HP CSJ din 27 martie 1997). 

17. Eliberarea presupune predarea substanţelor narcotice altei persoane. 

18. Termenii import şi export înseamnă, fiecare cu particularităţile sale, transportul materialului de 
stupefiante dintr-un alt stat sau de pe teritoriul unui stat pe alt teritoriu al aceluiaşi stat (art.1 al Convenţiei din 
1961). 

19. Prin comercializare se înţelege punerea unei substanţe narcotice în comerţ, transformarea ei în obiect 
de schimb prin cumpărarea şi vânzarea ei. 

20. Termenul distribuire înseamnă repartizarea substanţelor narcotice în mai multe locuri sau mai multor 
persoane, dând fiecăreia una sau mai multe părți. 

21. Procurarea substanţelor narcotice este considerată obţinerea lor de către o persoană printr-o tranzacţie 
ilicită, în urma căreia devine posesoarea lor (p.3 al HP CSJ din 27 martie 1997). 

22. Prin livrarea substanțelor narcotice se înţelege furnizarea lor către alte persoane. 

23. Expedierea de substanţe narcotice constă în transmiterea lor dintr-un punct în altul prin poştă sau 
bagaj, adică fără participarea nemijlocită a expeditorului (HP CSJ din 27 martie 1997). 

24. Prin nimicirea substanţelor narcotice supuse controlului se înţelege distrugerea lor totală sau parţială, 
după ce acestea devin complet inutilizabile, potrivit destinaţiei lor inițiale. 

25. Drept circulaţie ilegală a substanţelor psihotrope, conform art.1 al Legii nr.382-XIV din 06.05.99 şi 
alin.l art.217, se califică orice acţiune sau inacţiune identică cu cele ale circulației substanţelor narcotice. 
Enumerarea şi explicaţiile lor au fost date în p.5 al acestui comentariu. 

26. Potrivit art.1 al Legii din 06.05.99 şi art.1 al Convenţiei din 21.02.1971, expresia substanță psihotropă 
se referă la orice substanţă, fie de origine naturală, fie de origine sintetică, sau la orice produs natural din 
tabelele I, II, III sau IV ale acestei Convenții şi care provoacă dereglări psihice şi dependenţa fizică de consumul 
lor abuziv. 


Potrivit art. al Legii din 06.05.99, substanţa psihotropă (stupefiant) şi substanţa narcotică (stupefiant) se 
mai numesc droguri. 

Substanțele psihotrope sunt: brolamfetaminul, catinonul, eticiclidinul, ametaminul, amobarbitalul, 
aeporzalamul ş. a. 

27. La examinarea acţiunilor ilegale privind circulaţia substanţelor psihotrope se referă explicaţiile date la 
D932: 

28. Circulaţia ilegală a precursorilor este identică cu circulația substanţelor narcotice şi psihotrope (a se 
vedea explicaţiile de la p.5). 

29. Potrivit art.l al Legii din 06.05.99, prin precursor se înţelege substanţa de origine naturală sau 
sintetică utilizată ca materie primă la producerea de substanţe narcotice ori psihotrope. 

Precursori se consideră substanţele incluse în tabelele I şi II ale Convenţiei din 20 decembrie 1988: acidul 
lisergic, efedrina, ergometrina, acidul antranilic, acidul fenilacitic etc. 

30. Organizarea consumului de substanţe narcotice, psihotrope sau a precursorilor fără autorizație 
presupune îndemnul la consumarea acestor substanţe, înduplecarea, propunerea, darea de sfaturi şi alte acţiuni 
având drept scop provocarea dorinţei de consumare de către persoana asupra căreia se exercită influenţa, în 
afară de organizarea ori inițierea speluncilor pentru consumul substanţelor narcotice sau psihotrope, care este 
stipulată în art.219. 

31. Infracţiunea se consumă din momentul săvârşirii a cel puţin uneia dintre activitățile ilegale privind 
circulaţia substanţelor narcotice, psihotrope sau a precursorilor. 

32. Latura subiectivă se caracterizează numai prin intenţie directă. 

33. Deoarece circulația ilegală a substanţelor narcotice, psihotrope sau a precursorilor adeseori se 
săvârşeşte de persoanele care consumă aceste substanţe, e necesar de a dispune de concluziile expertizei 
psihiatrice în scopul excluderii atragerii la răspundere penală a persoanelor iresponsabile, deoarece consumarea 
acestor substanţe provoacă întotdeauna anumite dereglări psihice. 

34. Alin.4 art.217 prevede o modalitate specială de liberare de răspunderea penală. Persoana care a predat 
benevol substanţele narcotice, psihotrope sau precursorii acestora este lberată de răspunderea penală pentru 
activitatea ilegală privind circulaţia stupefiantelor. 

35. Alin.2 art.217 sporeşte răspunderea penală pentru aceleaşi acțiuni săvârşite în mod repetat, de două sau 
mai multe persoane sau cu utilizarea substanţelor narcotice sau psihotrope care prezintă un pericol sporit pentru 
sănătatea omului. 

Noţiunile repetării, săvârșirii infracţiunii de către două sau mai multe persoane sunt identice cu 
agravantele corespunzătoare de la infracțiunile contra vieţii şi sănătăţii persoanei (cap.II, art.151-153). 

36. Genurile de substanţe narcotice sau psihotrope care prezintă un pericol deosebit pentru sănătatea 
omului sunt specificate în anexa Legii din 06.05.99. 

37. Noţiunea grupului organizat sau organizaţiei criminale din agravanta lit.a), alin.3 din art.217 a fost 
explicată în comentariile de la art.46 şi 47. 

38. Noţiunea de proporție mare privind circulaţia substanțelor narcotice sau psihotrope nu se determină 
prin valoarea bănească a acestora, ci prin anumite cantităţi (în grame) pentru fiecare gen de astfel de substanţe 
aprobate de Comitetul Permanent pentru Controlul asupra drogurilor. 

39. Subiect al infracțiunii analizate poate fi atât o persoană fizică responsabilă, care a atins vârsta de 16 
ani - în condiţiile alin.1 - şi de 14 ani - în condiţiile alin.2-3, cât şi o persoană juridică. 

Articolul 218. PRESCRIEREA ILEGALĂ A PREPARATELOR NARCOTICE SAU 
PSIHOTROPE 

(1) Prescrierea fără necesitate a preparatelor narcotice sau psihotrope 

se pedepseşte cu amendă în mărime de la 200 la 800 unităţi convenţionale sau cu închisoare de la 2 la 5 
ani, în ambele cazuri cu (sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani, iar persoana juridică se pedepseşte cu amendă în mărime 
de la 1000 la 3000 unităţi convenţionale cu privarea de dreptul de a exercita o anumită activitate. 

(2) Falsificarea reţetei sau a altor documente care permit obţinerea preparatelor şi substanţelor 
narcotice sau psihotrope 

se pedepseşte cu amendă în mărime de până la 400 unităţi convenţionale sau cu închisoare de până la 
3 ani, iar persoana juridică se pedepseşte cu amendă în mărime de la 3000 la 5000 unităţi convenţionale cu 
privarea de dreptul de a exercita o anumită activitate sau cu lichidarea întreprinderii. 

(3) Acţiunile prevăzute la alin.(1) sau (2), săvârşite: 

a) în mod repetat; 

b) de două sau mai multe persoane; 

c) cu scopul de a obţine preparatele ori substanţele narcotice sau psihotrope în proporții mari, 


se pedepsesc cu închisoare de la 3 la 8 ani cu (sau fără) privarea de dreptul de a ocupa anumite funcţii 
sau de a exercita o anumită activitate pe un termen de până la 5 ani, iar persoana juridică se pedepseşte cu 
amendă în mărime de la 5000 la 10000 unităţi convenţionale cu lichidarea întreprinderii. 

[Art.218 modificat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracţiunilor contra sănătăţii publice şi convieţuirii sociale decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea sănătăţii publice. 

3. Latura obiectivă a infracţiunii prevăzute de alin.1 al art.218 se realizează prin prescrierea fără necesitate 
a preparatelor narcotice şi psihotrope. 

4. Prin prescrierea fără necesitate a preparatelor narcotice şi psihotrope se înţelege acordarea, predarea, 
înmânarea unei reţete sau a altor documente orişicărei persoane care nu are dreptul de a le primi. 

5. Infracţiunea se consumă o dată cu înmânarea acestor documente. 

6. Latura subiectivă se caracterizează prin intenție directă. 

7. Subiect al infracţiunii poate fi o persoană fizică responsabilă, care a atins vârsta de 16 ani. Dacă 
infracțiunea este săvârşită de o persoană cu funcţii de răspundere, cele săvârşire pot fi încadrate în baza art.327 
(abuz de putere sau de serviciu. 

8. Latura obiectivă a infracțiunii prevăzute de alin.2 art.218 se realizează prin falsificarea rețetei sau a 
altor documente care permit obținerea preparatelor şi substanţelor narcotice sau psihotrope. 

9. Prin rețetă se înţelege o dispoziţie scrisă a medicului despre un gen concret de preparat sau medicament 
pentru tratament. Reţeta care permite obținerea preparatelor şi substanţelor narcotice sau psihotrope se 
autentifică atât cu ştampila medicului, cât şi cu ştampila persoanei oficiale împuternicite cu întocmirea 
documentelor. 

10. Prin alte documente care permit obținerea preparatelor şi substanțelor narcotice sau psihotrope se 
înţeleg documentele în baza cărora se efectuează prescrierea şi primirea acestor substanțe: fişa medicală, 
comanda instituţiei medicale pentru primirea acestor substanţe, licenţa pentru efectuarea operaţiunilor cu 
substanţe narcotice sau psihotrope etc. 

11. Prin falsificarea reţetei sau a altor documente care permit obţinerea substanţelor narcotice sau 
psihotrope se înţelege contrafacerea unui document, introducerea, înscrierea într-un document original a 
informaţiilor false, ştersăturile, corectările şi alte alterări ale acestor documente. 

12. Infracţiunea se consumă o dată cu falsificarea reţetei sau a altor documente. 

13. Latura subiectivă se caracterizează numai prin intenţie directă. 

14. Subiect al infracțiunii poate fi atât o persoană particulară, cât şi un lucrător medical împuternicit să 
prescrie asemenea documente: medicii, unii lucrători ai farmaciilor, şefii instituţiilor curative etc., precum şi o 
persoană juridică. 

15. Noţiunile de repetare şi săvârşirea infracțiunii de către două sau mai multe persoane sunt identice cu 
agravantele de la infracțiunile contra vieţii şi sănătăţii persoanei, iar noţiunea de proporție mare din agravanta 
lit.c) alin.3 art.218 este dată în p.18 al comentariului de la art.217. 

Articolul 219. ORGANIZAREA ORI ÎNTREȚINEREA SPELUNCILOR PENTRU CONSUMUL 
SUBSTANȚELOR NARCOTICE SAU PSIHOTROPE 

(1) Organizarea ori întreţinerea speluncilor pentru consumul substanţelor narcotice sau psihotrope, 
precum şi punerea la dispoziţie a localurilor în aceste scopuri, 

se pedepsesc cu amendă în mărime de la 200 la 800 unităţi convenţionale sau cu închisoare de până la 
4 ani. 

(2) Aceleaşi acţiuni săvârşite de un grup criminal organizat sau de o organizaţie criminală 

se pedepsesc cu amendă în mărime de la 500 la 1.000 unităţi convenţionale sau cu închisoare de la 3 la 
7 ani. 

1. Gradul prejudiciabil al infracţiunilor contra sănătății publice şi convieţuirii sociale decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea sănătăţii publice. 

3. Latura obiectivă a infracţiunii se poate realiza prin două forme de acţiuni alternative: 

a) organizarea şi întreţinerea speluncilor pentru consumul substanţelor narcotice sau psihotrope; 

b) punerea la dispoziţie a localurilor în aceste scopuri. 


4. Potrivit p.I2 al HP CSJ din 27 martie 1997, organizarea unei spelunci înseamnă activitatea uneia sau a 
mai multor persoane, îndreptată spre crearea sau care a condus la crearea unei spelunci pentru consumul de 
mijloace narcotice sau psihotrope (găsirea localurilor, pregătirea dispozitivelor pentru consumul acestor 
substanţe, alegerea clienţilor sau a complicilor, angajarea lor, elaborarea sau pregătirea unor măsuri conspirative 
etc.). 

5. Întreținerea unei spelunci înseamnă, conform aceluiaşi punct, un sistem de acţiuni vizând asigurarea 
funcționării ei (asigurarea materială, deservirea clientelei, asigurarea conspirației etc.) (ibidem). 

6. Punerea la dispoziție a localurilor înseamnă acordarea uneia sau mai multor persoane a posibilităţii de a 
consuma substanţe narcotice sau psihotrope, adăpostindu-se într-un asemenea locaş (ibidem). 

7. Prin speluncă se înţelege un local cu faimă rea, în care se adună elemente suspecte. Speluncă pentru 
consumul substanţelor narcotice sau psihotrope poate fi atât un local de locuit (casă, apartament, vilă etc.), cât şi 
un local nelocuit (garaj, şopron, magazie, depozit, subsol etc.) în care se adună persoanele doritoare de a 
consuma droguri. 

8. Infracţiunea se consumă o dată cu comiterea uneia dintre acţiunile analizate. 

9. Latura subiectivă se caracterizează numai prin intenție directă. 

10. Subiect al infracţiunii poate fi orice persoană fizică responsabilă, care a atins vârsta de 16 ani şi care 
organizează, întreţine sau pune la dispoziţie localuri pentru consumarea substanţelor narcotice sau psihotrope. 

11. Alin.2 art.219 sporeşte răspunderea penală dacă aceste acțiuni sunt săvârşite de un grup criminal 
organizat sau de o organizaţie criminală (noţiunile acestora au fost date în articolele 46 şi 47). 

Articolul 220. PROXENETISMUL 

(1) Îndemnul sau determinarea la prostituție ori înlesnirea practicării prostituţiei, ori tragerea de 
foloase de pe urma practicării prostituţiei de câtre o persoană, precum şi recrutarea unei persoane pentru 
prostituție, 

se pedepsesc cu amendă în mărime de la 200 la 800 unităţi convenţionale sau cu închisoare de la 2 la 5 
ani. 

(2) Aceleaşi acţiuni: 

d) săvârşite faţă de minor; 

b) săvârşite de un grup criminal sau de o organizaţie criminală; 

c) soldate cu urmări grave 

se pedepsesc cu închisoare de la 4 la 7 ani. 

1. Gradul prejudiciabil al infracţiunilor contra sănătăţii publice şi convieţuirii sociale decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
determinate de ocrotirea normelor de convieţuire socială. 

3. Latura obiectivă a proxenetismului se poate realiza prin următoarele forme de acţiuni alternative: 

a) îndemnul sau determinarea la prostituție; 

b) înlesnirea practicării prostituţiei; 

c) tragerea de foloase de pe urma practicării prostituţiei; 

d) recrutarea de persoane pentru prostituție. 

4. Lupta comună a statelor pentru prevenirea şi reprimarea acestor forme de parazitism social josnic s-a 
concretizat în Convenţia internaţională pentru suprimarea traficului femeilor şi copiilor, adoptată la Geneva la 
20 septembrie 1921, Convenţia Internaţională privitoare la reprimarea traficului de femei majore din 1] 
octombrie 1933, Convenţia pentru reprimarea traficului de ființe umane şi exploatării prostituării altuia, 
adoptată de Adunarea Generală a ONU la 2 decembrie 1949, şi Convenţia privind lupta cu traficul de oameni 
cu exploatarea prostituţiei de către terţe persoane din 21 martie 1980. 

5. Îndemnul sau determinarea la prostituție reprezintă în realitate două mijloace prin care o persoană poate 
fi instigată la prostituție. 

6. Îndemnul la prostituție constă în trezirea interesului unei persoane să practice prostituția prin 
propunerea, încurajarea, convingerea, înduplecarea, darea de sfaturi sau prin alte acţiuni având drept scop 
provocarea dorinţei de a practica prostituţia. Îndemnul la prostituție înseamnă mai puţin decât instigarea la 
aceeaşi faptă, deoarece nu presupune neapărat determinarea persoanei la executarea unor acte de practicare a 
prostituţiei. De aceea îndemnul la prostituție se consumă o dată cu comiterea acţiunilor enumerate, indiferent de 
faptul dacă victima a început sau nu să practice prostituția. 

7. Determinarea la prostituție constă în silirea, constrângerea persoanei să practice prostituția prin 
violenţă fizică sau psihică, înşelăciune, limitarea libertăţii, torturarea sau batjocorirea victimei. Determinarea la 
prostituție se consumă o dată cu trecerea victimei la executarea a cel puţin unui act de practicare a prostituţiei. 


8. Înlesnirea practicării prostituţiei constă în ajutorul dat unei persoane să practice prostituţia. Este vorba 
de o activitate de complicitate la contravenţia administrativă de prostituție, pe care legislatorul a incriminat-o ca 
infracţiune. Ea se poate realiza sub orice formă şi prin orice mijloace, care constituie o complicitate la 
prostituție. 

9. Tragerea de foloase de pe urma practicării prostituţiei de către o altă persoană constă în obţinerea de 
profituri sau a oricăror avantaje materiale din practicarea prostituţiei de către o altă persoană, care trebuie să 
cunoască proveniența lor. 

10. Spre deosebire de îndemn sau determinare la prostituție - prima modalitate de săvârşire a infracțiunii 
de proxenetism prin care se convinge o persoană să practice prostituţia pe cont propriu -, recrutarea presupune 
atragerea persoanei cu scopul ca aceasta să intre în slujba celui care organizează practicarea prostituţiei sau a 
unei asociaţii de persoane care exploatează prostituţia, fie în ţară, fie în străinătate. Nu interesează dacă 
persoana recrutată a mai practicat prostituţia sau nu, şi nici nu se cere ca persoana recrutată să fi început 
practicarea prostituţiei în slujba aceluia sau a acelora pentru care a fost recrutată. Este suficient ca ea să fi 
acceptat propunerile ce i s-au făcut, să-şi fi dat consimţământul la această ocupaţie. 

11. Latura subiectivă se caracterizează numai prin intenție directă. 

12. Subiect al infracțiunii poate fi orice persoană responsabilă, care a atins vârsta de 16 ani. 

13. Alin.2 art.220 sporeşte răspunderea penală pentru proxenetism săvârşit faţă de o persoană care nu a 
împlinit vârsta de 18 ani, de un grup criminal organizat sau de o organizație criminală, pentru acţiuni soldate cu 
urmări grave. 

14. Noţiunile grup criminal organizat, organizație criminală au fost date în art.46 şi 47. 

15. Prin urmări grave se înţelege îmbolnăvirea victimelor de o boală venerică, de maladia SIDA sau de 
alte boli contagioase. Instanţa de judecată stabileşte, în fiecare caz, în raport cu împrejurările în care a fost 
săvârşită fapta, dacă aceasta cauzează sau nu urmări grave. 

16. Adeseori proxenetismul este însoţit de săvârşirea altor infracțiuni: vătămări ale integrităţii corporale 
sau ale sănătăţii, viol, acţiuni violente cu caracter sexual, acţiuni perverse etc. În astfel de cazuri proxenetismul 
intră în concurs cu aceste infracţiuni. 

Articolul 221. DISTRUGEREA SAU DETERIORAREA INTENȚIONATĂ A MONUMENTELOR 
DE ISTORIE ŞI CULTURĂ 

Distrugerea sau deteriorarea intenţionată a monumentelor de istorie şi cultură sau a obiectelor naturii, 
luate sub ocrotirea statului, 

se pedepseşte cu amendă în mărime de la 500 la 3000 unităţi convenţionale sau cu muncă 
neremunerată în folosul comunităţii de la 180 la 240 de ore, sau cu arest de până la 6 luni, iar persoana 
juridică se pedepseşte cu amendă în mărime de la 3000 la 5000 unităţi convenţionale cu privarea de dreptul 
de a exercita o anumită activitate. 

[Art.221 completat prin Legea nr.211-XV din 29.05.03, în vigoare din 12.06.03] 

|. Gradul prejudiciabil al infracţiunilor contra sănătăţii publice şi convieţuirii sociale decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
determinate de ocrotirea normelor de convieţuire socială. 

3. Latura obiectivă se realizează prin distrugerea sau deteriorarea intenționată a monumentelor de istorie şi 
cultură sau a obiectelor naturii luate sub ocrotirea statului. 

4. Potrivit art.l al Legii privind ocrotirea monumentelor nr.1530-XI1 din 22.06.93 (M nr.1/3 din 
JS0.01.1994), monumentele sunt obiecte sau ansambluri de obiecte cu valoare istorică, artistică sau ştiinţifică, 
care reprezintă mărturii ale evoluţiei civilizaţiilor de pe teritoriul republicii, precum şi ale dezvoltării spirituale, 
politice, economice şi sociale şi care sunt înscrise în Registrul monumentelor RM, ocrotite de stat. 

Art.3 al acestei legi clasifică monumentele, situate pe teritoriul RM, în două categorii: 

a) de cultură; 

b) obiecte ale naturii. 

5. Monumente care fac parte din patrimoniul cultural sunt considerate: 

a) operele de arhitectură, sculptură sau pictură monumentală, elementele sau structurile cu caracter 
arheologic, inscripţiile, grotele şi grupurile de elemente care au valoare națională sau internaţională din punct de 
vedere istoric, artistic sau ştiinţific; 

b) ansamblurile: grupuri de construcţii izolate sau grupate care, datorită arhitecturii, unităţii şi integrării 
lor în peisaj, au valoare naţională sau internaţională din punct de vedere istoric, artistic sau ştiinţific; 


c) siturile: lucrări ale omului sau operele rezultate din conjugarea acţiunilor omului, precum şi zonele 
incluzând terenurile arheologice care au valoare națională sau internațională din punct de vedere istoric, estetic, 
etnografic sau antropologic. 

6. Monumentele care fac parte din patrimoniul natural sunt considerate: 

a) formațiunile fizice şi bibliografice care au valoare naţională sau internaţională din punct de vedere 
estetic sau ştiinţific; 

b) formațiunile geologice şi fiziologice şi zonele constituind habitatul speciilor animale şi vegetale 
amenințate de dispariţie, care au valoare naţională sau internațională din punct de vedere ştiinţific sau din 
punctul de vedere al conservării; 

c) siturile naturale sau zonele naturale care au o valoare naţională sau internaţională din punct de vedere 
ştiinţific şi din punctul de vedere al conservării sau/şi al frumuseţii naturale. 

7. Monumentele pot fi imobile (obiecte naturale, teritorii şi landşafturi naturale, aşezări antice, curţi 
boiereşti, parcuri etc.) şi mobile (monede izolate, unelte de muncă, arme, podoabe, picturi, sculpturi, grafică, 
documente scrise de mână, fotografii, filme, discuri, cărți etc.). 

8. Distrugerea unui monument presupune orice acţiune care duce la nimicirea lui totală sau parțială, după 
ce acesta devine total sau parțial inutilizabil potrivit destinaţiei sale iniţiale. 

9. Deteriorarea unui monument înseamnă degradarea sau stricarea lui parțială, ceea ce are drept 
consecință pierderea totală sau numai parţială a capacităţilor sale. În cazul dat există posibilitatea restabilirii 
capacităţilor obiectului prin reparațiile ce i s-ar face. 

10. Distrugerea sau deteriorarea monumentelor se poate realiza prin nimicirea, degradarea, lichidarea, 
stârpirea lor sau prin alte acţiuni efectuate prin incendieri, explozii, inundaţii, demolare, precum şi prin acţiuni 
mecanice, chimice sau termice. 

11. Răspunderea penală pentru distrugerea sau deteriorarea intenționată a monumentelor de istorie şi 
cultură presupune existenţa concomitentă a trei condiţii obligatorii: 

a) monumentele trebuie să posede o valoare naţională sau internaţională conform caracteristicilor Legii 
nr.1530-XII din 22.06.93; 

b) monumentele trebuie să fie luate sub ocrotirea statului din momentul înscrierii lor în Registrul 
monumentelor RM sub o denumire concretă. De exemplu: Mănăstirea Adormirea Maicii Domnului din Căuşeni 
sau Tezaurul obiectelor arheologice din Olăneşti, care se află în fondurile Muzeului Republican de Istorie din 
Chişinău etc.; 

c) monumentele trebuie să fie distruse sau deteriorate sau să existe încercarea reală de a le deteriora. 

12. Distrugerea sau deteriorarea monumentelor care nu sunt luate sub ocrotirea statului se încadrează în 
norma art.197 - distrugere sau deteriorare intenţionată a bunurilor. 

13. Latura subiectivă se caracterizează prin intenţie directă sau indirectă. 

14. Subiect poate fi orice persoană fizică responsabilă, care a atins vârsta de 16 ani, sau o persoană 
juridică. 

Articolul 222. PROFANAREA MORMINTELOR 

(1) Profanarea prin orice mijloace a unui mormânt, a unui monument, a unei urne funerare sau a 
unui cadavru, precum şi însuşirea obiectelor ce se află în mormânt sau pe el 

se pedepsesc cu amendă în mărime de până la 300 unităţi convenţionale sau cu muncă neremunerată 
în folosul comunităţii de la 180 până la 240 ore, sau cu închisoare de până la 2 ani. 

(2) Aceleaşi acţiuni săvârşite: 

a) de două sau mai multe persoane; 

b) din motive de duşmănie sau ură socială, naţională, rasială ori religioasă 

se pedepsesc cu amendă în mărime de la 400 la 600 unităţi convenţionale sau cu închisoare de la 2 la 5 
ani. 

1. Gradul prejudiciabil al infracţiunilor contra sănătăţii publice şi convieţuirii sociale decurge din însăşi 
natura valorilor sociale vătămate sau periclitate. Mecanismul determinării gradului prejudiciabil al infracţiunii 
este stipulat în art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
determinate de ocrotirea normelor de convieţuire socială. 

3. Latura obiectivă se realizează prin profanarea prin orice mijloace a unui mormânt, a unui monument, a 
unei urne funerare sau a unui cadavru, precum şi însuşirea obiectelor ce se află în mormânt sau pe el. 

4. Profanarea presupune o acţiune prin care se aduce mormântului, monumentului, urnei funerare sau 
cadavrului o ştirbire materială de natură a exprima lipsa de respect, batjocura, injuria. 


Această acţiune se realizează prin distrugerea, degradarea, murdărirea unui mormânt sau monument 
funerar, dezgroparea celor înhumați şi lăsarea lor pe pământ lângă mormânt, desenarea de imagini indecente pe 
mormânt, risipirea cenuşii dintr-o urnă etc. 

5. Nu constituie infracţiunea de care ne ocupăm insultele orale aduse celui decedat, întrucât acestea nu 
întrunesc cele două condiţii obligatorii ale infracțiunii: 

a) o alterare cât de mică a obiectelor funerare; 

b) exprimarea lipsei de respect. 

6. Mormântul este locul în care se află înhumat un cadavru cu toate anexele teritoriului propriu-zis, cum ar 
fi: împrejmuirea făcută din orice material, felinarele, candelele, obiectele religioase, banca pusă uneori la câte 
un mormânt, ghivecele cu flori, coroanele etc. 

7. Monumentul este orice lucrare artistică aflată pe un mormânt sau alăturea de un mormânt cu scopul de a 
exprima sentimentele de pietate faţă de cel decedat (stele, mausolee etc.). 

8. Urna funerară este caseta, cutia sau orice alt obiect în care se află cenuşa celui decedat. 

9. Prin cadavru se înţelege rămăşiţa trupească a celui decedat, în orice formă s-ar găsi: trupul inanimat, 
înainte de a fi intrat în putrefacție, formele pe care le poate lua mai târziu prin descompunere. 

10. Dacă acţiunea de profanare întruneşte şi componenţa altei infracţiuni (distrugere, vandalism, însuşirea 
bunurilor, perversiune sexuală etc.), se aplică regulile referitoare la concursul de infracţiuni. 

11. Însuşirea obiectelor ce se află în/sau pe mormânt presupune însuşirea hainelor de pe cadavru, a unor 
obiecte de preţ care uneori se pun în cosciugul cu cadavrul, crucile sau unele obiecte de valoare. 

12. Latura subiectivă se caracterizează prin intenţie directă, iar în cazul însuşirii obiectelor ce se află în 
mormânt sau pe el - şi prin scopul de a obţine profit. 

13. Alin.2 sporeşte răspunderea penală, dacă aceste acțiuni sunt săvârşite de două sau mai multe persoane 
sau din motive de duşmănie sau ură socială, naţională, rasială ori religioasă (a se vedea explicaţiile acestor 
agravante de la art.145). 

14. Subiect poate fi orice persoană fizică responsabilă, care a atins vârsta de 16 ani. 

CAPITOLUL IX 
INFRACȚIUNI ECOLOGICE 

Articolul 223. ÎNCĂLCAREA CERINȚELOR SECURITĂȚII ECOLOGICE 

Încălcarea cerinţelor securităţii ecologice la proiectarea, amplasarea, construcţia sau punerea în 
exploatare, precum şi la exploatarea construcţiilor industriale, agricole, ştiinţifice sau a altor obiective de 
către persoanele responsabile de respectarea lor, dacă aceasta a provocat: 

a) mărirea esenţială a nivelului radiaţiei; 

b) daune sănătăţii populaţiei; 

c) pieirea în masă a animalelor; 

d) alte urmări grave, 

se pedepseşte cu amendă în mărime de la 300 la 600 unităţi convenţionale sau cu închisoare de la 2 la 5 
ani, în ambele cazuri cu (sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani, iar persoana juridică se pedepseşte cu amendă în mărime 
de la 1000 la 3000 unităţi convenţionale cu privarea de dreptul de a exercita o anumită activitate sau cu 
lichidarea întreprinderii. 

[Art.223 modificat prin Legea nr.211-XV din 29.05.03, în vigoare din 12.06.03] 

1. Includerea acestui articol în legislaţia penală este dictată de agravarea situaţiei ecologice în ţară, situaţie 
strâns legată de încălcarea cerinţelor securităţii ecologice la proiectarea, amplasarea, construcția sau punerea în 
exploatare, precum şi la exploatarea construcţiilor industriale, agricole, ştiinţifice sau a altor obiective de către 
persoanele responsabile de respectarea lor, şi de o serie de documente internaţionale cu privire la protecţia 
mediului, cum ar fi materialele Conferinţei ONU cu privire la mediu şi dezvoltarea lui, care a avut loc la 3-14 
iunie 1992 în Rio-de-Janeiro, etc. 

Relaţiile omului cu mediul sunt reglementate de Constituţie, Legea nr.1515-XII din 16.06.1993 privind 
protecţia mediului, Legea nr.1422 din 17.12.1997 privind protecția aerului atmosferic, Legea nr.85l din 
29.05.1996 privind expertiza ecologică şi evaluarea impactului asupra mediului şi alte legi şi acte normative ce 
țin cont de problematica protecției mediului şi folosirii raționale a resurselor naturale. 

2. Obiectul infracţiunii îl constituie mediul, iar obiectul ei material sunt resursele naturale: solul, subsolul, 
apele, flora şi fauna, aflate pe teritoriul republicii, precum şi aerul din spaţiul de deasupra acestui teritoriu, ce 
formează patrimoniul național al RM. 

3. Latura obiectivă a infracţiunii constă în încălcarea regulilor de protecție a mediului şi în încălcarea 
cerințelor securităţii ecologice la proiectarea, amplasarea, construcția sau punerea în exploatare, precum şi la 
exploatarea construcțiilor industriale, agricole, ştiinţifice sau a altor obiective de către persoanele responsabile 


de respectarea lor, dacă aceasta a provocat: a) schimbarea esenţială a fondului radioactiv; b) daune sănătății 
populaţiei; c) pieirea în masă a animalelor; d) alte urmări grave. 

4. Regulile de protecţie a mediului şi cerinţele securităţii ecologice la proiectarea, amplasarea, construcţia 
sau punerea în exploatare, precum şi la exploatarea construcţiilor industriale, agricole, ştiinţifice sau a altor 
obiective se conţin în legile indicate şi în alte acte normative. Elaborarea proiectelor diferitelor obiecte, 
amplasarea, construcţia sau punerea în exploatare, exploatarea construcțiilor industriale, agricole, ştiinţifice sau 
a altor obiective constituie infracțiune doar în cazul încălcării regulilor şi cerinţelor legilor indicate şi ale altor 
acte normative (instrucţiuni, regulamente, hotărâri, ordine etc.). Dispoziţia acestui articol este de blanchetă. De 
aceea, în rechizitoriu, ordonanța de punere sub învinuire sau în sentinţa de condamnare este necesar să indicăm 
care reguli concrete au fost încălcate. 

5. Componenţa de infracţiune este materială, ea se consumă din momentul survenirii consecinţelor 
prejudiciabile prevăzute în art.223 CP şi anume: a) mărirea esenţială a fondului radioactiv; b) daune sănătăţii 
populaţiei; c) pierea în masă a animalelor; d) alte urmări grave. 

Mărirea esenţială a fondului radioactiv constă în ridicarea nivelului radiaţiei ce depăşeşte limita admisă, 
adică în cazul în care nivelul de radiaţie în aer depăşeşte 0,2 Roentgen/oră. 

Daune sănătăţii populaţiei pot fi exprimate prin vătămarea corporală de orice grad cel puţin a unei singure 
persoane sau îmbolnăvirea ei. 

Pieirea în masă a animalelor se stabileşte nu numai după numărul animalelor pierite, ci se ţine cont şi de 
mărimea populaţiei lor. 

Alte urmări grave sunt orice consecinţe ce încalcă esenţial securitatea ecologică (echilibrul ecologic), 
adică prezintă pericol pentru organismele vii, în acelaşi număr şi a oamenilor. De exemplu, a fost proiectată 
emisia în atmosferă a reziduurilor industriale şi în zonă nivelul de radiaţie s-a ridicat într-atât, încât a poluat 
sectoarele populate ale oraşului etc. 

6. Latura subiectivă a infracţiunii se caracterizează prin două forme ale vinovăţiei (a se vedea art.19 CP). 

7. Subiectul infracțiunii este special: persoana învestită prin lege, act normativ sau ordin cu asigurarea 
respectării regulilor şi cerinţelor indicate în dispoziţia articolului 223 CP de către alte persoane ce efectuează 
sau execută proiectarea, amplasarea, construcţia sau punerea în exploatare, precum şi exploatarea construcțiilor 
industriale, agricole, ştiinţifice sau a altor obiective. Condiţia existenţei acestei componenţe de infracțiune 
constă în cunoaşterea de către persoana responsabilă a faptului că ea este învestită cu asemenea obligaţiuni. În 
cazul punerii în exploatare a construcțiilor industriale, agricole, ştiinţifice sau a altor obiective, subiecţi ai 
infracțiunii pot fi şi membrii comisiei de luare în primire, în limitele sarcinilor lor de profil. 

Subiect al infracţiunii poate fi şi persoana juridică (a se vedea art.21 CP). 

Articolul 224. ÎNCĂLCAREA  REGULILOR DE CIRCULAȚIE A SUBSTANȚELOR, 
MATERIALELOR ŞI DEŞEURILOR RADIOACTIVE, BACTERIOLOGICE SAU TOXICE 

(1) Activităţile ilegale sau încălcarea regulilor stabilite ce ţin de fabricarea, importul, exportul, 
îngroparea, păstrarea, transportarea sau utilizarea substanţelor, materialelor şi deşeurilor radioactive, 
bacteriologice sau toxice, precum şi a pesticidelor, erbicidelor sau a altor substanţe chimice, dacă aceasta 
creează pericolul cauzării de daune esenţiale sănătăţii populaţiei sau mediului, 

se pedepsesc cu amendă în mărime de la 200 la 600 unităţi convenţionale sau cu închisoare de până la 
3 ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

(2) Aceleaşi acţiuni: 

d) săvârşite repetat; 

b) săvârşite în zona situaţiei ecologice excepţionale sau în zona unei calamităţi naturale; 

c) soldate cu impurificarea, otrăvirea sau infectarea mediului; 

d) soldate cu pieirea în masă a animalelor 

se pedepsesc cu amendă în mărime de la 300 la 800 unităţi convenţionale sau cu închisoare de la 2 la 5 
ani, iar persoana juridică se pedepseşte cu amendă în mărime de la 3000 la 5000 unităţi convenţionale cu 
privarea de dreptul de a exercita o anumită activitate sau cu lichidarea întreprinderii. 

(3) Acţiunile prevăzute la alin.(1) sau (2), care au provocat din imprudenţă: 

a) îmbolnăvirea în masă a oamenilor; 

b) decesul persoanei, 

se pedepsesc cu închisoare de la 5 la 10 ani, iar persoana juridică se pedepseşte cu amendă în mărime 
de la 5000 la 10000 unităţi convenţionale cu privarea de dreptul de a exercita o anumită activitate sau cu 
lichidarea întreprinderii. 

(4) Acţiunile prevăzute la alin.(1), (2) sau (3), soldate cu decesul a două sau mai multor persoane, 


se pedepsesc cu închisoare de la 7 la 15 ani, iar persoana juridică se pedepseşte cu amendă în mărime 
de la 5000 la 10000 unităţi convenţionale cu privarea de dreptul de a exercita o anumită activitate sau cu 
lichidarea întreprinderii. 

[Art.224 completat prin Legea nr.211-XV din 29.05.03, în vigoare din 12.06.03] 

1. Scopul acestei norme penale constă în neadmiterea producerii tipurilor de deşeuri interzise şi asigurarea 
respectării regulilor stabilite cu privire la circulaţia substanţelor şi deşeurilor ecologic periculoase. 

Obiectul infracţiunii îl constituie mediul. 

2. Latura obiectivă se exprimă prin acţiune sau inacțiune, şi anume în desfăşurarea activităţilor ilegale sau 
încălcarea regulilor stabilite ce ţin de fabricarea, importul, exportul, îngroparea, păstrarea, transportarea sau 
utilizarea substanţelor, materialelor şi deşeurilor radioactive, bacteriologice sau toxice, precum şi a pesticidelor, 
erbicidelor sau a altor substanţe chimice, dacă aceasta creează pericolul cauzării de daune esențiale sănătăţii 
populaţiei sau mediului. 

3. Alin.1 art.224 CP constituie o componenţă de infracţiune formală, incriminând faptele indicate doar în 
cazul în care ele creează pericolul cauzării de daune esenţiale sănătăţii populaţiei sau mediului. Acest pericol 
constă în existenţa unor situaţii şi împrejurări care puteau cauza apariţia unor consecinţe dăunătoare sănătăţii 
populaţiei sau mediului. Existenţa pericolului iminent e apreciată de către organele de anchetă penală sau de 
către instanţa de judecată. Un element obiectiv care confirmă existenţa unui asemenea pericol îl constituie 
înaltul grad de probabilitate a survenirii consecinţelor periculoase, a cauzării de daune esenţiale sănătăţii 
populaţiei sau mediului, care în alte împrejurări n-ar fi existat. Conţinutul pericolului constă în posibilitatea 
cauzării de daune esenţiale sănătăţii populației, prin care se înţelege, ca minimum, cauzarea unei daune 
periculoase pentru viaţa şi sănătatea persoanei (îmbolnăvirea, cauzarea de vătămări corporale de diferite grade 
etc.), sau posibilitatea cauzării de daune esenţiale mediului, adică înrăutățirea calității mediului şi a stării 
resurselor naturale, legate de poluarea, otrăvirea sau impurificarea lui, sau înrăutățirea condiţiilor ecologice, sau 
îmbolnăvirea şi pieirea în masă a animalelor. 

4. Infracţiunea prevăzută de alin.1 art.224 CP se consumă din momentul creării pericolului indicat, fără să 
fie necesară survenirea consecinţelor prejudiciabile. 

5. În cazul survenirii consecinţelor prejudiciabile: impurificarea, otrăvirea sau infectarea mediului, 
pieirea în masă a animalelor, acţiunile făptuitorului vor fi calificate în temeiul art.224 alin.2 CP, provocarea din 
imprudenţă a îmbolnăvirii în masă a oamenilor, decesul persoanei vor fi calificate în temeiul art.224 alin.3 CP, 
iar în cazul survenirii decesului a două sau mai multor persoane - în temeiul art.224 alin.4 CP. 

Impurificarea mediului constă în schimbările dăunătoare fizice, chimice sau biologice a acestuia ca 
rezultat al contactului lui cu materialele sau substanţele indicate în acest articol: substanţele, materialele şi 
deşeurile radioactive, bacteriologice sau toxice, precum şi pesticidele, erbicidele sau alte substanţe chimice. 

Otrăvirea mediului constă în introducerea în mediu a unor microorganisme care pot provoca epidemii sau 
epizootii. 

Infectarea sau altă poluare a mediului constă în introducerea în sol a gunoiului sau a altor substanţe 
infectante, în schimbarea fondului radiaţional etc. 

6. Latura subiectivă a infracţiunii se caracterizează prin două forme de vinovăţie. 

7. Subiectul infracțiunii este special: persoana care are în obligaţiunile sale respectarea regulilor de 
comportament cu substanţele, materialele şi deşeurile radioactive, bacteriologice sau toxice, precum şi cu 
pesticidele, erbicidele sau alte substanţe chimice. 

8. În cazul săvârșirii infracţiunii în mod repetat, în zona situaţiei ecologice excepţionale sau în zona unei 
calamităţi naturale, acţiunile făptuitorului vor fi calificate în temeiul art.224 alin.2 CP. Poluarea mediului în 
asemenea zone sporeşte şi mai mult dauna gravă, cauzată mediului şi populaţiei. 

Articolul 225. TĂINUIREA DE DATE SAU PREZENTAREA INTENȚIONATĂ DE DATE 
NEAUTENTICE DESPRE POLUAREA MEDIULUI 

(1) Tăinuirea datelor sau prezentarea intenţionată de către o persoană cu funcţie de răspundere ori de 
către o persoană care gestionează o organizaţie comercială, obştească sau altă organizaţie nestatală, precum 
şi de către o persoană juridică, a datelor neautentice despre avariile cu poluare excesivă a mediului, cu 
poluare radioactivă, chimică, bacteriologică sau cu alte urmări periculoase pentru viaţa Sau sănătatea 
populaţiei, precum şi despre starea sănătăţii populaţiei afectate de poluarea mediului, dacă aceasta a 
provocat din imprudenţă: 

a) îmbolnăvirea în masă a oamenilor; 

b) pieirea în masă a animalelor; 

c) decesul persoanei; 

d) alte urmări grave, 


se pedepseşte cu amendă în mărime de la 300 la 800 unităţi convenţionale sau cu închisoare de la 3 la 7 
ani, în ambele cazuri cu privarea de dreptul de a ocupa anumite funcţii sau de a exercita o anumită activitate 
pe un termen de la 2 la 5 ani, iar persoana juridică se pedepseşte cu amendă în mărime de la 1000 la 3000 
unități convenţionale cu privarea de dreptul de a exercita o anumită activitate. 

(2) Aceleaşi acțiuni soldate cu decesul a două sau mai multor persoane 

se pedepsesc cu închisoare de la 5 la 10 ani, iar persoana juridică se pedepseşte cu amendă în mărime 
de la 3000 la 6000 unităţi convenţionale cu privarea de dreptul de a exercita o anumită activitate sau cu 
lichidarea întreprinderii. 

[Art.225 completat prin Legea nr.211-XV din 29.05.03, în vigoare din 12.06.03] 

1. Includerea acestui articol în legislaţia penală este dictată de agravarea situaţiei ecologice în ţară, situaţie 
strâns legată de încălcarea cerinţelor securităţii ecologice, de poluarea excesivă a mediului, de poluarea 
radioactivă, chimică, bacteriologică sau de alte urmări periculoase pentru viaţa sau sănătatea populaţiei. 

Obiect al infracţiunii îl constituie mediul. 

2. Latura obiectivă a infracţiunii constă în acţiunile sau inacţiunile de tăinuire a datelor sau prezentarea 
intenționată de către o persoană cu funcţii de răspundere ori de către o persoană care gestionează o organizaţie 
comercială, obştească sau altă organizaţie nestatală a datelor neautentice despre avariile cu poluarea excesivă a 
mediului, cu poluare radioactivă, chimică, bacteriologică sau cu alte urmări periculoase pentru viaţa sau 
sănătatea populației, precum şi despre starea sănătăţii populaţiei afectate de poluarea mediului, dacă aceasta a 
provocat din imprudenţă: a) îmbolnăvirea în masă a oamenilor; b) pieirea în masă a animalelor; c) decesul 
persoanei; d) alte urmări grave. 

3. Bazându-ne pe dispoziţia art.225 CP, putem deduce că această infracțiune are două modalităţi de 
realizare: a) tăinuirea datelor despre avariile cu poluarea excesivă a mediului, cu poluare radioactivă, chimică, 
bacteriologică sau cu alte urmări periculoase pentru viața sau sănătatea populației, precum şi despre starea 
sănătăţii populaţiei afectate de poluarea mediului şi b) prezentarea intenționată a unor date neautentice despre 
avariile cu poluarea excesivă a mediului, cu poluare radioactivă, chimică, bacteriologică sau cu alte urmări 
periculoase pentru viaţa sau sănătatea populației, precum şi despre starea sănătăţii populaţiei afectate de 
poluarea mediului. 

4. Tăinuirea datelor poate fi exprimată prin inacţiuni de neprezentare a unor date în organele respective 
sau prin acţiuni de ascundere a urmelor avariilor sau poluărilor fără a se lua măsuri pentru preîntâmpinarea 
survenirii consecinţelor prejudiciabile. 

5. Prezentarea intenţionată a unor date neautentice despre avariile cu poluarea excesivă a mediului, cu 
poluare radioactivă, chimică, bacteriologică sau cu alte urmări periculoase pentru viaţa sau sănătatea 
populaţiei, precum şi despre starea sănătăţii populaţiei afectate de poluarea mediului, se realizează prin acţiuni 
de falsificare, de introducere a unor date ce nu corespund realităţii şi care diminuează pericolul real al avariilor 
în informaţiile cu privire la calamităţile respective. 

6. Componenţa infracţiunii este materială şi se consumă în cazul survenirii consecinţelor indicate în alin. 1 
art.225 CP: a) îmbolnăvirea în masă a oamenilor; b) pieirea în masă a animalelor; c) decesul persoanei; d) alte 
urmări grave sau în alin.2 art.225 CP: soldate cu decesul a două sau a mai multor persoane. 

Despre pieirea în masă a animalelor şi alte urmări grave a se vedea art.223 CP. 

Despre îmbolnăvirea în masă a oamenilor, decesul uneia, a două sau mai multor persoane, a se vedea 
art.224 CP. În cazul decesului a două sau a mai multor persoane acţiunile făptuitorului vor fi calificate în 
temeiul art.125 alin.2 CP. 

7. Latura subiectivă se exprimă prin două forme de vinovăţie: persoana tăinuieşte în mod intenționat sau 
prezintă date neautentice despre avariile cu poluarea excesivă a mediului, cu poluare radioactivă, chimică, 
bacteriologică sau cu alte urmări periculoase pentru viaţa sau sănătatea populației, precum şi despre starea 
sănătăţii populaţiei afectate de poluarea mediului, şi are atitudine de imprudenţă faţă de consecinţele survenite. 

8. Subiectul infracţiunii este special: persoana cu funcţii de răspundere ori persoana care gestionează o 
organizație comercială, obştească sau altă organizaţie nestatală. Subiect al infracțiunii poate fi şi persoana 
juridică. 

Articolul 226. NEÎNDEPLINIREA OBLIGAȚIUNILOR DE LICHIDARE A CONSECINŢELOR 
ÎNCĂLCĂRILOR ECOLOGICE 

(1) Eschivarea sau îndeplinirea necorespunzătoare de către o persoană cu funcţie de răspundere ori de 
către o persoană care gestionează o organizaţie comercială, obştească sau altă organizaţie nestatală, precum 
şi de către o persoană juridică a obligaţiunilor de lichidare a consecinţelor încălcărilor ecologice, dacă 
aceasta a provocat din imprudenţă: 

a) îmbolnăvirea în masă a oamenilor; 

b) pieirea în masă a animalelor; 


c) decesul persoanei; 

d) alte urmări grave, 

se pedepseşte cu amendă în mărime de la 200 la 500 unităţi convenţionale sau cu închisoare de la 2 la 5 
ani, în ambele cazuri cu privarea de dreptul de a ocupa anumite funcţii sau de a exercita o anumită activitate 
pe un termen de la 2 la 5 ani, iar persoana juridică se pedepseşte cu amendă în mărime de la 1000 la 3000 
unităţi convenţionale cu privarea de dreptul de a exercita o anumită activitate. 

(2) Aceleaşi acţiuni soldate cu decesul a două sau mai multor persoane 

se pedepsesc cu închisoare de la 3 la 7 ani, iar persoana juridică se pedepseşte cu amendă în mărime de 
la 3000 la 6000 unităţi convenţionale cu privarea de dreptul de a exercita o anumită activitate sau cu 
lichidarea întreprinderii. 

[Art.226 completat prin Legea nr.211-XV din 29.05.03, în vigoare din 12.06.03] 

1. Includerea acestui articol în legislaţia penală este dictată de agravarea situaţiei ecologice în ţară, situație 
strâns legată de încălcarea cerinţelor securității ecologice şi, în particular, a obligaţiunilor de lichidare a 
consecinţelor încălcărilor ecologice cu privire la poluarea excesivă a mediului, poluarea radioactivă, chimică, 
bacteriologică etc. 

Obiectul infracţiunii îl constituie mediul. 

2. Latura obiectivă a infracțiunii constă în acțiunile sau inacţiunile de eschivare sau îndeplinirea 
necorespunzătoare de către o persoană cu funcţii de răspundere ori de către o persoană care gestionează o 
organizație comercială, obştească sau altă organizaţie nestatală a obligaţiunilor de lichidare a consecinţelor 
încălcărilor ecologice, dacă aceasta a provocat din imprudenţă: a) îmbolnăvirea în masă a oamenilor; b) pieirea 
în masă a animalelor; c) decesul persoanei sau d) alte urmări grave. 

3. Bazându-ne pe dispoziţia art.226 CP, putem deduce că această infracţiune are două modalităţi de 
realizare: a) eschivarea de către o persoană cu funcţii de răspundere ori de către o persoană care gestionează o 
organizație comercială, obştească sau altă organizaţie nestatală de la îndeplinirea obligaţiunilor de lichidare a 
consecinţelor încălcărilor ecologice şi b) îndeplinirea necorespunzătoare de către o persoană cu funcţii de 
răspundere ori de către o persoană care gestionează o organizație comercială, obştească sau altă organizaţie 
nestatală a obligaţiunilor de lichidare a consecinţelor încălcărilor ecologice. 

4. Eschivarea poate fi exprimată prin inacţiuni şi anume - neluarea măsurilor respective în vederea 
îndeplinirii obligațiunilor de lichidare a consecinţelor încălcărilor ecologice. 

5. Îndeplinirea necorespunzătoare a obligaţiunilor de lichidare a consecinţelor încălcărilor ecologice 
constă în îndeplinirea parțială a obligaţiunilor de lichidare a consecinţelor încălcărilor ecologice sau în 
executarea neglijentă a obligaţiunilor de lichidare a consecinţelor încălcărilor ecologice. 

6. Pentru existenţa acestei componenţe de infracțiune este necesar să constatăm că în competenţa 
persoanelor indicate intrau obligaţiunile de lichidare a consecinţelor încălcărilor ecologice. Aceste obligaţiuni 
pot fi deduse din actele normative, regulamentele sau obligaţiunile funcţionale ale acestor persoane şi o condiţie 
principală a existenţei acestei componenţe de infracțiune este cunoaşterea (obligațiunea de a cunoaşte) de către 
persoanele indicate în art.226 CP a obligaţiunilor de lichidare a consecinţelor încălcărilor ecologice. 

7. Această componenţă de infracţiune este materială. Pentru existenţa şi consumarea ei este necesară 
survenirea consecinţelor prejudiciabile: dacă aceasta a provocat din imprudenţă: a) îmbolnăvirea în masă a 
oamenilor; b) pieirea în masă a animalelor; c) decesul persoanei sau d) alte urmări grave. 

În alin.2 art.226 CP se indică survenirea consecinţelor mai grave, cum ar fi decesul a două sau mai multor 
persoane. 

Despre pieirea în masă a animalelor şi alte urmări grave a se vedea art.223 CP. 

Despre îmbolnăvirea în masă a oamenilor, decesul uneia, a două sau mai multor persoane a se vedea 
art.224 CP. 

8. Latura subiectivă se exprimă prin imprudenţă sau prin două forme de vinovăţie: persoana intenţionat 
sau din imprudenţă se eschivează sau îndeplineşte necorespunzător obligaţiunile de lichidare a consecinţelor 
încălcărilor ecologice, şi are atitudine de imprudenţă faţă de consecinţele survenite: îmbolnăvirea în masă a 
oamenilor; pieirea în masă a animalelor; decesul persoanei; decesul a două sau mai multor persoane; alte urmări 
grave. 

9. Subiectul infracţiunii este special: persoana cu funcții de răspundere ori o persoană care gestionează o 
organizație comercială, obştească sau altă organizaţie nestatală. Subiect al infracțiunii poate fi şi persoana 
juridică. 

Articolul 227. POLUAREA SOLULUI 

(1) Impurificarea, otrăvirea, infectarea sau altă poluare a solului cu produse nocive ale activităţii 
economice ori de altă natură ca urmare a încălcării regulilor de manipulare cu substanţe nocive, 


îngrăşăminte minerale, stimulenţi de creştere a plantelor şi cu alte substanţe chimice sau biologice în timpul 
transportării, utilizării Sau păstrării lor, dacă aceasta a cauzat daune: 

4) sănătăţii populaţiei; 

b) mediului; 

c) producţiei agricole, 

se pedepseşte cu amendă în mărime de la 200 la 500 unităţi convenţionale sau cu închisoare de până la 
2 ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

(C) Aceleaşi acţiuni: 

d) săvârşite în zona situaţiei ecologice excepţionale sau în zona unei calamităţi naturale; 

b) urmate de decesul persoanei din imprudenţă 

se pedepsesc cu amendă în mărime de la 300 la 800 unităţi convenţionale sau cu închisoare de la 2 la 5 
ani, iar persoana juridică se pedepseşte cu amendă în mărime de la 3000 la 6000 unităţi convenţionale cu 
privarea de dreptul de a exercita o anumită activitate sau cu lichidarea întreprinderii. 

[Art.227 completat prin Legea nr.211-XV din 29.05.03, în vigoare din 12.06.03] 

1. Componenţa de infracţiune examinată este generală pentru toate tipurile de atentare infracţională asupra 
fondului funciar şi specială pentru acele atentate infracționale, la săvârşirea cărora solul este reprezentat ca o 
parte a mediului. 

Scopul articolului examinat constă în protecţia solului prin preîntâmpinarea poluării lui. 

Protecţia şi folosirea rațională a solului este reglementată de legi şi de alte acte normative, principalul 
dintre acestea fiind Codul Funciar, adoptat prin Legea nr.828-XII din 25.12.1991. 

2. Obiectul infracţiunii îl constituie fondul funciar. 

Obiectul material îl constituie toate terenurile, indiferent de destinaţie şi proprietate, care constituie, în 
ansamblu, fondul funciar al RM. Fondul funciar, în funcţie de destinaţia principală, se compune din următoarele 
categorii de terenuri: cu destinaţie agricolă; din intravilanul localităților; destinate industriei, transporturilor, 
telecomunicaţiilor şi cu alte destinaţii speciale; destinate ocrotirii naturii, ocrotirii sănătăţii, activităţii recreative, 
terenurilor de valoare istorico-culturală, terenurilor zonelor suburbane şi altor terenuri verzi; ale fondului silvic; 
ale fondului apelor; ale altor fonduri de rezervă. 

3. Latura obiectivă a infracțiunii constă în acţiuni sau inacțiuni alternative: a) de impurificare; b) de 
otrăvire; c) de infectare sau altă poluare a solului cu produse nocive ale activităţii economice ori de altă natură 
ca urmare a încălcării regulilor de comportament cu substanţe nocive, îngrăşăminte minerale, stimulenţi de 
creştere a plantelor şi cu alte substanţe chimice sau biologice în timpul transportării, utilizării sau păstrării lor. 

Impurificarea solului constă în schimbările dăunătoare fizice, chimice sau biologice ale solului din cauza 
contactului lui cu materialele sau substanţele indicate în acest articol: substanţe nocive, îngrăşăminte minerale, 
stimulenţi de creştere a plantelor şi cu alte substanţe chimice sau biologice, introduse în sol cu depăşirea 
normelor sau concentraţiilor prevăzute. 

Otrăvirea solului constă în introducerea în sol a unor microorganisme care pot provoca epidemii sau 
epizootii. 

Infectarea sau altă poluare a solului constă în introducerea în sol a gunoiului sau a altor substanţe 
infectante, în schimbarea fondului radiaţional etc. 

4. Îngrăşămintele minerale, stimulenţii de creştere a plantelor sau alte substanţe chimice sau biologice 
reprezintă substanţe special destinate pentru activităţile agricole sau pentru creşterea necomercială a plantelor. 

5. Produse nocive ale activității economice ori de altă natură reprezintă tipurile de materie primă 
industrială care şi-au pierdut calitățile lor productive, resturile sau alte deşeuri industriale (lichide, gazoase, tari) 
ce apar în timpul proceselor tehnologice şi sunt capabile să provoace otrăviri sau altă atingere fiinţelor vii sau 
habitatului lor. 

6. Condiţia existenţei infracțiunii analizate constă în impurificarea, otrăvirea, infectarea sau altă poluare a 
solului cu produse nocive ale activităţii economice ori de altă natură ca urmare a încălcării regulilor de 
comportament cu substanţele nocive, îngrăşămintele minerale, stimulenţii de creştere a plantelor şi cu alte 
substanţe chimice sau biologice în timpul transportării, utilizării sau păstrării lor. 

De exemplu, conform art.37, 38 ale Legii nr.1515-XII din 16.06.1993 privind protecția mediului, se 
interzice împrăştierea pe terenuri agricole a unor ape uzate şi a nămolului, provenite de la unitățile industriale, 
complexele zootehnice, de la stațiile de epurare fără autorizaţia autorităţilor pentru agricultură, pentru mediu şi 
pentru sănătate. De asemenea, este interzisă şi se sancţionează depozitarea şi împrăştierea pe sol, în afara 
perimetrelor admise şi special amenajate a deşeurilor de producție şi menajere, a molozului rezultat din 
construcţii, a fierului vechi, a ambalajelor de orice fel, a reziduurilor industriale, a substanţelor chimice şi 
radioactive. 


7. Infracţiunea se consideră consumată din momentul survenirii uneia sau a tuturor consecinţelor 
enumerate în alin.l al articolului examinat: cauzat de daune a) sănătăţii populației; b) mediului; c) producției 
agricole. 

Dauna sănătăţii populaţiei poate fi exprimată prin îmbolnăvirea uneia sau a mai multor persoane. 

Daunele mediului pot fi exprimate prin pieirea animalelor, peştelui, plantelor etc. 

Daunele producției agricole pot fi exprimate prin distrugerea plantațiilor, viilor, livezilor etc. 

8. Latura subiectivă a infracţiunii se exprimă prin imprudenţă sau două forme de vinovăţie (a se vedea 
art.18-19 CP). 

9. Subiect al infracţiunii poate fi atât persoana fizică responsabilă, care a atins vârsta de 16 ani, cât şi cea 
juridică. 

10. Alin.2 art.227 CP prevede componenţele calificative ale infracțiunii: a) săvârşirea infracţiunii în zona 
situaţiei ecologice excepţionale sau în zona unei calamităţi naturale; b) urmate de decesul persoanei din 
imprudenţă. 

Un semn obligatoriu la alin.2 lit.a) art.227 CP este locul săvârşirii infracțiunii şi anume zona situaţiei 
ecologice excepţionale sau zona unei calamităţi naturale. Poluarea pământului în asemenea zone sporeşte şi mai 
mult dauna gravă cauzată mediului şi, prin urmare, populației. 

11. Săvârşirea acţiunilor indicate cu vinovăţie intenționată, care au provocat o catastrofă ecologică, 
necesită calificarea lor în temeiul art.136 CP (Ecocidul) şi nu necesită calificarea lor suplimentară şi în temeiul 
art.227 CP. 

Articolul 228. ÎNCĂLCAREA CERINȚELOR DE PROTECȚIE A SUBSOLULUI 

Încălcarea cerinţelor de protecţie a zăcămintelor minerale sau a altor resurse ale subsolului, 
construcţia neautorizată sau amplasarea deşeurilor toxice pe terenurile cu zăcăminte minerale, precum şi 
deversarea nesancţionată a substanţelor nocive în subsol, dacă aceasta a provocat: 

a) prăbuşiri sau alunecări de proporţii ale terenului; 

b) poluarea apelor subterane, creând pericol pentru sănătatea populaţiei; 

c) decesul persoanei din imprudenţă; 

d) alte urmări grave, 

se pedepsesc cu amendă în mărime de la 300 la 800 unităţi convenţionale sau cu închisoare de la 2 la 5 
ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

[Art.228 completat prin Legea nr.211-XV din 29.05.03, în vigoare din 12.06.03] 

1. Relaţiile ce apar în procesul exploatării, folosirii sau protecţiei subsolului sunt reglementate de Codul 
subsolului, adoptat prin Legea nr.1511-XII din 15.06.1993. 

Obiectul infracţiunii îl constituie mediul şi resursele lui naturale. 

Obiectul material al infracţiunii îl constituie subsolul care reprezintă partea scoarţei terestre, situată mai 
Jos de stratul de sol şi de fundul bazinelor de apă şi se întinde până la adâncimi accesibile pentru studiere şi 
valorificare geologică. 

2. Latura obiectivă a infracţiunii se realizează prin acţiuni sau inacţiuni diverse, cum ar fi: a) încălcarea 
cerințelor de protecţie a zăcămintelor minerale sau a altor resurse ale subsolului; b) construcţia neautorizată pe 
terenurile cu zăcăminte minerale; c) amplasarea deşeurilor toxice pe terenurile cu zăcăminte minerale; d) 
deversarea nesancționată a substanţelor nocive în subsol. 

3. Încălcarea cerințelor de protecţie a zăcămintelor minerale sau a altor resurse ale subsolului se 
săvârşeşte prin acţiuni sau inacțiuni. Cerinţele de protecţie a subsolului sunt reglementate de art.14, 18 etc. ale 
Codului subsolului. De exemplu, beneficiarii folosinţei subsolului sunt obligaţi să asigure studierea deplină şi 
complexă a subsolului, folosirea rațională şi complexă a resurselor lui în corespundere cu proiectele şi schemele 
tehnologice, inclusiv la prelucrarea materiei prime minerale etc. 

4. Conform art.27 al Codului subsolului, proiectarea obiectivelor şi construcţiilor care nu sunt destinate 
pentru extracția substanţelor utile se efectuează în baza cercetărilor geologo-inginereşti şi de altă natură, de 
comun acord cu Departamentul de Stat pentru Protecţia Mediului şi Resurse Naturale. În cazul încălcării acestor 
cerinţe, făptuitorii vor fi traşi la răspundere penală pentru construcția neautorizată pe terenurile cu zăcăminte 
minerale. Construcţia neautorizată pe terenurile cu zăcăminte minerale constă în ridicarea în asemenea zone a 
diferitelor edificii, case, alte construcţii fără permisiunea organelor indicate. 

5. Folosirea subsolului pentru îngroparea (depozitarea) substanţelor nocive şi a deşeurilor toxice se 
efectuează în condițiile determinate printr-o autorizaţie specială, eliberată de Departamentul de Stat pentru 
Protecţia Mediului şi Resurse Naturale în limitele perimetrului minier repartizat. 

Folosirea subsolului pentru îngroparea (depozitarea) substanţelor nocive şi a deşeurilor toxice se 
înfăptuieşte numai după efectuarea expertizei ecologice de stat a proiectelor şi a altei documentaţii. 


6. Conform art.36 al Codului subsolului, nu se permite păstrarea substanţelor nocive şi a deşeurilor toxice 
deasupra zăcămintelor, obiectivelor şi construcţiilor din spaţiul subteran. În cazul încălcării acestor cerinţe, 
acţiunile făptuitorului vor fi calificate conform art.228 CP ca amplasare a deşeurilor toxice pe terenurile cu 
zăcăminte minerale sau deversarea nesancționată a substanţelor nocive în subsol. 

7. Componenţa de infracțiune examinată este materială şi se consumă din momentul survenirii 
consecinţelor expres indicate în dispoziţia articolului: a) provocarea prăbuşirilor sau alunecărilor de proporții 
ale terenului; b) poluarea apelor subterane, creându-se pericol pentru sănătatea populaţiei; c) decesul persoanei 
din imprudenţă; d) alte urmări grave. 

Prăbuşirile pot avea loc, de exemplu, în urma construcţiei neautorizate deasupra obiectivelor sau 
construcțiilor din spaţiul subteran în cazul dereglării echilibrului stratului de sus al subteranului. 

Poluarea apelor subterane a fost explicată în comentariul art.229 CP. 

8. Alte urmări grave pot consta în cauzarea de daune mari materiale, ecologice sau organizatorice. 
Gravitatea consecinţelor se poate deduce din multiplicitatea de circumstanţe, cum ar fi: mărimea daunei, 
inclusiv venitul nerealizat şi nedobândit, crearea de obstacole care întrerup procesul de dobândire a mineralelor 
pentru o durată mare de timp, caracterul daunei cauzate mediului sau unor construcţii, în acelaşi număr şi în 
legătură cu prăbuşirile sau alunecările de teren, etc. 

9. Latura subiectivă se exprimă prin vinovăție din imprudenţă sau prin dublă formă de vinovăţie. 

10. Subiect al infracțiunii este persoana fizică responsabilă, care a împlinit, la momentul săvârşirii 
infracţiunii, vârsta de 16 ani, şi persoana juridică. 

Articolul 229. POLUAREA APEI 

Infectarea sau altă impurificare a apelor de suprafaţă ori subterane cu ape uzate sau cu alte deşeuri ale 
întreprinderilor, instituţiilor şi organizaţiilor industriale, agricole, comunale şi de altă natură, dacă aceasta a 
cauzat daune în proporţii considerabile regnului animal sau vegetal, resurselor piscicole, silviculturii, 
agriculturii Sau sănătăţii populaţiei ori a provocat decesul persoanei, 

se pedepseşte cu amendă în mărime de la 300 la 800 unităţi convenţionale sau cu închisoare de la 2 la 5 
ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

[Art.229 completat prin Legea nr.211-XV din 29.05.03, în vigoare din 12.06.03] 

1. Regulile de securitate şi de folosire raţională a apelor în RM sunt reglementate de Codul Apelor al RM, 
adoptat prin Legea nr.1532-XII din 22.06.1993, Legea nr.272 din 10.02.1999 cu privire la apa potabilă, Legea 
nr.440-XIII din 27.04.1995 cu privire la zonele şi fâşiile de protecţie a apelor râurilor şi bazinelor de apă, 
Hotărârea Guvernului nr.745 din 3.11.1995 Despre aprobarea regulamentului privind ordinea şi condiţiile 
acordării obiectelor acvatice în folosinţă, alte legi şi acte normative. 

2. Infracţiunea prevăzută de art.229 CP atentează la condiţiile normale de folosire a resurselor de apă din 
RM. De asemenea, un obiect de atentare al infracţiunii îl constituie relaţiile sociale privitoare la sănătatea 
publică prin menţinerea igienei, purității şi securităţii surselor şi a reţelelor de apă, ca folosirea lor să fie posibilă 
fără nici o primejdie pentru sănătatea oamenilor, animalelor şi plantelor. 

Obiectul material îl constituie sursele sau resursele de apă asupra cărora se răsfrânge activitatea ilicită a 
subiectului infracţiunii (de exemplu, izvor, fântână, rezervoare, conducte, jgheaburi de adăpare, canale de 
irigație, bazine etc.). 

Prin surse de apă se înţeleg izvoarele, lacurile, fântânile, rezervoarele, iar prin rețele de apă - conductele, 
uzinele de filtrare a apei, canalele etc. 

Apa este sursa naturală regenerabilă, vulnerabilă şi limitată, element indispensabil pentru viaţă şi pentru 
societate, materie primă pentru activităţi productive, sursă de energie şi cale de transport, factor determinant în 
menţinerea echilibrului ecologic, constituind o parte integrantă din patrimoniul public. 

Protecţia, punerea în valoare şi dezvoltarea durabilă a resurselor de apă sunt acţiuni de interes general. 

3. Latura obiectivă constă în acţiuni de infectare sau altă impurificare a apelor de suprafaţă ori subterane 
cu ape uzate sau cu alte deşeuri ale întreprinderilor, instituţiilor şi organizaţiilor industriale, agricole, comunale 
şi de altă natură. Infracţiunea poate fi săvârşită şi prin inacţiune care se exprimă prin neluarea de măsuri în 
vederea protejării locurilor de purificare a apei, neluarea de măsuri în vederea purificării apelor uzate sau a 
deşeurilor întreprinderilor, instituţiilor şi organizaţiilor industriale, agricole, comunale, neluarea măsurilor în 
vederea protejării locurilor (bazinelor) în care se află stocate aceste ape şi deşeuri împotriva unor eventuale 
inundaţii, în urma cărora aceste ape se scurg în sursele de apă (râuri, lacuri, canale etc.), infectându-le. 

4. Infectarea sursei sau reţelei de apă constă în răspândirea în apă a unor substanţe ori microorganisme 
dăunătoare pentru oameni, animale sau plante. Ea constă într-o alterare, schimbare a compoziției apei de 
folosinţă publică, indiferent de mijloacele prin care se realizează fapta incriminată. 


Pentru existenţa componenţei de infracțiune, infectarea trebuie să fie dăunătoare sănătății oamenilor, 
animalelor sau plantelor, adică în cazul în care ea este folosită să aibă însuşirea de a produce moartea sau 
îmbolnăvirea oamenilor sau animalelor ori distrugerea plantelor. 

5. Componenţa de infracţiune este materială: pentru realizarea ei este necesară survenirea consecinţelor 
prejudiciabile indicate în art.229 CP: cauzarea daunelor în proporţii considerabile regnului animal sau vegetal, 
resurselor piscicole, silviculturii, agriculturii sau sănătăţii populaţiei ori provocarea decesului persoanei. 

6. Aprecierea daunei considerabile se efectuează de către organele de anchetă penală sau de către instanţa 
de judecată în funcție de mărimea daunei reale cauzate florei, faunei, resurselor piscicole, silviculturii, 
agriculturii, conform actelor normative respective, şi, în primul rând, de dauna exprimată prin îmbolnăvirea sau 
moartea animalelor şi plantelor de apă, a altor animale şi a regnului vegetal de pe malurile surselor de apă, 
micşorarea rezervelor de peşte, distrugerea locurilor de depunere a icrelor de către peşti, distrugerea unor specii 
rare de animale şi de peşti, îmbolnăvirea şi distrugerea masivelor de pădure, scăderea fertilității, productivităţii 
şi degradarea pământului, apariţia bălților şi a pământurilor saturate cu sare, cheltuielile mari pentru lucrările de 
melioraţie, curățirea malurilor şi albiei râurilor etc. 

Daunele considerabile sănătăţii populaţiei constau în îmbolnăvirea în masă a oamenilor sau cel puţin a 
unei persoane. Daună considerabilă este decesul persoanei sau al mai multor persoane. 

7. Pentru existenţa componenţei de infracţiune este necesară legătura cauzală între acţiunile (inacţiunile) 
prejudiciabile arătate şi consecinţele indicate în art.229 CP. 

Latura subiectivă a infracţiunii se exprimă prin vinovăţie intenţionată sau prin imprudenţă, modalitatea 
săvârşirii ei este intenţia indirectă sau imprudenţa: făptuitorul îşi dădea seama că prin acțiunile sau inacțiunile 
sale poate fi poluată apa şi pot surveni consecinţele dăunătoare, nu le-a dorit, dar le-a admis, iar în unele cazuri 
n-a prevăzut posibilitatea poluării apei şi a survenirii consecinţelor prejudiciabile, deşi trebuia şi putea să le 
prevadă. 

8. În privinţa provocării decesului persoanei, făptuitorul acţionează din imprudenţă. În cazul constatării 
vinovăţiei intenționate, acţiunile lui vor fi calificate drept infracţiune contra vieţii şi sănătăţii persoanei. 

9. În cazul în care infractorul acţionează cu intenţie directă, în scopul slăbirii bazei economice a ţării, 
acţiunile lui fiind îndreptate spre exterminarea oamenilor, vătămarea sănătăţii lor, provocarea unor otrăviri sau 
răspândirea unor epidemii sau epizootii, acţiunile lui vor fi calificate în temeiul art.343 CP ca diversiune. 

10. Subiect al infracțiunii poate fi orice persoană fizică responsabilă, care la momentul săvârşirii 
infracțiunii a împlinit vârsta de 16 ani, neavând relevanţă dacă el are sau nu legătură cu reţeaua sau sursa de apă 
pe care a infectat-o. 

Subiect al infracţiunii poate fi, de asemenea, persoana juridică, care, conform art.21 alin.2 CP, desfăşoară 
activitate de întreprinzător, în condiţiile expuse în alin.2 lit.a-c) ale aceluiaşi articol. 

Conform art.16 CP, infracţiunea analizată este mai puţin gravă. 

Articolul 230. POLUAREA AERULUI 

Poluarea aerului cu depăşirea normelor stabilite, ca urmare a emisiei în atmosferă a poluanțţilor sau a 
încălcării regulilor de exploatare, sau a neutilizării utilajului, aparatajului, instalaţiilor de purificare şi 
control al emisiilor în atmosferă, dacă aceasta a cauzat daune în proporții considerabile mediului, regnului 
animal sau vegetal, sănătăţii populaţiei ori a provocat decesul persoanei, 

se pedepseşte cu amendă în mărime de la 300 la 800 unităţi convenţionale sau cu închisoare de la 2 la 5 
ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

[Art.230 completat prin Legea nr.211-XV din 29.05.03, în vigoare din 12.06.03] 

1. Regulile de păstrare a purității şi ameliorare a calităţii aerului atmosferic, de prevenire şi reducere a 
efectelor nocive ale factorilor fizici, chimici, biologici, radioactivi şi de altă natură asupra atmosferei sunt 
reglementate de Legea nr.1515 din 22.06.1993 privind mediul înconjurător, Legea nr.1422 din 17.12.1997 
privind protecția aerului atmosferic, Hotărârea Guvernului nr.474 din 29.08.1996 cu privire la rețeaua de 
observare şi control de laborator asupra contaminării (poluării) mediului înconjurător cu substanţe 
radioactive, otrăvitoare şi mijloace bacteriale pe teritoriul Republicii Moldova, de alte legi şi acte normative. 

2. Obiectul infracțiunii îl constituie protecţia mediului. Prin mediu se înţelege totalitatea factorilor naturali 
(aer, ape, sol, subsol, păduri şi alte forme de vegetaţie, a faunei terestre şi acvatice, a rezervației monumentelor 
naturii etc.) şi a celor create de om (aşezările omeneşti şi a altor factori de mediu apăruţi prin activităţi umane) 
care în strânsă interacţiune influenţează echilibrul ecologic (raportul dintre organisme şi mediu, în care se 
dezvoltă şi trăiesc), determină condiţiile de viaţă pentru om şi dezvoltarea societăţii. 

Aerul este un amestec de azot şi oxigen de necesitate vitală pentru organismele aerobe, care conţine şi 
mici cantităţi de alte gaze (argon, heliu, neon, cripton, xenon, radon, bioxid de carbon, hidrogen), vapori de apă 
şi diverse particule. 


Protecţia acestui mediu are ca scop păstrarea echilibrului ecologic, susținerea şi ameliorarea calităţii 
factorilor naturali, dezvoltarea valorilor naturale ale ţării, asigurarea unor condiţii de viaţă şi de muncă tot mai 
bune pentru generaţiile actuale şi viitoare. 

Obiectul secundar îl constituie sănătatea şi integritatea corporală a oamenilor şi economia naţională. 

3. Latura obiectivă constă în poluarea aerului cu depăşirea normelor stabilite, ca urmare a emisiei în 
atmosferă a poluanţilor sau a încălcării regulilor de exploatare, sau a neutilizării utilajului, aparatajului, 
instalațiilor de purificare şi control al emisiilor în atmosferă, dacă aceasta a cauzat daune în proporții 
considerabile mediului, regnului animal sau vegetal, sănătăţii populaţiei ori a provocat decesul persoanei. Ea se 
realizează prin acţiuni de evacuare (emisie, eliminare) în atmosferă a substanţelor dăunătoare aflate în formă de 
gaze, vapori, aerosoli (suspensie într-un gaz a unui corp solid sau lichid), particule solide. 

4. Acţiunile, în sensul art.230 CP, constau în încălcarea regulilor de emisie în atmosferă a poluanţilor sau a 
regulilor de exploatare sau neutralizare a utilajului, aparatajului, instalaţiilor de purificare şi control al emisiilor 
în atmosferă, prevăzute de regulamente şi de alte acte normative. Încălcarea regulilor de exploatare sau 
neutralizare a utilajului, aparatajului, instalaţiilor de purificare şi control al emisiilor în atmosferă poate fi 
exprimată prin diferite acţiuni cum ar fi: deconectarea staţiilor de purificare, schimbarea regimului de 
funcționare a elementelor şi staţiilor de purificare etc., care duc la emisia în atmosferă a poluanţilor sau la 
schimbarea calităților lor naturale etc. 

Prin inacţiune infracțiunea se săvârşeşte în cazul neschimbării la timp a filtrelor, nefolosirii aparaturii de 
control, ignorării informaţiilor despre calitatea componentelor substanţelor emise în aerul atmosferic etc. 

5. Pentru consumarea infracţiunii este necesar ca oricare din acţiunile respective să aducă daune în 
proporții considerabile mediului, regnului animal sau vegetal, sănătăţii populaţiei ori să provoace decesul 
persoanei. 

Daune în proporții considerabile mediului, regnului animal sau vegetal pot fi considerate formarea în 
aerul atmosferic a unor concentraţii de substanţe poluante, ce depăşesc normele stabilite, schimbarea calității 
aerului, apariţia unor boli la plante sau animale şi pieirea animalelor, păsărilor sau a unor specii de plante. 

6. Cauzarea de daune sănătăţii populaţiei constă în absorbirea de către persoane a substanţelor otrăvitoare 
din aer în timpul respirației, contaminarea pielii sau a organelor respiratorii ori a altor organe, care au cauzat 
vătămarea integrităţii de orice grad: vătămare uşoară, medie sau gravă. Infracţiunea se consideră consumată de 
asemenea din momentul decesului persoanei. 

Deoarece componenţa de infracțiune este materială, e strict necesar să constatăm existența legăturii 
cauzale între acţiunile sau inacţiunile indicate şi consecinţele survenite. 

7. Latura subiectivă a infracţiunii poate fi realizată prin imprudenţă sau dubla formă de vinovăţie. În cazul 
în care infractorul acţionează cu intenţie directă, în scopul slăbirii bazei economice a ţării, acţiunile lui fiind 
îndreptate spre exterminarea oamenilor, vătămarea sănătăţii lor, provocarea unor otrăviri sau răspândirea unor 
epidemii sau epizootii, acţiunile lui vor fi calificate pe art.343 CP ca diversiune. 

8. Subiect al infracțiunii poate fi orice persoană fizică responsabilă, care a atins vârsta de 16 ani, şi 
persoana juridică. În majoritatea cazurilor persoana fizică este subiect al infracţiunii în cazul îndeplinirii sau 
neîndeplinirii de către ea a obligaţiunilor funcţionale cu privire la respectarea regulilor de emisie în atmosferă a 
poluanţilor sau în cazul încălcării regulilor de exploatare sau utilizare a utilajului, aparatajului, instalaţiilor de 
purificare şi control al emisiilor în atmosferă. 

Infracţiunea prevăzută de art.230 CP este mai puţin gravă (a se vedea art.16 CP). 

Articolul 231. TĂIEREA ILEGALĂ A VEGETAȚIEI FORESTIERE 

Tăierea ilegală a arborilor şi arbuştilor din fondul silvic sau din fondul ariilor naturale protejate de 
stat, săvârşită: 

a) de persoane responsabile de protecţia şi paza vegetației forestiere; 

b) în proporții mari, 

se pedepseşte cu amendă în mărime de la 500 la 1000 unităţi convenţionale sau cu muncă 
neremunerată în folosul comunităţii de la 180 la 240 de ore, sau cu închisoare de la 4 la 7 ani, iar persoana 
juridică se pedepseşte cu amendă în mărime de la 1000 la 3000 unităţi convenţionale cu privarea de dreptul 
de a exercita o anumită activitate. 

[Art.231 modificat prin Legea nr.211-XV din 29.05.03, în vigoare din 12.06.03] 

1. Relaţiile ce apar în cadrul folosirii fondului forestier (silvic) sunt reglementate de Constituţie, Codul 
silvic, adoptat prin Legea nr.887 din 21.06.1996, Legea nr.1007 din 30.10.1997 cu privire la evidenţa de stat a 
fondului forestier, Hotărârea Guvernului nr.106 din 27.02.1996 cu privire la măsurile de asigurare a ocrotirii 
pădurilor, perdelelor forestiere de protecţie şi a altor plantaţii silvice, alte acte normative adoptate în 
conformitate cu acestea. 


Scopul normei examinate constă în preîntâmpinarea distrugerii sau degradării vegetației forestiere din 
păduri, protecția pădurilor ca patrimoniu naţional al RM şi importantă resursă naturală. 

2. Obiectul infracțiunii îl constituie mediul şi, în particular, fondul forestier (silvic), constituit din păduri, 
terenuri destinate împăduririi, cele care servesc nevoilor de cultură, producție sau administraţie silvică, precum 
şi terenurile neproductive, incluse în amenajamentele silvice, şi fondul ariilor naturale protejate de stat. Fondul 
forestier (silvic) cuprinde toate pădurile, indiferent de tipurile de proprietate şi forma de gospodărire. De 
asemenea, obiectul infracţiunii îl constituie fondul ariilor naturale protejate de stat, din care fac parte perdelele 
forestiere de protecţie, amplasate pe terenurile cu destinaţie agricolă, perdelele forestiere de protecție şi 
plantațiile de arbori şi arbuşti situate de-a lungul căilor de comunicaţie, grupurile de arbori (parcurile, 
silvoparcurile etc.) şi arborii aparte din perimetrul oraşelor, satelor şi altor localități. 

Pădurea reprezintă un element al landşaftului geografic, o unitate funcţională a biosferei, compusă din 
comunitatea vegetației forestiere (în care domină arborii şi arbuştii), păturii vii, animalelor şi 
microorganismelor. Sunt considerate păduri terenurile acoperite cu vegetaţie forestieră cu o suprafaţă de peste 
0,1 ha. 

Obiectul material îl constituie arborii şi arbuştii din fondul silvic sau din fondul ariilor naturale protejate 
de stat. 

3. Latura obiectivă se realizează prin acţiuni active de defrişare ilegală a arborilor şi arbuştilor din fondul 
silvic sau din fondul ariilor naturale protejate de stat. 

Defrişarea se poate realiza prin tăierea sau distrugerea intenționată, până la nivelul de încetare a creşterii 
arborilor sau arbuștilor. 
creştere sau uscat, arbuştilor sau lianelor cu ajutorul diferitelor instrumente, aparate sau agregate. Tăierea se 
consideră ilegală când este efectuată fără permisiunea eliberată de organul competent, sau nu din locul indicat în 
documentul de permisiune a tăierii lor, sau în număr mai mare decât cel permis, sau a altor specii decât cele 
indicate în documentul de permisiune, în altă perioadă de timp decât cea indicată în documentul de permisiune 
etc. 

4. Distrugerea intenţionată a arborilor sau arbuştilor, până la nivelul de încetare a creşterii lor, după 
caracterul său se asimilează cu tăierea arborilor sau arbuştilor din considerentele că vegetaţia distrusă, care a 
încetat să crească, de facto, este exclusă din sistemul ecologic, îşi pierde importanţa economică, în majoritatea 
cazurilor este sortită pieirii. 

5. În cazul în care colectarea scoarţei sau sevei copacilor sau arbuștilor se efectuează aşa, încât duce la 
degradarea în masă şi ireversibilă a lor, persoanele vinovate poartă răspundere în temeiul art.231 CP. 

6. Tăierea cu scop de însuşire a copacilor fructiferi, rari, decorativi ce cresc în livezi, în grădinile sau 
gospodăriile oamenilor, necesită calificare ca infracţiune contra patrimoniului, şi nu în temeiul art.231 CP. 

7. Latura subiectivă a infracţiunii se caracterizează prin vinovăţie intenționată, în ambele sale modalități: 
intenţie directă sau indirectă. 

8. Art.231 CP divizează subiecţii infracţiunii examinate în două grupuri: a) persoanele responsabile de 
protecţia şi paza vegetației forestiere; b) orice persoană fizică responsabilă, care a atins la momentul săvârşirii 
infracțiunii vârsta de 16 ani şi a tăiat pădurea în proporţii mari. Despre daune în proporții mari a se vedea 
art.126 CP. Subiect al infracţiunii poate fi şi persoana juridică. 

Articolul 232. DISTRUGEREA SAU DETERIORAREA MASIVELOR FORESTIERE 

(1) Distrugerea sau deteriorarea în proporţii mari a masivelor forestiere în urma folosirii imprudente a 
focului sau a unor surse de pericol sporit 

se pedepseşte cu amendă în mărime de la 200 la 600 unităţi convenţionale sau cu muncă neremunerată 
în folosul comunităţii de la 120 la 240 de ore, sau cu închisoare de până la 3 ani, iar persoana juridică se 
pedepseşte cu amendă în mărime de la 1000 la 3000 unităţi convenţionale cu privarea de dreptul de a 
exercita o anumită activitate. 

(2) Distrugerea sau deteriorarea intenţionată în proporții mari a masivelor forestiere prin incendiere 

se pedepseşte cu amendă de la 300 la 1.000 unităţi convenţionale sau cu muncă neremunerată în 
folosul comunităţii de la 180 la 240 de ore, sau cu închisoare de la 3 la 7 ani, iar persoana juridică se 
pedepseşte cu amendă în mărime de la 3000 la 6000 unităţi convenţionale cu privarea de dreptul de a 
exercita o anumită activitate sau cu lichidarea întreprinderii. 

[Art.232 completat prin Legea nr.211-XV din 29.05.03, în vigoare din 12.06.03] 

1. Infracţiunea prevăzută de art.232 CP, ca şi cea prevăzută de art.231 CP, atentează la interesele de 
protecţie şi folosirea efectivă şi rațională a masivelor forestiere. Cu privire la cadrul legal a se vedea art.231 CP. 

Noţiunea de masive forestiere a fost explicată în comentariul art.231 CP. 


2. Latura obiectivă a infracţiunii se realizează prin acţiuni de distrugere sau deteriorare în proporţii mari a 
masivelor forestiere în urma folosirii imprudente a focului sau a unor surse de pericol sporit. 

Noţiunile de distrugere şi deteriorare au fost explicate în comentariile respective de la art.187, 198, 231 
CP. 

3. Infracţiunea se consideră consumată din momentul distrugerii sau deteriorării masivelor forestiere pe 
suprafeţe considerabile, când se cauzează daune în proporţii mari (despre daune în proporții mari a se vedea 
art.126 CP). 

4. Art.232 alin.l CP prevede două modalităţi de distrugere sau deteriorare a masivelor forestiere: a) în 
urma folosirii imprudente a focului; b) în urma folosirii imprudente a altor surse de pericol sporit. 

Săvârşirea infracțiunii în urma folosirii imprudente a focului se poate exprima prin nestingerea sau 
stingerea incompletă a focului sau rugurilor în pădure sau în apropierea masivelor forestiere etc. 

Distrugerea sau deteriorarea în proporţii mari a masivelor forestiere în urma folosirii altor surse de 
pericol sporit se poate exprima prin folosirea sau comportarea neglijentă cu materialele explozive, lichidele 
inflamabile, aparatajele electrice etc. 

5. Latura subiectivă a infracțiunii prevăzute de alin.1 art.232 CP se exprimă prin vinovăţie din imprudenţă, 
a celei prevăzute de alin.2 art.232 CP - prin vinovăţie intenţionată în ambele modalităţi: intenţie directă sau 
indirectă. 

6. Subiectul infracțiunii este persoana fizică responsabilă, care a atins vârsta de 16 ani. 

7. Componenţa infracţiunii prevăzute de art.232 CP este materială şi se consumă din momentul survenirii 
consecinţelor prejudiciabile: distrugerea sau deteriorarea în proporții mari a masivelor forestiere. 

Articolul 233. VÂNATUL ILEGAL 

Vânatul fără autorizaţia corespunzătoare fie în perioada interzisă, fie în locurile interzise, fie cu unelte 
şi metode nepermise (braconajul), fie cu folosirea situaţiei de serviciu, dacă acesta a cauzat daune în 
proporții mari, 

se pedepseşte cu amendă în mărime de la 200 la 500 unităţi convenţionale sau cu muncă neremunerată 
în folosul comunităţii de la 180 la 240 de ore, sau cu închisoare de până la 3 ani, iar persoana juridică se 
pedepseşte cu amendă în mărime de la 1000 la 3000 unităţi convenţionale cu privarea de dreptul de a 
exercita o anumită activitate. 

[Art.233 completat prin Legea nr.211-XV din 29.05.03, în vigoare din 12.06.03] 

1. Scopul articolului constă în protecţia cu mijloace juridico-penale a lumii animale de vânatul ilegal, care 
se realizează de către diferite persoane şi în scopuri diferite prin prinderea sau nimicirea animalelor care se află 
în starea lor naturală. Vânarul ilegal constituie cea mai des întâlnită infracţiune ecologică. Cu toate acestea, în 
majoritatea absolută a cazurilor vânatul ilegal se califică drept contravenţie administrativă şi se sancţionează 
conform Codului contravenţional. 

Lumea animală, ca un component de bază al biocenozelor naturale, joacă un rol important în menţinerea 
echilibrului ecologic. Cadrul juridic pentru asigurarea protecţiei eficiente şi folosirii raţionale a resurselor 
regnului animal este reglementat de Legea nr.439-XIIIl din 27.04.1995 cu privire la Regnul animal, de alte acte 
normative. 

2. Obiectul infracțiunii îl constituie regnul animal în starea sa naturală. 

Obiectul material al infracţiunii îl constituie animalele sălbatice (animalele şi păsările) ce se află în starea 
lor de libertate naturală, existenţa cărora nu este determinată de către om. Nu pot constitui obiecte ale 
infracțiunii examinate animalele sau păsările sălbatice care se află în crescătorii sau ferme de creştere a unor 
asemenea animale. În astfel de împrejurări, acţiunile făptuitorilor ce vor vâna astfel de animale sau păsări vor fi 
calificate ca infracţiuni contra patrimoniului. 

3. Latura obiectivă a infracțiunii se realizează prin acţiuni active. Vânătoarea, ca acţiune, înseamnă 
căutarea, stârnirea, urmărirea, hăituirea, rănirea, uciderea sau capturarea vânatului sau a oricărei alte activităţi 
care are ca scop dobândirea acestuia. 

Conform art.23 al Legii Regnului animal, terenurile de vânătoare, modul de gestiune a gospodăriei 
cinegetice, speciile de animale şi regulile vânatului sunt stabilite de Regulamentul gospodăriei cinegetice, 
expuse în anexa nr.l. Controlul asupra acestui regulament este exercitat de către Departamentul Protecţiei 
Mediului, Asociaţia de Stat pentru silvicultură "Moldsilva" şi autorităţile administraţiei publice locale. 

Vânatul se consideră ilegal în condiţiile şi împrejurările prevăzute de art.233 CP, când el se efectuează 
fără autorizația corespunzătoare fie în perioada interzisă, fie în locurile interzise, fie cu unelte şi metode 
nepermise (braconajul), fie cu folosirea situaţiei de serviciu, dacă aceasta a cauzat daune în proporţii mari. 
Dispoziţia articolului este alternativă, de aceea latura obiectivă se poate realiza atât în cazul existenţei tuturor 
prevederilor alternative prevăzute de acest articol, cât şi în cazul realizării doar a uneia din ele. 


Vânatul se consideră ilegal dacă este efectuat în alte perioade decât cele expres indicate în art.33 al Anexei 
nr.l la Legea Regnului animal. De exemplu, pe teritoriul republicii sunt stabilite următoarele termene de 
vânătoare: vânătoarea de cerbi, elani şi mufloni - de la 1 septembrie până la 31 decembrie; căpriori - de la 15 
mai până la 15 octombrie; căprioare - de la 1 septembrie până la 31 decembrie; iepuri - de la 1 noiembrie până 
la 31 decembrie; fazani - de la 1 octombrie până la 31 decembrie etc. 

4. Noţiunea de braconaj este reglementată de art.35 al Anexei indicate. Se consideră vânătoare ilicită 
(braconaj) vânătoarea fără autorizaţie; fără autorizaţia de deţinere şi de folosire a armei de vânătoare sau a 
carnetului de vânătoare; cu depăşirea normelor de recoltare a vânatului; în locurile şi în termenele interzise; cu 
arme de vânătoare ce aparţin altor persoane fizice sau juridice; cu folosirea arbaletelor, arcurilor, armelor cu 
țeava ghintuită, fără zgomot, precum şi a armelor de model militar, de calibru mic, cu excepţia folosirii în 
modul stabilit a armelor de vânătoare cu ţeava ghintuită pentru împuşcarea animalelor copitate în scop de 
selecție sau dobândire a trofeelor; dobândirea animalelor cu folosirea chimicalelor toxice, repelentelor şi 
imobilizantelor, cu excepția cazurilor de izbucnire a epizootiilor, în modul prevăzut de legislaţie; dobândirea 
animalelor cu folosirea mijloacelor, metodelor şi uneltelor considerate periculoase, cum ar fi săparea gropilor 
pentru prins animalele, amplasarea cârligelor, clamelor, apucătoarelor; instalarea laţurilor, capcanelor; 
urmărirea animalelor cu orice mijloace de transport (automobile, motociclete, tractoare, elicoptere, avioane 
etc.); gonirea pe pojghiță de gheaţă, pe zăpadă adâncă, în foc, în apă; dezgroparea vizuinii; dobândirea 
animalelor aflate în primejdie (salvându-se de incendiu, inundație etc.); strânsul ouălor, devastarea cuiburilor, 
adăposturilor bizamilor (ondatrelor) etc. 

5. Dauna se consideră în proporții mari în funcție de preţul animalelor dobândite (a se vedea art.126 CP), 
de numărul animalelor şi cantitatea dobândită, de categoria şi speciile animalelor dobândite (de exemplu, specii 
rare) etc. 

6. Latura subiectivă a infracţiunii se caracterizează prin intenţie directă sau indirectă. 

7. Subiect al infracțiunii este general: persoana fizică responsabilă, care a atins la momentul săvârşirii 
infracțiunii vârsta de 16 ani, şi persoana juridică. 

În cazul săvârşirii infracţiunii cu folosirea situaţiei de serviciu subiectul este special, persoanele care au în 
atribuţiile lor de serviciu exercitarea controlului de stat asupra protecţiei şi folosirii resurselor regnului animal şi 
anume colaboratorii Departamentului Protecţiei Mediului şi ai autorităților administraţiei publice locale. 

Articolul 234. ÎNDELETNICIREA ILEGALĂ CU PESCUITUL, VÂNATUL SAU CU ALTE 
EXPLOATĂRI ALE APELOR 

Îndeletnicirea ilegală cu pescuitul, vânatul sau cu alte exploatări ale apelor, cu utilizarea substanţelor 
explozive şi otrăvitoare sau a altor mijloace de nimicire în masă a faunei, dacă aceasta a cauzat daune în 
proporții mari, 

se pedepseşte cu amendă în mărime de la 200 la 700 unităţi convenţionale sau cu muncă neremunerată 
în folosul comunităţii de la 180 la 240 de ore, sau cu închisoare de la 2 la 5 ani, iar persoana juridică se 
pedepseşte cu amendă în mărime de la 1000 la 3000 unităţi convenţionale cu privarea de dreptul de a 
exercita o anumită activitate. 

[Art.234 completat prin Legea nr.211-XV din 29.05.03, în vigoare din 12.06.03] 

1. Reglementările juridice ale folosirii obiectivelor acvatice pentru necesităţile piscicole sau vânătoreşti se 
conţin în Codul apelor, adoptat prin Legea nr.1532-XII1 din 22.06.1993, prin alte legi şi acte normative. 

Cadrul juridic pentru asigurarea protecţiei eficiente şi folosirii raționale a resurselor regnului animal este 
reglementat de Legea nr.439-XIII din 27.04.1995 cu privire la Regnul animal. 

2. Conform art.24-25 ale acestei legi, pescuitul industrial în bazinele acvatice naturale şi artificiale se 
permite persoanelor fizice şi juridice, conform Regulamentului cu privire la protecţia resurselor piscicole şi 
reglementarea pescuitului în bazinele piscicole, expuse în anexa nr.2. Pescuitul sportiv şi de amatori este permis 
cetăţenilor în bazinele acvatice, cu excepţia celor ale fondului ariilor naturale protejate de stat, crescătoriilor de 
peşti, şi se efectuează cu plată sau gratuit, în baza autorizaţiei eliberate de către Inspecţia de Stat a Calităţii 
Mediului (pentru bazinele acvatice naturale) şi de către uzufructuarii corespunzători (pentru bazinele artificiale), 
conform regulamentului expus în anexa nr.2. În bazinele acvatice ale fondului ariilor naturale protejate de stat 
(rezervaţii ştiinţifice şi peisagistice, parcuri naţionale, monumente ale naturii, alte categorii de obiecte naturale) 
pescuitul se efectuează conform legislaţiei. 

3. Conform art.26 al acestei legi, dobândirea de animale care nu constituie obiecte ale vânatului şi 
pescuitului (melci, şerpi, broaşte etc.) se efectuează în baza autorizaţiei eliberate de către Departamentul 
Protecţiei Mediului. În autorizaţie sunt indicate plata pentru reproducere, speciile şi numărul de animale, vârsta, 
sexul şi termenele de dobândire. 

Obiectul juridic al infracțiunii îl constituie fondul piscicol (totalitatea populaţiei piscicole şi a celorlalte 
resurse naturale de hrană constituite din flora şi fauna acvatică a bazinelor piscicole). 


Fondul Unic de Stat al Apelor îl constituie râurile, lacurile naturale, lacurile de acumulare, alte bazine de 
apă de suprafaţă şi izvoarele de apă, apele canalelor şi apele subterane. 

4. Se consideră bazine piscicole apele naturale şi stătătoare de pe întreg teritoriul RM, inclusiv marea 
teritorială, şi terenurile acoperite cu apă ca urmare a îndiguirilor sau barărilor de văi - heleştee, iazuri, lacuri de 
acumulare - care servesc sau oferă condiţii pentru înmulţirea, creşterea şi recoltarea peştelui, crustaceelor sau a 
altor vietăţi acvatice. 

Sunt considerate ca făcând parte temporar din bazinele piscicole şi apele de pe zonele inundabile, numai 
pe perioadele până la retragerea lor, dacă întrunesc condiţiile indicate. 

Obiectul material îl formează reproducătorii, icrele, puietul, sturionii sub dimensiunile legale etc. 

5. Latura obiectivă a infracțiunii se realizează prin acţiuni active de îndeletnicire ilegală cu pescuitul, 
vânatul sau cu alte exploatări ale apelor, cu utilizarea substanţelor explozive şi otrăvitoare sau a altor mijloace 
de nimicire în masă a faunei, dacă aceasta a cauzat daune în proporţii mari. 

Pescuitul, vânatul sau alte exploatări ilegale ale apelor pot fi realizate prin diverse modalităţi: pescuitul 
electric, cu materii explozive sau otrăvitoare, precum şi cu substanţe narcotice, reactive de orice fel; pescuitul 
reproducătorilor în timpul perioadei de prohibiţie prin orice metode sau distrugerea icrelor de peşte în aceeaşi 
perioadă, în zonele de reproducere naturală; pescuitul puietului sau al reproducătorilor de peşte din pepiniere 
sau crescătorii piscicole în alte scopuri decât repopularea sau pescuitul industrial; pescuitul sturionilor sub 
dimensiunea legală, în alte scopuri decât reproducerea; pescuitul cu năvoade, voloace, plase, ave, prostovoale, 
vârşe etc. de către persoane fizice neautorizate; vânatul animalelor acvatice în zonele interzise, în perioadele 
interzise, cu mijloace interzise sau a speciilor rare etc. 

Cauzarea de daune în proporţii mari a fost explicată în comentariul art.126 CP. 

6. Latura subiectivă a infracţiunii se realizează cu intenţie directă sau indirectă, iar în cazul distrugerii 
icrelor de peşte - şi din imprudenţă. 

7. Subiect al infracţiunii poate fi orice persoană fizică responsabilă, care la momentul săvârşirii 
infracțiunii a atins vârsta de 16 ani, şi persoana juridică. Infracţiunea prevăzută de art.234 CP este mai puţin 
gravă. 

8. Promisiunea dinainte de a procura produsele pescuitului sau vânatului ilegal în condiţiile expuse, 
procurarea mijloacelor sau oferirea lor pentru îndeletnicirea ilegală cu pescuitul, vânatul sau cu alte exploatări 
ale apelor constituie complicitate la infracțiunea prevăzută de art.234 CP. 

Articolul 235. ÎNCĂLCAREA REGIMULUI DE ADMINISTRARE ȘI PROTECŢIE A 
FONDULUI ARIILOR NATURALE PROTEJATE DE STAT 

Încălcarea regimului de administrare şi protecţie a fondului ariilor naturale protejate de stat, dacă 
aceasta creează pericolul cauzării de daune în proporţii mari Sau a cauzat daune în proporții mari, 

se pedepseşte cu amendă în mărime de la 500 la 1000 unităţi convenţionale sau cu închisoare de la 3 la 
7 ani, în ambele cazuri cu (Sau fără) privarea de dreptul de a ocupa anumite funcţii sau de a exercita o 
anumită activitate pe un termen de la 3 la 5 ani, iar persoana juridică se pedepseşte cu amendă în mărime de 
la 1000 la 3000 unităţi convenţionale cu privarea de dreptul de a exercita o anumită activitate. 

[Art.235 completat prin Legea nr.211-XV din 29.05.03, în vigoare din 12.06.03] 

1. Scopul acestei norme constă în asigurarea protecției unor teritorii şi obiecte excepţional protejate de 
stat, prevenirea cauzării unor daune lor, lumii animale care le populează, pădurilor sau altor vegetaţii care cresc 
pe aceste teritorii, protejarea diversităţii biologice. Cadrul juridic pentru asigurarea protecţiei eficiente şi 
folosirii raționale a fondului ariilor naturale protejate de stat este reglementat de Legea nr.1538 din 25.02.1998 
privind fondul ariilor naturale protejate de stat, de alte acte normative. 

2. Obiectul infracțiunii îl constituie fondul ariilor naturale protejate de stat. Obiectul material al 
infracțiunii îl constituie teritoriile naturale excepţional protejate de stat, adică acele sectoare de pământ, 
suprafeţe de ape, de aer, în care sunt amplasate complexele şi obiectele cu o destinaţie specială de protecţie a 
naturii, ştiinţifică, culturală, estetică, de ocrotire a sănătăţii etc., excluse complet sau parţial - prin hotărârile 
organelor puterii de stat - din folosinţă în gospodăria naţională, fiind considerate drept obiecte ale culturii şi 
patrimoniului naţional. 

3. Fondul ariilor naturale protejate de stat îl constituie rezervaţiile naturale de stat, incluzând rezervaţiile 
biosferice, parcurile naturale naţionale, monumente ale naturii, parcurile-dendrarii şi grădinile botanice, 
localităţile sanitaro-curative şi sanatoriile, care sunt asigurate cu o protecţie excepțională din partea statului în 
interesul prezentei şi viitoarelor generaţii. În privinţa fiecăruia din aceste obiecte se instaurează un regim special 
de protecţie. De exemplu, pe teritoriul rezervațiilor naturale se scot din folosință gospodărească complexele şi 
obiectele naturale (pământul, apa, subsolul, lumea animală şi cea vegetală). Pe aceste teritorii este interzisă 
orice activitate ce contravine sarcinilor şi destinaţiei rezervațiilor, introducerii organismelor vii în scopul 
aclimatizării lor, de asemenea este interzis accesul persoanelor fără permisiune specială. 


4. Încălcarea regimului de administrare şi protecţie a fondului ariilor naturale protejate de stat se 
realizează prin săvârşirea de acţiuni strict interzise de legislaţia şi de actele normative respective, cum ar fi 
pătrunderea fără permisiune specială pe aceste teritorii, efectuarea unor activităţi de gospodărire în zonele 
rezervațiilor naturale şi ale parcurilor naţionale, activități de exploatare şi extragere, dobândire a mineralelor, 
construirea şi dezvoltarea pe teritoriile parcurilor naționale a vilelor şi grădinilor, mişcarea şi parcarea 
mijloacelor de transport care nu sunt legate de funcționarea parcurilor naţionale, colectarea plantelor şi a altor 
elemente ale florei, împrăştierea gunoiului sau depozitarea lui pe aceste teritorii, distrugerea monumentelor 
naturale etc. 

5. Latura obiectivă a infracțiuni poate fi realizată şi prin inacțiune, atunci când persoanele împuternicite 
(administraţia acestor teritorii şi obiecte) nu iau măsurile cuvenite pentru asigurarea regimului protecţiei lor, de 
exemplu - nu trasează hotarele acestor teritorii, nu instalează alte semne în vederea distincției lor etc. 

6. Consecințele infracționale constau în: a) crearea pericolului cauzării de daune în proporții mari şi b) 
cauzarea de daune în proporţii mari. 

Daunele în proporții mari pot fi exprimate în daune materiale (a se vedea art.126 CP) şi în altă formă, în 
funcție de importanţa obiectelor asupra cărora se atentează: distrugerea sau degradarea unor monumente 
distincte ale naturii (de exemplu, doborârea unui stejar de 500 ani, luat sub protecţia statului, etc.), înrăutățirea 
stării acestor obiecte şi teritorii, dobândirea pe aceste teritorii a animalelor sălbatice sau a speciilor de vegetație 
rară etc. Dauna în proporții mari este determinată în fiecare caz aparte în funcție de circumstanţele cauzei, de 
gradul de pierderi ireparabile, de raportul dintre partea distrusă sau degradată a obiectului şi cea rămasă intactă, 
mărimea cheltuielilor necesare pentru repararea sau restabilirea obiectelor sau teritoriilor distruse sau degradate 
etc. 

În cazul creării pericolului cauzării de daune în proporţii mari este necesar să constatăm ca pericolul să fie 
real şi iminent. 

Pentru existenţa componenţei de infracţiune este necesară în fiecare caz existenţa legăturii cauzale între 
acţiunile făptuitorului şi survenirea sau pericolul survenirii consecinţelor prejudiciabile: crearea pericolului 
cauzării de daune în proporții mari sau cauzarea de daune în proporții mari. 

7. Latura subiectivă a infracțiunii se realizează atât prin intenţie directă (persoana înţelege că prin acţiunile 
sale încalcă regimul de administrare şi de protecţie a fondului ariilor naturale protejate de stat, doreşte 
survenirea acestor consecinţe, de exemplu - să doboare copaci din rezervaţiile naturale sau să distrugă plantele 
etc.), cât şi prin intenţie indirectă (persoana înţelege că prin acţiunile sale încalcă acest regim şi admite în mod 
conştient cauzarea de daune în proporţii mari fondului ariilor naturale protejate de stat sau are o atitudine 
indiferentă faţă de consecinţele survenite). 

8. Subiect al infracțiunii este persoana fizică responsabilă, care la momentul săvârşirii infracţiunii a atins 
vârsta de 16 ani, sau persoana juridică. 

CAPITOLUL X 
INFRACȚIUNI ECONOMICE 

Articolul 236. FABRICAREA SAU PUNEREA ÎN CIRCULAȚIE A BANILOR FALŞI SAU A 
TITLURILOR DE VALOARE FALSE 

(1) Fabricarea în scopul punerii în circulaţie sau punerea în circulaţie a biletelor Băncii Naţionale a 
Moldovei, a monedelor, a valutei străine, a hârtiilor de valoare de stat sau a altor titluri de valoare false, 
utilizate pentru efectuarea plăţilor, 

se pedepseşte cu închisoare de la 7 la 15 ani, iar persoana juridică se pedepseşte cu amendă în mărime 
de la 1000 la 3000 unităţi convenţionale cu privarea de dreptul de a exercita o anumită activitate. 

(0) Aceleaşi acţiuni săvârşite: 

a) repetat; 

b) de un grup criminal organizat sau de o organizaţie criminală; 

c) în proporţii mari 

se pedepsesc cu închisoare de la 10 la 20 de ani, iar persoana juridică se pedepseşte cu amendă în 
mărime de la 3000 la 6000 unităţi convenţionale cu privarea de dreptul de a exercita o anumită activitate sau 
cu lichidarea întreprinderii. 

[Art.236 completat prin Legea nr.211-XV din 29.05.03, în vigoare din 12.06.03] 

1. Redacţia dispoziţiei în raport cu varianta veche a normei penale privind fabricarea sau punerea în 
circulație a banilor falşi sau a titlurilor de valoare false a suferit unele modificări, în sensul includerii 
suplimentare ca obiect material al infracțiunii a hârtiilor de valoare de stat şi a altor titluri de valoare şi al 
includerii de noi forme agravante - săvârşirea infracțiunii de către un grup criminal organizat sau de către o 
organizaţie criminală, precum şi în proporţii mari. 


Infracţiunea incriminată de art.236 nu se mai consideră o infracţiune contra statului, însă aceasta nu poate 
fi interpretată ca o scădere a gradului prejudiciabil al faptelor infracționale, fapte care atentează la funcționarea 
normală a sistemului financiar-bancar, a relaţiilor social-economice. 

Conform Decretului Preşedintelui RM din 24.11.1993 nr.200, începând cu 29.11.1993 în RM a fost 
introdusă ca unic mijloc de plată moneda naţională - leul, egal cu 100 bani. Politica monetară şi cea valutară în 
stat ţin de competenţa BNM care este unicul organ de emisiune a monedei naţionale sub formă de bancnotă şi 
monedă metalică cu valoarea nominală respectivă. 

2. Obiectul material al infracţiunii analizate îl constituie biletele (bancnotele) şi monedele metalice ale 
Băncii Naţionale, bilete, monede ale valutei străine, hârtiile de valoare emise de BNM ori de Guvern, precum şi 
alte titluri de valoare utilizate pentru efectuarea plăţilor, care sunt falsificate (bonuri de trezorerie, obligaţii de 
stat). 

Biletele de bancă (bancnotele) sunt în valoare nominală de 1, 5, 10, 20, 50, 100, 200, 500 lei, iar monedele 
metalice au valoarea de 1, 5, 10, 25, 50 bani. 

Hârtii şi alte titluri de valoare, potrivit CC, se consideră acţiunile (art.163), obligaţiile (art.163), cecul 
(art.1259), cambia (trata) şi biletul de ordin (art.1279), acreditivul (art.1280), care se emit în numele statului de 
către BNM, Guvern, Comisia Naţională a Valorilor Mobiliare ori de către alte instituţii competente. 

3. Latura obiectivă a infracțiunii presupune în primul rând o acţiune de fabricare falsă de bilete (bancnote), 
monede metalice, hârtii ori titluri de valoare, valută străină prin operaţiuni de contrafacere sau de alterare. 

Prin contrafacere se înţelege confecționarea, producerea, imitarea biletelor, monedelor, hârtiilor ori a 
titlurilor de valoare respective, nu numaidecât ca acestea să fie perfect identice cu originalul, ci e suficient ca ele 
să poată circula. 

Alterarea constă în modificarea conţinutului sau a aspectului unei bancnote, monede, hârtii ori titlu de 
valoare autentice, prin atribuirea unei valori mai mari comparativ cu valoarea inițială (schimbarea nominalului, 
culorii, greutăţii (la monede metalice), a semnelor originalului). 

Pentru existenţa laturii obiective a infracțiunii comentate este esenţial ca obiectul material să se afle în 
mod legal în circuitul financiar sau monetar al ţării, să fie utilizat ca mijloc de plată sau de schimb. 

4. În cazul în care necorespunderea vădită a bancnotei false celei autentice exclude participarea ei în 
circulație, precum şi alte circumstanţe denotă clar intenţia celui vinovat de înşelare grosolană a unei persoane 
sau a unui cerc restrâns de persoane, profitând de anumite condiţii (lipsa de iluminare, vederea slabă a persoanei 
înşelate, credulitatea acesteia etc.), astfel de acțiuni pot fi încadrate în baza legii care prevede infracțiunea de 
escrocherie (HP CSJ nr.23 din 29.10.2001). 

Fabricarea biletelor, monedelor, valutei străine, hârtiilor şi titlurilor de valoare false trebuie să urmărească 
scopul punerii lor în circulaţie pentru efectuarea plăţilor. Infracțiunea se consideră consumată din momentul 
fabricării chiar numai a unui singur exemplar, indiferent de faptul dacă persoana a reuşit sau nu să-l pună în 
circulaţie. 

5. Prin punere în circulaţie se are în vedere introducerea banilor falşi ori a titlurilor de valoare false în 
circuitul monetar-financiar, ca mijloc de plată la achitarea pentru mărfuri, servicii, la operarea schimbului, 
donației, împrumutului etc. Punerea în circulaţie este un element de sine stătător al infracțiunii prevăzute de 
art.236 alin. CP. 

Punerea în circulaţie se consideră consumată chiar şi la introducerea în circuit numai a unei singure 
bancnote ori a unui singur titlu de valoare false. 

6. Infracţiunea de fabricare sau punere în circulaţie a banilor falşi sau a titlurilor de valoare false poate fi 
săvârşită prin pregătire şi prin tentativă. 

Tentativa există în situaţia în care acţiunea de falsificare începută a fost curmată înainte de a se produce 
rezultatul din cauze independente de voinţa făptuitorului sau rezultatul nu s-a produs fiindcă nu s-au obținut 
banii şi titlurile de valoare false, ori cele obţinute sunt nereuşite, necorespunzătoare într-atât, încât nu pot fi puse 
în circulaţie. 

Procurarea hârtiei, vopselei, a altor mijloace pentru fabricarea banilor falşi se consideră ca pregătire de 
săvârşirea infracțiunii (p.5 al HP CSJ Cu privire la practica judiciară în cauzele penale despre fabricarea sau 
punerea în circulaţie a lor falşi din 29.10.2001). 

Deținerea (posesia) de către făptuitor a banilor ori a titlurilor de valoare false în scop de punere a lor în 
circulație se consideră pregătire pentru săvârşirea infracțiunii. 

7. Practica judiciară de aplicare a art.84 CP vechi a demonstrat cazuri în care acţiunile de falsificare şi 
punere în circulaţie a banilor falşi au fost apreciate ca înşelăciune şi încadrate ca dobândire a avutului 
proprietarului prin escrocherie. O asemenea practică este greşită. 

Fabricarea, în scopul punerii în circulaţie, precum şi punerea în circulaţie a banilor şi titlurilor de valoare 
false, din primele acţiuni ale făptuitorului conţin elementele de a induce în eroare alte persoane fizice ori 


juridice, conţine o formă specială de înşelăciune în domeniul monetar sau bancar, prin care sunt obţinute 
venituri materiale, acţiuni cuprinse în dispoziţia art.236 CP. Din acest punct de vedere calificarea acestor fapte 
şi ca un concurs de infracțiuni (art.190 CP ) este de prisos. 

O atare explicaţie se conţine şi în p.8 al HP CSJ nr.23 din 29.10.2001. 

8. Subiectul. Infracţiunea de fabricare sau punere în circulaţie a banilor falşi sau a titlurilor de valoare 
false, potrivit art.16 CP, este considerată gravă, iar în circumstanţe agravante - deosebit de gravă. Sunt pasibile 
de răspundere penală pentru săvârşirea infracţiunii comentate persoanele care îndeplinesc condiţiile cerute de 
lege şi au atins vârsta de 16 ani. Participaţia poate avea loc în formă simplă ori în una complexă. Celelalte două 
forme ale participaţiei - grup criminal organizat şi organizație criminală - sunt prevăzute de textul art.236 alin.2 
lit.b) CP ca circumstanţe separate prin care se săvârşeşte infracțiunea. 

9. Infracţiunea prevăzută de art.236 CP se comite cu intenţie directă. 

Fabricarea cu scop de punere în circulaţie ori punerea în circulaţie a banilor fălşi, a titlurilor de valoare 
false se consideră săvârşită repetat dacă aceste fapte au fost comise de sine stătător sau împreună de două sau de 
mai multe ori, cu condiţia că persoana nu a fost condamnată pentru vreuna din fapte şi nu a expirat termenul de 
tragere la răspundere penală. În funcţie de intenţia făptuitorului, infracțiunea poate avea forma prelungită. 

Nu pot fi recunoscute ca săvârşite în mod repetat acţiunile de fabricare ori procurare a unei sume de 
falşi o singură dată şi care ulterior a fost pusă în circulație în timp şi de persoane diferite. Astfel de acţiuni nu 
pot fi divizate în componenţe de infracțiuni separate, deoarece ele au un caracter prelungit, se compun dintr-un 
şir de acţiuni criminale identice, sunt cuprinse de o intenție unică şi alcătuiesc în cumulul lor o singură 
infracţiune (p.9 al HP CSJ nr.23 din 23.10.2001). 

10. Infracţiunea poate fi încadrată în baza art.236 lit.b) CP după semnele săvârşirii de către un grup 
criminal sau de către o organizaţie criminală, dacă sunt prezente toate criteriile prevăzute de art.art.46-47 CP. 

11. Fabricarea sau punerea în circulaţie a banilor falşi ori a titlurilor de valoare false în proporţii mari are 
loc atunci când suma acestora depăşeşte 500 unităţii convenţionale. 

Articolul 237. FABRICAREA SAU PUNEREA ÎN CIRCULAȚIE A CARDURILOR SAU A 
ALTOR CARNETE DE PLATĂ FALSE 

(1) Fabricarea în scopul punerii în circulaţie sau punerea în circulaţie a cardurilor sau a altor carnete 
de plată false, care nu constituie valută sau titluri de valoare, dar care confirmă, stabilesc sau acordă 
drepturi sau obligaţii patrimoniale, 

se pedepseşte cu amendă de la 200 la 700 unităţi convenţionale sau cu închisoare de la 2 la 5 ani, iar 
persoana juridică se pedepseşte cu amendă în mărime de la 1000 la 3000 unităţi convenţionale cu privarea 
de dreptul de a exercita o anumită activitate. 

(0) Aceleaşi acţiuni săvârşite: 

a) repetat; 

b) de un funcţionar ori alt salariat în exerciţiul funcţiunii; 

c) de un grup criminal organizat sau de o organizaţie criminală; 

d) în proporții mari 

se pedepsesc cu închisoare de la 5 la 10 ani, iar persoana juridică se pedepseşte cu amendă în mărime 
de la 3000 la 6000 unităţi convenţionale cu privarea de dreptul de a exercita o anumită activitate sau cu 
lichidarea întreprinderii. 

[Art.237 completat prin Legea nr.211-XV din 29.05.03, în vigoare din 12.06.03] 

1. Obiectul infracțiunii prevăzute de art.237 îl constituie relaţiile sociale din domeniul activităţii bancare, 
în special efectuarea plăţilor cu carduri, care se desfăşoară prin BNM, prin băncile comerciale şi prin filialele 
lor. 

2. După conţinutul noţiunilor dispoziţiei, art.237 este asemănător cu art.236 CP; prin urmare, şi fabricarea 
cardurilor şi a altor carnete de plată false în scopul punerii lor în circulaţie poate avea loc prin contrafacere ori 
alterare (p.3 al comentariului de la art.236 CP). 

3. Cardul (carte de plată) reprezintă un suport de informaţie standardizat, protejat şi individualizat, utilizat 
de deţinător în modul prevăzut în obligaţiunile reciproce cu emitentul cardului şi acceptat de comerciant în 
calitate de instrument de plată la procurarea de mărfuri, consumul de servicii, obținerea de numerar şi a altor 
servicii de ghişeu. Cardul se mai numeşte portmoneu electronic. Cardurile se împart în următoarele grupuri: 

a) carduri de debit (cărţi de debit); 

b) carduri de credit (cărți de credit); 

c) carduri achitate anticipat; 

d) carduri polifuncționale, care îmbină funcțiile cardurilor enumerate în lit.a), b), c). 

Cardurile sunt locale, spaţiul de utilizare a cărora este teritoriul RM, şi internaționale (VISA, 
MASTERCARD, EUROCARD etc.). 


Cardul este individual. La emiterea lui se folosesc elemente de siguranţă şi de individualizare. Persoana 
fizică ori juridică pe numele căreia este emis cardul se numeşte deţinător. Aceasta trebuie să deţină un cont în 
una din băncile care emit carduri şi care face parte din sistemul bancar de plăţi cu carduri. 

Încărcarea cardului este o operaţiune cu card de tip portmoneu electronic având drept rezultat majorarea 
soldului înregistrat în card cu o sumă de bani transferată dintr-un cont de depozit al deţinătorului sau depusă de 
el în numerar. 

Descărcarea cadrului este operaţiunea prin care soldul înregistrat în card se micşorează până la zero. 

La alte carnete de plată se referă documentele ce nu ţin de titluri de valoare, dar care conţin obligaţiuni 
sau drepturi de a plăti sau a primi. 

4. Prin punere în circulaţie a cardurilor se înţelege că: 

a) deţinătorul întrebuințează cardurile ca mijloc de plată la procurarea bunurilor sau la consumul de 
servicii; 

b) comercianții (proprietarii de bunuri sau persoanele ce acordă servicii) acceptă cardurile ca mijloc de 
plată pentru bunurile comercializate şi serviciile prestate. 

Punerea în circulaţie se efectuează prin automate bancare. Se deosebesc două tipuri de automate bancare: 

a) distribuitorul automat de numerar denumit şi "Cash dispunsar" care este un dispozitiv electromagnetic 
ce permite deţinătorului de a retrage disponibilul din cont sau sub formă de numerar; 

b) ghişeul automat de bancă denumit prescurtat ATM. 

5. Subiect al infracţiunii poate fi orice persoană fizică responsabilă, care a atins vârsta de 16 ani. 

Ca subiect al infracțiunii de fabricare sau punere în circulaţie a cardurilor sau a altor carnete de plată false 
poate fi şi persoana juridică în cazul existenţei condițiilor prevăzute de art.21 alin.2 lit.a), b), c) din prezentul 
cod. 

6. După latura subiectivă infracțiunea se săvârşeşte numai cu intenţie. 

7. Fabricarea, în scop de punere în circulaţie, precum şi punerea în circulaţie a cardurilor sau a altor 
carnete de plată false, se consideră săvârşită repetat dacă faptele infracționale au fost comise de două sau de 
mai multe ori şi pentru nici una din fapte persoana nu a fost condamnată şi nu a expirat termenul de prescripţie. 

8. Prin săvârşirea infracțiunii de un funcţionar ori alt salariat în exerciţiul funcţiunii se au în vedere 
acţiuni ale persoanelor (inclusiv ale celor cu funcţii de răspundere) aflate în cadrul statelor instituţiilor bancare 
ori al altor instituţii abilitate cu drepturi de emitent (banca emitentă - bancă participantă într-un sistem bancar de 
plăţi cu carduri). În cazul săvârşirii infracţiunii de fabricare sau punere în circulaţie a cardurilor sau a altor 
carnete de plată false de către persoanele specificate în alin.2 lit.b) a articolului comentat poate avea loc 
concursul cu infracțiunile prevăzute de cap.XV - Infracţiuni săvârşite de persoane cu funcţii de răspundere şi 
de cap.XVI - Infracţiuni săvârşite de persoanele care gestionează organizaţii comerciale, obşteşti sau alte 
organisme nestatale. 

9. Săvârşirea infracțiunii de un grup criminal organizat sau de o organizaţie criminală există atunci când 
grupului sau organizaţiei îi sunt caracteristice prevederile art.46-47 CP. În lipsa acestor prevederi şi dacă la 
săvârşirea infracţiunii au participat două sau mai multe persoane, are loc participația simplă ori complexă. 

10. Infracţiunea se consideră săvârşită în proporţii mari dacă în cazul fabricării sau punerii în circulaţie a 
cardurilor sau a altor carnete de plată false costul bunurilor obţinute sau al serviciilor prestate depăşeşte suma de 
500 unităţi convenţionale de amendă. 

Articolul 238. DOBÂNDIREA CREDITULUI PRIN ÎNŞELĂCIUNE 

Prezentarea cu bună-ştiinţă a unor informaţii false în scopul obţinerii unui credit sau majorării 
proporției acestuia, sau obţinerii unui credit în condiţii avantajoase 

se pedepseşte cu amendă în mărime de la 1500 la 3000 unităţi convenţionale sau cu închisoare de la 6 
la 12 ani, iar persoana juridică se pedepseşte cu amendă în mărime de la 1000 la 3000 unităţi convenţionale 
cu privarea de dreptul de a exercita o anumită activitate. 

[Art.238 completat prin Legea nr.211-XV din 29.05.03, în vigoare din 12.06.03] 

1. Obiectul infracțiunii de dobândire a creditului prin înşelăciune îl constituie relaţiile sociale ce iau 
naştere şi se desfăşoară între creditor şi debitor, având la bază protecţia instituţiilor bancare, asigurarea unei 
situaţii financiare stabile, precum şi protecţia intereselor creditorilor şi debitorilor băncilor. 

Pentru obţinerea unui credit bancar sunt necesare câteva condiţii: să fie asigurat, rambursat la termen, 
utilizat în scopuri bine determinate. 

2. Latura obiectivă a infracțiunii constă în prezentarea intenţionată instituţiei bancare de la care se solicită 
creditul a informaţiilor false, necorespunzătoare situaţiei reale în scopul determinării organului împuternicit de a 
adopta hotărârea de oferire a creditului ori de majorare a proporţiei lui, ori obţinere a unor condiţii avantajoase 
cu privire la folosirea ori rambursarea creditului. 


3. Potrivit art.1236 CC, creditul bancar reprezintă un contract încheiat de o bancă (creditor) care se obligă 
să pună la dispoziţia unei persoane (debitor) o sumă de bani (credit), iar debitorul se obligă să restituie suma 
primită şi să plătească dobânda şi alte sume aferente prevăzute de contract. 

Credite pot fi oferite în următoarele scopuri: 

- crearea unor fonduri fixe noi; 

- extinderea, reconstrucţia şi reutilarea tehnică; 

- acumularea rezervelor sezoniere de valori materiale - marfare; 

- satisfacerea necesităţilor de consum ale populaţiei; 

- răscumpărarea patrimoniului de stat etc. 

Creditul bancar se divizează în: împrumuturi (credit) pe termen scurt - până la un an; pe termen mediu - de 
la 1 până la 3 ani şi pe termen lung - mai mult de 3 ani. 

Pentru a obţine credit, debitorul (solicitantul) se adresează la bancă cu o solicitare fundamentală în care 
arată: 

- scopul bine determinat al creditului, suma, termenul de utilizare a creditului, termenele concrete de 
achitare, precum şi o caracteristică sumară a măsurilor creditoare şi efectul economic. 

La cererea băncii se prezintă, împreună cu solicitarea, următoarele materiale spre examinare: 

- copii ale documentelor de fondare, statutelor, regulamentelor, contractelor de arendă, certificatelor de 
înregistrare sau brevetelor, documente care legalizează dreptul de utilizare sau posesie economică deplină a 
patrimoniului, legalizate notarial, paşaportul şi alte documente care confirmă dreptul clientului de a primi credit; 

- fundamentarea tehnico-economică a măsurii creditoare; 

- copii ale contractelor, acordurilor şi ale altor documente referitoare la măsura creditoare din contul 
încasărilor, în urma realizării căruia se preconizează amortizarea creditului solicitat; 

- angajamentele privind asigurarea rambursării în timp util a creditului sub formele aplicate în practica 
bancară. 

În cazuri aparte banca poate cere debitorului şi alte documente. 

Unul din documentele obligatorii este contractul de gaj. 

Hotărârea cu privire la oferirea creditelor se adoptă de către bancă în baza analizei solvabilităţii 
debitorului. 

4. Prin prezentarea informaţiei false se are în vedere prezentarea documentelor menţionate care conţin 
informaţii necorespunzătoare realităţii, informaţii denaturate cu privire nu numai la situaţia economico- 
financiară a solicitantului (bilanţul, cheltuielile şi profitul, bunurile aflate în proprietate ori gestionare), ci şi la 
procedura de constituire a persoanei juridice. 

Prezentarea informaţiei false se face intenţionat şi se adresează instanţei bancare ce urmează să adopte 
hotărârea de oferire a creditului. 

5. Latura subiectivă exprimă atitudinea conştientă a făptuitorului de a induce în eroare organele bancare în 
scopul obţinerii unui credit ori al majorării proporţiei creditului obţinut anterior, ori al obţinerii unui credit cu 
condiţii avantajoase (volum, termen de rambursare, mărimea dobânzii). 

6. Subiecţi ai infracțiunii pot fi atât persoane fizice responsabile, care au atins vârsta de 16 ani, cât şi 
persoane juridice care întrunesc condiţiile prevăzute de lege. 

Articolul 239. ÎNCĂLCAREA REGULILOR DE CREDITARE 

(1) Acordarea unui credit cu încălcarea intenţionată a regulilor de creditare, dacă prin aceasta au fost 
cauzate instituţiei financiare daune în proporții mari, 

se pedepseşte cu amendă în mărime de la 300 la 800 unităţi convenţionale sau cu închisoare de la 3 la 7 
ani, în ambele cazuri cu privarea de dreptul de a ocupa anumite funcţii sau de a exercita o anumită activitate 
pe un termen de până la 5 ani, iar persoana juridică se pedepseşte cu amendă în mărime de la 1000 la 3000 
unităţi convenţionale cu privarea de dreptul de a exercita o anumită activitate. 

(0) Aceeaşi acţiune care: 

4) a cauzat instituţiei financiare daune în proporţii deosebit de mari; 

b) a condus la insolvabilitatea instituţiei financiare 

se pedepseşte cu închisoare de la 7 la 12 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 5 ani, iar persoana juridică se pedepseşte cu amendă în 
mărime de la 3000 la 6000 unităţi convenţionale cu privarea de dreptul de a exercita o anumită activitate sau 
cu lichidarea întreprinderii. 

[Art.239 completat prin Legea nr.211-XV din 29.05.03, în vigoare din 12.06.03] 

1. Obiectul infracțiunii îl constituie relaţiile sociale care implică protecția sistemului bancar naţional, 
precum şi interesele persoanelor fizice şi juridice (deponenţi bancari) participante active la acţiunile financiar- 
bancare din economie. 


2. Latura obiectivă a infracţiunii este formată din acţiunile întreprinse de către funcţionarii instituţiei 
bancare la acordarea creditului solicitat de către persoana fizică ori juridică, cu încălcarea intenționată a 
regulilor de creditare, în urma cărora instanţei financiar-bancare i se cauzează daune în proporții mari. 

Prin acordare de credit se înţelege orice eliberare a mijloacelor băneşti persoanei cu condiţia rambursării 
acestora, a plăţii dobânzii sau a altor plăţi pentru folosirea acestor mijloace. 

3. Politica statului în problemele de acordare a creditelor ţine de competenţa BNM. 

Potrivit Regulamentului cu privire la activitatea de creditare a băncilor care operează în RM, aprobat 
prin hotărârea Consiliului de administraţie al BNM din 25.12.1997 nr.153 (MO nr.8 din 30.01.1998), sunt 
stabilite principiile de bază ale activităţii de creditare a băncilor: 

- stabilirea şi menţinerea structurilor organizatorice; 

- orientarea politicii creditoare a băncii; 

- elaborarea metodelor analitice şi procedeelor administrative; 

- determinarea sistemelor de control adecvate pentru evaluarea, dirijarea şi verificarea riscului care rezultă 
din activităţile de creditare. 

Fiecare instituţie bancară, abilitată cu dreptul de a desfăşura activitate de creditare, stabileşte procedeele 
de executare a acestor prevederi prin regulamentele sale interne. Obiectivul acestora este de a proteja activele 
băncii şi de a obţine un profit, asigurând totodată securitatea depoziţiilor clienților. 

Funcţiile personalului (funcționarilor) băncii implicaţi în activitatea de creditare trebuie să fie determinate 
de regulamente interne, aprobate în modul stabilit, în care să fie reflectate şi definite clar obligaţiunile şi 
responsabilităţile acestora. 

Conform p.3.5 din regulamentul menționat, în procesul de aprobare, dreptul de a lua decizii cu privire la 
cererile de acordare a creditelor se atribuie unui comitet special de credit, compus dintr-un anumit număr de 
membri, dar nu mai puţin de 3 persoane. Orice tranzacţie (contract) de credit poate fi încheiată numai cu avizul 
a cel puţin 3 persoane răspunzătoare din cadrul instituţiei bancare. 

Acordarea creditelor este reglementată şi de Regulamentul cu privire la creditele mari, nr.3/09, aprobat 
prin hotărârea Consiliului de Administraţie al BNM din 01.12.1995 (MO nr.70 din 14.12.1995). 

Dispoziţia art.239 CP este de blanchetă şi în acest sens la constatarea faptei infracţionale urmează să se 
stabilească şi să se stipuleze concret în actele juridice ale organului de urmărire penală ori instanţă de judecată - 
regulile de creditare care au fost încălcate de funcţionarul instituţiei bancare. 

4. Latura obiectivă a infracţiunii prevăzute de art.239 CP prevede ca încălcarea intenționată a regulilor de 
creditare să cauzeze neapărat instituţiei financiare ce acordă creditul o daună materială în proporţii mari (în 
sumă ce depăşeşte 500 de unităţi convenţionale de amendă la momentul săvârşirii infracţiunii). Daună poate fi 
considerat rezultatul neobţinerii profitului scontat prin neplata dobânzilor, prin nerambursarea în termenele 
stabilite a creditului eliberat ori prin neprimirea altor plăţi stipulate în contractul de credit. 

5. Latura subiectivă. Infracţiunea de încălcare a regulilor de creditare se săvârşeşte numai prin intenţie 
directă şi indirectă (a se vedea comentariul de la art.17, 19 CP). 

6. Subiect nemijlocit al acestei infracțiuni poate fi o persoană sau mai multe persoane fizice pasibile de 
răspundere penală, care la momentul săvârşirii faptei au atins vârsta de 16 ani şi care sunt salariate, conform 
contractelor de muncă ale instituţiei bancare ce a eliberat creditul, de competenţa cărora ţine adoptarea hotărârii 
respective. 

În cazul în care salariatul (funcţionarul) băncii este persoană cu funcţii de răspundere poate avea loc 
concurs de infracțiuni prevăzute de art.239 şi de una sau mai multe infracţiuni prevăzute de cap.XV şi XVI CP. 

7. Alin.2 art.239 CP stipulează situaţiile agravante prin care se încalcă regulile de creditare: 

a) dacă acţiunile prevăzute de alin.l au cauzat instituţiei financiare (băncii ori filialei acesteia) daune în 
proporţii deosebit de mari, deci daune care la momentul săvârşirii infracţiunii depăşesc suma de 1500 unităţi 
convenţionale de amendă; 

b) dacă încălcarea intenţionată a regulilor de creditare la acordarea creditului au condus la insolvabilitatea 
instituţiei financiare. 

Procedura de declarare a instituţiilor financiare ca insolvabile este reglementată de Legea insolvabilităţii 
nr.632-XV din 14.11.2001 (MO nr.139-140 din 15.11.2001); pentru existenţa infracţiunii prevăzute de lit.b) 
alin.2 urmează ca în privinţa instanţei financiare să fie pornită în modul prevăzut de lege procedura 
insolvabilităţii. 

Articolul 240. UTILIZAREA CONTRAR  DESTINAȚIEI A MIJLOACELOR DIN 
ÎMPRUMUTURILE INTERNE SAU EXTERNE GARANTATE DE STAT 

(1) Utilizarea contrar destinaţiei a mijloacelor din împrumuturile interne sau externe garantate de Stat, 
dacă aceasta a cauzat daune în proporții mari, 


se pedepseşte cu amendă in mărime de la 150 la 300 unităţi convenţionale sau cu închisoare de până la 
2 ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

(0) Aceeaşi acţiune: 

d) săvârşită repetat; 

b) săvârşită de două sau mai multe persoane; 

c) soldată cu daune în proporţii deosebit de mari 

se pedepseşte cu amendă în mărime de la 300 la 700 unităţi convenţionale sau cu închisoare de la 2 la 5 
ani, iar persoana juridică se pedepseşte cu amendă în mărime de la 3000 la 6000 unităţi convenţionale cu 
privarea de dreptul de a exercita o anumită activitate sau cu lichidarea întreprinderii. 

[Art.240 completat prin Legea nr.211-XV din 29.05.03, în vigoare din 12.06.03] 

1. Pericolul social al infracţiunii reiese din daunele cauzate sistemului financiar al statului. În esență, în 
scopul autorizării contractării de împrumuturi de stat şi al acordării de garanţii de stat pentru împrumuturi în 
temeiul acordurilor încheiate şi administrate de către MF al RM, a fost adoptată la 18 iulie 1996 Legea privind 
datoria de stat şi garanţiile de stat nr.943-XIII (MO nr.75-76/715 din 21 noiembrie 1996). 

2. Obiectul nemijlocit al infracțiunii îl formează relaţiile sociale, a căror existenţă şi desfăşurare normală 
este condiţionată de asigurarea sistemului financiar al statului. Obiectul material îl constituie mijloacele băneşti, 
hârtiile de valoare, utilajele, care formează categoria împrumuturilor. 

3. Plafoanele datoriei de stat, inclusiv ale datoriei de stat interne şi datoriei de stat externe, precum şi 
plafoanele garanţiilor de stat pentru împrumuturi la un moment dat, inclusiv suspendarea procesului de acordare 
a garanţiilor de stat pentru împrumuturi externe, se stabilesc în legea bugetară anuală. 

4. Contract (acord) de garanţie este contractul (acordul) încheiat între MF şi o instituţie creditoare în 
vederea efectuării unei anumite plăţi în condiţiile specificate. 

Contract (acord) de împrumut este contractul (acordul) prin care debitorul obţine mijloace băneşti de la un 
creditor şi acceptă să ramburseze suma principală şi să plătească dobânda aferentă în termenele convenite. 

5. Beneficiarii de mijloace din împrumuturile de stat sau de garanţii de stat pentru împrumuturi sunt 
obligaţi a utiliza şi rambursa aceste mijloace în conformitate cu contractele încheiate cu MF. În caz de utilizare 
a mijloacelor contrar destinaţiei sau de nerambursare în termen, împotriva beneficiarilor se aplică sancțiunile 
prevăzute de legislaţia în vigoare (inclusiv legea penală) şi de contractele încheiate. 

6. Datoria de stat internă are ca instrument generator, printre altele, şi împrumuturile contractate de la 
BNM şi de la instituţiile financiare din RM. Astfel, Guvernul, în persoana MF, se autorizează să contracteze 
împrumuturi de la BNM şi de la instituţiile financiare din RM, în limitele generale ale plafoanelor, prevăzute în 
legea bugetară anuală şi conform criteriilor stabilite în Legea cu privire la Banca Naţională a Moldovei nr.548- 
XIII din 21 iulie 1995 (MO nr.56-57/624 din 12 octombrie 1995). Mijloacele în monedă naţională obţinute din 
împrumuturile de stat interne, contractate de MF în limitele plafoanelor stabilite de legea bugetară anuală, se 
utilizează pentru: acoperirea deficitului bugetului de stat; stingerea datoriei de stat interne, contractate anterior; 
acoperirea decalajului de casă în bugetul de stat; importul de materie primă, resurse energetice şi de alte 
produse; acoperirea cheltuielilor rezultate din emiterea împrumuturilor de stat interne; finanţarea proiectelor de 
investiţii. 

7. Datoria de stat externă poate avea ca instrument generator şi împrumuturile de la guvernele altor state, 
de la agenţiile guvernelor altor state; împrumuturile de la instituţii financiare străine, organizaţii financiare 
internaţionale; alte împrumuturi bilaterale sau multilaterale. Aceste prevederi nu pot fi aplicate în cazul 
procurării de valută şi al efectuării altor tranzacţii între BNM şi FMI. Mijloacele obţinute din împrumuturile de 
stat externe se utilizează pentru: acoperirea deficitului bugetului de stat; susţinerea balanței de plăţi; finanţarea 
proiectelor de investiţii pentru dezvoltarea domeniilor prioritare ale economiei; importul de materie primă, 
resurse energetice şi de alte produse; onorarea obligațiunilor asumate prin acordarea garanţiilor de stat pentru 
împrumuturi; serviciul, refinanţarea şi reachiziționarea datoriei contractate anterior; finanţarea cheltuielilor 
legate de lichidarea consecinţelor calamităţilor naturale şi de alte situaţii extraordinare; finanţarea cheltuielilor 
rezonabile legate de contractarea datoriei de stat externe. 

Ulterior sunt stabilite scopurile utilizării mijloacelor din împrumuturile de stat pentru fiecare 
compartiment aparte. 

8. În baza art.126 CP prin daună de proporţii mari se înţelege dauna ce depăşeşte de cinci sute de ori 
mărimea unităţii convenţionale. 

9. Raportul de cauzalitate între elementul material şi dauna cauzată constituie un semn obligatoriu pentru 
existenţa răspunderii penale. 

10. Conţinutul normativ este aderat la categoria celor materiale, adică infracţiunea se consideră consumată 
din momentul cauzării unei daune în proporții mari. 


11. Latura subiectivă a acestei infracţiuni se manifestă prin vinovăţie în forma intenției directe. 

12. Subiect al infracțiunii poate fi atât persoana fizică (responsabilă, vârsta de 16 ani), cât şi persoana 
juridică (care practică activitate de antreprenoriat). În esenţă, calitatea specială a persoanei fizice este 
determinată de posibilitatea încheierii unui contract (acord) de împrumut şi de utilizarea lui conform destinaţiei. 

13. Pornind de la art.31, în sensul art.240 alin.2 lit.a) CP, se consideră repetare săvârşirea a două sau mai 
multor infracțiuni prevăzute de art.240 alin.l CP, cu condiţia că persoana nu a fost condamnată pentru vreuna 
din ele şi răspunde pentru întreg concursul de infracţiuni în cazul în care nu au expirat termenele de prescripţie. 

14. Săvăârşirea infracțiunii de către două sau mai multe persoane presupune situaţia în care aspectul 
obiectiv al incriminării este desfăşurat de către mai multe persoane în comun, cel puţin două dintre care sunt 
descrise prin prisma semnelor subiectului infracţiunii prevăzute de art.240 CP. Cu alte cuvinte, apare situația 
incriminării unei participaţii simple (art.44 CP). 

15. În baza art.126 CP, prin daună în proporţii deosebit de mari se înţelege dauna ce depăşeşte de o mie 
cinci sute de ori mărimea unităţii convenţionale. 

Articolul 241. PRACTICAREA ILEGALĂ A ACTIVITĂŢII DE ÎNTREPRINZĂTOR 

(1) Practicarea ilegală a activităţii de întreprinzător, soldată cu obținerea unui profit în proporții mari, 

se pedepseşte cu amendă în mărime de până la 500 unităţi convenţionale sau cu muncă neremunerată 
în folosul comunităţii de până la 200 de ore, iar persoana juridică se pedepseşte cu amendă în mărime de la 
1000 la 3000 unităţi convenţionale cu privarea de dreptul de a exercita o anumită activitate. 

(2) Aceeaşi acțiune săvârşită: 

a) repetat; 

b) de două sau mai multe persoane; 

c) cu folosirea situaţiei de serviciu; 

d) de un grup criminal organizat sau de o organizaţie criminală; 

e) în proporţii deosebit de mari; 

P cu obţinerea unui profit în proporţii deosebit de mari 

se pedepseşte cu amendă în mărime de la 500 la 1000 unităţi convenţionale sau cu închisoare de până 
la 2 ani, iar persoana juridică se pedepseşte cu amendă în mărime de la 3000 la 6000 unităţi convenţionale 
cu privarea de dreptul de a exercita o anumită activitate sau cu lichidarea întreprinderii. 

[Art.241 completat prin Legea nr.211-XV din 29.05.03, în vigoare din 12.06.03] 

1. Obiectul nemijlocit al infracţiunii îl formează relaţiile sociale din domeniul antreprenoriatului. 

2. Prin desfăşurarea ilegală a activităţii de întreprinzător se înţelege: desfăşurarea activităţii de 
întreprinzător fără înregistrarea (reînregistrarea) la organele autorizate; desfăşurarea unor genuri de activitate 
interzise de legislaţie; desfăşurarea activității de întreprinzător prin intermediul filialelor, reprezentanţelor, 
sucursalelor, secțiilor, magazinelor, depozitelor, unităților comerciale şi altor unităţi neînregistrate în modul 
stabilit de legislație; desfăşurarea activităţii de întreprinzător fără utilizarea mărcilor comerciale şi de fabrică şi 
fără indicarea în documente a codurilor fiscale, în cazul în care folosirea sau indicarea lor este prevăzută de 
legislaţie, ori desfăşurarea acestei activităţi cu utilizarea unor coduri fiscale străine sau plastografiate (art.125 
CP). 

3. Relaţiile de antreprenoriat, indiferent de forma de proprietate şi genul de activitate, sunt reglementate de 
Legea cu privire la antreprenoriat şi întreprinderi nr.845-XIl din 3 ianuarie 1992 (M nr.2/33 din 28 februarie 
1994), de legislaţia civilă şi de alte legi. Particularităţile activităţii de antreprenoriat practicate de către 
persoanele juridice şi persoanele fizice străine sunt reglementate de asemenea de legislația privind investiţiile 
străine. Relaţiile în care una dintre părți este persoană Juridică sau persoană fizică străină sunt reglementate în 
temeiul condiţiilor acordului internaţional, dacă acestea se deosebesc de normele stabilite de legislaţia autohtonă 
privind antreprenoriatul. 

4. Legea cu privire la antreprenoriat şi întreprinderi stipulează (art.1) că "antreprenoriatul este activitatea 
de fabricare a producţiei, executare a lucrărilor şi prestare a serviciilor, desfăşurată de cetăţeni şi de asociaţiile 
acestora în mod independent, din proprie inițiativă, în numele lor, pe riscul propriu şi sub răspunderea lor 
patrimonială cu scopul de a-şi asigura o sursă permanentă de venituri”. Munca efectuată conform contractului 
(acordului) de muncă încheiat nu este considerată antreprenoriat. 

5. Potrivit art.27 al Legii cu privire la antreprenoriat şi întreprinderi, întreprinzătorul este obligat să 
înregistreze întreprinderea, filialele şi reprezentanţele, înființate de către acesta pe teritoriul RM, până la 
începerea activităţii lor economice, în conformitate cu Legea nr.1265-XIV din 5 octombrie 2000 Cu privire la 
înregistrarea de stat a întreprinderilor şi organizaţiilor (MO nr.31-34/109 din 22 martie 2001). Întreprinderea 
se înregistrează de CÎS a DTI la locul unde se află sediul întreprinderii, precum şi în mod obligatoriu la organul 
fiscal pentru a 1 se atribui codul fiscal în conformitate cu legislaţia în vigoare. Modificările din documentele de 


constituire care nu sunt înregistrate în modul stabilit de Legea cu privire la antreprenoriat şi întreprinderi se 
consideră nevalabile, iar relațiile juridice care au apărut ca urmare a acestor modificări pot fi declarate nule. 

6. Întreprinderea este în drept să practice orice genuri de activitate, cu excepţia celor interzise de lege 
(art.10 al legii). Ea are dreptul să practice anumite genuri de activitate, determinate de legislaţie, numai după ce 
a obţinut licenţa de stat pentru genul respectiv de activitate. Licenţele de stat se eliberează de către Camera de 
Licenţiere sau de alte autorităţi publice. 

Licenţa constituie un act oficial, eliberat de autoritatea pentru licenţiere, ce atestă dreptul titularului de 
licenţă de a desfăşura, pentru o perioadă de timp determinată, genul de activitate indicat în aceasta, cu 
respectarea obligatorie a condiţiilor de licenţiere (art.2 al Legii privind licențierea unor genuri de activitate 
nr.451-XV din 30 iulie 2001 - MO nr.108-109/836 din 6 septembrie 2001). 

7. Activitatea, care este de la bun început ilegală în ceea ce priveşte conţinutul acesteia, spre exemplu 
prostituţia, nu este supusă înregistrării şi nu este considerată activitate de întreprinzător. Răspunderea pentru 
aceste fapte apare în baza altor conţinuturi normative. 

8. Întreprinderea are dreptul de constituire a filialelor şi reprezentanţelor cu drept de a deschide 
subconturi. 

Filială se consideră subdiviziunea separată a întreprinderii, care este situată în altă parte şi exercită unele 
din atribuţiile acesteia. 

Reprezentanţă se consideră subdiviziunea separată a întreprinderii, situată în altă parte şi care apără şi 
reprezintă interesele întreprinderii, încheie, în numele acesteia, tranzacţii şi înfăptuieşte alte acţiuni de drept. 

Filialele şi reprezentanţele întreprinderii îşi desfăşoară activitatea sub firma întreprinderii. Pentru fiecare 
filială sau altă subdiviziune separată (reprezentanţă, sucursală, secţie, magazin, depozit, unitate comercială etc.) 
a titularului de licenţă, în care va fi efectuată activitatea pe baza licenţei obţinute, titularului de licenţă i se 
eliberează copii autorizate de pe aceasta. Copiile confirmă dreptul filialei sau ale altei subdiviziuni separate de a 
desfăşura activităţi pe baza licenţei obţinute. În cazul în care titularul de licenţă creează o nouă filială sau o altă 
subdiviziune separată, care va desfăşura activităţi conform licenţei obținute, titularul este obligat să depună la 
cameră o cerere referitoare la eliberarea unei copii de pe licenţă, precum şi alte documente prevăzute expres de 
legislaţia în vigoare. 

9. Marca comercială constituie cartea de vizită a produsului. Ea se consideră un indiciu original în formă 
grafică, denumire, o deosebită îmbinare de litere şi cuvinte, care permit a deosebi acelaşi tip de marfă produsă 
de diferiți producători. Informaţia adusă consumatorului privind produsele oferite se realizează prin elemente de 
identificare ale acestora, care se înscriu - după caz - pe produs, etichetă, ambalaj de vânzare sau în documentele 
de însoţire a mărfii. 

Producătorul este obligat să aplice pe produsele fabricate marca fabricii şi emblema comercială, cu 
excepția cazurilor prevăzute de legislaţie. 

Marca fabricii include denumirea produsului, producătorul, adresa, numărul de telefon şi faxul, standardul 
ori altă documentaţie tehnico-normativă cu care sunt conforme produsele fabricate. La înregistrarea mărcii 
comerciale se eliberează un certificat care atestă prioritatea ei în privința mărfii indicate. 

Dreptul la folosirea emblemei comerciale poate fi transmis în cazul cesiunii emblemei comerciale şi a 
licenţei ei unei alte persoane. 

10. În baza art.27 alin.3 al Legii cu privire la antreprenoriat şi întreprinderi, întreprinderea se 
înregistrează în mod obligatoriu la organul fiscal pentru a i se atribui codul fiscal în conformitate cu legislaţia în 
vigoare. 

Atribuirea codului fiscal se efectuează de către IFS în baza "Cererii de atribuire a codului fiscal". Forma şi 
conţinutul cererii depinde de categoriile persoanelor cărora li se atribuie codul fiscal. 

Codul fiscal prezintă un număr unic utilizat în scopuri fiscale. Drept cod fiscal, potrivit Regulamentului 
MF nr.9 din 28 iunie 2001 Cu privire la atribuirea codului fiscal (MO nr.94-96 din 10 august 2001), pentru 
cetăţeanul RM poate fi utilizat numărul de identitate al cetăţeanului din Registrul de stat al populaţiei RM. 
Pentru persoanele care nu au buletine de identitate codul fiscal se formează din seria şi numărul paşaportului, iar 
dacă ele nu dispun nici de paşaport - din seria şi numărul adeverinţei de naştere. Codul fiscal al cetăţeanului 
străin sau apatridului poate fi similar cu numărul documentului ce-i atestă identitatea. Codul fiscal atribuit 
persoanei este trecut în RFS. 

Prin coduri fiscale plastografiate se înţeleg codurile fiscale falsificate. Străin se consideră codul fiscal 
înregistrat pe numele altei persoane şi care n-a fost cesionat printr-un contract licenţiat. 

11. Problema vizând posibilitatea recunoaşterii activităţii de întreprinzător se soluţionează în fiecare caz 
concret în funcţie de continuitatea şi intensitatea actelor săvârşite, de profitul obținut şi de alți factori. Nu este 
considerată activitate de întreprinzător activitatea care constă în acordarea de servicii întâmplător, în semn de 
răsplată vizând reparația automobilelor persoanelor cunoscute. 


12. Caracterul prejudiciabil al infracțiunii vizând desfăşurarea activităţii ilegale de întreprinzător există 
numai în funcție de consecinţa infracțională necesară a fi determinată potrivit art.241 CP - obţinerea unui profit 
în proporții mari (art.126 CP). 

Prin profit se înţelege un câştig, beneficiu, plusvaloarea obţinută. Cu alte cuvinte, venitul adus de capitalul 
utilizat într-o întreprindere, reprezentând diferenţa dintre încasările efective şi totalul cheltuielilor aferente, este 
profit. 

13. Raportul de cauzalitate constituie un semn obligatoriu pentru existenţa răspunderii penale 

14. Conţinutul normativ este aderat la categoria celor materiale, adică infracţiunea se consideră consumată 
din momentul obţinerii unui profit în proporţii mari. 

15. Latura subiectivă a acestei infracțiuni apare în forma vinovăţiei intenţionate (intenţie directă). Scopul 
este de profit. 

16. În baza Legii cu privire la antreprenoriat şi întreprinderi, antreprenor poate fi: orice cetăţean al RM 
care nu este îngrădit în drepturi în modul stabilit de legislaţia în vigoare; un cetățean străin sau apatrid, în 
conformitate cu legislaţia în vigoare; un grup de cetăţeni sau de apatrizi (un grup de parteneri) din care se 
constituie antreprenorul colectiv; orice persoană Juridică sau fizică în conformitate cu scopurile sale principale 
şi cu legislația. 

Potrivit art.21 CP, la răspundere penală sunt atrase persoana fizică şi persoana juridică. Persoana fizică 
trebuie să posede în mod obligatoriu semnul responsabilităţii şi vârstei de 16 ani (subiect general - în cazul 
neînregistrării activităţii de antreprenoriat realizate, precum şi subiect special - în cazul desfăşurării unei 
activități de întreprinzător legale, dar în privinţa unui gen de activitate fără licenţa respectivă). 

17. Repetarea infracţiunii - a se vedea art.31 CP. 

18. Săvăârşirea infracţiunii de două sau mai multe persoane - a se vedea comentariul la art.240 p.7 CP. 

19. Săvârşirea infracţiunii cu folosirea situaţiei de serviciu presupune cazul aplicării acesteia anume la 
săvârşirea acestor acte criminale. Dacă persoana cu funcții de răspundere a falsificat nişte acte oficiale, este 
vorba despre existenţa unui concurs de infracțiuni prevăzut de art.241 şi 332 CP. 

20. În baza art.46 CP grupul criminal organizat este o reuniune stabilă de persoane care s-au organizat în 
prealabil pentru a comite una sau mai multe infracţiuni. 

Art.47 CP defineşte organizația criminală ca o reuniune de grupuri criminale organizate într-o comunitate 
stabilă, a cărei activitate se întemeiază pe diviziune, între membrii organizației şi structurile ei, a funcțiilor de 
administrare, asigurare şi executare a intenţiilor criminale ale organizaţiei în scopul de a influenţa activitatea 
economică şi de altă natură a persoanelor fizice şi juridice sau de a le controla, în alte forme, în vederea 
obţinerii de avantaje şi realizării de interese economice, financiare sau politice. 

21. În baza CP, prin practicarea ilegală a activităţii de întreprinzător în proporţii deosebit de mari trebuie 
înţeleasă activitatea realizată în mărime ce depăşeşte de o mie cinci sute de ori mărimea unităţii convenţionale. 
Incriminarea acestei modalități agravante are loc doar în cazul obţinerii unui profit în proporţii mari drept 

22. Specific pentru săvârşirea infracţiunii cu obţinerea unui profit în proporții deosebit de mari, spre 
deosebire de cea stipulată la lit.e) a acestui alineat, este faptul determinării nu a proporției de realizare a 

Articolul 242. PSEUDOACTIVITATEA DE ÎNTREPRINZĂTOR 

Pseudoactivitatea de întreprinzător, adică crearea de întreprinderi fără intenţia de a desfăşura 
activitatea de întreprinzător sau bancară pentru acoperirea genurilor activităţii de întreprinzător ilicite, dacă 
aceasta a cauzat daune în proporţii mari, 

se pedepseşte cu amendă în mărime de la 200 la 500 unităţi convenţionale sau cu închisoare de până la 
3 ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

[Art.242 completat prin Legea nr.211-XV din 29.05.03, în vigoare din 12.06.03] 

1. Obiectul nemijlocit al infracţiunii îl constituie relaţiile sociale, a căror existenţă şi desfăşurare sunt 
condiţionate de realizarea normală a activităţii de întreprinzător, adică de activitatea de producţie, financiară şi 
de altă natură desfăşurată de către întreprinderi în baza legii. 

2. Procedura creării întreprinderilor, altor instituţii de antreprenoriat trebuie înţeleasă ca o activitate care în 
mod obligatoriu include înregistrarea acestora în conformitate cu Legea cu privire la antreprenoriat şi 
întreprinderi. Încălcarea însă a ordinii de înregistrare a întreprinderii sau eschivarea de la aceasta formează 
componenţa infracţiunii prevăzute de art.241 CP. 

3. Crearea de întreprinderi fără intenţia de a desfăşura activitatea de întreprinzător sau bancară 
presupune crearea întreprinderii fără intenția de a realiza actele prevăzute de documentele de constituire 
(statutul organizației, contractul de constituire). Lipsa intenţiei de a desfăşura activitatea de întreprinzător sau 


bancară se exprimă în neîndeplinirea obligaţiunilor prevăzute în actele de constituire a întreprinderii, în timpul 
necesar şi suficient pentru realizarea acestor obligaţiuni. Dacă a fost obținut un credit ilegal în urma 
pseudoactivităţii de întreprinzător, fapta trebuie calificată în baza unui concurs de infracţiuni prescris de art.238 
şi 242 CP. 

4. Consecința prejudiciabilă a infracţiunii constă în cauzarea unei daune în proporţii mari (art.126 CP). 
Dauna mare poate consta atât în dauna reală cauzată, cât şi în venitul posibil. Aprecierea daunei trebuie se 
întemeieze pe circumstanţele concrete ale faptei singulare. 

5. Raportul de cauzalitate între elementul material al infracțiunii şi consecinţa prejudiciabilă se impune ca 
un semn obligatoriu. 

6. Specificul structurii laturii obiective a infracțiunii determină prezenţa unei componenţe materiale. 
Infracţiunea se consideră consumată din momentul cauzării unei daune în proporţii mari cetăţenilor, 
organizaţiilor sau statului. 

7. Latura subiectivă a infracţiunii se manifestă prin vinovăţie intenționată în forma intenţiei directe. 
Scopul pseudoactivităţii de întreprinzător este acoperirea genurilor activităţii de întreprinzător ilicite, ceea ce ar 
însemna realizarea în numele întreprinderii a unor tranzacţii fictive, constituind acoperirea pentru realizarea 
acestor genuri de activitate, care sunt penal condamnabile, formează componenţa contravenţiei administrative 
sau a altei acţiuni interzise de legislaţia în vigoare. 

8. Subiectul infracţiunii este persoana fizică responsabilă, ajunsă la vârsta de 16 ani, care a săvârşit 
anumite acţiuni ce au determinat crearea întreprinderii în scopul acoperirii genurilor activităţii de întreprinzător 
ilicite. El nu este limitat la participanţii juridici ai întreprinderilor, deoarece nu rareori ultimii nici nu sunt 
informaţi despre caracterul ilegal al acţiunilor săvârşite de ei, desfăşurate în coordonare cu conducătorii de fapt 
ai întreprinderii. Ca subiect poate fi şi persoana juridică în cazurile stipulate de art.21 CP. 

Articolul 243. SPĂLAREA BANILOR 

(1) Săvârşirea acţiunilor orientate fie spre atribuirea unui aspect legal sursei şi provenienţei 
mijloacelor băneşti, a bunurilor sau a veniturilor obținute ilicit în urma Săvârşirii infracţiunilor, fie spre 
tăinuirea, deghizarea sau denaturarea informaţiei privind natura, originea, mişcarea, plasarea sau 
apartenenţa acestor mijloace băneşti, bunuri sau venituri, despre care persoana ştie că provin din activitate 
infracţională; dobândirea, posesia sau utilizarea de bunuri, cunoscând că acestea provin din săvârşirea unei 
infracţiuni, participarea la orice asociere, înţelegere, complicitatea prin ajutor Sau Sfaturi în vederea 
comiterii acţiunilor în cauză 

se pedepsesc cu amendă în mărime de la 500 la 1.000 unităţi convenţionale sau cu închisoare de până 
la 5 ani, în ambele cazuri cu (Sau fără) privarea de dreptul de a ocupa anumite funcţii sau de a exercita o 
anumită activitate pe un termen de la 2 la 5 ani. 

(0) Aceleaşi acţiuni săvârşite: 

a) repetat; 

b) de două sau mai multe persoane; 

c) cu folosirea situaţiei de serviciu 

se pedepsesc cu amendă în mărime de la 1.000 la 5.000 unităţi convenţionale sau cu închisoare de la 4 
la 7 ani. 

(3) Acţiunile prevăzute la alin.(1) sau (2), săvârşite: 

a) de un grup criminal organizat sau de o organizaţie criminală; 

b) în proporții mari, 

se pedepsesc cu închisoare de la 5 la 10 ani. 

[Art.243 modificat prin Legea nr.353-XV din 31.07.2003] 

1. Instituirea normei penale în CP a fost dictată de necesitatea de armonizare a legislaţiei naţionale cu 
legislaţia internațională, în scopul prevenirii şi combaterii spălării banilor. 

Obiectul infracţiunii îl formează relaţiile sociale care asigură desfăşurarea normală a activităţii economice, 
precum şi a funcţionării sistemului financiar-bancar. 

Noţiunea de | a banilor este definită în articolul 3 al Legii nr.633-XV cu privire la prevenirea şi 
combaterea spălării lor (MO nr.139-140 din 15.11.2001) prin acţiuni premeditate, orientate fie spre 
atribuirea unui aspect legal sursei şi provenienţei mijloacelor băneşti, a bunurilor sau a veniturilor obţinute ilicit 
în urma săvârşirii infracţiunilor, fie spre tăinuirea, deghizarea (camuflarea) sau denaturarea informaţiei privind 
natura, originea, mişcarea, plasarea sau apartenenţa acestor mijloace băneşti, bunuri sau venituri, despre care 
persoana ştie că constituie venituri provenite din activitate infracţională, fie spre dobândirea, posesia sau 
utilizarea de bunuri de care se ştie că provin din săvârşirea unei infracțiuni, fie spre participarea la orice 
asociere, înţelegere, complicitate prin ajutor sau sfaturi în vederea comiterii acţiunilor în cauză. 


2. Din contextul noţiunii de spălare a banilor şi al sensului dispoziţiei art.243 CP, aceştia trebuie să 
provină din rezultatul unei activităţi infracționale. 

Domeniul activităţii infracţionale în urma căreia au provenit banii ori bunurile nu au însemnătate la 
formarea laturii obiective a infracţiunii de spălare a banilor. Printre acestea sunt infracțiunile de sustragere a 
avutului proprietarului, de falsificare a monedelor şi a altor valori, încălcarea regulilor de creditare, de bancrută 
frauduloasă, de trafic cu stupefiante ori cu fiinţe umane, contrabanda, infracţiuni din domeniul corupţiei active 
şi pasive ş. a. De regulă, în asemenea cazuri, va avea loc concursul uneia sau a mai multor infracțiuni din cele 


menţionate cu infracțiunea de a banilor. 
3. Acţiunile de spălare a lor se săvârşesc prin intermediul diferitelor organizaţii şi persoane juridice 
sau fizice: 


a) băncile, sucursalele băncilor străine, alte instituţii financiare şi filiale ale acestora; 

b) burse de valori, alte burse, fonduri de investiţii, companii de asigurare, fiduciare, oficii comerciale de 
dealeri şi brokeri, alte instituţii care execută operaţiuni de primire, transmitere, înstrăinare, transport, transfer, 
schimb sau păstrare a mijloacelor financiare sau a bunurilor; instituţii care legitimează ori înregistrează dreptul 
de proprietate; organe ce acordă asistenţă juridică, notarială, contabilă, financiar-bancară şi orice alte persoane 
fizice şi juridice care încheie tranzacţii în afara sistemului financiar-bancar; 

c) cazinouri, localuri de odihnă înzestrate cu aparate pentru jocuri de noroc, instituţii care organizează şi 
desfăşoară loterii sau jocuri de noroc. 

4. Prin venituri obținute ilicit se au în vedere mijloace financiare în monedă naţională sau străină, bunuri, 
drepturi patrimoniale, obiecte ale proprietăţii intelectuale, obiecte ale proprietăţii de altă natură, prevăzute de 
legislaţia civilă, obţinute în urma activităţii infracţionale. 

5. Prin atribuirea unui aspect legal sursei şi provenienţei mijloacelor băneşti se înţeleg tranzacţiile şi alte 
acţiuni ale persoanelor juridice sau fizice cu mijloacele financiare sau bunuri, indiferent de forma de proprietate 
a persoanei şi de metoda de efectuare a operaţiunilor, având drept scop transmiterea dreptului de proprietate, 
inclusiv: 

a) importul, exportul din RM; 

b) efectuarea de transferuri băneşti prin intermediul mandatelor poştale internaţionale; 

c) primirea şi acordarea de credite financiare; 

d) transferul diferitelor dobânzi, dividende şi al altor venituri obţinute în urma efectuării depunerilor, 
investiţiilor, acordării creditelor şi efectuării altor operaţiuni legate de circulaţia capitalului, a sumelor destinate 
achitării salariilor, pensiilor; 

e) depuneri în capitalul social al organizaţiei în scopul obţinerii veniturilor şi a dreptului de participare la 
administrarea organizaţiei; 

f) achiziţionarea valorilor mobiliare; 

g) transferuri în scopul obţinerii dreptului de proprietate asupra bunurilor mobiliare şi imobiliare. 

6. Mijloace băneşti pot fi valuta naţională şi cea străină, titlurile sau hârtiile de valoare, cecurile şi 
certificatele de depozit sau de depunător, libretele de economii, depunerile pe cartele electronice de creditare şi 
alte documente de primire, înstrăinare, transferare, schimb sau păstrare a acestora, care certifică dreptul de 
proprietate şi pot fi utilizate numai la prezentare. 

7. Bunuri pot fi orice valori materiale, mobiliare sau imobiliare, precum şi acte juridice care certifică 
dreptul de proprietate asupra acestora. 

8. Acţiunile de făinuire, deghizare, denaturare desemnează un ansamblu de fapte concrete prin care 
subiectul infracţiunii de spălare a banilor conferă ori încearcă să confere unui bun, rezultat din săvârşirea 
activităţii infracţionale, apartenenţa de legalitate, respectiv, faptul că bunul sau valoarea respectivă a fost 
dobândită în urma unor afaceri şi operaţiuni legale. 

Aceste acțiuni se pot materializa prin întocmirea în urma obţinerii de către subiect a documentelor false 
privind proveniența, apartenenţa, dispoziţia şi mişcarea proprietății, bunului (întocmirea de facturi false, 
documente de transport fictive, firme-paravan, contracte fictive etc.). 

Acțiunea de dobândire înseamnă deținerea de către persoană, cu orice titlu, a bunului despre care ştie că 
provine din săvârşirea unei infracțiuni. 

Posesia sau utilizarea desemnează fapta unei persoane de a se bucura de un bun, de a-l folosi, de a 
întrebuința un timp limitat sau nelimitat acest bun despre care ştie că provine din activitate infracțională. 

Prin asociere se are în vedere activitatea prin care se constituie un nucleu (un grup) sau o structură cu 
scopul de a săvârşi infracţiunea de spălare a banilor. Participarea presupune faptul că asocierea (grupul) există 
şi persoana manifestă voinţa de a face parte din nucleu sau structură. 


9. Latura subiectivă a infracțiunii de spălare a banilor constă în vinovăţie sub forma intenţiei directe, 
întrucât subiectul înfăptuieşte acţiuni concrete, cunoscând că bunurile (banii) sunt un rezultat al săvârşirii de 
infracțiuni. 

10. Subiect al infracțiunii poate fi orice persoană care a atins vârsta de 16 ani în cazul săvârşirii acţiunilor 
prevăzute de alin.1 art.243. În cazul săvârșirii acţiunilor prevăzute de alin.2 şi 3, subiect poate fi orice persoană 
care a atins vârsta de 14 ani. 

În conformitate cu art.21 al prezentului cod, subiect al infracţiunii de spălare a banilor poate fi şi persoana 
juridică care desfăşoară activitate de întreprinzător (a se vedea comentariul de la art.21). 

11. Alin.2 şi 3 stabilesc circumstanţe agravante ale acţiunilor de spălare a banilor. 

Prin repetat se înţeleg faptele prevăzute de alin.1 săvârşite încă o dată sau de mai multe ori cu condiţia că 
subiectul nu a fost condamnat pentru primele acţiuni. 

Infracţiunea de spălare a banilor se poate manifesta şi prin acţiuni caracteristice infracțiunilor prelungite, 
când subiectul urmăreşte o intenţie unică de a spăla o sumă respectivă şi în acest scop întreprinde mai multe 
acţiuni infracţionale identice care în ansamblu alcătuiesc o singură infracţiune. 

12. Referitor la săvârşirea infracțiunilor de spălare a banilor de către două sau mai multe persoane a se 
vedea comentariul de la art.44, 45 CP. 

13. Având în vedere că spălarea banilor în cele mai multe cazuri se înfăptuieşte printr-un complex de 
operaţiuni financiare (transferuri, tranzacţii) şi prin intermediul persoanelor juridice - organizaţii cu drept de a 
executa operațiuni financiare (menţionate în pct.3 al comentariului), ca subiecţi ai infracțiunii pot fi implicaţi 
angajaţii din cadrul acestor organizaţii, care, efectuând acţiunile respective, folosesc situaţia lor de serviciu. În 
asemenea cazuri acţiunile lor sunt cuprinse în alin.2 lit.c) art.243. Practica demonstrează că pot fi subiecţi ai 
infracţiunii de spălare a banilor atât autorii infracţiunilor prin care au fost dobândite mijloacele băneşti sau alte 
valori, contrabandişti, traficanţi de droguri, de fiinţe umane, arme, muniții, substanţe explozive, participanţi ai 
jocurilor de noroc, proxeneţi, hoţi, corupţioneri etc., cât şi angajaţi ai persoanelor juridice. În asemenea cazuri 
infracțiunea se săvârşeşte prin participaţie şi urmează a se încadra şi conform lit.b) alin.2. 

În cazul în care subiectul infracţiunii ca angajat al organizaţiei este şi persoană cu funcţii de răspundere, 
poate avea loc şi un concurs de infracţiuni de spălare a banilor şi infracţiune săvârşită de o persoană cu funcţie 
de răspundere, prevăzută de cap.XV CP. 

14. Acţiunile de spălare a banilor, prevăzute la alin.3 litera a), se consideră săvârşite de un grup criminal 
organizat sau de o organizaţie criminală dacă sunt prezente elementele constitutive stipulate în art.art.46, 47 CP 
(a se vedea comentariul de la aceste norme). 

15. Săvârşirea operaţiunilor de spălare a banilor în proporţii mari presupune că tranzacţiile şi alte acţiuni 
ale persoanelor juridice sau fizice cu mijloace financiare ori cu bunuri depăşesc suma de 500 de unităţi 
convenţionale. 

Articolul 244. EVAZIUNEA FISCALĂ A ÎNTREPRINDERILOR, INSTITUŢIILOR ŞI 
ORGANIZAȚIILOR 

(1) Evaziunea fiscală a întreprinderilor, instituţiilor şi organizaţiilor prin includerea în documentele 
contabile, fiscale sau financiare a unor date vădit denaturate privind veniturile sau cheltuielile ori prin 
tăinuirea altor obiecte impozabile, dacă suma impozitului care trebuia să fie plătit depăşeşte 500 unităţi 
convenţionale, 

se pedepseşte cu amendă în mărime de până la 500 unităţi convenţionale sau cu închisoare de până la 
2 ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

(2) Aceeaşi acțiune săvârşită repetat 

se pedepseşte cu amendă în mărime de până la 1000 unităţi convenţionale sau cu închisoare de până la 
3 ani, în ambele cazuri cu privarea de dreptul de a ocupa anumite funcţii sau de a exercita o anumită 
activitate pe un termen de până la 3 ani, iar persoana juridică se pedepseşte cu amendă în mărime de la 3000 
la 6000 unităţi convenţionale cu privarea de dreptul de a exercita o anumită activitate sau cu lichidarea 
întreprinderii. 

[Art.244 completat prin Legea nr.211-XV din 29.05.03, în vigoare din 12.06.03] 

1. Obiectul nemijlocit al infracțiunii este constituit din totalitatea de relaţii sociale care asigură interesele 
statului în sfera financiară, adică în ceea ce priveşte formarea bugetului public naţional pe calea încasării 
impozitelor, contribuţiilor la asigurări sociale şi a altor plăți obligatorii de la persoanele juridice. Relaţiile care 
asigură realizarea normală a funcțiilor de control asupra încasării depline şi la timp a impozitelor formează 
obiectul nemijlocit adiacent. În calitate de obiect material apar obiectele impozabile (inclusiv venitul) în 
evaluare bănească. 


2. Lista datelor despre venituri şi cheltuieli necesare de a fi incluse în documentele contabile pentru 
stabilirea cotei impozabile este determinată de actele normative conform Legii privind bazele sistemului fiscal 
nr.1 198-XII din 17 noiembrie 1992 (M nr.11/326 din 30 noiembrie 1992, republicată în MO nr.133-134 art.654 
din 2 decembrie 1999) şi de actele legislative vizând tipurile concrete de impozite. 

Vădit denaturate sunt acele date incorecte, special modificate, referitoare la mărimea veniturilor, 
cheltuielilor ori deducerilor necesare pentru calcularea impozitelor, precum şi datele care reflectă incorect starea 
de fapt în forma ignorării unor informaţii importante. 

Se consideră vădit denaturate datele incluse în documentele contabile, dacă ultimele sunt pregătite spre 
prezentare la organele fiscale şi sunt întocmite într-o formă prestabilită. 

3. Prin documente contabile se înţeleg conturile de evidenţă contabilă, incluse în planul de acțiune, 
documentele justificative care se întocmesc pentru toate operaţiunile economice, precum şi dările de seamă 
contabile (bilanţuri, dări de seamă privind veniturile şi cheltuielile, calcularea impozitelor etc.). 

Includerea în documentele contabile, fiscale sau financiare a unor date vădit denaturate privind veniturile 
sau cheltuielile ar însemna micşorarea ilegală a masei impozabile, a veniturilor obţinute, majorarea cheltuielilor 
aferente acestora, calcularea vădit incorectă a cotei impozitelor etc. Consideraţiunile generale vizând problema 
documentelor contabile sunt redate în Legea contabilităţii nr.426-XIIIl din 4 aprilie 1995 (MO nr.28 din 25 mai 
1995). La soluţionarea chestiunii de stabilire a faptului că într-adevăr în documentele contabile, fiscale şi 
financiare se conţin date vădit denaturate, trebuie constatată nu numai necorespunderea lor datelor din actele 
justificative (de evidenţă primară), incluse în evidenţa contabilă, fiscală şi financiară, dar şi necorespunderea 
acestor date cu veniturile şi cheltuielile reale, tipurile cărora sunt stabilite de legislaţia fiscală. 

4. Tăinuirea ar trebui înţeleasă în sensul larg al cuvântului, adică drept micşorare (diminuare) a obiectului 
impozabil în documentele contabile şi neincludere în aceste documente a obiectelor în cauză. De exemplu, 
neînregistrarea fondurilor primite gratuit de la terțe persoane determină tăinuirea obiectului impunerii pe avere 
Şi, respectiv, neachitarea acestuia, concomitent nu vor fi achitate nici TVA, impozitul pe venit etc. 

5. Urmarea prejudiciabilă sunt daunele în proporţii ce depăşesc valoarea de 500 unităţi convenționale. 

6. Raportul de cauzalitate constituie un semn obligatoriu. 

7. Izvorul de obţinere a veniturilor trebuie să poarte un caracter exclusiv legal. De aceea componenţa 
infracțiunii în cauză nu include faptele orientate spre diminuarea veniturilor obţinute din vânzarea drogurilor, 

8. Evaziunea fiscală a întreprinderilor, instituţiilor şi organizaţiilor are un caracter material. Consumarea 
infracțiunii depinde de modalitatea normativă reflectată în conţinutul legii penale. Astfel, evaziunea fiscală, 
manifestată prin includerea în documentele contabile, fiscale sau financiare a unor date vădit denaturate 
privind veniturile sau cheltuielile, se consideră consumată din momentul prezentării la organele fiscale a 
documentaţiei corespunzătoare, fiind expirate termenele de achitare a impozitului pentru perioada fiscală 
raportată. Data prezentării documentelor de evidenţă fiscală trebuie considerată ziua transmiterii oficiale a ei 
organelor fiscale. În cazul tăinuirii altor obiecte impozabile consumarea infracţiunii trebuie legată de 
prezentarea la organele fiscale a unor date vădit denaturate privind alte obiecte impozabile (cu excepţia datelor 
referitoare la venituri şi cheltuieli), precum şi de situaţia neprezentării acestora în cazul în care aceasta o cere 
legea. În ambele cazuri se cere ca suma impozitului ce trebuia să fie plătit să depăşească 500 unităţi 
convenţionale. 

9. Dacă documentele contabile au fost denaturate, dar nu au fost prezentate la organele fiscale ori timpul 
de prezentare nu a expirat, poate fi vorba despre o tentativă de infracțiune. 

10. Latura subiectivă a infracțiunii presupune determinarea obligatorie a vinovăţiei în forma intenţiei 
directe. Scopul şi motivul infracțiunii pot fi diferite şi asupra calificării infracţiunii nu influenţează, dar sunt 
luate în seamă în procesul individualizării răspunderii şi pedepsei penale. 

11. Subiectul delictului fiscal poate să nu coincidă cu subiectul infracţiunii. În sensul art.244 CP, subiect 
al impunerii poate fi numai persoana juridică, iar subiect al infracţiunii - persoana Juridică şi cea fizică 
responsabilă, ajunsă la vârsta de 16 ani şi care posedă anumite calităţi speciale. În cadrul persoanei juridice 
actele vizând ţinerea evidenţei contabile, autentificarea acesteia, prezentarea ei la organele fiscale sunt realizate 
de către conducătorii întreprinderii, instituţiei şi organizaţiei, contabilii-şefi, contabili, precum şi de către alţi 
funcționari care îi înlocuiesc. Alte persoane pot fi supuse răspunderii penale doar în calitate de complici ai 
infracţiunii (art.45 şi 244 CP). 

12. Repetarea infracţiunii presupune săvârşirea a două sau mai multor infracțiuni prevăzute de art.244 
alin.l CP, cu condiţia că persoana nu a fost condamnată pentru vreuna din ele şi nu au expirat termenele de 
prescripţie vizând tragerea la răspundere penală. 

Articolul 245. ABUZURILE LA EMITEREA TITLURILOR DE VALOARE 


(1) Includerea în prospectul emisiei sau în alte documente, în temeiul cărora se înregistrează emisia 
titlurilor de valoare, a informaţiilor neautentice sau care pot induce în eroare, aprobarea cu bună-ştiinţă a 
prospectului emisiei care conţine informaţii neautentice sau care pot induce în eroare, precum şi aprobarea 
rezultatelor emisiei vădit neautentice, dacă aceste acţiuni au cauzat daune în proporţii mari, 

se pedepsesc cu amendă în mărime de la 300 la 800 unităţi convenţionale sau cu închisoare de la 2 la 5 
ani, în ambele cazuri cu (sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani, iar persoana juridică se pedepseşte cu amendă în mărime 
de la 1000 la 3000 unităţi convenţionale cu privarea de dreptul de a exercita o anumită activitate. 

(0) Aceleaşi acţiuni: 

d) săvârşite repetat; 

b) săvârşite de două sau mai multe persoane; 

c) care au cauzat daune în proporții deosebit de mari 

se pedepsesc cu amendă în mărime de la 500 la 1000 unităţi convenţionale sau cu închisoare de la 3 la 
7 ani, în ambele cazuri cu privarea de dreptul de a ocupa anumite funcţii sau de a exercita o anumită 
activitate pe un termen de până la 5 ani, iar persoana juridică se pedepseşte cu amendă în mărime de la 3000 
la 6000 unităţi convenţionale cu privarea de dreptul de a exercita o anumită activitate sau cu lichidarea 
întreprinderii. 

[Art.245 completat prin Legea nr.211-XV din 29.05.03, în vigoare din 12.06.03] 

1. Pericolul social al infracţiunii prevăzute de art.245 CP constă în încălcarea intereselor persoanelor 
investitoare, adică ale persoanelor care plasează banii în titluri de valoare, precum şi a intereselor statului, care 
sunt asigurate pe baza ordinii stabilite de lege privind piaţa valorilor mobiliare. Aceste relaţii sociale constituie 
obiectul nemijlocit al infracţiunii. În esenţă această incriminare supune apărării relaţiile sociale cu caracter nou 
din sfera activităţii pe piaţa hârtiilor de valoare, în particular - relaţiile sociale din sfera circuitului drepturilor şi 
obligațiunilor care rezultă din aceasta, permiţând a controla activitatea corporațiilor şi a obține anumite venituri. 
Ca obiect material al infracţiunii pot apărea anumite documente care reflectă emisia valorilor mobiliare 
(prospectul emisiei ori alte documente). 

2. Elementul material poate fi reflectat prin includerea în prospectul emisiei sau în alte documente, în 
temeiul cărora se înregistrează emisia titlurilor de valoare, a informaţiilor neautentice sau care pot induce în 
eroare; aprobarea cu bună-ştiinţă a prospectului emisiei care conţine informaţii neautentice sau care pot induce 
în eroare; aprobarea rezultatelor emisiei vădit neautentice. 

Prospect este un afiş, anunţ, scrisoare, pliant sau broşură în care se prezintă sumar planul unei lucrări în 
curs de apariţie, calităţile acesteia, intenţiile unor instituţii sau ale unor întreprinderi. 

3. Potrivit Instrucțiunii privind modul de emisiune şi înregistrare de stat a valorilor mobiliare (Anexa nr.1 
la hotărârea Comisiei de Stat pentru piaţa hărtiilor de valoare nr.76-5 din 29 decembrie 1997 - MO nr.70- 
72/112 din 2 iulie 1999), emisia valorilor mobiliare constituie totalitatea valorilor mobiliare ale unui emitent, 
care aparţin unei clase şi au acelaşi termen inițial şi final de plasare, iar emisiunea valorilor mobiliare este 
totalitatea acţiunilor ce urmează a fi întreprinse de emitent în vederea plasării valorilor mobiliare. 

4. Prin valoare mobiliară, reieşind din Legea cu privire la piața valorilor mobiliare din 18 noiembrie 
1998, nr.199-XIV (MO nr.27-28/123 din 23 martie 1999), se înţelege acel titlu financiar care confirmă 
drepturile patrimoniale sau nepatrimoniale ale unei persoane în raport cu altă persoană, drepturi ce nu pot fi 
realizate sau transmise fără prezentarea acestui titlu financiar, fără înscrierea respectivă în registrul deţinătorilor 
de valori mobiliare nominative ori în documentele de evidenţă ale deţinătorului nominal al acestor valori 
mobiliare. 

5. Emitent este persoana juridică sau autoritatea administraţiei publice, care emite valori mobiliare şi îşi 
asumă obligaţii faţă de deţinătorii de valori mobiliare în vederea realizării drepturilor conferite de valorile 
mobilare respective. 

6. Condiţiile emisiunii şi circulaţiei valorilor mobiliare stabilite în oferta publică nu pot crea avantaje unor 
investitori, în raport cu alţi investitori, la procurarea valorilor mobiliare. Specimenul prospectului ofertei publice 
se stabileşte de către Comisia Naţională a Valorilor Mobiliare. Pentru bănci şi alte instituţii financiare, 
prospectul ofertei publice se stabileşte de către Comisia Naţională de comun acord cu BNM. 

Prospectul ofertei publice trebuie să conţină: informaţia generală despre emitent; specificarea stării 
financiare a emitentului; specificarea emisiunii preconizate a valorilor mobiliare; declaraţia investiţională. 

7. Informaţia privind emisiunea valorilor mobiliare constituie publicitate pe piaţa valorilor mobiliare. În 
cadrul acesteia se interzice indicarea informaţiei neautentice sau eronate despre activitatea emitentului, despre 
valorile mobiliare ale acestuia oferite public şi despre clauzele ofertei publice. 

În baza art.65 alin.1, 2 ale Legii cu privire la piaţa valorilor mobiliare, se interzice manipularea pe piaţa 
valorilor mobiliare. Manipulare pe piaţa valorilor mobiliare se consideră tranzacţionarea sau influențarea 


tranzacţiilor cu valori mobiliare prin utilizarea informaţiei, promisiunilor, pronosticurilor şi avizelor false şi 
eronate, denaturarea sau tăinuirea intenționată a informaţiei despre emitent sau despre valorile mobiliare ale 
acestuia etc. 

8. Legiuitorul a formulat infracțiunea vizând abuzurile la emiterea hârtiilor de valoare ca fiind o 
componenţă materială de infracţiune. Aceasta e recunoscută consumată, dacă survine o urmare prejudiciabilă - 
cauzarea unei daune în proporții mari cumpărătorilor titlurilor de valoare sau altor persoane, mărimea cărora se 
determină în fiecare cauză concretă. Dauna prin aceste acţiuni poate fi pricinuită nu numai persoanelor care au 
procurat hârtiile de valoare, dar şi celor care, de exemplu, n-au putut să se folosească de dreptul lor (dacă acest 
drept este prevăzut de lege sau de decizia emitentului) şi să procure hârtiile de valoare care ar aduce venit mare. 

9. Latura subiectivă o constituie vinovăția în forma intenţiei directe. Scopul şi motivul infracţiunii nu au 
importanţă la calificarea faptei. 

10. Poate fi subiect al infracțiunii orice persoană fizică responsabilă, care a atins vârsta de 16 ani, în 
virtutea competenţei sale având dreptul de a include informaţia în prospectul emisiei, a-l aproba sau a aproba 
rezultatele emisiei, adică dreptul legal, în virtutea actelor juridico-normative sau actelor de constituire, de a 
include asemenea informaţii în documentele respective. În marea majoritate a cazurilor a include în prospectul 
emisiei informaţii neautentice pot atât gestionarii juridici ai Societăților pe Acţiuni, Underwriterului, Comisiei 
Naţionale a Valorilor Mobiliare, învestiţi cu împuterniciri de întocmire şi prezentare la organul de înregistrare a 
prospectului emisiei, cât şi persoanele care execută de fapt aceste obligaţiuni, precum şi colaboratorul organului 
de înregistrare. Răspunderea pentru veridicitatea informaţiei cuprinse în prospectul ofertei publice şi alte 
documente, prezentate pentru înregistrarea ofertei publice, o poartă emitentul valorilor mobiliare în 
conformitate cu legislaţia, precum şi underwriterul acestuia, în conformitate cu contractul de underwriting. 
Pentru informaţia care se conţine în darea de seamă privind rezultatele emisiunii valorilor mobiliare poartă 
responsabilitate persoanele care au semnat darea de seamă în cauză. Înseşi Societăţile pe Acţiuni, Underwriterul 
şi Comisia Naţională a Valorilor Mobilare pot apărea ca subiecţi ai infracțiunii şi în calitate de persoane 
Juridice. 

11. Noţiunea de repetare a infracţiunii este expusă în comentariul la art.31 CP. 

12. Săvârşirea infracţiunii de două sau mai multe persoane adevereşte existenţa unei participaţii simple 
(art.44 CP). 

13. În baza art.126 CP, prin daună în proporţii deosebit de mare se înţelege acea pagubă materială, care, 
evaluată în bani, depăşeşte suma de 1.500 unităţi convenţionale (mai mult de 30.000 lei). 

Articolul 246. LIMITAREA CONCURENŢEI LIBERE 

Limitarea concurenţei libere prin încheierea unui acord ilegal care prevede diviziunea pieţei, limitarea 
accesului la piaţă, cu înlăturarea altor agenţi economici, majorarea sau menţinerea preţurilor unice, faptă 
săvârşită cu aplicarea violenţei, 

se pedepseşte cu amendă în mărime de la 200 la 600 unităţi convenţionale sau cu închisoare de la 2 la 5 
ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

[Art.246 completat prin Legea nr.211-XV din 29.05.03, în vigoare din 12.06.03] 

1. În domeniul concurenței, statul promovează o politică de asigurare a activităţii de întreprinzător libere şi 
de protecţie a concurenţei loiale (art.3 al Legii cu privire la protecția concurenței nr.1 103-XIV din 30 iunie 
2000 - MO nr.166-168/1205 din 31 decembrie 2000). 

2. Obiectul nemijlocit al infracţiunii îl formează relaţiile sociale, a căror apărare este condiţionată de 
realizarea activităţii economice în general, de respectarea regulilor de concurenţă pe piaţă, adică relaţiile sociale 
referitoare la desfăşurarea cinstită a raporturilor economice, apărarea intereselor producătorilor şi ale 
consumatorilor împotriva faptelor de concurenţă neloială. 

3. Concurența este întrecerea în care acţiunile independente ale agenţilor economici limitează efectiv 
posibilitatea fiecăruia dintre ei de a exercita influență unilaterală asupra condiţiilor generale de circulație a 
mărfii pe piaţa respectivă. Limitarea concurenţei libere constă în: încheierea unui acord ilegal care prevede 
diviziunea pieţei; limitarea accesului la piață; înlăturarea altor agenţi economici; majorarea sau menţinerea 
preţurilor unice. 

Concurenţă neloială înseamnă acţiunile agentului economic de a obţine avantaje neîntemeiate în 
activitatea de întreprinzător, ceea ce contravine legislaţiei cu privire la protecţia concurenţei, aduce sau poate 
aduce prejudicii altor agenţi economici sau poate prejudicia reputaţia lor în afaceri. 

4. Piaţă de mărjuri este sfera de circulaţie a mărfurilor cu aceeaşi valoare de consum pe teritoriul RM, 
adică sfera de circulaţie a mărfurilor care nu au echivalent sau mărfuri de înlocuit pe teritoriul RM, determinată 
de posibilitatea economică a cumpărătorului de a procura marfa pe un anumit teritoriu şi lipsa acestor 
posibilităţi în afara acestor limite. 


5. Agenţi economici sunt considerate persoanele fizice şi juridice, inclusiv străine, care desfăşoară 
activitate de întreprinzător. 

6. Prin situație dominantă pe piaţă trebuie înţeleasă situaţia exclusivă a agentului economic pe piața de 
mărfuri, care îi dă acestuia, singur sau împreună cu alți agenţi economici, posibilitatea de a exercita influență 
decisivă asupra condiţiilor generale de circulație a mărfii pe piaţa respectivă sau de a împiedica accesul pe piaţă 
al unor alţi agenţi economici (modalităţi normative prevăzute şi de dispoziţia art.246 CP). 

7. Infracţiunea se consideră consumată din momentul săvârşirii acţiunilor care formează aspectul obiectiv 
al incriminării. 

8. Metoda de realizare a elementului material - aplicarea violenței - este un semn obligatoriu al aspectului 
obiectiv al infracţiunii. Violenţa poate fi exprimată în provocarea unor lovituri, leziuni corporale uşoare sau 
medii. În situaţia cauzării unor vătămări grave a integrităţii corporale sau a sănătăţii ori provocării morţii 
persoanei, fapta va fi interpretată în baza unui concurs de infracțiuni. 

9. Latura subiectivă a infracţiunii o constituie vinovăția în forma intenției directe. Scopul ar fi 
nepermiterea, limitarea şi înlăturarea ori compensarea unor cheltuieli neîntemeiate, sau obținerea unui venit 
suplimentar prin influenţa ilegală asupra concurenţilor. Motivele pot fi cele mai variate. 

10. Subiect al infracţiunii este orice persoană fizică responsabilă, care în baza situaţiei de serviciu sau a 
puterii şi statutului juridic în sfera antreprenoriatului poate realiza actele ce formează latura obiectivă a 
infracţiunii, adică persoanele împuternicite a lua decizii ori persoanele care apar în numele subiectului 
economic dominant sau din partea organului de stat în calitate de conducător, persoană cu funcţii de răspundere 
sau altă persoană împuternicită. Subiect al infracţiunii, în baza art.21 alin.(3) CP, poate fi şi persoana juridică. 

Articolul 247. CONSTRÂNGEREA DE A ÎNCHEIA O TRANZACȚIE SAU DE A REFUZA 
ÎNCHEIEREA EI 

(1) Constrângerea de a încheia o tranzacţie sau de a refuza încheierea ei, însoţită de ameninţări cu 
aplicarea violenţei, cu nimicirea sau deteriorarea bunurilor, precum şi cu răspândirea unor informaţii care 
ar cauza daune considerabile drepturilor şi intereselor ocrotite de lege ale persoanei sau rudelor ei apropiate, 
în lipsa semnelor de şantaj, 

se pedepseşte cu amendă în mărime de până la 300 unităţi convenţionale sau cu închisoare de până la 
2 ani. 

(0) Aceeaşi acţiune săvârşită: 

a) repetat; 

b) cu aplicarea violenţei; 

c) de un grup criminal organizat sau de o organizaţie criminală 

se pedepseşte cu amendă în mărime de la 500 la 1.000 unităţi convenţionale sau cu închisoare de la 3 la 
7 ani. 

1. Obiectul nemijlocit al infracțiunii îl formează relaţiile sociale, a căror existenţă şi desfăşurare normală 
sunt condiţionate de apărarea regulilor civile privind încheierea de tranzacţii (convenţii), precum şi de apărarea 
intereselor legitime ale cetăţenilor. În particular, influenţa criminală este orientată împotriva libertăţii 
manifestării voinţei părţii vătămate. În calitatea obiectului nemijlocit adiacent la săvârşirea infracțiunilor 
concrete pot apărea relaţiile sociale care asigură sănătatea persoanei, inviolabilitatea corporală a acesteia, 
cinstea, onoarea şi alte valori sociale. 

2. În mod formal conţinutul normativ al incriminării include constrângerea la încheierea (refuzul de a 
încheia) tranzacţiei indiferent de forma lor - verbală sau scrisă (simplă sau notarială). Cu toate acestea, 
influenţei criminale sunt supuşi preponderent participanţii potenţiali ai tranzacţiilor scrise. 

3. Convenţie (tranzacţie) sunt actele săvârşite de către cetăţeni sau organizaţii în scopul de a naşte, 
modifica sau stinge drepturi sau obligaţiuni civile. 

Ca oricare alt act volitiv, tranzacţia ia forma unei acţiuni determinate: semnarea contractului, perfectarea 
notarială, eliberarea procurii (împuternicirii), întocmirea testamentului etc. 

4. În baza celor expuse, prin constrângerea de a încheia (refuza încheierea) tranzacţia trebuie să 
înţelegem actele orientate spre reprimarea (supunerea) voinţei participantului potenţial al tranzacţiei, cu scopul 
de a-l impune să comită faptele necesare infractorului. Cu alte cuvinte, constrângere este influenţa activă asupra 
părții vătămate în scopul de a o impune, în ciuda dorinţei acesteia, de a încheia o anumită tranzacţie sau de a 
refuza încheierea ei. 

5. Metodele posibile de acordare a influenţei sunt stipulate în art.247 alin.l CP: ameninţarea cu aplicarea 
violenţei; ameninţarea cu nimicirea sau deteriorarea bunurilor; ameninţarea cu răspândirea unor informaţii care 
ar cauza daune considerabile drepturilor şi intereselor ocrotite de lege ale persoanei sau rudelor ei apropiate. 

6. Prin amenințarea cu aplicarea violenței înţelegem acţiuni (cuvinte, gesturi) care în mod real 
demonstrează tendinţa aplicării ei faţă de subiectul viitoarei tranzacţii sau de rudele acesteia. Aplicarea 


nemijlocită a acestei violenţe cade sub incidenţa art.247 alin.2 CP. Însă dacă, drept rezultat al actelor de 
violenţă, victimei i-au fost cauzate leziuni corporale grave, fapta necesită a fi interpretată în baza unui concurs 
de infracțiuni (art.247, 151 CP). 

7. Amenințarea cu nimicirea sau deteriorarea bunurilor constă în înaintarea cerinţelor corespunzătoare 
față de obiectele imobiliare, transport, animalele casnice etc., care aparţin persoanei constrânse la încheierea 
(refuzul încheierii) tranzacţiei sau rudelor acesteia. Dacă a avut loc realizarea nimicirii sau deteriorării acestui 
avut, asemenea fapte trebuie calificate suplimentar şi în baza art.197 CP. 

8. Amenințarea cu răspândirea unor informaţii care ar cauza daune considerabile drepturilor şi 
intereselor ocrotite de lege ale persoanei sau rudelor ei apropiate poate avea ca bază cunoaşterea de către 
infractor a unor fapte diverse din viaţă, divulgarea cărora nu este dorită. Spre exemplu, acestea pot avea referiri 
la momentul adopţiei, relaţiilor în afara familiei, deficienţelor fizice şi psihice etc. 

9. Prin rude ale victimei (art.134 CP) trebuie să înţelegem rudele apropiate (părinţii, copiii, tutorii, cei 
înfiați, fraţii şi surorile, bunica, bunicul, nepoţii, soţii), precum şi alte persoane, viaţa, sănătatea cărora sunt 
importante pentru partea vătămată în virtutea unor circumstanţe de viaţă create. 

10. Amenințarea şi aplicarea violenţei sunt semne constitutive şi ale şantajului (art.189 CP), însă 
comparativ cu infracțiunea analizată, acestea sunt orientate nu spre încheierea constrânsă a tranzacţiei, dar spre 
transmiterea avutului străin, drepturilor asupra lui sau săvârşirea altor acte fără perfectarea lor juridică 
corespunzătoare. Acţiunile săvârşite sunt calificabile ca şantaj în acele cazuri, în care e vorba de acțiuni cu 
caracter patrimonial, care pricinuiesc daune materiale proprietarului sau posesorului. Acţiunile care conţin 
concomitent semnele ambelor infracțiuni urmează să fie calificate în baza art.189 CP. 

11. Legiuitorul a formulat în sensul art.247 CP o componenţă materială de infracțiune, legând momentul 
consumării ei de cauzarea unor daune considerabile drepturilor şi intereselor ocrotite de lege ale persoanei sau 
rudelor ei apropiate. 

12. Latura subiectivă a infracțiunii este exprimată prin vinovăţie în forma intenției directe. Scopul 
făptuitorului poate consta în primirea averii şi diferitelor prerogative pe calea încheierii prin constrângere a 
tranzacţiilor, însă la calificarea faptei în mod penal scopul şi motivul nu constituie semne obligatorii. Totuşi 
art.247 CP are în vedere acele situaţii, în care constrângerea la încheierea tranzacţiei nu este orientată spre 
îmbogăţire pe contul pricinuirii daunei materiale părții vătămate. Dacă se constată că, drept rezultat al 
constrângerii, partea vătămată a încheiat o tranzacţie care a determinat cauzarea unei daune materiale sie, 
acţiunile vinovatului trebuie calificate nu conform art.247 CP, dar ca şantaj. 

13. Subiectul infracţiunii este orice persoană fizică responsabilă, care la momentul săvârşirii infracțiunii a 
atins vârsta de 16 ani. Spre exemplu, conducătorul (persoana cu funcţii de răspundere) întreprinderii, controlată 
de structurile criminale. 

14. Noţiunea de repetare a infracţiunii a fost expusă în comentariul la art.31 CP. 

15. Violenţa presupune aplicarea loviturilor, leziunilor corporale până la gradul celor grave. Dacă drept 
rezultat al aplicării violenţei survine leziunea corporală gravă sau moartea persoanei, fapta trebuie calificată în 
baza unui concurs de infracţiuni. 

16. Sensul sintagmei de săvârşire a infracţiunii de un grup criminal organizat sau de o organizaţie 
criminală a fost explicat în comentariul la art.46, 47 CP. 

Articolul 248. CONTRABANDA 

(1) Trecerea peste frontiera vamală a Republicii Moldova a mărfurilor, obiectelor şi a altor valori în 
proporții mari, eludându-se controlul vamal ori tăinuindu-le de el, prin ascundere în locuri special pregătite 
sau adaptate în acest scop, ori cu folosirea frauduloasă a documentelor sau a mijloacelor de identificare 
vamală, ori prin nedeclarare sau declarare neautentică în documentele vamale sau în alte documente de 
trecere a frontierei, 

se pedepseşte cu amendă în mărime de la 150 la 300 unităţi convenţionale sau cu închisoare de până la 
2 ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

(2) Trecerea peste frontiera vamală a Republicii Moldova a substanţelor narcotice, psihotrope, cu efecte 
puternice, toxice, otrăvitoare, radioactive şi explozive, precum şi a deşeurilor nocive, eludându-se controlul 
vamal ori tăinuindu-le de el, prin ascundere în locuri special pregătite sau adaptate în acest scop, ori cu 
folosirea frauduloasă a documentelor sau a mijloacelor de identificare vamală, ori prin nedeclarare sau 
declarare neautentică în documentele vamale sau în alte documente de trecere a frontierei, 

se pedepseşte cu amendă în mărime de la 200 la 600 unităţi convenţionale sau cu închisoare de la 2 la 5 
ani, iar persoana juridică se pedepseşte cu amendă în mărime de la 3000 la 5000 unităţi convenţionale cu 
privarea de dreptul de a exercita o anumită activitate sau cu lichidarea întreprinderii. 


(3) Trecerea peste frontiera vamală a Republicii Moldova a armamentului, a dispozitivelor explozive, a 
munițiilor, eludându-se controlul vamal ori tăinuindu-le de el, prin ascundere în locuri special pregătite sau 
adaptate în acest scop, ori cu folosirea frauduloasă a documentelor sau a mijloacelor de identificare vamală, 
ori prin nedeclarare sau declarare neautentică în documentele vamale sau în alte documente de trecere a 
frontierei, 

se pedepseşte cu amendă în mărime de la 300 la 800 unităţi convenţionale sau cu închisoare de la 4 la 6 
ani, iar persoana juridică se pedepseşte cu amendă în mărime de la 5000 la 10000 unităţi convenţionale cu 
privarea de dreptul de a exercita o anumită activitate sau cu lichidarea întreprinderii. 

(4) Trecerea peste frontiera vamală a Republicii Moldova a valorilor culturale, eludându-se controlul 
vamal ori tăinuindu-le de el prin ascundere în locuri special pregătite sau adaptate în acest scop, precum şi 
nereturnarea pe teritoriul vamal al Republicii Moldova a valorilor culturale scoase din ţară, în cazul în care 
întoarcerea lor este obligatorie, 

se pedepsesc cu închisoare de la 3 la 8 ani, iar persoana juridică se pedepseşte cu amendă în mărime de 
la 5000 la 10000 unităţi convenţionale cu privarea de dreptul de a exercita o anumită activitate sau cu 
lichidarea întreprinderii. 

(5) Acţiunile prevăzute la alin.(1), (2), (3) sau (4), săvârşite: 

a) repetat; 

b) de două sau mai multe persoane; 

c) de o persoană cu funcţie de răspundere, cu folosirea situaţiei de serviciu; 

d) în proporții deosebit de mari, 

se pedepsesc cu închisoare de la 3 la 10 ani, iar persoana juridică se pedepseşte cu amendă în mărime 
de la 5000 la 10000 unităţi convenţionale cu privarea de dreptul de a exercita o anumită activitate sau cu 
lichidarea întreprinderii. 

[Art.248 completat prin Legea nr.211-XV din 29.05.03, în vigoare din 12.06.03] 

1. Regimul juridic vamal cuprinde totalitatea normelor prevăzute în legislaţia internă ce se aplică în cadrul 
procedurii de vămuire a mărfurilor, norme cuprinse de CV, de Legea cu privire la tariful vamal, de alte acte 
normative şi acorduri internaţionale în domeniul vamal, la care RM este parte. 

2. Obiectul infracțiunii îl constituie relaţiile sociale referitoare la regimul vamal, relaţii a căror desfăşurare 
normală şi dezvoltare este condiţionată de respectarea regulilor impuse de lege privind controlul vamal de 
mărfuri sau de alte bunuri. 

3. Latura obiectivă a infracţiunii de contrabandă este descrisă în dispoziţia normei penale şi constă în 
trecerea peste frontiera vamală a RM a mărfurilor, obiectelor şi a altor valori în proporții mari, eludându-se 
controlul vamal, ori tăinuindu-le de el, prin ascundere în locuri special pregătite sau adaptate în acest scop, ori 
cu folosirea frauduloasă a documentelor sau a mijloacelor de identificare vamală, ori prin nedeclarare sau 
declarare neautentică în documentele vamale sau în alte documente de trecere a frontierei. 

4. Prin frontieră vamală se înţelege linia de demarcaţie a teritoriului RM de teritoriul statelor vecine, linie 
care corespunde frontierei de stat a RM (art.4 CV), precum şi perimetrul zonelor libere şi al depozitelor vamale 
libere. Pe perimetrul frontierei vamale sunt amplasate posturi (puncte) şi birouri vamale ca unităţi ale organului 
vamal în care pot fi perfectate în totalitate sau în parte formalităţile prevăzute de reglementările vamale. La 
frontiera vamală, în locul unde se efectuează operaţiunile de vămuire, în locul amplasării organului vamal, 
precum şi în alte locuri stabilite de Departamentul Controlului vamal, sunt create zone de control vamal, prin 
care în mod obligatoriu urmează să se efectueze trecerea frontierei vamale. Ieşirea din această zonă echivalează 
cu trecerea vămii. 

5. Prin trecere a frontierei vamale se înţelege introducerea şi scoaterea de pe teritoriul vamal al RM a 
mărfurilor şi mijloacelor de transport, inclusiv prin expedieri poştale internaţionale prin conducte şi prin linii de 
transport electric. Trecere a frontierei vamale are loc şi în cazul introducerii ori scoaterii mărfurilor din teritoriul 
zonelor libere pe cealaltă parte a teritoriului vamal al RM. 

6. Prin mărțuri, obiecte şi alte valori se înţeleg lucrurile aflate în sfera patrimonială a persoanei 
(făptuitorului) şi pentru care legea stabileşte un regim vamal la trecerea lor peste frontiera de stat. 

Prin noţiunea de mărfuri Codul vamal (art.] alin.1) denumeşte orice bun mobil: obiecte şi alte valori, 
inclusiv valori valutare (valută străină şi monedă naţională în numerar, documente de plată şi valori mobiliare 
exprimate în valută străină şi monedă naţională), gaze naturale, energie electrică, termică, alt fel de energie, 
precum şi mijloace de transport, cu excepția mijloacelor folosite pentru transportul internațional de pasageri şi 
mărfuri, containere. 

7. Eludare a controlului vamal înseamnă trecerea frontierei vamale (intrarea sau ieşirea din ţară) prin alte 
locuri decât cele stabilite pentru controlul vamal. 


Controlul vamal constă în efectuarea de către autoritatea vamală a operaţiunilor de verificare a mărfurilor, 
a existenţei şi autenticităţii documentelor; examinarea evidenţelor financiar-contabile şi a altor înscrisuri ale 
titularilor de operaţiuni, controlul mijloacelor de transport, controlul bagajelor şi al altor mărfuri transportate 
sau aflate asupra persoanelor; efectuarea de anchete administrative (solicitarea comunicării de către persoane a 
informaţiilor respective), alte acțiuni similare, cu scopul de a asigura respectarea reglementărilor vamale şi a 
altor norme aplicabile mărfurilor aflate sub supraveghere vamală. Pentru existenţa infracțiunii de contrabandă 
nu interesează locul prin care a fost eludat controlul vamal, ci împrejurarea că acele mărfuri sau alte bunuri nu 
sunt prezentate la biroul (punctul) vamal pentru efectuarea controlului vamal mai înainte de scoaterea din ţară 
sau, după caz, imediat după introducerea în ţară a acestora. 

8. Prin ascundere în locuri special pregătite sau adaptate în acest scop se are în vedere folosirea 
ascunzişurilor, locurilor neobservate în mod liber la efectuarea controlului vamal nedestinate pentru aşa ceva, 
însă în care sunt depozitate (aranjate) bunurile; locuri ascunse ale corpului, hainelor, obiectelor personale 
(inclusiv fabricate special), precum şi trecerea mărfurilor şi a altor valori cu mijloace reutilate sau acomodate 
drept ascunziş, sau prin atribuirea unor bunuri forma altor bunuri. 

9. Potrivit art.173 CV, mărfurile şi mijloacele de transport care trec frontiera vamală, mărfurile şi 
mijloacele de transport al căror regim vamal se modifică, alte mărfuri şi mijloace de transport în cazurile 
prevăzute de legislaţie sunt declarate organului vamal. 

Declararea mărfurilor, obiectelor sau a altor valori se face în scris sau oral, prin mijloace electronice sau 
prin alte modalităţi prevăzute de legislația vamală. (Regulamentul privind reglementarea valutară pe teritoriul 
RM, aprobat prin hotărârea Consiliului de administraţie al BNM din 13.01.1994 cu modificările ulterioare 
stipulează prevederile ce se referă la declararea obligatorie a valutei naţionale ori străine, deţinută de persoană 
la trecerea frontierei vamale.) 

Din momentul primirii declarației vamale de către organul vamal, declarația devine act juridic. Organul 
vamal nu are dreptul să respingă declaraţia vamală, însă până la verificarea ei, până la controlul mărfurilor şi al 
mijloacelor de transport declarația vamală poate fi modificată, completată sau retrasă de declarant cu 
permisiunea organului vamal. 

10. Folosirea frauduloasă a documentelor are loc atunci când documentele vamale ori comerciale folosite 
la trecerea frontierei vamale sunt falsificate, în conţinutul lor adevărul este denaturat sau conţinutul 
documentului este neadevărat. Esenţial este ca aceste documente (unul sau mai multe) să fie întrebuințate 
efectiv la trecerea frontierei vamale. 

Întrebuinţarea la trecerea frontierei vamale a unuia sau a mai multor documente care se referă la alte 
mărfuri sau bunuri este un semn că avem de a face cu documente frauduloase. Folosirea înseamnă prezentarea, 
înfăţişarea documentului vamal ca mijloc adevărat, respectiv ca dovadă privind anumite mărfuri sau bunuri, 
supuse controlului autorităților vamale, fie la punctele (birourile) de control pentru trecerea frontierei vamale, 
fie la birourile vamale din interiorul ţării. 

Conform art.190 CV, mijloacele de transport, încăperile şi alte spaţii în care se află sau se pot afla mărfuri 
şi mijloace de transport supuse controlului vamal urmează să fie identificate de către organul vamal. Mijloace 
de identificare vamală se consideră plombe, sigilii, ştampile, marcaje, semne de identificare, prin prelevarea de 
probe şi mostre, prin descrierea mărfurilor şi mijloacelor de transport, prin desenarea planului, fotografiere, 
precum şi prin alte mijloace de identificare. 

Mijloacele de identificare vamală pot fi schimbate sau nimicite numai de organul vamal sau cu autorizația 
lui. 

11. Nedeclarare a mărfurilor este neprezentarea în modul stabilit a informaţiilor exacte despre aceste 
mărfuri, obiecte sau alte valori. Declararea are loc prin întocmirea declaraţiei vamale şi se depune organului 
vamal împreună cu alte documente necesare vămuirii. 

Prin declarare neautentică se înţelege prezentarea documentului care în realitate este autentic, însă în care 
sunt introduse informaţii ce nu corespund realităţii, ori documentul păstrează elementele şi indicii originalului 
(se execută pe formular oficial, conţine numele şi posturile persoanelor împuternicite să-l semneze ş.a.m.d.), 
însă informaţiile introduse în el (textul, datele numerice) sunt false. (HP CSJ nr.19 din 10.07.1997 cu 
modificările ulterioare Despre practica judiciară în cauzele privind contrabanda şi contravenţiile 
administrative vamale p.6.) 

Alte documente de trecere a frontierei vamale necesare pentru controlul vamal sunt documentele bancare, 
de provenienţă, de calitate, drepturi de import-export, licenţe, autorizaţii, procuri etc. 

12. Semnele constitutive ale laturii obiective a infracțiunii de contrabandă prevăzute de alin.l sunt 
caracteristice şi pentru alin.25 art.248 CP. 

13. Infracţiunea de contrabandă prevăzută de alin.1 al normei penale se consideră săvârşită dacă valoarea 
mărfurilor, obiectelor ori a altor valori ce se trec peste frontiera vamală depăşeşte suma de 500 unităţi 


convenţionale. Trecerea ilegală peste frontieră a mărfurilor până la această sumă se consideră contravenţie 
vamală şi răspunderea survine în conformitate cu normele CCA. 

Noţiunea de proporții mari nu se referă la semnele calificative ale infracţiunii de contrabandă prevăzute de 
alin.2, 3 şi 4 ale articolului comentat. 

Valoarea mărfurilor urmează să fie determinată ţinându-se seama de preţurile vamale ale acestora în 
conformitate cu Legea RM Cu privire la tariful vamal. 

14. Infracţiunea de contrabandă se consideră consumată dacă mărfurile, obiectele şi alte valori au trecut 
frontiera vamală a RM . 

15. Subiect al infracțiunii poate fi orice persoană fizică responsabilă, care la momentul săvârşirii 
infracţiunii de contrabandă a atins vârsta de 16 ani. 

Subiecţi ai infracţiunii de contrabandă pot fi şi persoane juridice care desfăşoară activitate de 
întreprinzător dacă corespund uneia din condiţiile stipulate în alin.3 art.21 CP. 

16. Latura subiectivă. Infracţiunea se săvârşeşte cu intenţie directă sau indirectă. Nu se cere, ca o condiţie 
a conţinutului constitutiv al infracțiunii, existenţa vreunui scop sau mobil. Acestea pot fi însă luate în 
consideraţie la individualizarea pedepsei. 

17. Alin.5 stipulează formele calificative ale infracţiunii de contrabandă. 

Faptele prevăzute la alin.1, 2, 3 şi 4 săvârşite de două sau mai multe ori, pentru care persoana vinovată nu 
a fost pedepsită şi nu au expirat termenele de tragere la răspundere penală, se consideră contrabandă săvârşită 
în mod repetat. 

18. Săvăârşirea contrabandei de către două sau mai multe persoane există atunci când acestea s-au înţeles 
în prealabil cu privire la activitatea de contrabandă. Participaţia este posibilă şi, în funcție de gradul de 
coordonare a rolurilor participanţilor, se manifestă prin forma participaţiei simple ori complexe. În cazul 
săvârşirii contrabandei de către un grup criminal organizat ori de către o organizaţie criminală, calificarea se 
efectuează cu trimitere şi la art.46, 47 ale prezentului cod. 

19. Săvârşirea contrabandei de către o persoană cu funcţii de răspundere, folosindu-se de situaţia de 
serviciu, presupune acţiunile unei persoane ce abuzează de putere sau de situaţia sa de serviciu în scopul 
săvârşirii contrabandei. Persoane cu funcţii de răspundere sunt: 

- persoanele care exercită funcţii de control la frontiera republicii; 

- persoanele care au dreptul de a se afla în zona de supraveghere vamală; 

- persoanele care exercită funcţiile de reprezentant al puterii de stat la trecerea frontierei; 

- persoanele care se bucură de facilități vamale în conformitate cu legislaţia în vigoare (p.1l HP CSJ din 
10.07.1997 cu modificările ulterioare Despre practica judiciară în cauzele privind contrabanda şi 
contravențiile administrative vamale). 

20. Prin contrabandă săvârşită în proporții deosebit de mari se consideră trecerea ilegală peste frontiera 
vamală a mărfurilor, obiectelor şi altor valori al căror cost exprimat în bani depăşeşte 1500 de unităţi 
convenţionale de amendă la momentul săvârşirii infracțiunii. 

Articolul 249. ESCHIVAREA DE LA ACHITAREA PLĂŢILOR VAMALE 

(1) Eschivarea de la achitarea plăţilor vamale în proporții mari 

se pedepseşte cu amendă în mărime de până la 300 unităţi convenţionale sau cu muncă neremunerată 
în folosul comunităţii de la 120 la 180 de ore. 

(0) Aceeaşi acţiune săvârşită: 

a) repetat; 

b) de două sau mai multe persoane 

se pedepseşte cu amendă în mărime de la 300 la 500 unităţi convenţionale sau cu închisoare de până la 
2 ani. 

(3) Acţiunile prevăzute la alin.(1) sau (2), săvârşite în proporții deosebit de mari, 

se pedepsesc cu amendă de la 500 la 1.000 unităţi convenţionale sau cu închisoare de la 3 la 5 ani. 

1. Obiect al infracţiunii sunt relaţiile ce se formează la importul şi exportul de mărfuri (bunuri), iar 
răspunderea penală este instituită în scopul ocrotirii speciale a operaţiunilor de vămuire a bunurilor, protecţiei 
producătorilor de mărfuri autohtoni, precum şi al creării condiţiilor favorabile pentru integrarea economiei RM 
în economia mondială. 

2. Latura obiectivă include acţiunile de eschivare a persoanelor (fizice ori juridice), care trec peste 
frontiera vamală mărfuri ale proprietarilor, deţinătorilor de mărfuri şi ale altor persoane prevăzute de CV, de la 
achitarea plăţilor vamale stabilite de legislație. 

Plăţi vamale (denumite şi drepturi de import ori de export) se consideră, în conformitate cu art.117 CV, 
plăţile care se percep (se achită) în cazul trecerii mărfurilor peste frontiera vamală a RM, precum şi în alte 
cazuri prevăzute de legislaţie: 


a) taxa vamală; 

b) taxa pe valoarea adăugată; 

Cc) accizele; 

d) taxa pentru proceduri vamale; 

f) taxa pentru participare la licitaţia vamală. 

Taxă vamală este o plată obligatorie percepută de autoritatea vamală la introducerea sau scoaterea 
mărfurilor de pe teritoriul vamal. 

Taxa pe valoarea adăugată (TVA) reprezintă o formă de colectare la buget a unei părţi a valorii mărfurilor 
livrate, serviciilor prestate care sunt supuse impozitării pe teritoriul RM, precum şi a unei părţi din valoarea 
mărfurilor, serviciilor impozabile importate în RM. 

Procedurile vamale reprezintă totalitatea serviciilor acordate de organele vamale în sfera activităţii 
vamale. Nomenclatorul acestor servicii şi taxele pentru ele sunt prevăzute de anexa nr.2 la Legea cu privire la 
tariful vamal. Printre acestea sunt taxe pentru vămuirea mărfurilor şi a altor obiecte, taxe la eliberarea 
adeverinţelor pentru înregistrarea mijlocului de transport; taxe pentru păstrarea mărfurilor şi a altor obiecte la 
depoziţiile vamale ori păstrarea lor în vamă; taxe pentru eliberarea repetată a certificatului de declarant vamal; 
taxe pentru corectarea valorii în vamă a mărfurilor etc. 

Ordinea de calculare a taxei vamale este prevăzută de Legea cu privire la tariful vamal nr.1380-XII1 din 
20.11.1997 (MO, 1998, nr.40-41 cu modificările şi completările ulterioare. MO, 2000, nr.169, MO, nr.115, 
116). 

Plăţile vamale se percep până la/ori o dată cu depunerea declaraţiei vamale. Modul de plată, precum şi 
cazurile de prelungire ori eşalonare a termenului de plată a drepturilor de import şi de export, este reglementat 
de art.125, 126 CV. 

3. Eschivarea reprezintă acţiunea (inacţiunea) de sustragere de la o obligaţiune prevăzută de lege. 

Eschivarea de la prestarea plăţilor vamale poate avea loc prin ascunderea mărfurilor şi a altor bunuri 
transferate, prin micşorarea preţului, prin violarea informaţiei referitoare la apartenenţă ori destinaţie; prin 
neachitarea deplină ori parțială a plăţilor vamale deja stabilite de organul vamal. Infracţiunea de eschivare de la 
achitarea plăţilor vamale poate fi săvârşită şi prin circumstanţele prevăzute de alin.1 art.248 al prezentului cod. 
În funcţie de aceste circumstanţe acţiunile făptuitorului se consideră concurs de infracţiuni. 

4. Vorbim despre proporții mari şi atunci când suma plăţilor vamale de la achitarea cărora se eschivează 
persoana depăşeşte 500 de unităţi convenţionale de amendă la momentul săvârşirii infracțiunii şi despre 
proporții deosebit de mari - când suma depăşeşte 1500 unităţi convenţionale de amendă. 

5. Subiect al infracțiunii de eschivare de la achitarea plăţilor vamale poate fi orice persoană fizică 
responsabilă, obligată să achite plățile vamale, care la momentul săvârşirii faptei a atins vârsta de 16 ani, 
precum şi persoana juridică care corespunde prevederilor art.21 din prezentul cod. 

6. Latura subiectivă. Infracţiunea se săvârşeşte exclusiv sub forma intenţiei directe. Făptuitorul prevede 
rezultatul faptei sale şi urmăreşte tocmai producerea rezultatului de a evita achitarea plăţilor vamale. El nu 
numai că prevede şi urmăreşte producerea rezultatului, dar acționează în scopul de a obţine venit prin 
neachitarea plăţilor vamale. 

7. Eschivarea de la achitarea plăţilor vamale în proporţii mari se consideră fapta săvârşită repetat, dacă 
anterior persoana, la trecerea peste frontiera vamală a mărfurilor, prin diferite moduri s-a eschivat de la 
achitarea plăţilor vamale respective şi pentru această faptă nu a fost condamnată şi nu a expirat termenul de 
prescripţie. 

8. Infracțiunea prevăzută de alin.2 lit.b) art.249 din prezentul cod (săvârşită de două sau mai multe 
persoane) este pasibilă prin toate formele participaţiei penale (a se vedea comentariul de la art.44, 45). 

Articolul 250. TRANSPORTAREA, PĂSTRAREA SAU COMERCIALIZAREA MĂRFURILOR 
SUPUSE ACCIZELOR, FĂRĂ MARCAREA LOR CU TIMBRE DE CONTROL SAU TIMBRE DE 
ACCIZ 

(1) Transportarea, păstrarea sau comercializarea mărfurilor supuse accizelor fără marcarea lor cu 
timbre de control sau timbre de acciz de modelul stabilit, dacă aceasta a cauzat daune în proporţii mari, 

se pedepseşte cu amendă în mărime de până la 300 unităţi convenţionale sau cu închisoare de până la 
2 ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

(0) Aceleaşi acţiuni însoţite de: 

a) marcarea cu alte timbre decât cele de modelul stabilit; 

b) cauzarea de daune în proporţii deosebit de mari 


se pedepsesc cu amendă în mărime de la 300 la 600 unităţi convenţionale sau cu închisoare de la 2 la 5 
ani, iar persoana juridică se pedepseşte cu amendă în mărime de la 3000 la 6000 unităţi convenţionale cu 
privarea de dreptul de a exercita o anumită activitate sau cu lichidarea întreprinderii. 

[Art.250 completat prin Legea nr.211-XV din 29.05.03, în vigoare din 12.06.03] 

1. Obiectul nemijlocit al infracțiunii - a se vedea art.244 CP. Ca obiect material pot apărea mărfurile 
supuse accizelor în mod obligatoriu. 

Noţiunea de mărfuri include orice bunuri care sunt supuse accizelor. 

2. A transporta înseamnă deplasarea mărfurilor supuse accizelor, fără marcarea lor cu timbre de control 
sau timbre de acciz. 

A păstra presupune ţinerea bunului la un loc sigur, păzit cu grijă, ţinerea în bună stare, în posesiunea sa. 

A comercializa ar însemna acţiunea de a pune o marfă, un bun etc. în comerţ, a face să devină obiect de 
comerţ. 

3. Accizul este un impozit general de stat, stabilit pentru unele mărfuri de consum, precum şi pentru 
activitatea în domeniul jocurilor de noroc. Obiectul impunerii îl constituie mărfurile supuse accizelor şi licenţele 
pentru activitate în domeniul jocurilor de noroc. În RM actul normativ de bază care prevede aplicarea accizului 
este CFisc. (Titlul IV). Plătitori ai acestui impozit sunt persoanele fizice şi juridice care prelucrează şi/sau 
fabrică mărfuri supuse accizelor pe teritoriul RM, cei care importă unele mărfuri supuse accizelor, conform 
prevederilor CFisc (Titlul IV), precum şi cei care desfăşoară activitate în domeniul jocurilor de noroc. 

4. Mărfurile supuse accizelor, cum ar fi votca, lichiorurile, alte băuturi spirtoase, vinurile din struguri, din 
fructe şi pomuşoare, vinurile din struguri saturate cu dioxid de carbon, divinurile (coniacurile), articolele din 
tutun, comercializate pe teritoriul RM sau importate pentru comercializare pe teritoriul ei, precum şi mărfurile 
supuse accizelor procurate de la agenţii economici rezidenţi aflaţi pe teritoriul RM care nu au relaţii fiscale cu 
sistemul ei bugetar, sunt pasibile marcării obligatorii cu timbru de acciz. Marcarea se efectuează în timpul 
fabricării mărfurilor supuse accizelor, până la importarea acestora, iar în cazul mărfurilor fabricate pe teritoriul 
RM - până la momentul expedierii (transportării) acestora din încăperea de acciz. Modul de procurare şi 
utilizare a timbrelor de acciz este stabilit de către SFS. Nu sunt marcate obligatoriu cu timbru de acciz vinurile 
spumoase, divinurile (coniacurile) în sticle de suvenire, cu capacitatea de până la 0.25; 1.5; 3 litri şi 6 litri, 
precum şi mărfurile supuse accizelor fabricate pe teritoriul RM şi expediate de către producător pentru export. 

5. Potrivit Instrucțiunii Provizorii cu privire la modul de realizare a Timbrelor de accize, marcarea cu ele 
a unor mărfuri importate supuse accizelor şi vărsarea în buget a mijloacelor băneşti obținute de la realizarea 
lor (Hotărârea MF nr.09-6-03-22 din Ol august 1995 - MO nr.51-52/14 din 14 septembrie 1995), timbrul de 
accize este un simbol de plată şi reprezintă un articol special confecționat din hârtie, pe care este indicată 
denumirea grupului de mărfuri supuse accizelor şi valoarea lui ce corespunde mărimii taxei accizelor. Marcarea 
unor mărfuri supuse accizelor prin Timbre de accize prezintă o formă de plată reală a accizelor pentru unele 
mărfuri importate supuse accizelor. Marcarea mărfurilor supuse accizelor cu Timbre de accize se efectuează 
până la momentul comercializării lor pe teritoriul RM. Comercializarea acestor mărfuri fără a fi marcate, 
precum şi primirea lor de la comitent în mod nemarcat pentru vânzare prin comerţul de comision, pe teritoriul 
RM sunt interzise. Marcarea se efectuează prin lipirea Timbrelor de accize pe mărfurile supuse marcării în 
locurile destinate desfacerii pachetului în aşa mod, ca la desfacere să fie garantată deteriorarea mărcii. 

6. Consecința prejudiciabilă este exprimată prin cauzarea unor daune în proporţii mari (art.126 CP). 

7. Raportul de cauzalitate între elementul material şi consecinţa prejudiciabilă este un semn obligatoriu al 
laturii obiective a infracțiunii. 

8. Latura subiectivă se caracterizează prin vinovăţie în forma intenţiei directe. Scopul şi motivul pot fi 
diferite, în anumite situaţii prevalând cele cu caracter material. 

9. Subiect al infracțiunii poate fi atât persoana fizică responsabilă, care a atins vârsta de 16 ani cât şi cea 
Juridică (art.21CP). 

10. Marcarea mărfurilor supuse accizelor cu alte timbre decât cele de modelul stabilit presupune situaţia 
în care timbrele de acciz nu corespund celor legale. Nu are importanţă faptul dacă acestea sunt falsificate sau cu 
termenul expirat etc. 

11. Despre daune în proporţii deosebit de mari a se vedea art.126 CP. 

Articolul 251. ÎNSUŞIREA, ÎNSTRĂINAREA, SUBSTITUIREA SAU TĂINUIREA BUNURILOR 
GAJATE, SECHESTRATE SAU CONFISCATE 

Însuşirea, înstrăinarea, substituirea sau tăinuirea bunurilor gajate, sechestrate sau confiscate ori 
utilizarea lor în alte scopuri, săvârşită de o persoană căreia i-au fost încredințate aceste bunuri sau care era 
obligată, conform legii, să asigure integritatea lor, 


se pedepseşte cu amendă în mărime de la 1000 la 1500 unităţi convenţionale sau cu închisoare de la 3 
la 7 ani, iar persoana juridică se pedepseşte cu amendă în mărime de la 1000 la 3000 unităţi convenţionale 
cu privarea de dreptul de a exercita o anumită activitate. 

[Art.251 completat prin Legea nr.211-XV din 29.05.03, în vigoare din 12.06.03] 

1. Obiectul infracțiunii îl constituie relațiile sociale care asigură respectarea regulilor de păstrare a 
bunurilor gajate şi a celor care sunt sechestrate şi confiscate. Ca obiect material apar bunurile materiale gajate, 
sechestrate sau confiscate în mod legal. 

2. Prin însuşire înţelegem a pune stăpânire pe ceva, a lua în stăpânire, a-şi apropia. 

Înstrăinarea presupune transmiterea, cu titlu oneros sau gratuit, a bunului - către altă persoană. 

Substituirea înseamnă înlocuirea bunului cu un alt bun. 

Prin tăinuire înţelegem acţiunea de a nu lăsa să se ştie, să se afle; a ascunde; a acoperi. 

Utilizarea presupune întrebuinţarea bunului, folosirea acestuia. 

3. Potrivit art.203 CPP, punerea sub sechestru a bunurilor, adică a obiectelor cu o valoare materială, 
inclusiv a conturilor şi depozitelor bancare, este o măsură procesuală de constrângere, care constă în 
inventarierea bunurilor materiale şi interzicerea proprietarului sau posesorului de a dispune de ele, iar în 
cazurile necesare - de a se folosi de aceste bunuri. După punerea sub sechestru a conturilor şi a depozitelor 
bancare sunt încetate orice operaţiuni în privinţa lor. Punerea sub sechestru a bunurilor se aplică în scopul 
asigurării restituirii prejudiciului cauzat prin infracțiune, acţiunii civile şi a eventualei confiscări a bunurilor 
destinate, folosite sau rezultate din infracţiune. Baza juridică a sechestrării bunurilor o constituie art.203-210, 
133-134 CPP. 

4. Legea penală (art.106 alin.l CP) defineşte confiscarea specială ca fiind trecerea, forţată şi gratuită, în 
proprietatea statului a bunurilor utilizate la săvârşirea infracţiunilor sau rezultate din infracţiuni. În ceea ce 
priveşte nemijlocit lucrurile supuse confiscării speciale sunt prevăzute în art.106 alin.2 CP. 

5. Potrivit Legii cu privire la gaj nr.449-XV din 30 iulie 2001 (MO nr.120/863 din 2 octombrie 2001), 
gajul este o garanţie reală în al cărei temei creditorul gajist poate urmări bunul gajat având prioritate faţă de alți 
creditori, inclusiv faţă de stat, la satisfacerea creanţei garantate. Debitorul gajist nu are dreptul să transmită 
obiectul gajului în arendă sau în folosinţă gratuită dacă contractul nu prevede aceasta. Gajarea unui bun gajat se 
admite dacă nu este interzisă prin contractele de gaj precedente. În cazul înstrăinării - de către debitorul gajist 
sau de către terţul deţinător - a bunului gajat, gajul nu se stinge. Dacă intenționează să vândă bunul gajat, 
debitorul gajist trebuie să obțină acordul prealabil al creditorului gajist. Terţul căruia i s-a încălcat un drept sau 
care are un interes legitim poate contesta în instanţă judecătorească valabilitatea gajului sau urmărirea bunului 
gajat. 

6. Însuşirea bunului presupune o formă specială a incriminării prevăzute de art.191 CP. Concurența dintre 
ele se limitează la specificul obiectului material al infracţiunii. 

7. Componenţa infracţiunii este formulată de către legiuitor ca fiind una formală, momentul consumării 
fiind legat de determinarea săvârşirii faptei prejudiciabile prevăzute expres de legea penală. 

8. Latura subiectivă a infracţiunii este caracterizată prin existenţa obligatorie a vinovăţiei în forma 
intenţiei directe. Scopul şi motivul infracţiunii pot fi diferite şi nu au importanţă la calificarea infracțiunii, având 
rol numai la individualizarea răspunderii şi a pedepsei penale. 

9. Subiectul infracţiunii poate fi orice persoană căreia i-au fost încredințate bunurile gajate, sechestrate sau 
confiscate ori care era obligată, conform legii, să asigure integritatea lor. Ca subiect poate apărea şi persoana 
Juridică care practică activitatea de întreprinzător în anumite situaţii prevăzute expres de legea penală în vigoare 
(art.21 alin.2, 3 CP Răspunderea penală a persoanei juridice care desfăşoară activitate de întreprinzător nu 
exclude răspunderea persoanei fizice pentru infracțiunea săvârşită (art.21 alin.4 CP). 

10. Contrazicerile parţiale apărute între unele reglementări cu caracter internațional şi legea penală 
naţională referitoare la incriminarea acestor fapte determină în consecinţă lipsa aplicațiunii parțiale a acestor 
dispoziţii. CEDO prevede în mod expres că drept rezultat al încălcării contractelor civile nu poate fi aplicată o 
pedeapsă privativă de libertate. În cazul încălcării contractelor de gaj însă legea penală prescrie închisoare de la 
3 până la 7 ani. 

Articolul 252. INSOLVABILITATEA INTENȚIONATĂ 

(1) Insolvabilitatea intenţionată care a cauzat creditorului daune în proporții mari 

se pedepseşte cu amendă în mărime de la 300 la 600 unităţi convenţionale sau cu închisoare de până la 
3 ani. 

(0) Aceeaşi acţiune săvârşită: 

a) de două sau mai multe persoane; 

b) cu cauzarea de daune în proporţii deosebit de mari 


se pedepseşte cu amendă în mărime de la 500 la 1.000 unităţi convenţionale sau cu închisoare de la 2 la 
5 ani. 

1. Obiectul nemijlocit de bază sunt relațiile sociale care apără activitatea legală de antreprenoriat şi care 
determină asigurarea intereselor legitime ale creditorilor. Obiectul nemijlocit facultativ îl constituie relaţiile 
sociale care asigură interesele patrimoniale ale creditorilor. Obiectul material se compune din bunurile 
materiale, obligaţiunile patrimoniale, documentele care conţin date (informaţii) vizând bunurile debitorului, 
locurile aflării acestora sau altă informaţie despre aceste bunuri; documentele contabile, actele ce reflectă 
activitatea economică a antreprenorului individual sau a organizaţiei. 

2. În baza Legii insolvabilităţii nr.632-XV din 14 noiembrie 2001 (MO nr.139-140/1082 din 15 noiembrie 
2001), prin insolvabilitate se are în vedere situaţia financiară a debitorului caracterizată prin incapacitatea de a- 
şi onora obligaţiunile de plată. Nu orice neachitare a datoriilor înseamnă insolvabilitate, ci numai aceea care 
apare în cazul incapacității economico-financiare a debitorului, urmată de pretenţiile înaintate de către creditori. 
Anume aceste situaţii determină adresarea în instanţă pentru intentarea procesului de insolvabilitate. 

3. Instanţa examinează din oficiu toate circumstanţele relevante pentru procesul de insolvabilitate. 
Conform art.22 al Legii insolvabilităţii, temeiul general de intentare a unui proces de insolvabilitate este 
incapacitatea de plată a debitorului. 

Incapacitatea de plată presupune situaţia debitorului caracterizată prin incapacitatea lui de a-şi executa 
obligațiunile pecuniare scadente, inclusiv cele fiscale. 

Temeiul special de intentare a unui proces de insolvabilitate este supraîndatorarea debitorului, în cazul în 
care debitorul reclamat este o persoană responsabilă de creanţele creditorului în limita patrimoniului er. 

Procesul de insolvabilitate se intentează doar în baza cererii de intentare a procesului de insolvabilitate 
depusă de către debitor, creditor şi alte persoane. 

4. În cazul insolvabilităţii debitorului din vina fondatorilor (membrilor) lui, a membrilor organelor 
executive sau a unor alte persoane care au dreptul de a da indicaţii obligatorii pentru debitor ori pot influenţa în 
alt mod acţiunile debitorului (insolvabilitate intenționată), aceştia poartă răspundere subsidiară faţă de creditori 
în măsura în care bunurile debitorului sunt insuficiente pentru executarea creanţelor creditorilor. În toate 
cazurile de intentare a procesului de insolvabilitate sau de respingere a cererii introductive din cauza 
insuficienței masei debitoare, instanţa de judecată transmite toate documentele organelor procuraturii spre a fi 
examinate sub aspectul existenţei de motive (fapte) ce ar putea antrena urmărirea penală a debitorului sau a 
membrilor organelor de conducere ale acestuia. 

5. Elementul material poate fi descris prin crearea sau exagerarea intenționată a insolvabilităţii debitorului, 
gestionarea intenționat incompetentă a afacerilor. Ca modalităţi faptice pot fi: încheierea unor tranzacţii evident 
neconvenabile, care nu corespund unei practici normale; luarea asupra sa din punct de vedere economic 
neîntemeiat a unor datorii străine; micşorarea activelor; folosirea bunurilor sau creditelor debitorului în interes 
personal; desfăşurarea unei activităţi comerciale în interes personal sub acoperirea cheltuielilor; procurarea de 
fonduri pentru debitor la preţuri exagerate; dispunerea continuării unei activităţi a debitorului care duce în mod 
vădit debitorul la incapacitatea de plată etc. Este cazul determinării obligatorii pentru incriminarea faptei în baza 
art.252 CP a existenţei reale a incapacității de plată a debitorului. 

6. Consecința prejudiciabilă constă în cauzarea unor daune în proporţii mari creditorilor (art. 126 CP). 

7. Raportul de cauzalitate între elementul material şi urmarea prejudiciabilă constituie un semn obligatoriu 
al aspectului obiectiv al infracțiunii. 

8. Componenţa de infracțiune este materială, infracțiunea considerându-se consumată din momentul 
cauzării unor daune în proporţii mari creditorilor. 

9. Latura subiectivă se caracterizează prin vinovăţie în forma intenţiei directe. Motivele pot fi diferite, în 
unele cazuri importanţă pentru calificare având cele personale sau interesele altor persoane. 

Prin interese personale sau interese ale altor persoane se înţelege căpătarea unor privilegii patrimoniale, 
crearea condiţiilor favorabile pentru refuzul de a achita plățile fiscale, lichidarea vreunui concurent, trecerea la o 
funcţie mai bună etc. 

10. Subiectul infracţiunii poate fi numai persoana fizică responsabilă, de la vârsta de 16 ani, care este 
descrisă prin prisma unor semne speciale obligatorii: persoana cu funcţie de răspundere a debitorului sau 
proprietarul debitorului. 

11. Incriminarea faptei în baza art.252 alin.2 lit.a) CP are loc în cazul săvârşirii faptei prin participaţie 
simplă (art.44 CP). 

12. Daune în proporţii deosebit de mari sunt acelea care valorează mai mult de 1.500 unităţi 
convenţionale. 

Articolul 253. INSOLVABILITATEA FICTIVĂ 

(1) Insolvabilitatea fictivă care a cauzat creditorului daune în proporții mari, 


se pedepseşte cu amendă în mărime de la 300 la 600 unităţi convenţionale sau cu închisoare de până la 
3 ani. 

(2) Aceeaşi acțiune săvârşită: 

a) de două sau mai multe persoane; 

b) cu cauzarea de daune în proporţii deosebit de mari 

se pedepseşte cu amendă în mărime de la 500 la 1.000 unităţi convenţionale sau cu închisoare de la 2 la 
5 ani. 

1. Despre obiectul nemijlocit al infracţiunii a se vedea comentariul la art.252 CP. 

2. În baza art.27 alin. al Legii insobvabilităţii nr.632-XY din 14 noiembrie 2001 (MO nr.139-140/1082 din 
de a satisface integral creanţele creditorilor, debitorul poartă răspundere pentru prejudiciile cauzate creditorilor 
prin depunerea cererii în cauză. Cu alte cuvinte, declararea intenționat falsă a incapacității de plată a debitorului, 
realizată în conformitate cu legea, dar în baza unei informaţii false, determină existenţa unei insolvabilităţi 
fictive. 

3. Delimitarea infracţiunii prevăzute varianta-tip a art.252 alin.l CP de cea stipulată în art.253 alin.l CP 
rezidă doar într-un singur semn de evaluare a modalității normative. Adică în cazul insolvabilităţii intenţionate 
(art.252 CP) incapacitatea de plată a debitorului (în special, supraîndatorarea debitorului, în cazul în care 
debitorul reclamat este o persoană juridică responsabilă de creanţele creditorilor în limitele patrimoniului €i) 
este reală, dar existenţa acesteia este condiţionată de anumite încălcări comise de către unii subiecţi speciali, pe 
când în cazul insolvabilității fictive (art.253 CP), deşi procedura de intentare a procesului de insolvabilitate este 
legală, informaţia înaintată pentru intentarea acestui proces este falsă. 

4. Declararea intenționat falsă a incapacității de plată într-o formă şi procedură neprevăzute de lege poate 
constitui, după caz, conţinutul normativ al incriminării prevăzute de art.190 CP - escrocheria. 

5. Consecința prejudiciabilă constă în cauzarea unor daune în proporţii mari creditorilor (art.126 CP). 

6. Raportul de cauzalitate între elementul material şi urmarea prejudiciabilă constituie un semn obligatoriu 
al laturii obiective a infracţiunii. 

7. Componenţa infracțiunii este atribuită la una materială, adică infracţiunea se consideră consumată din 
momentul cauzării creditorului daune în proporții mari. 

8. Latura subiectivă a infracţiunii poate să se manifeste prin vinovăţie în forma intenţiei directe. Scopul 
infracțiunii, deşi în mod normativ nu este prevăzut, faptic ar putea fi: inducerea în eroare (pentru amânarea 
şi/sau eşalonarea plăţilor cuvenite creditorilor, obținerea de reduceri la datorii). 

9. Subiectul infracțiunii este persoana fizică responsabilă, ajunsă la vârsta de 16 ani, care este descrisă prin 
prisma unor semne speciale obligatorii: persoana cu funcție de răspundere a debitorului şi/sau proprietarul 
debitorului. 

10. Pentru semnele accidentale prevăzute de art.253 alin.2 CP sunt valabile comentariile la art.252 CP. 

Articolul 254. COMERCIALIZAREA MĂRFURILOR DE PROASTĂ CALITATE SAU 
NECORESPUNZĂTOARE STANDARDELOR 

Comercializarea cu bună-ştiinţă a mărfurilor de proastă calitate sau necorespunzătoare standardelor, 
dacă aceasta a condus la îmbolnăvirea gravă sau decesul persoanei, 

se pedepseşte cu închisoare de până la 3 ani. 

1. Obiectul infracțiunii sunt relațiile sociale ce apar în procesul comercializării mărfurilor şi în special cele 
referitoare la sănătatea publică a cărei ocrotire implică asigurarea şi respectarea cerinţelor de calitate şi a 
standardelor stabilite. 

Termenul mărfuri e o noţiune largă şi în acest sens el înseamnă orice bunuri destinate sau introduse în 
circuitul comercial. 

2. Latura obiectivă a infracțiunii sub aspectul elementului material presupune acţiunea de comercializare 
(vânzare) a mărfurilor despre care făptuitorul cunoaşte cu certitudine că sunt de proastă calitate sau că nu 
corespund standardelor ce reglementează calitatea acestora. 

3. Comercializare înseamnă acţiunea de a pune în vânzare, de a face ca mărfurile să devină obiect de 
comerţ (schimb de mărfuri sau de produse prin vânzare şi cumpărare). Un element obligatoriu al infracțiunii 
este ca mărfurile sau bunul concret să fie vândute cumpărătorului şi să fie de proastă calitate sau să nu 
corespundă standardului respectiv. 

Referitor la calitate art.6 al legii privind protecţia consumatorului din 25.05.1993 (publicată în MO, nr.10, 
1999) stipulează că mărfurile (produsele) comercializate trebuie să corespundă documentaţiei tehnice normative 
în vigoare, iar în cazul în care baza documentară lipseşte - ele trebuie să corespundă modelelor de mărfuri 
(produse) ori caracteristicilor acestora. În acest sens în actele organelor de urmărire penală privind învinuirea 


persoanei de săvârşirea infracţiunii, precum şi în sentinţa instanţei de judecată, trebuie să se facă trimitere la 
actele tehnico-normative (standarde) respective. 

4. Prin mărfuri de proastă calitate se înţeleg mărfuri (produse) falsificate, a căror calitate este denaturată 
prin amestec cu substanţe de valoare şi calitate inferioară şi care, drept urmare, devin calitativ inferioare celor 
originale (de exemplu, în smântână se pune lapte, în vin - apă, în unt - untură). 

Comercializarea mărfurilor de proastă calitate poate avea loc şi prin substituirea mărfurilor sau produselor, 
prin înlocuirea unei mărfi sau a unui produs cu altul de calitate inferioară, adică în prezentarea sau livrarea unei 
mărfi de calitate inferioară drept una de calitate superioară (vinderea cărnii de calitatea a II-a drept carne de 
calitatea 1 sau înlocuirea unor produse noi cu altele deja folosite). Comercializarea mărfii de proastă calitate 
poate avea loc şi în cazul vânzării acesteia după expirarea termenului de garanţie sau de valabilitate. 

5. Standardizarea este un factor important care influenţează întreaga economie naţională şi sănătatea 
oamenilor, protecţia mediului şi constituie o prerogativă a statului. Administrarea şi coordonarea activităţii de 
standardizare, cooperarea cu ministerele, departamentele, comitetele tehnice de standardizare şi agenţii 
economici se efectuează de către Departamentul Standardizare şi Metrologie în conformitate cu Legea cu 
privire la standardizare din 22.09.1995 nr.590-XIII cu modificările ulterioare (MO, nr.11-12, 1996). Mărfurile 
puse spre comercializare trebuie să corespundă în mod obligatoriu standardului stabilit (standardului național, 
regional, internațional, standardului naţional al statului de unde provine marfa, standardului de firmă) ori 
prescripțiilor tehnice. Nu se permite comercializarea mărfurilor ce nu conţin informaţia despre certificarea 
(marcarea) acesteia potrivit standardului respectiv. 

6. Un element obligatoriu al existenţei infracțiunii este survenirea în urma comercializării cu bună-ştiinţă a 
mărfurilor de proastă calitate ori necorespunzătoare standardelor a îmbolnăvirii grave sau a decesului persoanei. 
Sub persoană se are în vedere nu neapărat persoana concretă ce a procurat marfa (produsul) respectiv, ci şi alte 
persoane ce le-au folosit ori consumat şi la care au survenit urmările prevăzute de norma penală. Infracţiunea se 
consideră consumată când s-a produs rezultatul prevăzut de textul normei penale. În situaţia în care 
îmbolnăvirea gravă ori decesul persoanei nu a avut loc, lipseşte legătura de cauzalitate şi nu există infracțiune, 
însă este posibilă răspunderea în ordine administrativă ori civilă, în conformitate cu Legea privind protecția 
consumatorului. 

7. Latura subiectivă. În latura privitoare la comercializarea mărfurilor (produselor) de proastă calitate sau 
necorespunzătoare standardelor infracţiunea se săvârşeşte cu intenţie directă, deoarece subiectul efectuează 
această activitate cunoscând cu certitudine ce fel de mărfuri comercializează. Referitor la urmările survenite - 
îmbolnăvirea gravă sau decesul persoanei - forma vinovăţiei este din imprudenţă. 

În cazul decesului a două sau mai multor persoane acţiunile făptuitorului urmează a fi calificate prin 
concurs şi cu infracţiunea prevăzută de alin.2 art.149 CP . 

8. Subiectul. Infracţiunea de comercializare a mărfurilor de proastă calitate sau necorespunzătoare 
standardelor poate fi comisă de orice persoană responsabilă care a atins vârsta de 16 ani şi care corespunde 
cerinţelor prevăzute de dispoziția normei penale, care nu stabileşte pentru făptuitor o anumită calitate. 

Articolul 255. ÎNŞELAREA CLIENȚILOR 

(1) Depăşirea preţurilor cu amănuntul stabilite, precum şi a preţurilor şi tarifelor pentru serviciile 
sociale şi comunale prestate populaţiei, înşelarea la socoteală sau altă inducere în eroare a clienţilor, 
săvârşite în proporţii esenţiale sau considerabile, 

se pedepseşte cu amendă în mărime de până la 300 unităţi convenţionale sau cu muncă neremunerată 
în folosul comunităţii de la 100 la 240 de ore, în ambele cazuri cu (sau fără) privarea de dreptul de a ocupa 
anumite funcţii sau de a exercita o anumită activitate pe un termen de la 2 la 5 ani. 

(2) Aceleaşi acțiuni săvârşite: 

a) repetat; 

b) de două sau mai multe persoane; 

c) în proporţii mari 

se pedepsesc cu amendă în mărime de la 200 la 600 unităţi convenţionale sau cu închisoare de la 2 la 5 
ani, în ambele cazuri cu (sau fără) privarea de dreptul de a ocupa anumite funcţii sau de a exercita o 
anumită activitate pe un termen de la 2 la 5 ani. 

1. Obiectul infracțiunii de înşelare a clienţilor îl constituie relațiile sociale din domeniul comerţului, 
politicii preţurilor în condiţiile funcţionării liberei concurenţe în privinţa circulației mărfurilor şi serviciilor, 
precum şi relaţiile sociale referitoare la ocrotirea intereselor economice şi patrimoniale ale persoanelor fizice 
sau juridice, interese prejudiciate într-un mod sau altul. 

2. Latura obiectivă a infracțiunii constă în săvârşirea acţiunilor în procesul cărora partea care 
comercializează marfa ori acordă serviciul prin înşelăciune depăşeşte preţurile ori tarifele stabilite. 


Din conţinutul dispoziţiei rezultă că fapta de depăşire a preţurilor se realizează atunci când mărfurile se 
comercializează cu amănuntul din punctele special amenajate ori destinate pentru o asemenea activitate. 

3. Preţuri stabilite. Preţul mărfii sau al serviciului se stabileşte de către agentul economic cu respectarea 
principiului dezvoltării libere a activităţii de antreprenor şi al concurenţei. Potrivit art.34 al Legii cu privire la 
comerțul interior nr.749-XII1 din 23.02.1996 (MO, nr.31, 1996) statul, referitor la reglementarea activităţii 
comerciale, stabileşte plafoanele (de regulă, maximale) la unele categorii de mărfuri, şi anume la cele prevăzute 
de legislaţie. Organe ale reglementării de către stat a comerţului şi pieţei de consum sunt Departamentul 
Comerţului, Ministerul Economiei, precum şi autorităţile administraţiei publice locale în limitele competenţei 
lor. 

Prin comerț cu amănuntul se înţelege comercializarea mărfurilor şi prestarea serviciilor către consumatori 
pentru folosinţă personală, casnică şi familială, precum şi către întreprinderile, instituţiile şi organizaţiile din 
sfera socială pentru consum direct. 

4. Depăşirea preţurilor stabilite (ori a tarifelor) constă în comercializarea mărfurilor, acordarea serviciilor 
sociale, comunale, la un preţ mai înalt. Deşi cumpărătorul primeşte cantitatea de marfă ori serviciul solicitat, el 
cheltuieşte la achitare o sumă mai mare decât suma care se cuvenea. 

5. Înşelarea, ca element al laturii obiective, este acţiunea de inducere în eroare a persoanei. Înşelarea la 
socoteală a clientului înseamnă solicitarea şi primirea de către făptuitor a sumei de bani în plus faţă de cea 
necesară pentru achitare, calcularea conştient greşită a costului mărfii (serviciului) în sensul majorării sumei, 
neachitarea restului sumei şi alte asemenea acţiuni. 

6. Prin altă inducere în eroare a clienților se înţeleg acţiuni de înşelare prin folosirea instrumentelor de 
măsurat inexacte la greutate, întindere, la volum, suprafaţă etc. (ca metrul, litrul, cântarul şi unităţile de greutate 
auxiliare). Pentru existenţa infracţiunii nu interesează din ce cauză a devenit inexact instrumentul de măsurat: 
din cauza intervenţiei făptuitorului sau a altor împrejurări. Esenţial este că făptuitorul, folosind instrumentul 
inexact, îl prezintă ca instrument exact şi corespunzător normelor, instrucțiunilor respective. 

O altă modalitate de inducere în eroare a clienţilor poate avea loc prin folosirea frauduloasă a 
instrumentului de măsurat exact. Prin diferite metode, mijloace sau manopere frauduloase, infractorul face ca 
activitatea de măsurare să nu fie exactă (vânzătorul de stofe mânuieşte incorect un metru exact, barmenul, 
folosind un pahar exact gradat, dă clienţilor băuturi cu lipsă la măsurătoare). 

Inducere în eroare a clienţilor se consideră şi alte acţiuni infracţionale îndreptate spre primirea sumelor ce 
depăşesc preţurile la comercializarea mărfurilor ori la acordarea serviciilor. 

7. Infracţiunea de înşelare a clienţilor există dacă făptuitorul, drept consecinţă a măririi preţurilor, tarifelor 
stabilite la comercializarea mărfurilor ori la acordarea serviciilor sociale, comunale, a obţinut (ori urma să 
obţină) un venit nu mai mic decât cel considerat ca proporţii esenţiale (a se vedea comentariul la art.126 CP ). 

8. Alin.2 art.255 stabileşte forme agravante de înşelare a clienţilor: 

a) în mod repetat (a se vedea comentariul la art.31 din prezentul cod); 

b) de două sau mai multe persoane (a se vedea comentariul la art.art.44-45 din prezentul cod); 

c) înşelare a clienţilor în proporţii mari avem în cazul în care - ca urmare a depăşirii preţurilor ori tarifelor 
stabilite - sumele obținute ilicit depăşesc 500 unități convenţionale de amendă la momentul săvârşirii 
infracțiunii. 

9. Subiect al infracţiunii de înşelare a clienţilor poate fi orice persoană responsabilă, care a atins vârsta de 
16 ani, împuternicită a comercializa mărfuri cu amănuntul ori a acorda servicii sociale, comunale populaţiei. 

10. Latura subiectivă. Infracţiunea de înşelare a clienţilor se comite întotdeauna cu intenție directă. 
Făptuitorul, săvârşind acţiunile prevăzute în dispoziţia normei penale, ştie cu certitudine că înşeală pe client 
pentru a obţine un folos suplimentar. 

Articolul 256. PRIMIREA UNEI REMUNERAȚII ILICITE PENTRU ÎNDEPLINIREA 
LUCRĂRILOR LEGATE DE DESERVIREA POPULAȚIEI 

(1) Primirea, prin extorcare, de către un lucrător fără funcţie de răspundere dintr-o întreprindere, 
instituţie sau organizaţie, a unei remuneraţii pentru îndeplinirea unor lucrări Sau pentru prestarea unor 
servicii în sfera comerţului, alimentaţiei publice, transportului, deservirii sociale, comunale, medicale sau de 
altă natură, lucrări şi servicii ce ţin de obligaţiunile de serviciu ale acestui lucrător, 

se pedepseşte cu amendă în mărime de până la 200 unităţi convenţionale sau cu muncă neremunerată 
în folosul comunităţii de la 120 la 180 de ore. 

(0) Aceeaşi acţiune săvârşită: 

a) repetat; 

b) de două sau mai multe persoane; 

c) în proporţii mari 


se pedepseşte cu amendă în mărime de la 200 la 400 unităţi convenţionale sau cu închisoare de până la 
2 ani. 

1. Obiectul infracţiunii este constituit din relațiile sociale referitoare la activitatea normală a 
întreprinderilor, instituţiilor sau organizaţiilor, indiferent de forma de proprietate, ce efectuează lucrări ori 
prestează servicii în sfera comerţului, alimentaţiei publice, transportului, deservicii sociale, comunale, medicale 
sau de altă natură, precum şi comportamentul corect şi cinstit al lucrătorilor (angajaţilor) ce nu deţin funcții de 
răspundere la îndeplinirea atribuţiilor de serviciu. Fapta este pedepsită deoarece îndeplinirea obligaţiunilor de 
serviciu nu trebuie să fie urmată de primirea unei remunerări necuvenite. 

2. Latura obiectivă constă în primirea prin estorcare de către lucrătorul (angajatul) unei persoane juridice 
care efectuează lucrări ori prestează servicii în sfera comerțului, alimentaţiei publice, transportului, deservirii 
sociale, comunale, medicale sau de altă natură, a unei remunerări necuvenite pentru îndeplinirea unei lucrări ori 
acordarea unor servicii pe care acesta era obligat să le execute în virtutea funcţiilor sale de serviciu. 

Primirea înseamnă luarea în posesie a banilor sau a altor bunuri în plus faţă de costul lucrării efectuate ori 
al serviciului prestat, ori - mai ales - când acesta este gratuit. Ca să constituie infracțiune, primirea banilor sau a 
altor bunuri trebuie să fie rezultatul estorcării lor de către lucrătorul obligat prin funcţia deţinută să 
îndeplinească lucrul ori să presteze serviciul respectiv. 

3. Ca acţiuni de estorcare prevăzute de art.256 CP urmează să fie considerată cererea lucrătorului de a i se 
oferi (acorda) o remuneraţie suplimentară cu condiţia că numai în acest caz el va îndeplini lucrul sau va presta 
serviciul respectiv, precum şi acţiunile acestuia de punere intenţionată a solicitantului în situaţia de a-i oferi o 
remuneraţie suplimentară. Infracţiunea are loc atunci când remuneraţia a fost obținută prin estorcarea ei. 
Oferirea din proprie iniţiativă şi benevol lucrătorului, ce a executat lucrul ori a prestat serviciul, a sumei de bani 
ori a cadoului ca semn de mulţumire pentru calitatea sau operativitatea serviciului acordat nu poate fi 
considerată remuneraţie ilicită. 

4. Potrivit dispoziției art.256 CP, răspunderii penale sunt supuşi lucrătorii care nu deţin funcții de 
răspundere în întreprinderi, instituţii sau organizaţii cu statut de persoane juridice şi care sunt obligaţi să 
îndeplinească, conform funcţiilor, lucrări sau să presteze servicii în sfera comerțului, alimentaţiei publice, 
transportului, deservirii sociale, comunale, medicale sau de altă natură. În acest sens se are în vedere că 
lucrătorul (angajatul) are încheiat contract de muncă şi în sarcina lui sunt puse obligaţiuni concrete pentru 
îndeplinirea cărora este remunerat în modul prevăzut de lege ori de contract. 

Primirea remuneraţiei ilicite nu este condiţionată de timpul când s-a realizat, până ori după îndeplinirea 
lucrării ori prestării serviciului respectiv. 

5. Primirea unei remuneraţii ilicite se consideră săvârşită în mod repetat atunci când faptele prevăzute la 
alin.l art.256 CP au avut loc de două sau de mai multe ori, cu condiţia neexpirării termenului de prescripţie 
pentru răspunderea penală. Primirea de către lucrător a remuneraţiei ilicite de la două sau de la mai multe 
persoane pentru îndeplinirea lucrărilor sau prestarea diferitelor servicii urmează să fie calificată potrivit alin.2 
art.256 CP. Nu poate fi considerată estorcare repetată primirea de către lucrător a remuneraţiei ilicite de la un 
grup de persoane pentru îndeplinirea lucrării ori prestarea unui serviciu în interesul tuturor persoanelor de la 
care s-a estorcat remuneraţia. La fel nu poate fi calificată ca repetată acţiunea de primire a remuneraţiei ilicite în 
rate pentru una şi aceeaşi lucrare sau serviciu prestat. 

6. Infracţiunea de primire a remuneraţiei ilicite se consideră săvârşită de două sau mai multe persoane 
atunci când sunt prezente semnele participaţiei (a se vedea comentariul la art.41, 42, 44, 45 ale prezentului cod). 

7. Primirea remuneraţiei ilicite pentru îndeplinirea lucrărilor legate de deservirea populaţiei se consideră 
săvârşită în proporţii mari dacă suma exprimată în bani ori costul bunurilor primite depăşeşte la momentul 
săvârşirii infracțiunii 500 unităţi convenţionale de amendă. 

8. Subiect al infracțiunii se consideră persoana fizică responsabilă, care a atins vârsta de 16 ani, se află în 
relații de muncă cu întreprinderea, instituţia, organizaţia, indiferent de forma de proprietate şi organizare a 
acesteia şi în cadrul căreia persoana nu ocupă o funcţie de răspundere. 

Relaţiile de muncă pot fi permanente ori temporare. La fel persoanei nu-i aparține calitatea de funcţionar 
în sensul noţiunii de funcționar public. 

9. Latura subiectivă a infracțiunii se săvârşeşte numai prin intenție directă. Făptuitorul acţionează 
conştient, solicită prin estorcare să primească o remunerare ştiind că aceasta nu i se cuvine şi că este obligat, 
conform atribuţiilor de serviciu, să îndeplinească lucrul ori să acorde serviciul solicitat de consumator. 

Articolul 257. EXECUTAREA NECALITATIVĂ A CONSTRUCȚIILOR 

(1) Darea în folosință a caselor de locuit, a obiectivelor industriale, a construcţiilor în domeniul 
transporturilor şi energeticii, a altor construcţii în Stare necalitativă, neterminate sau necorespunzând 
condiţiilor contractului şi proiectului de către conducătorii organizaţiilor de construcţie, conducătorii de 
şantier şi persoanele cu funcţie de răspundere care exercită controlul calităţii în construcţii 


se pedepseşte cu amendă în mărime de până la 500 unităţi convenţionale sau cu închisoare de până la 
5 ani, în ambele cazuri cu privarea de dreptul de a ocupa anumite funcţii sau de a exercita o anumită 
activitate pe un termen de la 2 la 5 ani, iar persoana juridică se pedepseşte cu amendă în mărime de la 1000 
la 3000 unităţi convenţionale cu privarea de dreptul de a exercita o anumită activitate. 

(2) Continuarea de către persoanele responsabile a lucrărilor executate necorespunzător şi oprite prin 
acte de control, în cazul în care aceasta poate afecta rezistenţa şi Stabilitatea construcțiilor, 

se pedepseşte cu amendă în mărime de până la 200 unităţi convenţionale, iar persoana juridică se 
pedepseşte cu amendă în mărime de la 3000 la 5000 unităţi convenţionale cu privarea de dreptul de a 
exercita o anumită activitate sau cu lichidarea întreprinderii. 

(3) Proiectarea, verificarea, expertizarea, realizarea de către persoanele responsabile a unui complex 
urbanistic ori a unei construcţii sau executarea de modificări ale acestora fără respectarea prevederilor 
documentelor normative privind siguranţa, rezistenţa şi Stabilitatea, dacă aceasta a avut drept urmare: 

a) vătămarea gravă a integrităţii corporale sau a sănătăţii persoanei ori pierderea de către aceasta a 
capacităţii de muncă; 

b) distrugerea totală sau parțială a construcţiei; 

c) distrugerea sau defectarea unor instalaţii sau utilaje importante; 

d) daune în proporţii mari, 

se pedepseşte cu amendă în mărime de la 200 la 600 unităţi convenţionale sau cu închisoare de la 2 la 5 
ani, iar persoana juridică se pedepseşte cu amendă în mărime de la 5000 la 10000 unităţi convenţionale cu 
privarea de dreptul de a exercita o anumită activitate sau cu lichidarea întreprinderii. 

(4) Acţiunile prevăzute la alin.(3), care au provocat decesul persoanei, 

se pedepsesc cu închisoare de la 5 la 10 ani, iar persoana juridică se pedepseşte cu amendă în mărime 
de la 5000 la 10000 unităţi convenţionale cu privarea de dreptul de a exercita o anumită activitate sau cu 
lichidarea întreprinderii. 

[Art.257 completat prin Legea nr.211-XV din 29.05.03, în vigoare din 12.06.03] 

1. Legea privind calitatea în construcții nr.721-XIII din 2 februarie 1996 (MO nr.25/259 din 25 aprilie 
1996) stabileşte baza juridică, tehnico-normativă şi organizatorică de activitate a persoanelor fizice şi Juridice în 
domeniul construcțiilor, obligaţiunile şi răspunderea lor privind calitatea în construcții. 

2. Obiectul nemijlocit al infracţiunii îl constituie relaţiile sociale care asigură activitatea normală a 
organizaţiilor de construcţie, precum şi interesele clienţilor şi ale celor care construiesc obiectele. Lucrările de 
construcţie includ lucrările de construcţie şi modernizarea diferitelor obiecte: fabrici, uzine, case de locuit, staţii 
electrice, unități administrative, case de cultură, căi de telecomunicaţii şi telegrafice, obiecte hidrotehnice şi alte 
edificii. Obiectul nemijlocit suplimentar sunt relaţiile sociale care asigură viaţa şi sănătatea persoanei, 
proprietatea. 

3. În baza art.3 alin.l al legii menţionate, calitatea construcțiilor constituie rezultanta caracteristicilor de 
comportare a acestora în exploatare, în scopul satisfacerii, pe întreaga durată de existenţă, a exigenţelor 
utilizatorilor şi colectivităţilor. 

4. Modalitatea normativă prescrisă de art.257 alin.l CP presupune darea în folosinţă a caselor de locuit, a 
obiectivelor industriale, a construcţiilor în domeniul transporturilor şi energeticii, a altor construcţii în stare 
necalitativă, neterminate sau necorespunzând condiţiilor contractului şi proiectului. 

Pentru obținerea unor construcții de calitate corespunzătoare sunt obligatorii realizarea şi menţinerea pe 
întreaga durată de existenţă a construcţiilor a următoarelor exigenţe esenţiale: a) rezistenţă şi stabilitate; b) 
siguranţă în exploatare; c) siguranţă la foc; d) igienă, sănătatea oamenilor, refacerea şi protecţia mediului; e) 
izolaţie termică, hidrofugă şi economie de energie; f) protecţie împotriva zgomotului. 

5. Sistemul calităţii în construcţii reprezintă ansamblul de structuri organizatorice, răspunderi, 
regulamente, proceduri şi utilaje, care concură la realizarea calității construcțiilor în toate etapele de concepere, 
proiectare, realizare, exploatare şi postutilizare a acestora. Conducerea şi asigurarea calităţii în construcție 
constituie obligațiunea tuturor factorilor care participă la conceperea, proiectarea, execuţia şi exploatarea 
construcțiilor şi implică o strategie adecvată şi măsuri specifice pentru garantarea calităţii acestora. Recepţia 
construcţiilor este obligatorie şi constituie certificarea realizării acestora pe baza examinării lor nemijlocite, în 
conformitate cu documentaţia de proiect şi execuţie şi cu alte documente cuprinse în cartea tehnică a 
construcției, carte ce se întocmeşte prin grija investitorului şi se predă proprietarului construcţiei, care este 
delegat să o păstreze şi să o completeze la zi. 

Cartea tehnică a construcţiei cuprinde toată documentaţia tehnică privind realizarea construcției începând 
de la etapa de proiectare şi până la punerea în funcțiune a obiectului, oglindind, totodată, şi exploatarea 
ulterioară a obiectului, inclusiv toate modificările ce se vor opera în procesul exploatării lui. Prevederile din 
cartea tehnică a construcţiei referitoare la exploatare sunt obligatorii pentru proprietar şi utilizator. 


6. Componenţa de infracţiune prevăzută în art.257 alin.l CP este formală, de aceea infracţiunea se 
consideră terminată din momentul semnării documentelor corespunzătoare cu privire la darea în exploatare a 
încăperilor şi construcţiilor despre care se vorbeşte în dispoziţie. 

7. Latura subiectivă (art.257 alin. CP) poate fi exprimată prin vinovăţie intenționată. 

8. Subiecţi ai infracțiunii în baza art.257 alin.l CP sunt persoanele fizice responsabile, ce au împlinit 
vârsta de 16 ani. Poate fi numai persoana oficială indicată în dispoziţia articolului dat: conducătorii 
organizaţiilor de construcție; diriginţii de şantier; persoanele oficiale care exercită controlul calității în 
construcții. 

9. În cazul în care persoanele responsabile continuă executarea lucrărilor de construcţie (elementul 
material) în ciuda existenței unui act legal de control, care determină necesitatea stopării activităţilor 
necalitative sau necorespunzătoare, poate surveni răspunderea penală în baza art.257 alin.2 CP. Această 
responsabilitate este condiționată în mod obligatoriu de determinarea unei consecinţe prejudiciabile - afectarea 
rezistenţei şi stabilității construcțiilor. Cu alte cuvinte, legiuitorul formulează în alin.2 al articolului în cauză o 
componență materială de infracțiune, legând consumarea actului infracţional de momentul existenţei unei 
anumite consecinţe (infracţiune de pericol). 

10. Raportul de cauzalitate reiese din materialitatea conţinutului normativ descris. 

11. Latura subiectivă (art.257 alin.2 CP) o constituie vinovăția în forma intenţiei directe. Scopul şi 
motivele nu au importanţă pentru calificarea faptei. 

12. Potrivit art.257 alin.2 CP, subiect poate fi persoana fizică responsabilă, care a atins vârsta de 16 ani şi 
este înzestrată cu anumite obligaţiuni în virtutea actului de control. 

13. Răspunderea pentru realizarea şi menţinerea pe întreaga durată de existenţă a unor construcții de 
calitate corespunzătoare, precum şi pentru îndeplinirea obligaţiunilor stabilite prin lege, revine factorilor care 
participă la conceperea, proiectarea, execuţia, exploatarea acestora, potrivit obligaţiunilor şi gradului de 
culpabilitate al fiecăruia. 

14. Proiectantul, specialistul verificator de proiecte atestat, fabricanţii şi furnizorii de produse pentru 
construcții, executantul, responsabilul tehnic atestat, dirigintele de şantier atestat, specialistul din laboratorul de 
încercări în construcţii, expertul tehnic atestat răspund potrivit obligaţiunilor ce le revin pentru viciile ascunse 
ale construcţiei, ivite într-un interval de 5 ani de la recepţia lucrării, precum şi pe toată durată de existenţă a 
construcției pentru viciile structurii de rezistenţă rezultate din nerespectarea normelor de proiectare şi execuţie 
în vigoare la data realizării ei. Confirmarea calităţii construcțiilor de către comisiile de recepție nu înlătură 
răspunderea directă pentru calitate a persoanelor ce au organizat şi condus procesul de proiectare şi execuţie, 
precum şi a celor ce au proiectat sau au executat nemijlocit construcţiile la care ulterior s-au constatat defecte. 

15. Potrivit Regulamentului cu privire la verificarea proiectelor şi a execuţiei construcțiilor şi 
expertizarea tehnică a proiectelor şi construcțiilor (Anexă la HG RM nr.361 din 25 iunie 1996 - MO nr.52- 
53/439 din 8 august 1996), sunt în drept să exercite activităţi de verificare şi expertizare tehnică a proiectelor şi 
construcțiilor numai specialiştii atestaţi ca persoane fizice, în nume propriu sau ca angajaţi ai agenţilor 
economici, autorizați pentru activități de verificare a proiectelor sau expertizare tehnică. Pentru asigurarea 
calităţii proiectelor şi a detaliilor de execuţie, pe baza cărora se execută construcţiile, este obligatorie verificarea 
tehnică a acestora de către specialiştii verificatori de proiecte atestaţi. Pentru asigurarea calității execuţiei 
lucrărilor de construcţie este obligatorie verificarea acesteia de către responsabili tehnici şi diriginți de şantier 
atestaţi. 

Proiectele verificate şi ştampilate nu pot fi schimbate pe şantier. În situaţia în care proiectantul decide că 
modificările survenite nu au influenţă asupra vreuneia din exigenţele esenţiale verificate în proiect şi planurile 
modificate nu trebuie verificate din nou, întreaga răspundere pentru aceste modificări îi revine numai 
proiectantului. Eventualele litigii dintre verificatorul atestat şi proiectant vor fi rezolvate de un expert tehnic, 
angajat de investitor şi agreat de ambele părți aflate în litigiu. Decizia expertului este obligatorie pentru ambele 
părți şi investitor. 

16. Dacă la construcţie se produc deteriorări sau distrugeri, verificatorul atestat răspunde solidar, alături de 
proiectant, pentru asigurarea în proiect a nivelurilor minime de calitate, potrivit criteriilor de performanţă ale 
exigenţelor esenţiale, dar numai pentru aspectele pe care a fost obligat să le verifice. 

17. Expertizarea tehnică a proiectelor se efectuează la toate fazele de proiectare a construcţiilor, după 
necesitate. Totodată, în mod obligatoriu, se supun expertizării generale proiectele de interes național, de 
importanţă deosebită, de construcţii unicale şi experimentale, de repetabilitate înaltă, precum şi proiectele 
elaborate de agenţi economici din străinătate. Expertizarea acestor proiecte se efectuează exclusiv de către 
Direcţia de verificare şi expertizare a proiectelor în construcţii a organului naţional de dirijare a construcțiilor. 

Expertul tehnic răspunde de asigurarea, prin soluțiile propuse, a nivelurilor minime de calitate pentru 
exigenţele esenţiale, impuse de documentele normative în vigoare. Dacă la construcţie se produc deteriorări sau 


distrugeri, expertul tehnic atestat răspunde pentru asigurarea în proiect a nivelurilor minime de calitate, potrivit 
exigenţelor esenţiale, dar numai pentru acele aspecte, pe care a fost obligat să le expertizeze conform 
prevederilor legale. 

18. Verificarea execuţiei corecte a lucrărilor de construcţie de către investitor şi antreprenor este 
obligatorie. Verificarea întregii execuţii se efectuează în mod obligatoriu de către investitor - prin responsabilii 
tehnici atestaţi şi de către antreprenor - prin diriginţii de şantier atestaţi. Responsabili tehnici şi diriginții de 
şantier răspund faţă de investitorul sau antreprenorul care i-a angajat, conform legii, pentru verificarea realizării 
corecte a execuţiei lucrărilor de construcție. Pentru supravegherea execuţiei unor lucrări cu condiţii de execuţie 
sau exploatare deosebită, pe lângă responsabilul tehnic, investitorul poate recurge şi la serviciile unui agent 
economic de consultanță specializat (consultant). Dacă îndeplineşte şi funcţia de responsabil tehnic, 
consultantul răspunde şi față de lege pentru această activitate. La execuţia lucrărilor de construcție, 
responsabilul tehnic şi dirigintele de şantier atestaţi fac parte din compartimentul de asigurare a calităţii şi au 
obligaţiunile prevăzute în manualul calității. 

19. În cazul situaţiei prevăzute expres de art.257 alin.3 CP este necesară determinarea unei consecinţe 
prejudiciabile: vătămarea gravă a integrităţii corporale sau a sănătăţii persoanei sau pierderea de către aceasta a 
capacității de muncă; distrugerea totală sau parțială a construcţiei; distrugerea sau degradarea unor instalații sau 
utilaje importante; pierderi materiale considerabile. 

20. Componenţa infracţiunii prevăzute de art.257 alin.3 CP este materială, legiuitorul legând momentul 
consumării ei de survenirea unor anumite consecinţe de fapt. 

21. În cazul survenirii consecinţelor prevăzute de art.257 alin.3 CP atitudinea făptuitorului faţă de ele 
trebuie să fie din imprudenţă, altfel fapta va fi incriminată în baza altor articole din partea specială. În cazul 
survenirii acestor consecinţe prejudiciabile din imprudenţă, o calificare suplimentară în baza art.157, 198 CP nu 
este necesară. 

22. Subiectul (art.257 alin.3 CP) este persoană fizică responsabilă, ajunsă la vârsta de 16 ani, având în 
virtutea atribuţiilor de serviciu dreptul de a realiza proiectarea unui complex urbanistic ori a unei construcții sau 
executarea de modificări ale acestora, verificarea acestuia, expertizarea şi realizarea acestor obiecte. 

23. Proiectarea, verificarea, expertizarea, realizarea de către persoanele responsabile a unui complex 
urbanistic ori a unei construcții sau executarea de modificări ale acestora fără respectarea prevederilor 
documentelor normative privind siguranţa, rezistenţa şi stabilitatea, dacă aceasta a avut drept urmare decesul 
persoanei, se vor califica în baza art.257 alin.4 CP. Este vorba despre o normă specială a art.149 CP. 

24. Atitudinea psihică a persoanei (art.257 alin.4 CP) trebuie să aibă un caracter imprudent faţă de moartea 
victimei. 

25. În baza art.21 alin.3 CP poate fi supusă răspunderii penale potrivit art.257 CP şi persoana juridică în 
anumite condiţii expres prevăzute de legea penală (art.21 alin.2 CP). 

Articolul 258. ÎNCĂLCAREA REGULILOR DE EXPLOATARE, REPARAȚII ȘI MODIFICARE 
A LOCUINȚELOR DINTR-UN BLOC DE LOCUIT 

Încălcarea de către proprietari, chiriaşi sau arendaşi a regulilor de exploatare, reparaţie şi modificare a 
locuinţelor dintr-un bloc de locuit, precum şi a comunicaţiilor lor interne, faptă care periclitează integritatea 
structurală a blocului de locuit sau a locuinţelor altor proprietari, chiriaşi sau arendaşi ori înrăutăţeşte 
condiţiile locative ale acestora, 

se pedepseşte cu amendă în mărime de la 150 la 500 unităţi convenţionale sau cu închisoare de până la 
2 ani. 

1. Obiectul nemijlocit al infracțiunii îl constituie sistemul de relații sociale care asigură integritatea 
structurală a caselor de locuit şi condiţiile locative ale diferitelor persoane. 

2. Elementul material al infracțiunii se manifestă în mod diferențiat şi alternativ în funcţie de caracterul 
regulii nerespectate prin: încălcarea regulilor de exploatare a locuinţelor dintr-un bloc de locuit, precum şi a 
comunicaţiilor lor interne; încălcarea regulilor de reparaţie a locuinţelor dintr-un bloc de locuit, precum şi a 
comunicaţiilor lor interne; încălcarea regulilor de modificare a locuinţelor dintr-un bloc de locuit, precum şi a 
comunicaţiilor lor interne. 

3. Fund o infracţiune de pericol, legiuitorul leagă consumarea ei de existenţa unei consecințe 
prejudiciabile, stipulate expres în dispoziţia art.258 CP - periclitarea integrităţii structurale a blocului de locuit 
sau a locuinţelor altor proprietari, chiriaşi sau arendaşi ori înrăutățirea condiţiilor locative ale acestora. 

4. Pe întreg teritoriul Republicii Moldova utilizarea imobilelor şi amenajărilor cu orice destinaţie se 
efectuează în conformitate cu legislaţia în vigoare şi cu respectarea condiţiilor de autorizare, prevăzute de 
Regulamentul privind autorizarea funcţionării şi schimbării destinaţiei construcțiilor şi amenajărilor (HG RM 
nr.306 din 30 martie 2000 - MO nr.37-38/385 din 6 aprilie 2000), în baza prevederilor documentațiilor de 
urbanism şi amenajare a teritoriului. 


5. Autorizaţia de schimbare a destinaţiei este actul emis de autorităţile administraţiei publice locale pentru 
revizuirea modului de utilizare a construcțiilor şi amenajărilor şi a funcțiilor de bază, în condiţiile în care 
activitățile ce se vor desfăşura în cadrul acestora nu vor influenţa negativ asupra prevederilor din documentaţia 
de urbanism şi amenajare a teritoriului privind protecţia mediului, condiţiile de existenţă şi de siguranţă a 
construcțiilor şi nu vor implica executarea lucrărilor de construcție pentru care, potrivit legislaţiei, este necesară 
eliberarea unei autorizaţii de construire. 

Autorizaţia de schimbare a destinaţiei se eliberează de către autorităţile administrației publice locale 
pentru construcţii şi amenajări, construcţii separate, părți de construcţii, ansambluri de construcţii şi amenajări 
amplasate pe teritoriile administrate de acestea. 

6. Fiecare persoană fizică sau juridică deţinătoare a titlului de proprietate asupra construcțiilor şi 
amenajărilor poate înainta autorităților administraţiei publice locale o cerere pentru autorizarea schimbării 
destinaţiilor proprietăţilor lor, altele decât cele prevăzute de documentaţiile de urbanism şi amenajare a 
teritoriului. Studiile de fundamentare a schimbării destinaţiei, elaborate şi coordonate cu organele interesate, se 
avizează în mod obligatoriu de către arhitectul-şef al raionului sau oraşului (municipiului). În cazul în care 
schimbarea destinaţiei imobilului este legată de situaţii urbanistice şi ecologice complicate, autorităţile 
administraţiei publice locale pot cere beneficiarului efectuarea unei expertize suplimentare asupra studiului de 
fundamentare a schimbării destinaţiei. 

7. În cazurile în care se preconizează reconstrucția, modificarea sau extinderea locuinţelor private 
existente, în întregime ori a unor obiecte în parte, este necesar să se întocmească documentaţia de releveu şi să 
se efectueze expertiza lor tehnică. 

Nu se admite exploatarea, reparația sau modificarea locuinţelor dintr-un bloc de locuit, precum şi a 
comunicaţiilor lor interne, în cazul în care prin aceasta se periclitează integritatea structurală a blocului de locuit 
sau a locuinţelor altor proprietari, chiriaşi sau arendaşi ori înrăutăţeşte condiţiile locative ale acestora. 

8. Legiuitorul a formulat componenţa de infracţiune ca fiind materială (o infracţiune de pericol), legând 
momentul consumării ei de periclitarea integrităţii structurale a blocului de locuit sau a locuinţelor altor 
proprietari, chiriaşi sau arendaşi ori înrăutățirea condiţiilor locative ale acestora. 

9. Latura subiectivă a incriminării este exprimată prin vinovăţie imprudentă. 

10. Subiectul infracțiunii este orice persoană fizică responsabilă, care a atins vârsta de 16 ani şi posedă 
anumite calități speciale (proprietar, chiriaş, arendaş). 

CAPITOLUL XI 
INFRACȚIUNI ÎN DOMENIUL INFORMATICII 

Articolul 259. ACCESUL ILEGAL LA INFORMAȚIA COMPUTERIZATĂ 

(1) Accesul ilegal la informaţia computerizată, adică la informaţia din calculatoare, de pe suporţii 
materiali de informaţie, din sistemul sau reţeaua informatică, dacă acest acces este însoţit de distrugerea, 
deteriorarea, modificarea, blocarea sau copierea informaţiei, de dereglarea funcţionării calculatoarelor, a 
Sistemului sau a reţelei informatice, 

se pedepseşte cu amendă în mărime de la 200 la 500 unităţi convenţionale sau cu închisoare de până la 
2 ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

(0) Aceeaşi acţiune săvârşită: 

a) repetat; 

b) de două sau mai multe persoane; 

c) cu violarea sistemelor de protecţie; 

d) cu conectarea la canalele de telecomunicaţii; 

€) cu folosirea unor mijloace tehnice speciale 

se pedepseşte cu amendă în mărime de la 500 la 1000 unităţi convenţionale sau cu închisoare de la 2 la 
5 ani, iar persoana juridică se pedepseşte cu amendă în mărime de la 3000 la 6000 unităţi convenţionale cu 
privarea de dreptul de a exercita o anumită activitate sau cu lichidarea întreprinderii. 

[Art.259 completat prin Legea nr.211-XV din 29.05.03, în vigoare din 12.06.03] 

1. Obiectul generic al atentatului la informaţia computerizată îl constituie totalitatea relațiilor ce țin de 
securitatea publică privind producerea, utilizarea, difuzarea, protecţia informaţiei şi a resurselor informaţionale, 
sistemelor de prelucrare a informaţiei cu aplicarea MEC (maşinilor electronice de calcul). 

Infracţiunea nominalizată atentează la relaţiile sociale care apar în procesul colectării, prelucrării, păstrării 
şi prezentării informaţiei computerizate şi a resurselor informaţionale. În urma accesului ilegal la informaţia 
computerizată protejată de lege, pot fi cauzate prejudicii considerabile intereselor legale ale personalităţii, 
societăţii sau statului în diverse sfere ale activităţii lor. Pericolul unei atare infracţiuni creşte considerabil în 
cazul în care inculpatul obține acces la băncile automatizate de date (BAD), care deservesc sistemul apărării 


naționale, al derogării diverselor domenii ale economiei, conducerii transportului etc. Deseori, accesul ilegal la 
informaţia computerizată creează condiţii favorabile pentru săvârşirea ulterioară a altor infracţiuni (sustragerea 
bunurilor străine, evaziune fiscală, trădare etc.). 

2. Pentru calificarea infracţiunii menţionate este necesar de a determina corect obiectul acesteia. În 
limitele componenţei analizate, în calitate de obiect nemijlocit al infracțiunii se prezintă tehnica electronică de 
calcul drept complex de mijloace informaţionale, purtător de informaţii. Informaţia pură nu prezintă o 
particularitate fizică şi, prin urmare, nu poate să figureze în calitate de obiect al infracțiunii. 

3. În cazul deteriorării, distrugerii sau sustragerii tehnicii electronice de calcul ca structură de aparat, 
fapta săvârşită este calificată conform articolelor corespunzătoare din cap.VI al părții speciale a CP. 

4. Latura obiectivă a infracțiunii constă în pătrunderea ilegală la informaţia computerizată protejată de 
lege sau la resursele informaţionale, ce se conţin pe purtătorul maşinii (acumulator de informaţii pe discuri de 
magnet flexibile şi rigide, benzi magnetice pentru casete, discuri CD-R etc.), în maşina electronică de calcul, 
sistemul MEC sau în reţelele lor. 

5. Prin sistemul MEC se înţelege repartizarea sistemelor de prelucrare a datelor, care includ atât 
complexele de calcul de mare capacitate, cât şi calculatoarele personale, îndepărtate la o anumită distanţă unul 
de altul în vederea organizării reţelelor de comunicaţii locale, de ramură, de stat sau interstatale. 

Reţeaua MEC constă din câteva maşini electronice de calcul, unite între ele într-un complex unic prin 
intermediul liniilor de telecomunicaţii. 

6. Procedeele de acces ilegal la informaţia computerizată protejată de lege pot fi cele mai diverse. De 
exemplu, conectarea la un calculator conectat la reţeaua telefonică, pe calea selectării automate a numerelor de 
abonament (includerea într-un sistem informaţional străin prin intermediul selecţionării, ghicirii codului), 
folosirea unui nume (unei parole) străin, a unei erori în logica construcţiei programului, pe calea depistării 
locurilor slabe în protecţia sistemelor automatizate etc. 

7. Acţiunile persoanei care recurge la sustragerea utilajului computerizat în scopul accesului ilegal la 
informaţia care se conţine în el, se califică drept concurs de infracţiuni care stabilesc responsabilitatea pentru 
sustragerea bunurilor străine (cap.VI CP) şi, în funcţie de circumstanţele de calificare, conform alineatului 
corespunzător al articolului 250 CP. 

8. În calitate de obiect al săvârșirii infracțiunii examinate se prezintă tehnica computerizată, adică diferite 
tipuri de maşini electronice de calcul, aparatură de calcul (imprimante, scanere, analizatoare, exploratoare, 
didgitaisere etc.), precum şi diferite mijloace de telecomunicaţii, cu ajutorul cărora tehnica de calcul se 
conectează la reţelele informaţionale (adaptoare de reţea, modeme etc.). 

9. În cazul în care accesul ilegal la informaţia computerizată este un procedeu de săvârşire a altei 
infracțiuni, fapta săvârşită trebuie calificată drept concurs de infracțiuni. Astfel, dacă inculpatul, în scopul 
sustragerii bunurilor străine, a descifrat codul care dirijează sistemul electronic al băncii şi a comandat MEC 
transferarea (transferul) de mijloace băneşti pe contul lui curent, fapta săvârşită, ţinând cont de circumstanţele 
procesului, se califică conform articolului corespunzător, care prevede responsabilitatea pentru sustragerea 
bunurilor străine (cap.VI CP), şi conform art.259 CP. 

10. Componenţa infracţiunii este materială. Infracţiunea se consideră consumată începând cu prezenţa cel 
puţin a uneia din consecinţele enumerate în lege: distrugerea, blocarea, modificarea sau copierea informaţiei, 
încălcarea funcţionării MEC, sistemelor MEC sau a reţelelor acestora. În cazul în care fapta comisă a fost 
suprimată până la apariția faptică a consecinţelor menţionate, aceasta trebuie examinată ca tentativă de acces 
ilegal la informaţia computerizată sau ca pregătire de această faptă. 

11. Prin distrugere se înţelege înlăturarea (ştergerea, defectarea) completă sau parţială a informaţiei, care 
nu poate fi restabilită. 

Blocarea înseamnă închiderea informaţiei păstrate, ceea ce conduce la inaccesibilitatea utilizării ei pentru 
acţiunile competente ale utilizatorului. 

Modificarea înseamnă prelucrarea nesancționată a informaţiei primare, care include orice modificări ale ei 
(de exemplu, introducerea noilor date, crearea fişierelor etc.). 

Copierea înseamnă transferul informaţiei de pe un suport material (de informaţie) pe altul, precum şi 
înregistrarea ilegală a informaţiei computerizate în memoria MEC. 

Dereglarea funcţionării MEC, sistemului MEC sau a reţelelor acestora reprezintă o pană în funcţionarea 
tehnicii de calcul, care împiedică funcţionarea normală a mijloacelor de programare sau a echipamentelor, 
canalelor de telecomunicaţii cu condiția menţinerii integrităţii lor fizice (de exemplu, reprezentarea informaţiei 
eronate, scoaterea din funcţiune a sistemului de calculatoare etc.). 

12. Latura subiectivă a infracţiunii analizate se manifestă prin intenţie directă sau indirectă. Inculpatul 
sesizează că el efectuează accesul ilegal la informaţia calculatoarelor protejată prin lege, prevede că, din cauza 
acţiunilor sale, va avea loc distrugerea, blocarea, modificarea sau copierea informaţiei, dereglarea funcţionării 


MEC, sistemelor MEC sau a rețelelor acestora, doreşte sau admite conştient apariţia consecinţelor nocive 
menţionate ori manifestă indiferenţă faţă de ele. 

13. Cauzele şi scopurile infracțiunii pot fi diverse: aviditate, răzbunare, invidie, huliganism, interes 
"sportiv", dorinţa de a strica reputaţia de afaceri a concurentului etc. Cele menţionate nu sunt caracteristici 
obligatorii ale componenţei de infracţiune examinate, dar sunt luate în consideraţie la stabilirea pedepsei. 

14. Subiect al infracțiunii este persoana fizică responsabilă de faptele comise, care a atins vârsta de 16 ani. 
În cazul în care accesul ilegal la informaţia computerizată a fost săvârşit de reprezentantul persoanei juridice în 
interesele acesteia, răspunderea o poartă executorul nemijlocit şi persoana juridică. Persoana fizică care a dat 
dispoziţie de efectuare a acestei operaţiuni se consideră coparticipant la infracţiune. 

15. Alin.2 al art.259 prevede ca semne calificative aceleaşi acţiuni săvârşite: în mod repetat; de două sau 
mai multe persoane; cu violarea sistemelor de protecţie; cu conectarea la canalele de telecomunicaţii şi cu 
folosirea unor mijloace tehnice speciale. 

16. Noţiunea de repetare a infracțiunii € dată în comentariul de la art.31 alin.1 CP. 

17. În acţiunile săvârşite de două sau mai multe persoane conform unei înţelegeri prealabile se consideră 
principal faptul că fiecare din acei care au constituit grupul menţionat trebuie să execute un volum deplin sau 
parţial din latura obiectivă a infracţiunii, cu alte cuvinte - să îndeplinească rolul de coautor. În calitate de 
coautori pot fi şi persoanele care asigură neapărat accesul ilegal la informaţia computerizată (de exemplu, se 
includ într-un sistem informaţional străin), efectuează nemijlocit acte care duc la distrugerea, blocarea, 
modificarea sau copierea informaţiei, dereglarea funcţionării MEC, sistemelor MEC şi a reţelelor lor. În acest 
caz, cel puţin doi coautori trebuie să corespundă cerințelor generale ale subiectului infracţiunii (să fie 
responsabili de actele comise şi să aibă vârsta de răspundere penală, stabilită de lege). În cazul prezenţei unui 
singur executor şi al absenței altor particularităţi de calificare a acţiunilor celorlalți coparticipanţi, se califică cu 
trimitere la partea corespunzătoare din art.42 şi alin.1 art.259 CP, dacă nu sunt alte semne calificative prevăzute 
de alin.2. 

18. La săvârşirea infracţiunii date informaţia computerizată poate fi distrusă, deteriorată, modificată, 
blocată sau copiată, iar funcţionarea calculatoarelor, sistemului sau rețelei informatice afectate în mod direct sau 
prin conectarea la ele cu ajutorul canalelor de telecomunicaţii, fapt ce sporeşte pericolul social al infracţiunii. 

Articolul 260. INTRODUCEREA SAU RĂSPÂNDIREA PROGRAMELOR VIRULENTE 
PENTRU CALCULATOARE 

(1) Introducerea cu bună-ştiinţă în programele pentru calculatoare a modificărilor cu caracter 
virusulent sau răspândirea programelor pentru calculatoare ori a informaţiei care scoate din funcţiune 
suporţii materiali de informaţie, echipamentul de prelucrare a datelor sau violează sistemul de protecţie 

se pedepseşte cu amendă în mărime de la 300 la 800 unităţi convenţionale sau cu închisoare de la 2 la 5 
ani, iar persoana juridică se pedepseşte cu amendă în mărime de la 1000 la 3000 unităţi convenţionale cu 
privarea de dreptul de a exercita o anumită activitate. 

(2) Răspândirea programelor virusulente pentru calculatoare, dacă aceasta a provocat urmări grave, 

se pedepseşte cu închisoare de la 4 la 8 ani, iar persoana juridică se pedepseşte cu amendă în mărime 
de la 3000 la 6000 unităţi convenţionale cu privarea de dreptul de a exercita o anumită activitate sau cu 
lichidarea întreprinderii. 

[Art.260 completat prin Legea nr.211-XV din 29.05.03, în vigoare din 12.06.03] 

1. Latura obiectivă a infracţiunii date poate fi exprimată prin două forme de activităţi, care sunt indicate în 
dispoziţie, şi anume: introducerea cu bună-ştiinţă în programe a modificărilor cu caracter virusulent sau 
răspândirea programelor cu acelaşi caracter care scoate din funcțiune suporturile materiale, echipamentul, 
sistemul de protecție. 

2. Programa pentru calculator prezintă o totalitate de date şi comenzi destinate funcționării maşinilor 
electronice de calcul (MEC) şi alte instalaţii de calculatoare, în scopul obţinerii unui anumit rezultat. 

3. Programul în care se află virusul se numeşte program-virus. Programul-virus este unul care, primind 
comandă, singur poate să multiplice, să creeze noi viruşi pentru executarea diverselor acţiuni nedorite la 
calculator (de exemplu, să deterioreze fişierele sau tabelul repartizării, amplasării, ilustrării fişierelor pe disc, să 
înfunde memoria operativă a calculatorului etc.) pe calea (înregistrării) copiei sale în alte programe care se 
conţin în memoria calculatorului sau pe discurile de magnet, să se difuzeze în rețelele telefonice de calculatoare 
de la un terminal la altul. În acest caz, sunt expuse pericolului nu numai datele care se află în memoria 
electronică a calculatorului, dar şi cele de pe discurile magnetice. 

4. Infracţiunea prevăzută la art.260 CP presupune întotdeauna acțiuni conştiente şi active din partea 
persoanei care o săvârşeşte. 

5. Prin utilizarea programelor-virus se înţelege introducerea (instalarea) lor în memoria electronică a 
calculatorului. 


Difuzarea programelor menţionate înseamnă transmiterea lor altor utilizatori ai MEC, sistemelor MEC 
sau reţelelor lor. 

6. Procedeele (metodele) de utilizare şi difuzare a programelor-virus pot fi diferite (de exemplu, difuzarea 
unor atare programe în cazul lucrului la un calculator străin, prin intermediul utilizării unei dischete cu înscriere 
care conţine viruşi, difuzarea programului cu viruşi prin intermediul modemului sau prin transmitere în reţeaua 
de calculatoare etc.). 

7. Infracţiunea nominalizată se consideră consumată din momentul săvârşirii cel puţin a uneia din acţiunile 
menţionate în dispoziţia alin.1. Componenţa infracţiunii este formală. În cazul dat nu sunt necesare consecinţele 
reale, ca distrugerea, blocarea, modificarea sau copierea informaţiei, precum şi dereglarea funcționării MEC, 
sistemelor MEC sau a reţelelor lor (despre consecinţele nocive enumerate a se vedea comentariul art.259 din 
CP). 

8. Posibilitatea survenirii consecinţelor menţionate în dispoziţia alin.1 art.260 CP trebuie să fie reală. Nu 
pot fi considerate delictuoase faptele persoanei care a creat un program cu viruşi destul de inofensiv, care abia 
luminează pe ecranul monitorului (display), de exemplu - un punct sau o felicitare cu ocazia unei sărbători, şi 
imediat dispare. De aceea, în cazurile în care programul-virus nu prezintă pericol, acţiunile persoanei trebuie 
apreciate ca puţin importante (alin.2 art.14 CP). 

9. Introducerea sau răspândirea programului-virus pentru MEC care atrag ieşirea din funcţie a tehnicii 
de calcul ca structură de aparataj se califică drept concurs de infracţiuni care stabilesc responsabilitatea pentru 
distrugerea sau deteriorarea intenționată a bunurilor (art.197 CP), precum şi conform art.260 CP. 

10. Alin.2 al acestui articol prevede în calitate de circumstanţă de calificare survenirea consecinţelor 
grave. 

11. Specificul categoriei de infracțiune examinate constă în faptul că aceasta este săvârşită prin două 
categorii ale vinovăţiei, adică se caracterizează prin intenţie referitoare la introducerea sau răspândirea 
programelor-virus pentru MEC şi imprudenţă (nechibzuită sau neglijentă) referitoare la consecinţele grave (a se 
vedea comentariul de la art.19 CP). 

12. Legea nu dezvăluie definiţia noţiunii consecinţe grave. Însă survenirea lor, legată cauzal de săvârşirea 
a cel puţin uneia din acţiunile menţionate la alin.l art.260 CP, este necesară pentru responsabilitate conform 
alin.2. 

13. La consecinţele grave pot fi raportate moartea oamenilor, vătămarea gravă a sănătăţii lor, avariile în 
transport şi de producţie, catastrofele ecologice, cauzarea de daune materiale mari persoanei, societăţii sau 
statului. Consecințele pot fi considerate grave doar prin hotărârea instanţelor judecătoreşti şi a organelor de 
urmărire penală în fiecare caz concret, ţinându-se cont de totalitatea circumstanțelor procesului. 

14. Latura subiectivă a infracţiunii se manifestă prin intenție directă. Persoana vinovată înţelege că 
introduce în programe modificări cu caracter virusulent sau răspândeşte programe cu acelaşi caracter şi doreşte 
acest lucru. 

15. Subiecţi ai infracțiunii prevăzute de art.260 sunt persoana fizică responsabilă de faptele comise, care a 
atins vârsta de 14 ani şi persoana juridică. 

Articolul 261. ÎNCĂLCAREA REGULILOR DE SECURITATE A SISTEMULUI INFORMATIC 

Încălcarea regulilor de colectare, prelucrare, păstrare, difuzare, repartizare a informaţiei ori a regulilor 
de protecţie a sistemului informatic, prevăzute în conformitate cu Statutul informaţiei sau gradul ei de 
protecţie, dacă această acţiune a contribuit la însuşirea, denaturarea sau la distrugerea informaţiei ori a 
provocat alte urmări grave, 

se pedepseşte cu amendă în mărime de până la 400 unităţi convenţionale sau cu muncă neremunerată 
în folosul comunităţii de la 200 la 240 de ore, sau cu închisoare de până la 2 ani, în toate cazurile cu (sau 
fără) privarea de dreptul de a ocupa anumite funcţii sau de a exercita o anumită activitate pe un termen de la 
2 la 5 ani, iar persoana juridică se pedepseşte cu amendă în mărime de la 1000 la 3000 unităţi convenţionale 
cu privarea de dreptul de a exercita o anumită activitate. 

[Art.261 completat prin Legea nr.211-XV din 29.05.03, în vigoare din 12.06.03] 

1. Infracţiunea examinată atentează la colectarea, prelucrarea, păstrarea, difuzarea, repartizarea 
informaţiei ori a regulilor de protecţie a sistemului informatic. 

2. Latura obiectivă a infracțiunii analizate constă în respectarea necorespunzătoare sau în încălcarea 
directă a regulilor de colectare, prelucrare, păstrare, difuzare, repartizare a informaţiei ori a regulilor de 
protecţie a sistemului informatic. Aceasta poate să se exprime şi în nerespectarea sau în ignorarea directă a 
anumitor reguli (de exemplu, dereglarea directă a regimului de utilizare a MEC, neglijenţa în timpul exercitării 
controlului asupra suporturilor materiale de informaţie utilizate, în cazul programelor-virus etc.). 

3. Componenţa infracţiunii este materială. Infracţiunea se consideră consumată din momentul apariției 
consecinţelor menţionate în lege. 


4. O consecinţă obligatorie a infracțiunii, responsabilitatea pentru care survine conform art.261, este aceea 
că acţiunile enumerate au contribuit la însuşirea, denaturarea sau distrugerea informaţiei ori au provocat alte 
urmări grave. 

5. În lege nu este definită noţiunea ate urmări grave. Totodată, definirea ei este necesară. La alte urmări 
grave pot fi raportate, de exemplu, divulgarea datelor ce constituie secret de stat, divulgarea informaţiei de 
investigație operativă a datelor despre adopţia copiilor, despre îmbolnăvirile de infecțiile SIDA etc., care, la 
rândul lor, au adus prejudicii grave persoanei sau statului. 

6. Latura subiectivă - încălcarea intenționată sau din imprudenţă a regulilor de securitate a sistemelor 
MEC sau a rețelelor lor - se manifestă prin neatenţie faţă de consecinţele acestor încălcări. 

7. Subiect al infracțiunii nominalizate poate fi orice persoană fizică responsabilă de regulile de colectare, 
prelucrare, păstrare, difuzare, repartizare a informaţiei ori a regulilor de protecţie a sistemului informatic, care a 
atins vârsta de 16 ani. 

CAPITOLUL XII 
INFRACȚIUNI ÎN DOMENIUL TRANSPORTURILOR 

Articolul 262. ÎNCĂLCAREA REGULILOR DE ZBOR 

Intrarea, ieşirea sau tranzitarea aeriană a teritoriului Republicii Moldova fără autorizaţia stabilită, 
nerespectarea căilor aeriene indicate în autorizaţie, a locurilor de aterizare, a punctelor de intrare, a 
înălțimii de zbor fără autorizarea organelor respective sau altă încălcare a regulilor referitoare la executarea 
zborurilor în spaţiul aerian al Republicii Moldova 

se pedepseşte cu amendă în mărime de la 300 la 800 unităţi convenţionale sau cu închisoare de la 2 la 5 
ani. 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea regulilor de securitate şi de exploatare a mijloacelor de transport. 

3. Latura obiectivă a infracțiunii se realizează prin săvârşirea a trei acţiuni alternative: a) intrarea pe 
teritoriul RM fără autorizaţia stabilită, nerespectarea căilor aeriene indicate în autorizaţie, a locurilor de 
aterizare, a punctelor de intrare, a înălțimii de zbor fără autorizarea organelor respective sau altă încălcare a 
regulilor referitoare la executarea zborurilor în spaţiul aerian al RM ; b) ieşirea de pe teritoriul RM |, însoțită de 
aceleaşi încălcări; e) tranzitarea aeriană a teritoriului RM prin încălcarea aceloraşi reguli. 

4. Potrivit Convenţiei despre aviația civilă internaţională din 7 decembrie 1944 (TI, vol.8, pag.7), toate 
comunicațiile aeriene pot fi efectuate pe teritoriul unei ţări numai cu o autorizaţie a acesteia şi cu respectarea 
căilor aeriene indicate în autorizaţie. 

5. Prin intrare ilegală înţelegem pătrunderea pe teritoriul RM din afară, fără autorizația stabilită, 
nerespectarea punctelor de intrare, a căilor aeriene indicate în autorizație, a înălțimii de zbor, a locurilor de 
aterizare sau cu alte încălcări ale regulilor de zbor. 

6. Prin altă încălcare a regulilor referitoare la executarea zborurilor în spaţiul aerian al RM se înţeleg 
zborurile cu termenul depăşit al autorizaţiei, nerespectarea timpului intrării pe calea aerului sau al plecării pe 
calea aerului din RM, primirea de către o aeronavă străină pe teritoriul RM a pasagerilor, încărcăturilor fără 
autorizaţia corespunzătoare, intrarea în RM fără stabilirea legăturii radio bilaterale cu dispecerul direcției AIR 
Moldova etc. 

7. Ieşirea ilegală presupune părăsirea spaţiului aerian al RM, însoţită de încălcările enumerate în p.3 şi 4 
ale acestui comentariu. 

8. Tranzitarea ilegală aeriană a teritoriului RM presupune trecerea unei nave aeriene străine fără 
staționări, dar cu încălcarea regulilor de zbor enumerate şi explicate. 

9. Dispoziţia art.262 este de blanchetă şi în ea sunt enumerate doar o parte din încălcările incriminate. La 
celelalte se face trimitere la anumite reguli referitoare la zborurile internaţionale. În ambele cazuri e necesar să 
ne conducem şi să facem trimiteri la articolele, alineatele sau punctele actelor normative ce reglementează 
zborurile aeronavelor civile, ca Legea aviaţiei civile nr.1237-XIII din 09.07.97, Legea cu privire la transporturi 
nr.1 194-XIII din 21.05.1997 (MO nr.67-68/1553 din 16.10.1997) etc. 

10. Infracţiunea se consumă în momentul trecerii ilegale a frontierei de stat a RM, însoțită de încălcarea 
regulilor cu privire la zborurile internaționale. 

11. În cazul în care aceste încălcări sunt cauzate de un cataclism sau de alte circumstanţe ce nu depind de 
pilot (defectarea aeronavei, de exemplu), atare acţiuni nu alcătuiesc componenţa infracţiunii analizate. 

12. Latura subiectivă se caracterizează atât prin vinovăţie intenţionată, cât şi prin imprudenţă. 


13. Subiect al infracţiunii poate fi orice persoană (cetăţean al RM, persoană fără cetăţenie sau persoană 
străină) responsabilă, care a atins vârsta de 16 ani şi este membru al echipajului aeronavei responsabil de 
respectarea regulilor privind zborurile internaționale. 

Articolul 263. ÎNCĂLCAREA REGULILOR DE SECURITATE A CIRCULAȚIEI SAU DE 
EXPLOATARE A TRANSPORTULUI FEROVIAR, NAVAL SAU AERIAN 

(1) Încălcarea de către un lucrător al transportului feroviar, naval sau aerian a regulilor de securitate 
a circulaţiei sau de exploatare a transportului, încălcare ce a cauzat din imprudenţă o vătămare gravă sau 
medie a integrităţii corporale sau a sănătăţii ori daune materiale în proporții mari, 

se pedepseşte cu amendă în mărime de la 300 la 1.000 unităţi convenţionale sau cu închisoare de la 3 la 
7 ani, în ambele cazuri cu (Sau fără) privarea de dreptul de a conduce mijloace de transport pe un termen de 
până la 2 ani. 

(2) Aceeaşi acțiune care a provocat: 

a) decesul unei persoane; 

b) alte urmări grave 

se pedepseşte cu închisoare de la 5 la 15 ani cu (Sau fără) privarea de dreptul de a conduce mijloace de 
transport pe un termen de până la 5 ani. 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea regulilor de securitate şi de exploatare a mijloacelor de transport. 

3. Latura obiectivă a infracţiunii include: 

a) încălcarea de către un lucrător al transportului feroviar, naval sau aerian a regulilor de securitate a 
circulaţiei sau de exploatare a mijloacelor de transport; 

b) survenirea consecinţelor prejudiciabile manifestate prin deraieri, avarii sau alte accidente care au 
produs din imprudenţă o vătămare gravă sau medie a integrității corporale sau a sănătăţii sau daune materiale în 
proporții mari; 

c) legătura cauzală între încălcarea regulilor cu privire la securitatea circulaţiei şi exploatarea mijloacelor 
de transport şi consecinţele prejudiciabile survenite. 

4. Încălcarea regulilor cu privire la securitatea circulaţiei se poate manifesta prin încălcarea uneia sau a 
câtorva prevederi ale regulamentelor privind circulația transportului feroviar, naval sau aerian. De exemplu, 
depăşirea semnalului de interzicere, depăşirea vitezei stabilite, nerespectarea regulilor de navigaţie a corăbiilor, 
a traseelor aeriene, a înălțimii zborurilor, a porţilor aeriene, de manevrare etc. 

5. Încălcarea regulilor de exploatare a mijloacelor de transport feroviar, naval sau aerian presupune 
exploatarea unor mijloace de transport defectate, efectuarea curselor în condiții meteorologice nefavorabile, ce 
exclude exploatarea transporturilor, exploatarea transportului feroviar pe căile ferate defectate, încărcarea 
neregulamentară a mărfurilor etc. 

6. Prin mijloace de transport feroviar înţelegem materialul rulant care constă în mijloacele de circulație 
ale căilor ferate: locomotivele (cu aburi, diesel, electrice), vagoanele de călători sau de marfă, automotoarele de 
cale ferată, drezinele, plugurile de cale ferată. 

7. Prin transport aerian înţelegem avioanele, elicopterele, dirijabilele, planoarele şi alte aparate de zbor, 
utilizate pentru transportarea călătorilor şi încărcăturilor pe calea aerului, precum şi pentru îndeplinirea 
anumitor lucrări (de exemplu, montarea unei construcţii de mare înălțime, pentru stingerea incendiilor forestiere 
etc.). Nu se referă la transport aerian rachetele cosmice, diferite aerostate, sondele aeriene. 

8. În categoria mijloacelor de transport navale se includ vasele de pasageri, de comerţ, cu pânze, atomice, 
plutele pescăreşti, tancurile petroliere, diferite şlepuri şi şalupe fluviale şi alte mijloace plutitoare. 

9. Dispoziţia art.263 este de blanchetă. Pentru a determina care reguli de securitate a circulaţiei sau de 
exploatare a transportului sunt stipulate în prevederile art.263, se cere luat în consideraţie (studiat) ansamblul 
regulilor speciale stabilite prin diferite acte normative (legi, hotărâri, regulamente, instrucţiuni, ordine etc.) în 
domeniul transporturilor feroviar, naval şi aerian şi destinate să asigure desfăşurarea traficului feroviar, naval şi 
aerian în condiţii de maximă securitate. Trebuie stabilit cu stricteţe care articol, alineat sau punct ale acestor 
reguli au fost încălcate. De exemplu, Legea cu privire la transporturi nr.1 194-XIII din 21.05.1997 (MO nr.67- 
68/1553 din 16.10.1997); Legea pentru aprobarea Codului navigației maritime comerciale al RM nr.599-XIV 
din 30.09.99 (MO al RM nr.1-4/2 din 11.01.2001); Legea aviaţiei civile nr.1237-XIII din 09.07.97 (MO nr.69- 
70/5831 din 23.10.1997). 

10. Noţiunea vătămărilor grave sau medii ale integrităţii corporale sau ale sănătăţii este dată de art.151 
şi 152. 


11. Noţiunea de daune în proporții mari este prevăzută în articolul 126 CP. 

12. În fiecare caz trebuie dovedit că urmările prejudiciabile reprezintă efectul încălcării de către un 
lucrător al transporturilor feroviar, naval sau aerian a regulilor cu privire la securitatea circulaţiei şi exploatarea 
mijloacelor de transport. 

13. Latura subiectivă se caracterizează prin imprudenţă. 

14. Subiect al infracțiunii poate fi numai un lucrător al transportului feroviar (de exemplu, maşiniştii, 
mecanicii de locomotivă, şefii de manevră, dispecerii, însoțitorii de vagoane etc.), navale (de exemplu, căpitanii 
de corabie, locţiitorii lor, navigatorii, mecanicii, radiştii etc.) şi aerian (de exemplu, căpitanii, navigatorii, piloţii, 
mecanicii, dispecerii etc.). 

15. Prin alte urmări grave se înţeleg încălcarea traficului feroviar, naval sau aerian, întreruperea circulației 
mijloacelor de transport menţionate, staționarea îndelungată neproductivă a vagoanelor, cauzarea unor daune 
materiale în proporţii deosebit de mari, diferite avarii, deraieri sau catastrofe, dezastre ecologice mari etc. 

Articolul 264. ÎNCĂLCAREA REGULILOR DE SECURITATE A CIRCULAȚIEI SAU DE 
EXPLOATARE A MIJLOACELOR DE TRANSPORT DE CĂTRE PERSOANA CARE CONDUCE 
MIJLOCUL DE TRANSPORT 

(1) Încălcarea regulilor de securitate a circulaţiei sau de exploatare a mijloacelor de transport de către 
persoana care conduce mijlocul de transport, încălcare ce a cauzat din imprudenţă o vătămare medie a 
integrităţii corporale sau a sănătăţii ori daune materiale în proporţii mari, 

se pedepseşte cu amendă în mărime de până la 300 unităţi convenţionale sau cu muncă neremunerată 
în folosul comunităţii de la 180 la 240 de ore, sau cu arest de la 4 la 6 luni, sau cu închisoare de până la 3 
ani, în toate cazurile cu (sau fără) privarea de dreptul de a conduce mijloace de transport pe un termen de 
până la 2 ani. 

(2) Aceeaşi acțiune săvârşită în stare de ebrietate 

se pedepseşte cu amendă în mărime de la 300 la 600 unităţi convenţionale, sau cu muncă 
neremunerată în folosul comunităţii de 240 de ore sau cu închisoare de până la 4 ani, în toate cazurile cu 
privarea de dreptul de a conduce mijloace de transport pe un termen de până la 3 ani. 

(3) Acţiunea prevăzută la alin.(1), care a provocat: 

a) vătămarea gravă a integrităţii corporale sau a sănătăţii; 

b) decesul unei persoane, 

se pedepseşte cu închisoare de la 3 la 7 ani cu privarea de dreptul de a conduce mijloace de transport pe 
un termen de până la 4 ani. 

(4) Acţiunea prevăzută la alin.(3), săvârşită în stare de ebrietate, 

se pedepseşte cu închisoare de la 5 la 10 ani cu privarea de dreptul de a conduce mijloace de transport 
pe un termen de până la 5 ani. 

(5) Acţiunea prevăzută la alin.(1), care a cauzat decesul a două sau mai multor persoane, 

se pedepseşte cu închisoare de la 6 la 12 ani cu privarea de dreptul de a conduce mijloace de transport 
pe un termen de până la 5 ani. 

(6) Acţiunea prevăzută la alin.(5), săvârşită în stare de ebrietate, 

se pedepseşte cu închisoare de la 5 la 15 ani cu privarea de dreptul de a conduce mijloace de transport 
pe un termen de până la 5 ani. 

[Art.264 completat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea regulilor de securitate şi de exploatare a mijloacelor de transport. 

3. Latura obiectivă a infracţiunii se realizează prin încălcarea regulilor de securitate a mijloacelor de 
transport de către persoana care conduce mijlocul de transport, în legătură cu care fapt apar urmări sub formă de 
vătămări medii ale integrităţii corporale sau ale sănătăţii ori daune materiale în proporţii mari, aflate în raport de 
cauzalitate cu comiterea încălcării acestor reguli. 

4. Încălcarea regulilor de securitate a circulaţiei rutiere este o acţiune sau inacţiune a conducătorului 
mijlocului de transport, legată de încălcarea uneia sau a câtorva prevederi ale Regulamentului circulației rutiere 
din 27.07.1999 cu modificările ulterioare sau a altor acte legislative ce reglementează securitatea circulaţiei şi 
exploatării transportului. De exemplu, depăşirea vitezei stabilite, nerespectarea cerinţelor indicatorilor de 
circulaţie, depăşirea neregulamentară a altui mijloc de transport etc. (A se vedea, de asemenea, Legea pentru 
aprobarea Codului transportului auto nr.1 16-XIV din 29.07.98). 


5. Prin încălcarea regulilor de exploatare înţelegem de asemenea încălcările ce pot conduce la 
consecințele acestei infracțiuni. De exemplu, încălcarea regulilor de transportare a călătorilor sau a 
încărcăturilor, exploatarea mijlocului de transport defectat din punct de vedere tehnic, cum ar fi încălcarea 
ermetismului sistemului de alimentare, defecțiunile semnalului sonor sau luminar, lipsa centurilor de siguranță 
etc. 

6. Potrivit art.132 CP, prin mijloace de transport înţelegem toate tipurile de maşini automobile, tractoare şi 
alte tipuri de maşini autopropulsate, tramvaiele şi troleibuzele, precum şi motocicletele şi alte mijloace de 
transport mecanice. 

7. Potrivit HP CSJ din 8 iulie 1999 Despre practica cu privire la aplicarea legislaţiei în cadrul examinării 
cauzelor penale referitoare la încălcarea regulilor de securitate a circulaţiei şi de exploatare a mijloacelor de 
transport, prin alte maşini autopropulsate se înţelege transportul care circulă în mod ocazional pe drumurile 
publice, fiind destinat executării unor lucrări de construcţie, agricole, silvice sau altor activități (macarale, 
excavatoare, combine de recoltare etc.). 

8. Conform aceleiaşi hotărâri, prin alte mijloace de transport mecanice înţelegem orice mecanism pus în 
mişcare cu ajutorul unui motor cu volumul de lucru nu mai mic de 50 cm.c. (p.2). 

9. Potrivit p.6 al HP menţionate, pentru responsabilitatea în baza art.264 nu importă locul unde a fost 
săvârşită infracţiunea. Acesta poate fi magistrală, stradă, curte, teritoriu al întreprinderii, câmp şi alt loc în care 
este posibilă circulația mijloacelor de transport. 

10. Dispoziţia art.264 este de blanchetă şi în ea nu sunt enumerate încălcările incriminate, făcându-se 
trimitere la anumite reguli referitoare la securitatea circulaţiei sau de exploatare a mijloacelor de transport. De 
aceea e necesar să ne conducem de actele normative menţionate, stabilind care articol, alineat sau punct ale 
acestor reguli au fost încălcate. 

11. Potrivit p.10 al HP CSJ din 8 iulie 1999, trebuie să diferenţiem infracțiunile contra securității 
circulației rutiere şi exploatării mijloacelor de transport de infracțiunile legate de încălcarea regulilor securităţii 
tehnice sau de protecție a muncii, sau a celor contra vieţii şi sănătăţii. Dacă consecinţele menţionate în art.264 
sunt provocate în urma încălcării regulilor de încărcare, debarcare sau a reparaţiei mijloacelor de transport, 
precum şi a utilizării lor la efectuarea lucrărilor de construcţie, agricole, silvice sau a altor activităţi, acţiunile 
persoanelor care au comis astfel de încălcări trebuie să fie încadrate, în funcție de circumstanţele concrete, în 
baza articolelor legate de încălcarea regulilor protecţiei muncii (art.183), regulilor securităţii tehnice (art.293, 
296, 297, 298, 299, 300, 301) sau ca infracțiuni contra vieţii şi sănătăţii persoanei. 

12. Noţiunea vătămărilor medii a integrităţii corporale ca urmare a infracțiunii analizate o găsim la 
art.151. Prin daune în proporții mari înţelegem deteriorarea bunurilor în valoare mai mare de 500 unităţi 
convenţionale. 

13. E necesar să determinăm dacă urmările survenite se află în legătură de cauzalitate cu încălcările 
indicate. 

14. Infracţiunea se consumă în momentul survenirii consecinţelor ei. 

15. Latura subiectivă a infracțiunii se caracterizează numai prin vinovăţie imprudentă. De aceea pregătirea 
sau tentativa de infracţiune se exclude. Dacă conducătorul mijlocului de transport a provocat intenționat daune 
vieţii şi sănătăţii persoanei, cele săvârşite trebuie calificate ca infracţiuni contra vieţii şi sănătăţii persoanei. 

16. Subiect al infracțiunii poate fi numai conducătorul mijlocului de transport, care a atins vârsta de 16 
ani. Nu interesează lipsa permisului de conducere sau privarea de acest permis, precum şi faptul dacă el este 
proprietar sau arendator al mijlocului de transport, l-a răpit sau este o persoană oarecare, căreia proprietarul 1-a 
predat conducerea unităţii de transport. 

17. Potrivit p.8 al HP menţionate, în caz de încălcare a regulilor circulației rutiere şi/sau de exploatare a 
mijloacelor de transport în timpul instruirii cursanților, răspunderea o poartă instructorul auto, dacă el nu a 
întreprins la timp măsuri pentru a preveni consecinţele menţionate în art.264, dar nu persoana ce efectuează 
pregătirea practică. 

18. Noţiunea vătămare gravă a integrităţii corporale sau a sănătăţii şi decesul persoanei din alin.3 
art.264 şi cea de deces a două sau mai multor persoane din alin.5 art.264 le găsim la capitolul care elucidează 
infracțiunile contra vieţii şi sănătăţii persoanei. 

17. Potrivit p.11 al HP CSJ din 8 iulie 1999, prin starea de ebrietate de la alin.2, 4 şi 6 art.264 se înţelege 
o stare survenită atât în urma consumului de alcool, cât şi din cauza folosirii drogurilor, substanţelor toxice şi a 
altor substanţe ce provoacă turmentarea care are drept urmare formarea unei stări psiho-funcţionale neobişnuite. 

19. În conformitate cu p.15 al HP CSJ menţionate, în cazurile în care este evidentă influenţa condiţiilor 
drumurilor asupra accidentului rutier, trebuie verificate şi analizate aceste condiţii. Constatând vinovăția 
proprietarului sau a administratorului drumului, acesta, în cazul încălcării modului de întreţinere, reparare şi 


exploatare şi a stării tehnice a drumurilor, poartă doar răspundere materială pentru pagubele cauzate 
participanţilor la trafic, în baza art.13 al Legii drumurilor. 

Articolul 265. PUNEREA ÎN EXPLOATARE A MIJLOACELOR DE TRANSPORT CU 
DEFECTE TEHNICE VĂDITE 

Punerea în exploatare a mijloacelor de transport cu defecte tehnice vădite sau altă încălcare gravă a 
regulilor de exploatare a acestora, ce asigură securitatea circulaţiei, săvârşită de către o persoană 
responsabilă pentru starea tehnică sau pentru exploatarea mijloacelor de transport, precum şi încălcarea de 
către o persoană cu funcţie de răspundere ori de către o persoană care gestionează o organizaţie comercială, 
obştească sau o altă organizaţie nestatală a regimului de lucru al şoferilor sau mecanizatorilor, dacă aceste 
acţiuni au provocat urmările indicate la art.264, 

se pedepsesc cu amendă în mărime de la 200 la 700 unităţi convenţionale sau cu închisoare de până la 
5 ani, în ambele cazuri cu (sau fără) privarea de dreptul de a ocupa funcţii de răspundere legate de 
asigurarea stării tehnice sau a exploatării mijloacelor de transport pe un termen de la 2 la 5 ani. 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea securităţii şi condiţiilor de funcţionare a mijloacelor de transport. 

3. Latura obiectivă a infracțiunii se realizează prin trei acţiuni alternative: a) punerea în exploatare a 
mijloacelor de transport cu defecte tehnice vădite, săvârşită de către o persoană responsabilă pentru starea 
tehnică sau pentru exploatarea mijloacelor de transport, dacă aceste acţiuni au provocat urmările fixate în 
art.264; b) altă încălcare gravă a regulilor de exploatare a mijloacelor de transport, săvârşită de aceleaşi 
persoane, dacă aceste acţiuni au provocat aceleaşi urmări; c) încălcarea de către o persoană cu funcţii de 
răspundere ori de către o persoană care gestionează o organizație comercială, obştească sau o altă organizaţie 
nestatală a regimului de lucru al şoferilor sau mecanizatorilor, dacă aceste acţiuni au provocat aceleaşi urmări. 

4. Potrivit p.22 al HP CSJ din 8 iulie 1999, prin noţiunea de punere în exploatare urmează să se înţeleagă 
ordinul sau permisiunea pentru plecarea pe rută a mijlocului de transport cu defecte tehnice care sunt interzise 
pentru exploatarea tehnică a mijloacelor de transport şi care pot conduce la urmări periculoase, în special în 
sistemele de transmisie, direcție, frânare, rulare, lumini şi semnalizare, uzare a protectoarelor roților etc. 

5. Prin noţiunea altă încălcare gravă a regulilor de exploatare a mijloacelor de transport (p.23 al 
aceleiaşi HP), se înţelege accesul la conducerea mijlocului de transport a persoanelor care nu au permis de 
conducere sau posedă permis de conducere necorespunzător categoriei din care face parte autovehiculul 
respectiv, sau accesul la conducerea mijlocului de transport al persoanelor aflate în stare de ebrietate, al 
persoanelor bolnave, neîndeplinirea controlului stării tehnice a mijloacelor de transport sau neîndeplinirea altor 
cerinţe înaintate prin actele normative respective față de persoanele responsabile pentru starea tehnică şi 
exploatarea mijloacelor de transport. 

6. Prin încălcarea regimului de lucru al şoferilor sau mecanizatorilor se înţelege ordinul sau permisiunea 
dată unui şofer sau mecanizator de a lucra în două schimburi, de a pleca pe rută cu mijloace de transport 
defectate, în stare de ebrietate, fără persoane de schimb, atunci când acest fapt este obligatoriu; persoanelor 
lipsite de permisul de conducere etc. 

7. Noţiunea de mijloc de transport se descifrează întocmai ca cea din art.264. 

8. Răspunderea penală pentru acțiunile explicate în p.2, 3 şi 4 ale acestui comentariu poate fi impusă doar 
în cazul în care survin consecinţele indicate în art.264 şi dacă aceste consecinţe sunt în legătură de cauzalitate 
cu acţiunile persoanelor responsabile, determinate de art.265. 

9. Infracţiunea se consumă în momentul survenirii consecinţelor. 

10. Latura subiectivă se caracterizează prin vinovăţie din imprudenţă. 

11. Subiect al primelor două forme de acţiuni sunt persoanele responsabile de transport din întreprinderile 
cu orice formă de proprietate, care au obligaţiunea specială de a asigura controlul privind starea tehnică a 
mijloacelor de transport, de asemenea conducătorii ori posesorii mijloacelor de transport individual, care i-au 
permis altei persoane să exploateze transportul, deşi ştia că acesta avea defecte tehnice. 

12. Subiect al încălcărilor regimului de lucru al şoferilor sau al mecanizatorilor poate fi numai o persoană 
cu funcţii de răspundere, noțiunea căreia este stipulată în art.123, sau o persoană care gestionează o organizaţie 
comercială, obştească sau o altă organizaţie nestatală, esenţa căreia este determinată în art. 124. 

13. Este de observat că de consecinţele unui singur accident rutier pot fi vinovaţi parțial conducătorul 
auto, persoana care a pus în exploatare un mijloc de transport cu defecte tehnice vădite şi un pieton, pasager ori 
alt participant la trafic. Pentru consecinţele acestui accident rutier, primul va răspunde în baza art.264, acţiunile 


persoanei a două vor fi calificate potrivit art.265, iar ceilalți participanţi la trafic vor fi traşi la răspundere 
potrivit art.269. 

Articolul 266. PĂRĂSIREA LOCULUI ACCIDENTULUI RUTIER 

Părăsirea locului accidentului rutier de către persoana care conducea mijlocul de transport şi care a 
încălcat regulile de securitate a circulaţiei sau de exploatare a mijloacelor de transport, dacă aceasta a 
provocat urmările indicate la art.264 alin.(3) şi (5), 

se pedepseşte cu amendă în mărime de la 200 la 500 unităţi convenţionale sau cu închisoare de până la 
2 ani. 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de ocrotirea regulilor de securitate şi de exploatare a mijloacelor de transport. 

3. Latura obiectivă a infracţiunii se realizează prin părăsirea locului accidentului rutier de către 
conducătorul mijlocului de transport care a încălcat regulile de securitate a circulaţiei sau de exploatare a 
mijloacelor de transport dacă aceasta a provocat vătămări grave ale integrității corporale sau ale sănătății sau 
decesul uneia sau al mai multor persoane. 

4. Prin părăsirea locului accidentului rutier se înţelege plecarea de la locul accidentului, părăsind astfel 
persoana accidentată în pericol pentru viaţă, când făptuitorul era conştient de acest fapt. 

5. Prin locul accidentului se înţelege locul unde s-a produs evenimentul, apărut în procesul circulației 
mijlocului de transport, în care au decedat sau au fost răniți oameni, au fost deteriorate mijloace de transport, 
încărcături sau diferite construcţii. 

6. Dacă persoana vinovată de accident nu a avut posibilitatea reală de a-i acorda victimei ajutorul necesar, 
deoarece el însuşi a fost rănit grav, răspunderea în baza art.266 se exclude. 

7. Se exclude răspunderea în baza art.266 şi în cazurile în care victima accidentului a decedat dintr-o dată 
sau imediat după accident când făptuitorul era conştient de acest fapt, precum şi în cazul în care vinovatul n-a 
observat pietonul doborât de el. 

8. Nu se conţin semnele acestei componenţe de infracţiune nici în cazurile părăsirii locului accidentului 
rutier de către alţi participanţi la trafic, care n-au încălcat regulile de securitate a circulaţiei sau de exploatare a 
mijloacelor de transport. Acest fel de acţiuni pot fi calificate în baza art.163 (lăsarea în primejdie). 

9. Latura subiectivă se caracterizează prin intenţie directă. 

10. Acţiunile persoanei care a provocat accidentul rutier şi a părăsit persoanele accidentate constituie un 
concurs de infracțiuni, art.264 şi 266. 

Articolul 267. REPARAREA NECALITATIVĂ A CĂILOR DE COMUNICAȚIE, A 
MIJLOACELOR DE TRANSPORT FEROVIAR, NAVAL SAU AERIAN ORI PUNEREA LOR ÎN 
EXPLOATARE CU DEFECTE TEHNICE 

Repararea necalitativă a căilor de comunicaţie, a instalaţiilor de pe ele, a mijloacelor de 
telecomunicaţii sau de semnalizare ori a mijloacelor de transport feroviar, naval, aerian ori a altor mijloace 
de transport, precum şi punerea lor în exploatare cu defecte tehnice, sau încălcarea gravă a regulilor de 
exploatare a acestora, acţiuni săvârşite de o persoană responsabilă pentru Starea tehnică sau pentru 
exploatarea lor, dacă au provocat urmările indicate la art.263, 

se pedepseşte cu amendă în mărime de la 300 la 800 unităţi convenţionale sau cu închisoare de la 3 la 7 
ani, în ambele cazuri cu (sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani. 

[Art.267 completat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea securităţii şi condiţiilor de funcţionare a mijloacelor de transport. 

3. Latura obiectivă a infracțiunii se realizează prin trei acţiuni alternative: a) repararea necalitativă a căilor 
de comunicaţie, a instalaţiilor de pe ele, a materialului rulant, a mijloacelor de telecomunicaţii sau de 
semnalizare ori a mijloacelor de transport feroviar, naval, aerian ori a altor mijloace de transport, dacă acestea 
au provocat urmările indicate la art.263; b) punerea în exploatare a mijloacelor de transport feroviar, naval sau 
aerian cu defecte tehnice, dacă aceasta a cauzat aceleaşi urmări; c) încălcarea gravă a altor reguli de exploatare a 
acestora, generatoare de aceleaşi urmări. 


4. Prin mijloace de transport la prima acțiune înţelegem mijloacele de transport feroviar, naval, aerian, a 
căror noţiune este dată în art.263, precum şi alte mijloace de transport, a căror noțiune e definită în art.264. 

5. Deoarece, potrivit art.1 16, punerea în exploatare a mijloacelor de transport cu defecte tehnice sau o altă 
încălcare gravă a regulilor de exploatare a acestora de la art.267 constituie o normă generală, iar comiterea 
acestor acțiuni asupra mijloacelor de automototransport de la art.265 constituie o normă specială, care trebuie 
aplicată, în cazul concurenţei dintre aceste două norme, la a doua şi a treia acţiune a infracţiunii analizate prin 
mijloace de transport se vor înţelege numai transportul feroviar, naval sau aerian. 

6. Prin repararea necalitativă a căilor de comunicaţie, a instalaţiilor de pe ele, a materialului rulant, a 
mijloacelor de telecomunicaţii sau de semnalizare ori a mijloacelor de transport feroviar, naval, aerian ori 
auto se înţelege efectuarea ei cu încălcarea condiţiilor tehnice stabilite sau a standardelor. Ea poate fi comisă 
atât prin acțiuni, cât şi prin inacțiuni; de exemplu, instalarea detaliilor a căror termene de exploatare au expirat, 
instalarea dispozitivelor defectate, lăsarea defectelor care ar fi trebuit înlăturate, punerea în exploatare a 
mecanismelor care nu au trecut termenul de încercare sub o anumită încărcare etc. 

7. Prin căi de comunicaţii - în funcţie de categoria transportului - se înţeleg: la transportul feroviar - şinele, 
traversele, crampoanele, butoanele, terasamentul; la transportul aerian - pista de decolare-aterizare, de rulare 
etc.; la transportul naval - căile maritime sau fluviale dintre două porturi, canalele de navigaţie etc.; la 
automototransport - drumurile, liniile pentru troleibuze, şinele pentru tramvaie etc. 

8. Prin instalațiile de pe căile de comunicaţii se înţeleg instalaţiile necesare funcţionarii transporturilor: 
instalaţiile de centralizare şi telecomandă, aparatele de semnalizare, de schimb a macazurilor, de alimentare a 
mijloacelor de transport, barierele de trecere de nivel, podurile, viaductele, tunelurile etc. 

9. Materialul rulant, fund sinonim cu acela al mijloacelor de transport feroviar, constă în mijloacele de 
circulaţie ale căilor ferate, cum sunt: locomotivele, vagoanele, automotoarele, drezinele, plugurile. 

10. Mijloace de telecomunicaţii reprezintă diferite dispozitive tehnice destinate primirii şi transmiterii 
diferitelor informaţii: mijloacele telefonice, telegrafice, televizuale, faxurile etc. 

11. Prin mijloace de semnalizare înţelegem diferite dispozitive tehnice destinate transmiterii informaţiilor 
convenţionale sonore sau luminare ca semafoarele, farurile plutitoare, balizele flotante etc. 

12. Noţiunea punerii în exploatare sau a altei încălcări grave a regulilor de exploatare a mijloacelor de 
transport este aceeaşi ca şi noţiunile corespunzătoare de la art.265. 

13. Urmările infracțiunii sunt toate consecinţele stipulate şi explicate la art.263. Ele trebuie să fie în 
legătură de cauzalitate cu cel puţin una din cele trei categorii de acţiuni menţionate. 

14. Latura subiectivă se caracterizează prin vinovăţie din imprudenţă. 

15. Subiect al reparării necalitative poate fi orice persoană care efectuează reparaţiile menţionate şi a atins 
vârsta de 16 ani, iar al punerii în exploatare sau a altor încălcări grave a regulilor de exploatare poate fi numai o 
persoană responsabilă pentru starea tehnică sau pentru exploatarea mijloacelor de transport. 

Articolul 268. DETERIORAREA SAU DISTRUGEREA INTENȚIONATĂ A CĂILOR DE 
COMUNICAȚIE ȘI A MIJLOACELOR DE TRANSPORT 

Deteriorarea sau distrugerea intenţionată a căilor de comunicaţie, a instalaţiilor de pe ele, a 
mijloacelor de telecomunicaţii sau de semnalizare ori a altor utilaje pentru transporturi, precum şi a 
mijloacelor de transport, dacă aceasta a provocat urmările indicate la art.263 sau 264, 

se pedepseşte cu amendă în mărime de la 200 la 1.000 unităţi convenţionale sau cu închisoare de la 3 la 
7 ani. 

[Art.268 completat prin Legea nr.211-XV din 29.05.03, în vigoare din 12.06.03] 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea securităţii şi condiţiilor de funcţionare a mijloacelor de transport. 

3. Latura obiectivă a infracţiunii se realizează prin deteriorarea sau distrugerea intenţionată a căilor de 
comunicaţie, a instalațiilor de pe ele, a materialului rulant, a mijloacelor de telecomunicaţii sau de semnalizare 
ori a altor utilaje pentru transporturi, precum şi a mijloacelor de transport, dacă aceasta a provocat urmările 
indicate la art.263 sau 264. 

4. Prin mijloace de transport înţelegem mijloacele de transport feroviar, naval sau aerian, a căror noţiune o 
găsim în comentariile art.263, precum şi mijloacele automototransportului, a căror noţiune este dată în 
explicaţiile de la art.264. 

5. Noţiunea căilor de comunicaţie, a instalaţiilor de pe ele, a materialului rulant, a mijloacelor de 
telecomunicaţii sau de semnalizare ori a altor utilaje pentru transporturi este aceeaşi ca şi cele de la art.267. 


6. Distrugerea obiectelor menţionate înseamnă nimicirea lor, suprimarea completă a stării lor anterioare, 
desfiinţarea calităţii lor de bun de un anumit fel, încât el nu mai corespunde şi nu ar mai putea corespunde 
vreodată destinaţiei. 

7. Deteriorarea înseamnă degradarea, stricarea bunului, pierderea parțială a stării sale anterioare, punerea 
bunului în situaţia de a nu mai corespunde într-un anumit moment, în întregime, destinaţiei. 

8. Consecințele survenite trebuie să fie în legătură de cauzalitate cu distrugerea sau deteriorarea obiectelor 
stipulate la art.268. 

9. Latura subiectivă se caracterizează prin două forme de vinovăţie. Intenţia se manifestă faţă de 
deteriorarea sau distrugerea căilor de comunicaţie, iar imprudența - față de consecinţele prejudiciabile 
suplimentare indicate în art.263 sau 264. 

10. Distrugerea sau deteriorarea căilor de comunicaţie, a instalaţiilor de pe ele săvârşite în scopul 
slăbirii bazei economice şi capacităţii de apărare a ţării constituie o diversiune (art.343). Dacă aceste acțiuni 
sunt săvârşite în scopul de a intimida populaţia sau de a impune autorităților publice sau persoanelor fizice 
anumite decizii, cele săvârşite pot fi încadrate în baza art.278 ca terorism. 

9. Subiect al infracțiunii este orice persoană fizică responsabilă, care a atins vârsta de 14 ani. 

Articolul 269. ÎNCĂLCAREA  REGULILOR PRIVIND MENȚINEREA ORDINII ŞI 
SECURITATEA CIRCULAȚIEI 

Încălcarea de către pasager, pieton sau alt participant la trafic a regulilor privind menţinerea ordinii şi 
securitatea circulaţiei, dacă aceasta a provocat urmările indicate la art.264, 

se pedepseşte cu amendă în mărime de la 300 la 800 unităţi convenţionale sau cu închisoare de la 2 la 6 
ani. 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2.Obiectul juridic nemijlocit îl constituie relaţiile sociale a căror existență şi desfăşurare normală sunt 
condiţionate de ocrotirea securităţii şi condiţiilor de funcţionare a mijloacelor de transport. 

3. Latura obiectivă a infracţiunii se realizează prin încălcarea de către pasager, pieton sau alt participant la 
trafic a regulilor privind menţinerea ordinii şi securitatea circulaţiei, dacă aceasta a provocat urmările indicate la 
art.264. 

4. Aceste încălcări se pot produce la traficul transportului aerian (de exemplu, intrarea pasagerului fără 
voie în cabina pilotului în timpul decolării sau aterizării, ieşirea samavolnică a pasagerilor pe pista de decolare- 
aterizare etc.), transportului feroviar (mânarea vitelor peste calea ferată în locuri interzise, trecerea 
neregulamentară a intersecţiilor, căilor ferate de către biciclişti, conducători ai transportului cu tracțiune animală 
etc.), transportului naval (de exemplu, intervenţia în acţiunile căpitanului în timpul acostării la debarcader etc.), 
automototransportului (de exemplu, trecerea pietonilor la semnalul roşu al semaforului, trecerea părții 
carosabile a străzii în locuri interzise, ieşirea din automobil din partea carosabilă a străzii, deschiderea uşilor 
automobilului în timpul mişcării autovehiculului etc.). 

5. Pentru determinarea tuturor semnelor laturii obiective a acestei infracţiuni dispoziţia art.269, fiind de 
blanchetă, ne trimite la actele normative care reglementează regulile privind menţinerea ordinii şi securitatea 
circulaţiei transporturilor. Regulile conduitei pietonilor, pasagerilor sau a altor participanţi la trafic sunt 
determinate atât de actele normative care prevăd securitatea circulaţiei şi a exploatării transporturilor feroviar, 
naval, aerian sau aumomototransport, care sunt indicate la art.262, 263 şi 264, cât şi de actele normative 
(regulamente, instrucţiuni, ordine etc.) ale organelor autoadministrării locale. 

6. Răspunderea în baza art.269 survine numai în cazul pricinuirii urmărilor indicate la art.264, care trebuie 
să fie în legătură de cauzalitate cu încălcările concrete ale regulilor privind menţinerea ordinii şi securitatea 
circulației mijloacelor de transport. 

7. Nu poate fi temei pentru liberarea pietonului, pasagerului sau altui participant la trafic de răspundere 
penală, dacă pentru accidentul produs o parte de vinovăţie o poartă şi subiecții art.263, 264, 265 sau 267. 

8. Latura subiectivă se caracterizează prin vinovăţie din imprudenţă: sineîncrederea sau neglijenţa. 

9. Subiect al infracțiunii poate fi numai un pieton, pasager sau alt participant la trafic, care a atins vârsta 
de 16 ani. Prin alt participant la trafic se înţeleg bicicliştii, conducătorii mopedelor, persoanele care mână 
vitele, conducătorii transportului cu tracţiune animală etc. 

Articolul 270. OPRIREA SAMAVOLNICĂ, FĂRĂ NECESITATE, A TRENULUI 

Oprirea samavolnică, fără necesitate, a trenului prin decuplarea conductei generale a frânei sau 
printr-un alt mijloc, dacă aceasta a provocat: 

a) accidente cu oameni; 

b) deraierea sau deteriorarea materialului rulant; 


c) alte urmări grave, 

se pedepseşte cu amendă în mărime de la 300 la 1.000 unităţi convenţionale sau cu închisoare de la 2 la 
7 ani. 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea securităţii şi condiţiilor de funcţionare a mijloacelor de transport. 

3. Latura obiectivă a infracțiunii se realizează prin oprirea samavolnică, fără necesitate, a trenului prin 
decuplarea conductei generale a frânei sau printr-un alt mijloc, dacă aceasta a provocat accidente cu oameni, 
deraierea sau deteriorarea materialului rulant sau alte urmări grave. 

4. Oprirea samavolnică presupune oprirea trenului fără permisiunea însoţitorului de vagon, conductorului, 
maşinistului sau a altor lucrători ai transportului feroviar. 

5. Oprirea fără necesitate presupune că în momentul opririi trenului n-a existat o cauză serioasă care să 
justifice astfel de acţiuni, cum ar fi necesitatea de a preveni o deraiere, avarie a trenului, o invazie asupra 
cetăţenilor, pentru lichidarea unui incendiu apărut în tren, pentru reținerea unui infractor periculos, pentru 
spitalizarea unei persoane grav bolnave etc. 

6. Prin decuplarea conductei generale a frânei se înţelege desfacerea, dezlegarea elementelor sistemului 
tehnic al conductei generale a frânei care leagă locomotiva cu toate vagoanele trenului. 

7. Alt mijloc de oprire samavolnică, fără necesitate, a trenului poate fi prin robinetul de oprire sau prin 
acte de semnalizare falsă, făcute cu felinare, fanioane, palete, indicatoare colorate sau luminare, sonerii etc. 
Semnalizările se socot mincinoase dacă ele exprimă o altă indicație decât aceea care se impunea în situaţia 
respectivă. 

8. Prin accidente cu oameni se înţelege cauzarea vătămării grave a integrităţii corporale sau a sănătăţii 
unei persoane sau vătămării corporale medii mai multor persoane, sau decesul unei persoane. 

9. Prin deraiere se înţelege răsturnarea locomotivei, vagoanelor de pe calea ferată, în urma cărora s-au 
produs accidente periculoase pentru viaţa oamenilor, au fost cauzate daune materiale de proporţii mari. Prin 
deteriorarea materialului rulant se înţelege degradarea locomotivei şi vagoanelor care nu pot fi utilizate potrivit 
destinaţiei lor fără o reparaţie capitală. 

10. Prin a/te urmări grave se au în vedere decesul a două sau mai multor persoane, încălcarea traficului 
feroviar, staționarea îndelungată neproductivă a vagoanelor, cauzarea unor daune materiale în proporții deosebit 
de mari etc. 

11. Consecințele enumerate trebuie să fie în legătură de cauzalitate cu oprirea samavolnică, fără necesitate, 
a trenului. 

12. Latura subiectivă se caracterizează prin vinovăţie imprudentă. 

13. Subiect al infracțiunii este orice persoană fizică responsabilă, care a atins vârsta de 14 ani. 

Articolul 271. BLOCAREA INTENȚIONATĂ A ARTERELOR DE TRANSPORT 

Blocarea intenţionată a arterelor de transport prin crearea de obstacole, prin stabilirea de posturi sau 
prin alte mijloace, dacă aceasta a provocat: 

a) accidente cu oameni; 

b) alte urmări grave, 

se pedepseşte cu închisoare de la 5 la 10 ani. 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea securităţii şi condiţiilor de funcţionare a mijloacelor de transport. 

3. Latura obiectivă se realizează prin blocarea intenţionată a arterelor de transport prin crearea de 
obstacole, prin stabilirea de posturi sau prin alte mijloace, dacă aceasta a provocat accidente cu oameni sau alte 
urmări grave. 

4. Din dispoziţia art.271 reiese că consecinţa de bază a infracţiunii care e cuprinsă de intenţia făptuitorului 
este blocarea arterelor de transport, pe când accidentele cu oameni sau alte urmări grave nu sunt cuprinse de 
intenţia vinovatului, ci apar din cauza imprudenţei lui. Deci latura subiectivă se caracterizează prin două forme 
de vinovăţie. Intenţia se manifestă față de blocarea arterelor de transport, iar imprudenţa - față de accidentele cu 
oameni şi alte urmări grave. 

5. Blocarea arterelor de transport ca acţiune şi ca urmare presupune crearea piedicilor pentru traficul 
mijloacelor de transport feroviar, naval, aerian sau auto, care a produs sistarea circulaţiei lor. 


6. Prin crearea de obstacole se înţelege constituirea, ridicarea unei bariere din diferite materiale pe calea 
ferată, pe drumurile publice, pe pistele de decolare-aterizare etc. 

7. Prin stabilirea de posturi înţelegem blocarea arterelor de transport de către un grup de persoane. 

8. Prin alte mijloace de blocare a arterelor de transport se are în vedere blocarea lor cu diferite unităţi de 
transport, prin atragerea minorilor la crearea posturilor pe arterele de transport etc. 

9. Sistarea traficului transportului aerian, feroviar, naval sau auto poate fi pedepsită penal, dacă aceasta a 
cauzat din imprudenţă accidente cu oameni sau alte urmări grave. 

10. Noţiunea accidentelor cu oameni sau a altor urmări grave este aceeaşi ca şi consecinţele 
corespunzătoare de la art.270. 

11. Subiect al infracţiunii este orice persoană fizică responsabilă, care a atins vârsta de 14 ani. 

Articolul 272. CONSTRÂNGEREA LUCRĂTORULUI DIN TRANSPORTUL FEROVIAR, 
NAVAL, AERIAN SAU AUTO DE A NU-ŞI ÎNDEPLINI OBLIGAȚIILE DE SERVICIU 

(1) Constrângerea lucrătorului din transportul feroviar, naval, aerian sau auto de a nu-şi îndeplini 
obligaţiile de serviciu prin ameninţare cu moartea, cu vătămarea gravă a integrităţii corporale sau a 
Sănătăţii, cu distrugerea averii lui sau a rudelor lui apropiate, dacă a existat pericolul realizării unei astfel de 
ameninţări, 

se pedepseşte cu amendă în mărime de până la 200 unităţi convenţionale sau cu închisoare de până la 
1 an. 

(2) Aceeaşi acțiune săvârşită: 

a) repetat; 

b) de două sau mai multe persoane 

se pedepseşte cu amendă în mărime de la 200 la 700 unităţi convenţionale sau cu închisoare de la 2 la 5 
ani. 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiţionate de ocrotirea securităţii şi condiţiilor de funcţionare a mijloacelor de transport. 

3. Latura obiectivă a infracțiunii se realizează prin constrângerea lucrătorului din transportul feroviar, 
naval, aerian sau auto de a nu-şi îndeplini obligațiunile de serviciu prin una din următoarele ameninţări: a) cu 
moartea; b) cu vătămarea gravă a integrităţii corporale sau a sănătăţii; c) cu distrugerea averii lui sau a rudelor 
lui apropiate, dacă a existat pericolul realizării unor astfel de ameninţări. 

4. Prin constrângere se înţelege silirea, forțarea, obligarea unei persoane să facă un lucru pe care aceasta 
nu l-ar face de bună voie. 

5. Noţiunile de moarte a unei persoane, vătămării corporale grave le găsim în comentariile de la art.145 
şi 151, iar cea de distrugere a averii - la art.197. 

6. Prin ameninţare se înţelege manifestarea în formă obiectivă (oral, în scris sau prin demonstrarea armei 
etc.) a intenţiei de a omorî persoana, de a-i cauza vătămări corporale grave sau de a-i distruge averea 
lucrătorului din transport dacă el nu-şi va sista obligaţiunea de serviciu. Amenințarea trebuie să fie de natură să 
alarmeze pe cel ameninţat. Această cerință a legii este îndeplinită atunci când ameninţarea este serioasă, 
prezentând suficiente temeiuri că se va realiza într-un viitor nu prea îndepărtat. 

7. Latura subiectivă se caracterizează prin vinovăţie intenționată. 

8. Săvârşirea constrângerii în mod repetat de către două sau mai multe persoane are aceeaşi explicaţie ca 
şi agravantele corespunzătoare de la art.145. 

9. Subiect al infracțiunii este persoana fizică responsabilă, care a atins vârsta de 16 ani. 

Articolul 273. RĂPIREA MIJLOCULUI DE TRANSPORT 

(1) Răpirea mijlocului de transport fără scop de însuşire 

se pedepseşte cu amendă în mărime de la 500 la 1.000 unităţi convenţionale sau cu închisoare de la 2 la 
7 ani. 

(2) Aceeaşi acțiune: 

d) săvârşită repetat; 

b) săvârşită de două sau mai multe persoane; 

c) însoţită de violenţă nepericuloasă pentru viaţa şi sănătatea victimei sau de ameninţarea cu aplicarea 
unei asemenea violenţe 

se pedepseşte cu închisoare de la 5 la 10 ani. 

(3) Acţiunile prevăzute la alin.(1) sau (2): 

d) săvârşite prin pătrunderea în garaj, în alte încăperi ori teritorii îngrădite sau păzite; 


b) însoţite de violenţă periculoasă pentru viaţa şi sănătatea victimei sau de ameninţarea cu aplicarea 
unei asemenea violenţe 

se pedepsesc cu închisoare de la 10 la 15 ani. 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de activitatea normală a transporturilor. 

3. Latura obiectivă se realizează prin răpirea mijlocului de transport fără scop de însuşire. 

4. Noţiunea de mijloc de transport este aceeaşi ca şi cea dată în comentariul de la art.264. 

5. Răpirea mijlocului de transport presupune două acţiuni consecutive ale făptuitorului: captivarea 
mijlocului de transport şi deplasarea acestuia. 

6. Captivarea presupune luarea ilegală în stăpânire a mijlocului de transport prin decuplarea sistemului de 
semnalizare sau prin pătrunderea în locul lui de parcare ori în cabina mijlocului de transport, sau prin încărcarea 
lui în alt mijloc de transport, sau comiterea altor acţiuni care să-i permită făptuitorului deplasarea mijlocului de 
transport. 

7. Deplasarea mijlocului de transport înseamnă mişcarea, dislocarea lui din poziţia inițială. Metoda 
mişcării poate fi diferită: cu motorul propriu, cu remorca, cu forța musculară a făptuitorului, cu ajutorul 
mijlocului de transport în care a fost încărcat etc. Nu are importanţă distanţa deplasării mijlocului de transport 
captivat. 

8. Infracţiunea se socoate consumată în momentul începerii deplasării mijlocului de transport. De aceea 
pătrunderea în cabină cu scopul de a răpi mijlocul de transport ori comiterea orişicărei acţiuni de captivare 
constituie numai o tentativă de infracțiune, în etapa căreia e posibilă renunţarea benevolă de a duce infracţiunea 
până la capăt. 

9. Nu se socoate răpire utilizarea samavolnică a mijlocului de transport de către un membru al familiei 
proprietarului, precum şi de către un cunoscut apropiat sau orice altă persoană cărora anterior li se permitea a se 
folosi de mijlocul de transport fără consimțământul prealabil al proprietarului. 

10. Nu se socoate răpire nici utilizarea samavolnică a mijlocului de transport de către persoana care s-a 
folosit de el în virtutea funcţiei sale. De exemplu, şoferul a folosit samavolnic maşina pe care lucrează după 
orele de serviciu, un lucrător al staţiei tehnice de deservire după reparare a utilizat samavolnic acest mijloc de 
transport etc. 

11. Latura subiectivă se caracterizează prin intenţie directă. Răpirea poate fi efectuată din diferite motive, 
însă e important ca făptuitorul să nu urmărească scopul acaparării lui. Răpirea în scopul acaparării mijlocului de 
transport se încadrează ca un furt, jaf sau tâlhărie, în funcție de metoda însuşirii lui. 

12. Agravantele răpirii sunt asemănătoare după conţinut cu cele ale furtului, jafului sau tâlhăriei. 

13. Subiect al infracțiunii este orice persoană fizică responsabilă, care a atins vârsta de 16 ani - în 
condiţiile alin. 1 - şi de 14 ani - în condiţiile alin.2 şi 3. 

Articolul 274. RĂPIREA MIJLOCULUI DE TRANSPORT CU TRACȚIUNE ANIMALĂ, 
PRECUM ŞI A ANIMALELOR DE TRACȚIUNE 

Răpirea mijlocului de transport cu tracţiune animală, precum şi a animalelor de tracţiune, fără scop de 
însuşire, urmată: 

a) de distrugerea de bunuri; 

b) de îmbolnăvirea gravă Sau pieirea animalelor răpite, 

se pedepseşte cu amendă în mărime de la 200 la 500 unităţi convenţionale sau cu închisoare de la 2 la 5 
ani. 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2.Obiectul juridic nemijlocit îl constituie relaţiile sociale a căror existență şi desfăşurare normală sunt 
condiționate de activitatea normală a transporturilor. 

3. Latura obiectivă a infracțiunii se realizează prin răpirea mijlocului de transport cu tracţiune animală, 
precum şi a animalelor de tracţiune, fără scop de însuşire, urmată de distrugerea bunurilor sau de îmbolnăvirea 
gravă sau pieirea animalelor răpite. 

4. Prin mijloc de transport cu tracțiune animală se înţelege un vehicul terestru cu roți cu tracțiune animală 
folosit de obicei la ţară pentru transportarea încărcăturilor sau efectuarea diferitelor lucrări agricole, cum ar fi 
carele, căruțele, cărucioarele, roabele etc. 


5. În RM în calitate de animale de tracţiune se utilizează de obicei caii. Însă pot fi folosite şi alte animale: 
boii, buhaii, vacile, măgarii etc. 

6. Noţiunea de răpire este aceeaşi ca şi cea din comentariul de la art.273. 

7. Prin distrugere a bunurilor, adică a mijloacelor de transport cu tracţiune animală, se înţelege orice 
acțiune care are drept rezultat nimicirea lor totală sau parţială, după care acestea devin total sau parțial 
inutilizabile, potrivit destinaţiei lor inițiale. 

8. Prin îmbolnăvirea gravă a animalelor răpite în urma utilizărilor pentru transportarea diferitelor 
încărcături sau pentru efectuarea diferitelor lucrări agricole se înţeleg alte zdruncinări ale sănătăţii care au 
reclamat îngrijiri veterinare pe o durată îndelungată de timp. 

9. Pieirea animalelor răpite presupune încetarea lor de a fiinţa din cauze nefireşti. 

10. Latura subiectivă se caracterizează prin două forme de vinovăţie. Intenţia se manifestă față de 
deposedarea proprietarului de mijlocul de transport cu tracţiune animală, iar imprudenţa - faţă de distrugerea de 
bunuri, de îmbolnăvirea gravă sau pieirea animalelor răpite. În cazul intenţiei faţă de distrugerea de bunuri, de 
îmbolnăvirea gravă sau pieirea animalelor răpite, cele săvârşite pot fi încadrate potrivit prevederilor art.197. 

11. Subiect al infracţiunii este orice persoană fizică responsabilă, care a atins vârsta de 16 ani. 

Articolul 275. DETURNAREA SAU CAPTURAREA UNEI GARNITURI DE TREN, A UNEI 
NAVE AERIENE SAU NAVALE 

(1) Deturnarea sau capturarea unei garnituri de tren, a unei nave aeriene sau navale ori ocuparea 
ării, aeroportului, portului sau altei întreprinderi, instituţii, organizaţii de transport, precum şi acapararea 
încărcăturilor, fără scop de însuşire, 

se pedepsesc cu închisoare de la 2 la 7 ani. 

(2) Aceleaşi acţiuni: 

a) săvârşite de două sau mai multe persoane; 

b) însoţite de violenţă sau de ameninţare cu aplicarea ei; 

c) soldate cu avarierea unei garnituri de tren, a unei nave aeriene sau navale; 

d) soldate cu alte urmări grave 

se pedepsesc cu închisoare de la 5 la 10 ani. 

(3) Acţiunile prevăzute la alin.(1) sau (2), care au provocat: 

a) vătămarea gravă a integrităţii corporale sau a sănătăţii; 

b) decesul unei persoane, 

se pedepsesc cu închisoare de la 10 la 20 de ani. 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2. Obiectul juridic nemijlocit îl constituie relațiile sociale a căror existenţă şi desfăşurare normală sunt 
condiționate de activitatea normală a transporturilor. 

3. Latura obiectivă a infracţiunii se realizează prin săvârşirea a cel puţin uneia din patru acţiuni alternative: 

a) capturarea unei garnituri de tren, a unei nave aeriene sau navale în scopul deturnării lor; 

b) deturnarea acestora; 

c) ocuparea gării, aeroportului sau a altei întreprinderi, instituţii, organizaţii de transport în scopul 
săvârşirii unei deturnări; 

d) acapararea încărcăturilor comisă în acelaşi scop. 

Toate aceste acțiuni sunt săvârşite fără scop de însuşire. 

4. Noţiunea unei nave aeriene şi a unei garnituri de tren este dată la art.263. 

5. Capturarea şi deturnarea este asemănătoare după conţinut cu noțiunile de captivare şi deplasare de la 
art.273. 

6. Ocuparea gării, aeroportului sau a altor instituţii de transport trebuie să aibă scopul de a captiva sau 
deturna mijloacele de transport. 

7. Infracţiunea prevăzută de alin.1 art.275 se comite fără violenţă (nava se află fără echipaj, garnitura de 
tren - fără maşinist, pasageri sau pază sau se deturnează cu acordul echipajului, personalului de deservire). Nu 
interesează unde se afla nava sau garnitura în momentul deturnării (la parcare, în port, aeroport, depou, la staţie, 
în zbor, în cursă etc.). Nu importă nici faptul cine conduce mijlocul de transport: răpitorii, echipajul sau alte 
persoane. 

8. Latura subiectivă se caracterizează prin intenţie directă. Cele săvârşite nu urmăresc scopul de însuşire a 
mijloacelor de transport. 

9. Noţiunea agravantelor acestei infracțiuni este asemănătoare după conţinut cu agravantele 
corespunzătoare de la infracțiunile contra vieţii, sănătăţii sau proprietăţii. 


10. Subiect al infracțiunii este orice persoană fizică responsabilă, care a atins vârsta de 14 ani. 

Articolul 276. FALSIFICAREA ELEMENTELOR DE IDENTITATE ALE 
AUTOVEHICULELOR 

(1) Falsificarea seriei, a numărului de identificare ale şasiului, caroseriei sau motorului auto prin 
ştergere, înlocuire sau modificare 

se pedepseşte cu amendă în mărime de până la 500 unităţi convenţionale sau cu închisoare de până la 
3 ani. 

(0) Aceeaşi acţiune săvârşită: 

a) repetat; 

b) de două sau mai multe persoane; 

c) cu folosirea situaţiei de serviciu 

se pedepseşte cu amendă în mărime de la 500 la 1.500 unităţi convenţionale sau cu închisoare de la 3 la 
7 ani. 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2.Obiectul juridic nemijlocit îl constituie relaţiile sociale a căror existenţă şi desfăşurare normală sunt 
condiționate de activitatea normală a transporturilor. 

3. Latura obiectivă a infracțiunii se realizează prin falsificarea seriei, a numărului de identificare a 
şasiului, caroseriei sau motorului auto prin ştergere, înlocuire sau modificare. 

4. Prin falsificarea elementelor de identificare ale autovehiculelor se înţelege o acţiune de denaturare a 
adevărului pe care autovehiculul respectiv are destinaţia să-l exprime. 

5. Falsificarea numărului de identitate prin ştergere presupune înlăturarea acestui număr din locul 
înregistrat anterior, în vederea unei noi înregistrări. 

6. Prin înlocuirea numărului de identitate se înţelege înscrierea sau imprimarea altui număr în locul celui 
şters. 

7. Modificarea numărului de identitate a elementelor menţionate presupune ştergerea şi înscrierea numai a 
unei părţi din numărul de înregistrare. 

8. Latura subiectivă se caracterizează prin intenție directă. 

9. Noţiunea agravantelor are acelaşi conţinut ca şi agravantele corespunzătoare de la infracțiunile contra 
vieţii şi sănătăţii persoanei. 

10. Subiect al infracțiunii este orice persoană fizică responsabilă, care a atins vârsta de 16 ani. 

Articolul 277. FOLOSIREA UNUI AUTOVEHICUL CU ELEMENTE DE IDENTIFICARE 
FALSE 

Folosirea cu bună-ştiinţă a unui autovehicul cu seria sau numărul şasiului, caroseriei sau motorului 
auto false 

se pedepseşte cu amendă în mărime de până la 300 unităţi convenţionale sau cu închisoare de până la 
2 ani. 

1. Gradul prejudiciabil al infracțiunilor din domeniul transporturilor decurge din însăşi natura valorilor 
sociale vătămate sau periclitate. Mecanismul determinării gradului prejudiciabil al infracţiunii este stipulat în 
art.15 CP. 

2.Obiectul juridic nemijlocit îl constituie relaţiile sociale a căror existență şi desfăşurare normală sunt 
condiționate de activitatea normală a transporturilor. 

3. Latura obiectivă se realizează prin folosirea cu bună-ştiinţă a unui autovehicul cu seria sau numărul 
şasiului, caroseriei sau motorului auto false. 

4. Latura subiectivă se caracterizează numai prin intenţie directă. 

5. Subiect al acestei infracțiuni poate fi orice persoană responsabilă, care a atins vârsta de 16 ani şi care cu 
bună-ştiinţă foloseşte un autovehicul cu elemente de identificare false. 

CAPITOLUL XIII 
INFRACȚIUNI CONTRA SECURITĂȚII PUBLICE ȘI A ORDINII PUBLICE 

Articolul 278. TERORISMUL 

(1) Terorismul, adică provocarea unor explozii, incendii sau săvârşirea altor acţiuni care periclitează 
viața oamenilor, cauzează daune materiale în proporţii mari sau provoacă alte urmări grave, dacă acestea 
sunt săvârşite în scopul de a submina securitatea publică, de a intimida populaţia sau de a impune 
autorităţilor publice sau persoanelor fizice anumite decizii, precum şi ameninţarea cu săvârşirea unor astfel 
de acţiuni în aceleaşi scopuri, 

se pedepseşte cu închisoare de la 5 la 10 ani. 


(2) Aceeaşi acțiune săvârşită: 

a) repetat; 

b) de un grup criminal organizat; 

c) cu aplicarea armelor de foc sau a substanţelor explozive; 

d) cu vătămarea gravă sau medie a integrităţii corporale sau a sănătăţii; 

e) cu cauzarea de daune materiale în proporţii deosebit de mari se pedepseşte cu închisoare de la 8 la 
15 ani. 

(3) Acţiunile prevăzute la alin.(1) sau (2): 

d) săvârşite de o organizaţie criminală; 

b) soldate cu decesul unei persoane din imprudenţă 

se pedepsesc cu închisoare de la 12 la 20 de ani. 

(4) Terorismul însoţit de omor intenţionat 

se pedepseşte cu închisoare de la 16 la 25 de ani sau cu detenţiune pe viaţă. 

(5) Persoanei care a comis actul de terorism, altor participanţi li se pot aplica pedepse penale minime, 
prevăzute la prezentul articol, dacă ei au preîntâmpinat autorităţile despre acţiunile respective şi prin aceasta 
au contribuit la evitarea morții oamenilor, a vătămării integrităţii corporale sau a sănătăţii, a altor urmări 
grave sau la demascarea altor făptuitori. 

(6) Persoana care a participat la pregătirea actului de terorism se liberează de răspundere penală dacă 
ea, prin anunţarea la timp a autorităţilor sau prin alt mijloc, a contribuit la preîntâmpinarea realizării 
actului de terorism şi dacă acţiunile ei nu conţin o altă componenţă de infracţiune. 

1. Infracţiunea de terorism este una dintre cele mai periculoase infracțiuni împotriva securităţii publice şi 
siguranţei statului, care deseori are nu numai caracter național, dar şi internațional. Republica Moldova a aderat 
la Convenţia privind Terorismul cu Bombe, adoptată la New York la 12 ianuarie 1998 şi a ratificat-o prin Legea 
nr.1239 din 18 iulie 2002, care determină direcțiile de bază de combatere a actelor de terorism (a se vedea 
Convenţia Europeană pentru Reprimarea Terorismului din 27.01.1997 "TI, 2001, vol.28, pag.74"). 

2. Obiectul terorismului îl constituie securitatea publică. Ca obiect suplimentar al terorismului apare viaţa 
şi sănătatea persoanei, patrimoniul şi ordinea de administrare. 

3. Latura obiectivă a infracţiunii de terorism este compusă din conținuturile alternative indicate în 
dispoziţia articolului comentat şi se realizează prin săvârşirea uneia din următoarele acţiuni: provocarea unor 
explozii, incendii sau a altor acţiuni care periclitează viaţa oamenilor, cauzează daune materiale în proporții 
mari sau provoacă alte urmări grave ori ameninţarea cu comiterea unor astfel de acţiuni. 

4. Prin alte acţiuni care periclitează viaţa oamenilor, în afară de explozii şi incendii, se au în vedere: 
producerea unor avarii, accidente, catastrofe în transport, distrugerea sau degradarea clădirilor, a oricăror alte 
construcții cu destinaţie culturală, religioasă etc., contaminarea unor teritorii cu substanţe radioactive, chimice, 
bacteriologice etc. 

5. Determinarea mărimii daunei materiale cauzate prin comiterea infracţiunii depinde de mărimea 
prejudiciului real cauzat, în corespundere cu prevederile art.126 CP, neputând fi mai mic de 500 de unităţi 
convenţionale. 

6. Prin alte urmări grave se are în vedere producerea unor urmări ce pot afecta grav activitatea normală a 
unor întreprinderi, a transportului, reţelelor de comunicaţie, dezorganizarea activităţii normale a organelor 
administraţiei publice. 

7. Infracţiunea de terorism se consumă din momentul creării unui pericol real pentru viaţa oamenilor, 
cauzării daunelor materiale în proporţii mari sau a altor urmări grave. 

8. Acţiunea de ameninţare se realizează prin diverse mijloace de exercitare psihică orală, în scris, prin 
telefon sau prin alte mijloace asupra autorităţilor publice sau a persoanelor fizice, cu scopul de a lua anumite 
decizii, sub ameninţarea comiterii uneia dintre acţiunile indicate în prezentul articol. 

9. Latura obiectivă a infracțiunii de terorism este identică cu cea a infracţiunii de diversiune (art.343 CP), 
deosebirea constând în faptul că infracţiunea de diversiune se comite în scopul slăbirii bazei economice şi a 
capacităţii de apărare a ţării, iar terorismul se comite în scopul periclitării securității publice. 

10. Alin.2 art.278 CP prevede următoarele circumstanţe agravante: 

a) prin repetare se înţelege comiterea a două sau mai multor infracţiuni de terorism distincte cu condiţia că 
persoana nu a fost condamnată pentru vreuna din ele şi nu a expirat termenul de prescripţie (a se vedea 
comentariul de la art.31 CP); 

b) comiterea infracțiunii de terorism de către un grup criminal organizat (a se vedea comentariul de la 
art.46 CP); 

c) prin comiterea infracțiuni de terorism cu aplicarea armelor de foc sau a substanţelor explozive se 
înţelege utilizarea acestor mijloace atât la săvârşirea nemijlocită a actelor de terorism, cât şi ameninţarea cu 


aplicarea acestor mijloace în scopul învingerii rezistenţei persoanelor care ar putea interveni pentru a împiedica 
săvârşirea infracţiunii de terorism; 

d) săvârşirea infracţiunii prin vătămarea gravă sau medie a integrităţii corporale sau a sănătăţii, ceea ce 
presupune survenirea intenționată sau din imprudenţă a urmărilor prevăzute de art.151 şi 152 CP (a se vedea 
comentariile de la aceste articole); 

e) săvârşirea infracțiunii prin cauzarea de daune materiale în proporții deosebit de mari, ceea ce 
presupune cauzarea unor prejudicii materiale ce depăşesc la momentul săvârşirii infracțiunii, în corespundere cu 
prevederile art.126 CP, 1500 de unităţi convenţionale de amendă. 

11. Alin.3 art.278 prevede în calitate de circumstanţe agravante săvârşirea acţiunilor descrise în alineatele 
precedente, săvârşite de o organizaţie criminală (a se vedea comentariul de la art.47 CP) ori soldate cu decesul 
unei persoane din imprudenţă, care se caracterizează prin prezenţa vinovăţiei duble, a atitudinii intenţionate faţă 
de acțiunile de terorism şi a imprudenţei faţă de urmarea cea mai gravă produsă - moartea victimei (a se vedea 
comentariul de la art.19 CP). 

12. Alin.4 art.278 CP prevede, în calitate de circumstanţă agravantă, săvârşirea terorismului însoţit de 
omor intenţionat, fapt ce imprimă infracţiunii de terorism un caracter complex, fără a fi necesară calificarea 
suplimentară prin concurs a acţiunilor de terorism şi omor intenţionat atunci când se constată comiterea acestora 
în acelaşi scop. 

13. Latura subiectivă a infracțiunii de terorism se realizează prin intenţie directă caracterizată prin 
prezenţa unui scop special - de a submina securitatea publică, de a intimida populația sau de a impune 
autorităților publice sau persoanelor fizice luarea unor anumite decizii. 

14. Subiect al infracţiunii de terorism poate fi orice persoană fizică responsabilă, care a atins vârsta de 16 
anl. 

15. Alin.5 art.278 prevede, în calitate de circumstanţă atenuantă specială, împrejurarea în care persoanele 
care au participat la comiterea infracțiunii de terorism au preîntâmpinat autorităţile despre comiterea 
infracţiunii, contribuind prin aceasta la evitarea urmărilor grave şi deosebit de grave care s-ar fi putut produce, 
inclusiv moartea posibilelor victime. Acestor persoane instanţa le poate aplica pedepse penale minime cu 
respectarea prevederilor art.79 CP. 

16. Alin.6 art.278 prevede, în calitate de modalitate specială de liberare de răspundere penală, 
împrejurarea în care o persoană a participat la pregătirea actului de terorism, dar prin anunţarea la timp a 
autorităților sau prin alt mijloc a contribuit la preîntâmpinarea realizări actului de terorism, iar acţiunile ei nu 
conţin o altă componenţă de infracţiune. Prin alte mijloace prin care făptuitorul a contribuit la preîntâmpinarea 
actului de terorism se are în vedere neutralizarea mijloacelor de comitere a actului de terorism, influenţa psihică 
sau fizică asupra altor participanţi în sensul renunţării la comiterea de mai departe a infracțiunii planificate etc. 

Condiţiile de liberare de răspundere penală în baza temeiurilor indicate sunt identice condiţiilor descrise în 
art.56 CP. 

Articolul 279. ACTIVITATEA DE FINANȚARE ŞI ASIGURARE MATERIALĂ A ACTELOR 
TERORISTE 

Oferirea ori colectarea intenţionată, prin diferite metode, direct sau indirect, a mijloacelor financiare 
sau a materialelor în scopul utilizării acestora la săvârşirea actelor teroriste 

se pedepseşte cu închisoare de la 10 la 25 de ani. 

1. Obiectul acestei infracțiuni îl constituie relaţiile sociale privind securitatea publică şi activitatea de 
combatere a terorismului. 

În scopul cooperării la contracararea acestei infracțiuni, RM a ratificat, prin Legea nr.1241 din 18 iulie 
2002, Convenţia privind Suprimarea Finanţării Terorismului, adoptată la New York la 9 decembrie 1999. 

2. Activitatea de finanţare şi asigurare materială a actelor teroriste, prevăzută în conţinutul art.279, 
reprezintă o modalitate distinctă de participare la săvârşirea infracţiunii sub forma complicităţii ce se realizează 
prin comiterea uneia dintre următoarele acţiuni de alternativă: 

a) oferirea prin diferite metode, directă sau indirectă, a mijloacelor financiare sau a materialelor în scopul 
utilizării acestora la săvârşirea actelor teroriste; 

b) colectarea prin diferite metode, directă sau indirectă, a mijloacelor financiare sau a materialelor în 
scopul utilizării acestora la săvârşirea actelor teroriste. 

Delimitarea dintre cele două acţiuni de alternativă, oferirea ori colectarea mijloacelor financiare sau a 
materialelor necesare comiterii actelor teroriste, constă în faptul că persoana în cazul oferirii contribuie direct şi 
nemijlocit la pregătirea actelor de terorism, iar colectarea presupune o activitate intermediară, indirectă la 
pregătirea lor. 

3. Latura subiectivă se caracterizează prin săvârşirea cu intenţie directă a activităților respective şi prin 
prezenţa unui scop special de utilizare a mijloacelor respective la săvârşirea actelor teroriste. 


4. Subiect al infracțiunii poate fi orice persoană fizică responsabilă, care a atins vârsta de 16 ani. 

Articolul 280. LUAREA DE OSTATICI 

(1) Luarea sau reținerea persoanei în calitate de ostatic cu scopul de a sili Statul, organizaţia 
internaţională, persoana juridică Sau fizică ori un grup de persoane să săvârşească sau să se abţină de la 
săvârşirea vreunei acţiuni în calitate de condiţie pentru eliberarea ostaticului 

se pedepseşte cu închisoare de la 5 la 10 ani. 

(2) Luarea de ostatici săvârşită: 

a) repetat; 

b) asupra a două sau mai multor persoane; 

c) cu bună-ştiinţă asupra unui minor; 

d) de două sau mai multe persoane; 

e) din interes material; 

P cu aplicarea violenţei periculoase pentru viaţa sau sănătatea persoanei; 

2) cu aplicarea armei sau altor obiecte folosite în calitate de armă 

se pedepseşte cu închisoare de la 12 la 20 de ani cu (sau fără) amendă în mărime de la 500 la 1.000 
unităţi convenţionale. 

(3) Luarea de ostatici săvârşită: 

a) de un grup criminal organizat sau de o organizaţie criminală; 

b) cu vătămarea gravă a integrităţii corporale sau a sănătăţii; 

c) cu provocarea decesului victimei din imprudenţă; 

d) cu provocarea altor urmări grave 

se pedepseşte cu închisoare de la 16 la 25 de ani. 

(4) Persoana care, benevol sau la cerinţele reprezentanţilor autorităţilor, a eliberat ostaticul se 
liberează de răspundere penală dacă acţiunile ei nu conţin o altă componenţă de infracţiune. 

1. Luarea de ostatici este o infracţiune cu caracter internaţional, fiind acceptată în legislaţia naţională ca 
infracțiune în baza ratificării Convenţiei Adunării Generale a ONU contra infracţiunilor de luare de ostatici, 
adoptată la 18 decembrie 1979 (Legea nr.1241 din 18.07.2002). 

2. Latura obiectivă a infracţiunii de luare de ostatici se poate realiza prin săvârşirea uneia dintre 
următoarele acţiuni: a) luarea, b) reținerea persoanei în calitate de ostatic. 

3. Luarea de ostatici este o infracţiune de lipsire de libertate, care se caracterizează prin luarea ilegală în 
captivitate a unei persoane, astfel lipsind-o de posibilitatea de a se deplasa şi acţiona liber, în conformitate cu 
voinţa sa. Luarea de ostatici se poate realiza atât deschis, cât şi pe ascuns, atât cu aplicarea, cât şi fără aplicarea 
constrângerii fizice sau morale (de exemplu, prin inducerea în eroare a victimei în locul reţinerii ei). 

4. Reţinerea persoanei în calitate de ostatic se caracterizează prin faptul că persoana este lipsită de 
posibilitatea de a părăsi locul aflării sale (de regulă, se poate realiza prin izolarea persoanei într-o încăpere etc.). 

5. În calitate de condiţie a eliberării ostaticului este cererea înaintată statului, unei organizaţii 
internaţionale, unei persoane juridice sau fizice ori unui grup de persoane să îndeplinească sau să nu 
îndeplinească un anumit act. Pentru calificarea infracțiunii nu are nici o importanţă dacă cererea formulată are 
caracter legal sau ilegal şi este indiferent dacă făptuitorul a adresat cererea victimei sau unei alte persoane, care 
ar putea satisface această cerere. De asemenea, nu interesează în ce constă actul de a cărui îndeplinire sau 
neîndeplinire se condiționează eliberarea victimei şi este indiferent dacă cererea a fost sau nu satisfăcută. 

6. Circumstanţele agravante prevăzute în alin.2 art.280, cu excepția lit.e) (din interes material), sunt 
identice cu cele prevăzute în conţinutul art.166 CP (privaţiunea ilegală de libertate), după cum se vede şi din 
comentariul de la articolul respectiv. Săvârşirea infracțiunii din interes material presupune formularea unei 
cereri de a obţine un profit, care poate fi evaluat numeric în bani, în schimbul eliberării ostaticului. 

7. Alin.3 art.280 agravează răspunderea penală pentru luarea de ostatici prin următoarele circumstanţe 
calificative: 

a) luarea de ostatici săvârşită de un grup criminal organizat sau de o organizaţie criminală (a se vedea 
comentariul de la art.46, 47 CP); 

b) luarea de ostatici urmată de vătămarea gravă a integrităţii corporale sau a sănătăţii (a se vedea 
comentariul de la art.151 CP); 

Cc) luarea de ostatici urmată de provocarea decesului victimei din imprudenţă, această circumstanţă 
agravantă se referă la producerea, prin săvârşirea faptei, a unui rezultat mai grav - moartea victimei, 

d) provocarea altor urmări grave, această circumstanţă presupunând survenirea altor urmări, mai grave 
decât cele indicate în conţinutul acestui articol. 

8. Subiect al infracţiunii este persoana care a atins vârsta de 14 ani. 


9. Persoana care, benevol sau la cerințele reprezentanților autorităților, a eliberat ostaticul se liberează de 
răspundere numai pentru săvârşirea acţiunilor prevăzute în alin.l art.280 CP. Dacă acțiunile săvârşite de 
infractor cad sub incidenţa altor norme penale din CP şi pot fi încadrate de sine stătător, persoana răspunde 
penal în temeiul acestor articole (cauzarea vătămării corporale grave a integrităţii corporale, decesul victimei 
din imprudenţă, purtarea ilegală a armelor şi munițiilor etc.). 

Articolul 281. COMUNICAREA MINCINOASĂ CU BUNĂ-ȘTIINȚĂ DESPRE ACTUL DE 
TERORISM 

Comunicarea mincinoasă cu bună-ştiinţă despre pregătirea unor explozii, incendieri sau a altor acţiuni 
care periclitează viaţa oamenilor, cauzează daune materiale în proporţii mari sau provoacă alte urmări grave 

se pedepseşte cu amendă în mărime de la 200 la 500 unităţi convenţionale sau cu arest de până la 6 
luni, Sau cu închisoare de până la 3 ani. 

1. Gradul prejudiciabil al acestei infracțiuni constă în faptul că răspândirea unor informaţii fie şi cu 
caracter mincinos despre pregătirea unor acte de terorism poate provoca panică, dezordine, poate destabiliza 
activitatea normală în transport, în cadrul unor instituţii, întreprinderi, totodată atrăgând numeroase forțe şi 
mijloace pentru verificarea acestor comunicări. 

2. Latura obiectivă a componenţei de infracţiune comentate se caracterizează prin comiterea unei acţiuni 
prin care se aduce la cunoştinţa autorităților publice sau a unei persoane fizice despre pregătirea unui act de 
terorism sub forma unor explozii, incendii, altor acţiuni care pot produce daune materiale în proporţii mari, 
victime omeneşti, alte urmări grave, prevăzute în conţinutul art.278 CP. 

3. Comunicarea mincinoasă poate fi adresată persoanelor cu funcții de răspundere, ce activează în 
instituţiile respective sau în organele de drept obligate să întreprindă măsuri organizatorice în privinţa 
preîntâmpinării consecinţelor nefaste, ce pot surveni în urma actelor de terorism pregătite. Această comunicare 
poate fi adresată şi prin intermediul unor cetățeni aparte, dar efectuată, de asemenea, cu scopul să devină 
cunoscută organelor abilitate de-a întreprinde măsuri profilactice împotriva actelor de terorism (de exemplu, 
evacuarea tuturor persoanelor aflate în sediul unei clădiri, la bordul unei corăbii aeriene sau maritime etc.). 

4. Comunicarea mincinoasă este aceea care nu corespunde de fapt, obiectiv realității, fiind născocită. 

5. Metoda prin care poate fi comisă acţiunea de comunicare mincinoasă se poate prezenta sub cele mai 
diverse forme: oral - prin cuvinte, în scris - prin scrisori, anunţuri prin internet, telefon etc. 

6. Latura subiectivă a infracţiunii se caracterizează prin comiterea acesteia cu intenţie directă, persoana 
care transmite comunicarea mincinoasă cunoaşte cu bună-ştiinţă că informaţia nu este veridică şi doreşte prin 
aceasta să destabilizeze ordinea și liniştea publică. În situaţia în care o persoană de bună-credinţă a fost indusă 
în eroare cu privire la veridicitatea comunicării, ea nu poate fi supusă răspunderii penale. 

7. Subiect al infracțiunii este persoana care a atins vârsta de 14 ani. 

Articolul 282. ORGANIZAREA UNEI FORMAȚIUNI PARAMILITARE ILEGALE SAU 
PARTICIPAREA LA EA 

(1) Organizarea sau conducerea unei formaţiuni paramilitare neprevăzute de legislaţia Republicii 
Moldova, precum şi participarea la o astfel de formaţiune, 

se pedepsesc cu închisoare de la 5 la 10 ani. 

(2) Persoana care, în mod benevol, s-a retras dintr-o formaţiune paramilitară ilegală şi a predat arma 
se liberează de răspundere penală dacă acţiunile ei nu conţin o altă componenţă de infracţiune. 

1. Formaţiunea paramilitară ilegală este o organizaţie (colectivitate) civilă de persoane, care are caracter 
militar, fiind dotată cu armament. Trăsăturile ce caracterizează o formațiune paramilitară sunt: prezenţa unui 
contingent stabil de persoane, a unui comandament unic bazat pe o organizaţie internă strictă, activitatea căreia 
nu este reglementată de legislația RM. 

2. Latura obiectivă se poate realiza, sub aspectul elementului material, prin săvârşirea uneia dintre 
următoarele acţiuni: 

a) organizarea unei formaţiuni paramilitare; 

b) conducerea unei formaţiuni paramilitare; 

c) participarea în calitate de membru al formaţiunii paramilitare. 

3. Prin organizarea unei formaţiuni paramilitare se are în vedere comiterea unor acţiuni îndreptate spre 
iniţierea şi constituirea unei grupări sau asociaţii de persoane, în elaborarea planului de constituire, a structurii şi 
numărului de membri, a problemelor ce ţin de asigurarea financiară şi tehnico-materială a formaţiunii, 
formularea sarcinilor şi scopurilor de bază ale formaţiunii etc. 

4. Prin conducerea formaţiunii paramilitare se are în vedere stabilirea şi coordonarea cu direcţiile 
operative de activitate a formaţiunii, lucrul cu cadrele, luarea deciziilor şi hotărârilor în privinţa problemelor 
legate de asigurarea financiară şi materială a formaţiunii, emiterea dispoziţiilor şi ordinelor etc. 


5. Participarea în calitate de membru al formaţiunii paramilitare poate fi determinată de primirea în 
calitate de membru a formaţiunii şi îndeplinirea unor funcţii corespunzătoare locului pe care-l deţine persoana 
sau de îndeplinirea unor misiuni, ordine cu caracter ordinar. 

6. Formațiunile paramilitare pot fi create pentru atingerea diferitelor scopuri: politice, religioase, 
separatiste, comerciale etc. Organizarea unor grupuri înarmate în scopul atacării persoanelor juridice sau fizice 
se califică în baza art.283 CP (banditism). 

7. Alte infracţiuni comise în legătură cu activitatea în calitate de membru al formaţiunii paramilitare se 
califică prin concurs cu art.208 CP (de exemplu, omoruri, degradarea sau distrugerea averii proprietarului, 
luarea de ostatici etc.). 

Persoanele care au organizat sau conduc formațiunea paramilitară, răspund penal pentru infracțiunile 
comise de către un membru al formaţiunii în măsura în care au cunoscut şi au participat la comiterea infracțiunii 
respective. 

8. Latura subiectivă a infracţiunii prevăzute de art.282 CP se caracterizează prin intenţie directă. Persoana 
este conştientă de faptul că organizează sau conduce o formațiune paramilitară sau are calitatea de membru al 
acesteia, cu toate că aceasta nu este prevăzută de legislaţia penală a RM. 

9. Subiect al infracțiunii este persoana fizică responsabilă, care a atins vârsta de 16 ani. 

10. În corespundere cu alin.2 art.282 CP, persoana care a participat în calitate de membru al formaţiunii 
paramilitare se liberează de răspundere penală prin prezenţa cumulativă a trei condiţii: retragerea benevolă din 
formațiunea paramilitară; predarea armei; lipsa în acţiunile acestei persoane a semnelor altei componenţe de 
infracţiune. 

11. Renunţarea benevolă presupune încetarea activităţii în calitate de membru al formaţiunii prin prezenţa 
posibilităţii obiective a persoanei de a-şi continua activitatea ca membru al acestei formaţiuni (motivele încetării 
activităţii nu au importanţă pentru ca renunţarea să fie considerată benevolă). 

Articolul 283. BANDITISMUL 

Organizarea unor bande armate în scopul atacării persoanelor juridice sau fizice, precum şi 
participarea la asemenea bande sau la atacurile săvârşite de ele, 

se pedepsesc cu închisoare de la 16 la 25 de ani sau cu detenţiune pe viaţă. 

1. Bandă armată este un grup stabil, înarmat, organizat din două sau mai multe persoane cu scopul de a 
comite atacuri împotriva persoanelor juridice sau fizice. 

Pentru ca un grup de persoane format în scopul atacării persoanelor fizice sau juridice să fie recunoscut în 
calitate de bandă, sunt necesare patru criterii: a) grupul să fie stabil; b) grupul să fie înarmat; c) să fie constituit 
din două sau mai multe persoane; d) să se subordoneze scopului de a ataca persoane fizice sau juridice. 

2. Banda este stabilă prin prezenţa următoarelor criterii, care o individualizează: caracterul permanent al 
membrilor bandei, prezenţa unei structuri organizatorice bine determinate şi strâns unite, metode şi forme 
constante de activitate infracțională etc. 

3. Înarmarea bandei presupune existenţa cel puţin la unul din membrii grupului a armei de foc, armelor 
albe sau a substanţelor explozibile, cu condiţia că şi ceilalți membri ai grupului sunt informaţi despre prezenţa 
armei respective (cu privire la noţiunea de armă, a se vedea HP CSJ nr.31 din 09.11.1998 Cu privire la practica 
judiciară în cauzele penale despre purtarea, păstrarea, transportarea, fabricarea, comercializarea ilegală, 
sustragerea armelor de foc, a munițiilor sau a substanţelor explozive, păstrarea neglijentă a armelor de foc, a 
munițiilor). 

4. Latura obiectivă a banditismului se poate realiza prin comiterea uneia din următoarele acțiuni: 
organizarea bandei armate; participarea în calitate de membru al bandei armate; participarea la atacurile 
săvârşite de bandă. 

5. Organizarea bandei presupune activitatea de selectare şi alegere a membrilor bandei, procurarea 
armelor, elaborarea planului de activitate a bandei, împărţirea rolurilor între membrii bandei etc. 

6. Participarea în calitate de membru al bandei presupune intrarea şi includerea persoanei în componenţa 
bandei, indiferent de calitatea şi rolul pe care le deţine persoana şi de participarea acesteia la atacurile săvârşite 
de bandă. 

7. Participarea la atacurile săvârşite de bandă se referă la persoanele ce nu fac parte din bandă, dar care 
au participat în calitate de complici, instigatori la săvârşirea atacurilor de către bandă. 

8. Atacul, potrivit normei penale prevăzute de art.283 CP, reprezintă o acţiune ilegală, agresivă, 
prejudiciabilă, a cărei realizare se manifestă prin aplicarea violenţei fizice sau psihice în scopul săvârşirii celor 
mai diverse infracţiuni de omor, sustragere a averii proprietarului, şantaj, distrugerea averii proprietarului etc. 

9. Latura subiectivă a banditismului presupune săvârşirea infracţiunii cu intenţie directă. Persoana este 
conştientă de faptul că organizează sau este membru al bandei sau participă la atacurile săvârşite de bandă şi 
doreşte acest fapt. 


10. Subiect al banditismului poate fi orice persoană care la momentul săvârşirii infracțiunii a atins vârsta 
de 14 ani. 

Articolul 284. CREAREA SAU CONDUCEREA UNEI ORGANIZAȚII CRIMINALE 

Crearea sau conducerea unei organizaţii criminale, adică întemeierea unei astfel de organizaţii şi 
organizarea activităţii ei, fie căutarea şi angajarea de membri în organizaţia criminală, fie ţinerea de 
adunări ale membrilor ei, fie crearea de fonduri băneşti şi de altă natură pentru susţinerea lor financiară şi 
a activităţii criminale a organizaţiei, fie înzestrarea organizaţiei criminale cu arme şi instrumente pentru 
săvârşirea de infracţiuni, fie organizarea culegerii de informaţii despre potenţialele victime şi despre 
activitatea organelor de drept, fie coordonarea planurilor şi acţiunilor criminale cu alte organizaţii şi 
grupuri criminale Sau infractori aparte din ţară şi din străinătate, 

se pedepseşte cu închisoare de la 16 la 25 de ani. 

1. Particularitățile acestei componenţe de infracţiune constau în stabilirea răspunderii penale pentru 
activitatea organizatorică legată de crearea sau conducerea unei organizaţii criminale (cu privire la definirea 
noțiunii de organizație criminală a se vedea comentariul de la art.47 CP). 

2. Latura obiectivă a infracţiunii prevăzute de art.284 CP se realizează prin comiterea uneia dintre 
următoarele acţiuni de alternativă: a) crearea unei organizaţii criminale, b) conducerea unei organizaţii 
criminale. 

3. Crearea unei organizaţii criminale presupune activitatea prin care se urmăreşte întemeierea unei 
organizaţii în scopul comiterii unui anumit gen de infracțiuni sau activităţi infracţionale care se deosebesc de 
banditism (art.283 CP) prin faptul că nu au la bază comiterea unor atacuri înarmate, ci efectuarea unor activităţi 
în vederea obţinerii de avantaje şi interese economice, financiare sau politice. 

4. Conducerea unei organizaţiei criminale presupune conducerea activităţii infracţionale a întregii 
organizaţii criminale şi se caracterizează prin prelucrarea informaţiei necesare pentru funcționarea şi existenţa 
organizaţiei criminale, întocmirea planului ei de activitate, stabilirea modului de conduită şi sancţionare a 
membrilor etc. 

5. Latura subiectivă a creării sau conducerii unei organizaţii criminale se caracterizează prin intenţie 
directă. 

6. Subiectul infracţiunii prevăzute de art.284 CP poate fi doar organizatorul sau conducătorul organizaţiei 
criminale. 

Articolul 285. DEZORDINI DE MASĂ 

(1) Organizarea sau conducerea unor dezordini de masă, însoţite de dezorganizarea activităţii normale 
a transportului, întreprinderilor, instituţiilor, organizaţiilor sau de opunere de rezistenţă reprezentanţilor 
autorităţilor, 

se pedepseşte cu închisoare de la 4 la 10 ani. 

(2) Aceleaşi acţiuni însoţite: 

a) de violenţă sau batjocorire a persoanelor; 

b) de pogromuri, distrugeri, incendieri sau alte acţiuni asemănătoare; 

c) de rezistenţă armată opusă autorităţilor 

se pedepsesc cu închisoare de la 8 la 15 ani. 

(3) Participarea activă la săvârşirea actelor de violenţă sau la batjocorirea persoanelor, la incendierea 
Sau distrugerea de bunuri în timpul dezordinilor de masă, 

se pedepseşte cu amendă în mărime de la 500 la 1.000 unităţi convenţionale sau cu închisoare de la 2 la 
7 ani. 

(4) Chemările la nesupunere activă cerinţelor legitime ale reprezentanţilor autorităţilor şi la dezordini 
de masă, precum şi la săvârşirea actelor de violenţă asupra persoanelor, 

se pedepsesc cu amendă în mărime de la 200 la 500 unităţi convenţionale sau cu închisoare de până la 
3 ani. 

1. Dezordinile de masă sunt acţiuni ce atentează la ordinea şi securitatea publică, săvârşite de o grupă de 
persoane, însoţite de violenţă asupra persoanelor, pogromuri, incendieri, distrugeri, precum şi opunere de 
rezistență reprezentanţilor autorităţilor. În timpul dezordinilor de masă se dezorganizează activitatea normală a 
transportului, întreprinderilor, instituţiilor şi organizațiilor aflate în teritoriul respectiv. 

2. Latura obiectivă a dezordinilor de masă prevăzute în alin.l art.285 CP se realizează prin comiterea 
uneia dintre următoarele acţiuni: a) organizarea unor dezordini de masă; b) conducerea acţiunilor în cadrul 
dezordinilor de masă. 

3. Organizarea unor dezordini de masă poate să se exprime prin diferite forme: prin planificarea, 
pregătirea şi instigarea la comiterea unor astfel de acţiuni, crearea unor grupuri de persoane pentru provocarea şi 
aţâţarea dezordinilor de masă, conducerea acţiunilor participanţilor la dezordinile de masă etc. 


4. Conducerea acțiunilor de dezordini în masă nu presupune întotdeauna şi participarea activă, 
nemijlocită, obligatorie a conducătorului la comiterea acestei infracțiuni, cu toate că aceste persoane, de regulă, 
pot avea şi această calitate. 

5. Prin opunere de rezistență autorităţilor se are în vedere nesupunerea față de cerinţele legale ale 
reprezentanţilor organelor de stat de a înceta dezordinile de masă. 

6. Alin.2 art.285 CP stabileşte următoarele circumstanţe calificative care agravează răspunderea penală 
pentru săvârşirea aceleiaşi acţiuni însoţite: 

a) de violenţa şi batjocorirea persoanelor; prin violență se are în vedere atât violenţa fizică cât şi cea 
psihică, iar prin batjocorire se înţelege insulta, dezonorarea gravă publică adusă demnităţii unei persoane 
concrete; 

b) de pogromuri, distrugeri, incendieri sau alte acțiuni asemănătoare, prin care se înţelege degradarea, 
distrugerea totală sau parțială a unor edificii, clădiri, unităţi de transport statale sau particulare etc. (a se vedea 
comentariul de la art.197 CP); 

c) de rezistența armată autorităţilor, prin care se înţelege opunerea de rezistenţă reprezentanţilor 
autorităților în timpul îndeplinirii obligaţiunilor funcționale prin aplicarea sau ameninţarea cu folosirea armelor 
de foc, a substanţelor explozive, a armelor albe etc. 

7. Alin.3 art.285 CP stabileşte răspundere penală atenuantă pentru participarea activă, nemijlocită la 
săvârşirea acţiunilor prevăzute de alin.2 al acestui articol. 

8. Alin.4 art.285 CP stabileşte răspundere penală pentru chemările la nesupunere activă cerințelor legitime 
ale reprezentanţilor autorităţilor şi la dezordini de masă, precum şi la săvârşirea actelor de violenţă asupra 
persoanelor. Chemările pot fi făcute în scris - prin afişarea unor placate, răspândirea foilor volante etc., oral - 
prin luarea de cuvânt în faţa gloatei sau prin radio etc. 

9. Latura subiectivă se caracterizează prin intenţie directă. 

10. Calitatea de subiect al infracțiunii o poate avea persoana fizică responsabilă, care a atins vârsta de 14 
ani; alin.3 prevede ca posibilă atragerea la răspundere penală a persoanelor care au atins vârsta de 16 ani, iar 
alin.4 prevede ca posibilă atragerea la răspundere penală a persoanelor care au atins vârsta de 14 ani. 

Articolul 286. ACŢIUNILE CARE DEZORGANIZEAZĂ ACTIVITATEA PENITENCIARELOR 

Persoanele care, executând pedeapsa cu închisoare, îi terorizează pe condamnaţii porniţi pe calea 
corectării fie săvârşesc atacuri asupra administraţiei, fie organizează în aceste scopuri grupuri criminale sau 
participă activ la asemenea grupuri 

se pedepsesc cu închisoare de la 8 la 25 de ani. 

1. Latura obiectivă a infracţiunii prevăzute de art.286 CP se poate realiza prin săvârşirea uneia din 
următoarele acţiuni: terorizarea condamnaților porniţi pe calea corectării; săvârşirea atacurilor asupra 
administraţiei penitenciarelor; organizarea unor grupări criminale în scopul terorizării condamnaților porniţi pe 
calea corectării sau în scopul atacării administrației penitenciarelor şi participarea activă în calitate de membru 
al grupului criminal. 

2. Prin terorizarea condamnaților porniţi pe calea corectării se au în vedere cazurile de aplicare a 
violenţei fizice sau psihice cu scopul de a-i speria şi determina pe condamnaţii care au pornit ferm pe calea 
corectării să nu respecte regimul de executare a pedepsei. Drept terorizare urmează a fi recunoscută şi 
batjocorirea şi luarea în râs (în zeflemea) a condamnaților cu scopul de a împiedica corectarea acestora. Art.286 
CP stabileşte răspundere penală numai pentru terorizarea persoanelor care au pornit pe calea corectării. 
Aplicarea violenţei psihice şi fizice pe baza relaţiilor ostile apărute între condamnaţi nu poate fi încadrată drept 
terorizare a condamnaților porniţi pe calea corectării. 

3. Prin săvârşirea atacurilor asupra administraţiei penitenciarelor se are în vedere comiterea unor acţiuni 
fizice sau psihice violente care se pot caracteriza prin ameninţări cu răfuiala, aduse reprezentanţilor 
administraţiei penitenciarelor, ori prin cauzarea vătămărilor integrităţii corporale de orice intensitate. 

Săvârşirea unor atentate la viaţa condamnaților sau reprezentanţilor administraţiei penitenciarului necesită 
o încadrare juridică prin cumul cu infracțiunea prevăzută de art.286 CP. 

4. Prin organizarea de grupări criminale în scopul terorizării condamnaților sau în scopul atacării 
administraţiei penitenciarelor se are în vedere activitatea de creare din doi sau mai mulţi condamnaţi a unui grup 
criminal. Activitatea de organizare a grupului criminal presupune alegerea şi recrutarea membrilor grupului, 
elaborarea planului de acţiuni, conducerea activităţii grupului etc. 

5. Prin participarea activă în grupările criminale se are în vedere instigarea condamnaților la săvârşirea 
acţiunilor de terorizare asupra altor condamnaţi sau instigarea la săvârşirea atacurilor asupra administraţiei 
penitenciarelor, procurarea mijloacelor şi instrumentelor de săvârşire a infracţiunii, săvârşirea nemijlocită a 
atacurilor etc. 


6. Latura subiectivă a acțiunilor care dezorganizează activitatea penitenciarelor se caracterizează prin 
intenţie directă. În calitate de semn obligatoriu al laturii subiective se prezintă scopul - terorizarea persoanelor 
care au pornit pe calea corectării ori săvârşirea atacurilor asupra administraţiei penitenciarelor. 

7. Subiect al infracţiunii poate fi persoana fizică condamnată, care a atins vârsta de 14 ani şi execută 
pedeapsa în penitenciar. 

Articolul 287. HULIGANISMUL 

(W Huliganismul, adică acţiunile intenţionate care încalcă grosolan ordinea publică şi exprimă o 
vădită lipsă de respect faţă de societate, însoţite de aplicarea violenţei asupra persoanelor sau de ameninţarea 
cu aplicarea unei asemenea violenţe, de opunerea de rezistenţă reprezentanţilor autorităţilor sau altor 
persoane care curmă actele huliganice, precum şi acţiunile care, prin conţinutul lor, se deosebesc printr-un 
cinism Sau obrăznicie deosebită, 

se pedepseşte cu amendă în mărime de la 200 la 700 unităţi convenţionale sau cu muncă neremunerată 
în folosul comunităţii de la 120 la 240 de ore, sau cu închisoare de la 2 la 5 ani. 

(2) Aceeaşi acțiune săvârşită: 

a) repetat; 

b) de două sau mai multe persoane 

se pedepseşte cu amendă în mărime de la 400 la 1.000 unităţi convenţionale sau cu închisoare de la 3 la 
7 ani. 

(3) Huliganismul agravat, adică acţiunile prevăzute la alin.(1) sau (2), dacă au fost săvârşite cu 
aplicarea sau încercarea aplicării armei de foc, a cuţitelor, boxelor sau a altor arme albe, precum şi a 
obiectelor special adaptate pentru vătămarea integrităţii corporale sau a sănătăţii, 

se pedepseşte cu închisoare de la 4 la 8 ani. 

[Art.287 completat prin Legea nr.211-XV din 29.05.03, în vigoare din 12.06.03] 

1. Trăsătura esenţială a huliganismului este încălcarea grosolană a ordinii publice, exprimată printr-o 
vădită lipsă de respect faţă de societate. 

2. Ordine publică înseamnă o totalitate de relaţii sociale, ce asigură o ambianţă liniştită de convieţuire în 
societate, de inviolabilitate a persoanei şi a integrităţii patrimoniului, precum şi activitatea normală a instituțiilor 
de stat şi publice. 

3. Prin încălcare grosolană a ordinii publice ce exprimă o vădită lipsă de respect se are în vedere 
săvârşirea unor acţiuni intenționate ce atentează la regulile sociale şi morale de convieţuire, care sunt încălcate 
într-un mod grosolan şi demonstrativ de către violatorul ordinii publice prin necuviinţă, neobrăzare, comportare 
batjocoritoare cu cetăţenii, prin înjosire a onoarei şi demnităţii personalităţii, încălcare îndelungată şi insistentă 
a ordinii publice, zădărnicire a activităţilor de masă, suspendare temporară a activităţii normale a 
întreprinderilor, instituţiilor, organizaţiilor, transportului obştesc etc. 

4. Prin huliganism însoțit de aplicarea violenţei asupra persoanelor sau de amenințarea cu aplicarea unei 
asemenea violențe se are în vedere atât violenţa psihică cât şi cea fizică, ce se poate manifesta prin cauzarea 
unor prejudicii sănătăţii, care pot surveni în urma săvârşirii unor acţiuni cu caracter violent produse prin 
aplicarea de lovituri, prin imobilizarea, îmbrâncirea, punerea unei piedici victimei, urmate de cauzarea 
vătămărilor intenţionate uşoare sau medii a integrităţii corporale sau sănătăţii (art.152 alin. şi 153 CP). 

Amenințarea constă în orice act prin care se realizează o constrângere morală de natură să insufle temere 
cu privire la aplicarea violenţei fizice urmată de provocarea unor leziuni de o gravitate diferită până la cauzarea 
morţii. 

5. Prin opunere de rezistență reprezentanților autorităţilor sau altor persoane care curmă actele 
huliganice se înţelege comiterea unor acţiuni fizice active de opunere de rezistenţă care se realizează în procesul 
comiterii actelor de huliganism. Ignorarea cerinţelor persoanelor indicate să înceteze activitatea huliganică nu 
constituie opunere de rezistenţă; numai intervenţia fizică, folosirea forței pentru curmarea acțiunilor fizice se 
consideră drept opunere de rezistenţă. 

Rezistenţa opusă după încetarea actelor huliganice, în special în legătură cu reținerea ulterioară a 
vinovatului, nu va fi considerată circumstanţă care califică huliganismul, ea urmează a fi calificată în concurs cu 
huliganismul (a se vedea HP CSJ din 20.12.1993, nr.12 Cu privire la practica judiciară în cauzele despre 
huliganism). 

6. Prin huliganism însoţit de un cinism deosebit se are în vedere încălcarea insistentă şi demonstrativă a 
regulilor morale unice, ce se poate manifesta prin batjocură faţă de bolnavi, de persoanele în etate, aflate în stare 
de neputinţă etc., iar obrăznicia deosebită presupune săvârşirea unor acte huliganice violente, nimicirea averii 
proprietarului, întreruperea manifestărilor de masă, întreruperea temporară a activității normale a 
întreprinderilor, instituţiilor, organizaţiilor, transportului etc. 


7. Alin.2 art.287 CP prevede în calitate de circumstanţe calificative acţiunile huliganice săvârşite repetat 
sau de două sau mai multe persoane. Circumstanţele indicate sunt analizate în legătură cu comentariul efectuat 
în privinţa art.31 şi 44 CP, fiind analizate suplimentar în conţinutul comentariului de la art.186 CP. 

8. Alin.3 art.287 CP prevede în calitate de circumstanţe calificative săvârşirea acţiunilor huliganice cu 
aplicarea sau încercarea aplicării armei de foc, a cuţitelor, boxelor sau a altor arme albe, precum şi a obiectelor 
special adaptate pentru vătămarea integrităţii corporale sau a sănătăţii, după cum se arată în comentariul de la 
art.188 CP. 

9. Aplicarea sau încercarea de a aplica armele de foc sau alte obiecte folosite în calitate de arme se califică 
în temeiul alin.3 art.287 CP nu numai în acele cazuri în care vinovatul cu ajutorul lor cauzează sau intenţionează 
să cauzeze leziuni corporale, dar şi atunci când utilizarea obiectelor menţionate în procesul actelor huliganice 
creează un pericol real pentru viaţa şi sănătatea cetăţenilor. Cu toate acestea, acţiunile huliganice, exprimate 
prin demonstrarea obiectelor indicate, dar nelegate de aplicarea lor, nu pot fi calificate în baza alin.3 art.218 CP. 

10. Latura subiectivă a huliganismului se caracterizează prin comiterea cu intenţie directă a infracţiunii; 
persoana conştientizează că încalcă grosolan ordinea publică, exprimând astfel o vădită lipsă de respect faţă de 
societate şi dorind acest fapt. 

11. Subiect al infracțiunii prevăzute de alin.1 art.287 este persoana fizică responsabilă care a atins vârsta 
de 16 ani. Răspunderea penală pentru comiterea huliganismului agravant (alin.2 şi 3) survine de la vârsta de 14 
anl. 

Articolul 288. VANDALISMUL 

(ID Vandalismul, adică pângărirea edificiilor sau a altor încăperi, precum şi nimicirea bunurilor în 
transportul public sau în alte locuri publice, 

se pedepseşte cu amendă în mărime de până la 500 unităţi convenţionale sau cu muncă neremunerată 
în folosul comunităţii de la 100 la 200 de ore, sau cu arest de până la 6 luni, sau cu închisoare de până la 3 
ani. 

(0) Aceeaşi acţiune săvârşită: 

a) repetat; 

b) de două sau mai multe persoane 

se pedepseşte cu amendă în mărime de la 200 la 700 unităţi convenţionale sau cu închisoare de la 2 la 5 
ani. 

1. Latura obiectivă a vandalismului se realizează prin comiterea următoarelor două tipuri de atentate: a) 
pângărirea edificiilor sau a altor încăperi; b) nimicirea bunurilor din transportul public sau în alte locuri publice. 

2. Prin pângărire se are în vedere săvârşirea unor acţiuni prin care se supune unei batjocoriri sau unor acte 
de necinstire a unui obiect demn de un respect deosebit, cum ar fi edificiile, încăperile, monumentele istorice şi 
culturale ori unele părți componente ale acestora. În calitate de astfel de acţiuni pot fi considerate aplicarea pe 
aceste obiecte a unor imagini sau inscripţii cu caracter înjositor, batjocoritor, indecent (necuviincios), lipirea 
unor placate, reproduceri, fotografii cu conţinut amoral, murdărirea cu vopsea, produse petroliere etc., prin care 
este cauzată o daună vizibilă considerabilă aspectului estetic, interior sau exterior al acestora. Pentru încadrarea 
juridică a acestor acţiuni ca infracţiune, este necesar de a lua în considerație atât conţinutul, mărimea 
inscripţiilor, imaginilor, cât şi posibilitatea de a fi înlăturate (şterse). 

În acest context nu pot fi calificate ca vandalism inscripțiile, imaginile puţin vizibile sau care pot fi 
înlăturate uşor, sau care nu sunt stipulate pentru a produce o reacție negativă de amploare mare din partea 
societăţii. În aceste cazuri, în funcţie de caracterul faptei comise, poate surveni răspunderea materială sau 
administrativă a făptuitorului. 

3. Prin nimicirea bunurilor în transportul public sau în alte locuri publice se înţelege deteriorarea sau 
distrugerea obiectelor de folosinţă comună, ce se realizează prin distrugerea dispozitivelor de iluminare, a 
taxofoanelor, scaunelor, îngrăditurilor, precum şi a altor obiecte de acest gen. Nimicirea bunurilor private se 
încadrează în temeiul normelor ce vizează atragerea la răspundere a autorilor infracţiunilor contra patrimoniului. 

4. Alin.2 art.288 prevede, în calitate de circumstanţe ce agravează răspunderea penală, comiterea 
vandalismului: a) în mod repetat; b) de două sau mai multe persoane. 

5. Latura subiectivă se caracterizează prin comiterea cu intenţie directă a actelor de vandalism, adică 
persoana îşi dă seama că pângăreşte un edificiu sau altă încăpere ori că nimiceşte bunurile aflate în transportul 
public sau în alt loc public şi doreşte să acţioneze în acest mod. 

6. Subiect al infracţiunii este persoana fizică responsabilă, care a atins vârsta de 16 ani - în condiţiile alin. 
- şi de 14 ani - în condiţiile alin.2. 

Articolul 289. PIRATERIA 


(1) Jefuirea săvârşită în scopuri personale de către echipajul sau pasagerii unei nave împotriva 
persoanelor sau bunurilor care se găsesc pe această navă ori împotriva altei nave, dacă navele se află în 
marea liberă sau într-un loc care nu este supus jurisdicției nici unui Stat, 

se pedepseşte cu închisoare de la 5 la 10 ani. 

(0) Aceeaşi acţiune: 

d) săvârşită repetat; 

b) săvârşită de un grup criminal organizat sau de o organizaţie criminală; 

C) săvârşită cu aplicarea armei sau a altor obiecte folosite în calitate de arme; 

d) soldată cu decesul persoanei din imprudenţă; 

e) soldată cu alte urmări deosebit de grave, 

se pedepseşte cu închisoare de la 12 la 20 de ani. 

1. Pirateria este o infracţiune cu caracter internaţional care a fost definită pentru prima dată de Convenţia 
internațională de la Geneva despre marea liberă din 1958. Pirateria atentează la interesele statului şi ale 
cetăţenilor ce ţin de sfera de asigurare a securităţii acestora în spaţiul acvatic liber, precum şi a vieţii, sănătăţii şi 
intereselor materiale ale acestora. 

2. Latura obiectivă a pirateriei are un conţinut complex şi include două activităţi, dintre care una este 
sustragerea de către echipajul sau pasagerii unei nave a bunurilor de pe această navă ori de pe alta, iar 
activitatea a doua se caracterizează prin săvârşirea unor acte de violenţă împotriva persoanelor sau bunurilor 
respective, care se pot realiza atât prin cauzarea unor vătămări corporale, cât şi prin distrugerea bunurilor, 
mobilierului sau instalațiilor navei etc. Sub aspect practic, pirateria presupune răpirea sau reținerea navei, 
bombardamentul navei, aplicarea violenţei în privinţa echipajului şi pasagerilor etc. 

3. Actele de piraterie trebuie să aibă loc pe o navă care se află în marea liberă sau într-un loc nesupus 
jurisdicției nici unui stat. Pirateria săvârşită în limitele frontierei de stat se califică drept jaf, tâlhărie sau 
banditism, în funcţie de circumstanţele cauzei. 

4. Latura subiectivă se caracterizează prin săvârşirea cu intenţie directă a actelor de piraterie şi prin 
prezenţa scopului acaparator al averii străine. 

5. Subiect al pirateriei este recunoscută persoana fizică responsabilă, care a atins vârsta de 16 ani. 

6. Potrivit alin.2 art.289, pirateria este mai gravă dacă a fost săvârşită în prezenţa circumstanțelor indicate 
în acest alineat şi anume: a) prin piraterie săvârşită în mod repetat (a se vedea comentariul la art.31 CP); b) de 
un grup criminal organizat sau de o organizaţie criminală (a se vedea comentariul la art.46 şi 47 CP); c) cu 
aplicarea armei sau a altor obiecte în calitate de armă (a se vedea comentariul la art.188 CP); d) soldată cu 
decesul persoanei din imprudenţă, ceea ce presupune prezenţa a două forme de vinovăţie (a se vedea 
comentariul la art.19 CP); e) soldată cu alte urmări deosebit de grave (se au în vedere degradarea sau 
distrugerea navei, cauzarea unei daune materiale în proporţii mari sau deosebit de mari) etc. 

Articolul 290. PURTAREA, PĂSTRAREA, PROCURAREA, FABRICAREA, REPARAREA SAU 
COMERCIALIZAREA ILEGALĂ A ARMELOR ŞI MUNIȚIILOR 

(1) Purtarea, păstrarea, procurarea, fabricarea, repararea sau comercializarea armelor de foc, cu 
excepția armei de vânătoare cu ţeavă linsă, sau a munițiilor fără autorizaţia corespunzătoare 

se pedepseşte cu amendă în mărime de la 300 la 600 unităţi convenţionale sau cu închisoare de la 2 la 5 
ani. 

() Aceleaşi acţiuni săvârşite: 

a) repetat; 

b) de două sau mai multe persoane 

se pedepsesc cu închisoare de la 5 la 10 ani. 

(3) Persoana care a predat de bună voie arma de foc sau muniţiile pe care le deţinea fără autorizaţia 
corespunzătoare este liberată de răspundere penală. 

1. Obiectul infracțiunii îl formează securitatea publică în cazul punerii ilegale în circulație a armelor şi 
munițiilor. 

2. Latura obiectivă a infracţiunii prevăzute de art.290 CP se realizează prin săvârşirea uneia dintre 
următoarele acţiuni: purtarea, păstrarea, procurarea, fabricarea, repararea sau comercializarea ilegală a armelor 
de foc, cu excepţia armei de vânătoare cu ţeava linsă sau a munițiilor fără autorizaţia corespunzătoare. 

3. Toate aspectele determinate de încadrarea Juridică a infracțiunii prevăzute prin conţinutul art.290 CP 
sunt stipulate în HP nr.3 din 9 noiembrie 1998 Cu privire la practica judiciară în cazurile penale despre 
purtarea, păstrarea, transportarea, fabricarea, comercializarea ilegală, sustragerea armelor de foc, a 
munițiilor sau a substanţelor explozive, păstrarea neglijentă a armelor de foc şi a munițiilor. 

4. Drept armă de foc sunt considerate toate tipurile de arme, principiul de funcționare al cărora este bazat 
pe forţa de expansiune a gazelor provenite din detonarea unei capse ori din explozia unei încărcături, care 


determină aruncarea unuia sau a mai multor proiectile destinate pentru a imobiliza, a răni, a ucide sau a 
distruge, a căror folosire şi purtare necesită acordarea unei autorizaţii speciale. 

5. Prin muniții se înţeleg: cartuşele, obuzele de artilerie, bombele, grenadele, proiectilele de orice fel, care 
pot fi utilizate în calitate de încărcătură la armele de foc şi pot fi fabricate în mod industrial sau în mod 
meşteşugăresc. 

6. Nu se referă la arme de foc armele de vânătoare cu ţeava linsă, pistoalele sportive de semnalare cu aer 
comprimat, armele pneumatice care servesc la lucrările de construcţie, precum şi pistoalele cu gaz, pistoalele 
care servesc la punerea în mişcare a rachetelor. 

7. Purtare a armelor şi munițiilor se consideră portul acestora de către persoane în lipsa permisului 
organului autorizat. 

8. Prin procurare a armelor şi a munițiilor se înţelege obţinerea acestora prin diferite metode (cumpărare, 
donare, schimb, sustragere etc.) fără autorizaţia organelor competente. 

9. Fabricarea ilegală a armelor şi a munițiilor se consideră producerea lor industrială sau în urma unei 
activităţi meşteşugăreşti fără autorizaţia corespunzătoare. 

10. Repararea armelor înseamnă restabilirea capacităților de nimicire, distrugere a bunurilor materiale, 
rănire a fiinţelor umane, pierdute anterior. 

11. Comercializare a armelor şi a munițiilor se consideră transmiterea neautorizată a acestora prin 
vânzare, dăruire, împrumut etc. cu scopul dobândirii unui beneficiu sau fără acesta. 

12. Latura subiectivă a infracțiunii date se caracterizează prin vinovăţie intenționată (intenţie directă). 
Persoana îşi dă seama că procură, păstrează, fabrică, repară sau comercializează ilegal armele şi muniţiile 
neavând autorizaţia corespunzătoare. 

13. Subiect al infracțiunii este persoana fizică responsabilă, care a atins vârsta de 16 ani - în condiţiile 
alin.] - şi de 14 ani - în condiţiile alin.2. 

14. Alin.2 art.290 prevede în calitate de circumstanţe agravante comiterea aceloraşi acţiuni: a) în mod 
repetat (a se vedea comentariul la art.31 CP); b) de două sau mai multe persoane (a se vedea comentariul la 
art.art.44 şi 45 CP). 

15. Conform alin.3 art.290 CP, persoana care a predat de bună voie arma de foc sau muniţiile pe care le 
deținea fără autorizaţia corespunzătoare este liberată de răspundere penală. 

Articolul 291. PĂSTRAREA NEGLIJENTĂ A ARMELOR DE FOC ŞI A MUNIȚIILOR 

Păstrarea neglijentă a armelor de foc şi a munițiilor, precum şi transmiterea acestora altor persoane, 
dacă aceasta a avut urmări grave, 

se pedepsesc cu amendă în mărime de până la 500 unităţi convenţionale sau cu închisoare de până la 3 
ani. 

1. Latura obiectivă a infracțiunii prevăzute de art.291 CP se caracterizează prin păstrarea sau transmiterea 
armelor de foc şi a munițiilor, soldate cu survenirea unor urmări grave. 

2. Cu privire la definiţia noţiunii de armă de foc şi muniții a se vedea comentariul la art.290 CP. 

3. Păstrare neglijentă a armelor de foc şi a munițiilor se consideră păstrarea acestora de către persoanele 
dotate autorizat, însă cu încălcarea cu bună-ştiinţă a regulilor şi condiţiilor de păstrare stabilite de legislaţia în 
vigoare şi de organele abilitate. 

4. Se consideră transmitere ilegală a armei sau a munițiilor altei persoane transmiterea acestora în lipsa 
unui temei legal. 

5. Prin urmări grave se înţeleg cauzarea morţii, vătămarea gravă ori medie a integrităţii corporale sau a 
sănătăţii oamenilor, nimicirea sau deteriorarea bunurilor în proporții mari, săvârşirea cu ajutorul acestor arme 
sau muniții a unor infracțiuni etc. 

6. Latura subiectivă a infracțiunii de păstrare neglijentă a armelor de foc şi munițiilor se caracterizează 
prin vinovăție din imprudenţă (autoîncredere exagerată sau neglijență). Transmiterea armelor şi a munițiilor se 
caracterizează prin vinovăţie sub forma intenţiei directe sau indirecte. 

7. Subiectul infracțiunii este persoana fizică responsabilă, care a atins vârsta de 16 ani. 

Articolul 292. FABRICAREA,  PROCURAREA, PRELUCRAREA,  PĂSTRAREA, 
TRANSPORTAREA, FOLOSIREA SAU NEUTRALIZAREA SUBSTANȚELOR EXPLOZIVE ORI A 
MATERIALELOR RADIOACTIVE 

(1) Fabricarea, procurarea, prelucrarea, păstrarea, transportarea, folosirea sau neutralizarea 
substanţelor explozive sau materialelor radioactive fără autorizaţia corespunzătoare sau orice altă operaţie 
ilegală privind circulaţia acestora 

se pedepseşte cu amendă în mărime de la 200 la 600 unităţi convenţionale sau cu închisoare de la 2 la 5 
ani. 

(2) Aceleaşi acţiuni soldate cu urmări grave 


se pedepsesc cu amendă în mărime de la 500 la 1.000 unităţi convenţionale sau cu închisoare de la 3 la 
7 ani. 

1. Latura obiectivă a infracțiunii se manifestă prin comiterea următoarelor acţiuni: fabricarea, procurarea, 
prelucrarea, păstrarea, transportarea, folosirea sau neutralizarea substanţelor explozive sau a materialelor 
radioactive sau prin orice altă operaţie ilegală privind circulaţia acestora (noţiunile de fabricare, procurare, 
deţinere, transportare, folosire au fost deja examinate în comentariul la art.290 CP). 

2. La categoria substanțelor explozive se referă praful de puşcă, dinamita, trotilul, nitroglicerina, alte 
amestecuri chimice, produse în mod industrial sau meşteşugăresc, care au capacitatea de a exploda în urma 
aprinderii, lovirii sau detonării. 

3. Materiale radioactive sunt considerate acele materiale, de provenienţă naturală sau artificială, care au 
capacitatea de radiaţie ionizantă, ce duce spre iradiere electromagnetică sau corpusculară care, în anumite 
condiţii, devine periculoasă pentru organismele vii (radiu, uraniu, stronţiu etc.) 

4. Prelucrarea substanţelor explozive sau radioactive presupune transformarea sau schimbarea aspectului, 
formei sau conţinutului acestora, atribuindu-li-se o altă calitate pentru a fi utilizate în anumite scopuri. 

5. Componenţa de infracțiune prevăzută în alin.l art.292 este formală şi se consideră terminată din 
momentul săvârşirii uneia din acţiunile indicate în el, iar cea prevăzută în alin.2 - materială şi presupune 
survenirea unor urmări grave (decesul persoanei, producerea unor vătămări grave sănătăţii sau integrităţii 
persoanei, cauzarea unor daune materiale în proporţii mari, contaminarea radioactivă a localităţii etc.). 

6. Latura subiectivă a infracţiunii se caracterizează prin vinovăţie intenționată (intenţie directă). 

7. Subiect al infracţiunii este persoana fizică responsabilă, care a atins vârsta de 16 ani - în condiţiile alin. 
- şi de 14 ani - în condiţiile alin.2. 

Articolul 293. ÎNCĂLCAREA REGULILOR DE EVIDENŢĂ, PĂSTRARE, TRANSPORTARE ŞI 
FOLOSIRE A SUBSTANȚELOR UŞOR INFLAMABILE SAU COROSIVE 

Încălcarea regulilor de evidenţă, păstrare, transportare şi folosire a substanţelor uşor inflamabile sau 
corosive, precum şi expedierea ilegală prin poştă sau bagaj a acestor substanţe, dacă aceste acţiuni au 
provocat urmări grave, 

se pedepsesc cu amendă în mărime de la 200 la 800 unităţi convenţionale sau cu închisoare de la 2 la 5 
ani. 

1. Latura obiectivă se exprimă prin încălcarea regulilor de evidenţă, păstrare, transportare şi folosire a 
substanţelor uşor inflamabile sau corosive, precum şi prin expedierea ilegală prin poştă sau bagaj a acestor 
substanţe, dacă aceste acţiuni au provocat urmări grave. Regulile respective sunt stipulate de diferite acte 
normative (instrucţiuni, ordine, regulamente) cu caracter extrapenal, de aceea dispoziţia respectivă este de 
blanchetă. Pentru tragerea la răspundere penală în temeiul art.293 CP este necesar să stabilim raportul de 
cauzalitate dintre regulile încălcate şi survenirea urmărilor grave stipulate, cum ar fi decesul persoanei, 
vătămarea gravă sau medie a integrității corporale sau a sănătăţii, deteriorarea avutului în proporţii mari etc. 

2. Substanțele uşor inflamabile se caracterizează prin capacitatea de a se autoinflama intrând în reacţie cu 
oxigenul din aer şi din apă, precum şi cu substanţele ce se pot aprinde la temperaturi joase: benzina, spirtul, 
gazul lampant, propanul etc. 

3. Substanțe corosive sunt acizii, alcoolii sau alte substanţe, care, fiind folosite cu neatenţie, pot provoca 
arsuri grave ale pielii, pot afecta vederea, organele respiratorii, pot distruge bunurile materiale etc. 

4. Latura subiectivă a infracţiunii se caracterizează prin vinovăţie imprudentă. Persoana îşi dă seama că 
încalcă regulile de evidenţă, păstrare, transportare şi folosire a substanţelor uşor inflamabile sau corosive, însă 
consideră în mod uşuratic că aceste urmări vor putea fi evitate. 

5. Subiectul infracțiuni este persoana fizică responsabilă, care a împlinit vârsta de 16 ani. 

Articolul 294. TRANSPORTAREA ILEGALĂ CU TRANSPORTUL AERIAN A 
SUBSTANȚELOR EXPLOZIVE SAU UŞOR INFLAMABILE 

Transportarea de către un pasager pe o navă aeriană a substanţelor explozive sau uşor inflamabile, 
dacă aceasta a provocat urmări grave, 

se pedepseşte cu închisoare de la 3 la 10 ani. 

1. Latura obiectivă se caracterizează prin transportarea de către pasager pe o navă aeriană a substanţelor 
explozive sau uşor inflamabile (noţiunea de substanțe explozive sau uşor inflamabile a fost cercetată în 
comentariul la art.193 CP). Substanțele explozive sau uşor inflamabile pot fi transportate ilegal pe navă aeriană 
de către un pasager prin diverse metode: în bagajul de mână, valiză, în buzunarul hainei etc. Infracțiunea 
prevăzută de art.294 CP este materială, din care motive pentru consumarea acesteia este necesară cauzarea unor 
urmări grave, de exemplu - catastrofă aeriană, aterizare forţată, decesul pasagerilor, cauzarea vătămărilor grave 
sau medii integrităţii corporale sau sănătății oamenilor etc. 


2. Latura subiectivă se caracterizează prin prezenţa a două forme de vinovăţie: prezenţa intenţiei faţă de 
acţiunea de transportare a substanţelor explozive sau uşor inflamabile şi imprudenţa faţă de consecinţele 
infracționale. 

3. Subiectul infracțiunii este pasagerul navei aeriene, persoana fizică responsabilă, care a atins vârsta de 
16 ani. 

Articolul 295. AMENINȚAREA DE A SUSTRAGE MATERIALE RADIOACTIVE SAU 

DE A LE FOLOSI 

(1) Amenințarea de a sustrage materiale radioactive în scopul de a forța un Stat, o organizaţie 
internaţională, o persoană juridică sau fizică de a săvârşi vreo acţiune sau de a se abţine de la ea, dacă a 
existat pericolul realizării acestei ameninţări, 

se pedepseşte cu amendă în mărime de la 200 la 400 unităţi convenţionale sau cu închisoare de până la 
3 ani. 

(2) Amenințarea de a folosi materiale radioactive în scopul de a provoca decesul unei persoane sau alte 
urmări grave, dacă a existat pericolul realizării acestei ameninţări, 

se pedepseşte cu amendă în mărime de la 300 la 600 unităţi convenţionale sau cu închisoare de la 2 la 5 
ani. 

1. Latura obiectivă se realizează prin ameninţarea de a sustrage materiale radioactive în scopul de a forța 
un stat, o organizaţie internațională, o persoană juridică sau fizică să săvârşească o acţiune ori să se abţină de la 
ea, dacă a existat pericolul realizării acestei ameninţări. 

2. Amenințarea de a săvârşi sustragerea materialelor radioactive sau de a le folosi este o formă de 
violenţă psihică în privinţa autorităţilor statului, organizaţiilor internaţionale, persoanelor fizice sau juridice, 
care obiectiv este exprimată în diferite moduri: verbal, în scris, prin telefon sau prin alte metode. 

3. Prin amenințare de a sustrage materiale radioactive se înţelege faptul că persoana în momentul 
amenințării nu dispune de aceste materiale, însă are posibilitatea reală de a sustrage materiale radioactive. 

4. Amenințarea de a folosi materialele radioactive presupune că acestea se află deja în posesia vinovatului 
şi el are posibilitatea reală de a le folosi. 

5. Componenţa acestei infracţiuni este formală şi se consideră consumată din momentul înaintării 
cerințelor condiţionate de ameninţarea cu sustragerea sau folosirea materialelor radioactive. 

6. Latura subiectivă se caracterizează prin comiterea cu intenţie directă a acţiunilor de ameninţare. 
Persoana îşi dă seama că fapta sa creează un pericol considerabil securităţii publice şi doreşte acest lucru. 
Scopul infracțiunii este de a forța statul sau o organizaţie internaţională, o persoană fizică sau juridică să 
săvârşească o acţiune concretă sau să se abţină de la ca. 

7. Subiectul infracțiunii este persoana fizică responsabilă, care a atins vârsta de 16 ani. 

Articolul 296. ÎNCĂLCAREA REGULILOR DE PROTECȚIE CONTRA INCENDIILOR 

Neîndeplinirea dispoziţiilor organelor de stat de supraveghere antiincendiară, precum şi încălcarea cu 
rea-voinţă a regulilor de protecţie contra incendiilor, dacă acestea au provocat urmări grave, 

se pedepsesc cu amendă în mărime de până la 400 unităţi convenţionale sau cu închisoare de până la 3 
ani. 

1. Latura obiectivă a infracţiunii prevăzute de art.296 CP se realizează prin una din următoarele acţiuni: a) 
neîndeplinirea dispoziţiilor organelor de stat de supraveghere antiincendiară; b) încălcarea cu rea-voinţă a 
regulilor de protecţie contra incendiilor. 

2. Neindeplinirea dispoziţiilor organelor de stat de supraveghere antiincendiară se manifestă prin 
nerespectarea dispoziţiilor luate de aceste organe privind respectarea regulilor de protecţie contra incendiilor, 
fapt care a dus la izbucnirea incendiului care se soldează cu urmări grave. 

3. Încălcarea cu rea-voință a regulilor de protecţie contra incendiilor se manifestă prin încălcarea 
flagrantă a deciziilor organelor de stat de supraveghere antiincendiară cu privire la respectarea unor reguli care 
urmează a fi respectate cu stricteţe în scopul prevenirii incendiilor. 

4. Componenţa de infracțiune este materială, de aceea consumarea acesteia are loc numai în cazul 
survenirii unor urmări grave, cum ar fi izbucnirea incendiului care a cauzat nimicirea sau deteriorarea avutului 
în proporții mari, decesul oamenilor etc. 

5. Latura subiectivă se caracterizează prin prezența a două forme de vinovăţie: intenţie în privinţa 
încălcării regulilor de protecţie contra incendiilor şi imprudenţă faţă de consecinţele infractorice survenite. 

6. Subiect al infracţiunii este persoana fizică responsabilă, care a atins vârsta de 16 ani şi care este obligată 
să respecte regulile de protecţie contra incendiilor. 

Articolul 297. NEÎNDEPLINIREA DISPOZIŢIILOR ORGANELOR DE STAT DE 

SUPRAVEGHERE ÎN DOMENIUL PROTECȚIEI CIVILE 


Neîndeplinirea dispoziţiilor organelor de stat de supraveghere în domeniul protecţiei civile, precum şi 
încălcarea cu rea-voinţă a normelor şi regulilor în domeniul protecţiei civile, dacă acestea au provocat: 

a) decesul unei persoane; 

b) alte urmări grave, 

se pedepsesc cu amendă în mărime de la 200 la 600 unităţi convenţionale sau cu închisoare de la 2 la 5 
ani. 

1. Latura obiectivă se manifestă prin inacţiuni care se caracterizează prin neîndeplinirea dispoziţiilor 
organelor de stat de supraveghere în domeniul protecţiei civile, precum şi prin încălcarea cu rea-voinţă a 
normelor şi regulilor în domeniul protecţiei civile, dacă acestea au provocat: a) decesul unei persoane; b) alte 
urmări grave. 

2. Componenţa de infracţiune este materială şi se consideră consumată din momentul survenirii urmărilor 
prejudiciabile indicate în dispoziţia art.297 CP. 

3. Latura subiectivă se caracterizează prin prezența a două forme de vinovăţie: intenţie în privinţa 
încălcării normelor şi regulilor în domeniul protecţiei civile şi imprudenţă faţă de consecinţele infractorice 
survenite. 

4. Subiectul infracțiunii este persoana fizică responsabilă, care a atins vârsta de 16 ani şi care, conform 
legii, este obligată să îndeplinească dispoziţiile organelor de stat în domeniul protecției civile. 

Articolul 298. ÎNCĂLCAREA  REGULILOR DE EXPLOATARE A OBIECTIVELOR 
ENERGETICE 

Încălcarea regulilor de exploatare a staţiilor de producere, a liniilor de transportare şi distribuire a 
energiei electrice şi termice, a conductelor de transportare a combustibilului, dacă aceasta a provocat: 

a) decesul unei persoane; 

b) alte urmări grave, 

se pedepseşte cu închisoare de la 5 la 12 ani. 

1. Latura obiectivă se caracterizează prin încălcarea regulilor de exploatare a stațiilor de producere, a 
liniilor de transportare şi de distribuire a energiei electrice, termice, a conductelor de transportare a 
combustibilului, dacă aceasta a provocat decesul unei persoane sau alte urmări grave, cum ar fi întreruperea 
alimentării cu energie electrică sau cu combustibil a unor întreprinderi, instituţii, localități etc. 

2. Dispoziţia acestei infracțiuni este de blanchetă şi pentru a stabili care reguli au fost încălcate este 
necesar a apela la normele speciale, care reglementează modul de exploatare a staţiilor de producere a energiei 
electrice sau termice, a linilor şi conductelor de transportare a energiei electrice, termice, a conductelor de gaz 
etc. 

3. Latura subiectivă se exprimă prin prezența a două forme de vinovăţie: intenţie privind regulile de 
exploatare a obiectivelor energetice şi imprudenţă faţă de urmările prejudiciabile survenite. 

4. Subiectul infracţiunii este persoana fizică responsabilă, care a atins vârsta de 16 ani şi care este obligată 
să respecte regulile de exploatare a obiectivelor energetice. 

Articolul 299. ÎNCĂLCAREA REGULILOR DE PAZĂ A LINIILOR DE TELECOMUNICAȚII 

Încălcarea regulilor de pază a liniilor de telecomunicaţii, care a avut ca urmare deteriorarea unei linii 
de telecomunicaţii interurbane prin cablu, dacă aceasta a provocat o întrerupere a telecomunicaţiilor, 

se pedepseşte cu amendă în mărime de până la 300 unităţi convenţionale sau cu închisoare de până la 
2 ani. 

1. Latura obiectivă se exprimă prin încălcarea regulilor de pază a linilor de telecomunicaţii, care a avut ca 
urmare deteriorarea unei linii de telecomunicaţii interurbane prin cablu, dacă aceasta a provocat o întrerupere a 
telecomunicaţiilor. 

2. Prin linii de telecomunicaţii interurbane se înţeleg liniile de legătură (telefonică, prin telecablu, fax etc.) 
care, prin informaţia transmisă, fac legătură între localități. 

3. Latura subiectivă a infracțiunii se caracterizează prin prezența a două forme de vinovăţie: intenţie 
indirectă în privinţa încălcării regulilor de pază a linilor de telecomunicaţii şi vinovăţie imprudentă referitoare la 
întreruperea telecomunicaţiilor. 

4. Subiectul infracţiunii este persoana fizică responsabilă, care a atins vârsta de 16 ani şi care e obligată să 
respecte regulile de pază a liniilor de telecomunicaţii. 

Articolul 300. ÎNCĂLCAREA REGULILOR LA EFECTUAREA EXPLOATĂRILOR MINIERE 

SAU A LUCRĂRILOR DE CONSTRUCȚIE MINIERE 

Încălcarea regulilor de securitate, de construcţie, sanitare sau de protecţie contra incendiilor la 
efectuarea exploatărilor miniere sau a lucrărilor de construcţie miniere, precum şi încălcarea regulilor de 
exploatare a mecanismelor de construcţie, dacă acestea au provocat: 

a) decesul unei persoane; 


b) alte urmări grave, 

se pedepsesc cu închisoare de la 3 la 10 ani. 

1. Latura obiectivă se exprimă prin încălcarea regulilor de securitate, de construcție, a regulilor sanitare 
sau de protecţie contra incendiilor la efectuarea exploatărilor miniere sau a lucrărilor de construcţie miniere, 
precum şi prin încălcarea regulilor de exploatare a mecanismelor de construcţie, dacă acestea au provocat 
decesul unei persoane sau alte urmări grave (vătămarea sănătăţii unui grup de persoane, deteriorarea minei, 
prăbuşiri de pământ în subterană şi la suprafaţă, întreruperea procesului de extragere a zăcămintelor pentru o 
perioadă îndelungată etc.). 

2. Exploatarea minieră este un complex de lucrări de extragere şi exploatare a zăcămintelor minerale din 
diverse mine (cariere, şahte, tunele etc.). 

3. Prin efectuarea lucrărilor de construcţie se înţelege efectuarea lucrărilor de construcţie şi reconstrucție 
a obiectivelor miniere, a clădirilor administrative, a clădirilor industriale, a hidrotehnicii şi a altor obiecte. 
Încălcarea regulilor de construcţie se exprimă prin nerespectarea regulilor speciale care reglementează ordinea 
efectuării lucrărilor de construcție şi de exploatare a mecanismelor de construcție în timpul efectuării acestora. 

4. Latura subiectivă se caracterizează prin prezenţa a două forme de vinovăţie: intenţie în privinţa 
respectării regulilor de efectuare a exploatărilor miniere sau a lucrărilor de construcție miniere şi imprudenţă 
referitoare la urmările prejudiciabile. 

5. Subiectul infracțiunii este persoana fizică responsabilă, care a atins vârsta de 16 ani. 

Articolul 301. ÎNCĂLCAREA REGULILOR DE SECURITATE ÎN ÎNTREPRINDERILE 

SAU SECȚIILE SUPUSE PERICOLULUI EXPLOZIEI 

Încălcarea disciplinei tehnice şi de producţie sau a regulilor ce asigură securitatea de producţie în 
întreprinderile sau secţiile supuse pericolului exploziei, dacă aceasta a provocat: 

a) decesul unei persoane; 

b) alte urmări grave, 

se pedepseşte cu închisoare de la 3 la 10 ani. 

1. Latura obiectivă a acestei infracțiuni constă în încălcarea disciplinei tehnice şi de producție sau a 
regulilor ce asigură securitatea de producţie în întreprinderile sau secțiile supuse pericolului exploziei, dacă 
aceasta a provocat decesul unei persoane sau alte urmări grave. 

2. Sunt supuse pericolului de explodare încăperile şi instalaţiile exterioare în care se pot forma - în 
condiţiile tehnologiilor de producţie - amestecuri de gaze fierbinţi sau aburi cu aer, sau oxigen, care se folosesc 
în producerea amoniacului, acetonei, benzinei, butanului, gazului de furnal, silonului, spirtului tehnic etc. Din 
categoria întreprinderilor şi secțiilor supuse pericolului exploziei fac parte acele încăperi de producere, în care 
volumul de amestecuri explozive depăşeşte 5 % din întregul volum al încăperii. 

3. Latura subiectivă a infracțiunii se caracterizează prin vinovăţie imprudentă. Persoana îşi dă seama că 
încalcă regulile de securitate în întreprinderea sau în secţiile supuse pericolului exploziei, însă consideră în mod 
uşuratic că urmările prejudiciabile nu vor surveni. 

4. Subiectul infracțiunii îl constituie persoana fizică responsabilă, care a atins vârsta de 16 ani şi care 
poartă răspundere pentru asigurarea disciplinei tehnice şi de producție, precum şi lucrătorii de rând ai acestor 
întreprinderi, secţii, care poartă răspundere pentru respectarea regulilor privind securitatea de producţie în 
întreprinderea sau secţiile supuse pericolului exploziei. 

Articolul 302. INIȚIEREA SAU ORGANIZAREA CERŞETORIEI 

(1) Iniţierea sau organizarea cerşetoriei fie recrutarea persoanelor pentru cerşit, fie îndemnarea ori 
constrângerea unei persoane să practice cerşetoria, în scopul de a obţine pentru sine sau pentru altul un 
folos material injust, 

se pedepseşte cu amendă în mărime de până la 1.000 unităţi convenţionale sau cu închisoare de la 2 la 
5 ani. 

(2) Aceleaşi acţiuni săvârşite: 

4) asupra unui minor; 

b) asupra unei persoane cu grave deficienţe fizice sau psihice 

se pedepsesc cu amendă în mărime de la 500 la 1.500 unităţi convenţionale sau cu închisoare de la 5 la 
7 ani. 

1. Latura obiectivă se caracterizează fie prin inițierea sau organizarea cerşetoriei, fie prin recrutarea 
persoanelor pentru cerşit, fie prin îndemnarea ori constrângerea unei persoane să practice cerşetoria, în scopul 
de a obține pentru sine sau pentru altul un venit ilicit. 

Prin inițierea sau organizarea cerşetoriei se are în vedere activitatea îndreptată spre atragerea unei 
persoane sau a unui grup de persoane, care urmează să practice cerşetoria. 


Prin îndemnarea practicării cerşetoriei se are în vedere trezirea interesului, încurajarea sau convingerea 
unei persoane de a se ocupa cu cerşetoria. 

Prin constrângerea de a practica cerşetoria se are în vedere aplicarea violenţei fizice şi psihice care se 
poate realiza prin diferite mijloace: bătaie, aplicarea vătămărilor corporale, ameninţarea cu aplicarea unei astfel 
de violenţe etc. 

Prin recrutarea persoanelor pentru cerşit se are în vedere atragerea, angajarea şi îndemnul acestora de a 
practica cerşetoria. 

2. Latura subiectivă se caracterizează prin săvârşirea cu intenţie directă a infracțiunii. Persoana îşi dă 
seama că inițiază, organizează, recrutează persoane pentru practicarea cerşetoriei, în scopul de a obţine pentru 
sine sau pentru alte persoane un venit ilicit, şi doreşte acest lucru. 

3. Subiectul infracțiunii este persoana fizică responsabilă, care a atins vârsta de 16 ani. 

4. În calitate de circumstanţe agravante alin.2 al art.302 CP prevede comiterea aceleiaşi acţiuni săvârşite: 
a) asupra minorilor; b) asupra unei persoane cu grave deficienţe fizice sau psihice. 

CAPITOLUL XIV 
INFRACȚIUNI CONTRA JUSTIȚIEI 

Articolul 303. AMESTECUL ÎN ÎNFĂPTUIREA JUSTIȚIEI ŞI ÎN URMĂRIREA PENALĂ 

(1) Amestecul, sub orice formă, în judecarea cauzelor de către instanţele de judecată cu scopul de a 
împiedica examinarea multilaterală, deplină şi obiectivă a cauzei concrete sau de a obţine pronunţarea unei 
hotărâri judecătoreşti ilegale 

se pedepseşte cu amendă în mărime de la 200 la 500 unităţi convenţionale sau cu muncă neremunerată 
în folosul comunităţii de la 180 la 240 de ore, sau cu închisoare de până la 3 ani. 

(2) Amestecul, sub orice formă, în activitatea organelor de urmărire penală cu scopul de a împiedica 
cercetarea rapidă, completă şi obiectivă a cauzei penale 

se pedepseşte cu amendă în mărime de până la 350 unităţi convenţionale sau cu muncă neremunerată 
în folosul comunităţii de la 180 la 240 de ore, sau cu arest de până la 6 luni. 

(3) Acţiunile prevăzute la alin.(1) sau (2), săvârşite cu folosirea situaţiei de serviciu, 

se pedepsesc cu amendă în mărime de la 200 la 600 unităţi convenţionale sau cu închisoare de la 2 la 5 
ani, în ambele cazuri cu (sau fără) privarea de dreptul de a ocupa anumite funcţii sau de a exercita o 
anumită activitate pe un termen de la 2 la 5 ani. 

1. Existenţa acestei stipulări în CP este argumentată prin necesitatea de a proteja Justiţia în persoana 
judecătorului, procurorului şi a altor funcționari abilitaţi cu efectuarea urmăririi penale pentru a evita amestecul 
sau împiedicarea sub orice formă în judecarea cauzelor penale sau efectuarea urmăririi penale. 

2. Obiectul infracțiunii este activitatea instanţei judecătoreşti şi a organelor de urmărire penală. Obiect 
facultativ al infracțiuni este personalitatea judecătorului, procurorului, a ofițerului de urmărire penală în cazul 
în care asupra acestor persoane se săvârşesc acţiuni îndreptate spre a limita drepturile lor prevăzute de CPP sau 
de alte acte legislative, precum şi a persoanelor implicate în procedurile penale ca parte sau alţi subiecţi de 
procedură. În acest caz judecătorii, procurorii, ofiţerii de urmărire penală şi alte persoane - subiecţi ai procedurii 
penale pot fi recunoscuţi ca părţi vătămate în cauza penală. 

3. Latura obiectivă a amestecului în înfăptuirea Justiţiei şi în urmărirea penală se poate manifesta în acţiuni 
diferite: rugăminţi, promisiuni, cereri, ameninţări (cu excepţia acţiunilor prevăzute de art.305 CP) lansate în 
privinţa acestor persoane direct sau prin rude apropiate etc. Legea penală în acest scop nu stabileşte expres care 
pot fi formele amestecului în înfăptuirea justiţiei şi în urmărirea penală, utilizând doar expresia că acest amestec 
poate fi sub orice formă. 

4. Infracţiunea prevăzută de art.303 alin. şi 2 se consideră consumată din momentul admiterii acțiunilor 
prevăzute de p.3 al comentariului la acest articol. Survenirea urmărilor în activitatea instanţei, a urmăririi penale 
a judecătorului, procurorului, ofițerului de urmărire penală nu este obligatorie, însă astfel de circumstanţe pot fi 
luate în consideraţie la aplicarea pedepsei penale în limita sancţiunii penale la acest articol. 

5. În cazul în care acţiunile infractorului sunt îndreptate împotriva proprietăţii judecătorilor, procurorilor, 
ofițerilor de urmărire penală sau împotriva vieţii şi sănătăţii acestora, asemenea acţiuni urmează să fie calificate 
prin cumul de infracțiuni. 

6. Prin noțiunea prevăzută la alin.3 cu folosirea situaţiei de serviciu ca situaţie agravantă se înţelege 
folosirea situaţiei de serviciu contrar intereselor de serviciu prin indicaţii concrete, ordine pentru a influenţa 
instanța sau organul de urmărire penală în sensul adoptării hotărârii agreabile acestei persoane. 

7. Latura subiectivă reprezintă o acţiune sau o inacţiune cu intenţie directă. Persoana vinovată întreprinde 
acțiuni conştiente de amestec în înfăptuirea justiţiei şi în urmărirea penală, în activitatea judecătorului, 
procurorului, a ofițerului care efectuează urmărirea penală şi doreşte survenirea rezultatului infracțiunii. 

8. Subiectul infracţiunii poate fi orice persoană fizică responsabilă, care a împlinit 16 ani. 


Subiect al infracţiunii prevăzute de alin.3 poate fi doar persoana cu funcţii de răspundere, conform art.123 
CP. 

Articolul 304. CALOMNIEREA JUDECĂTORULUI, A PERSOANEI CARE EFECTUEAZĂ 
URMĂRIREA PENALĂ ORI CONTRIBUIE LA ÎNFĂPTUIREA JUSTIȚIEI 

Calomnierea judecătorului sau a persoanei care efectuează urmărirea penală ori contribuie la 
înfăptuirea justiţiei, însoţită de învinuirea acestora de săvârşirea unei infracţiuni grave, deosebit de grave 
sau excepţional de grave, în legătură cu examinarea cauzelor sau materialelor în instanţa de judecată, 

se pedepseşte cu amendă în mărime de la 200 la 500 unităţi convenţionale sau cu arest de până la 6 
luni, Sau cu închisoare de până la 2 ani. 

1. Obiectul juridic generic îl constituie relaţiile sociale referitoare la desfăşurarea în bune condiţii a 
activităţii de înfăptuire a justiţiei. 

Obiectul juridic nemijlocit al infracțiunii este autoritatea instanţei judecătoreşti, organului procuraturii, 
organelor de urmărire penală şi organelor executării hotărârilor judiciare, cinstea, onoarea şi demnitatea 
judecătorului, procurorului, ofițerului de cercetare penală şi executorului judecătoresc. 

2. Latura obiectivă a infracțiunii de calomniere a judecătorului, a persoanei care efectuează urmărirea 
penală ori contribuie la înfăptuirea justiţiei constă în producerea ori ticluirea de probe mincinoase în sprijinul 
unei învinuiri nedrepte, sau în afirmaţia că aceste persoane s-au făcut vinovate de o infracţiune gravă, deosebit 
de gravă sau excepțional de gravă şi această învinuire este legată de examinarea cauzelor sau a materialelor în 
instanța de judecată ori la urmărirea penală. 

Este necesar ca acțiunile făptuitorului să fie exprimate prin denunţ, plângere sau orice altă formă de 
sesizare a organului de urmărire penală, prevăzută de CPP, care devine temei pentru pornirea urmăririi penale şi 
care conţin date lesne controlabile de către organele competente ori de alte persoane cu funcții de răspundere. 

3. Calomnierea în săvârşirea infracţiunilor grave, deosebit de grave sau excepţional de grave în sensul 
acestui articol urmează să fie aplicată în conformitate cu prevederile art.16 şi respectiv cu articolele din partea 
specială a CP. 

4. Infracţiunea se consideră consumată din momentul în care informaţia calomnioasă a fost transmisă de 
către făptuitor în ordinea şi modul prevăzut de p.2 din comentariul de la acest articol. 

5. Dacă informaţia nedreaptă este prezentată personal judecătorului, persoanei care efectuează urmărirea 
penală ori contribuie la înfăptuirea justiţiei, asemenea acţiune nu constituie componenţă de infracţiune în sensul 
art.304 CP, însă este o desconsiderare vădită faţă de justiţie, care poate fi sancționată în ordinea procedurii 
contravenţionale. 

6. Latura subiectivă a infracţiunii se săvârşeşte cu intenţie directă sau indirectă. 

7. Subiectul acestei infracţiuni poate fi orice persoană care a atins vârsta de 16 ani. 

Articolul 305. ATENTAREA LA VIAŢA JUDECĂTORULUI, A PERSOANEI CARE 
EFECTUEAZĂ URMĂRIREA PENALĂ ORI CONTRIBUIE LA ÎNFĂPTUIREA JUSTIȚIEI 

Atentarea la viaţa judecătorului, a persoanei care efectuează urmărirea penală ori contribuie la 
înfăptuirea justiţiei, precum şi a rudelor lor apropiate, în legătură cu examinarea cauzelor sau materialelor 
în instanţa de judecată, săvârşită cu scopul de a împiedica activitatea legitimă a persoanelor indicate ori din 
răzbunare pentru asemenea activitate, 

se pedepseşte cu închisoare de la 16 la 25 de ani sau cu detenţiune pe viaţă. 

1. Această infracţiune se consideră deosebit de gravă sau excepţional de gravă, în funcţie de urmările care 
au survenit. 

2. Obiectul juridic nemijlocit îl constituie relațiile sociale privitoare la buna înfăptuire a activităţii 
judiciare şi a urmăririi penale. 

Obiectul juridic suplimentar constă în relaţiile sociale privitoare la integritatea, sănătatea şi libertatea 
persoanei care înfăptuieşte justiția sau a persoanei care efectuează urmărirea penală ori contribuie la înfăptuirea 
Justiţiei (judecător, procuror, ofiţer de cercetare penală, executor judecătoresc, colaborator de poliție). 

Obiectul juridic suplimentar îl constituie şi relaţiile dintre rudele apropiate ale persoanelor care înfăptuiesc 
Justiția, contribuie la aceasta sau efectuează urmărirea penală prevăzute în art.134 (părinţii, copiii, înfietorii, 
copiii înfiaţi, fraţii, surorile drepte, bunicul, bunica, nepoţii, soţul). 

3. Latura obiectivă constă în acţiuni violente (lovituri, orice alt mod de constrângere) îndreptate împotriva 
vieţii şi sănătăţii persoanelor care înfăptuiesc justiţia, efectuează urmărirea penală ori contribuie la înfăptuirea 
justiției, ori împotriva rudelor apropiate ale acestora implicate în examinarea cauzelor sau materialelor în 
instanţa de judecată. 

Infracţiunea se consideră consumată din momentul începutului acţiunilor, indiferent de urmările care au 
survenit. 


4. În cazul în care au survenit diferite leziuni corporale sau moartea persoanei, acţiunile făptuitorului se 
califică numai potrivit acestui articol, o altă încadrare nu este necesară. 

5. O urmare imediată a împiedicării activităţii legitime constă în perturbarea, zădărnicirea activităţii de 
înfăptuire a justiției în condiţii legale şi încălcarea drepturilor cetăţenilor în cauzele sau materialele examinate 
de către instanţă ori a organelor de urmărire penală. 

Constituie infracțiune şi acţiunile săvârşite din răzbunare pentru activităţile la înfăptuirea justiţiei sau a 
urmăririi penale. 

6. Subiectul infracțiunii poate fi orice persoană fizică responsabilă, care a atins vârsta de 14 ani şi care 
întruneşte condiţiile prevăzute de lege. 

7. Latura subiectivă în cazul acestei infracțiuni se manifestă prin intenţie directă, iar scopul urmărit este de 
a împiedica, zădărnici, îngreuia activitatea persoanelor la înfăptuirea justiţiei ori a urmăririi penale. 

Articolul 306. TRAGEREA CU BUNĂ-ŞTIINŢĂ LA RĂSPUNDERE PENALĂ A UNEI 
PERSOANE NEVINOVATE 

(1) Tragerea cu bună-ştiinţă la răspundere penală a unei persoane nevinovate de cel care efectuează 
urmărirea penală 

se pedepseşte cu amendă în mărime de la 300 la 800 unităţi convenţionale sau cu închisoare de la 2 la 5 
ani, în ambele cazuri cu privarea de dreptul de a ocupa anumite funcţii sau de a exercita o anumită activitate 
pe un termen de până la 5 ani. 

(0) Aceeaşi acţiune: 

a) urmărind învinuirea de săvârşire a unei infracţiuni grave, deosebit de grave sau excepţional de 
grave; 

b) săvârşită din interes material ori din alte interese personale; 

c) soldată cu urmări grave 

se pedepseşte cu închisoare de la 5 la 10 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 5 ani. 

1. Tragerea cu bună ştiinţă la răspunderea penală conform acestui articol constă în pornirea procesului 
penal, arestarea, învinuirea şi trimiterea cauzei în judecată în privinţa unei persoane, ştiind că este nevinovată. 

2. Obiectul juridic al infracţiunii se consideră relațiile sociale referitoare la înfăptuirea Justiţiei şi 
activitatea organelor de urmărire penală în bune condiţii, precum şi cele referitoare la dreptul la libertate, 
demnitate, onoare şi alte drepturi fundamentale ale omului. 

3. Latura obiectivă se realizează prin comiterea uneia din acţiunile: pornirea procesului penal, dispunerea 
arestării, punerea sub învinuire, trimiterea cauzei penale în judecată în privinţa unei persoane nevinovate. 

4. Infracţiunea prevăzută de alin.1 se consideră consumată din momentul adoptării ordonanţei respective, 
indiferent de faptul dacă au survenit sau nu urmările prevăzute de alin.2. 

5. În conformitate cu prevederile alin.2 lit.a), prin afirmaţia urmărind învinuirea de săvârşire a unei 
infracțiuni grave, deosebit de grave sau excepţional de grave se înţeleg infracţiuni după gradul prejudiciabil 
prevăzute la art.16 şi respectiv din articolele din partea specială a prezentului cod. 

În litera b) cuvintele din interes material ori alte interese personale exprimă acţiuni efectuate în cazul 
primirii de bunuri, avantaje, bani, daruri directe sau indirecte, oferte, promisiuni, servicii, avansare în serviciu 
etc., legate de tragerea la răspundere penală cu bună ştiinţă a unei persoane nevinovate atât din propria 
inițiativă, cât şi din iniţiativa altor persoane. 

În litera c) prin cuvintele soldată cu urmări grave se înţelege tratamentul inuman şi degradant al persoanei 
nevinovate, maltratarea şi alte acte de violenţă, cauzarea unor boli psihice, sinucidere sau vătămarea integrităţii 
corporale uşoare şi medii, care se califică numai în baza acestui punct al articolului. Dacă în urma acţiunilor 
intenţionate au survenit vătămări corporale grave sau decesul persoanei, fapta are o încadrare prin concurs real 
de infracțiuni. 

6. Latura subiectivă se caracterizează prin intenţie directă sau indirectă. Făptuitorul ştie cu certitudine că e 
trasă la răspundere penală o persoană nevinovată şi doreşte acest rezultat. 

7. Subiectul infracțiunii este persoana cu funcţii de răspundere încadrată în organele de drept (procuror, 
persoana abilitată cu atribuţii de urmărire penală). 

Articolul 307. PRONUNȚAREA UNEI SENTINȚE, DECIZII, ÎNCHEIERI SAU HOTĂRÂRI 
CONTRARE LEGII 

(1) Pronunţarea cu bună-ştiinţă de către judecător a unei hotărâri, sentinţe, decizii sau încheieri 
contrare legii 

se pedepseşte cu amendă în sumă de la 300 la 800 unităţi convenţionale sau cu închisoare de la 2 la 5 
ani, în ambele cazuri cu privarea de dreptul de a ocupa anumite funcţii sau de a exercita o anumită activitate 
pe un termen de până la 5 ani. 


(2) Aceeaşi acţiune: 

a) legată de învinuirea de săvârşire a unei infracţiuni grave, deosebit de grave sau excepţional de 
grave; 

b) săvârşită din interes material ori din alte interese personale; 

c) soldată cu urmări grave 

se pedepseşte cu închisoare de la 5 la 10 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 5 ani. 

1. Obiectul juridic al infracţiunii constă în relațiile sociale referitoare la înfăptuirea justiției în condiţii 
bune şi respectiv referitoare la dreptul la libertate, demnitate, onoare şi alte drepturi fundamentale ale omului; în 
cazul condamnării unei persoane nevinovate şi în cazul achitării nelegitime a unei persoane sunt lezate aceleaşi 
drepturi şi interese ale victimei în proces. 

2. Latura obiectivă se realizează prin condamnarea cu bună-ştiinţă de către un judecător a unei persoane 
nevinovate sau prin achitarea unei persoane vădit vinovate în săvârşirea infracțiunii care se confirmă prin probe 
administrate în cauză. 

Pronunţarea cu bună-ştiinţă de către judecător a unei hotărâri, sentinţe, decizii sau încheieri contrare legii 
poate avea loc în cauza contravenţională, penală, civilă sau în contenciosul administrativ la examinarea în fond, 
apel, recurs sau ordine extraordinară de atac conform procedurilor judiciare. 

Hotărâre sau sentinţă se consideră actele juridice prin care se soluţionează cauzele civile, de contencios 
administrativ, penale sau cauzele administrative în fond. 

Prin decizii se soluţionează apelul, recursul sau recursul în anulare, înaintate împotriva hotărârilor, 
sentinţelor date în prima instanţă în ordine de apel sau recurs. 

Încheierile date de instanţă (de judecător) la examinarea tuturor cauzelor judiciare în sensul acestui articol 
sunt doar actele judiciare prin care se încalcă esenţial drepturile părților participante la proces (încheierea de 
arestare, liberarea de sub arest, prelungirea duratei de arestare, refuzul prelungirii duratei ţinerii sub arest, 
suspendarea cauzei etc.); încălcarea respectivă trebuie să fie stabilită de către instanţa ierarhic superioară. 

3. Infracţiunea se consideră consumată din momentul în care s-a comis una din acţiunile incriminate şi s-a 
produs urmarea periculoasă. 

4. Latura subiectivă a infracţiunii se constituie din intenţie directă sau indirectă. 

5. Subiect al infracțiunii este persoana abilitată cu competenţa de a înfăptui justiţia (judecător, judecătorul 
de instrucţie din sistemul instanţelor judecătoreşti din ţară). 

6. Pentru alin.2 al acestui articol privitor la urmările agravante sunt valabile comentariile prevăzute în p.5 
al art.306. 

Articolul 308. REŢINEREA SAU ARESTAREA ILEGALĂ 

(1) Reţinerea ilegală cu bună-ştiinţă de către persoana care efectuează urmărirea penală 

se pedepseşte cu închisoare de până la 2 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 5 ani. 

(2) Arestarea ilegală cu bună-ştiinţă de către judecător 

se pedepseşte cu închisoare de până la 3 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 5 ani. 

(3) Acţiunile prevăzute la alin.(1) sau (2), săvârşite din interes material ori din alte interese personale, 

se pedepsesc cu închisoare de la 2 la 5 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 5 ani. 

(4) Acţiunile prevăzute la alin.(1) sau (2), care au provocat urmări grave, 

se pedepsesc cu închisoare de la 5 la 10 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 5 ani. 

1. Potrivit art.25 din CRM, libertatea individuală şi siguranţa persoanei sunt inviolabile. Reţinerea sau 
arestarea unei persoane sunt permise numai în cazurile şi cu procedura prevăzută de lege. Actuala reglementare 
constituțională este în deplin acord cu dispoziţiile art.5 CEDO şi cu alte acte internaționale în materia de drept 
al omului, la care RM este parte. În scopul apărării acestor valori sociale în cadrul procesului penal legiuitorul a 
incriminat în art.308 CP reținerea şi arestarea ilegală ca infracţiuni contra justiției. 

2. Reţinerea şi arestarea preventivă sunt două măsuri procesuale de constrângere, fiecare din ele având 
reglementarea sa proprie, prevăzută în legea de procedură penală. De aceea în alin.1 şi 2 art.308 CP reținerea şi 
arestarea ilegală apar ca două infracţiuni distincte care se deosebesc una de alta prin specificul semnelor ce 
caracterizează aceste două componenţe de infracţiuni. 

3. Obiectul juridic nemijlocit al reţinerii ilegale (alin. 1 art.308 CP) şi al arestării ilegale (alin.2 art.308 CP) 
îl constituie relaţiile sociale ce se nasc din reglementarea juridică a activităţii de înfăptuire a justiţiei care 


implică, în special, respectarea legalităţii reţinerii şi arestării persoanei în cadrul urmăririi penale şi al exercitării 
actului de justiţie propriu-zis. 

Ambele infracţiuni au şi un obiect juridic secundar, care constă în libertatea persoanei ca valoare socială 
ocrotită de legea penală. 

Corpul persoanei private de libertate în mod ilegal constituie obiectul material al reţinerii şi arestării 
ilegale. 

4. Latura obiectivă a reţinerii ilegale (alin.1 art.308 CP) constă în acţiunea ilegală de privare de libertate a 
persoanelor care pot fi supuse reţinerii de către organele de urmărire penală. 

Legea de procedură penală prevede expres temeiurile, termenele şi procedura reţinerii persoanei (Titlul V 
CPP, cap.1). Orice reţinere efectuată cu încălcarea esenţială a acestor garanţii procesuale ce asigură siguranţa 
persoanei de a nu fi reţinută ilegal constituie elementul material al infracțiunii de reţinere ilegală. 

Din înţelesul textului alin.1 art.308 CP rezultă că nu constituie infracțiune de reţinere ilegală privarea de 
libertate ilegală a persoanei reţinute pentru săvârşirea unei contravenţii administrative. În acest caz reținerea 
ilegală poate fi calificată în baza art.327 sau 328 CP, cu condiţia că acţiunile făptuitorului întrunesc elementele 
uneia din aceste infracțiuni. Însă dacă reținerea ilegală în cadrul urmăririi penale a fost efectuată prin 
falsificarea unor documente privind săvârşirea de către persoana reținută a unei contravenţii administrative, 
acţiunile făptuitorului urmează a fi calificate ca fals în acte publice (art.322 CP) şi în baza alin.1 art.308 CP - ca 
reținere ilegală. 

Reţinerea ilegală poate fi comisă sub aspectul elementului material şi printr-o inacţiune, de exemplu - în 
cazul în care cel reţinut nu este pus în libertate la decăderea termenelor reţinerii. 

5. Alin.l art.308 CP indică direct că subiect al reţinerii ilegale poate fi numai persoana care efectuează 
urmărirea penală. Prin urmare, subiectul acestei infracțiuni este special. El trebuie să aibă calitatea de 
colaborator al organului de urmărire penală sau de procuror. Alte persoane care nu dispun de dreptul de a 
efectua urmărirea penală nu pot fi subiecţi ai infracţiunii prevăzute de alin.1 art.308 CP. 

6. Latura subiectivă a reţinerii ilegale (alin. art.308 CP) se caracterizează numai prin intenție directă. 
Făptuitorul înţelege şi prevede că prin acțiunile sale el încalcă prevederile legii de procedură penală ce 
reglementează reținerea persoanei şi doreşte să săvârşească astfel de acțiuni. 

Alte forme şi modalităţi ale vinovăţiei pentru infracțiunea dată se exclud. Or, alin. art.308 CP cere ca 
reținerea să fie cu bună-ştiinţă ilegală. 

Scopul şi motivul faptei de reţinere ilegală nu are importanță pentru existenţa infracţiunii date. Însă 
interesul material şi alte interese personale ale făptuitorului constituie o circumstanţă agravantă a reţinerii 
ilegale incriminate în alin.3 art.308. 

7. Latura obiectivă a arestării ilegale (alin.2 art.308 CP) constă din acţiunea de arestare ilegală săvârşită de 
judecător. Prin termenul de arestare în CPP se înţelege măsura preventivă - arestarea preventivă aplicată în baza 
unei hotărâri judecătoreşti în condițiile prevăzute de lege (p.4 art.6 CPP). Legea de procedură penală 
reglementează strict şi clar temeiurile (art.176, 185 CPP), termenul ţinerii persoanei în stare de arest şi durata 
prelungiri lui (art.186 CPP). Pronunţarea hotărârii judecătoreşti privind aplicarea măsurii preventive de arestare 
preventivă, cu încălcarea acestor garanţii procesuale, şi arestarea persoanei în baza unei astfel de hotărâri 
judecătoreşti constituie elementul material al arestării ilegale. 

8. Subiectul activ (autor) al arestării ilegale este indicat direct în alin.2 art.308 CP. EI este special şi 
trebuie să aibă calitate de judecător. Alte persoane ca autori ai acestei infracțiuni se exclud. 

Infracţiunea de arestare ilegală este susceptibilă de participaţie în forma participaţiei simple (art.44 CP) 
sau complexe (art.45 CP). 

Este participaţie simplă atunci când, de exemplu, arestarea ilegală este dispusă cu bună-ştiinţă de un 
complet din trei judecători. În cazul în care judecătorul, în înţelegere cu procurorul, în baza unui demers lipsit 
de temeiuri legale, pronunţă o hotărâre de arestare ilegală şi persoana este arestată, suntem în prezenţa unei 
participaţii complexe în care judecătorul este autorul infracţiunii, iar procurorul - complice. 

9. Latura subiectivă a arestării ilegale (alin.2 art.308 CP), ca şi în cazul reţinerii ilegale, se caracterizează 
numai prin intenţie directă. 

10. Victimă (subiect pasiv secundar) a infracțiunilor de reţinere şi arestare ilegală poate fi orice persoană 
reținută sau arestată ilegal. 

11. Componenţele infracțiunilor incriminate în alin.3 şi 4 art.308 CP sunt agravate. La baza lor stau 
componenţele infracțiunilor de reţinere şi arestare ilegală în forma lor tipică (alin.l şi 2 art.308 CP), iar 
circumstanța agravantă în cazul alin.3 art.308 CP este interesul material ori alte interese personale ale 
făptuitorului, iar în cazul alin.4 art.308 CP - urmarea gravă provocată de acţiunile de reţinere sau arestare 
ilegale. 


12. Infracţiunile de reținere şi arestare ilegale în forma lor tipică (alin.l şi 2 art.308 CP) şi în varianta 
agravantă, prevăzută în alin.3 art.308 CP, sunt infracţiuni de pericol. De aceea ele au ca urmare imediată crearea 
unei stări de pericol pentru desfăşurarea normală a activităţii de înfăptuire a justiţiei. În afară de aceasta, pe 
lângă urmarea imediată se adaugă o urmare adiacentă constând în vătămarea libertăţii persoanei reţinute sau 
arestate ilegal, iar în cazul alin.4 art.308 CP - şi dintr-o urmare gravă provocată victimei de aceste acţiuni. 

În raport cu cele menţionate, infracțiunile prevăzute de alin.1, 2 şi 3 art.308 CP se consumă din momentul 
reţinerii sau arestării ilegale a persoanei, iar în cazul alin.4 art.308 CP - din momentul survenirii urmării grave. 
Din acest punct de vedere acţiunile de pregătire, adoptarea procesului-verbal de reţinere sau pronunţarea 
hotărârii judecătoreşti ilegale de arestare, nerealizate din cauze independente de voinţa făptuitorilor, pot apărea 
ca acte de pregătire sau tentativă la infracțiunea de reţinere sau arestarea ilegală. Reţinerea ilegală face parte din 
categoria infracţiunilor uşoare (art.16 CP), de aceea actele de pregătire a unei asemenea infracțiuni nu sunt 
incriminate (art.26 CP). 

13. Deşi reținerea şi arestarea ilegală se consideră consumate din momentul privării de libertate, acțiunea 
se prelungeşte pe tot cursul aflării persoanei în stare de reţinere sau arestare ilegală. Într-un asemenea caz 
reținerea şi arestarea ilegală au caracter continuu şi se epuizează în momentul în care reţinutul sau arestatul este 
pus în libertate (art.29 CP). 

Articolul 309. CONSTRÂNGEREA DE A FACE DECLARAȚII 

(1) Constrângerea persoanei, prin ameninţare Sau prin alte acte ilegale, de a face declaraţii la 
interogatoriu, constrângerea, în acelaşi mod, a expertului de a face concluzia sau a traducătorului, ori a 
interpretului de a face o traducere sau interpretare incorectă de către cel care efectuează urmărirea penală 

se pedepsesc cu închisoare de până la 3 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 5 ani. 

(2) Aceeaşi acțiune însoţită: 

a) de aplicarea violenţei; 

b) de încheierea acordului de recunoaştere a vinovăţiei 

se pedepseşte cu închisoare de la 3 la 8 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 5 ani. 

[Art.309 modificat prin Legea nr.211-XV din 29.05.03, în vigoare din 12.06.03] 

1. CRM în una din tezele alin.3 art.1 şi alin.2 art.24 prevede că respectarea demnităţii omului reprezintă o 
valoare supremă şi este garantată. Nimeni nu poate fi supus la torturi, pedepse sau tratamente crude, inumane 
sau degradante. În cadrul urmăririi penale demnitatea persoanei este apărată şi prin incriminarea constrângerilor 
de a face declaraţii ca infracţiune contra Justiţiei (art.309 CP). 

2. Obiectul juridic nemijlocit al infracţiunii de constrângere de a face declaraţii îl constituie relațiile 
sociale ce izvorăsc din reglementarea juridică privind respectarea demnităţii umane în cadrul urmăririi penale, 
activitate incompatibilă cu folosirea amenințărilor, violenţelor sau a altor acte ilegale împotriva persoanei 
supuse interogatoriului, expertului, traducătorului sau interpretului. 

Obiectul juridic secundar al acestei infracțiuni constă în demnitatea umană, libertatea morală şi 
integritatea corporală a persoanei constrânse. Corpul persoanei supuse unor tratamente prevăzute în alin.l şi 2 
art.309 CP constituie obiectul material al constrângerii de a face declaraţii. 

Constrângerea de a face declaraţii este incriminată în art.309 CP în două variante. Latura obiectivă în 
ambele variante se caracterizează prin acţiunea de constrângere care diferă de la o variantă la alta prin metodele 
de înfăptuire a ei. În alin.1 art.309 CP acţiunea de constrângere se realizează prin ameninţări sau alte acte 
ilegale, iar în alin.2 art.309 - prin violenţe sau însoţită de încheierea acordului de recunoaştere a vinovăţiei. 

A constrânge în sensul alin.1 şi 2 art.309 CP înseamnă a sili o persoană supusă interogatoriului (audiată) 
să facă declaraţii, a sili expertul să tragă o concluzie sau traducătorul sau interpretul să efectueze o traducere sau 
interpretare incorectă. 

Întrebuinţarea de ameninţări înseamnă folosirea de mijloace de constrângere psihică de natură a provoca 
o stare de temere, sub stăpânirea căreia e atinsă libertatea psihică a persoanei amenințate. În cazul constrângerii 
prin ameninţare cu omorul sau cu vătămarea gravă a integrităţii corporale sau a sănătăţii, acţiunile făptuitorului 
se încadrează numai în baza alin. art.309 CP. 

Prin întrebuințare de violenţe se înţelege folosirea mijloacelor de constrângere fizică, utilizarea forței 
proprii sau a altei energii, indiferent de faptul dacă violențele au provocat sau nu suferinţe fizice sau morale 
puternice ori leziuni corporale. Din analiza comparativă a normelor CP privind răspunderea penală pentru 
aplicarea violenţelor rezultă că infracțiunea analizată include violențele care au intensitatea celor prevăzute de 
art.154 CP. Dacă victimei 1 se cauzează prin violenţe una din urmările prevăzute la art.151-153 CP, se aplică 
regulile referitoare la concursul de infracţiuni. 


Alte acte ilegale de constrângere pot fi considerate audierea bănuitului sau învinuitului în stare de 
oboseală, precum şi în timpul nopţii (alin.1 art.104 CPP), insultarea şi umilirea martorului (alin.8 art.105 CPP), 
precum şi alte acţiuni ce constituie tratamente inumane sau degradante. De exemplu, CE în cazul Irlanda contra 
Regatului Unit (1978) a recunoscut ca tratament inuman şi degradant un tip de interogatoriu sub presiune cu 
aplicarea a cinci tehnici de dezorientare sau de privare senzorială. Aceste tehnici constau în acoperirea capetelor 
deţinuţilor, în expunerea lor la un fluierat zgomotos şi continuu, în privarea lor de somn, limitarea alimentaţiei 
şi în obligaţia de a rămâne în picioare la zid, într-o poziţie penibilă, timp de mai multe ore. Curtea a relevat că 
aceste tehnici au cauzat celor care le-au îndurat, dacă nu leziuni veritabile, cel puţin suferinţe puternice, fizice şi 
morale şi că acestea au antrenat tulburări psihice acute în cursul interogatoriului. În afară de aceasta, ele erau de 
natură să creeze victimelor unui atare tratament sentimente de teamă, de angoasă şi de inferioritate, menite să-i 
umilească, eventual - să le zdrobească rezistenţa fizică sau morală. 

Prin constrângere însoţită de încheierea acordului de recunoaştere a vinovăţiei se înţelege silirea 
învinuitului, prin metodele menţionate, la încheierea unui astfel de acord. 

Constrângerea de a face declaraţii este infracţiune cu componenţă formală (infracţiune de pericol). Pentru 
existenţa ei este indiferent faptul dacă declaraţiile, concluziile, interpretările sau traducerile au fost sau nu 
obținute, au fost obţinute declaraţii, concluzii sau interpretări şi traduceri dorite sau nedorite, adevărate sau 
mincinoase. Această situație se datorează faptului că prin dispozițiile art.309 CP sunt incriminate înseşi 
metodele de obținere a declaraţiilor, concluziilor, interpretărilor sau traducerilor. Prin urmare, consecinţa 
infracţională imediată a constrângerilor constă în crearea unei stări de pericol pentru desfăşurarea normală a 
urmăririi penale. 

Pe lângă urmarea imediată se adaugă o urmare adiacentă, care constă în vătămarea adusă persoanei faţă de 
care s-a săvârşit acţiunea de constrângere (demnităţii, integrităţii fizice şi psihice a victimei). 

Fiind o infracţiune formală, constrângerea de a face declaraţii se consumă în momentul săvârşirii primului 
act de constrângere. Ea poate prezenta şi caracterul de infracțiune prelungită prin repetarea actelor de 
constrângere, în baza aceleiaşi rezoluţii, epuizându-se în momentul îndeplinirii ultimului act de constrângere 
(art.30 CP). 

3. Autor al infracțiunii de constrângere de a face declaraţii poate fi numai persoana care efectuează 
urmărirea penală. Prin urmare, subiectul activ al acestei infracţiuni este special şi trebuie să aibă calitatea de 
persoană care efectuează urmărirea penală. Aceste persoane sunt: procurorul (art.51 CPP), ofiţerii de urmărire 
penală ai organelor de urmărire penală (art.57 CPP) şi persoanele cu funcţii de răspundere din organele de 
constatare (art.273 CPP). 

Infracţiunea de constrângere poate fi săvârşită cu participaţie în formă simplă sau complexă. Pentru 
existenţa participației simple (coautoratului) este necesar ca făptuitorii să dispună de calitatea specială cerută 
autorului de art.309 CP. 

În cazul participaţiei complexe organizator, instigator sau complice poate fi orice persoană. 

Fapta de constrângere de a face declaraţii are şi subiect pasiv secundar (victima), care de asemenea este 
calificat. Or, în această calitate poate apărea persoana constrânsă "de a face declaraţii la interogatoriu”, expertul, 
interpretul sau traducătorul. Pot face declaraţii la interogatoriu (la audiere) bănuitul şi învinuitul (art.103 CPP), 
martorul (art.105 CPP), partea vătămată (art.111 CPP), partea civilă şi partea civilmente responsabilă (art.1 12 
CPP). Ca expert, interpret sau traducător, pot fi persoanele definite astfel expres în p.12 art.6 CPP şi, respectiv, 
în p.19, 48 art.6 CPP. 

Victime ale constrângerii de a face declaraţii pot fi soţul sau o rudă apropiată a expertului, interpretului, 
traducătorului sau a persoanei audiate. Or, constrângerea prin ameninţări, violenţe sau alte acte ilegale faţă de 
soţ sau de o rudă apropiată a celui audiat, a expertului, interpretului sau traducătorului din cauza relaţiilor de 
familie şi rudenie, este de natură să intimideze, să facă presiuni asupra peroanelor audiate, expertului, 
interpretului sau traducătorului. De aceea asemenea cazuri pot fi considerate drept constrângere de a face 
declaraţii. 

4. Latura subiectivă a constrângerii de a face declaraţii se caracterizează prin intenţie directă, ea rezultând 
expres din textul alin.l şi alin.2 art.309 CP. Acţiunea de constrângere trebuie să fie săvârşită cu scopul ca 
persoana audiată să facă declaraţii, expertul - să tragă concluzii, iar traducătorul sau interpretul - să efectueze o 
traducere sau interpretare incorectă. 

Alte scopuri sau mobilul (motivul) faptei de constrângere de a face declaraţii nu au importanţă pentru 
existenţa acestei infracțiuni. 

5. După caracterul şi gradul prejudiciabil infracţiunea prevăzută în alin.1 art.309 CP se referă de categoria 
infracțiunilor mai puţin grave, iar cea prevăzută în alin.2 art.309 CP este o infracţiune gravă. 

Articolul 310. FALSIFICAREA PROBELOR 


(1) Falsificarea probelor în procesul civil sau penal de către un participant la proces sau de către 
reprezentantul acestuia 

se pedepseşte cu amendă în mărime de la 500 la 800 unităţi convenţionale sau cu arest de până la 6 
luni. 

(2) Aceeaşi acțiune săvârşită de o persoană cu funcţie de răspundere 

se pedepseşte cu amendă în mărime de la 500 la 1.000 unităţi convenţionale sau cu închisoare de până 
la 3 ani, în ambele cazuri cu privarea de dreptul de a ocupa anumite funcţii sau de a exercita o anumită 
activitate pe un termen de la 2 la 5 ani. 

(3) Acţiunea prevăzută la alin.(1), săvârşită de către avocat la încheierea acordului de recunoaştere a 
vinovăţiei, 

se pedepseşte cu amendă în mărime de la 500 la 1.000 unităţi convenţionale sau cu arest de până la 6 
luni. 

1. Această instituţie în dreptul penal este stipulată pentru prima dată, anterior pentru asemenea acțiuni 
surveneau doar sancțiuni disciplinare sau contravenţionale. 

2. Obiectul juridic al infracţiunii se consideră relaţiile referitoare la înfăptuirea justiţiei, buna activitate a 
instanţelor judecătoreşti care implică măsurile procesuale de prezentare, protejare, circulaţie şi apreciere a 
probelor necesare pentru examinarea justă a cauzelor în procedura civilă şi penală conform legii. 

3. Latura obiectivă a infracţiunii constă în acţiuni care se manifestă în crearea artificială a probelor în 
folosul reclamantului sau al pârâtului, persoanelor terţe sau al altor persoane interesate în rezultatul examinării 
cauzei civile. 

Prezentarea probelor prevăzute în procesul penal într-o cauză penală referitoare la fapte vădit false, care 
uşurează sau agravează situaţia inculpatului, a părții vătămate, a părţii civile sau civilmente responsabile şi a 
altor persoane interesate în rezultatul examinării cauzei penale, ca şi folosirea înscrisurilor vădit false, 
distrugerea probelor (ardere, rupere, dizolvare, ştergere etc.), influenţa asupra persoanei vătămate, martorilor, 
inculpaţilor de a da declaraţii false organului de urmărire penală sau instanţei de judecată, constituie acţiuni prin 
care se manifestă latura obiectivă a infracțiunii. 

4. Constatarea faptei de falsificare a probelor în cauza penală sau civilă de către oricare participant sau 
reprezentant al acesteia constituie componenţă de infracţiune, indiferent dacă au survenit urmările scontate de 
către aceştia. 

Consumarea infracţiunii are loc din momentul prezentării probei false, distrugerii sau falsificării acesteia, 
producându-se imediat starea de pericol pentru urmărirea penală, examinarea cauzei penale sau civile de către 
instanţa de judecată. 

5. Latura subiectivă a infracţiunii se manifestă prin intenţie directă sau indirectă. Făptuitorul doreşte sau 
acceptă survenirea urmărilor prejudiciabile ale faptei sale. 

6. Subiectul infracțiunii este indicat expres în acest articol: alin.l - participanţii la proces sau 
reprezentanţii lor; alin.2 - persoana cu funcţii de răspundere (procuror, judecător); alin.3 - un avocat la 
încheierea acordului de recunoaştere a vinovăţiei - persoane care sunt participanţi la proces. 

7. Participaţia penală este posibilă în toate formele sale: coautorat, organizare, instigare, complicitate, 
prevăzute de art.42 CP. 

Articolul 311. DENUNŢAREA CALOMNIOASĂ 

(1) Denunţarea calomnioasă, cu bună-ştiinţă, în scopul de a-l învinui pe cineva de săvârşirea unei 
infracţiuni, făcută unui organ sau unei persoane cu funcţie de răspundere, care sunt în drept de a porni 
urmărirea penală, 

se pedepseşte cu amendă în mărime de până la 300 unităţi convenţionale sau cu muncă neremunerată 
în folosul comunităţii de la 180 la 240 de ore, sau cu închisoare de până la 2 ani. 

(2) Aceeaşi acțiune: 

a) legată de învinuirea de săvârşire a unei infracţiuni grave, deosebit de grave sau excepţional de 
grave; 

b) săvârşită din interes material; 

c) însoțită de crearea artificială a probelor acuzatoare 

se pedepseşte cu amendă în mărime de la 200 la 800 unităţi convenţionale sau cu închisoare de la 2 la 7 
ani. 

1. Privite în toată complexitatea lor, activităţile de înfăptuire a justiţiei desfăşurate în cadrul procesului 
penal urmăresc scopul de a afla adevărul pentru ca nici o persoană nevinovată să nu fie trasă la răspundere 
penală şi condamnată pe nedrept. Realizarea acestui scop în procesul penal este asigurată şi prin incriminarea în 
art.311 CP a denunţării calomnioase ca infracțiune contra justiției. 


2. Obiectul juridic nemijlocit al denunţării calomnioase îl constituie relațiile sociale referitoare la 
înfăptuirea justiţiei, ocrotite de pericolul sesizărilor calomnioase şi al probelor contrare adevărului. 

Obiectul juridic secundar constă în demnitatea şi libertatea persoanei căreia i se pune pe nedrept în sarcină 
săvârşirea unei infracţiuni. 

Infracţiunea de denunţare calomnioasă nu are obiect material, învinuirea mincinoasă nu este îndreptată 
direct asupra unui bun sau asupra unei persoane. 

3. Latura obiectivă a infracțiunii prevăzute de alin.1 art.311 CP se realizează prin acţiunea de denunţare 
calomnioasă, care trebuie să îndeplinească următoarele cerințe: 


e acţiunea de denunţare trebuie să fie calomnioasă, adică să nu corespundă adevărului; 

e caracterul mincinos al denunţării trebuie să se refere în mod obligatoriu la situația persoanei învinuite, 
căreia i se pune în seamă o infracțiune inexistentă ori o faptă reală, care nu constituie infracţiune, însă prin 
falsificarea trăsăturilor ei se prezintă ca infracțiune. Este denunţare calomnioasă şi în cazul în care denunţătorul 
se referă la o infracțiune reală, însă în denunţ indică în calitate de autor sau participant o persoană pe care o ştie 
nevinovată; 

e  denunţarea calomnioasă trebuie să fie făcută numai prin denunţ. Această concluzie rezultă din 
conţinutul termenului de denunţare, prin care se înţelege acţiunea de a denunța, de a face un denunţ. De aceea 
alte acte de sesizare despre săvârşirea unei infracţiuni indicate în art.262 CPP au rămas în afara incriminării din 
art.311 CP. Or, alin.2 art.3 CP interzice interpretarea extensivă defavorabilă a legii penale. Denunţul trebuie să 
îndeplinească condiţiile indicate în art.263 CPP. În cazul în care, de exemplu, denunţul este anonim sau 
denunţătorul n-a fost avertizat despre răspunderea penală pentru denunţ calomnios, fapta nu constituie 
infracţiune de denunţare calomnioasă; 

e  denunţarea calomnioasă trebuie adresată unui organ sau unei persoane cu funcţii de răspundere, care 
sunt în drept de a porni urmărirea penală. La ele se referă organele de urmărire penală, ofițerii de urmărire 
penală, procurorii (art.253 CPP) şi organele de constatare, prevăzute expres în art.273 CPP. Denunţul adresat 
altor organe sau persoane nu poate fi recunoscut ca act de sesizare în sensul alin. art.311 CP, decât în cazul în 
care acest denunţ a fost confirmat de denunţător în faţa organelor menţionate sau a reprezentanţilor lor; 

e  denunţarea calomnioasă trebuie să se refere în mod obligatoriu la săvârşirea unei infracţiuni. Prin 
săvârşirea unei infracțiuni se înţelege săvârşirea oricăreia dintre faptele pe care legea penală le prevede şi le 
pedepseşte ca infracţiuni consumate, ca pregătire sau tentativă de infracțiune (art.25-27 CP), precum şi 
participarea la comiterea acestora în calitate de autor, organizator, instigator sau complice (art.42 CP). Pentru 
existenţa infracţiunii de denunţare calomnioasă nu este necesar ca denunţătorul să arate precis despre ce 
infracţiune este vorba şi calificarea ei juridico-penală. Ceea ce se cere e ca din descrierea faptei să rezulte că 
această faptă este o infracţiune. Denunţarea calomnioasă privind săvârşirea altor fapte ilicite (abateri 
disciplinare, contravenţii administrative etc.), care nu sunt infracțiuni, exclude prezenţa elementului material al 
laturii obiective a infracțiunii de denunţare calomnioasă; 

e  denunţarea calomnioasă trebuie să privească săvârşirea infracțiunii de către o anumită persoană. Dacă 
în denunţ făptuitorul nu învinuieşte o persoană concretă, nu există infracţiune de denunţare calomnioasă. 


Se consideră îndeplinită această cerinţă nu numai atunci când în denunţ se indică numele, prenumele şi 
adresa persoanei învinuite pe nedrept, ci şi atunci când se indică informaţii care duc direct la identificarea 
persoanei învinuite. De exemplu, în denunţ se descrie înfăţişarea persoanei învinuite, numărul de înregistrare a 
autoturismului acesteia, postul pe care îl ocupă ea etc. 

Numai în cazul în care acţiunea de denunţare calomnioasă satisface toate cerinţele menţionate, ea poate 
constitui elementul material al laturii obiective a infracţiunii de denunţare calomnioasă. 

4. Elementul material al infracțiunii de denunţare calomnioasă prevăzute de lit.a) şi c) alin.2 art.311 CP 
mai constă şi din două circumstanţe agravante: 

a) denunțarea calomnioasă legată de învinuirea de săvârşirea unei infracţiuni grave, deosebit de grave şi 
excepţional de grave - lit.a); b) însoţită de crearea artificială a probelor acuzatoare - lit.c). 

Prin denunţare calomnioasă legată de învinuirea de săvăârşire a unei infracțiuni grave, deosebit de grave 
şi excepțional de grave se înţelege învinuirea persoanei, prin denunț calomnios, de săvârşire a uneia din 
infracțiunile prevăzute în partea specială a CP care cad sub incidenţa alin. 4-6 art.16 CP. 

Prin creare artificială a probelor acuzării în cazul denunţării calomnioase prevăzute în lit.c) alin.2 art.311 
CP se înţeleg acţiunile de ticluire, născocire sau inventare a unor probe inexistente în realitate, falsificarea 
probelor sau prezentarea acestor probe organelor de urmărire penală în scopul confirmării învinuirii aduse prin 
denunţul calomnios. În cazul în care crearea artificială a probelor acuzării constituie prin ea însăşi o altă 
infracțiune, se aplică regula referitoare la concursul de infracțiuni. 


5. Urmarea prejudiciabilă a infracţiunii analizate constă din pericolul punerii în mişcare în mod inutil a 
organelor de justiție în scopul cercetării unei infracțiuni nesăvârşite de persoana denunţată. Prin urmare, 
denunţarea calomnioasă este o infracțiune de pericol şi se consumă în momentul când denunţul calomnios a 
ajuns la organul de urmărire penală sau la procuror, indiferent de faptul dacă s-a iniţiat proces penal sau nu. 
Dacă persoana învinuită pe nedrept prin denunţ a fost pusă sub acuzare, reţinută, arestată sau condamnată, acest 
fapt poate servi drept circumstanţă agravantă la individualizarea pedepsei denunţătorului calomnios (lit.b) alin.2 
art.77 CP). 

6. Subiectul activ al infracțiunii de denunţare calomnioasă poate fi orice persoană fizică şi responsabilă, 
care a atins vârsta de 16 ani. 

Conform alin.2 art.263 CPP, denunţul poate fi făcut şi de o persoană juridică, însă art.21 CP nu prevede 
răspunderea penală a persoanelor juridice pentru denunţarea calomnioasă. În astfel de cazuri, răspunderea 
penală pentru denunţare calomnioasă o poartă persoana cu funcții de răspundere care a făcut denunţul 
calomnios în numele persoanei juridice. Persoana cu funcții de răspundere în asemenea situaţii săvârşeşte şi 
infracțiunea de abuz de serviciu (art.327 CP) aflată în concurs ideal cu infracțiunea de denunţare calomnioasă. 

Pot fi subiecţii activi ai infracţiunii date bănuitul, învinuitul, inculpatul şi condamnatul când prin denunţ 
calomnios ei învinuiesc în mod calomnios lucrătorii organelor de urmărire penală de săvârşirea infracțiunilor de 
constrângere de a face declaraţii la interogatorii (art.308 CP), de corupere pasivă (art.324 CP) etc. 

La săvârşirea infracțiunii de denunţare calomnioasă sunt posibile toate formele de participaţie. 

Fapta de denunţare calomnioasă are şi un subiect pasiv, secundar - victima, care poate fi o persoană fizică 
sau juridică. Persoana juridică poate fi subiect pasiv al infracţiunii de denunţare calomnioasă numai în cazurile 
în care ea este subiect activ al infracțiunilor indicate în art.21 CP. 

7. Infracţiunea de denunţare calomnioasă poate fi săvârşită numai cu intenţie directă. Cerinţa alin.l art.311 
CP ca denunţarea să fie cu bună-ştiinţă calomnioasă exclude orice altă formă de vinovăţie. 

Latura subiectivă a denunțării calomnioase se caracterizează şi prin scopul ei de a-l învinui pe cineva pe 
nedrept de săvârşirea unei infracțiuni. 

Motivul denunţării calomnioase are importanţă pentru calificarea penală a faptei numai în cazul săvârşirii 
ei din interes material prevăzut în alin.2 art.311 CP (denunţătorul intenţionează a folosi, a acapara averea 
persoanei denunţate în mod calomnios sau a trage alte foloase materiale de pe urma condamnării persoanei 
nevinovate etc.). 

8. Desfăşurarea infracţiunii de denunţare calomnioasă se poate prezenta în forma actelor de pregătire, 
tentativă şi ca infracţiune consumată. Însă în cazul alin.1 art.311 CP pregătirea infracţiunii de denunțare nu este 
incriminată (art.26 CP). 

Infracţiunea de denunţare calomnioasă se poate prezenta şi în formă de infracțiune prelungită. De 
exemplu, în realizarea aceluiaşi denunţ calomnios la diferite perioade de denunţ se inventează noi probe 
mincinoase. 

Articolul 312. DECLARAȚIA MINCINOASĂ, CONCLUZIA FALSĂ SAU TRADUCEREA 
INCORECTĂ 

(1) Prezentarea, cu bună-ştiinţă, a declaraţiei mincinoase de către martor sau partea vătămată, a 
concluziei false de către specialist sau expert, a traducerii sau a interpretării incorecte de către traducător 
Sau interpret, dacă această acţiune a fost săvârşită în cadrul urmăririi penale sau judecării cauzei, 

se pedepseşte cu amendă în mărime de până la 300 unităţi convenţionale sau cu închisoare de până la 
2 ani. 

(C) Aceleaşi acţiuni: 

a) legate de învinuirea de săvârşire a unei infracţiuni grave, deosebit de grave sau excepţional de grave; 

b) săvârşite din interes material; 

c) însoţite de crearea artificială a probelor acuzatoare 

se pedepsesc cu amendă în mărime de la 200 la 800 unităţi convenţionale sau cu închisoare de la 2 la 7 
ani. 

[Art.312 modificat prin Legea nr. 211-XV din 29.05.03, în vigoare din 12.06.03] 

1. În art.312 CP sunt incriminate trei infracţiuni distincte: declaraţia mincinoasă, concluzia falsă, 
traducerea sau interpretarea incorectă. 

Obiectul juridic nemijlocit al acestor infracțiuni constă din relaţiile sociale privitoare la activitatea de 
aflare a adevărului în procesul înfăptuirii justiţiei, relaţii puse în pericol prin declaraţia mincinoasă, concluzia 
falsă, traducerea sau interpretarea incorectă. 

Obiectul juridic secundar îl constituie drepturile persoanei la libertate, demnitate, patrimoniu etc. 

Infracţiunile analizate nu au obiect material. 


2. Declaraţia mincinoasă, concluzia falsă, interpretarea sau traducerea incorectă pot fi săvârşite numai în 
cadrul urmăririi penale sau al judecării cauzei. 

Cuprinsul dintre începerea şi terminarea urmăririi penale reprezintă cadrul urmăririi penale (art.274 şi 289 
CPP). Însă infracțiunile menţionate pot fi săvârşite şi cu prilejul acţiunilor efectuate de organele de constatare 
(art.273 CPP). 

Prin noţiunea de judecare a cauzei în sensul art.312 CP se înţelege procedura de soluţionare a cauzei în 
şedinţa de judecată a primei instanţe şi rejudecarea cauzei în instanţa de apel. Infracţiunile prevăzute de art.312 
CP pot fi săvârşite şi în cadrul şedinţei Curţii Constituţionale (art.12, 13, 32 şi 33 CJC), precum şi la cercetarea 
Şi examinarea cauzelor cu privire la contravenţiile administrative (art.258-260 CCA). 

3. Elementul material al laturii obiective al infracțiunilor prevăzute în alin.l art.312 CP constă din 
acţiunile de prezentare a declaraţiei mincinoase, concluziei false, a interpretării sau traducerii incorecte. 

A prezenta declaraţii mincinoase înseamnă a face declaraţii în care se denaturează adevărul, se spune ceva 
ce nu corespunde cu cele cunoscute de martor sau de către partea vătămată. 

Prin prezentarea concluziei false se înţelege acţiunea de a prezenta rapoarte cu concluzii ce nu corespund 
adevărului cu prilejul efectuării de către specialist sau expert a constatării tehnico-ştiințifice sau medico-legale 
ŞI - respectiv - a expertizei. Constituie element material al concluziei false şi afirmaţiile mincinoase făcute de 
expert la audiere în condiţiile art.153 CPP. 

A prezenta o traducere incorectă înseamnă a efectua în scris o traducere mincinoasă fie prin afirmaţii 
mincinoase făcute de traducător în operaţiunile de traducere sau prin omisiune, adică de trecere sub tăcere a 
unor idei care urmau a fi traduse. 

Acţiunea de a prezenta declaraţii mincinoase trebuie să se refere la acele împrejurări de fapt, pe care 
martorul le ştie în legătură cu cauza respectivă şi care pot servi la constatarea fondului cauzei sau a altor 
împrejurări importante pentru justa soluţionare a cauzei. De aceea deducţiile sau presupunerile martorului nu 
constituie elementul material al infracțiunii prevăzute de art.312 CP, chiar nici în cazul în care ele se referă la 
împrejurările esențiale ale cauzei. 

De asemenea, martorul sau partea vătămată trebuie să fie întrebat asupra împrejurărilor cauzei. În cazul în 
care ei, nefiind întrebaţi, în declaraţiile lor ascund şi nu spun tot ce ştiu în cauză (trec sub tăcere unele 
împrejurări), omisiunile lor nu constituie declaraţie mincinoasă, ci eschivare de a face declaraţii, prevăzută ca 
infracţiune în art.313 CP. 

Pentru existenţa infracţiunii de declarație mincinoasă, concluzie falsă, interpretare sau traducere incorectă 
trebuie respectate de către organele judiciare prevederile legii privind jurământul şi avertizarea martorului, părții 
vătămate, specialistului, expertului, interpretului şi traducătorului despre răspunderea lor penală pentru acțiunile 
menţionate în art.312 CP. Or, nu pot fi admise ca probe datele obţinute cu încălcarea esențială a legii (p.8 alin.1 
art.94 CPP). 

4. Acţiunile prevăzute în alin.l art.312 CP constituie elementul material al infracţiunilor prevăzute în 
alin.2 art.312 CP în formă agravantă în cazul în care ele sunt: 

legate de învinuirea de săvârşire a unei infracţiuni grave, deosebit de grave sau excepțional de grave (a 
se vedea comentariul la alin.4-6 art.16 CP) referitoare la noțiunile acestor categorii de infracţiuni; 

săvârşite din interes material (a se vedea p.7 din comentariul la prezentul articol); 

însoțite de crearea artificială a probelor acuzatoare. În acest caz se are în vedere săvârşirea altor acţiuni 
decât declarația mincinoasă, concluzia falsă, interpretarea sau traducerea incorectă în scopul afirmațiilor 
mincinoase de învinuire. De exemplu, instigarea altor persoane de a depune declaraţii mincinoase şi referirea în 
afirmaţiile sale la aceste persoane, spunând că ele pot confirma declaraţiile depuse; pregătirea şi prezentarea 
unor documente sau probe false în acest scop etc. Dacă declarația mincinoasă este însoțită de crearea artificială 
a probelor care dezvinovăţesc inculpatul, acţiunile făptuitorului, în lipsa altor circumstanţe agravante prevăzute 
de alin.2 art.312, constituie infracţiune prevăzută de alin.1 art.312 CP. 

5. Infracţiunile prevăzute în art.312 CP sunt formale. Această normă Juridică penală nu prevede ca, în 
urma faptelor descrise, să se dea o hotărâre nedreaptă, adică să survină o urmare prejudiciabilă pentru 
înfăptuirea justiției. 

6. Subiecţii activi ai infracţiunilor prevăzute de art.312 CP sunt persoanele fizice responsabile, care au 
atins vârsta de 16 ani şi au statut special (martor, parte vătămată, specialist, expert, interpret sau traducător). 

Nu pot fi subiecți activi ai infracțiunilor menţionate persoanele care în anumite cauze concrete şi în 
legătură cu anumite fapte sau împrejurări conform legii nu pot fi martori, specialişti, experți, interpreți sau 
traducători (art.86-87, 89-90 CPP) etc. 

Declaraţia mincinoasă nu poate fi săvârşită în forma participaţiei simple (coautorat), însă este posibilă 
participaţia complexă. Concluzia falsă şi traducerea incorectă sunt susceptibile de participaţie simplă şi 
complexă. 


Toate infracțiunile incriminate în art.312 CP pot avea şi un subiect pasiv secundar (victima), care poate fi 
atât persoană fizică, cât şi cea juridică. 

7. Latura subiectivă a faptelor prevăzute de art.312 CP se realizează numai prin intenţie directă. Declaraţia 
mincinoasă, concluzia falsă, interpretarea şi traducerea incorecte în situația în care făptuitorul este sincer 
convins că ele sunt adevărate nu întrunesc elementele infracțiunii prevăzute de art.312 CP. 

Existenţa infracțiunilor comentate nu este condiționată de un anumit motiv sau scop, cu excepția 
interesului material, care constituie o circumstanță agravantă a infracțiunilor prevăzute în alin.2 art.312 CP. 
Interesul material în acest caz constă în primirea de către subiecţii infracţiunii a unor foloase pentru prezentarea 
declarației mincinoase, concluziei false, interpretării sau a traducerii incorecte. 

8. Infracţiunile prevăzute în art.312 CP se consumă nu în momentul dării declarației mincinoase, 
concluziei false, al prezentării interpretării sau traducerii incorecte, ci în momentul semnării lor de către martor, 
partea vătămată, specialist, expert, interpret sau de către traducător. 

Articolul 313. REFUZUL SAU ESCHIVAREA MARTORULUI ORI A PĂRȚII VĂTĂMATE 

DE A FACE DECLARAȚII 

Refuzul Sau eschivarea martorului ori a părții vătămate de a face declaraţii în cadrul urmăririi penale 
sau al dezbaterilor judiciare 

se pedepseşte cu amendă în mărime de până la 300 unităţi convenţionale. 

1. Obiectul juridic nemijlocit al infracţiunii prevăzute de art.313 CP îl constituie relațiile sociale 
referitoare la activitatea de aflare a adevărului în procesul înfăptuirii justiţiei, relaţii a căror existenţă este pusă 
în pericol prin refuzul sau eschivarea martorului ori a părţii vătămate de a face declaraţii. 

Infracţiunea dată nu are nici obiect juridic secundar şi nici obiect material. 

2. Refuzul sau eschivarea martorului ori a părţii vătămate de a face declaraţii constituie infracțiune numai 
în cazul în care aceste acţiuni (inacţiuni) se săvârşesc în cadrul urmăririi penale sau al judecării cauzei (înţelesul 
expresiei în cadrul urmăririi penale sau al judecării cauzei este dat în p.2 al comentariului la art.312 CP). 

3. Latura obiectivă a infracţiunii prevăzute de art.313 CP se compune din acţiunea de refuz sau inacțiunea 
de eschivare de a face declaraţii. 

Refuzul de a face declaraţii constă din nedorinţa martorului sau a părţii vătămate de a face declaraţii, 
exprimată prin acţiunea directă de a refuza oral sau în scris de a face declaraţii sau de a da răspuns la unele 
întrebări puse în timpul audierii martorului sau părții vătămate. 

Eschivarea de a face declaraţii, ca şi refuzul de a face declaraţii, constă din nedorinţa de a face declaraţii, 
însă ea se manifestă printr-un comportament pasiv al martorului sau al părţii vătămate, care, fiind legal citați, nu 
se prezintă la audiere cu scopul de a nu face declaraţii. Dacă martorul citat legal nu se prezintă la audiere din 
alte cauze, în acţiunile lui lipseşte componenţa de infracţiune prevăzută de art.313 CP. În asemenea cazuri 
martorul poate fi sancționat în baza p.3 alin.3 art.201 CPP cu o amendă judiciară. 

Eschivarea de a face declaraţii se poate exprima şi prin trecerea sub tăcere a unor împrejurări legate de 
cauza respectivă sau prin lăsarea fără răspuns (sub tăcere) a întrebărilor puse. Or, conform art.90 CPP, martorul 
este obligat să comunice tot ce ştie şi să răspundă la întrebările puse. 

Pentru ca refuzul sau eschivarea de a face declaraţii să constituie elementul material al infracțiunii 
analizate, aceste acţiuni sau inacţiuni trebuie să îndeplinească următoarele condiţii: 

refuzul sau eschivarea de a face declaraţii trebuie să fie nelegitime. De exemplu, oficialitățile religioase 
conform CPP nu pot fi citate şi ascultate ca martori referitor la circumstanţele care le-au devenit cunoscute în 
legătură cu exercitarea funcţiilor lor. Prin urmare, refuzul sau eschivarea persoanelor menţionate de a face 
declaraţii în astfel de cazuri este legal şi nu constituie semn al componenţei de infracţiune prevăzute de art.313 
CP; 

potrivit art.105 şi art.111 CPP, persoana care efectuează acţiunea procesuală este obligată să prevină 
martorul sau partea vătămată asupra răspunderii penale pentru refuzul de a depune mărturii şi să menționeze 
acest lucru în procesul-verbal al audierii. Dacă organul de urmărire penală, procurorul sau instanţa de judecată 
nu respectă aceste dispoziţii imperative ale legii de procedură penală, faptul dat serveşte drept piedică pentru a 
trage martorul sau partea vătămată la răspundere penală în baza art.313 CP. 

Infracţiunea analizată este de pericol şi se consumă din momentul refuzului sau al eschivării de a face 
declaraţii. 

4. Subiecţi activi ai infracţiunii de refuz sau de eschivare de a face declaraţii sunt persoanele fizice 
responsabile, care au atins vârsta de 16 ani. Aceştia sunt martorul sau partea vătămată, obligaţi prin lege să 
comunice tot ce ştiu în legătură cu cauza respectivă şi să răspundă la întrebările puse. 

Persoanele care în condiţiile legii nu pot fi citate şi ascultate ca martori nu pot fi nici subiecţi ai 
infracţiunii de refuz sau eschivare de a face declaraţii. 


De asemenea nici o persoană nu poate fi obligată de a depune declaraţii contrar intereselor sale sau ale 
rudelor apropiate. Rudele apropiate, precum şi soţul, soția, logodnicul bănuitului, învinuitului, inculpatului, nu 
sunt obligate să facă declaraţii împotriva acestuia. Organul de urmărire penală, procurorul sau instanţa de 
judecată sunt obligate să aducă aceste drepturi la cunoştinţa persoanelor respective sub semnătură (art.90 CPP). 
Aceste persoane, în caz de refuz de a face declaraţii, nu pot fi subiecţi ai infracţiunii prevăzute de art.313 CP. 
Însă dacă persoanele menţionate sunt de acord şi îşi dau în mod benevol consimțământul de a fi audiate ca 
martori, ele sunt obligate să spună adevărul. În astfel de cazuri, dacă persoanele menţionate fac declaraţii 
mincinoase, ele pot fi subiecţi ai infracțiunii prevăzute de art.312 CP. 

Infracţiunea de refuz sau eschivare de a face declaraţii nu poate avea decât un singur subiect activ (autor), 
fapt ce exclude participaţia simplă. Ea este însă susceptibilă de a fi săvârşită în participaţie complexă. 

După natura sa juridică refuzul sau eschivarea de a face declaraţii creează o stare de pericol numai pentru 
buna înfăptuire a justiţiei şi nu poate avea un subiect pasiv secundar (victimă). 

5. Latura subiectivă a refuzului sau a eschivării de a face declaraţii cere ca fapta să se realizeze numai prin 
intenție directă. Făptuitorul înţelege că el, ca martor sau parte vătămată, este obligat să depună declaraţii, însă 
nu doreşte să facă acest lucru. Din punctul de vedere al existenţei infracțiunii, motivul refuzului sau al eschivării 
de a face declaraţii nu are importanţă, însă poate fi luat în seamă la individualizarea pedepsei. 

Articolul 314. CONSTRÂNGEREA DE A FACE DECLARAȚII MINCINOASE, CONCLUZII 
FALSE SAU TRADUCERI INCORECTE ORI DE A SE ESCHIVA DE LA ACESTE OBLIGAȚII 

(1) Constrângerea martorului, a părţii vătămate de a face declaraţii mincinoase, a expertului de a face 
concluzii sau declaraţii false, a interpretului sau a traducătorului de a face interpretări ori de a face 
traduceri incorecte, precum şi de a se eschiva de la aceste obligaţii, 

se pedepseşte cu amendă în mărime de la 200 la 500 unităţi convenţionale sau cu închisoare de până la 
3 ani. 

(0) Aceeaşi acţiune: 

a) săvârşită de un grup criminal organizat sau de o organizaţie criminală; 

b) însoţită de şantaj 

se pedepseşte cu amendă în mărime de la 300 la 800 unităţi convenţionale sau cu închisoare de la 2 la 5 
ani. 

[Art.314 modificat prin Legea nr.211-XV din 29.05.03, în vigoare din 12.06.03] 

1. Obiectul juridic nemijlocit al infracțiunii prevăzute în art.314 CP, ca şi în cazul infracţiunii precedente, 
îl constituie relațiile sociale privitoare la activitatea de aflare a adevărului în procesul înfăptuirii justiţiei, relaţii 
a căror existenţă în cazul dat este pusă în pericol prin constrângerea martorului, părţii vătămate, expertului, 
interpretului sau a traducătorului de a face declaraţii mincinoase, concluzii false, interpretări sau traduceri 
incorecte, precum şi de a se eschiva de la aceste obligaţiuni. 

Obiectul juridic secundar al acestei infracţiuni îl constituie relațiile sociale referitoare la integritatea 
corporală sau la libertatea morală a persoanei supuse constrângerii. 

În cazul constrângerii fizice infracţiunea dată poate avea şi obiect material - corpul persoanei supuse în 
mod direct acţiunii de constrângere. 

2. Infracţiunea analizată este determinată de preexistenţa unei cauze penale, civile sau a unei alte cauze în 
care pot fi ascultați martori, pot fi numiţi experţi, traducători sau interpreţi. Pentru existenţa ei este suficient ca 
făptuitorul să fi considerat că persoana respectivă ar putea fi citată în acea cauză ca martor, victimă ori numit 
expert, traducător sau interpret, indiferent de faptul dacă aceste persoane au fost sau nu citate ori chemate să 
participe la proces în aceste calități. Astfel, fapta incriminată în art.314 CP este o modalitate specială de 
instigare, care are scopul să bareze calea apariţiei declarației mincinoase, concluziei false, a interpretării sau 
traducerii incorecte încă din momentul în care a apărut producerea lor. 

3. Latura obiectivă a infracțiunii incriminate în alin.l art.314 CP se realizează prin acţiunea de 
constrângere a martorului sau a părţii vătămate de a depune declaraţii mincinoase, a expertului - de a face 
declaraţii sau concluzii false, a traducătorului sau interpretului - de a efectua traduceri incorecte. 

A constrânge în înţelesul art.314 CP înseamnă a sili, a impune martorul, partea vătămată, expertul, 
traducătorul sau interpretul la săvârşirea infracțiunii prevăzute de art.312 sau 313 CP. Ea trebuie să provoace o 
stare de temere, sub stăpânirea căreia libertatea persoanei supuse acţiunii de constrângere este lezată. 

Constrângerea poate fi fizică sau psihică (morală). 

Constrângerea fizică se manifestă prin exercitare de violenţe generatoare de suferinţe fizice. Considerăm 
că legiuitorul, la incriminarea faptei prevăzute de art.314 CP, prin constrângere fizică a avut în vedere 
maltratarea sau alte acte de violenţă prevăzute în art.154 CP. Dacă prin constrângerea fizică martorului, părţii 
vătămate, expertului, traducătorului sau interpretului 1 se cauzează una din urmările faptelor prevăzute de 


art.151-153 CP, constrângerea de a face declaraţii mincinoase, a trage concluzii false sau a efectua traduceri sau 
interpretări incorecte se află în concurs ideal cu una din aceste infracțiuni. 

Constrângerea psihică se poate realiza prin diferite acte ilegale de violenţă psihică, cum ar fi ameninţarea 
cu omorul sau vătămarea integrităţii corporale sau sănătăţii, cu deteriorarea bunurilor ori cu răpirea martorului, 
interpretului, traducătorului, a rudelor sau a apropiaților acestora etc. 

Există constrângere ca element material al infracţiunii date şi atunci când ea este exercitată faţă de un 
martor care a fost deja ascultat sau faţă de un expert care şi-a expus concluziile pentru a-i face să revină asupra 
declaraţilor sau concluziilor depuse anterior. 

Prin expresia constrângere însoţită de şantaj din alin.2 art.314 CP se are în vedere constrângerea însoțită 
de ameninţarea cu divulgarea unui secret compromiţător sau a altor informaţii de natură să intimideze martorul, 
partea vătămată, expertul, traducătorul sau interpretul, rudele sau apropiații acestora, cu scopul de a-i determina 
să facă declaraţii, concluzii sau traduceri incorecte. 

Nu constituie ameninţare şi nu există element material al infracţiunii analizate în acţiunea de atenţionare a 
unei peroane cu privire la exercitarea împotriva ei a unui fapt legal, cum ar fi denunţarea unei infracțiuni pe care 
aceasta a săvârşit-o. 

Componenţa acestei infracțiuni este formală şi ea se consumă în momentul exercitării constrângerii, 
indiferent de faptul dacă martorul, partea vătămată, expertul, traducătorul sau interpretul au îndeplinit cerințele 
făptuitorului sau nu. Dacă persoanele menţionate, sub influenţa constrângerii, au făcut declaraţii mincinoase, au 
tras concluzii false sau au efectuat traduceri ori interpretări incorecte, problema răspunderii lor penale se 
soluţionează conform art.39 CP. 

4. Subiectul infracțiunii poate fi orice persoană fizică responsabilă, care a atins vârsta de 16 ani. 

Infracţiunea dată poate avea şi un subiect pasiv, secundar; în cazul constrângerii fizice a martorului, părții 
vătămate, expertului, traducătorului sau interpretului li se pot cauza dureri fizice sau leziuni corporale. 

În alin.2 art.314 este prevăzută o răspundere penală sporită, în cazul în care fapta este săvârşită de o 
organizație criminală sau de către un grup criminal organizat. Noţiunile de grup criminal organizat şi 
organizaţie criminală sunt date în art.46-47 CP. 

5. Latura subiectivă a infracțiunii comentate se caracterizează prin intenţie directă. Făptuitorul înţelege 
caracterul prejudiciabil al faptei şi doreşte să constrângă martorul, partea vătămată, expertul, traducătorul sau 
interpretul cu scopul de a-i determina să nu-şi îndeplinească cinstit obligațiunile. 

Activitatea obiectivă a făptuitorului este subordonată unui scop indicat expres în art.314 CP, aceluia de a 
determina martorul, partea vătămată, expertul, traducătorul sau interpretul să facă declaraţii mincinoase, să tragă 
concluzii false sau să efectueze traduceri incorecte, sau să se eschiveze de la aceste obligaţiuni. Dacă 
constrângerea faţă de aceste persoane este exercitată cu alte scopuri, cum ar fi constrângerea martorului pentru a 
spune adevărul, fapta nu constituie infracţiunea prevăzută de art.314 CP. 

Motivul faptei nu are relevanţă asupra calificării penale, însă stabilirea lui este necesară pentru o mai bună 
individualizare a pedepsei. 

6. Infracţiunea prevăzută de art.314 ca o infracţiune comisivă (de acţiune) şi intenţionată poate apărea şi în 
faza actelor de pregătire. De exemplu, făptuitorul pregăteşte materiale compromiţătoare împotriva martorului 
pentru a-l determina să facă declarații mincinoase. Fiind după construcţia sa o componenţă de infracţiune 
formală, aceasta nu este susceptibilă de tentativă. Activitatea infracțională poate continua şi după consumarea 
infracţiunii. Astfel, actele repetate de constrângere, săvârşite în realizarea aceleiaşi rezoluţii infracționale, 
constituie o infracţiune unică în formă prelungită, care se epuizează în momentul ultimului act de constrângere. 

Articolul 315. DIVULGAREA DATELOR URMĂRIRII PENALE 

(1) Divulgarea datelor urmăririi penale contrar interdicţiei persoanelor care efectuează urmărirea 
penală 

se pedepseşte cu amendă în mărime de până la 300 unităţi convenţionale. 

(2) Divulgarea intenţionată a datelor urmăririi penale de către persoana care efectuează urmărirea 
penală sau de către persoana abilitată cu controlul asupra desfăşurării urmăririi penale, dacă această 
acțiune a cauzat daune morale sau materiale martorului, părţii vătămate sau reprezentanţilor acestora ori 
dacă l-a făcut pe vinovat să se eschiveze de la răspundere, 

se pedepseşte cu amendă în mărime de la 500 la 1.000 unităţi convenţionale cu privarea de dreptul de a 
ocupa anumite funcţii sau de a exercita o anumită activitate pe un termen de până la 3 ani. 

1. Obiectul juridic al infracțiunii îl constituie relațiile sociale referitoare la înfăptuirea Justiţiei şi buna 
activitate a organelor de urmărire penală. 

2. Latura obiectivă a infracțiunii constă în divulgarea de către o persoană participantă la actele de urmărire 
penală a datelor obţinute contrar interdicţiei procurorului sau a ofițerului de urmărire penală. Divulgarea datelor 


de urmărire penală poate fi făcută: oral sau în scris, prin intermediul mijloacelor de informare în masă, la 
televiziune, radio etc. 

3. Infracţiunea se consideră consumată din momentul divulgării datelor urmăririi penale prin orice mijloc 
şi oricărei persoane, indiferent de urmările care au survenit pentru efectuarea urmăririi penale. 

4. Latura subiectivă a infracțiunii se manifestă numai prin intenţie directă. Persoana conştientizează că 
divulgă datele urmăririi penale obținute la efectuarea actelor de procedură penală şi doreşte să le divulge altor 
persoane, contrar interdicției persoanelor care efectuează urmărirea penală. Consimţământul procurorului sau al 
altor persoane care efectuează urmărirea penală pentru a divulga datele obţinute la urmărirea penală nu 
constituie componenţa de infracţiune în sensul acestui articol. 

5. Pentru a proteja datele obţinute la urmărirea penală, persoanele care efectuează urmărirea penală, 
conform procedurii penale, în caz de necesitate, pot lua de la martor, partea vătămată, partea civilă, partea 
responsabilă civilmente sau a reprezentanţilor lor, apărător, expert, specialist, interpret şi de la alte persoane 
care asistă la acţiunile de urmărire penală o declaraţie în scris de prevenire despre răspunderea pe care o vor 
purta (art.315 CP). 

Lipsa declaraţiei de a nu divulga datele urmăririi penale exclude răspunderea penală a persoanelor indicate 
în alin.l al acestui punct comentat. 

6. Conform alin.2, subiect special al infracţiunii, în cazul în care au fost divulgate datele urmăririi penale, 
cu condiţia că această divulgare a datelor a cauzat daune morale, materiale martorului, părții vătămate sau 
reprezentanţilor acestora ori l-a făcut pe vinovat să se eschiveze de la răspundere, devin persoanele care 
efectuează urmărirea penală (procurorul, ofiţerul de cercetare penală) sau persoanele care controlează 
desfăşurarea urmăririi penale (procurorul, judecătorul, judecătorul de instrucție, şeful organului de urmărire 
penală). Aceste persoane poartă răspundere în conformitate cu legea. 

Articolul 316. DIVULGAREA DATELOR PRIVIND MĂSURILE DE SECURITATE APLICATE 
FAŢĂ DE JUDECĂTOR ŞI PARTICIPANȚII LA PROCESUL PENAL 

(1) Divulgarea datelor privind măsurile de securitate aplicate faţă de judecător, executorul 
judecătoresc, partea vătămată, martor sau alți participanţi la procesul penal, precum şi faţă de rudele 
apropiate ale acestora, dacă fapta a fost săvârşită de către o persoană căreia aceste date i-au fost încredințate 
în virtutea atribuţiilor de serviciu, 

se pedepseşte cu amendă în mărime de la 200 la 400 unităţi convenţionale sau cu arest de până la 4 
luni, Sau cu închisoare de până la 2 ani. 

(2) Aceeaşi acţiune care a provocat urmări grave 

se pedepseşte cu amendă în mărime de la 300 la 600 unităţi convenţionale sau cu închisoare de la 2 la 5 
ani. 

1. Obiectul juridic al infracțiunii îl constituie relațiile sociale referitoare la înfăptuirea Justiţiei şi buna 
activitate a instanţei judecătoreşti, viaţa şi sănătatea, onoarea şi demnitatea, drepturile fundamentale ale 
judecătorului, executorului judecătoresc, ale părţii vătămate, ale altor participanţi la procesul penal, precum şi 
ale rudelor apropiate ale acestora. 

2. Latura obiectivă constă în divulgarea datelor privind măsurile de securitate aplicate faţă de judecător 
sau executorul judecătoresc sau față de alte persoane conform legii (art.27 al Legii cu privire la statutul 
judecătorului nr.544-XIII din 20.07.95, MO nr. 26.10.95; Legea privind protecția de stat a părții vătămate, a 
martorilor şi a altor persoane care acordă ajutor în procesul penal nr.1458-XIII din 28.01.98, MO nr.26-27 din 
26.03.98). 

Componenţa acestei infracţiuni există şi în cazul în care au fost divulgate măsurile de securitate aplicate şi 
faţă de rudele apropiate ale persoanelor indicate la alin.1 al articolului comentat, de către o persoană căreia 1-au 
fost încredințate aceste date în virtutea funcției. 

3. Noţiunea de rude apropiate ale persoanelor stipulate în alin.1 art.316 coincide cu prevederile art.134 şi 
punctul 2 comentat la art.305. 

4. Prin noţiunea de urmări grave din alin.2 se au în vedere decesul, cauzarea unui prejudiciu în proporții 
mari şi deosebit de mari, în conformitate cu prevederile art.126, survenirea unei boli psihice sau aplicarea 
torturii, maltratării, tratamentului inuman şi degradant în privinţa persoanelor aflate sub măsurile de securitate. 

5. Latura subiectivă a infracţiunii se manifestă numai prin intenție directă. Persoana conştientizează şi 
doreşte divulgarea datelor privind măsurile de securitate aplicate faţă de judecător şi participanţi la procesul 
penal. 

6. Subiectul infracțiunii este unul special - persoana responsabilă de datele cu privire la măsurile de 
securitate aplicate faţă de persoanele indicate în alin. în virtutea atribuţiilor de serviciu. 

7. Infracţiunea se consideră consumată din momentul în care datele privind măsurile de securitate aplicate 
faţă de persoanele stipulate în acest articol au fost transmise cel puţin unei persoane. 


Articolul 317. EVADAREA DIN LOCURILE DE DEŢINERE 

(1) Evadarea din locurile de deţinere, săvârşită de persoana care execută pedeapsa cu închisoare sau 
cu arest, precum şi de persoana care se află sub arest preventiv, 

se pedepseşte cu închisoare de la 2 la 5 ani. 

(0) Aceeaşi acţiune: 

d) săvârşită repetat; 

b) săvârşită de două sau mai multe persoane; 

c) însoțită de aplicarea violenţei; 

d) săvârşită cu aplicarea armei sau altor obiecte folosite în calitate de arme 

se pedepseşte cu închisoare de la 5 la 10 ani. 

1. Unul din principiile fundamentale ale activităţii de înfăptuire a justiţiei este caracterul obligatoriu al 
sentinţelor şi al altor hotărâri judecătoreşti definitive (art.120 din CRM). 

În scopul asigurării executării sentinţelor şi a altor hotărâri judecătoreşti definitive pronunţate în cadrul 
Justiţiei penale legiuitorul a incriminat ca infracţiuni evadarea şi înlesnirea evadării. 

Infracţiunea de evadare este incriminată în art.317 CP şi se prezintă sub două variante. În alin.l se 
incriminează fapta de evadare în varianta simplă (tip), iar în alin.2 este incriminată fapta în varianta agravată. 

2. Obiectul juridic nemijlocit al infracţiunii de evadare îl constituie relaţiile sociale referitoare la buna 
înfăptuire a justiției penale, în sensul respectării caracterului obligatoriu al măsurilor privative de libertate luate 
provizoriu în cursul procesului penal, precum şi al pedepselor privative de libertate. În cazul evadării însoţite de 
aplicarea violenţei (alin.2 art.317 CP) infracţiunea dată poate avea şi un obiect juridic secundar - relaţiile sociale 
referitoare la integritatea fizică sau sănătatea persoanei. 

Corpul persoanei asupra căreia s-au aplicat violenţe constituie în acest caz obiectul material al infracţiunii 
de evadare. 

3. Latura obiectivă a infracțiunii analizate în ambele variante se realizează printr-o acţiune de evadare din 
locurile de deţinere. Săvârşirea acestei infracțiuni prin inacţiune este imposibilă. 

Acțiunea de evadare din locurile de deţinere constituie o sustragere de la privarea de libertate la care 
persoana a fost supusă, săvârşită prin părăsirea în mod voit şi ilegal a locului de deţinere. 

Locurile de deținere sunt penitenciarele şi locurile în care condamnaţii execută pedeapsa cu închisoare sau 
cu arest, precum şi locurile de arest preventiv în care sunt deţinute persoanele faţă de care a fost dispusă măsura 
preventivă - arestarea preventivă. De asemenea se consideră evadat cel care fuge de sub escortă, din mijloacele 
de transport în timpul etapării deţinutului, din biroul procurorului sau al ofițerului de urmărire penală, din 
şedinţa de judecată etc. 

Acţiunea de evadare poate fi comisă în orice mod şi prin orice mijloace. 

Astfel, evadarea poate fi săvârşită prin spargerea pereților locului de deţinere, escaladare, travestire, 
substituire de persoane, săpare de galerii subterane, folosire a documentelor false sau inducerea pazei în eroare, 
coruperea pazei etc. În cazul în care prin modul în care se săvârşeşte evadarea (de exemplu - prin mituire, 
distrugere de bunuri, folosire a înscrisurilor false etc.) se întrunesc condiţiile unei alte infracțiuni, suntem în 
prezenţa unui concurs de infracţiuni evadare plus fapta penală respectivă. 

4. Subiect activ (autor) al evadării pot fi două categorii de persoane: 

condamnaţi la pedeapsa cu închisoare sau cu arest, care execută aceste pedepse; 

bănuitul, învinuitul sau inculpatul în privinţa cărora a fost aplicată măsura preventivă - arestarea 
preventivă. 

Aceste persoane pot fi subiecţi ai evadării în cazul în care ele sunt condamnate sau arestate preventiv 
legal. În cazul în care persoana se află în locul de deţinere şi evadează, iar ulterior ea este recunoscută 
nevinovată de săvârşirea infracțiunii pentru care se afla în detenţie, această persoană nu poate fi trasă la 
răspundere penală pentru evadare. În momentul evadării persoana nu avea calitatea legală de condamnat, bănuit, 
învinuit sau inculpat. În afară de aceasta, în cazul evadării prevăzute de alin.1 art.317 CP subiect al infracţiunii 
date poate fi numai persoana care a atins vârsta de 16 ani, iar în condiţiile alin.2 art.317 - persoana fizică 
responsabilă, care a atins vârsta de 14 ani (alin.2 art.21 CP). 

Subiectul pasiv secundar (parte vătămată) al evadării poate fi persoana împotriva căreia au fost folosite 
violențele. 

5. Latura subiectivă a infracțiunii de evadare se caracterizează prin intenţie directă. Scopul infracţiunii este 
sustragerea de la privarea de libertate la care persoana a fost supusă legal. Motivul evadării nu are importanţă 
pentru calificarea juridică a faptei, însă poate avea importanţă pentru individualizarea răspunderii penale şi a 
pedepsei. 


6. Evadarea săvârşită în mod repetat sau însoţită de aplicarea violenţei ori săvârşită cu aplicarea armei 
sau a altor obiecte folosite în calitate de arme, precum şi săvârşită de două sau mai multe persoane, constituie 
varianta agravată a evadării prevăzute de alin.2 art.317 CP. 

Prin evadare săvârșită repetat se înţelege săvârşirea a două sau mai multor infracțiuni de evadare, cu 
condiția că persoana nu a fost condamnată pentru vreuna din ele şi nu a expirat termenul de prescripţie (art.32 
CP). 

Violenţa aplicată la evadare se exprimă prin maltratare sau alte acte de violenţă nu numai împotriva 
persoanelor care au obligațiunea de a-l păzi pe cel care evadează, dar şi împotriva oricărei alte persoane care 
încearcă să preîntâmpine sau să curme acțiunile de evadare (personalul tehnic sau auxiliar al penitenciarului, alţi 
deţinuţi etc.). 

În cazul în care în urma aplicării violenţei asupra părţii vătămate a survenit una din consecinţele prevăzute 
în art.145 sau art.151-153 CP, infracţiunea de evadare se află în concurs ideal cu una din aceste infracțiuni. 

Înţelesul termenului de arme şi al expresiei altor obiecte folosite în calitate de arme folosit în textul alin.2 
art.317 CP este dat în art.129 CP. Prin arme se înţeleg instrumentele, piesele sau dispozitivele declarate astfel 
prin dispoziţii legale. Sunt asimilate armelor orice alte obiecte ce ar putea fi folosite ca arme sau care au fost 
întrebuințate pentru atac. 

Aplicarea armei sau a altor obiecte folosite în calitate de arme atrage răspunderea penală conform alin.2 
art.311 CP numai în cazul în care ea a contribuit efectiv la evadare. Nu constituie evadare în formă agravată 
acţiunile făptuitorului care, de exemplu, avea asupra sa armă, dar pe care nu a folosit-o în scopul de a facilita 
evadarea. 

Prin expresia săvârşită de două sau mai multe persoane legiuitorul a avut în vedere înţelegerea sau 
cooperarea a doi sau mai mulți deţinuţi de a evada împreună (participaţie simplă). 

Participaţia complexă la evadare este exclusă, deoarece ea este incriminată ca infracțiune distinctă în 
art.318 CP - înlesnirea evadării (a se vedea p.2 din comentariul la art.318 CP). 

7. Evadarea este o infracțiune de acţiune, săvârşită cu intenţie, de aceea ea poate să se manifeste atât în 
forma actelor de pregătire, cât şi în formă de tentativă. 

Infracţiunea de evadare are o componenţă formală şi se consideră consumată în momentul în care cel aflat 
legal în locurile de deţinere a ieşit complet din această stare, devenind liber în urma activităţii sale ilegale. 

Articolul 318. ÎNLESNIREA EVADĂRII 

(1) Înlesnirea prin orice mijloace a evadării 

se pedepseşte cu închisoare de la 1 la 5 ani cu (sau fără) privarea de dreptul de a ocupa anumite funcții 
sau de a exercita o anumită activitate pe un termen de până la 5 ani. 

(2) Înlesnirea evadării de o persoană cu funcţie de răspundere 

se pedepseşte cu închisoare de la 4 la 8 ani cu (sau fără) privarea de dreptul de a ocupa anumite funcţii 
sau de a exercita o anumită activitate pe un termen de până la 5 ani. 

(3) Înlesnirea evadării unei persoane reţinute, arestate sau condamnate pentru o infracţiune gravă, 
deosebit de gravă sau excepţional de gravă 

se pedepseşte cu închisoare de la 5 la 10 ani. 

(4) Înlesnirea evadării, săvârşită din imprudenţă, de către o persoană care avea obligaţia să-l păzească 
pe cel evadat 

se pedepseşte cu închisoare de până la 2 ani. 

1. Obiectul juridic nemijlocit al infracțiunii de înlesnire a evadării este acelaşi ca şi al infracțiunii de 
evadare (a se vedea p.2 al comentariului la art.317 CP). 

După construcția sa componenţa de infracţiune de înlesnire a evadării nu poate avea obiect juridic 
secundar şi nici obiect material. 

2. Latura obiectivă a infracțiunii de înlesnire a evadării în formă simplă (alin.1 art.318 CP) se manifestă 
prin activitatea de înlesnire a evadării. 

A înlesni evadarea înseamnă a contribui la o evadare, a da ajutor sau sprijin unei persoane care execută 
pedeapsa cu închisoare sau cu arest, precum şi unei persoane care se află sub arest preventiv pentru a săvârşi 
infracţiunea de evadare din locurile de deţinere prevăzută de art.317 CP atât în forma ei tipică (simplă), cât şi în 
forma agravată. Înlesnirea evadării poate fi realizată prin acţiune sau inacţiune. Ea poate consta într-o 
contribuţie morală (darea de sfaturi, indicaţii, prestarea unor informaţii etc.) sau materială (înlăturarea de 
obstacole, acordarea de mijloace sau instrumente etc.). 

Expresia din alin.1 art.318 CP înlesnirea prin orice mijloace a evadării cuprinde în conţinutul său şi actele 
de determinare, de organizare şi de dirijare a realizării evadării. Or, conform alin.1 art.42 CP, organizatorul şi 
instigatorul prin activităţile lor infracţionale contribuie de asemenea la săvârşirea infracțiunii de către autor. 


Contribuţia poate interveni înainte sau în timpul evadării. Dacă ajutorul a fost acordat unui deţinut după 
evadare, această activitate nu constituie înlesnire la evadare, ci infracțiune de favorizare a evadării, care este 
incriminată numai în cazul favorizării evadării în formă agravată (art.323 CP). 

Modul şi mijloacele prin care se înlesneşte evadarea nu au importanţă pentru existenţa acestei infracţiuni, 
deoarece textul alin.1 art.318 CP indică direct că înlesnirea evadării poate fi săvârşită prin orice mijloace. Dacă 
modul şi mijloacele prin care se înlesneşte evadarea - prin natura lor juridică - constituie infracţiune, acțiunile 
făptuitorului urmează a fi calificate ca înlesnire la evadare şi ca infracţiune prevăzută de norma juridică penală 
respectivă din partea specială a CP. De exemplu, în cazul în care făptuitorul acordă ajutor deţinutului pentru a 
evada prin aplicare de violenţă, care nu a provocat părții vătămate urmările prevăzute la art.151-153, înlesnirea 
evadării se află în concurs ideal cu infracţiunea prevăzută de art.154 CP. 

Urmarea prejudiciabilă a înlesnirii evadării constă într-o stare de pericol creată de această activitate 
infracțională pentru înfăptuirea normală a Justiției. 

3. Subiectul infracțiunii poate fi orice persoană fizică responsabilă, care a atins vârsta de 16 ani. 

Infracţiunea de înlesnire a evadării poate fi săvârşită atât în participaţie simplă, cât şi în participaţie 
complexă, însă acest fapt nu are importanţă pentru calificarea justă a acţiunilor făptuitorului. 

4. Latura subiectivă a infracţiunii de înlesnire a evadării în forma ei tipică şi forma agravată (alin.1-3 
art.318 CP) se realizează numai cu intenţie directă. 

Scopul acestei infracţiuni constă în dorinţa făptuitorului de a-l ajuta pe cel deţinut să evadeze. Alte scopuri 
şi motivul înlesnirii evadării nu au importanţă pentru existenţa acestei infracțiuni. 

5. Dispoziţia alin.2 art.318 CP prevede înlesnirea evadării ca infracţiune agravată în cazul în care ea este 
săvârşită de o persoană cu funcţii de răspundere. 

Înţelesul expresiei persoană cu funcții de răspundere este dat în art.123 CP. 

6. Înlesnirea evadării unei persoane reținute, arestate sau condamnate pentru o infracţiune gravă, 
deosebit de gravă sau excepțional de gravă constituie o altă formă agravată a infracțiunii de evadare, prevăzută 
în alin.3 art.318 CP. 

Spre deosebire de alin.1 şi 2 art.318 CP, în alin.3 art.318 CP este incriminată ca infracţiune nu numai 
înlesnirea persoanelor care se află sub arest preventiv, ci şi a persoanelor reținute. Prin persoane reținute se are 
în vedere orice persoană indicată în art.165 CPP privată de libertate pe o perioadă nu mai mare de 72 ore în 
locurile şi în condiţiile stabilite prin lege. 

De asemenea în conţinutul expresiei înlesnirea evadării unei persoane condamnate se are în vedere nu 
numai persoana care execută pedeapsa cu închisoarea, ci şi cea care execută pedeapsa cu detenţiunea pe viaţă. 
Or, termenul de evadare în general (nu în sensul îngust din alin.1 art.317 CP) are înţelesul de părăsire ilegală a 
locurilor de deţinere, iar detențiunea pe viață constă din privarea de libertate a condamnatului pentru tot restul 
vieţii în penitenciar de tip închis (art.71-72 CP). 

La categoria infracţiunilor grave, deosebit de grave şi excepţional de grave se referă acele infracţiuni care 
sunt clasificate astfel în alin.4-6 art.16 CP. Subiectul activ al înlesnirii evadării în varianta dată poate fi orice 
persoană fizică responsabilă, care a atins vârsta de 16 ani. 

7. În afara formei intenţionate simple (tipice) şi a celor agravate, în alin.4 art.318 CP este incriminată 
înlesnirea evadării săvârşite din imprudenţă, de către o persoană care avea obligaţiunea să-l păzească pe cel 
evadat. 

Latura obiectivă a înlesnirii evadării în această variantă se poate manifesta ca şi în cazul formelor de 
înlesnire a evadării prevăzute în alin.1-2 art.318 CP, care se deosebeşte de ele prin obligaţiunea subiectivă cu 
care se săvârşeşte fapta şi prin calitatea specială a făptuitorului. 

Înlesnirea evadării în formularea din alin.4 art.318 CP poate fi săvârşită numai de o persoană care avea 
obligaţiunea să-l păzească pe cel evadat. La aceste persoane se referă persoanele care fac parte din personalul 
serviciului de pază, supraveghere şi escortare a deţinuţilor. Prin urmare, subiect al infracțiunii menţionate poate 
fi numai o persoană dintre cele menţionate, care, în exercițiul funcțiilor sale de serviciu, a înlesnit din 
imprudenţă evadarea unui deținut pe care îl păzea. 

Atitudinea subiectivă a făptuitorului poate lua una din modalitățile imprudenţei fie de sineîncredere 
uşuratică, fie de neglijenţă (art.18 CP). 

Dacă înlesnirea a fost făcută intenționat de către o persoană care avea obligaţiunea să-l păzească pe cel 
evadat, acţiunile făptuitorului urmează a fi calificate ca înlesnire la evadare în una din formele prevăzute în 
alin.1-3 art.318 CP. 

8. Înlesnirea evadării poate apărea sub forma actelor de pregătire sau de tentativă numai în cazul săvârşirii 
ei din intenţie în toate variantele prevăzute în alin.1-3 art.318 CP. De exemplu, dacă făptuitorul, în scopul 
înlesnirii evadării, îi transmite deţinutului un instrument, iar ulterior în ultimul moment este depistat până la 


începerea actelor de evadare, suntem în prezenţa unei tentative de înlesnire a evadării. În momentul în care cel 
căruia i s-au adus înlesniri a încercat să evadeze sau a evadat, înlesnirea se consideră consumată. 

Astfel, înlesnirea evadării în forma sa consumată, fiind dependentă de începutul executării infracţiunii de 
evadare, nu este susceptibilă de forma infracțiunii continue sau prelungite. 

După caracterul şi gradul prejudiciabil înlesnirea evadării din imprudenţă (alin.4 art.318 CP) se referă la 
infracțiunile uşoare, în forma simplă (alin.1 art.318 CP) este o infracțiune mai puţin gravă, iar în variantele 
agravate (alin.2-3 art.318 CP) se consideră infracțiuni grave. 

Articolul 319. ESCHIVAREA DE LA EXECUTAREA PEDEPSEI CU ÎNCHISOARE 

Eschivarea de la executarea pedepsei a condamnatului căruia i s-a permis să plece pe scurtă durată din 
locurile de deţinere 

se pedepseşte cu închisoare de până la 2 ani. 

Obiectul generic al infracțiunii îl constituie relaţiile sociale referitoare la înfăptuirea justiţiei şi în special a 
activităţii normale a penitenciarelor. 

1. În conformitate cu prevederile legislaţiei de executare a pedepselor penale, condamnaților li se acordă 
permisiunea să plece pe scurtă durată din locurile de deţinere (calamităţi naturale, decesul sau boala gravă a 
rudelor apropiate). 

2. Latura obiectivă constă în acţiuni sau inacţiuni prin care făptuitorul se eschivează a se întoarce la locul 
executării pedepsei cu închisoarea. 

Aceasta este o infracţiune continuă care începe din momentul neprezentării la timpul indicat şi se 
consideră consumată în momentul reţinerii sau autodenunțării. 

3. Latura subiectivă se manifestă numai prin intenţie directă - eschivarea de la executarea pedepsei cu 
închisoarea. 

4. Subiectul acestei infracţiuni este unul special - condamnatul la pedeapsa cu închisoarea, care ispăşeşte 
pedeapsa penală în penitenciarele RM, şi a atins vârsta de cel puţin 16 ani, căruia 1 s-a permis să plece pe scurtă 
durată din locul de deţinere, indiferent de motivele invocate. 

Articolul 320. NEEXECUTAREA INTENȚIONATĂ A HOTĂRÂRII INSTANȚEI DE 
JUDECATĂ 

(1) Neexecutarea intenţionată, precum şi eschivarea de la îndeplinire, a hotărârii instanţei de judecată 

se pedepsesc cu amendă în mărime de până la 300 unităţi convenţionale sau cu închisoare de până la 2 
ani. 

(2) Neexecutarea intenţionată de către o persoană cu funcţie de răspundere a hotărârii instanţei de 
judecată, precum şi împiedicarea executării ei, 

se pedepsesc cu amendă în mărime de până la 500 unităţi convenţionale sau cu închisoare de până la 3 
ani, în ambele cazuri cu (sau fără) privarea de dreptul de a ocupa anumite funcţii sau de a exercita o 
anumită activitate pe un termen de la 2 la 5 ani. 

1. Obiectul juridic al infracţiunii îl constituie relaţiile sociale referitoare la asigurarea autorităţii hotărârilor 
judecătoreşti prin care se continuă înfăptuirea justiţiei. Obiect special secundar sunt relaţiile sociale referitoare 
la drepturile cetăţenilor, care se realizează prin executarea hotărârilor judecătoreşti. 

2. Latura obiectivă a infracţiunii se realizează prin acţiune sau inacţiune. Acţiunea se manifestă prin 
împotrivirea persoanei obligate să execute hotărârea judecătorească care se exprimă oral sau în scris, încearcă să 
lovească sau loveşte, exprimă ameninţări persoanelor care execută hotărârea, interdicții, săvârşesc acte de 
corupere a persoanelor cu funcții de răspundere obligate să controleze ori să execute această hotărâre, indiferent 
dacă aceste acţiuni au avut loc la începutul, mai târziu, în cursul executării hotărârilor judecătoreşti. Inacţiunea 
persoanei poate fi exprimată oral sau în scris şi prin neîntreprinderea acțiunilor necesare pentru executarea 
hotărârii judecătoreşti, considerând că hotărârea nu este corectă etc. 

Prin noţiunea de hotărări ale instanţei de judecată se înţeleg hotărârile date de către instanţă în cauzele 
civile, penale, contravenţionale, contencios administrativ, intrate în vigoare şi pasibile de executare. 

3. În cazul în care se pune în executare o hotărâre de către alt organ jurisdicţional şi se manifestă 
împotrivire la executare nu există componenţa de infracțiune prevăzută de acest articol. 

4. În cazul în care neexecutarea hotărârii de către instanţa de judecată se manifestă prin violenţă îndreptată 
împotriva persoanei care contribuie la înfăptuirea justiţiei, fapta constituie o altă infracțiune, prevăzută de 
art.305 după urmările care au survenit. 

5. Infracţiunea se consideră consumată din momentul neexecutării hotărârii judecătoreşti sau al efectuării 
acţiunilor de împotrivire pentru executarea silită a acesteia (după caz, vătămare uşoară sau medie, maltratarea 
intenționată sau alte acte de violenţă, dacă nu au provocat urmările prevăzute de art.145, 151). 

Componenţa de infracțiune o constituie acțiunile violente efectuate după ce au fost înaintate cerinţele 
colaboratorilor penitenciarului responsabili de ordine în penitenciar şi de executarea pedepselor cu închisoarea. 


6. Latura subiectivă se manifestă numai prin intenţie directă. Făptuitorul conştientizează că prin acțiunile 
sau inacţiunile sale nu execută intenționat sau se eschivează de la îndeplinirea hotărârii instanţei de judecată şi 
doreşte acest rezultat. Motivele neexecutării intenționate nu influenţează la încadrarea faptei în baza acestui 
articol. 

7. Subiect al infracțiunii prevăzute de alin.1 al acestui articol poate fi orice persoană fizică de la vârsta de 
16 ani, subiect special al infracțiunii prevăzute de alin.2 pot fi doar persoanele cu funcţii de răspundere 
prevăzute de art.123. 

Articolul 321. NESUPUNEREA PRIN VIOLENȚĂ CERINŢELOR ADMINISTRAȚIEI 
PENITENCIARULUI 

Nesupunerea prin violenţă cerinţelor legitime ale administraţiei penitenciarului, săvârşită de o 
persoană care execută pedeapsa în penitenciar, 

se pedepseşte cu închisoare de la 2 la 5 ani. 

1. Obiectul infracțiunii îl constituie relaţiile sociale referitoare la buna activitate a instituţiilor penitenciare 
în care se execută hotărârile judiciare penale prin care s-a aplicat pedeapsa cu închisoarea. 

2. Latura obiectivă constă în acţiuni violente de nesupunere cerințelor legitime ale administrației 
penitenciarului (îmbrâncire, împingere, tragere afară din încăpere, spargere a geamului, distrugere a uşilor, 
ferestrelor, cauzare a vătămărilor corporale uşoare sau medii, maltratare intenţionată sau alte acte de violenţă, 
dacă nu au provocat urmările prevăzute de art.145, 151). 

Componenţa de infracțiune o constituie acţiunile violente efectuate după ce au fost înaintate cerinţele 
colaboratorilor penitenciarului responsabili de ordine în penitenciar şi de executarea pedepselor cu închisoarea. 

3. Latura subiectivă se manifestă prin intenţie directă şi indirectă. Făptuitorul conştientizează acţiunile 
sale, le doreşte sau acceptă survenirea urmării periculoase a faptei. 

4. Subiectul infracțiunii este persoana în vârstă de la 16 ani, care execută pedeapsa cu închisoarea în 
penitenciar. 

Articolul 322. TRANSMITEREA ILEGALĂ A UNOR OBIECTE INTERZISE PERSOANELOR 
DEŢINUTE ÎN PENITENCIARE 

(1) Transmiterea tăinuită de la control sau încercarea de a transmite prin orice mijloace persoanelor 
deţinute în penitenciare a băuturilor alcoolice, a drogurilor, medicamentelor sau a altor substanţe cu efect 
narcotizant, precum şi a altor obiecte, a căror transmitere este interzisă, dacă această acţiune a fost săvârşită 
în mod sistematic sau în proporții mari, 

se pedepseşte cu amendă în mărime de până la 300 unităţi convenţionale sau cu închisoare de până la 
2 ani. 

(2) Aceleaşi acțiuni săvârşite cu folosirea situaţiei de serviciu, 

se pedepsesc cu amendă în mărime de la 200 la 500 unităţi convenţionale sau cu închisoare de până la 
3 ani, în ambele cazuri cu (Sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani. 

1. Obiectul juridic al infracţiunii îl constituie relaţiile sociale referitoare la buna activitate a instituţiilor 
penitenciare în care se execută pedeapsa cu închisoarea, stabilită prin hotărâre judecătorească în cauza penală. 

2. Latura obiectivă constă în acţiuni intenţionate de transmitere tainică, încercare de transmitere, prin orice 
mijloc, persoanelor deţinute în penitenciare a băuturilor alcoolice, a drogurilor, medicamentelor sau a altor 
substanţe cu efect narcotizant. 

Alin. prevede şi o a doua situaţie de drept de sine stătătoare care reprezintă componenţa de infracțiune în 
cazul în care făptuitorul întreprinde acţiuni de a transmite obiecte interzise în proporţii mari sau în mod 
sistematic. 

În proporţii mari se consideră obiectele a căror valoare reprezintă 500 şi mai multe unităţi convenţionale, 
conform art.126. 

Noţiunea în mod sistematic se consideră începând cu a treia acțiune similară de transmitere a obiectelor 
interzise, cu excepţia obiectelor expres indicate în prima parte a alin.1, pentru care survine răspunderea penală 
chiar pentru o singură acţiune. 

3. Alin.2 al infracțiunii prevede componenţa de infracţiune pentru acţiunile prevăzute de alin.l dacă au 
fost comise de către persoane care au folosit situaţia de serviciu (orice colaborator al penitenciarului, inspector, 
şef etc.) şi care sunt prevăzute în lista statelor penitenciarului. 

4. Latura subiectivă a infracțiunii se manifestă numai prin intenţie directă. 

5. Subiect al infracțiunii poate fi persoana fizică responsabilă, care a atins vârsta de 16 ani. 

Articolul 323. FAVORIZAREA INFRACŢIUNII 

(1) Favorizarea dinainte nepromisă a infracţiunii grave, deosebit de grave sau excepţional de grave 


se pedepseşte cu amendă în mărime de la 200 la 500 unităţi convenţionale sau cu închisoare de până la 
3 ani. 

(2) Nu sunt pasibili de răspundere penală pentru favorizarea infracţiunii Soţul (soţia) şi rudele 
apropiate ale persoanei care a săvârşit infracţiunea. 

1. Favorizarea este o formă de sine stătătoare de activitate infracțională reglementată în art.49 CP şi 
constituie o implicare la infracțiunea deja săvârşită. Această activitate este prejudiciabilă şi incriminată ca 
infracţiune distinctă în cazurile şi în condiţiile prevăzute în alin.1 art.323 CP. 

2. Caracterul infracţional al favorizării infracţiunii constă în faptul că ea împiedică descoperirea operativă 
a infracţiunilor săvârşite, identificarea rapidă a infractorului şi pedepsirea lui. Obiectul juridic nemijlocit al 
infracțiunii date îl constituie activitatea de înfăptuire a justiţiei penale ca valoare socială şi relaţiile sociale 
privitoare la realizarea principiului operativităţii în procesul penal. 

3. Latura obiectivă a infracțiunii de favorizare a infracţiunii prevăzute de alin.1 art.323 CP se realizează 
prin acţiunea de favorizare dinainte nepromisă a infracţiunii grave, deosebit de grave sau excepţional de grave. 

Din cuprinsul dispoziţiilor acestei norme juridice penale rezultă că existenţa infracțiunii de favorizare este 
condiționată de preexistenţa unei infracțiuni şi a infractorului care a săvârşit-o. Fapta anterioară favorizării 
trebuie să constituie infracțiune în înţelesul definiţiei ei date în art.14 CP. În lipsa uneia din trăsăturile esenţiale 
ale infracțiunii, favorizarea acestei fapte nu constituie infracțiunea prevăzută de alin. art.323 CP. 

În afară de aceasta, norma juridică penală citată cere ca infracţiunea anterioară să facă parte din categoria 
infracţiunilor grave, deosebit de grave sau excepţional de grave. Noţiunea acestor categorii de infracțiuni este 
dată în art.16 CP. 

Acţiunea de favorizare a infracţiunii constă din favorizarea infractorului şi tăinuirea mijloacelor sau 
instrumentelor de săvârşire a infracţiunii, a urmelor acesteia sau a obiectelor dobândite pe cale criminală. 
Despre conţinutul acestor activităţi infracţionale a se vedea comentariul la art.49 CP. 

Ajutorul dat infractorului poate fi şi de natură morală. Astfel, darea de sfaturi cum să procedeze pentru a 
se sustrage urmăririi penale sau executării pedepsei, furnizarea de informaţii de natură de a-l ajuta pe infractor 
să se sustragă de la răspunderea penală constituie acte de favorizare intelectuală a infractorului. 

Nu constituie favorizare intelectuală a infractorului declarația mincinoasă sau denunţul calomnios în 
scopul ascunderii infractorului adevărat şi al inducerii în eroare a organelor judiciare. Acestea constituie 
infracțiuni distincte prevăzute de art.311-312 CP şi, având un caracter special în raport cu prevederile alin.] 
art.323 CP, ele au întâietate la aplicare. La aceste infracțiuni se referă şi dobândirea sau comercializarea 
bunurilor despre care se ştie că au fost obținute pe cale infracţională (art.199 CP). 

Urmarea prejudiciabilă a favorizării infracțiunii se prezintă sub forma unei stări de pericol pentru 
înfăptuirea justiţiei. Pentru existenţa infracțiunii este indiferent dacă actele de favorizare l-au ajutat efectiv pe 
infractor sau nu. Este suficient ca prin actele săvârşite să fi existat posibilitatea de a-l favoriza pe infractor. Dacă 
ajutorul oferit nu a fost primit de infractor sau acesta nu s-a folosit de el, fapta de favorizare nu există. 

4. Subiectul infracţiunii de favorizare a infracțiunii poate fi orice persoană fizică responsabilă, care a atins 
vârsta de 16 ani. 

Potrivit alin.2 art.323 CP, nu sunt pasibile de răspundere penală pentru favorizarea infracțiunii soţul (soţia) 
şi rudele apropiate ale persoanei care a săvârşit infracţiunea. Rude apropiate sunt copiii, părinții, înfietorii, 
înfiaţii, fraţii şi surorile, bunicii şi nepoţii infractorului (art.134 CP). 

Pentru a beneficia de această prevedere legală, de nepedepsire, favorizatorul trebuie să fie rudă apropiată 
cu toţi infractorii care au participat la săvârşirea infracţiunii favorizate. În caz contrar dispoziţia de nepedepsire 
nu se aplică. De asemenea nu beneficiază de nepedepsire nici favorizatorii care, deşi sunt rude apropiate între ei, 
nu sunt şi rude cu cel favorizat. 

Favorizarea infracţiunii poate fi săvârşită sub orice formă de participaţie. 

Latura subiectivă a favorizării infracțiunii se realizează numai prin intenţie directă. Sub aspectul laturii 
subiective nu este obligatoriu ca favorizatorul să ştie calificarea juridică a infracțiunii favorizate sau că ea se 
referă la infracțiunile grave, deosebit de grave sau excepţional de grave. Pentru existenţa infracțiunii analizate 
este important ca favorizatorul să ştie că cel favorizat a săvârşit o infracțiune şi caracterul ei (omor, tâlhărie, 
violenţe etc.), că dă ajutor unui infractor, ajutor prin care s-ar putea îngreuia sau zădărnici activitatea de 
înfăptuire a justiţiei. Însă în cazurile în care alin.l art.323 CP prevede răspunderea penală numai pentru 
favorizarea infracţiunilor cu circumstanțe agravante, conştiinţa favorizatorului trebuie să cuprindă şi 
cunoaşterea acestor circumstanţe. Necunoaşterea lor de către favorizator înlătură caracterul penal al faptei. De 
exemplu, pentru tragerea la răspundere penală în cazul favorizării furtului repetat (alin.2 art.186 CP), 
favorizatorul trebuie să ştie că cel favorizat a mai săvârşit anterior un furt, în caz contrar în acţiunile lui lipseşte 
componenţa de infracțiune prevăzută de alin.l art.323 CP. Or, favorizarea infracțiunii de furt simplu (alin.] 
art.186 CP) nu este incriminată în alin.1 art.323 CP. 


5. Infracţiunea de favorizare se poate prezenta în forma actelor de pregătire şi ca infracţiune consumată. 
Însă actele de pregătire nu sunt incriminate ca infracţiune. 

Fiind o infracţiune formală, favorizarea se consumă în momentul săvârşirii actelor de favorizare indiferent 
de faptul dacă au survenit sau nu anumite urmări pentru înfăptuirea Justiției. Totodată favorizarea infracțiunii 
poate apărea ca o infracţiune continuă. De exemplu, favorizatorul păstrează timp îndelungat bunurile furate. În 
acest caz momentul consumării infracţiunii de favorizare coincide cu momentul încetării acţiunii de păstrare. 

Infracţiunea de favorizare se poate înfățişa şi ca o infracţiune prelungită. De exemplu, favorizatorul 
distruge cuțitul cu care a fost săvârşit omorul, iar peste un timp îl ascunde pe făptuitorul omorului. În acest caz 
momentul consumării infracţiunii coincide cu ultimul act de favorizare a infractorului. 

CAPITOLUL XV 
INFRACȚIUNI SĂVÂRŞITE DE PERSOANE CU FUNCŢII DE RĂSPUNDERE 

Articolul 324. CORUPERE PASIVĂ 

(1) Fapta persoanei cu funcţie de răspundere care pretinde ori primeşte oferte, bani, titluri de valoare, 
alte bunuri Sau avantaje patrimoniale fie acceptă servicii, privilegii sau avantaje, ce nu i se cuvin, pentru a 
îndeplini sau nu ori pentru a întârzia sau grăbi îndeplinirea unei acţiuni ce ţine de obligaţiile ei de serviciu, 
ori pentru a îndeplini o acţiune contrar acestor obligaţii, precum şi pentru a obţine de la autorităţi distincţii, 
funcţii, pieţe de desfacere sau o oarecare decizie favorabilă, 

se pedepseşte cu amendă în mărime de la 1.000 la 3.000 unităţi convenţionale şi cu închisoare de la 3 la 
7 ani, cu privarea de dreptul de a ocupa anumite funcţii sau de a exercita o anumită activitate pe un termen 
de la 2 la 5 ani. 

(0) Aceleaşi acţiuni săvârşite: 

a) repetat; 

b) de două sau mai multe persoane; 

c) cu extorcare de bunuri sau servicii enumerate la alin.(1); 

d) în proporții mari 

se pedepsesc cu amendă în mărime de la 3.000 la 5.000 unităţi convenţionale şi cu închisoare de la 5 la 
10 ani, cu privarea de dreptul de a ocupa anumite funcţii sau de a exercita o anumită activitate pe un termen 
de la 2 la 5 ani. 

(3) Acţiunile prevăzute la alin.(1) sau (2), săvârşite: 

a) de o persoană cu înaltă funcţie de răspundere; 

b) în proporții deosebit de mari; 

c) în interesul unui grup criminal organizat Sau al unei organizaţii criminale, 

se pedepsesc cu amendă în mărime de la 1.000 la 3.000 unităţi convenţionale şi cu închisoare de la 7 la 
15 ani, cu privarea de dreptul de a ocupa anumite funcţii sau de a exercita o anumită activitate pe un termen 
de la 3 la 5 ani. 

[Art.324 modificat prin Legea nr.211-XV din 29.05.03, în vigoare din 12.06.03] 

1. Corupere pasivă constituie fapta săvârşită de către o persoană cu funcţii de răspundere încadrată în 
aparatul de stat, care fie că pretinde, primeşte direct sau indirect oferte, titluri de valoare, alte bunuri sau 
avantaje patrimoniale, fie că acceptă servicii, privilegii sau avantaje ce nu i se cuvin pentru a îndeplini sau a nu 
îndeplini, a se abţine, a întârzia ori a grăbi o acţiune contrar obligațiunilor de serviciu prin utilizarea autorităţii 
sale, precum şi pentru a obţine de la alte autorităţi în favoarea sa ori a altor persoane distincţii, funcţii, pieţe de 
desfacere sau decizii favorabile. 

2. Obiectul acestei infracţiuni îl constituie relaţiile sociale referitoare la buna desfăşurare a activităţii de 
serviciu care presupune îndeplinirea cu cinste de către funcţionarii publici şi de către alte persoane cu funcţii de 
răspundere enumerate la alin.2 din acest comentariu a îndatoririlor de serviciu şi a celor care rezultă din codurile 
de conduită. 

Obiectul material poate fi exprimat printr-un bun primit de făptuitor sau prin acordarea unui serviciu, a 
unor foloase, privilegii, avantaje ce nu i se cuvin persoanei cu funcţii de răspundere. 

3. Latura obiectivă a infracțiunii se constituie din acțiuni sau inacțiuni. Acţiunea poate fi exprimată prin 
pretinderea sau primirea de bani, foloase ori acceptarea de promisiuni care asigură astfel de foloase, contrar 
atribuţiilor sale. Inacţiunea constă în nerespingerea de către făptuitor a atribuţiilor sale. Nu este necesar ca 
pretenţia formulată de făptuitor să fie satisfăcută. A primi ceva înseamnă a accepta, a prelua, a lua ceva în 
posesie. A accepta o promisiune înseamnă a exprima acordul cu privire la promisiune. Este necesar ca actul de 
îndeplinire sau neîndeplinire al funcţionarului pentru care pretinde, primeşte bani sau foloase să facă parte din 
sfera atribuţiilor de serviciu ale acestuia. 

4. Acţiunile sau inacţiunile persoanei cu funcţii de răspundere exprimate prin pretindere sau primire de la 
autorităţi a diverselor distincţii, funcţii, pieţe de desfacere sau orice altă decizie favorabilă determinată de 


îndeplinirea ori neîndeplinirea, întârzierea sau grăbirea atribuţiilor de serviciu, contrar acestora, în folos propriu 
sau al altor persoane, cad sub incidenţa prevederilor art.324. 

5. Prin noţiunea de corupere pasivă în mod repetat din alin.2 lit.a) se înţelege săvârşirea uneia şi aceleiaşi 
infracțiuni prevăzute de alin.l nu mai puţin de două ori cu condiţia că nu a expirat termenul de prescripţie al 
tragerii la răspunderea penală. 

Prin noţiunea de două sau mai multe persoane prevăzută la lit.b) se înţelege învoiala prealabilă a două sau 
a mai multor persoane cu funcții de răspundere care s-au înţeles din timp sau după începere, dar până la 
consumarea infracțiunii, despre săvârşirea în comun a acestei infracțiuni. Infracţiunea în acest caz se consideră 
consumată din momentul primirii bunului sau a foloaselor de către cel puţin o persoană, indiferent de faptul 
dacă persoana care corupe înţelegea sau nu că la luarea de bani, bunuri şi alte avantaje participă câteva persoane 
cu funcţii de răspundere. 

Estorcare de bunuri este o noţiune prevăzută la lit.c) a articolului comentat şi constă în înaintarea de către 
persoana cu funcţii de răspundere, sub ameninţarea săvârşirii acţiunilor care vor cauza prejudicii intereselor 
legale ale persoanei care corupe sau crearea intenţionată a unor condiţii care îl impun pe acesta să dea bunuri în 
scopul prevenirii consecinţelor nefaste asupra intereselor sale legale. 

Noţiunea de proporții mari prevăzută la lit.d) indică valoarea evaluată în bani a daunei bunurilor luate de 
făptuitor. Evaluarea daunei se face pornind de la preţurile sau tarifele fixate pentru serviciul dat, iar în lhpsa 
acestor tarife - în baza rapoartelor expertizei sau a concluziei specialiştilor la momentul săvârşirii infracțiunii. 
Conform prevederilor art.126 CP, cade sub incidenţa prevederilor lit.b) fapta care, la momentul săvârşirii, a 
atins sau a depăşit suma de 500 de unităţi convenţionale (10.000 lei). 

6. Subiect al infracțiunii de corupere pasivă poate fi numai persoana care cade sub incidenţa prevederilor 
art.123. 

Persoane cu funcţii de răspundere sunt deputaţii, membrii guvernului, consilierii, judecătorii, procurorii şi 
adjuncţii acestora, ofiţerii de urmărire penală, executorii judecătoreşti, colaboratorii organelor de poliţie şi ai 
serviciului de informaţie şi securitate, colaboratorii diferitelor inspecții de stat sau de supraveghere (inspecția 
fiscală, garda forestieră, serviciul protecției muncii etc.). 

7. Nu pot fi subiecţi ai infracţiunii de corupere pasivă persoanele cu funcţii de răspundere din organele de 
stat, lucrătorii instanţelor, organizaţiilor de stat care exercită numai funcții pur profesionale sau tehnice. Însă 
dacă aceste persoane, concomitent cu îndeplinirea funcţiilor, sunt învestite şi cu funcţii de ordin administrativ, 
de dispoziţie sau organizatorico-economice, ele devin subiecţi de corupere pasivă (medicul - pentru luare de 
bani sau de bunuri pentru eliberarea certificatului de concediu medical sau participare la comisia de expertiză 
medicală, sau medico-militară; profesorii - în cazul în care devin membri ai comisiilor de examinare sau 
calificare etc.). 

8. Infracţiunea de corupere pasivă se săvârşeşte numai cu intenţie directă, făptuitorul îşi dă seama, în 
momentul săvârşirii faptei, că banii, bunurile, foloasele pe care le pretinde, le primeşte ori care constituie 
obiectul promisiunii pe care o acceptă sau nu o respinge, nu i se cuvin şi, cu toate acestea, el vrea să le pretindă 
sau să le primească, să accepte sau să nu respingă promisiunea ce i s-a făcut. Totodată făptuitorul în această 
situaţie are reprezentarea pericolului care se produce pentru buna desfăşurare a activităţii sale de serviciu, 
consecință pe care o doreşte. Făptuitorul urmăreşte în special îndeplinirea, neîndeplinirea, întârzierea 
îndeplinirii sau executării unui act contrar atribuţiilor sale. 

9. Prin noţiunea de persoană cu înaltă funcție de răspundere (alin.3) se înţelege persoana cu funcţii de 
răspundere al cărei mod de alegere sau numire este reglementat de CRM: preşedintele, vicepreşedinţii şi 
deputații Parlamentului (art.78), prim-ministrul şi membrii guvernului (art. 82, 98, 101), judecătorii din 
instanţele de judecată de toate nivelurile (art.116), magistraţii Consiliului Superior al Magistraturii (art.122), 
procurorul general şi procurorii ierarhic inferiori (art.125), membrii Curţii de Conturi (art.133), preşedintele şi 
judecătorii Curţii Constituţionale (art.136) etc. care coincid cu prevederile art.123 alin.2 CP. 

De asemenea sub incidenţa sensului exprimat de noţiunea de persoană cu înaltă funcţie de răspundere cad 
persoanele al căror mod de alegere sau numire este reglementat de legi organice, funcționarii aleşi sau numiţi în 
organele a căror organizare şi funcţionare sunt reglementate de legile prevăzute în alin.3 art.72 CRM şi coincide 
cu noţiunea prevăzută la alin.2 art.123 CP. În calitate de persoană cu înaltă funcţie de răspundere poate să apară 
şi orice persoană căreia persoana cu înaltă funcție de răspundere i-a delegat împuternicirile sale. 

Noţiunea proporţii deosebit de mari atestă mărimea bunurilor oferite şi primite, evaluate în bani. În 
condiţiile prevăzute la p.7 al acestui comentariu şi în conformitate cu prevederile art.126, infracțiunea săvârşită 
cade sub incidenţa stipulării din lit.b) a articolului comentat, dacă valoarea bunurilor depăşeşte, la momentul 
săvârşirii infracţiunii, suma de 1500 de unităţi convenţionale de amendă (30.000 lei). 

Noţiunile de grup criminal organizat şi organizaţie criminală din lit.c) se interpretează conform 
prevederilor art.46 şi 47 CP. 


10. Banii, bunurile, valorile, avantajele patrimoniale care au fost date persoanei cu funcţie de răspundere 
sunt confiscate în beneficiul statului prin sentinţa pronunţată în instanţă drept bunuri dobândite ilicit. 

În cazul în care făptuitorul a cheltuit, a înstrăinat, a distrus valorile, bunurile, avantajele patrimoniale, se 
confiscă valoarea în Ed a acestor bunuri. 

Articolul 325. CORUPEREA ACTIVĂ 

(1) Promisiunea, oferirea sau darea unei persoane cu funcţie de răspundere, personal sau prin 
mijlocitor, de bunuri sau servicii, enumerate la art.324, în scopurile indicate la acelaşi articol 

se pedepseşte cu amendă în mărime de la 2.000 la 4.000 unităţi convenţionale şi cu închisoare de la 2 la 
5 ani. 

(0) Aceleaşi acţiuni săvârşite: 

a) repetat; 

b) de două sau mai multe persoane; 

c) în proporţii mari 

se pedepsesc cu amendă în mărime de la 2.000 la 4.000 unităţi convenţionale şi cu închisoare de la 3 la 
7 ani. 

(3) Acţiunile prevăzute la alin.(1) sau (2), săvârşite: 

a) în proporții deosebit de mari; 

b) în interesul unui grup criminal organizat sau al unei organizaţii criminale, 

se pedepsesc cu închisoare de la 6 la 12 ani. 

(4) Persoana care a promis, a oferit sau a dat bunuri ori servicii enumerate la art.324 este liberată de 
răspundere penală dacă ele i-au fost extorcate sau dacă persoana s-a autodenunţat neştiind că organele de 
urmărire penală sunt la curent cu infracţiunea pe care a săvârşit-o. 

[Art.325 modificat prin Legea nr.211-XV din 29.05.03, în vigoare din 12.06.03] 

1. Se consideră corupere activă acţiunile intenționate ale oricărei persoane care promite, oferă sau acordă 
un avantaj, bunuri, bani, valori, prestări servicii, ce nu i se cuvin unei persoane cu funcţii de răspundere ca agent 
public, direct sau prin mijlocitor, pentru ca acest agent public să acționeze sau să se abțină de a acţiona în 
exerciţiul funcţiunii sale oficiale în favoarea făptuitorului sau de a obţine de la autorități distincţii, funcţii, pieţe 
de desfacere sau o altă decizie favorabilă pentru sine sau pentru altă persoană. 

2. Obiectul infracțiunii de corupere activă îl constituie relaţiile sociale referitoare la activitatea de serviciu, 
activitate a cărei bună desfăşurare este incompatibilă cu săvârşirea unor fapte de corupere asupra funcționarilor 
publici. Activitatea persoanei cu funcții de răspundere trebuie să fie transparentă, echitabilă, imparţială şi să 
respecte interesul general al societăţii. 

3. Latura obiectivă a infracţiunii poate fi realizată prin săvârşirea a cel puţin unei acţiuni prevăzute în 
art.324: promite ori acordă oferte, bani, titluri de valoare, alte bunuri sau avantaje patrimoniale, prestări servicii, 
privilegii sau alte avantaje unei persoane cu funcții de răspundere în domeniul public, ce nu i se cuvin, pentru ca 
acesta să îndeplinească, să întârzie sau să nu îndeplinească acţiuni ce ţin de obligaţiunile de serviciu ale 
agentului public, ori pentru a îndeplini o acţiune contrar acestei obligaţiuni, precum şi pentru a obţine de la 
autorităţi distincţii, funcţii, pieţe de desfacere sau o anumită decizie favorabilă. 

La latura obiectivă a coruperii active se utilizează principiul oglinzii în coroborare cu coruperea pasivă 
(art.324 CP). 

Obligaţiunile persoanei corupte pasiv coincid cu promisiunile, ofertele sau darea de bunuri, avantaje, 
prestări servicii, alte foloase stipulate în lege, pe care persoana coruptă activ le oferă acestuia. Tot ce face 
persoana coruptă activ şi acceptă persoana coruptă pasiv se realizează pe bază de coroborare şi acceptare 
reciprocă, acţiunile fiind apreciate ca infracțiuni, însă încadrarea este deosebită: conform prevederilor art.324 
CP - pentru persoana coruptă pasiv şi conform prevederilor art.325 CP - pentru persoana coruptă activ. 

4. Noţiunea de promisiune presupune situaţia în care persoana cu funcţii de răspundere se angajează să 
furnizeze un bun, avantaj necuvenit ulterior sau în cazul în care persoana coruptă pasiv a căzut de acord ca 
bunul sau avantajul necuvenit să fie furnizat ulterior persoanei corupte pasiv. 

Oferire corespunde situaţiei în care persoana cu funcţii de răspundere îşi arată disponibilitatea de a furniza 
bunul sau avantajul necuvenit în orice moment. 

Darea corespunde situaţiei în care bunul, avantajul necuvenit este predat persoanei corupte pasiv sau unui 
terţ, cum ar fi un membru al familiei sale, o organizaţie care aparţine acesteia, partidul politic la care el a aderat. 
În cazul în care mita a fost predată unui terţ, agentul public cunoaşte momentul de predare. 

Prin avantaje necuvenite înţelegem diverse forme de împrumuturi de bani, alimente şi băuturi, accelerarea 
tratării, perspective mai bune în carieră, cadouri de valoare etc., fapt care ameliorează nemeritat situația, în 
raport cu cea pe care o avusese persoana coruptă pasiv înaintea infracțiunii. 


5. Noţiunile repetat, două sau mai multe persoane şi în proporții mari, prevăzute la alin.2, şi proporţii 
deosebit de mari, grup criminal organizat sau organizație criminală, prevăzute la alin.3, vor fi interpretate 
conform p.4 şi 8 din comentariile de la art.324 CP. 

6. Subiectul coruperii active poate fi orice persoană fizică responsabilă care a atins vârsta de 16 ani şi care 
poate activa de sine stătător sau cu participaţie sub formă de coautorat sau complicitate, prevăzută de art.21 CP. 

7. Latura subiectivă se caracterizează numai prin intenţie directă. Făptuitorul îşi dă seama că promite, 
oferă sau dă unui funcţionar, unei persoane cu funcţii de răspundere bani, bunuri sau alte avantaje, săvârşind 
prin această acţiune un act de corupere, doreşte producerea urmărilor periculoase pentru buna desfăşurare a 
activităţii de serviciu şi pentru activitatea organelor autorităţilor publice. 

8. Persoana care a promis, a oferit, a dat bunuri ori a realizat serviciile enumerate în art.324 CP este 
liberată de răspundere penală dacă banii, bunurile şi alte avantaje au fost estorcate de la ea sau dacă persoana s-a 
autodenunţat neştiind că organele de urmărire penală cunosc infracțiunea pe care a săvârşit-o sau a denunţat 
anticipat faptul. 

9. Consumarea infracţiunii de corupere activă are loc în momentul în care făptuitorul promite, oferă sau dă 
funcţionarului - agent public bani, bunuri sau avantaje necuvenite în scopul ca acesta să acţioneze sau să se 
abțină de a acţiona în exerciţiul funcţiunii sale oficiale sau pentru a obţine de la autorităţi distincții, funcţii, piaţă 
de desfacere sau o altă decizie favorabilă, indiferent de natura lor şi de faptul că acestea sunt pentru sine sau 
pentru altcineva. 

Articolul 326. TRAFICUL DE INFLUENȚĂ 

(1) Primirea sau extorcarea de bani, titluri de valoare, alte bunuri sau avantaje patrimoniale, 
acceptarea de servicii, bunuri sau avantaje, personal sau prin mijlocitor, pentru sine Sau pentru o altă 
persoană, săvârşite intenţionat de către o persoană care are influenţă sau care susţine că are influenţă 
asupra unui funcţionar, în scopul de a-l face să îndeplinească ori să nu îndeplinească acţiuni ce intră în 
obligaţiile lui de serviciu, indiferent dacă asemenea acţiuni au fost sau nu săvârşite, 

se pedepsesc cu amendă în mărime de la 500 la 1.500 unităţi convenţionale sau cu închisoare de la 2 la 
5 ani. 

(2) Aceleaşi acțiuni urmate de influenţa promisă sau de obţinerea rezultatului urmărit, săvârşite: 

a) repetat; 

b) de două sau mai multe persoane; 

c) cu primirea de bunuri sau avantaje în proporţii mari, 

se pedepsesc cu amendă în mărime de la 1.000 la 3.000 unităţi convenţionale sau cu închisoare de la 3 
la 7 ani. 

(3) Acţiunile prevăzute la alin.(1) sau (2), săvârşite: 

a) cu primirea de bunuri sau avantaje în proporţii deosebit de mari; 

b) în interesul unui grup criminal organizat sau al unei organizaţii criminale, 

se pedepsesc cu închisoare de la 5 la 10 ani cu amendă în mărime de la 500 la 1.500 unităţi 
convenţionale. 

[Art.326 modificat prin Legea nr.211-XV din 29.05.03, în vigoare din 12.06.03] 

1. Alin.1 art.326 CP explică traficul de influenţă la general în sensul că faptă exprimată prin primirea ori 
pretinderea de bani sau de alte valori sau avantaje necuvenite ca remunerare, acceptarea de promisiuni, de 
daruri, direct sau indirect, ori estorcarea unor atare bunuri sau foloase, săvârşită de către o persoană care are 
influenţă sau lasă să se creadă că are influenţă asupra unui funcţionar pentru a-l determina să săvârşească ori să 
nu săvârşească un act ce intră în atribuţiile sale de serviciu, indiferent dacă aceste acţiuni au fost sau nu 
săvârşite, au produs sau nu rezultatul scontat. 

Făptuitorul se angajează - în schimbul unei sume de bani sau al altor bunuri, avantaje necuvenite - să 
intervină către un funcţionar în interesul persoanei cu care se face înţelegerea. 

2. Obiectul infracțiunii îl constituie relaţiile sociale care reglementează buna funcţionare a serviciilor 
publice a căror desfăşurare normală implică combaterea şi reprimarea faptelor acelor persoane care, speculând 
influenţa lor pe lângă un funcționar, creează o stare de neîncredere în corectitudinea funcționarilor, lăsând să se 
creadă că aceştia ar putea fi corupți şi determinaţi să facă ori să nu facă acte ce intră în atribuţiile lor de serviciu. 

3. Latura obiectivă a traficului de influenţă se realizează prin primirea ori pretinderea unor sume de bani, 
bunuri sau alte avantaje, de daruri transmise direct sau indirect cu scopul determinării unui funcţionar să 
îndeplinească ori să nu îndeplinească un act ce intră în atribuţiile sale de serviciu. 

A primi bani, titluri de valoare, alte bunuri sau avantaje patrimoniale înseamnă preluarea de către 
făptuitor a unei sume de bani, a altor bunuri, iar acceptarea serviciilor, bunurilor, avantajelor... presupune 
manifestarea acordului cu privire la promisiunile date sau înţelegerea de moment sau pe viitor a acestor 
persoane asupra valorilor şi bunurilor care urmează a fi transmise sau luate. 


Estorcare de bani, bunuri etc. înseamnă obţinerea valorilor râvnite cu forţa, prin ameninţare, violenţă, 
şantaj. 

Înţelegerile, acceptările, estorcările de bani, bunuri, servicii şi de orice alte avantaje pot avea loc direct 
între persoanele interesate sau prin mijlocitor. Rezultatul poate fi cerut atât pentru sine, cât şi pentru o altă 
persoană. 

4. Pentru realizarea laturii obiective sunt esenţiale cerinţele: 

a) făptuitorul să aibă influenţă sau să lase să se creadă că are influenţă asupra funcţionarului public care 
urmează să-şi îndeplinească ori să nu-şi îndeplinească atribuţiile de serviciu; 

b) făptuitorul să promită intervenţia sa pe lângă un funcţionar spre a-l determina să facă sau să nu facă un 
act care depinde de funcţiile lui de serviciu; 

c) este neapărat ca acţiunea pe care trebuie să o facă funcţionarul în folosul persoanei interesate să urmeze 
după acţiunile făptuitorului care a promis, a pretins, a acceptat, a primit bunuri, bani etc. În cazul în care 
făptuitorul nu a intervenit către funcţionarul vizat în interesul persoanei respective, iar funcţionarul a îndeplinit 
actul solicitat şi făptuitorul ştia despre aceasta, fapta nu constituie trafic de influenţă, ci escrocherie. 

5. Termenul repetat prevăzut la alin.2 presupune săvârşirea a două şi mai multor infracţiuni prevăzute de 
art.326 CP de către făptuitor în folosul uneia şi aceleiaşi sau al altei persoane interesate. 

Prin primire de bunuri sau avantaje în proporţii mari se înţelege aprecierea în bani a valorilor transmise la 
nivelul preţurilor de piaţă sau în baza raportului de expertiză ori al specialiştilor. Conform prevederilor art.126 
CP, dauna în proporții mari depăşeşte 500 de unităţi convenţionale (10.000 lei). 

6. Termenul primire de bunuri sau avantaje în proporţii deosebit de mari se caracterizează prin mărimea 
daunei evaluate în bani. Conform comentariului prevăzut la p.7, sub incidenţa prevederii legale stipulate în 
alin.3, lit.a) cade dauna care depăşeşte 1500 de unităţi convenționale (30.000 lei). 

Conţinutul sintagmei în interesul unui grup criminal organizat sau al unei organizaţii criminale din alin.3, 
lit.b) este prevăzut în art.46 şi 47 CP care urmează să fie apreciat în mod adecvat. 

7. Traficul de influenţă este o infracţiune cu conţinut alternativ, faptă care se concretizează prin două sau 
toate acţiunile făptuitorului (primire, estorcare, promisiune, acceptare de bani, bunuri...) personal sau prin 
mijlocitor, pentru sine sau pentru altă persoană chiar şi la intervale diferite de timp, reprezintă în ansamblu o 
unitate infracțională naturală (infracțiune prelungită). 

Consumarea infracţiunii are loc în momentul efectuării promisiunii de a interveni în faţa unui funcționar 
pentru ca acesta să întreprindă sau să nu întreprindă acţiuni ce intră în obligațiunile lui pentru trafic de influenţă 
(pentru bani, bunuri, servicii, avantaje...). 

8. Subiect al traficului de influenţă poate fi orice persoană responsabilă, care a atins vârsta de 16 ani. Dacă 
fapta este săvârşită de un funcționar care are atribuţii în legătură cu actul pe care urmează să-l îndeplinească 
funcţionarul de a cărui favoare se prevalează, există un concurs de infracțiuni de corupere pasivă şi trafic de 
influenţă dacă făptuitorul ar asigura persoana că va beneficia şi de serviciile care intră în competenţa sa. 

9. Latura subiectivă a traficului de influenţă include vinovăția făptuitorului sub formă de intenţie directă, 
adică făptuitorul îşi dă seama şi vrea să trafice influenţa sa reală sau presupusă asupra unui funcționar, 
prevăzând şi dorind urmarea faptei. Făptuitorul determină funcţionarul să facă sau să nu facă, să obţină sau să 
întârzie un act ce intră în atribuţiile sale de serviciu, însă nu este necesar ca acest scop să fie realizat, fiind 
suficient ca făptuitorul să-l fi urmărit sau acceptat la momentul primirii sau pretinderii unui bun sau avantaj. 

10. În asemenea cauze toate bunurile, valorile, banii care au fost date pentru trafic de influenţă urmează să 
fie confiscate în beneficiul statului prin sentința instanţei de judecată, ca bunuri dobândite ilicit. 

Dacă făptuitorul a cheltuit sau a realizat bunurile, banii, valorile, acesta urmează să achite în folosul 
statului echivalentul lor în bani. 

Articolul 327. ABUZUL DE PUTERE SAU ABUZUL DE SERVICIU 

1. Folosirea intenţionată de către o persoană cu funcţie de răspundere a situaţiei de serviciu, în interes 
material ori în alte interese personale, dacă aceasta a cauzat daune în proporţii considerabile intereselor 
publice sau drepturilor şi intereselor ocrotite de lege ale persoanelor fizice sau juridice, 

se pedepseşte cu amendă în mărime de la 150 la 400 unităţi convenţionale sau cu închisoare de până la 
3 ani, în ambele cazuri cu (Sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani. 

2. Aceeaşi acţiune: 

d) săvârşită repetat; 

b) săvârşită de o persoană cu înaltă funcţie de răspundere; 

c) soldată cu urmări grave 


se pedepseşte cu amendă în mărime de la 500 la 1.000 unităţi convenţionale sau cu închisoare de la 3 la 
7 ani, în ambele cazuri cu privarea de dreptul de a ocupa anumite funcţii sau de a exercita o anumită 
activitate pe un termen de până la 5 ani. 

3. Abuzul de putere sau abuzul de serviciu, săvârşit în interesul unui grup criminal organizat sau al 
unei organizaţii criminale, 

se pedepseşte cu închisoare de la 5 la 10 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 5 ani. 

1. Obiectul acestei infracţiuni îl constituie relaţiile referitoare la buna desfăşurare a activităţii organelor 
autorităţilor publice centrale şi locale, a organelor de drept şi a persoanelor cu funcţii de răspundere în scopul 
îndeplinirii de către aceştia a atribuţiilor lor de serviciu în mod corect, cu respectarea intereselor legale ale 
persoanelor fizice şi juridice. 

2. Persoană cu funcţii de răspundere este persoana care cade sub incidenţa prevederilor art.123 CP. 
Punctele 5 şi 6 din comentariul de la art.324 CP se aplică respectiv. 

Nu cad sub incidenţa noţiunii de persoană cu funcţii de răspundere persoanele angajate în organele 
autorităţilor publice, administraţiei publice centrale şi locale, în organele de drept şi în alte organe de stat care 
execută doar atribuţii profesionale sau tehnice (ingineri, medici, electricieni, grefieri etc.). 

3. Latura obiectivă a infracţiunii de abuz de putere sau abuz de serviciu se realizează printr-o acţiune în 
cazul îndeplinirii defectuoase a unui act sau printr-o infracțiune în cazul neîndeplinirii unui act care urma să fie 
îndeplinit. 

Pentru a stabili dacă a fost comis abuzul de putere sau de serviciu, este necesar a cunoaşte atribuţiile, 
drepturile şi obligaţiunile persoanei cu funcţii de răspundere, stipulate în lege sau în alte acte subordonate legii, 
care reglementează activitatea de serviciu a acesteia. 

Acţiunea sau inacţiunea făptuitorului trebuie să fie săvârşită în exerciţiul atribuţiilor sale de serviciu, când 
desfăşoară activităţi legate de atribuţiile sale de putere şi de serviciu. 

Neîndeplinirea sau îndeplinirea în mod defectuos a unui act de către făptuitor trebuie să aibă neapărat la 
bază un interes material ori alte interese personale, dacă aceste acţiuni sau inacţiuni au cauzat daune 
considerabile intereselor publice sau drepturilor şi intereselor ocrotite prin lege ale persoanelor fizice sau 
juridice. Dacă aceste urmări lipsesc, nu poate fi vorba de răspundere penală. 

4. Interesele generale ale societăţii, încălcarea drepturilor constituţionale ale cetăţenilor, crearea 
obstacolelor sau tulburărilor în activitatea organelor puterii şi a altor instituţii publice, încălcarea ordinii de 
drept, tăinuirea infracțiunilor săvârşite etc. sunt considerate obiective asupra cărora se orientează acţiunile de 
cauzare de daune în proporţii considerabile intereselor publice. 

Sfera destul de largă a intereselor care poate exprima activitatea persoanei în concordanţă cu interesele 
generale ale societăţii, pe care legea le recunoaşte şi le garantează (dreptul la proprietate, dreptul la viaţă, 
dreptul la apărare, dreptul la siguranța personală, dreptul la libera asociere, dreptul la ocrotirea sănătăţii, dreptul 
la învăţătură, libera concurenţă, libertatea conştiinţei etc.), se consideră daune în proporţii considerabile cauzate 
drepturilor şi intereselor ocrotite de lege ale persoanelor fizice sau juridice. 

5. Subiect al infracţiunii de abuz de putere şi abuz de serviciu poate fi orice funcţionar public sau orice alt 
funcționar al organelor de drept cu funcţie de răspundere care obţine calitatea de autor al infracțiunii. Orice alte 
persoane care participă la infracţiune apar în calitate de organizatori, instigatori, complici sau coautori. 

6. Latura subiectivă a acestei infracțiuni se realizează numai cu intenţie. Intenţia poate fi directă sau 
indirectă, după cum făptuitorul prevede că acţiunea sau inacțiunea va aduce atingere intereselor publice sau 
drepturilor ocrotite de lege ale persoanelor fizice sau juridice, urmărind sau acceptând producerea acestui 
rezultat. 

Imprudenţa nu cade sub incidenţa acestui articol. 

7. Motivul este un element obligator al acestei infracțiuni şi poate fi material sau poate urmări alt interes 
personal. 

Prin interes material se înţelege ideea prin care făptuitorul urmăreşte scopul de a dobândi bunuri 
materiale, bani sau alte avantaje patrimoniale în folosul său prin îndeplinirea sau neîndeplinirea abuzivă a 
atribuţiilor sale de serviciu, dacă aceasta nu cade sub incidenţa coruperii pasive. 

Prin alte interese personale se înţelege dorinţa făptuitorului de a avea alte avantaje, nepatrimoniale, 
prestări servicii, acceptare de funcţii sau protecţie de serviciu, susținere profesională sau de a-şi ascunde 
incompetenţa etc., dacă aceasta nu cade sub incidenţa coruperii pasive. 

Dacă, în urma abuzului de serviciu, a fost delapidată, prin înşelăciune sau abuz de încredere, averea 
străină încredinţată pentru administrare făptuitorului, calificarea acţiunilor acestuia se va face numai în baza 
art.190, 191, 196 CP. Însă dacă abuzul de serviciu a fost săvârşit din motive de profit, dar nu a avut drept scop 
sustragerea averii, acţiunea cade sub incidenţa prevederilor art.327 CP. 


8. Prin noţiunea de acţiune săvârşită repetat (alin.2 lit.a) se presupune săvârşirea de către acelaşi făptuitor 
a două sau mai multor infracțiuni prevăzute de art.327 CP. 

Prin sintagma săvârşit de o persoană cu înaltă funcţie de răspundere din lit.b) se înţeleg persoanele care 
sunt alese sau numite în modul prevăzut de CRM sau de o lege organică (miniştri, deputaţi, judecători, 
procurori, comisari...). Comentariul de la p.8 al art.324 CP se aplică respectiv. 

Sintagma soldată cu urmări grave din lit.c) urmează să fie apreciată, de la caz la caz, pornindu-se de la 
împrejurările concrete ale cauzei, dacă au fost stabilite avarii cu pagube enorme, oprirea şi staționarea 
transportului sau a proceselor tehnologice, dezorganizarea activităţii unei instituţii sau întreprinderi, cauzarea 
unui prejudiciu material, indiferent de forma de proprietate, în proporţii deosebit de mari, mai mult de 1500 
unităţi convenţionale (30.000 lei), cauzarea de deces sau de vătămări grave integrității corporale sau sănătăţii 
chiar în privinţa unei singure persoane. 

9. Abuzul de putere sau abuzul de serviciu săvârşit în interesul unui grup criminal organizat sau al unei 
organizaţii criminale, prevăzut la alin.3, trebuie coroborat cu prevederile art.46 şi 47 CP. 

10. Consumarea infracţiunii se consideră în cazul în care, în urma acţiunii sau inacțiunii făptuitorului, au 
survenit urmările indicate în lege sau lezarea unui drept al persoanei fizice sau juridice. 

Articolul 328. EXCESUL DE PUTERE SAU DEPĂŞIREA ATRIBUŢIILOR DE SERVICIU 

1. Săvârşirea de către o persoană cu funcţie de răspundere a unor acţiuni care depăşesc în mod vădit 
limitele drepturilor şi atribuţiilor acordate prin lege, dacă aceasta a cauzat daune în proporţii considerabile 
intereselor publice sau drepturilor şi intereselor ocrotite de lege ale persoanelor fizice sau juridice, 

se pedepseşte cu amendă în mărime de la 150 la 400 unităţi convenţionale sau cu închisoare de până la 
3 ani, în ambele cazuri cu (Sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani. 

2. Aceleaşi acţiuni însoțite: 

a) de aplicarea violenţei; 

b) de aplicarea armei; 

c) de tortură sau acţiuni care înjosesc demnitatea părţii vătămate 

se pedepsesc cu închisoare de la 3 la 10 ani cu privarea de dreptul de a ocupa anumite funcţii sau de a 
exercita o anumită activitate pe un termen de până la 5 ani. 

3. Acţiunile prevăzute la alin.(1) sau (2): 

d) săvârşite repetat; 

b) săvârşite de o persoană cu înaltă funcţie de răspundere; 

Cc) săvârşite în interesul unui grup criminal organizat sau al unei organizaţii criminale; 

d) soldate cu urmări grave, 

se pedepsesc cu închisoare de la 8 la 15 ani cu privarea de dreptul de a ocupa anumite funcţii sau de a 
exercita o anumită activitate pe un termen de la 2 la 5 ani. 

1. Toate persoanele cu funcţii de răspundere trebuie să aibă o comportare corectă şi cuviincioasă faţă de 
persoanele cu care intră în legătură în timpul exercitării atribuţiilor de serviciu. Este interzis ca un funcționar 
aflat în funcţie de serviciu să folosească un limbaj violent sau acte de violenţă psihică sau fizică împotriva unei 
persoane. 

Dacă un funcţionar public sau alt funcționar reprezentant al puterii comite asemenea acțiuni, fapta aduce 
atingere relaţiilor sociale care constituie obiectul juridic al infracțiunilor de serviciu. 

2. Obiectul juridic nemijlocit îl constituie relaţiile sociale referitoare la buna desfăşurare a activităţii de 
serviciu a organelor administrației publice, organelor de drept şi a altor organe de stat. 

Drept obiect material al infracţiunii apare corpul uman în cazul lovirilor şi actelor de violenţă aplicate sau 
proprietatea persoanei fizice sau juridice. 

3. Latura obiectivă a infracțiunii se realizează prin acțiunile sau inacțiunile făptuitorului care 
întrebuinţează expresii jignitoare faţă de o persoană, insulta, calomnia, actele de violenţă împotriva persoanei, 
alte acţiuni care depăşesc vădit limitele drepturilor şi atribuţiilor acordate prin lege, dacă acestea au cauzat 
daune în proporţii considerabile intereselor publice sau drepturilor şi intereselor ocrotite prin lege ale 
persoanelor fizice sau juridice. 

4. O condiţie obligatorie de răspundere penală pentru excesul de putere sau depăşirea atribuțiilor de 
serviciu constă în faptul că trebuie să existe legătura directă între acţiunile făptuitorului, ca persoană cu funcţii 
de răspundere, competențele ei, date prin lege sau printr-un act subordonat legii, şi urmările survenite. Dacă 
urmările survenite au fost cauzate de acţiuni care nu au fost legate de atribuţiile de serviciu, aceste acţiuni pot fi 
încadrate după obiect şi intenţie respectiv (art.150-157, 162 CP etc.). 

5. Pentru calificarea daunelor în proporții considerabile aduse intereselor publice sau drepturilor şi 
intereselor ocrotite de lege ale persoanelor este valabil comentariul de la punctul 4 al art.327. 


Drept daune demnităţii şi sănătăţii persoanei sau legate de încălcarea drepturilor constituţionale se 
consideră acţiunile ce depăşesc vădit limitele drepturilor şi atribuţiilor acordate prin lege (a se vedea 
comentariul de la art.327 p.4). 

6. Subiectul. Ca autor în cazul excesului de putere sau al depăşirii atribuţiilor de serviciu poate fi doar o 
persoană cu funcţii de răspundere (a se vedea comentariul de la p.2 al art.327 şi p.5-6 ale art.324 CP). 

Organizator al infracțiunii, instigator sau complice poate fi orice persoană. 

7. Exces de putere sau depăşire a atribuţiilor de serviciu prevăzut în alin.2 însoţit: de aplicarea violenței 
lit.a) se consideră cazul în care făptuitorul aplică violenţa şi persoanei vătămate îi sunt cauzate vătămări uşoare 
şi medii integrităţii corporale sau sănătăţii; de aplicarea armei lit.b) se consideră cazul în care făptuitorul a 
aplicat nelegitim arma de foc sau alte mijloace speciale pentru a influenţa psihic sau fizic asupra persoanei 
vătămate; de tortură sau acțiuni care înjosesc demnitatea părţii vătămate lit.c) se consideră cazul în care 
făptuitorul a cauzat victimei multiple lovituri care cauzează acesteia dureri şi suferinţe fizice sau presiuni 
psihice, care produc suferinţe morale, insultă şi calomnie prin cuvinte înjositoare, prin cuvinte necenzurate 
(asemenea acţiuni pot fi smulgere a părului de pe cap, corp, aruncare şi târâre pe jos, cauzare a echimozelor, 
sperierea persoanelor cu fapte păgubitoare asupra rudelor apropiate, ameninţarea cu lovituri, îmbrânciri, 
pişcături, acţiunea curentului electric sau cu agenţi termici asupra corpului etc.). 

Dacă în urma torturii au survenit vătămări grave, aceste acţiuni pot fi încadrate în conformitate cu 
prevederile alin.3 al acestui articol. 

8. Latura subiectivă se realizează prin intenţie directă sau indirectă. În ambele cazuri făptuitorul îşi dă 
seama că acţiunea atinge atât interesul public, cât şi drepturile, interesele ocrotite prin lege ale persoanelor fizice 
ŞI juridice şi creează o stare de pericol pentru buna desfăşurare a activităţii autorităților publice şi a 
administraţiei publice în care activează persoana cu funcţii de răspundere. 

9. Comentariile date la art.327 alin.2 şi 3 prin p.7 şi 8 sunt aplicabile respectiv. 

10. Consumarea infracțiunii în cazul excesului de putere sau al depăşirii atribuţiilor de serviciu se 
consideră din momentul în care făptuitorul a întrebuințat expresii jignitoare faţă de o persoană cu care se află în 
legătură în virtutea exerciţiului funcţiunii, iar în cazul acţiunilor repetate infracțiunea se consideră consumată în 
momentul săvârşirii ultimei acțiuni de violenţă, dacă acestea au cauzat daune în proporții considerabile 
intereselor ocrotite de lege ale persoanelor fizice şi juridice. 

Articolul 329. NEGLIJENŢĂ DE SERVICIU 

1. Neîndeplinirea sau îndeplinirea necorespunzătoare de către o persoană cu funcţie de răspundere a 
obligaţiilor de serviciu ca rezultat al unei atitudini neglijente sau neconştiincioase faţă de ele, dacă aceasta a 
cauzat daune în proporţii mari intereselor publice sau drepturilor şi intereselor ocrotite de lege ale 
persoanelor fizice sau juridice, 

se pedepseşte cu amendă în mărime de până la 500 unităţi convenţionale sau cu închisoare de până la 
3 ani, în ambele cazuri cu (Sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 3 ani. 

2. Aceleaşi acţiuni care au provocat: 

a) decesul unei persoane; 

b) alte urmări grave 

se pedepsesc cu amendă în mărime de la 300 la 800 unităţi convenţionale sau cu închisoare de la 3 la 7 
ani, în ambele cazuri cu privarea de dreptul de a ocupa anumite funcţii sau de a exercita o anumită activitate 
pe un termen de până la 5 ani. 

1. Îndeplinirea corectă a obligaţiunilor de serviciu condiţionează buna desfăşurare a activităţii de serviciu, 
iar încălcarea acestora pune în pericol activitatea normală a unei autorități publice sau instituţii statale. 

Din conţinutul art.329 alin.l CP neglijenţa de serviciu poate fi definită ca neîndeplinire sau îndeplinire 
necorespunzătoare de către o persoană cu funcţii de răspundere a obligaţiunilor de serviciu. Drept rezultat al 
atitudinii neglijente sau neconştiincioase, acţiunile persoanei cauzează unui organ sau unei instituţii de stat 
daune în proporții mari intereselor publice sau atacă drepturile şi interesele legale ale persoanelor fizice şi 
Juridice. 

2. Obiectul juridic nemijlocit al acestei infracțiuni îl constituie buna desfăşurare a activităţii de serviciu 
care presupune îndeplinirea corectă şi conştiincioasă de către persoana cu funcţii de răspundere a obligaţiunilor 
de serviciu. 

3. Latura obiectivă a infracțiunii de neglijenţă de serviciu constituie încălcarea unei obligaţiuni de serviciu 
prin neîndeplinirea sau prin îndeplinirea defectuoasă a acesteia, încălcare care a produs urmările prevăzute în 
lege. 

Prin obligațiune de serviciu se înţeleg toate obligaţiunile care cad în sarcina unei persoane cu funcţii de 
răspundere potrivit normelor legale şi subordonate legii ce reglementează serviciul respectiv. 


Aceste norme pot fi indicate expres în lege, hotărâri ale guvernului, regulamente de serviciu, instrucțiuni 
si ică 

Comentariul prevăzut la p.3 şi 4 art.327 se aplică în mod corespunzător. 

4. Decesul unei persoane, prevăzut la alin.2 lit.a), se consideră element de încadrare a infracțiunii de 
neglijență dacă în urma neîndeplinirii sau îndeplinirii necorespunzătoare a obligaţiunilor de serviciu ale 
persoanei cu funcţii de răspundere a survenit decesul unei persoane, constatat prin raportul de expertiză medico- 
legal şi declarat în legătură cauzală cu atitudinea neglijentă a făptuitorului faţă de obligațiunile de serviciu. 

Alte urmări grave din alin.2 lit.b) se consideră, de la caz la caz, urmările rezultate din neglijenţa 
făptuitorului dacă au fost stabilite avarii care au pricinuit daune enorme (de 1500 şi mai multe unităţi 
convenţionale): oprirea sau staționarea transportului sau a proceselor tehnologice, dezorganizarea activităţii unei 
instituţii sau a unei întreprinderi, cauzarea de vătămări grave integrităţii corporale sau sănătăţii la două sau mai 
multe persoane. 

5. Subiect al infracțiunii de neglijenţă poate fi doar o persoană cu funcţii de răspundere, conform art.123 
CP. Comentariul de la p.5-6 art.324 CP se aplică respectiv şi pentru fapta care a cauzat daune în proporţii mari 
intereselor publice sau intereselor legale ale persoanei. 

6. Latura subiectivă a infracţiunii de neglijenţă în serviciu presupune vinovăția făptuitorului sub formă de 
imprudenţă. Făptuitorul nu prevede consecinţele faptei, însă ar fi putut şi trebuia să le prevadă sau prevedea 
posibilitatea survenirii urmărilor, dar credea, fără temei, că acestea nu se vor produce. 

Posibilitatea făptuitorului de a prevedea consecinţele faptei sale se apreciază în raport cu împrejurările 
concrete în care a fost săvârşită fapta, precum şi în raport cu personalitatea făptuitorului, pregătirea şi calităţile 
lui profesionale, experienţa acestuia în domeniul respectiv. 

Articolul 330. PRIMIREA DE CĂTRE UN FUNCȚIONAR A RECOMPENSEI ILICITE 

1. Primirea de către un funcţionar al autorităţii publice, al altei instituţii, întreprinderi sau organizaţii 
de stat, care nu este persoană cu funcţie de răspundere, a unei recompense ilicite sau a unor avantaje 
patrimoniale pentru îndeplinirea unor acţiuni sau acordarea de servicii ce ţin de obligaţiile lui de serviciu 

se pedepseşte cu amendă în mărime de la 200 la 400 unităţi convenţionale sau cu închisoare de până la 
3 ani, în ambele cazuri cu (Sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani. 

2. Aceeaşi acţiune săvârşită: 

a) repetat; 

b) în proporții mari 

se pedepseşte cu amendă în mărime de la 400 la 1.000 unităţi convenţionale sau cu închisoare de la 2 la 
6 ani, în ambele cazuri cu (sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani. 

1. Sub incidenţa prevederii legale cad faptele săvârşite de persoanele care activează în calitate de 
funcționari în organele autorităţii publice, administrației publice centrale şi locale, în alte instituţii, întreprinderi 
sau organizaţii de stat, persoane care nu cad sub incidenţa prevederilor art.123 - persoane cu funcții de 
răspundere - în cazul în care acestea primesc o recompensă ilicită sau avantaje patrimoniale pentru îndeplinirea 
sau acordarea de servicii ce ţin de obligaţiunile lor de serviciu. 

2. Obiectul acestei infracţiuni îl constituie relaţiile sociale referitoare la buna desfăşurare a activităţii de 
serviciu care presupun îndeplinirea corectă, conştiincioasă a obligaţiunilor de serviciu de către funcționari. 

3. Latura obiectivă a infracţiunii se realizează prin acţiunile făptuitorului care primeşte recompense ilicite 
sau avantaje patrimoniale de la persoane fizice şi juridice pentru acordare de servicii ce ţin de obligaţiunile lui 
de serviciu. 

Prin recompense ilicite se înţelege primirea de bani, bunuri, servicii etc., iar în categoria avantajelor 
patrimoniale intră faptele de acordare a înlesnirilor nejustificate la procurarea produselor alimentare sau a 
materialelor de construcţie, acordarea de credite preferențiale, aranjarea copiilor în şcoli de prestigiu, acoperirea 
cheltuielilor făcute de către făptuitor, folosirea acestuia de autoturism etc. 

4. Noţiunea prevăzută în alin.2 lit.a) repetat înseamnă săvârşirea aceleiaşi acţiuni, prevăzute de acest 
articol, de două şi mai multe ori, dacă nu a expirat termenul de prescripţie de tragere la răspundere penală. 

Termenul în proporții mari echivalează cu recompensa sau avantajele patrimoniale care au fost date 
făptuitorului cu valoarea acestora exprimată în bani. Dacă valoarea recompensei constituie 500 de unităţi 
convenţionale sau depăşeşte această sumă, fapta cade sub incidenţa prevederilor alin.2 lt.b). 

5. Subiecţi ai acestei infracțiuni pot fi toţi funcţionarii din organele autorității publice, administraţiei 
publice centrale şi locale din instituţii, întreprinderi şi organizaţii de stat, care nu cad sub incidenţa art.123 CP, 
însă care primesc recompense ilicite, avantaje patrimoniale pentru îndeplinirea unor acţiuni ce ţin de 
obligațiunile lor de serviciu. 


6. Latura subiectivă a infracţiunii se săvârşeşte numai cu intenţie directă sau indirectă, adică făptuitorul 
doreşte şi utilizează obligaţiunile sale de serviciu pentru a primi recompense ilicite sau avantaje patrimoniale 
necuvenite şi prevede urmările care survin şi se răsfrâng asupra activităţii normale a aparatului de stat. 

7. Toate bunurile, banii, valorile primite de către făptuitor în aceste cauze urmează să fie confiscate în 
beneficiul statului, iar în cazul în care acestea au fost utilizate, înstrăinate sau sunt exprimate în avantaje 
patrimoniale făptuitorul este obligat să restituie statului echivalentul acestora în bani. 

Articolul 331. REFUZUL DE A ÎNDEPLINI LEGEA 

1. Refuzul persoanei cu funcţie de răspundere de a îndeplini legea, dacă aceasta a cauzat daune în 
proporții mari intereselor publice sau drepturilor şi intereselor ocrotite de lege ale persoanelor fizice sau 
juridice, 

se pedepseşte cu amendă în mărime de la 200 la 500 unităţi convenţionale sau cu închisoare de până la 
3 ani, în ambele cazuri cu (Sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani. 

2. Aceeaşi acţiune: 

d) săvârşită de o persoană cu înaltă funcţie de răspundere; 

b) soldată cu urmări grave 

se pedepseşte cu amendă în mărime de la 500 la 1.000 unităţi convenţionale sau cu închisoare de la 3 la 
7 ani, în ambele cazuri cu privarea de dreptul de a ocupa anumite funcţii sau de a exercita o anumită 
activitate pe un termen de la 2 la 5 ani. 

1. Obiectul acestei infracțiuni îl constituie relaţiile sociale referitoare la buna desfăşurare a activităţii 
organelor autorităților publice şi a structurilor administraţiei publice centrale şi locale. 

2. Latura obiectivă se manifestă printr-o inacţiune în sensul neîndeplinirii unui act de către o persoană cu 
funcție de răspundere, adică refuzul făptuitorului de a efectua o acţiune, operaţiune pe care este obligat prin lege 
să o efectueze şi care neîndeplinire a cauzat daune în proporţii mari intereselor publice sau drepturilor şi 
intereselor legale ale persoanelor fizice şi juridice. 

Noţiunile daune în proporții mari intereselor publice şi drepturilor şi intereselor ocrotite prin lege ale 
persoanelor fizice şi juridice sunt concepute în sensul legii după cum sunt date comentariile la p.4 art.324 CP. 

3. Noţiunile săvârşită de o persoană cu înaltă funcţie de răspundere şi soldată cu urmări grave prevăzute 
la alin.2 lit.a) şi b) sunt explicate adecvat în comentariul de la p.7 art.327 CP. 

4. Subiect al infracțiunii se consideră numai o persoană cu funcţie de răspundere, conform prevederilor 
art.123 CP. Această persoană apare în calitate de autor. Orice altă persoană care participă la infracţiune este 
considerată organizator, instigator şi/sau complice. 

5. Infracţiunea se consumă prin neîndeplinirea atribuţiilor de serviciu şi cauzarea daunelor prevăzute de 
lege. Tentativa de infracţiune nu este posibilă; legea nu prevede sancţionarea acesteia. 

Articolul 332. FALSUL ÎN ACTE PUBLICE 

1. Înscrierea de către o persoană cu funcţie de răspundere, precum şi de către un funcţionar al 
autorităţii publice care nu este persoană cu funcţie de răspundere, în documentele oficiale a unor date vădit 
false, precum şi falsificarea unor astfel de documente, dacă aceste acţiuni au fost săvârşite din interes 
material sau din alte interese personale, 

se pedepsesc cu amendă în mărime de până la 500 unităţi convenţionale sau cu închisoare de până la 2 
ani, în ambele cazuri cu (sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani. 

2. Aceleaşi acțiuni săvârşite: 

a) repetat; 

b) de o persoană cu înaltă funcţie de răspundere; 

c) în interesul unui grup criminal organizat sau al unei organizații criminale 

se pedepsesc cu amendă în mărime de la 500 la 1.000 unităţi convenţionale sau cu închisoare de la 3 la 
7 ani, în ambele cazuri cu privarea de dreptul de a ocupa anumite funcţii sau de a exercita o anumită 
activitate pe un termen de la 2 la 5 ani. 

1. Obiectul material al falsului în acte publice îl constituie actele oficiale confirmate sau adoptate prin 
activitatea autorităților publice, administraţiei publice centrale şi locale, a organelor de drept. 

Act public se consideră actul scris care urmează să fie confirmat, adoptat sau perfectat de către un organ al 
autorităţilor publice, al administraţiei publice centrale sau de către organele de drept, organizaţii, instituţii sau 
întreprinderi de stat, act menit să certifice evenimentele şi faptele care provoacă sau au urmări juridice. 

2. Latura obiectivă se manifestă prin acţiunile de introducere a falsurilor în actele oficiale, modificând 
conţinutul actului, sau prin cele de perfectare a unor astfel de acte vădit false, din interes material sau din alte 
interese personale. 


Pentru noţiunile repetat, persoană cu înaltă funcție de răspundere şi grup criminal organizat sau 
organizaţie criminală din alin.2) sunt valabile comentariile de la p.7 al art.327 CP în coroborare cu prevederile 
art.46, 47 CP. 

3. Pentru calificarea falsului în actele publice este necesară legătura cauzală dintre acţiunile de serviciu ale 
funcţionarului şi falsul comis, deoarece, în anumite circumstanţe, dacă lipseşte această legătură cauzală, 
încadrarea acţiunilor poate fi efectuată în limitele art.361 CP ca infracţiune contra autorităților publice şi 
securităţii statului. 

4. Falsul în actul public se consideră terminat din momentul introducerii falsului în actul oficial sub forma 
de corectare, modificare sau perfecționare, indiferent dacă a fost sau nu utilizat actul falsificat. 

5. Subiect al infracțiunii poate fi persoana cu funcţii de răspundere ori alt funcţionar al autorităţii publice, 
al administraţiei publice centrale şi locale sau al organizaţiei, instituţiei, întreprinderii de stat, conform 
comentariului dat la art.324 şi 330 CP. 

6. Latura subiectivă a falsului în acte publice se manifestă numai prin intenție directă. Este obligatorie 
stabilirea motivului intenţiei, care întotdeauna reprezintă un interes material sau personal. 

Lipsa motivului la săvârşirea faptei de fals în acte publice poate atrage doar răspunderea disciplinară a 
făptuitorului. 

Comentariul prevăzut la p.6 art.327 CP privitor la motivul săvârşirii infracțiunii, interesul material şi 
interesul personal, se aplică respectiv. 

7. În cazul în care se comite falsul în actele publice destinate pentru a fi prezentate de către participanţii în 
procedurile penale şi civile sau reprezentanţii acestora sau pentru a falsifica rezultatele votării, răspunderea 
penală survine numai în limitele art.310 sau 182 CP, rezultând din intenţia făptuitorilor de a săvârşi aceste 
infracțiuni, fără încadrarea suplimentară a lor în art.332 CP. 

Asemenea situaţii se întâlnesc şi la calificarea componenţelor de infracțiuni contra justiției (cap.XIV, 
art.306, 307, 308, 309, 310 şi altele). Aceste articole conţin componenţe de infracțiuni speciale şi nu este 
necesar a incrimina suplimentar stipulările art.332. 

CAPITOLUL XVI 
INFRACȚIUNI SĂVÂRŞITE DE PERSOANELE CARE GESTIONEAZĂ ORGANIZAȚIILE 
COMERCIALE, OBŞTEŞTI SAU ALTE ORGANIZAȚII NESTATALE 

Articolul 333. LUAREA DE MITĂ 

(1) Luarea de către o persoană care gestionează o organizaţie comercială, obştească sau o altă 
organizaţie nestatală a mitei sub formă de bani, titluri de valoare, alte bunuri sau avantaje patrimoniale, 
acceptarea de servicii, privilegii sau avantaje, ce nu i se cuvin, pentru a îndeplini sau nu ori de a întârzia sau 
grăbi îndeplinirea unei acţiuni în interesul mituitorului sau al persoanelor pe care le reprezintă, dacă 
asemenea acţiune intră în obligaţiile de serviciu ale mituitului, 

se pedepsesc cu amendă în mărime de la 500 la 1.500 unităţi convenţionale sau cu închisoare de până 
la 5 ani, în ambele cazuri cu privarea de dreptul de a ocupa anumite funcţii sau de a exercita o anumită 
activitate pe un termen de până la 5 ani. 

(0) Aceleaşi acţiuni săvârşite: 

a) repetat; 

b) de două sau mai multe persoane; 

c) cu extorcarea mitei; 

d) în proporții mari 

se pedepsesc cu amendă în mărime de la 1.000 la 3.000 unităţi convenţionale sau cu închisoare de la 5 
la 10 ani, în ambele cazuri cu privarea de dreptul de a ocupa anumite funcţii sau de a exercita o anumită 
activitate pe un termen de la 2 la 5 ani. 

(3) Acţiunile prevăzute la alin.(1) sau (2), săvârşite: 

a) în proporții deosebit de mari; 

b) în interesul unui grup criminal organizat sau al unei organizaţii criminale, 

se pedepsesc cu închisoare de la 7 la 15 ani. 

[Art.333 modificat prin Legea nr.211-XV din 29.05.03, în vigoare din 12.06.03] 

1. Noţiunea de /uare de mită presupune luarea sumelor de bani, valori, prestări servicii, privilegii sau orice 
avantaje patrimoniale ori nepatrimoniale care au fost promise ori oferite unui funcționar ce gestionează o 
organizaţie comercială, obştească sau o altă organizaţie nestatală spre a îndeplini, a nu îndeplini sau a întârzia 
îndeplinirea unui act privitor la îndatoririle sale de serviciu ori spre a săvârşi un act contrar acestor obligaţiuni. 

2. Luarea de mită reprezintă corupţia pasivă în sectorul privat când persoana care gestionează organizaţiile 
comerciale, obşteşti sau alte organizaţii nestatale întreprinde acţiuni de a solicita sau primi, direct sau prin 
mijlocitori, un avantaj necuvenit sau de a accepta oferte sau promisiunii privind un asemenea avantaj pentru 


sine sau pentru altcineva, pentru ca această persoană să efectueze sau să se abţină de la efectuarea unui act, 
încălcând obligaţiunile sale de serviciu. 

3. Prin organizaţie comercială se înţelege o organizaţie economică cu personalitate juridică, a cărei 
activitate se desfăşoară în producţia şi circulația mărfurilor (de schimb, comerțul de bunuri) sau în sfera 
serviciilor (transport, telecomunicaţii etc.). 

4. Prin organizaţie obştească se înţelege un grup de persoane, cu concepţii şi preocupări comune, care se 
constituie în baza unui statut propriu înregistrat la Ministerul Justiţiei pentru a realiza nişte activităţi organizate. 

5. Prin sintagma alte organizații nestatale înţelegem orice alte organizaţii care activează pe un termen 
determinat sau nedeterminat, fondate de o persoană sau de un grup de persoane într-un scop anumit (fundaţia 
etc.) în condiţiile legii. 

6. Obiectul acestei infracțiuni îl constituie relaţiile sociale referitoare la buna desfăşurare a activităţii 
organizaţiilor comerciale, a organizaţiilor obşteşti şi a altor organizaţii nestatale. 

7. Latura obiectivă a infracţiunii de luare de mită se manifestă prin acţiuni sau inacţiuni ale mituitului în 
interesul mituitorului sau al altor persoane pe care acesta le reprezintă, cu condiția că asemenea acţiuni sau 
inacțiuni intră în obligaţiunile de serviciu ale mituitului. 

Acțiunea mituitului constă în primirea de la mituitor a banilor, materialelor de preţ (produse alimentare, 
bunuri materiale, de construcție etc.), avantaje patrimoniale (documente care dau dreptul de a primi avere în 
proprietate, primirea în arendă a patrimoniului fără plată, liberare de la obligaţii materiale, datorii etc.), 
acceptarea de servicii (transmiterea mijloacelor de transport fără plată, transportarea fără plată a mărfurilor, 
primirea fără plată a biletelor de tratament, lucrări de construcţii şi reparaţii fără plată şi altele); firluri de 
valoare sunt determinate de către legislaţia în vigoare (Legea cu privire la piața valorilor mobiliare nr.199 din 
18.11.98, MO nr.27-28 din 23.03.99 şi HG nr.770 din 03.08.2001, MO nr.97-99 din 17.08.2001); privilegii sau 
avantaje (plata premiilor sau a unui salariu avansat, salarizare pentru cumulare abuzivă, avansare în post, 
prezentare pentru distincţii de stat etc.). Toate aceste avantaje nu i se cuvin mituitului în coraport cu 
circumstanţele cauzei şi acestea sunt date, înmânate, promise pentru îndeplinirea, neîndeplinirea sau grăbirea 
îndeplinirii unei acţiuni în interesul mituitorului ori al unui terţ, dacă aceste acţiuni intră în obligațiunile de 
serviciu ale mituitului. 

Acţiunile de propunere şi oferire de cadouri sau prestare de servicii în folosul persoanelor care se află într- 
o funcție mai înaltă pe scara ierarhică de serviciu, pentru întreţinerea relaţiilor oficiale sau de serviciu, nu cad 
sub incidenţa componenţei de infracţiune prevăzute în articolul comentat. 

8. Pentru noţiunile prevăzute la alin.2 a) repetat, b) de două sau mai multe persoane şi c) cu estorcarea 
mitei este valabil comentariul de la p.7 al art.327, iar noţiunea în proporții mari de la lit.d) se consideră mita 
exprimată în bani în valoare mai mare decât 500 de unităţi convenționale şi egală cu 10.000 lei. Pentru noţiunile 
prevăzute în alin.3 lit.a) - în proporții deosebit de mari - şi alin.3 lit.b) - în interesul unui grup criminal 
organizat sau al unei organizaţii criminale - sunt valabile explicaţiile date în comentariul art.326, p.6. 

9. Subiectul infracțiunii devine persoana care corespunde criteriilor stipulate în art.124. 

Persoanele care nu gestionează o organizaţie comercială, obştească sau o altă organizație nestatală, însă 
lucrează în aceste instituţii şi, în virtutea funcţiei, primesc prin încredere unele plăţi sau servicii cu caracter 
necesar de producție sau alte avantaje, nu răspund pentru luare de mită. Aceste acţiuni pot conduce doar la 
răspunderea disciplinară a făptuitorului. 

10. Latura subiectivă a infracțiunii de luare de mită se manifestă numai prin intenţie directă. Persoana care 
gestionează organizaţia comercială, obştească sau o altă organizaţie nestatală conştientizează şi doreşte să 
primească ilicit de la o altă persoană, pentru acţiuni sau inacţiuni în sfera obligaţiunilor de serviciu, un bun, un 
avantaj patrimonial sau un privilegiu. 

Intenţia persoanei care primeşte mită cuprinde şi faptul că persoana care a dat mita înţelege că anume în 
asemenea mod îşi satisface cerinţele legate de mituire. Dacă persoana primeşte de la mituitor Sau şi alte valori, 
chipurile, pentru a le transmite persoanei cu funcţii de răspundere drept mită, dar nu are intenţia de a proceda 
astfel, însuşindu-şi-le, fapta constituie componenţa infracţiunii de înşelăciune sau abuz de încredere (p.20, HP 
CSJ nr.6 din 11.03.1996 în Culegere de hotărâri explicative ale Plenului Curţii Supreme de Justiţie, Chişinău, 
2002, pag.350). 

11. 'Toate valorile materiale, inclusiv banii, care sunt obiecte materiale ale infracţiunii, urmează să fie 
confiscate în beneficiul statului. În cazul în care obiectele, valorile date drept mită sau prestări servicii au fost 
utilizate, se confiscă de la condamnat în beneficiul statului echivalentul acestora în bani. 

Articolul 334. DAREA DE MITĂ 

(1) Darea de mită 

se pedepseşte cu amendă în mărime de la 500 la 1.000 unităţi convenţionale sau cu închisoare de până 
la 3 ani. 


(0) Aceeaşi acţiune săvârşită: 

a) repetat; 

b) de două sau mai multe persoane; 

c) în proporţii mari 

se pedepseşte cu amendă în mărime de la 1.000 la 2.000 unităţi convenţionale sau cu închisoare de la 2 
la 5 ani. 

(3) Acţiunile prevăzute la alin.(1) sau (2), săvârşite: 

a) în proporții deosebit de mari; 

b) în interesul unui grup criminal organizat sau al unei organizaţii criminale, se pedepsesc cu 
închisoare de la 5 la 10 ani. 

(3) Persoana care a dat mită este liberată de răspundere penală dacă mita i-a fost extorcată sau dacă 
persoana s-a autodenunţat neştiind că organele de urmărire penală sunt la curent cu infracţiunea săvârşită 
de ea. 

[Art.334 modificat prin Legea nr.211-XV din 29.05.03, în vigoare din 12.06.03] 

1. Dare de mită se consideră promisiunea, oferirea sau darea de bani sau de alte foloase, valori ori 
avantaje persoanelor în modurile şi scopurile elucidate în art.333 CP. 

2. Obiectul juridic nemijlocit al infracţiunii de dare de mită îl reprezintă relaţiile sociale referitoare la 
activitatea de serviciu în organizaţiile comerciale, obşteşti şi în alte organizaţii nestatale, activitate a cărei bună 
desfăşurare este incompatibilă cu săvârşirea unor fapte de corupere asupra funcționarilor din sectorul obştesc şi 
privat. 

3. Latura obiectivă este realizată prin săvârşirea uneia din următoarele acţiuni prevăzute alternativ în textul 
art.333 CP: promisiune, oferire sau dare de bani, titluri de valoare, bunuri sau avantaje patrimoniale, acceptare 
de servicii, privilegii sau avantaje ce nu i se cuvin pentru a îndeplini sau nu ori de a întârzia sau grăbi 
îndeplinirea unei acţiuni în interesul mituitorului sau al persoanelor pe care le reprezintă, dacă aceste acţiuni 
intră în obligațiunile de serviciu ale mituitului. 

Principiul de oglindă este valabil pentru corupția activă, adică comentariul din p.8 al art.333 CP se 
răsfrânge şi asupra persoanelor care iau mită. La fel sunt aplicabile în cazurile de dare de mită şi comentariile ce 
vizează coruperea pasivă şi coruperea activă a agenţilor publici naţionali (art.324 şi 325 CP). 

4. Noţiunile prevăzute la alin.2, lit.a), b) şi c) repetat, de două sau mai multe persoane, în proporții mari 
au aceeaşi interpretare ca în comentariile din p.9 al art.333, p.7 al art.327, p.4 art.324 CP. Noţiunile prevăzute în 
alin.3 au fost explicate în comentariul de la art.326, p.6. 

5. Subiectul componenţei infracţiunii de dare de mită este un subiect nedeterminat. În această calitate 
poate să apară orice persoană pasibilă de răspundere penală. Infracţiunea poate fi săvârşită de o singură 
persoană care a atins vârsta de 16 ani sau prin coautorat, instigare, complicitate. 

6. Latura subiectivă se manifestă numai prin intenţie directă. Mituitorul promite, oferă, dă bani, bunuri, 
avantaje unui funcţionar care gestionează o organizație comercială, obştească sau altă organizație nestatală şi 
acesta conştientizează, urmăreşte şi doreşte rezultatul scontat anume prin intermediul mituirii pentru acţiunile 
sau inacţiunile de serviciu ale mituitului. 

7. Infracţiunea de dare de mită se consumă în momentul în care făptuitorul promite, oferă sau dă mituitului 

„ bunuri, avantaje etc. în scopul indicat în lege, indiferent dacă mituitul a realizat sau nu acțiunile pe care 
trebuia să le săvârşească în folosul făptuitorului. 

8. Circumstanţe care exclud răspunderea penală. Persoana care a dat mită se liberează de răspunderea 
penală dacă a fost în situaţia că de la ea a fost estorcată aceasta sau dacă s-a autodenunţat înainte ca organele de 
urmărire penală să fi intentat cauza sau dacă făptuitorul nu ştia că în privinţa lui se efectuează o urmărire penală. 

Făptuitorul poate face autodenunţarea în formă scrisă sau orală la organele competente (organele vamale, 
organele de poliție, organele procuraturii, SIS etc.). 

9. În cazul în care mita a fost estorcată de la mituitor sau a fost acceptat autodenunţul în condiţiile alin.3 
banii, bunurile, avantajele patrimoniale menite pentru mituit pot fi restituite mituitorului, urmând ca instanţa să 
invoce motivele respective în sentinţa adoptată. 

10. De regulă, banii, bunurile şi avantajele patrimoniale, menite pentru mituit, urmează a fi confiscate în 
beneficiul statului, iar în cazul în care acestea au fost utilizate sau cheltuite urmează a fi încasate de la mituitor 
în valoarea lor exprimată în bani. 

Articolul 335. ABUZUL DE SERVICIU 

(1) Folosirea intenţionată de către o persoană care gestionează o organizaţie comercială, obştească sau 
o altă organizaţie nestatală a situaţiei de serviciu, în interes material ori în alte interese personale, dacă 
aceasta a cauzat daune în proporţii considerabile intereselor publice sau drepturilor şi intereselor ocrotite de 
lege ale persoanelor fizice sau juridice, 


se pedepseşte cu amendă în mărime de la 150 la 400 unităţi convenţionale sau cu închisoare de până la 
3 ani. 

(2) Aceeaşi acțiune săvârşită de către un notar, auditor sau avocat 

se pedepseşte cu amendă în mărime de la 500 la 800 unităţi convenţionale sau cu închisoare de la 2 la 5 
ani, în ambele cazuri cu (sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani. 

(3) Acţiunile prevăzute la alin.(1) sau (2): 

4) săvârşite în interesul unui grup criminal organizat sau al unei organizaţii criminale; 

b) soldate cu urmări grave, 

se pedepsesc cu închisoare de la 3 la 7 ani, cu privarea de dreptul de a ocupa anumite funcţii sau de a 
exercita o anumită activitate pe un termen de la 2 la 5 ani. 

[Art.335 modificat prin Legea nr.211-XV din 29.05.03, în vigoare din 12.06.03] 

1. Obiectul infracțiunii îl constituie relaţiile sociale referitoare la activitatea de serviciu, activitate a cărei 
bună desfăşurare presupune îndeplinirea obligaţiunilor de serviciu în mod corect cu respectarea intereselor 
legale private şi obşteşti ale organizaţiilor comerciale, obşteşti sau ale organizaţiilor nestatale de către 
persoanele care gestionează aceste organizaţii. 

2. Latura obiectivă se manifestă prin acţiuni sau inacţiuni defectuoase ale persoanei care gestionează 
organizaţia în limitele obligaţiunilor de serviciu, dacă prin îndeplinirea sau neîndeplinirea acestora se cauzează 
daune considerabile intereselor publice sau drepturilor şi intereselor ocrotite de lege ale persoanelor fizice şi 
Juridice. 

Comentariul prevăzut la p.3 al art.327 are valoare şi se extinde şi asupra acestui articol ca fiind similare 
prin gradul de prejudiciu. 

3. Noţiunile prevăzute în alin.3 lit.a) şi b) săvârşite în interesul unui grup criminal organizat sau al unei 
organizaţii criminale şi soldate cu urmări grave au la bază aceleaşi comentarii expuse la art.327 alin.2 şi 3. 

4. Noţiunile interes material sau alte interese personale care au cauzat daune în sensul acestui articol sunt 
comentate la fel ca şi la art.327, p.6. 

5. Noţiunile prevăzute în lege alin.2: notar, auditor, avocat sunt stipulate în legile organice (Legea cu 
privire la notariat (nr.1453 din 18.11.2002, MO nr.154-157 din 21.11.2002, Legea cu privire la avocatură 
nr.1260 din 19.07.2002, MO nr.126-127 din 12.09.2002 şi Legea cu privire la activitatea de audit nr.729 din 
15.02.1996, MO nr.20-21 din 04.04.96) care se aplică corespunzător, devenind un subiect special de răspundere 
penală în cazul comiterii unei fapte prevăzute în acest articol. 

6. Subiectul infracțiunii este persoana pasibilă de răspundere penală, care cade sub incidenţa prevederilor 
art.124. 

7. Latura subiectivă a infracţiunii se realizează numai cu intenție. Forma vinovăţiei în cazul în care fapta 
constă din acţiune sau inacţiune rezultă din intenție directă: făptuitorul, prevăzând că aceasta atinge interesele 
publice sau legale ale unei persoane, urmăreşte sau acceptă producerea acestui rezultat. 

8. Consumarea infracțiunii se realizează prin acţiune în momentul îndeplinirii actului în mod defectuos, iar 
când infracţiunea se realizează prin inacțiune consumarea faptei ilicite are loc în momentul expirării termenului 
prevăzut pentru îndeplinirea actului respectiv. 

Articolul 336. DEPĂŞIREA ATRIBUŢIILOR DE SERVICIU 

1. Săvârşirea de către o persoană care gestionează o organizaţie comercială, obştească sau o altă 
organizaţie nestatală a unor acţiuni care depăşesc în mod vădit limitele drepturilor şi atribuţiilor acordate 
prin lege, dacă aceasta a cauzat daune în proporţii considerabile intereselor publice sau drepturilor şi 
intereselor ocrotite de lege ale persoanelor fizice sau juridice, 

se pedepseşte cu amendă în mărime de la 200 la 500 unităţi convenţionale sau cu închisoare de la 2 la 5 
ani, în ambele cazuri cu (sau fără) privarea de dreptul de a ocupa anumite funcţii sau de a exercita o 
anumită activitate pe un termen de până la 5 ani. 

2. Depăşirea drepturilor şi atribuţiilor acordate prin lege de către un lucrător al unui serviciu 
particular de asigurare a securităţii sau al unei organizaţii particulare de depistare-protecţie, însoţită de 
aplicarea violenţei sau de ameninţare cu aplicarea ei, 

se pedepseşte cu amendă în mărime de la 300 la 700 unităţi convenţionale sau cu închisoare de până la 
5 ani, în ambele cazuri cu privarea de dreptul de a ocupa anumite funcţii sau de a exercita o anumită 
activitate pe un termen de până la 5 ani. 

3. Acţiunile prevăzute la alin.(1) sau (2): 

d) săvârşite în interesul unui grup criminal organizat sau al unei organizaţii criminale; 

b) soldate cu urmări grave, 


se pedepsesc cu închisoare de la 3 la 7 ani cu privarea de dreptul de a ocupa anumite funcţii sau de a 
exercita o anumită activitate pe un termen de la 2 la 5 ani. 

1. Obiectul infracțiunii se constituie din totalitatea de relaţii sociale referitoare la buna desfăşurare a 
activităţii de serviciu a persoanelor care gestionează o organizaţie comercială, obştească sau o altă organizaţie 
nestatală, care presupune un comportament corect şi conştiincios în raport cu îndeplinirea obligaţiunilor de 
serviciu faţă de persoanele cu care aceştia intră în legătură în exerciţiul funcțiuni. 

2. Latura obiectivă a infracţiunii se exprimă prin acţiunile unei persoane care gestionează o organizaţie 
comercială, obştească sau o altă organizaţie nestatală, care depăşesc în mod vădit limitele drepturilor şi 
atribuţiilor acordate prin lege şi dacă acestea au cauzat daune considerabile intereselor publice sau drepturilor şi 
intereselor legale ale persoanelor fizice şi juridice. 

Expresia depăşesc în mod vădit limitele drepturilor şi atribuţiilor acordate prin lege cuprinde atribuţii 
care pot fi efectuate numai de către organele colective sau de persoanele ierarhic superioare ori sunt atribuite 
altor organizaţii în condiţii determinate prin lege sau prin acte subordonate legii. 

Comentariul de la art.327 p.4 poate fi acceptat în măsura în care subiectul acestei infracțiuni trece în sfera 
activităţii autorităţilor publice sau a administraţiei publice centrale sau locale şi privitor la noţiunile daune în 
proporții considerabile intereselor publice sau drepturilor şi intereselor ocrotite de lege ale persoanelor fizice 
şi juridice. 

3. Persoanele şi acţiunile acestora stipulate la alin.l şi 2, săvârşite în interesul unui grup criminal 
organizat sau al unei organizaţii criminale, urmează să fie interpretate în conformitate cu prevederile art.46 şi 
47. Pentru sintagma soldate cu urmări grave stipulată în lit.b) sunt aplicabile comentariile enunțate la p.7 
art.327 CP. 

4. Subiect al infracțiunii este persoana pasibilă de răspundere penală, care corespunde prevederilor art.124 
CP. 

5. În cazul acestei infracţiuni, în conformitate cu prevederile alin.2, în calitate de subiecți speciali apar 
lucrătorii serviciilor particulare de asigurare a securităţii, angajaţi direct sau în bază de contract în acestea şi în 
alte organizaţii, care îşi depăşesc atribuţiile, aplică violenţa sau ameninţă cu aplicarea acesteia. Aceste acţiuni 
urmează să fie apreciate drept acţiuni care depăşesc vădit drepturile şi atribuţiile acordate prin lege. 

6. Latura subiectivă a infracţiunii se manifestă prin intenție directă. Făptuitorul acţionează sub imperiul 
dorinţei de a depăşi limitele drepturilor şi obligaţiunilor sale, ceea ce aduce daune considerabile interesului 
public sau drepturilor legale ale persoanelor, pe care el le prevede şi le doreşte sau le acceptă. 

7. Consumarea infracţiunii are loc atunci când se produc urmările periculoase stipulate în lege şi au 
survenit daunele considerabile intereselor publice, drepturilor şi intereselor legale ale persoanelor fizice şi 
juridice. Aplicarea violenţei sau ameninţarea cu aplicarea acesteia se consumă din momentul aplicării violenţei 
sau al amenințării de a o aplica, indiferent de urmările care au survenit. 

CAPITOLUL XVII 
INFRACȚIUNI CONTRA AUTORITĂȚILOR PUBLICE ȘI A SECURITĂȚII DE STAT 

Articolul 337. TRĂDAREA DE PATRIE 

(1) Trădarea de Patrie, adică fapta săvârşită intenţionat de un cetăţean al Republicii Moldova în dauna 
suveranităţii, inviolabilităţii teritoriale sau a securităţii de Stat şi a capacităţii de apărare a Republicii 
Moldova, prin trecerea de partea duşmanului, spionaj, divulgare a secretului de stat unui Stat străin, unei 
organizaţii străine sau reprezentanţilor lor, precum şi acordarea de ajutor unui Stat străin la înfăptuirea 
activităţii duşmănoase împotriva Republicii Moldova, 

se pedepseşte cu închisoare de la 16 la 25 de ani sau cu detenţiune pe viaţă. 

(2) Este liberat de răspundere penală cetăţeanul Republicii Moldova, racolat de serviciul de spionaj 
străin pentru înfăptuirea unei activităţi duşmănoase împotriva Republicii Moldova, dacă el nu a săvârşit nici 
un fel de acţiuni pentru realizarea însărcinării criminale primite şi a declarat de bună voie autorităţilor 
despre legătura sa cu serviciul de spionaj străin. 

1. Trădarea de Patrie atentează la orânduirea socială şi de stat, pune în pericol integritatea, suveranitatea, 
capacitatea de apărare şi securitatea statului. 

2. Obiectul nemijlocit al trădării de Patrie îl constituie relațiile sociale a căror existenţă şi desfăşurare 
normală sunt condiționate de asigurarea suveranităţii, inviolabilităţii teritoriale sau securităţii de stat (externe şi 
interne), precum şi a capacităţii de apărare a RM. 

Infracţiunea dată nu are, de obicei, un obiect material, cu excepţia spionajului şi a divulgării secretelor de 
stat. În cazurile menţionate, ca obiect material sunt documentele transmise altui stat care conţin secrete de stat 
ale RM. 


3. Suveranitatea ţării reprezintă calitatea supremă de a fi independentă, de a se manifesta de sine stătător 
în relațiile cu alte state, de a elabora şi promova politica sa internă şi externă în conformitate cu interesele 
naţiunii sale şi de a exercita atribuţiile specifice puterii statale asupra teritoriului ţării şi populației ei. 

4. Inviolabilitatea teritorială a RM presupune integritatea (păstrarea neştirbită a teritoriului ţării) şi 
unitatea, inadmisibilitatea dezmembrării unei părţi a acesteia. 

5. Prin securitatea statului se înţelege protecţia suveranităţii, independenţei şi integrităţii teritoriale a ţării, 
a regimului ei constituţional, a potențialului economic, tehnico-ştiințific şi defensiv, a drepturilor şi libertăţilor 
legitime ale persoanei împotriva activităţii informative şi subversive a serviciilor speciale şi organizaţiilor 
străine, împotriva atentatelor criminale ale unor grupări sau indivizi aparte (art.l din Legea securității statului 
nr.618-XIII din 31.X.1995). 

Prin amenințări la adresa securităţii statului se înţelege ansamblul de acţiuni, condiţii şi factori ce 
comportă pericol pentru stat, societate şi personalitate. 

Pericolul deosebit pentru securitatea statului este prevăzut în alin.2 art.4 din legea menţionată. 

6. Latura obiectivă se constituie din formele trădării de Patrie. Aceste forme sunt: a) trecerea de partea 
duşmanului; b) spionajul; c) divulgarea secretului de stat unui stat străin, unei organizaţii străine sau 
reprezentanţilor lor; d) acordarea de ajutor unui stat străin la înfăptuirea activităţii duşmănoase împotriva RM. 

7. Trecerea de partea duşmanului ca formă a infracțiunii vizate poate fi considerată numai în timp de 
război al ţării noastre cu un inamic concret. Componenţă de infracţiune se consideră deplasarea cetăţeanului RM 
în tabăra inamicului, pe teritoriul acestuia, în dispozitivul trupelor inamicului, şi efectuarea de către acesta a 
unor acţiuni de natură să favorizeze activitatea duşmanului ori să slăbească potenţialul de luptă al armatei 
noastre şi al armatelor aliate, aflate pe teritoriul RM. Prin timp de război se înţelege intervalul de la momentul 
declarării mobilizării sau de la începerea operaţiunilor militare până la data trecerii armatei în stare de pace. 

8. Noţiunea de spionaj este definită în comentariul art. 338 CP, cu excepţia că subiect al trădării de Patrie 
prin formă de spionaj poate fi numai cetăţeanul RM. 

9. Divulgarea secretului de stat ca formă a trădării de Patrie presupune comunicarea prin orice mijloace 
şi procedee (oral, în scris, în formă de mesaj prin internet, desen, scheme, diagrame, modele de articole etc. ) de 
către un cetățean al RM unui stat străin, unei organizaţii străine sau reprezentanților acestora (agenţilor, 
emisarilor) a unor informaţii sau date care constituie secret de stat. Cuprinsul, conţinutul lor este determinat de 
Legea cu privire la secretul de stat din 17 mai 1994. Această infracţiune, spre deosebire de spionaj, presupune 
că inculpatul, în timpul divulgării informaţiei oral sau transmiterii anumitor documente ce constituie secret de 
stat, dispune de ele fie în exerciţiul funcţiei sau serviciului, fie ca materiale acumulate, sustrase, procurate de el 
cu scopul de a dăuna statului. 

10. Acordarea de ajutor unui stat străin la înfăptuirea activității duşmănoase împotriva RM constă în 
ajutorarea de către cetăţeanul ţării noastre a altui stat (organului sau reprezentantului acestuia) în vederea 
desfăşurării pe teritoriul RM sau peste hotarele ei a activităţii subversive împotriva RM, dacă atare acţiuni nu 
sunt cuprinse nici de spionajul, nici de divulgarea secretului de stat. În mod obiectiv aceasta se poate exprima, 
de exemplu, în recrutarea cetăţenilor pentru serviciile speciale, forțele mercenare, în acordarea de azil agenţilor 
de spionaj străini, în asigurarea lor cu documente false, cu mijloace financiare, cu deplasare, cu posibilităţi de 
transmitere a informaţiei, obiectelor, probelor etc. Această activitate poate fi efectuată de cetăţeanul RM atât din 
însărcinarea unui serviciu special al statului străin, cât şi din propria sa iniţiativă. 

11. Conform laturii subiective, trădarea de Patrie poate fi săvârşită numai cu intenţie directă. Inculpatul îşi 
dă seama de caracterul social periculos al acţiunilor mişeleşti şi doreşte să le săvârşească. Cauzele şi scopurile 
infracțiunii menţionate pot fi diferite şi nu influenţează asupra calificării faptei comise. 

12. Subiect al infracţiunii poate fi doar cetăţeanul RM care a atins vârsta de 16 ani. În calitate de 
coparticipanţi (organizatori, instigatori, complici) pot fi de asemenea cetăţenii străini şi apatrizii. 

13. Alin.2 al prezentului articol prevede liberarea de răspundere penală a cetăţeanului RM, racolat de 
serviciul special străin pentru înfăptuirea unei activități duşmănoase împotriva Republicii Moldova, cu două 
condiţii cumulative, şi anume: 1) dacă el nu a săvârşit nici un fel de acţiuni pentru realizarea însărcinării 
criminale primite şi 2) dacă persoana dată a declarat de bună voie autorităţilor despre legătura sa cu serviciul de 
spionaj străin. 

Norma menţionată concretizează prevederile alin.1, 2 art.56 CP privind liberarea de răspundere penală în 
legătură cu renunţarea de bună voie la săvârşirea infracțiunii. Ea are un caracter preventiv şi ajută autoritățile la 
descoperirea acţiunilor de recrutare (angajare, înrolare) ale serviciilor de spionaj străin. 

Articolul 338. SPIONAJUL 

Transmiterea, precum şi sustragerea sau culegerea de informaţii ce constituie secret de stat în scopul 
transmiterii lor unui Stat străin, unei organizaţii Străine Sau agenturii lor, precum şi transmiterea sau 


culegerea, din însărcinarea serviciului de spionaj străin, a altor informaţii pentru a fi folosite în dauna 
intereselor Republicii Moldova, dacă spionajul este săvârşit de un cetăţean străin sau de un apatrid, 

se pedepseşte cu închisoare de la 16 la 25 de ani. 

1. Noţiunea de spionaj este bine reflectată în dispoziţia articolului dat. 

2. Obiectele (generic şi nemijlocit) ale spionajului coincid în totul cu cele ale trădării de Patrie. 

3. Articolul nominalizat stabileşte responsabilitatea pentru două categorii de spionaj care se deosebesc 
prin obiectul lor. Obiect al primei categorii pot fi datele care constituie secret de stat. Obiectul celei de a doua 
categorii pot fi celelalte date, folosite în detrimentul securității RM: date despre persoanele concrete, probe de 
sol şi apă din localităţi concrete, planuri şi scheme ale căilor ferate, drumurilor auto, aerodromurilor şi ale altor 
edificii strategice; date despre situaţia social-politică şi starea morală a oamenilor etc. 

4. Latura obiectivă a spionajului se realizează prin săvârşirea uneia dintre următoarele acțiuni: a) 
transmiterea de informaţii ce constituie secret de stat al RM unui stat străin, unei organizații străine sau 
agenţilor lor; b) sustragerea unor astfel de informaţii în scopul de a le transmite; c) culegerea aceleiaşi 
informaţii cu acelaşi scop; d) transmiterea sau culegerea altor informaţii ce nu conţin secret de stat, însă aceasta 
se efectuează din însărcinarea serviciului de spionaj străin pentru a fi folosite în dauna intereselor RM. 

5. Transmiterea datelor înseamnă comunicarea lor prin orice metodă (oral, în scris, prin intermediar, cu 
folosirea mijloacelor tehnice etc.) unui stat străin, unei organizaţii străine sau reprezentanţilor lor (agenţilor, 
emisarilor). 

Sustragerea de informaţii constă în scoaterea fizică a documentelor respective din sfera de stăpânire a lor 
(statul). 

Din instituţii, întreprinderi, organizaţii, de la persoane aparte se scot anumite documente care conţin secret 
de stat. Culegerea de informaţii înseamnă adunarea, obținerea acestora din diverse surse secrete în mod oral sau 
scris (prin înregistrare, copiere) în scopul transmiterii lor unui stat străin, unei organizaţii străine sau agenţilor 
lor. O modalitate de a culege informaţii poate fi şi procurarea acestora de la unele persoane sau chiar furtul lor. 

Transmiterea sau culegerea altor date, destinate pentru utilizarea lor în detrimentul securității RM, 
formează componenţa spionajului doar cu condiţia că aceasta se efectuează din însărcinarea serviciului de 
spionaj străin. Acest serviciu poate fi de stat ori al unor organizaţii internaționale, sindicate, firme etc. 

6. Conform laturii subiective, spionajul se caracterizează prin intenţie directă. Inculpatul îşi dă seama că 
săvârşeşte acţiuni prevăzute de articolul menţionat, că ele sunt orientate în detrimentul securității RM şi doreşte 
să săvârşească atare acţiuni. Scopul şi motivele în acest caz pot fi diferite şi nu au importanţă pentru calificarea 
infracţiunii. 

7. Subiect al spionajului poate fi doar un cetăţean străin sau un apatrid care a atins vârsta de 16 ani. 
Acţiunile cetățeanului RM care a activat în calitate de complice al unui spion necesită calificare pe art.337 ca 
trădare de Patrie. 

Articolul 339. UZURPAREA PUTERII DE STAT 

(1) Acţiunile săvârşite în scopul uzurpării Sau menţinerii forţate a puterii de Stat cu încălcarea 
prevederilor Constituţiei Republicii Moldova 

se pedepsesc cu închisoare de la 12 la 20 de ani. 

(2) Aceleaşi acţiuni care au provocat: 

a) schimbarea prin violenţă a orânduirii constituţionale a Republicii Moldova; 

b) decesul unei persoane; 

c) alte urmări grave 

se pedepsesc cu închisoare de la 20 la 25 de ani sau cu detenţiune pe viaţă. 

1. Articolul dat prevede responsabilitatea pentru acţiunile orientate spre: a) uzurparea forţată a puterii de 
stat; b) menţinerea forțată a puterii cu încălcarea prevederilor CRM. Aceste acțiuni ilegale constituie latura 
obiectivă a infracţiunii. 

În conformitate cu Constituţia, puterea de stat în RM se divizează în legislativă, executivă şi judiciară 
(art.6 CRM). Puterea de stat este exercitată de Preşedintele RM, Parlamentul RM, Guvernul RM, instanţele 
judecătoreşti ale RM. 

2. Conform prevederilor art.2 CRM, uzurparea puterii de stat constituie cea mai gravă crimă împotriva 
poporului. 

3. Uzurparea forțată a puterii înseamnă însuşirea forţată a puterii de stat de către persoane, grupări, 
organizaţii, cărora aceasta nu le-a aparţinut pe bază legală. 

Menţinerea forțată a puterii înseamnă păstrarea puterii pe cale forţată, cu încălcarea prevederilor CRM de 
către persoane cărora această putere anterior le-a aparținut conform legii. 

4. Alin.2 al articolului comentat prevede responsabilitatea infractorilor conform circumstanțelor agravante 
nominalizate. 


5. Schimbarea prin violenţă a orânduirii constituționale presupune subrogarea ei totală sau modificări 
parţiale (desființarea sau introducerea neconstituţională a unor noi institute în sistemul puterii de stat, în 
organizarea de stat, în raporturile de proprietate etc.) pe cale forțată, cu încălcarea prevederilor CRM. 

Prin orânduire constituţională se înţelege orânduirea de stat şi socială, consfințită prin CRM. 

6. Când acţiunile prevăzute de alin. al prezentului articol duc la decesul cel puţin a unei persoane, ele 
trebuie calificate conform prevederilor alin.2. 

7. Urmările grave care pot avea loc în urma acţiunilor menţionate în articolul comentat trebuie apreciate 
după caz, conform circumstanțelor concrete. Însă aceste urmări grave pot prejudicia statul, societatea, şi nu 
persoanele concrete. Prejudiciul poate fi material sau moral. 

8. Latura subiectiva a infracțiunii se caracterizează prin intenţie directă. Inculpatul îşi dă seama că 
săvârşeşte acţiunile indicate în articolul menţionat şi doreşte aceasta. 

9. Subiect al infracțiunii poate fi orice persoană care a atins vârsta de 16 ani. În calitate de coparticipanţi 
pot fi de asemenea şi cetăţenii străini şi apatrizii. 

Articolul 340. REBELIUNEA ARMATĂ 

Organizarea sau conducerea unei rebeliuni armate, precum şi participarea la ea, în scopul răsturnării 
Sau schimbării prin violenţă a orânduirii constituţionale ori în scopul violării integrităţii teritoriale a 
Republicii Moldova 

se pedepsesc cu închisoare de la 16 la 25 de ani. 

1. Obiectivul generic al acestei infracţiuni îl constituie orânduirea de stat a RM cu toate valorile sociale 
componente (suveranitatea, independenţa, integritatea teritorială, capacitatea de apărare etc.). 

2. Articolul dat prevede responsabilitatea pentru două categorii de infracțiuni: a) organizarea sau 
conducerea unei rebeliunii armate; b) participarea la rebeliunea armată în scopul răsturnării sau schimbării prin 
violenţă a orânduirii constituţionale ori în scopul violării integrităţii teritoriale a RM. 

Prin organizarea rebeliunii armate se înţelege activitatea persoanei sau a câtorva persoane, orientată spre 
răscoală armată (rebeliune) împotriva puterii legale, precum şi acţiunile de conducere a rebeliunii. 

Rebeliunea armată se săvârşeşte cu aplicarea armei. În acest caz, omorurile săvârşite în procesul rebeliunii 
nu sunt cuprinse de conţinutul infracțiunii menţionate şi se califică suplimentar conform art. 145 CP. 

Participarea activă la rebeliunea armată constă în opunerea rezistenţei armate puterii, cu aplicarea forţei 
faţă de reprezentanţii puterii sau faţă de alte persoane, în uzurparea armată forţată a clădirilor, edificiilor, 
nodurilor de transport, mijloacelor mass-media etc. 

3. Conform laturii subiective, infracțiunea dată se caracterizează prin intenţie directă. Inculpatul îşi dă 
seama că organizează sau conduce o rebeliune armată ori participă activ la ea şi doreşte aceasta. Particularitatea 
obiectivă a laturii subiective coincide cu scopul de a răsturna sau de a schimba prin violenţă orânduirea 
constituțională sau de a viola integritatea teritorială a RM. 

Cu privire la noţiunea de orânduire constituțională a se vedea comentariul de la art.339 CP. 

Integritate teritorială înseamnă indivizibilitatea şi inalienabilitatea teritoriului RM. 

4. Subiect al infracțiunii nominalizate poate fi orice persoană care a atins vârsta de 16 ani. 

Articolul 341. CHEMĂRILE LA RĂSTURNAREA SAU SCHIMBAREA PRIN VIOLENȚĂ 

A ORÂNDUIRII CONSTITUȚIONALE A REPUBLICII MOLDOVA 

(1) Chemările publice la răsturnarea sau schimbarea prin violenţă a orânduirii constituţionale ori la 
violarea integrităţii teritoriale a Republicii Moldova, precum şi difuzarea prin diferite forme, în acest scop, de 
materiale cu asemenea chemări, 

se pedepsesc cu amendă în mărime de la 200 la 600 unităţi convenţionale sau cu închisoare de la 2 la 5 
ani. 

(C) Aceleaşi acţiuni săvârşite: 

a) repetat; 

b) de două sau mai multe persoane 

se pedepsesc cu amendă în mărime de la 300 la 1.000 unităţi convenţionale sau cu închisoare de la 5 la 
7 ani. 

(3) Acțiunile prevăzute la alin.(1) sau (2), săvârşite din însărcinarea unei organizaţii Străine sau a 
reprezentanţilor ei, 

se pedepsesc cu închisoare de la 8 la 15 ani. 

1. Infracţiunea dată are acelaşi obiectiv ca şi infracțiunile prevăzute în articolele precedente. Ea stabileşte 
responsabilitatea pentru chemările publice: a) la răsturnarea sau schimbarea prin violență a orânduirii 
constituționale; b) la violarea integrităţii teritoriale a RM; c) difuzarea prin diferite forme, în acelaşi scop, de 
materiale cu asemenea chemări. 


2. Prin chemări publice la răsturnarea sau la schimbarea prin violenţă a orânduirii constituţionale se 
înţelege apelarea la un anumit public (două şi mai multe persoane) în formă orală, precum şi cu folosirea 
mijloacelor tehnice de difuzare (radio, telefon, televiziune, megafon etc.), şi propagarea anumitor idei, iniţiative, 
concepte, păreri, cu intenţia de a determina pe cei ce ascultă să se convingă de necesitatea de a răsturna sau 
schimba prin violenţă orânduirea constituțională. 

3. Difuzarea prin diferite forme, în acelaşi scop, a materialelor cu chemări publice la răsturnarea sau la 
schimbarea prin violenţă a orânduirii constituționale ori la violarea integrităţii teritoriale a RM presupune 
răspândirea anumitor documente (foi volante, broşuri, manuscrise, manifeste, afişe, avize, anunţuri, declaraţii, 
memorandumuri etc.) întocmite în formă de tipar sau înscrise pe discuri CD, SV, internet etc. 

4. Referitor la orânduirea constituţională a se vedea comentariul de la art.339. 

5. Infracţiunea se consideră consumată din momentul unui act de chemări publice ori al difuzării unui 
material cu caracterul menţionat. 

6. Alin.2 al prezentului articol prevede în calitate de circumstanţe agravante: a) aceleaşi acţiuni săvârşite 
în mod repetat şi b) aceleaşi acţiuni săvârşite de două sau mai multe persoane. 

7. Noţiunea repetat a acestei agravante poate fi înţeleasă ca acţiune săvârşită de două şi mai multe ori. 

8. Săvârşirea acestei infracțiuni de două sau mai multe persoane imprimă faptei o periculozitate socială 
sporită, deoarece conlucrarea lor contribuie la întărirea hotărârii acestora şi la realizarea scopului determinat cu 
mai multă îndrăzneală şi convingere în cele planificate. 

9. Acţiunile prevăzute la alin.l sau 2, săvârşite din însărcinarea unei organizaţii străine sau a 
reprezentanţilor ei, se consideră cea mai agravantă circumstanţă, fiindcă atunci prin infractorii respectivi se 
efectuează un amestec din afară şi astfel se atentează şi la suveranitatea, independenţa şi integritatea RM. 

10. Latura subiectivă a infracţiunii se caracterizează prin intenţie directă. Persoana respectivă îşi dă seama 
de caracterul prejudiciabil al chemărilor publice, al difuzării materialelor cu aceleaşi chemări şi doreşte să le 
săvârşească. 

11. Subiect al infracţiunii date poate fi orice persoană responsabilă de faptele comise, care a atins vârsta de 
16 ani. 

Articolul 342. ATENTAREA LA VIAȚA PREŞEDINTELUI REPUBLICII MOLDOVA, A 
PREŞEDINTELUI PARLAMENTULUI SAU A PRIM-MINISTRULUI 

Atentarea la viaţa Preşedintelui Republicii Moldova, a Preşedintelui Parlamentului sau a Prim- 
ministrului, săvârşită în scopul sistării activităţii lor de stat sau a altei activităţi politice ori din răzbunare 
pentru asemenea activitate, 

se pedepseşte cu închisoare de la 20 la 25 de ani sau cu detenţiune pe viaţă. 

1. Obiect al infracțiunii este viaţa Preşedintelui RM, Preşedintelui Parlamentului şi a Prim-ministrului. 

2. Atentarea la viaţa persoanelor nominalizate se exprimă în actul de teroare asupra lor. 

3. Teroarea este cea mai acută şi mai periculoasă formă de luptă împotriva conducătorilor de vârf ai ţării 
prin aplicarea violenţei, efectuată până la exterminarea fizică a acestora. 

4. Acţiunile persoanei ce atentează la viaţa conducătorilor ţării pot fi cele mai diverse, dar conform 
sensului dispoziţiei actualului articol ele trebuie să poarte un caracter periculos şi se săvârşesc în scopul sistării 
activităţii lor de stat sau a altei activităţi politice ori din răzbunare pentru asemenea activitate. 

Infracţiunea se consideră consumată din momentul atentării la viaţa victimei. 

5. Latura subiectivă a infracțiunii se caracterizează prin intenţie directă. Învinuitul îşi dă seama că 
săvârşeşte atentat la viaţa persoanelor menţionate, prevede sistarea activităţii victimei şi doreşte aceasta. 

6. Subiect al infracțiunii poate fi orice persoană fizică, care a atins vârsta de 14 ani. 

Articolul 343. DIVERSIUNEA 

Săvârşirea, în scopul slăbirii bazei economice şi a capacităţii de apărare a ţării, a unor explozii, 
incendieri sau a altor acţiuni îndreptate spre exterminarea în masă a oamenilor, spre vătămarea integrităţii 
corporale sau a sănătăţii mai multor persoane, spre distrugerea sau deteriorarea întreprinderilor, clădirilor, 
căilor şi mijloacelor de comunicaţie, a mijloacelor de telecomunicaţii ori a altor bunuri de stat sau obşteşti, 
precum şi provocarea, în aceleaşi scopuri, a unor otrăviri sau răspândirea unor epidemii sau epizootii, 

se pedepsesc cu închisoare de la 16 la 25 de ani sau cu detenţiune pe viaţă. 

1. Diversiunea reprezintă un pericol serios pentru securitatea economică şi capacitatea de apărare a RM, 
poate duce la slăbirea esenţială a bazei economice şi la destabilizarea statului şi societății. Este deosebit de 
periculoasă diversiunea cu aplicarea mijloacelor de nimicire în masă (nucleare, chimice, biologice etc.). 

Prin securitate economică se înţelege starea de protecţie a intereselor vitale importante ale statului în sfera 
Economică. 

Capacitatea de apărare este starea potenţialului economic, militar, ştiinţifico-tehnic, social-moral, care 
asigură apărarea suveranităţii statului şi a teritoriului lui de atacurile din afară. 


2. Conform laturii obiective, diversiunea se exprimă prin acţiuni active - săvârşirea exploziilor, 
incendierilor sau a altor acţiuni îndreptate spre exterminarea oamenilor, spre vătămarea integrității corporale sau 
a sănătăţii mai multor persoane, spre distrugerea sau deteriorarea întreprinderilor, clădirilor, căilor şi mijloacelor 
de comunicaţie, a mijloacelor de telecomunicaţii ori a altor bunuri de stat, precum şi provocarea unor otrăviri 
sau răspândirea unor epidemii sau epizootii. 

La alte acțiuni pot fi raportate: provocarea în aceleaşi scopuri a avariilor, catastrofelor, accidentelor, 
prăbuşirilor, inundărilor, folosirea maşinilor şi mecanismelor de distrugere şi deteriorare a obiectelor; 
dispersarea materialelor radioactive în anumite locuri etc. 

3. Obiectul generic al diversiunii îl constituie relaţiile sociale a căror existenţă şi desfăşurare normală sunt 
condiţionate de apărarea sistemului economic şi uman al RM. 

4. Obiectul nemijlocit suplimentar al infracţiunii menţionate este viaţa şi sănătatea oamenilor. În calitate 
de obiect material apar întreprinderile, edificiile, căile şi mijloacele de comunicaţie, mijloacele de 
telecomunicaţii, obiectele de asigurare vitală a populaţiei. 

La întreprinderi se referă uzinele, fabricile, secțiile, atelierele de producţie şi alte obiecte industriale. Prin 
edificii se înţeleg clădirile întreprinderilor, instituţiilor, organizaţiilor, firmele, staţiile electrice, conductele de 
petrol, gazoductele, castelele de apă, depozitele etc. Căi şi mijloacele de comunicaţie sunt toate tipurile de 
transport (feroviar, auto, fluvial etc.) şi toate mijloacele de telecomunicaţii (drumuri, poduri etc.). Mijloacele de 
telecomunicaţii includ legătura telefonică, telegrafică, televiziunea, radiocomunicaţiile etc. Obiectele de 
asigurare vitală sunt sursele de alimentare cu apă, electricitate şi gaz, încălzirea apartamentelor şi încăperilor de 
serviciu etc. 

5. Prin distrugerea obiectelor se înţelege aducerea lor într-o stare inutilizabilă, când restabilirea lor este 
imposibilă sau iraţională din punct de vedere economic. Deteriorarea obiectelor indicate înseamnă aducerea lor 
într-o stare de inutilizabilitate parțială, fiind posibilă restabilirea lor. 

6. Prin provocare a otrăvirii se înţelege faptul de intoxicare a populaţiei cu unele produse alimentare, apă, 
medicamente, aer în scopul exterminării oamenilor. 

7. Prin răspândire a unor epidemii se înţelege iniţierea, provocarea unor boli contagioase într-un mediu 
(ţară, oraş, raion, sat, cătun etc.) de care se îmbolnăvesc oamenii într-un număr impunător. 

8. Prin epizootii se înţeleg acţiunile de răspândire în masă şi pe teritorii mari a unor boli contagioase la 
animale. 

9. Diversiunea se consideră consumată din momentul săvârşirii acţiunilor menţionate, indiferent de faptul 
dacă inculpatul a reuşit sau nu a reuşit să distrugă sau să deterioreze obiectele enumerate în dispoziţia articolului 
dat. 

10. Latura subiectivă a diversiunii se caracterizează prin intenţie directă. Inculpatul îşi dă seama de 
gravitatea acţiunilor menţionate, prevede posibilitatea consecinţelor prevăzute de articolul dat şi doreşte 
survenirea lor. În acest caz, el urmăreşte scopul de subminare a securităţii economice şi a capacităţii de apărare 
a statului. 

11. Subiect al infracțiunii date poate fi orice persoană responsabilă, care a atins vârsta de 16 ani. 

Articolul 344. DIVULGAREA SECRETULUI DE STAT 

(1) Divulgarea informaţiilor ce constituie secret de stat de către o persoană căreia aceste informaţii i-au 
fost încredințate sau i-au devenit cunoscute în legătură cu serviciul sau munca Sa, dacă nu constituie trădare 
de Patrie sau spionaj, 

se pedepseşte cu amendă în mărime de la 200 la 600 unităţi convenţionale sau cu închisoare de la 2 la 5 
ani, în ambele cazuri cu privarea de dreptul de a ocupa anumite funcţii sau de a exercita o anumită activitate 
pe un termen de până la 5 ani. 

(2) Aceeaşi acțiune soldată cu urmări grave 

se pedepseşte cu închisoare de la 5 la 10 ani cu privarea de dreptul de a ocupa anumite funcţii sau de a 
exercita o anumită activitate pe un termen de la 2 la 5 ani. 

1. Datele care constituie secret de stat, a cărui definiţie este dată la caracterizarea trădării de Patrie (art.337 
CP), se consideră şi obiectul infracţiunii menţionate. Obiectul material îl constituie documentele care conţin 
informaţii cu secrete de stat. 

2. Divulgarea secretului de stat înseamnă darea publicităţii a unor atare date, din cauza cărui fapt ele 
devin cunoscute persoanelor care, conform caracterului activităţii desfăşurate sau al atribuţiilor de serviciu, nu 
au acces la ele. 

Articolul menţionat cuprinde divulgarea secretului de stat sub orice formă: orală (discursurile publice, 
convorbirile telefonice, discuţiile particulare etc. ) sau în scris (lucrări ştiinţifice, corespondenţă personală), pe 
calea prezentării unor persoane străine a documentelor, materialelor şi obiectelor ce conţin atare date etc. 


3. Infracţiunea se consideră consumată din momentul în care persoana străină a conştientizat sensul real al 
datelor primite. 

4. Latura subiectivă a infracţiunii se caracterizează prin intenţie directă sau indirectă, precum şi prin 
imprudenţă. Inculpatul îşi dă seama că divulgă date care constituie secret de stat, prevede că acestea vor deveni 
un bun al altor persoane şi doreşte sau admite conştient aceasta ori manifestă o atitudine indiferentă faţă de fapta 
dată. 

5. Subiect al infracțiunii menţionate poate fi persoana responsabilă, care a atins vârsta de 16 ani şi căreia i- 
au fost încredințate datele divulgate sau acestea i-au devenit cunoscute în exerciţiul serviciului. Regulile şi 
modul de acces al persoanelor cu funcții de răspundere, al cetăţenilor şi organizaţiilor la datele care constituie 
secret de stat sunt determinate prin Legea cu privire la secretul de stat din 1994. 

6. Alin.2 al articolului comentat prevede divulgarea secretului de stat, care a dus la consecinţe grave. 
Practica judiciară recunoaşte în calitate de consecinţe grave transmiterea datelor în mâinile serviciului străin de 
spionaj, zădărnicirea acţiunilor importante ale statului etc. 

7. Divulgarea secretului de stat, în cazul în care aceasta are loc sub forma trădării de Patrie, adică în 
detrimentul securităţii externe a RM, este calificată conform art.337 CP. 

Articolul 345. PIERDEREA DOCUMENTELOR CE CONŢIN SECRETE DE STAT 

(1) Pierderea documentelor ce conţin secrete de stat, precum şi a obiectelor datele despre care 
constituie secret de stat, de către o persoană căreia aceste documente sau obiecte i-au fost încredințate, dacă 
pierderea a fost un rezultat al încălcării regulilor stabilite de păstrare a documentelor sau obiectelor 
menţionate, 

se pedepseşte cu amendă în mărime de la 150 la 400 unităţi convenţionale sau cu închisoare de la 1 la 3 
ani, în ambele cazuri cu privarea de dreptul de a ocupa anumite funcţii sau de a exercita o anumită activitate 
pe un termen de până la 5 ani. 

(2) Aceeaşi acțiune soldată cu urmări grave 

se pedepseşte cu închisoare de la 3 la 10 ani cu privarea de dreptul de a ocupa anumite funcţii sau de a 
exercita o anumită activitate pe un termen de la 2 la 5 ani. 

1. Regulile privind folosirea actelor şi obiectelor menţionate în articolul comentat sunt reglementate de 
Legea cu privire la secretul de stat din 1994, precum şi de diferite acte normative departamentale. 

2. Obiectul material al infracțiunii menţionate constă din: a) actele ce conţin secrete de stat (planuri, hărți, 
cifruri, desene, rapoarte etc.); b) obiecte, piese, datele despre obiecte care constituie secret de stat (aparate, 
piese, mostre de arme etc.). 

3. Latura obiectivă a pierderii documentelor sau obiectelor ce constituie secret de stat constă din 3 
elemente: a) fapta (acţiunea sau inacţiunea) legată de încălcarea regulilor de comportare cu astfel de documente 
şi obiecte; b) ieşirea documentelor, obiectelor din posesia persoanei responsabile; c) legătura cauzală dintre 
încălcarea regulilor de comportare stabilite şi ieşirea documentelor, obiectelor din posesia persoanei menţionate. 

4. Prin încălcare de reguli stabilite de păstrare a documentelor sau obiectelor ce conțin secret de stat şi 
lucrul cu ele se înţelege derogarea sau ignorarea totală a cerinţelor stabilite de comportare cu aceste documente 
şi obiecte. 

5. Prin pierdere se înţelege ieşirea lor din posesia persoanei care în modul stabilit a primit aceste 
documente, obiecte la păstrare, expediere sau folosinţă. În astfel de cazuri ele au devenit sau puteau să devină 
un bun al persoanelor străine. De aceea, distrugerea documentelor sau a obiectelor nu constituie pierdere, 
deoarece aceasta exclude posibilitatea accesului la ele al persoanelor străine. 

6. Conform alin.2 al articolului comentat, răspunderea penală poate surveni doar cu condiţia că pierderea 
documentelor sau a obiectelor, ce conţin secret de stat, a dus la consecinţe grave. Cu privire la noţiunea de 
consecinţe grave a se vedea comentariul de la art.344 alin.2 CP. 

7. Infracţiunea se consideră consumată din momentul pierderii documentelor sau obiectelor indicate. 

8. Latura subiectivă a infracțiunii se caracterizează prin vinovăţie din imprudenţă sub formă de 
superficialitate sau neglijenţă. Fără temeiuri suficiente, inculpatul este sigur că nu va avea loc pierderea 
documentelor şi nu vor surveni consecinţe grave, sau nu admite posibilitatea pierderii şi survenirii consecinţelor 
grave, deşi, în împrejurările cauzei, trebuia şi putea să prevadă un asemenea rezultat. 

9. Subiectul infracțiunii poate fi doar persoana care a atins vârsta de 16 ani şi a primit documentul sau 
obiectul ce constituie secretul de stat. 

Articolul 346. ACŢIUNILE INTENȚIONATE ÎNDREPTATE SPRE AȚÂȚAREA VRAJBEI SAU 
DEZBINĂRII NAŢIONALE, RASIALE SAU RELIGIOASE 

Acţiunile intenţionate, îndemnurile publice, inclusiv prin intermediul mass-media, scrise şi electronice, 
îndreptate spre aţâţarea vrajbei sau dezbinării naţionale, rasiale sau religioase, spre înjosirea onoarei şi 


demnităţii naţionale, precum şi limitarea, directă sau indirectă, a drepturilor ori stabilirea de avantaje, 
directe sau indirecte, cetăţenilor în funcţie de apartenenţa lor naţională, rasială sau religioasă, 

se pedepsesc cu amendă în mărime de până la 250 unităţi convenţionale sau cu închisoare de până la 3 
ani. 

1. În conformitate cu CRM, toţi cetăţenii RM sunt egali în faţă legii şi a autorităţilor publice, fără 
deosebire de rasă, naţionalitate, origine etnică, limbă, religie etc. (art.16). Constituţia stipulează de asemenea că 
în relaţiile dintre cultele religioase sunt interzise orice manifestări de învrăjbire (art.31). 

2. Obiectul generic al infracţiunii date îl constituie relaţiile sociale privind convieţuirea tuturor cetăţenilor 
țării noastre, indiferent de rasă sau naţionalitate, în scopul edificării unei societăți democratice multilateral 
dezvoltate, relaţii ce asigură securitatea publică în RM. 

3. Articolul dat prevede responsabilitatea pentru formele cele mai periculoase de violare a interdicției 
constituționale. Infracţiunea se exprimă în săvârşirea uneia din următoarele trei acţiuni: a) ațâţarea vrajbei sau 
dezbinării naţionale, rasiale sau religioase; b) înjosirea onoarei şi demnităţii naţionale; c) limitarea directă sau 
indirectă a drepturilor ori stabilirea de avantaje directe sau indirecte cetăţenilor în funcţie de apartenenţa lor 
naţională, rasială sau religioasă. 

În acest caz responsabilitatea penală este posibilă doar în cazul în care acţiunile şi îndemnurile menţionate 
sunt săvârşite public, inclusiv prin intermediul mass-media (scrise sau electronice). 

4. Aţâţarea vrajbei sau dezbinării naţionale, rasiale sau religioase poate să se exprime în crearea 
conflictelor dintre cetăţeni de diferite naţionalităţi, rase şi confesiuni, îndemnuri publice care pot fi însoţite de 
răzbunare fizică şi de ameninţarea cu ea, de insulte, acţiuni ostile etc. 

5. Înjosirea onoarei şi demnităţii naţionale înseamnă atitudinea faţă de o anumită naţiune, exprimată într-o 
formă insultătoare, indecentă. Este vorba de o activitate prin care se urmăreşte lezarea, umilirea onoarei şi 
demnităţii cetăţenilor în raport cu apartenenţa lor rasială ori naţională, aprecierea lor într-o situaţie de 
inferioritate faţă de persoanele ce aparţin altei rase sau altei naţionalităţi. Aceste acţiuni pot fi săvârşite prin 
intermediul mijloacelor de comunicare verbală (orală), actelor, gesturilor, înscrisurilor sau a altor reprezentări 
grafice etc. 

6. Limitarea directă sau indirectă a drepturilor ori stabilirea de avantaje, directe sau indirecte, cetăţenilor 
în funcţie de apartenenţa lor națională, rasială sau religioasă constă în săvârşirea oricăror acţiuni în vederea 
limitării drepturilor şi libertăților cetăţenilor sau în vederea stabilirii unor avantaje ale acestora faţă de 
dispoziţiile constituţionale ale RM şi ale DUDO din motive şovine, extremiste, cosmopolite care propagă ideile 
exclusivităţii naţionale şi aţâţă ura şi duşmănia între popoare, naţiuni sau grupuri rasiale, religioase. 

7. Latura subiectivă a infracţiunii se caracterizează prin intenţie directă sau indirectă. Subiectul acţionează 
conştientizând că prin fapta sa va aduce atingere onoarei şi demnităţii naționale, rasiale sau religioase, va pune 
în pericol securitatea publică a ţării şi doreşte parvenirea urmărilor proiectate. Pentru calificarea infracțiunii date 
nu are nici o însemnătate motivul sau scopul infractorului. 

8. Subiect al infracţiunii poate fi orice persoană fizică responsabilă, care a atins vârsta de 16 ani. 

Articolul 347. PROFANAREA SIMBOLURILOR NAȚIONAL-STATALE 

(1) Profanarea simbolurilor naţional-statale (drapel, stemă, imn) ale Republicii Moldova sau ale altui 
stat 

se pedepseşte cu amendă în mărime de până la 500 unităţi convenţionale sau cu închisoare de până la 
3 ani. 

(2) Aceeaşi acțiune săvârşită: 

a) repetat; 

b) de două sau mai multe persoane 

se pedepseşte cu amendă în mărime de la 200 la 700 unităţi convenţionale sau cu închisoare de la 2 la 6 
ani. 

(3) Acţiunile prevăzute la alin.(1) sau (2), săvârşite de persoana cu funcţie de răspundere responsabilă 
pentru respectarea modului de utilizare a simbolurilor naţional-statale, 

se pedepsesc cu amendă în mărime de la 500 la 800 unităţi convenţionale sau cu închisoare de la 4 la 7 
ani, în ambele cazuri cu privarea de dreptul de a ocupa anumite funcţii sau de a exercita o anumită activitate 
pe un termen de până la 5 ani. 

1. Stema, Drapelul şi Imnul de stat ale RM sau ale altui stat sunt simbolurile statalității şi suveranităţii, de 
aceea atentarea la ele subminează autoritatea puterii de stat. Conform alin.5 CRM, Drapelul, Stema şi Imnul 
sunt simbolurile de stat ale RM şi sunt ocrotite de lege. 

2. Prin profanare se înţeleg acţiunile exprimate în ruperea, deteriorarea sau distrugerea Stemei de stat sau 
a Drapelului de stat, aplicarea pe ele a inscripţiilor injurioase, a desenelor sau a altor acţiuni similare ori 
interpretarea vădit falsă a Imnului, batjocura faţă de el (a se vedea HP JSRM nr.6 din 24.06.1991 Cu privire la 


practica aplicării de către instanțele judecătoreşti a legislaţiei despre răspunderea pentru profanarea 
simbolurilor statale şi despre încălcarea intenţionată a ordinii de folosire a lor, publicată în cartea Culegere de 
hotărâri explicative, Chişinău, 2002, pag.351). Acţiunea se consideră consumată din momentul săvârşirii unei 
acţiuni care formează latura ei obiectivă. 

3. Latura subiectivă se caracterizează prin intenţie directă. În cazul în care acţiunile corespunzătoare sunt 
săvârşite, din imprudenţă, de o persoană indusă în eroare privind legalitatea acţiunilor, responsabilitatea penală 
se exclude. 

4. Subiect al infracţiunii date poate fi orice persoană fizică responsabilă, care a atins vârsta de 16 ani. 

5. În calitate de circumstanţe agravante ale laturii obiective, alin.2 al prezentului articol prevede aceleaşi 
acţiuni săvârşite: a) repetat; b) de două sau mai multe persoane. 

Tălmăcirile acestor agravante au fost date în comentariul de la art.341. 

6. Alin.3 prevede în calitate de circumstanţă agravantă aceleaşi acţiuni prevăzute la alin. sau 2, săvârşite 
de un subiect special - persoana cu funcţii de răspundere, responsabilă pentru respectarea modului de utilizare a 
simbolurilor național-statale. 

Astfel de persoane, de obicei, sunt în cadrul organelor de administrare publică locală şi centrală, în 
ministere şi departamente. 

Articolul 348. ÎMPIEDICAREA ACTIVITĂȚII LEGALE A PERSOANEI CU FUNCŢIE DE 
RĂSPUNDERE 

Împiedicarea activităţii legale a persoanei cu funcţie de răspundere, adică neadmiterea efectuării 
controalelor, neprezentarea documentelor corespunzătoare sau neexecutarea prescripţiilor şi a altor cerinţe 
legale, dacă aceste acţiuni au cauzat daune în proporţii considerabile intereselor publice sau drepturilor şi 
intereselor ocrotite de lege ale persoanelor fizice sau juridice, 

se pedepseşte cu amendă în mărime de la 150 la 500 unităţi convenţionale sau cu închisoare de până la 
un an. 

1. Pericolul sporit al acestei infracțiuni constă în faptul că acţiunile prevăzute în dispoziția art.348 CP 
împiedică activitatea legală a persoanei cu funcţii de răspundere şi pricinuieşte daune considerabile intereselor 
publice sau drepturilor şi intereselor ocrotite de lege ale persoanelor fizice sau juridice. 

2. Obiectul nemijlocit al infracțiunii comentate este activitatea normală, legală a persoanei cu funcții de 
răspundere. Astfel de persoane sunt conducătorii şi lucrătorii numiţi în modul stabilit în funcțiile de control şi 
supraveghere din organele superioare de stat ale puterii locale, executivului (de control şi financiare), organelor 
judecătoreşti, precum şi ale administraţiei publice locale. 

3. Latura obiectivă se caracterizează prin acțiuni active sau pasive de împiedicare a activităţii legale a 
persoanei cu funcții de răspundere din organele statale. Aceasta se poate exprima în neadmiterea efectuării 
controalelor respective a ministerelor, departamentelor, întreprinderilor, organizaţiilor, societăţilor, firmelor, 
întreprinderilor particulare şi a altor unităţi economice etc., prin neadmiterea accesului pe teritoriul agentului 
economic respectiv, neprezentarea documentelor corespunzătoare sub orice pretext, neexecutarea prescripţiilor 
şi a altor cerinţe legale ale persoanelor cu funcții de răspundere, dacă aceste acţiuni au cauzat daune în proporții 
considerabile intereselor publice sau drepturilor şi intereselor ocrotite de lege ale persoanelor fizice sau juridice. 

Prin această infracțiune pot fi aduse daune considerabile nu numai materiale, dar şi morale, valoarea 
cărora nu poate fi exprimată în unităţi convenţionale. 

4. Conţinutul infracțiunii date se consideră formal şi consumat din momentul împiedicării activității legale 
a persoanei cu funcţii de răspundere şi al cauzării de daune intereselor publice sau drepturilor şi intereselor 
ocrotite de lege ale persoanelor fizice sau juridice. 

5. Conform laturii subiective, fapta săvârşită se caracterizează prin intenţie directă: subiectul îşi dă seama 
că împiedică activitatea legală a persoanei cu funcţii de răspundere, având ca scop zădărnicirea exercitării de 
către aceasta a atribuţiilor sale de serviciu sau neexecutarea prescripţiilor şi a altor cerinţe legale ale persoanei 
cu funcţii de răspundere. Survenirea daunei în cazul dat poate să nu fie cuprinsă de scopul infractorului, însă 
daunele apar indiferent de acţiunile vinovatului. 

6. Subiect al infracţiunii poate fi orice persoană fizică, care a atins vârsta de 16 ani, responsabilă de 
activitatea ministerului, departamentului, întreprinderii, indiferent de forma de proprietate, a organizaţiei, 
firmei, unităţii economice, organizaționale etc. 

Articolul 349. AMENINȚAREA SAU VIOLENŢA SĂVÂRȘITĂ ASUPRA UNEI PERSOANE CU 
FUNCȚIE DE RĂSPUNDERE SAU A UNEI PERSOANE CARE ÎŞI ÎNDEPLINEȘTE DATORIA 
OBŞTEASCĂ 

(1) Amenințarea cu moartea fie cu vătămarea integrităţii corporale sau a sănătăţii, fie cu nimicirea 
bunurilor ce aparțin colaboratorului poliţiei, altei persoane cu funcţie de răspundere, rudelor lor apropiate, 
în scopul Sistării activităţii lor de serviciu sau obşteşti ori schimbării caracterului ei în interesul celui care 


ameninţă sau al altei persoane, precum şi aceeaşi ameninţare a unei persoane sau a rudelor ei apropiate în 
legătură cu participarea ei la prevenirea ori curmarea unei infracţiuni sau a unei fapte antisociale, 

se pedepsesc cu amendă în mărime de la 300 la 1.000 unităţi convenţionale sau cu muncă 
neremunerată în folosul comunităţii de până la 180 de ore, sau cu închisoare de până la 5 ani. 

(C) Aceleaşi acţiuni însoţite de: 

a) aplicarea violenţei periculoase pentru viaţa sau sănătatea persoanelor menţionate la alin.(1); 

b) distrugerea bunurilor prin mijloace periculoase pentru viaţa sau sănătatea mai multor persoane; 

c) daune materiale în proporții mari; 

d) alte urmări grave 

se pedepsesc cu închisoare de la 5 la 15 ani. 

1. Prezentul articol include diferite categorii de comportare infracțională, în legătură cu care fapt 
legislatorul, în calitate de criteriu de delimitare, evidențiază conţinutul activităţii persoanelor în adresa cărora 
este îndreptat pericolul sau acţiunile forțate. Cel de al doilea criteriu este gradul constrângerii persoanei 
deosebite, abilitate cu putere, sau a persoanei care îşi îndeplineşte datoria obştească. 

2. Infracţiunea dată este îndreptată spre cauzarea de prejudicii pentru două obiecte nemijlocite: activitatea 
normală a persoanelor cu funcţii de răspundere şi viaţa, sănătatea sau bunurile victimelor, enumerate în articol. 

Legislatorul numeşte în calitate de victime următoarele persoane: colaboratorul de poliţie, persoanele şi 
rudele lor apropiate (legea nu dezvăluie lista concretă a unor atare persoane). 

3. Latura obiectivă constă în ameninţarea cu moartea, vătămarea sănătăţii, distrugerea sau deteriorarea 
bunurilor persoanelor menţionate în legătură cu exercitarea funcţiilor de serviciu sau obşteşti. Pentru tragere la 
răspundere este suficient ca inculpatul să fi săvârşit una dintre acţiunile enumerate. 

4. Amenințarea înseamnă influenţa psihică asupra persoanei, care exprimă intenția de a acuza prejudicii 
intereselor protejate. Amenințarea trebuie să fie reală şi autentică, adică să existe în lumea obiectivă, dar nu în 
imaginaţia victimei. În acest caz, se ţine cont de ideea subiectivă a victimei despre ameninţarea reală. 

5. Componenţa de infracţiune menţionată este formală; infracţiunea se consideră consumată începând cu 
pronunţarea sau cu altă formă de exprimare a amenințării îndreptate împotriva colaboratorului poliției, altei 
persoane care îşi îndeplineşte datoria obştească. 

6. Infracţiunea menţionată, conform laturii subiective, este săvârşită doar în formă de intenţie directă. 
Vinovatul este conştient de faptul că ameninţă cu moartea, cu vătămarea sănătăţii, cu distrugerea şi deteriorarea 
bunurilor ce aparţin colaboratorului poliţiei sau altei persoane cu funcţii de răspundere, rudelor lor apropiate şi 
doreşte aceasta. 

7. O condiţie obligatorie este săvârşirea acţiunilor indicate în scopul sistării activităţii lor de serviciu sau 
obşteşti ori al schimbării caracterului ei în interesul celui care ameninţă sau al altei persoane, precum şi aceeaşi 
ameninţare a unei persoane sau a rudelor ei apropiate în legătură cu participarea ei la prevenirea ori curmarea 
unei infracţiuni sau a unei fapte antisociale. 

8. În alin.2 se prevede responsabilitatea penală sporită pentru fapte analoage, care sunt însoțite de: a) 
aplicarea violenţei periculoase pentru viaţa sau sănătatea persoanelor menţionate la al.1; b) distrugerea bunurilor 
prin mijloace periculoase pentru viaţa sau sănătatea mai multor persoane; c) daune materiale în proporţii mari; 
d) alte urmări grave. 

9. Referitor la aplicarea violenţei periculoase pentru viaţa sau sănătatea persoanelor menţionate în 
prezentul articol a se vedea comentariile de la art.art.145 al.3 lit.k), 165 alin.2 lit.b), 166 alin.2 lit.e), 280 alin.2 
lit.f) etc. 

10. Distrugerea bunurilor ce aparţin persoanelor enumerate în alin.l al prezentului articol prin mijloace 
periculoase pentru viaţa sau sănătatea mai multor persoane înseamnă incendierea, explozia acestora, 
deteriorarea lor completă în momentul în care ele erau utilizate de cineva. 

11. Despre daune materiale în proporții mari a se vedea comentariile de la art.196 alin.3 lit.b) 197 alin.]. 

12. Alte urmări grave în aceste cazuri pot parveni în urma acțiunilor indicate în prezentul articol şi trebuie 
apreciate după caz, conform circumstanțelor concrete. Însă aceste urmări grave pot prejudicia numai persoanele 
fizice. Prejudiciul poate fi material sau moral. 

13. Subiect al infracțiunii poate fi orice persoană fizică responsabilă, care a atins vârsta de 16 ani. 

Articolul 350. ATENTAREA LA VIAȚA COLABORATORULUI POLIȚIEI 

(1) Atentarea la viaţa colaboratorului poliţiei, a altui lucrător din organele afacerilor interne sau a unei 
persoane în exerciţiul funcţiunii Sau al datoriei obşteşti de menţinere a ordinii publice şi de combatere a 
criminalităţii, atentat ce a cauzat victimei o vătămare uşoară Sau medie a integrităţii corporale sau a 
sănătăţii, 

se pedepseşte cu închisoare de la 7 la 20 de ani. 

(2) Aceeaşi acţiune care a provocat vătămarea gravă a integrităţii corporale sau a sănătăţii 


se pedepseşte cu închisoare de la 15 la 25 de ani sau cu detenţiune pe viaţă. 

[Art.350 modificat prin Legea nr.211-XV din 29.05.03, în vigoare din 12.06.03] 

1. Atentatul la viaţa colaboratorului poliției, a altui lucrător din organele afacerilor interne sau a unei 
persoane în exercițiul funcţiunii sau al datoriei obşteşti de menţinere a ordinii publice şi de combatere a 
criminalităţii este una dintre infracțiunile cu pericol sporit. 

2. Obiect al acestei infracțiuni este activitatea normală a organelor de drept şi nemijlocit viaţa 
colaboratorului de poliţie şi a altor persoane indicate în articolul dat. 

3. Prin atentat la viaţa colaboratorului poliției, a altui lucrător din organele afacerilor interne sau a unei 
persoane în exerciţiul funcţiunii sau al datoriei obşteşti de menţinere a ordinii publice şi de combatere a 
criminalității se înţelege atât omorul persoanelor menţionate, cât şi tentativa de omor asupra lor, atentat ce a 
cauzat victimei o vătămare uşoară sau medie a integrităţii corporale sau a sănătăţii. Deoarece unul dintre 
obiectele acestei infracţiuni este viața omului menţionat, vătămarea sănătății acestuia nu trebuie calificată 
suplimentar pe alt articol. 

Fapta se consideră consumată în momentul tentativei de omor a colaboratorului poliției, a altui lucrător 
din organele de drept sau a persoanelor care se aflau la datoria obştească. 

4. La colaboratorii poliţiei, alți lucrători din organele afacerilor interne sau unele persoane în exercițiul 
funcțiunii sau al datoriei obşteşti de menţinere a ordinii publice şi de combatere a criminalității se referă 
persoanele abilitate legal a apăra viaţa, sănătatea, drepturile şi hbertăţile cetăţenilor, patrimoniul lor, interesele 
societăţii şi statului de tentativele delictuoase şi de altă natură, precum şi abilitate cu dreptul de a aplica măsuri 
de constrângere. 

5. Conform laturii subiective, fapta presupune o intenţie directă: subiectul îşi dă seama că atentează la 
viaţa colaboratorului poliției, a altui lucrător din organele afacerilor interne sau a unei persoane în exercițiul 
funcțiunii sau al datoriei obşteşti de menţinere a ordinii publice şi de combatere a criminalităţii şi doreşte să 
săvârşească acțiunile corespunzătoare. Semnele obligatorii ale componenţei subiective a infracțiunii examinate 
pot fi motivul sau scopul. 

Scopul atentatului constă în împiedicarea colaboratorului poliţiei, a altui lucrător din organele afacerilor 
interne sau a altei persoane care exercită atribuţiile de apărare a ordinii publice şi de combatere a criminalităţii. 
Acest scop poate fi atins de către vinovat în timpul exercitării nemijlocite de către aceste persoane a atribuţiilor 
menţionate. 

Drept motiv al faptei săvârşite se consideră răzbunarea pe colaboratorul poliției, pe alte persoane 
enumerate pentru activitatea menţionată, efectuată legal de către aceştia. 

Pentru conţinutul faptei săvârşite din motive de răzbunare nu are importanţă dacă colaboratorul poliţiei 
sau alte persoane numite se aflau în exerciţiul funcţiei la moment. Răzbunarea este posibilă şi în legătură cu 
activitatea lor de serviciu privind apărarea ordinii publice, pe care au desfăşurat-o în trecut. 

În cazul în care atentatul la viaţa acestor persoane a avut alte motive şi scopuri, de exemplu - ostilitatea 
personală, responsabilitatea survine conform regulilor privind calificarea infracțiunilor contra personalităţii. 

La fel este calificată fapta inculpatului în cazul în care tentativa a fost săvârşită cu scopul împiedicării 
activităţii lor ilicite sau din cauza răzbunării pentru o atare activitate. 

În cazul în care omorul unui colaborator de poliţie, al unui colaborator al organelor afacerilor interne, al 
altor persoane în exercițiul funcţiunii a fost săvârşit în legătură cu exercitarea de către funcționarii menţionaţi a 
activităţii de serviciu sau obşteşti, care nu ţine de apărarea ordinii publice sau de combaterea criminalităţii, fapta 
săvârşită este calificată conform lit.d) alin.2 art.145 CP. 

6. Subiect al infracțiunii examinate poate fi orice persoană fizică responsabilă, care a atins vârsta de 14 
anl. 

7. Alin.2 al prezentului articol prevede o circumstanţă agravantă pentru acţiunile săvârşite, dacă ele au 
provocat vătămarea gravă a integrităţii corporale sau a sănătăţii. 

8. Referitor la vătămarea gravă a integrităţii corporale sau a sănătăţii persoanei a se vedea comentariile de 
la art.art.156, 157 CP. 

Articolul 351. UZURPAREA DE CALITĂȚI OFICIALE 

(1) Uzurparea de calităţi oficiale, însoţită de săvârşirea pe această bază a altei infracţiuni, 

se pedepseşte cu amendă în mărime de până la 600 unităţi convenţionale sau cu muncă neremunerată 
în folosul comunităţii de la 180 la 240 de ore, sau cu închisoare de până la 5 ani. 

(2) Aceeaşi acţiune săvârşită de două sau mai multe persoane 

se pedepseşte cu amendă în mărime de la 300 la 700 unităţi convenţionale sau cu închisoare de la 3 la 7 
ani. 

1. Conform art.39 CRM, cetăţenii RM au dreptul de a participa la administrarea treburilor publice 
nemijlocit, precum şi prin reprezentanţii lor. 


Oricărui cetăţean i se asigură, potrivit legii, accesul la o funcție publică. Orice alt mod de ocupare a 
funcției oficiale este considerat nelegitim, inclusiv uzurparea acesteia. 

2. Infracţiunea examinată atentează la interesele serviciului de stat şi ale serviciului în autoritățile de 
autoadministrare publică locală, discreditează activitatea lor şi subminează autoritatea în ochii populaţiei. Ea, de 
asemenea, încalcă grav drepturile şi interesele legitime ale cetăţenilor şi organizaţiilor, în aceasta manifestându- 
se pericolul ei social. 

3. Latura obiectivă a componenţei de infracţiune formează o totalitate a două caracteristici 
interdependente, expuse în dispoziţia articolului comentat. 

4. Uzurparea de calităţi oficiale constă în faptul că vinovatul, încălcând ordinea stabilită sau neavând 
atribuţii speciale legalizate în modul cuvenit, îşi atribuie drepturile şi obligațiunile privind exercitarea funcției 
reprezentantului puterii ori privind îndeplinirea funcţiilor de dispoziţie şi organizare, de administrare şi 
gospodărire în organele corespunzătoare. 

5. Acţiunile persoanei în acest caz pot fi cele mai diverse, dar conform sensului legii ele sunt însoțite de 
săvârşirea pe această bază a altei infracţiuni, poartă un caracter periculos, deoarece atrag după sine comiterea 
încă a unei fapte prejudiciabile. 

6. Pentru componenţa infracțiunii examinate nu are importanță dacă cetățenii sau reprezentanţii 
organizaţiilor, care s-au aflat în raporturi cu vinovatul, au fost informaţi despre aceea că el şi-a atribuit 
împuternicirile persoanei oficiale sau ei l-au perceput anume în felul acesta. 

7. Fapta prevăzută de prezentul articol este o infracțiune intenţionată: vinovatul îşi dă seama că îşi atribuie 
şi exercită benevol şi nelegitim atribuţiile persoanei oficiale, prevede posibilitatea sau inevitabilitatea cauzării 
consecinţelor social-periculoase şi le doreşte sau le admite conştient. 

8. Subiect al uzurpării de calități oficiale poate fi orice persoană fizică ce a atins vârsta de 16 ani. 

9. Alin.2 al articolului comentat prevede în calitate de circumstanţă agravantă aceeaşi acţiune (alin.1) 
săvârşită de două sau mai multe persoane. Referitor la aceasta a se vedea comentariile de la art.41, art.333 
alin.2, art.341 alin.2, art.347 alin.2 etc. 

Articolul 352. SAMA VOLNICIA 

(1) Samavolnicia, adică exercitarea unui drept legitim sau presupus în mod arbitrar şi prin încălcarea 
ordinii stabilite, dacă s-au cauzat daune în proporţii mari intereselor publice sau drepturilor şi intereselor 
ocrotite de lege ale persoanelor fizice sau juridice, 

se pedepseşte cu amendă în mărime de până la 500 unităţi convenţionale sau cu muncă neremunerată 
în folosul comunităţii de la 100 la 240 de ore, sau cu închisoare de până la 3 ani. 

(0) Aceeaşi acţiune: 

d) săvârşită repetat; 

b) săvârşită de două sau mai multe persoane; 

c) însoțită de ameninţare cu moartea ori cu vătămarea integrităţii corporale sau a sănătăţii; 

d) însoţită de aplicarea violenţei nepericuloase pentru viaţă sau sănătate; 

€) însoțită de nimicirea bunurilor 

se pedepseşte cu amendă în mărime de la 200 la 600 unităţi convenţionale sau cu închisoare de la 2 la 5 
ani. 

(3) Acţiunile prevăzute la alin.(1) sau (2): 

a) săvârşite de un grup criminal organizat sau de o organizaţie criminală; 

b) însoţite de aplicarea violenţei periculoase pentru viaţă sau sănătate; 

Cc) săvârşite cu aplicarea armei; 

d) soldate cu daune în proporţii deosebit de mari; 

e) soldate cu alte urmări grave, 

se pedepsesc cu închisoare de la 5 la 12 ani. 

1. Gradul prejudiciabil al samavolniciei constă în încălcarea modului stabilit de realizare de către cetăţeni 
a drepturilor lor. 

2. Samavolnicia nu poate fi săvârşită pasiv (de exemplu, nu constituie samavolnicie executarea hotărârilor 
judecătoreşti). Ea este o acţiune, adică presupune executarea unui drept legitim sau presupus în mod arbitrar. 

3. În calitate de acţiuni samavolnice sunt examinate doar acţiuni care, în primul rând, se săvârşesc în 
pofida modului stabilit de actele normative, în al doilea rând, a căror legalitate este discutabilă şi, în al treilea 
rând, a căror săvârşire a cauzat daune în proporții mari intereselor publice sau drepturilor şi intereselor ocrotite 
de lege ale persoanelor fizice sau juridice. Astfel, debitorul este obligat să repare prejudiciile cauzate 
creditorului din cauza neexecutării sau executării inadecvate a obligaţiunilor. Se ştie că toate prejudiciile se 
repară în baza hotărârii judecătoreşti şi creditorul este obligat să dovedească faptul încălcării obligaţiunilor şi 
legătura cauzală dintre acesta şi prejudiciile apărute din cauza activităţii lui inadecvate. Dacă faptul prejudiciilor 


cauzate se contestă şi creditorul, evitând organele judiciare, îşi restabileşte independent drepturile sale prin 
intermediul ridicării samavolnice a obiectelor de valoare în contul stingerii pagubelor, poate să apară problema 
calificării acţiunilor lui conform art.352 din CP. În cazul în care astfel de acţiuni au fost săvârşite în calitate şi 
conform regulilor de legitimă apărare (art.36 CP), acestea nu se consideră infracţiuni. 

4. Daune în proporţii mari, ca particularitate (condiţie) obligatorie a samavolniciei, se consideră cele 
cauzate doar intereselor legale ale cetăţenilor sau organizaţiilor. Chestiunea privind importanţa daunei este 
soluționată în fiecare caz concret, ţinându-se cont de dimensiunile prejudiciului cauzat şi de însemnătatea 
drepturilor şi intereselor încălcate. Astfel, privarea cetăţeanului de posibilitatea de a se folosi de spaţiul locativ, 
ridicarea obiectelor de valoare, în urma cărui fapt cetăţeanul este privat de mijloace de existenţă, constituie 
daună în proporţii mari (a se vedea comentariul de la art.126 CP). 

5. În calitate de circumstanţe agravante ale laturii obiective a infracţiunii date în alin.2 sunt numite 
aceleaşi acţiuni: a) săvârşite repetat; b) săvârşite de două sau mai multe persoane; c) însoţite de ameninţare cu 
moartea ori cu vătămarea integrităţii corporale sau a sănătăţii; d) însoțite de aplicarea violenţei nepericuloase 
pentru viaţă sau sănătate; e) însoţite de nimicirea bunurilor. 

6. Referitor la săvârşirea repetată a samavolniciei a se vedea comentariul la art.31 CP. 

7. Săvârşirea acestei infracţiuni de două sau mai multe persoane se încadrează în teoria participaţiei (a se 
vedea comentariul la art.41 CP). 

8. Samavolnicia însoțită de ameninţarea cu moartea ori cu vătămarea integrităţii corporale sau a sănătăţii, 
de aplicarea violenţei nepericuloase pentru viaţă şi sănătate, precum şi de nimicirea bunurilor, de asemenea 
prezintă un pericol social sporit. În astfel de cazuri se impune concluzia că prin aplicarea acestor acţiuni s-au 
cauzat prejudicii concrete victimei (morale, fizice, materiale etc.). 

9. Amenințarea cu moartea ori cu vătămarea integrităţii corporale sau a sănătăţii trebuie să fie reală. 
Forma în care subiectul aplică ameninţarea este indiferentă pentru calificarea infracţiunii: aceasta poate fi 
demonstrarea armei, orice acţiuni concludente sau influenţa verbală, capabile să acorde ajutor eficient 
subiectului în realizarea scopului etc. 

10. Dat fiind faptul că vătămarea integrităţii corporale sau a sănătăţii, aplicarea violenţei nepericuloase sau 
periculoase pentru viaţă şi sănătate sunt prejudicii aduse victimei de orice grad de gravitate, aceste noţiuni, 
folosite de legislator la constituirea art.352 CP, sunt desfăşurate şi trebuie aplicate reieşind din reglementările şi 
comentariile la capitolul II al prezentului cod (infracţiuni contra vieţii şi sănătăţii persoanei). 

11. Totodată, noţiunea aplicarea violenţei diferă de noţiunea cauzare de prejudicii sănătăţii prin aceea că 
semnifică diverse momente de procedură ale acţiunilor. Dacă aplicarea violenţei nu presupune în general 
cauzarea unui prejudiciu concret, constituind doar începutul influenţei fizice, cauzarea de prejudicii sănătăţii 
presupune survenirea unor consecinţe concrete. 

12. Prin nimicirea bunurilor se înţelege aducerea acestora la o stare inutilizabilă, când restabilirea lor este 
imposibilă sau iraţională din punct de vedere economic. 

13. Alin.3 al prezentului articol stipulează în calitate de circumstanţe agravante ale samavolniciei acţiunile 
prevăzute la alin.1 sau 2: a) săvârşite de un grup criminal organizat sau de o organizaţie criminală; b) însoţite de 
aplicarea violenţei periculoase pentru viaţă sau sănătate; c) săvârşite cu aplicarea armei; d) soldate cu daune în 
proporţii deosebit de mari; e) soldate cu alte urmări grave. 

14. Săvârşirea acţiunilor enumerate de către un grup criminal organizat sau de către o organizaţie 
criminală prezintă un grad deosebit de periculozitate rezultat din esenţa şi scopurile acestor acţiuni (a se vedea 
comentariul la art.46, 47 CP). 

15. Aplicarea armei în acţiunile de samavolnicie presupune folosirea ei pentru a inspira cuiva frică, a 
speria victima, precum şi la ameninţarea cu moartea ori la vătămarea integrităţii corporale a victimei. 

În calitate de arme pot fi cele de foc sau cele albe. Important este ca acestea să fie reale, şi nu în formă de 
jucării, machete. Principalul e că ele au fost aplicate real la înspăimântarea victimei şi la vătămarea integrităţii 
lui corporale (s-au efectuat împuşcături, au fost pricinuite anumite leziuni corporale etc.). 

16. Parvenirea în urma acţiunilor samavolnice a daunelor în proporţii deosebit de mari presupune 
prejudicierea victimei în sumă de mai mult de 1500 unităţi convenţionale. 

17. Alte urmări grave în aceste situaţii pot parveni şi trebuie apreciate după caz, pornind de la 
circumstanţele concrete. Aceste urmări grave pot prejudicia atât persoanele fizice, cât şi cele juridice. 
Prejudiciul pentru persoanele fizice poate fi material sau moral, pentru cele juridice - numai material. 

18. Infracţiunea dată se consideră consumată în momentul săvârşirii acţiunilor respective şi al survenirii 
consecinţelor sub forma de daune în proporții mari. 

19. Conform laturii subiective, fapta presupusă de samavolnicie poate să fie săvârşită atât cu intenţie 
directă, cât şi cu intenţie indirectă. În ultimul caz subiectul are o atitudine indiferentă faţă de posibilele daune 
pricinuite prin fapta sa. 


20. Subiect al infracţiunii examinate este persoana fizică responsabilă, care a atins vârsta de 16 ani. În 
cazul în care fapta este săvârşită de o persoană cu funcții de răspundere, cu folosirea situaţiei de serviciu, 
acţiunile ei pot fi calificate drept depăşire a atribuţiilor de serviciu. 

21. Dacă subiectul, în scopul exercitării dreptului contestat, apelează, pe lângă lege, la ajutorul altor 
persoane (angajează persoane terţe, cu ajutorul cărora restituie datoria), aceste acțiuni formează samavolnicia. 
Însă dacă în procesul samavolniciei a fost săvârşită o altă infracţiune, de exemplu - cauzarea de leziuni 
corporale, faptele sunt calificate ca pluralitate de infracțiuni. 

Articolul 353. ESCHIVAREA DE LA SERVICIUL MILITAR ÎN TERMEN, DE LA 
PREGĂTIREA MILITARĂ OBLIGATORIE SAU DE LA CONCENTRĂRILE REZERVIŞTILOR 

(1) Eschivarea de la serviciul militar în termen, de la pregătirea militară obligatorie sau de la 
concentrările rezerviştilor 

se pedepseşte cu închisoare de până la 3 ani. 

(0) Aceeaşi acţiune săvârşită: 

a) repetat; 

b) prin automutilare; 

c) prin simularea unei boli; 

d) prin falsificarea documentelor sau prin altă înşelăciune se pedepseşte cu închisoare de la 2 la 5 ani. 

1. CRM (art.57) proclamă că apărarea Patriei este un drept şi o datorie sfântă a fiecărui cetăţean. Serviciul 
militar este o datorie specială a serviciului public ce rezidă în îndeplinirea de către cetăţeni a datoriei 
constituționale privind pregătirea pentru apărarea Patriei exclusiv în cadrul Forţelor Armate ale RM (a se vedea 
art.4 al Legii cu privire la pregătirea cetăţenilor pentru apărarea Patriei nr.1245-XV din 18.07.2002 în MO 
nr.137-138/1054 din 10.10.2002). 

2. Obiectul infracţiunii prevăzut de art.353 al CP îl constituie relaţiile sociale ce ţin de ordinea stabilită de 
încorporare în serviciul militar al RM. 

3. Dispoziţia art.353 CP stabileşte răspunderea a două categorii de persoane: recruţii şi rezerviştii. 
Conform art.7 al legii menţionate, cetăţenii luaţi la evidenţă militară până la încorporarea lor în serviciul militar 
ori în cel civil sau până la trecerea lor în rezervă se numesc recruți, iar cetăţenii trecuţi în rezervă se numesc 
rezervişti. Bărbaţii, cetăţeni ai RM, care au împlinit vârsta de 18 ani, sunt încorporaţi în serviciul militar în 
termen (art.28 al legii enunțate). 

4. Latura obiectivă a infracţiunii se exprimă prin eschivarea recrutului de la serviciul militar în termen şi a 
rezervistului - de la pregătirea militară obligatorie sau de la concentrările rezerviştilor. Eschivarea constituie 
neprezentarea recrutului sau a rezervistului la data, ora şi locul menţionat în ordinul de chemare, fără vreun 
motiv întemeiat. Motiv întemeiat, conform art.45 al legii menţionate sunt: starea gravă a sănătăţii recrutului 
(rezervistului), confirmată prin certificatul medical; decesul unui membru al familiei lui, confirmat prin 
certificat de deces; evenimentele de forță majoră, confirmate prin actele doveditoare, transmiterea întârziată a 
înştiinţării despre prezentarea la punctul de încorporare (concentrare) etc. 

5. Componenţa de infracțiune (alin. 1 art.353) este formală cu excepția faptei săvârşite prin automutilare şi 
se caracterizează prin inacţiunea (acţiunea) persoanei. Infracţiunea se consideră consumată din momentul în 
care vinovatul nu s-a prezentat la locul şi la timpul indicat în ordinul de chemare. 

6. Alin.2 art.353 prevede răspunderea pentru formele calificative ale eschivării de la serviciul militar în 
termen, de la pregătirea militară obligatorie sau de la concentrările rezerviştilor. 

7. Înţelesul noţiunii de repetare (lit.a) alin.2) a fost explicat în comentariul art.31 CP. 

8. Prin automutilare (lit.b) se înţelege cauzarea intenționată de către vinovat a unui prejudiciu sănătății 
proprii prin vătămarea organelor, ţesuturilor corpului, funcționării normale a acestora, folosind în acest scop 
arme de foc sau arme albe sau alte obiecte, precum şi medicamente cu conţinut chimic sau biologic. 

9. Simularea unei boli (lit.c) înseamnă declararea falsă a unei maladii (boala psihică, asurzire, vederea 
slabă) sau a altor neajunsuri fizice, ori indicarea unor simptoame exagerate referitoare la îmbolnăvirile reale ale 
persoanei, cu scopul de a se eschiva de la serviciul militar. 

10. Prin falsificarea documentelor (lit.d) se înţelege întocmirea unor documente false sau introducerea 
anumitor date false în documente originale, ce denaturează conţinutul lor, de exemplu - informaţia falsă despre 
moartea sau îmbolnăvirea gravă a rudelor apropiate, corectările care schimbă vârsta, timpul îmbolnăvirii sau 
alte date, cu scopul eliberării temporare sau permanente de la serviciul militar. 

11. Prin altă înşelăciune se înţeleg alte mijloace (comunicări orale sau scrise), care induc în eroare 
organele competente ce hotărăsc problema eliberării persoanei de serviciul militar. Înşelăciunea se poate 
manifesta şi prin tăinuirea intenţionată a datelor despre care persoana era obligată să comunice, de exemplu - 
tăinuirea încheierii tratamentului medical, dispariţia altor impedimente pentru satisfacerea serviciului militar 
obligatoriu etc. 


12. Rezerviştii pot fi chemaţi pentru instrucție la concentrări militare la data şi pe durata stabilită prin 
hotărâre de Guvern în temeiul Legii cu privire la rezerva Forţelor Armate (art.36). 

13. Încorporarea rezerviştilor la mobilizare se efectuează de către autorităţile administraţiei publice locale, 
în comun cu centrele militare, conform Planului de completare a Forţelor Armate aprobat de către ministrul 
apărării (art.37 al Legii cu privire la rezerva Forțelor Armate). 

14. Infracţiunea prevăzută de alin.2 art.353 CP se consideră consumată din momentul în care vinovatul, 
minţind, a obţinut eliberarea temporară sau permanentă de serviciul militar. 

15. Latura subiectivă se realizează cu intenţie directă. Motivul şi scopul eschivării pot fi diferite şi nu 
prezintă importanţă la calificarea infracțiunii. 

16. Subiectul infracțiunii poate fi persoana care a atins vârsta necesară pentru a fi chemată la serviciul 
militar în termen, la pregătirea militară obligatorie sau la concentrările de rezervă. 

Articolul 354. ESCHIVAREA DE LA MOBILIZARE 

(1) Eschivarea de la mobilizare în rândurile Forţelor Armate 

se pedepseşte cu închisoare de la 2 la 5 ani. 

(2) Aceeaşi acţiune săvârşită pe timp de război 

se pedepseşte cu închisoare de la 5 la 10 ani. 

1. Mobilizarea constă în chemarea în rândurile Forţelor Armate ale RM a cetăţenilor capabili de luptă, în 
contextul începutelor sau presupuselor acţiuni militare. 

2. Conform art.66 CRM, mobilizarea parţială sau totală este declarată de Parlamentul RM. 

3. Obiectul infracţiunii îl constituie relaţiile sociale ce ţin de ordinea de completare a Forţelor Armate ale 
RM în condiţiile mobilizării. 

4. Latura obiectivă a infracțiunii o constituie neprezentarea supusului militar la mobilizare la locul şi în 
termenul indicat, conform avizului de mobilizare. Eschivarea poate fi legată prin diferite acţiuni înşelătoare 
îndreptate spre evitarea mobilizării: falsificarea documentelor, simularea unei boli, cauzarea vătămărilor 
corporale etc. 

5. Alin.2 art.354 CP agravează răspunderea pentru acţiunile prevăzute de alin.1 art.354 CP, săvârşite pe 
timp de război. În conformitate cu art.127 CP, prin timp de război se înţelege intervalul de la data declarării 
mobilizării sau a începerii operaţiunilor de război până la data trecerii armate în stare de pace. 

6. Infracţiunea se consideră consumată din momentul neprezentării la timpul stabilit în punctul indicat 
pentru militari sau din momentul eschivării de fapt de la mobilizare, fără motive întemeiate. 

7. Latura subiectivă se realizează prin intenţie directă. 

8. Subiect al infracţiunii poate fi supusul militar sau rezervistul. 

Articolul 355. ESCHIVAREA SAU REFUZUL DE A ÎNDEPLINI OBLIGAȚIILE SERVICIULUI 
DE ALTERNATIVĂ 

(1) Eschivarea sau refuzul persoanei care îndeplineşte serviciul de alternativă de a executa obligaţiile 
ce îi revin în cadrul acestui serviciu 

se pedepseşte cu amendă în mărime de la 100 la 500 unităţi convenţionale sau cu muncă neremunerată 
în folosul comunităţii pe un termen de 200 de ore. 

(2) Aceleaşi acțiuni săvârşite: 

a) repetat; 

b) prin automutilare; 

c) prin simularea unei boli; 

d) prin falsificarea documentelor sau prin altă înşelăciune; 

e) pe timp de război 

se pedepsesc cu amendă în mărime de la 400 la 1.000 unităţi convenţionale sau cu arest de până la 6 
luni. 

1. Art.355 CP stabileşte răspunderea penală pentru eschivarea sau refuzul de a îndeplini obligațiunile 
serviciului de alternativă de către persoanele eliberate de serviciul militar. 

2. Ordinea de eliberare de la serviciul militar şi încadrarea în serviciul de alternativă, locul, termenele şi 
condiţiile în care au loc aceste măsuri sunt reglementate de Legea cu privire la serviciul de alternativă nr.663- 
XIV din 09.07.91. Art.4 al legii stipulează că serviciul de alternativă este serviciu de stat, are caracter civil şi 
social util, e satisfăcut de cetăţenii care au refuzat să intre în serviciu militar în termen (pregătire militară 
obligatorie) din convingeri religioase sau pacifiste. Serviciul de alternativă este organizat, efectuat şi controlat 
de autorităţile publice. 

3. În serviciul de alternativă se încorporează cetăţeni ai RM de sex masculin în vârstă de la 18 până la 27 
ani, înscrişi la evidenţa militară ca recruți şi scutiţi de satisfacerea serviciului militar în modul stabilit de legea 
menţionată. 


4. Organul suprem de conducere al serviciului de alternativă este Comisia Republicană de Recrutare, iar 
organul suprem executiv - Direcţia Serviciului de Alternativă. 

5. În baza hotărârii privind încorporarea cetăţeanului în serviciul de alternativă, împuternicitul cu acest 
serviciu în raion (oraş) eliberează persoanei un titlu normativ în care se indică timpul sosirii şi locul de 
satisfacere a serviciului de alternativă. În baza înscrierii din titlul normativ, administraţia întreprinderii, 
instituţiei, organizaţiei încheie cu cetăţeanul un contract de muncă pe termenul stabilit. Refuzul de încadrare în 
muncă nu se admite. 

6. Cetăţeanul încorporat în serviciul de alternativă este obligat să se prezinte la timp la locul de serviciu 
indicat în titlul nominativ. 

7. Obiectul infracțiunii este constituit din relaţiile sociale ce ţin de ordinea efectuării serviciului de 
alternativă. 

8. Latura obiectivă se realizează prin eschivare sau refuz de a îndeplini obligaţiunile ce-i revin în cadrul 
serviciului de alternativă, din motive neîntemeiate; adică, componenţa de infracţiune este formală, cu excepția 
acţiunilor prevăzute de lit.b) alin.2 art.355. 

9. Latura subiectivă se realizează prin intenţie directă. 

10. Subiectul infracțiunii este unul special - cetăţeanul RM, de sex masculin, care, conform vârstei, este 
apt pentru serviciul de alternativă. 

11. Toate agravantele stipulate în alin.2 al infracțiunii nominalizate sunt similare cu cele comentate în 
alin.2 art.353 CP. 

Articolul 356. ESCHIVAREA PE TIMP DE RĂZBOI DE LA ÎNDEPLINIREA PRESTAȚIILOR 

Eschivarea pe timp de război de la mobilizarea la muncă sau de la îndeplinirea altor prestații 

se pedepseşte cu închisoare de la 1 la 5 ani. 

1. În condiţiile stării de război, pentru întărirea capacităţii de apărare a RM pot fi iniţiate anumite măsuri 
necesare pentru realizarea lucrărilor ce ţin de apărare. 

2. Obiectul infracţiunii îl constituie relațiile sociale ce ţin de ordinea de asigurare tehnico-materială a 
Forţelor Armate ale RM pe timp de război, care este stabilită prin actele normative ale organelor competente de 
stat. 

3. Latura obiectivă se caracterizează prin eschivarea de la mobilizarea la muncă sau la îndeplinirea 
lucrărilor de apărare (la întreprinderi, construcţii), care se exprimă prin faptul că cetăţeanul sau nu se prezintă la 
locul şi timpul indicat fără vreun motiv întemeiat, sau se eschivează prin mijloace ilegale de la mobilizare. 

4. În afară de mobilizarea la muncă, art.356 CP nu enumără lista prestaţiilor a căror neîndeplinire atrage 
răspunderea penală conform acestui articol. Prestaţiile introduse pe timp de război pot fi legate de repartizarea 
unor anumite obligaţiuni tuturor sau numai unor categorii aparte de cetăţeni (de exemplu: oferirea unei locuinţe 
pentru militari, a mijloacelor de transport, a subsolurilor, a altor bunuri cu caracter personal sau cu drept de 
proprietate). 

5. Infracţiunea se consideră consumată din momentul eschivării vinovatului de la mobilizarea la muncă 
sau de la îndeplinirea prestaţiilor. 

6. Infracţiunea analizată se caracterizează prin intenţie directă. 

7. Subiect al infracțiunii este persoana fizică responsabilă, care a împlinit vârsta de 16 ani. 

Articolul 357. ORGANIZAREA SAU CONDUCEREA UNEI GREVE ILEGALE, PRECUM ŞI 
ÎMPIEDICAREA ACTIVITĂȚII ÎNTREPRINDERII, INSTITUȚIEI ORI ORGANIZAȚIEI ÎN 
CONDIȚIILE STĂRII DE URGENŢĂ 
instituţiei ori organizaţiei în condiţiile stării de urgenţă, 

se pedepsesc cu amendă în mărime de până la 500 unităţi convenţionale sau cu muncă neremunerată 
în folosul comunităţii de la 100 la 240 de ore, sau cu închisoare de până la 3 ani. 

(2) Aceleaşi acţiuni săvârşite în perioada formelor speciale de administrare 

se pedepsesc cu închisoare de la 1 la 5 ani. 

1. În articolul comentat este vorba despre infracțiunile a căror săvârşire are loc în situaţia (condiţiile) stării 
de urgenţă. Această situaţie este reglementată în Legea cu privire la regimul juridic al stării excepționale şi la 
formele speciale de guvernare în RM nr.290 din 01.10.90 (a se vedea Veştile nr.10/244, 1990). 

2. Conform art.l al legii numite, starea excepțională constituie o măsură provizorie, decretată de organele 
supreme de stat în interesul asigurării securităţii cetăţenilor RM, legalităţii şi ordinii de drept în caz de 
calamităţi naturale, accidente mari şi catastrofe, epidemii, epizootii, dezordini de masă şi în alte circumstanţe 
excepţionale. La decretarea stării excepţionale sunt indicate motivele adoptării unei atare hotărâri, termenul şi 
limitele teritoriale ale acţiunii ei. 


3. În condiţiile stării excepţionale organele puterii de stat şi ale administraţiei de stat pot aplica - în funcţie 
de circumstanţele concrete - următoarele măsuri: să întărească paza ordinii publice şi a obiectivelor ce asigură 
activitatea vitală a populaţiei şi a economiei naţionale, să interzică grevele, adunările, mitingurile, procesiunile 
de stradă, demonstrațiile, să stabilească un regim special de lucru pentru întreprinderi, instituţii şi organizaţii şi 
alte măsuri enumerate în art.3 al acestei legi. 

4. Obiectul infracţiunii date îl constituie securitatea publică. 

5. Latura obiectivă se exprimă prin săvârşirea următoarelor acţiuni: a) organizarea grevei ilegale; b) 
conducerea ei; c) împiedicarea activităţii întreprinderii, instituţiei sau organizaţiei în condiţiile stării de urgenţă. 
Infracţiunea are caracter formal. Ea se consideră consumată din momentul săvârşirii acţiunilor indicate. 

6. Organizarea grevei ilegale se poate exprima în planificarea acţiunilor unui grup de oameni, îndreptate 
spre întreruperea organizată, în masă a muncii, cu scopul satisfacerii unor cerinţe cu caracter politic sau 
economic. 

7. Conducerea grevei este activitatea uneia sau a câtorva persoane care se află în frunte şi coordonează 
acţiunile grevei interzise. 

8. Legea prevede că activitatea persoanelor implicate în organizarea şi desfăşurarea grevelor ilegale în 
situaţia stării de urgenţă este pasibilă de vinovăţie în cazul în care ele împiedică activitatea normală, ritmică a 
întreprinderilor, instituţiilor şi organizaţiilor, stopează sau încetează pe o anumită perioadă funcționarea lor. 

9. Latura subiectivă a infracţiunii se realizează prin intenţie directă. 

10. Subiect al infracţiunii poate fi orice persoană fizică responsabilă, inclusiv cea cu funcţii de răspundere 
care a împlinit vârsta de 16 ani şi a realizat acţiunile prevăzute în dispoziţia legii în condiţiile stării de urgenţă. 

11. Prevederile alin.2 al articolului comentat agravează situaţia făptuitorului, dacă acțiunile enumerate la 
alin. sunt săvârşite în perioada formelor speciale de administrare. 

12. Există două forme de administrare specială a republicii sau a unor teritorii ale ei: administrarea directă 
- în condiţiile suspendării activităţii organelor locale ale puterii de stat şi ale administrației de stat şi 
administrarea directă - în condiţiile dizolvării organelor locale ale puterii de stat şi ale administraţiei de stat (a se 
vedea Titlul II al Legii cu privire la regimul juridic al stării excepționale şi formelor speciale de administrare în 
RM). 

Articolul 358. ORGANIZAREA SAU PARTICIPAREA ACTIVĂ LA ACȚIUNI DE GRUP CARE 
TULBURĂ GRAV ORDINEA PUBLICĂ ORI IMPLICAREA MINORILOR ÎN ACESTE ACȚIUNI 

(1) Organizarea sau participarea activă la acţiuni de grup care tulbură grav ordinea publică, fiind 
însoţite de neîndeplinirea vădită a dispoziţiilor legale ale reprezentanţilor autorităţilor sau de împiedicarea 
activităţii normale a transportului, întreprinderilor, instituţiilor, organizaţiilor, 

se pedepseşte cu amendă în mărime de până la 500 unităţi convenţionale sau cu închisoare de până la 
3 ani. 

(2) Antrenarea minorilor la acţiuni de grup care tulbură grav ordinea publică, fiind însoţite de 
neîndeplinirea vădită a dispoziţiilor legale ale reprezentanţilor autorităţilor sau de împiedicarea activităţii 
normale a transportului, sau de cauzarea de daune în proporții considerabile drepturilor şi intereselor 
ocrotite de lege ale persoanelor fizice sau juridice, 

se pedepseşte cu amendă în mărime de până la 500 unităţi convenţionale sau cu închisoare de până la 
5 ani. 

1. Obiectul infracțiunii îl constituie relaţiile sociale care asigură ordinea publică şi securitatea de stat, 
autoritatea şi activitatea normală a organelor puterii de stat şi conducerii, îndreptate la ocrotirea ordinii publice. 

2. Latura obiectivă a alin.l art.358 CP se exprimă prin organizarea sau participarea activă la acţiuni de 
grup care tulbură grav ordinea publică, fiind însoțite de neîndeplinirea vădită a dispoziţiilor legale ale 
reprezentanţilor autorităţilor sau care împiedică activitatea normală a transportului, întreprinderilor, instituţiilor, 
organizaţiilor. 

3. În sensul Legii cu privire la organizarea şi desfăşurarea întrunirilor din 21.07.95 (a se vedea MO 
nr.061 din 02.11.95), prin întrunire se înţelege: miting, demonstraţie, manifestaţie, procesiune, marş, pichetare, 
grevă desfăşurată în locuri publice, în afara unităţii economice sau a locului de lucru, orice altă adunare a 
cetăţenilor, a cărei desfăşurare nu este reglementată de lege (art.2). Întrunirile se pot desfăşura numai după ce au 
fost declarate de către organizatori la primăriile orăşeneşti (municipale), săteşti (comunale). Art.6 al legii 
interzice atragerea elevilor de către cadrele didactice sau alte persoane încadrate în instituţiile şcolare în 
desfăşurarea întrunirilor neautorizate. 

4. Organizarea acţiunilor de grup poate consta din: planificarea, pregătirea, adică stabilirea caracterului, 
mijloacelor, metodelor şi obiectivelor acestor acțiuni, a timpului şi locului desfăşurării lor, atragerea de 
participanţi, precum şi din asigurarea conducerii acţiunilor de grup în timpul încălcării grave a ordinii publice. 


5. Participarea activă presupune manifestarea unor anumite genuri de inițiativă a persoanei ce participă la 
acţiuni de grup, precum şi concentrarea forțelor altor persoane, prin strigăte provocatoare şi chemări adresate 
mulțimii. Acţiunile vinovatului pot să se exprime şi prin acţiuni îndrăzneţe (obraznice) şi cinice în timpul 
încălcării ordinii publice, menite să dezlănţuie ura şi înrăirea în rândurile participanţilor. 

6. Ordinea publică reprezintă sistemul de relaţii sociale ce se exprimă prin respectarea de către toţi 
cetăţenii a normelor de drept şi morale ce reglementează comportamentul oamenilor în viaţa socială, în timpul 
muncii, odihnei şi în viaţă. 

7. Neîndeplinirea vădită a dispoziţiilor legale ale reprezentanţilor autorităţilor înseamnă refuzul 
demonstrativ de a îndeplini cerințele insistente, repetate ale reprezentaţilor puterii. Uneori reprezentanţii puterii 
sunt constrânşi a folosi forţa, ca să oblige vinovaţii să îndeplinească cerinţele lor legale. 

8. Acţiunile de grup care tulbură grav ordinea publică, fiind însoţite de neîndeplinirea vădită a dispoziţiilor 
legale ale reprezentanţilor puterii, prejudiciază activitatea transportului, întreprinderilor, instituţiilor, 
organizaţiilor. 

9. Pentru ca infracţiunea să se considere consumată, este necesar să intervină cel puţin una din 
consecinţele enumerate în dispoziția alin.l art.358: tulburarea gravă a ordinii publice sau împiedicarea 
activității normale a transportului, întreprinderilor, instituţiilor, organizaţiilor. 

10. Latura subiectivă se caracterizează prin intenţie directă. 

11. Subiect al infracțiunii poate fi organizatorul sau participantul activ la acţiunile de grup, altfel zis - 
orice persoană fizică responsabilă, care a atins vârsta de 16 ani. 

12. Alin.2 art.358 CP prevede răspunderea penală pentru antrenarea minorilor la săvârşirea aceloraşi 
acţiuni, enumerate în dispoziţia alin.l al articolului comentat. Deosebirea constă numai în consecinţele 
infracţionale ce cauzează daune în proporții considerabile drepturilor şi intereselor ocrotite de lege ale 
persoanelor fizice şi juridice. 

13. Noţiunea de proporţii considerabile a fost explicată în comentariul la art.126 CP. 

Articolul 359. CUMPĂRAREA SAU VÂNZAREA DOCUMENTELOR OFICIALE 

Cumpărarea Sau vânzarea documentelor oficiale care acordă drepturi sau eliberează de obligaţii 

se pedepseşte cu amendă în mărime de până la 200 unităţi convenţionale sau cu arest de până la 6 luni. 

1. Obiectul nemijlocit al infracțiunii comentate îl formează regimul de completare şi folosire a 
documentelor oficiale. Obiectul material al infracțiunii îl constituie actele oficiale care oferă drepturi sau 
eliberează de obligaţiuni. 

2. Prin documente se au în vedere actele oficiale care conferă un drept sau eliberează de o obligaţiune nu 
numai pe deţinătorul sau cumpărătorul lor, dar şi pe alte persoane care le obțin. Documentele indicate trebuie să 
fie originale, nu falsificate. 

3. Sunt considerate documente oficiale actele emise de organele de stat, de organele autoadministrării 
publice locale, de întreprinderi, instituţii sau organizaţii, indiferent de forma de proprietate, dar recunoscute de 
stat drept conferitoare de drepturi sau eliberatoare de obligaţiuni. Documentele oficiale pot proveni de la 
persoanele private în cazul în care statul le conferă un statut oficial şi importanţă juridică (de exemplu: actele 
perfectate de notar). Documentele oficiale care conferă un drept sunt şi diplomele de absolvire a instituției de 
învățământ, legitimaţiile (de participare la acţiunile militare, de pensionar), permisul de conducere, patentele de 
întreprinzător, licenţele şi alte acte oficiale. Documente prin care cetățenii sunt scutiţi de obligaţiuni sunt 
certificatele, adeverinţele ce scutesc de plata serviciilor comunale sau de alte plăţi, de exemplu - actul care 
conferă cetățeanului dreptul de a călători pe gratis în transportul public etc. 

4. Latura obiectivă a infracţiunii constă din două acţiuni alternative: cumpărarea şi vânzarea documentelor 
oficiale. Infracţiunea are caracter formal şi se consideră consumată din momentul săvârşirii primei sau 
următoarei acţiuni. Folosirea ulterioară a acestor acte nu se include în cadrul componenţei de infracţiuni date. 

5. Latura subiectivă se realizează prin intenţie directă. Motivul şi scopul pot fi diverse. 

6. Subiect al infracțiunii este persoana fizică responsabilă, care a atins vârsta de 16 ani. Acesta poate fi atât 
cumpărătorul documentelor indicate, cât şi vânzătorul acestora. 

Articolul 360. LUAREA, SUSTRAGEREA, TĂINUIREA, DEGRADAREA SAU DISTRUGEREA 
DOCUMENTELOR, IMPRIMATELOR, ŞTAMPILELOR SAU SIGILIILOR 

(1) Luarea, sustragerea, tăinuirea, degradarea sau distrugerea documentelor, imprimatelor, ştampilelor 
sau sigiliilor aparținând întreprinderilor, instituţiilor, organizaţiilor, indiferent de tipul de proprietate sau 
forma juridică de organizare, dacă această faptă a fost săvârşită din interes material sau din alte motive 
Jjosnice, 

se pedepseşte cu amendă în mărime de până la 400 unităţi convenţionale sau cu închisoare de până la 
3 ani. 


(2) Luarea, sustragerea, tăinuirea, degradarea, distrugerea sau păstrarea buletinelor de identitate sau a 
altor documente importante ale persoanelor fizice, cu intenţia de a limita libertatea persoanei, inclusiv 
libertatea de circulaţie, sau de a o lipsi de aceasta, 

se pedepseşte cu amendă în mărime de până la 500 unităţi convenţionale sau cu închisoare de până la 
5 ani. 

1. Obiect nemijlocit al infracţiunii date este ordinea stabilită în vederea gestionării documentaţiei oficiale. 
Obiect material al infracţiunii date, spre deosebire de cel prevăzut de art.359 CP, include nu numai documentele 
care conferă drepturi şi scutesc de obligaţiuni, dar şi ştampilele, sigiliile, imprimatele necesare pentru 
perfectarea documentelor oficiale. 

2. Latura obiectivă a infracțiunii se caracterizează prin acţiunile de luare, sustragere, tăinuire, degradare 
sau distrugere a obiectelor indicate în dispoziţia articolului. 

3. Prin acţiunea de luare se înţelege scoaterea sau retragerea documentelor, imprimatelor, ştampilelor sau 
sigiliilor din posesia întreprinderilor, instituţiilor, organizaţiilor, indiferent de tipul de proprietate sau forma 
Juridică de organizare. 

4. Acţiunea de sustragere constă în luarea ilegală, prin orice mijloace, precum şi intrarea în posesia 
obiectelor prevăzute de alin.1 art.360. 

5. Degradarea sau distrugerea constă în aducerea obiectelor indicate într-o stare de necorespundere totală 
sau parţială pentru folosirea lor. 

6. Tăinuirea constituie acţiunea de ascundere a documentelor sau a celorlalte obiecte, astfel ca deţinătorul 
să nu se poată folosi de ele. 

7. Ştampila reprezintă o inscripție, emblemă sau semn convenţional aplicat pe un document pentru a-i da 
valabilitate sau pentru a-i indica sau certifica proveniența. 

8. Sigiliul este un obiect alcătuit dintr-o placă (fixată pe un mâner) pe care este gravată o monogramă, o 
emblemă, o efigie etc. şi care se aplică pe un act oficial, ca dovadă a autenticităţii lui. 

9. Imprimata este formularul-tip folosit în întreprinderi şi instituţii pentru întocmirea de acte oficiale. 

10. Infracţiunea se consideră consumată din momentul săvârşirii a cel puţin uneia din acţiunile enumerate 
în alin. art.360. 

11. Latura subiectivă a infracţiunii se caracterizează prin intenţie directă. În afară de aceasta, este 
important ca vinovatul să acţioneze din interes material sau din alte motive josnice. 

12. Subiect al infracțiunii poate fi orice persoană fizică responsabilă, care a atins vârsta de 16 ani. 

13. Alin.2 art.360 CP conţine semnele agravante ale acestei componenţe de infracțiune, la care legiuitorul 
referă luarea, distrugerea, tăinuirea, degradarea, sustragerea sau păstrarea buletinelor de identitate sau a altor 
documente importante ale persoanelor fizice, cu intenţia de a limita libertatea persoanei, inclusiv libertatea de 
circulaţie, sau de a o lipsi de aceasta. 

14. La sintagma de alte acte importante, în afară de buletine de identitate, se referă orice alt document 
care poate adeveri persoana sau unele atribute, ca cele de serviciu etc. De exemplu: livretul militar, atestatul sau 
diploma de studii, carnetul de muncă, legitimaţia de pensionar, licenţa ce conferă dreptul de a practica 
antreprenoriatul etc. Aceste documente personale au caracter oficial. Importanţa lor urmează a fi apreciată de 
către instanţa de judecată. 

15. Latura subiectivă a infracțiunii se caracterizează prin intenţie directă şi are drept scop limitarea 
libertăţilor persoanelor, inclusiv privarea lor de libertatea de circulaţie. Partea vătămată îşi pierde dreptul de a-şi 
realiza interesele legitime fără documentele în cauză, care-i certifică personalitatea. 

Articolul 361. CONFECȚIONAREA,  DEŢINEREA, VÂNZAREA SAU FOLOSIREA 
DOCUMENTELOR OFICIALE, A IMPRIMATELOR, ŞTAMPILELOR SAU SIGILIILOR FALSE 

(1) Confecţionarea, deținerea, vânzarea sau folosirea documentelor oficiale false, care acordă drepturi 
sau eliberează de obligaţii, confecţionarea sau vânzarea imprimatelor, ştampilelor sau a sigiliilor false ale 
unor întreprinderi, instituţii, organizaţii, indiferent de tipul de proprietate şi forma juridică de organizare, 

se pedepseşte cu amendă în mărime de până la 300 unităţi convenţionale sau cu închisoare de până la 
2 ani. 

(2) Aceleaşi acţiuni: 

d) săvârşite repetat; 

b) săvârşite de două sau mai multe persoane; 

C) săvârşite referitor la un document de importanţă deosebită; 

d) soldate cu daune în proporții mari intereselor publice sau drepturilor şi intereselor ocrotite de lege 
ale persoanelor fizice sau juridice 

se pedepsesc cu amendă în mărime de la 200 la 600 unităţi convenţionale sau cu închisoare de la 1 la 5 
ani. 


1. Infracţiunea prevăzută de art.361 atentează la ordinea stabilită a autentificării documentale a faptelor ce 
au importanţă juridică. În calitate de obiect material al infracţiunii servesc documentele oficiale, imprimatele, 
ştampilele sau sigiliile. 

2. Latură obiectivă constă din confecționarea, deținerea, vânzarea sau folosirea documentelor oficiale 
false, care conferă drepturi sau scutesc de obligaţiuni, precum şi confecţionarea sau vânzarea imprimantelor, 
ştampilelor, sigiliilor false. 

3. Noţiunea de documente oficiale este analizată în cadrul art.359, iar noţiunile de imprimată, ştampile sau 
sigilii - în art.360 CP. 

4. Înţelesul noţiunii de falsificare constă atât în modificarea totală a documentelor oficiale, cât şi în 
introducerea în document a unor informaţii falsificate. Aceasta se poate realiza prin următoarele modalităţi: 
ştergerea, adăugarea, corectarea conţinutului textului, schimbarea datei, falsificarea semnăturii persoanei cu 
funcții de răspundere etc. 

5. Confecţionarea imprimantelor, ştampilelor, sigiliilor false presupune crearea unor atare obiecte 
împreună cu toate rechizitele lor sau introducerea în imprimatele, sigiliile originale a unor corectări care 
falsifică textul sau imaginile pe aceste obiecte. 

6. Prin posesie în cazul dat se înţelege deținerea activă a documentelor oficiale false care conferă drepturi 
sau scutesc de obligaţiuni. 

7. Folosirea documentelor falsificate, a ştampilelor, imprimatelor, sigiliilor desemnează acţiunile de 
vânzare, dăruire, schimb şi alte forme de transmitere spre folosire de către alte persoane contra plată sau gratis. 

8. Componenţa de infracțiune este formală. Ea se consideră consumată din momentul falsificării sau 
confecționării obiectelor indicate în dispoziţia articolului sau din momentul vânzării lor. 

9. Latura subiectivă se realizează prin intenție directă. Este necesar ca falsificarea să fie efectuată în 
scopul folosirii documentelor, ştampilelor, imprimatelor, sigiliilor de către infractori sau de către alte persoane. 
Confecţionarea sau falsificarea care nu urmează scopul de a fi folosite sau vândute nu formează componenţa de 
infracțiune. 

10. Subiect al infracțiunii este unul general - persoana fizică responsabilă, care a atins vârsta de 16 ani. 

11. Alin.2 art.361 CP prevede semnele calificative ale incriminării din alin.l (agravantele). Pentru a 
înţelege sintagma în mod repetat, a se vedea comentariul la art.31 CP; sensul sintagmei de către un grup de 
persoane este elucidat în comentariul la art.44 CP; accepţiunile sintagmei acțiunile săvârşite referitor la un 
document de importanţă deosebită sunt elucidate în comentariul la art.360 CP; înţelesul îmbinării acțiuni 
soldate cu daune în proporții mari este descifrat în comentariul la art.126 CP. 

Articolul 362. TRECEREA ILEGALĂ A FRONTIEREI DE STAT 

(1) Trecerea ilegală a frontierei de stat a Republicii Moldova 

se pedepseşte cu amendă în mărime de până la 400 unităţi convenţionale sau cu închisoare de la 1 la 3 
ani. 

(2) Aceeaşi acțiune săvârşită repetat 

se pedepseşte cu amendă în mărime de la 300 la 600 unităţi convenţionale sau cu închisoare de la 2 la 5 
ani. 

(3) Acţiunile prevăzute la alin.(1) şi (2): 

4) însoţite de violenţă; 

b) săvârşite cu aplicarea armei, 

se pedepsesc cu închisoare de la 3 la 8 ani. 

(4) Acţiunea prezentului articol nu se extinde asupra cetăţenilor străini veniţi în Republica Moldova, 
fără paşaportul stabilit sau fără autorizaţie, pentru a se folosi de dreptul de azil acordat de Constituţia 
Republicii Moldova, precum şi asupra persoanelor care sunt victime ale traficului de fiinţe umane. 

1. Obiect al infracţiunii prevăzute este regimul de stat al frontierei, ordinea stabilită de trecere a ei de către 
persoanele fizice. Înţelesul frontierei de stat este stabilit de Legea privind frontiera de stat a RM din 17 mai 
1994 (MO nr.12/107 din 03.11.94). 

2. Latura obiectivă a infracțiunii constă în trecerea ilegală a frontierei de stat ocrotite (păzite) pe uscat, pe 
apă şi în aer fără documentele necesare şi fără permisiunea cuvenită. Baza juridică ce reglementează ieşirea din 
hotarele republicii şi intrarea în RM o constituie legislația care acţionează pe teritoriul RM şi tratatele 
internaţionale semnate de RM. 

3. Infracţiunea se consideră consumată din momentul trecerii de fapt a frontierei de stat prin orice 
mijloace: pe jos, înot, folosind transportul auto, aerian ş. a. 

4. Latura subiectivă a infracțiunii se caracterizează prin intenţie directă. Motivul şi scopul trecerii 
frontierei nu au importanţă pentru calificarea infracțiunii. 

5. Subiect al infracțiunii poate fi orice cetăţean al RM, străin sau apatrid, care atinge vârsta de 16 ani. 


6. Alin.2 art.362 CP prevede mărirea pedepsei pentru aceleaşi acțiuni săvârşite repetat, iar alin.3 al 
aceluiaşi articol enumără formele agravante pentru acţiunile prevăzute în alin.1 şi 2: a) însoţite de violenţă; b) 
săvârşite cu aplicarea armei. 

7. În prezenţa semnului de violenţă, obiect suplimentar al infracțiunii analizate este şi viaţa, sănătatea şi 
inviolabilitatea unei persoane concrete, partea vătămată. 

8. Prin aplicarea violenţei se înţelege aplicarea reală a violenţei de orice gen: atât periculoasă pentru viaţă 
şi sănătate, cât şi nepericuloasă. Totuşi, violenţa, care se pedepseşte mai aspru decât infracţiunea prevăzută de 
alin.3 art.362, cere o calificare suplimentară în temeiul articolelor corespunzătoare referitoare la infracțiunile 
contra personalităţii. 

9. Aplicarea armei se consideră folosirea ei de fapt pentru a influenţa fizic sau psihic persoana vătămată 
cu scopul împiedicării efectuării de către aceasta a obligaţiunii de ocrotire a frontierei de stat. 

10. Alin.4 art.362 conţine un motiv ce justifică trecerea ilegală a frontierei de stat excluzând răspunderea 
penală. EI se referă la două categorii de persoane: cetăţenii străini veniţi în RM fără paşaportul stabilit sau fără 
autorizaţie, pentru a se folosi de dreptul de azil acordat de CRM, precum şi persoanele care sunt victime ale 
traficului de fiinţe umane. 

Articolul 363. FOLOSIREA ILEGALĂ A ÎNSEMNELOR CRUCII ROŞII 

Folosirea emblemei Crucii Roşii şi a denumirii "Crucea Roşie” de către persoane care nu Sunt 
împuternicite cu acest drept, precum şi a însemnelor care pot fi confundate cu emblema Crucii Roşii, dacă 
această acţiune a avut urmări grave, 

se pedepseşte cu amendă în mărime de 150 unităţi convenţionale sau cu închisoare de până la un an. 

1. În conformitate cu Legea cu privire la folosirea şi protecția emblemei Crucii Roşii din 12.11.1999 (MO 
nr.145-148/715 din 23.12.1999) în scopul aplicării CG din 12 august 1949 şi din 8 iunie 1977, prezenta lege 
stabileşte condițiile şi modul de folosire şi protecție a emblemei Crucii Roşii şi a denumirii "Crucea Roşie" în 
timp de pace şi în timp de conflict armat. Conform art.1, obiectele protejate de prezenta lege sunt: a) emblema 
Crucii Roşii; b) denumirea "Crucea Roşie"; c) semnalele distinctive pentru identificarea formațiunilor sanitare şi 
mijloacelor de transport sanitar. Emblema Crucii Roşii este emblema societății Crucea Roşie din Moldova. 
Societăţile naţionale străine de Cruce Roşie sau Semilună Roşie, aplicate pe teritoriul RM, folosesc ca semn 
distinctiv emblema Crucii Roşii sau Emblema Semilunii Roşii cu autorizația Societăţii de Cruce Roşie din 
Moldova, în aceleaşi condiţii ca şi Societatea de Cruce Roşie din Moldova. 

2. Obiectul nemijlocit al infracţiunii analizate îl constituie relațiile sociale interstatale care asigură 
respectarea ordinii stabilite de folosire a emblemei Crucii Roşii şi a denumirii "Crucea Roşie”. 

3. Latura obiectivă a infracţiunii prevăzute de art.363 CP constă în folosirea ilegală a emblemei Crucii 
Roşii şi a denumirii "Crucea Roşie" de către persoanele fizice şi juridice care nu sunt împuternicite cu acest 
drept, precum si folosirea însemnelor care pot fi identificate cu emblema Crucii Roşii. 

4. Componenţa de infracțiune este materială. Dispoziţia normei date prevede survenirea urmărilor grave 
prin care se înţelege, în primul rând, cauzarea vătămărilor grave sănătăţii persoanelor sau moartea lor, precum şi 
daune materiale. 

5. Latura subiectivă se caracterizează prin intenţie directă, indiferent de scopul în care au fost folosite 
emblema sau denumirea. 

6. Subiect al infracţiunii poate fi atât persoana cu funcţii de răspundere, cât şi orice persoană fizică 
responsabilă, care a atins vârsta de 16 ani. 

7. Militarii ce efectuează acţiunile prevăzute de componenţa de infracțiune în timpul conflictului armat 
poartă răspundere conform art.392 CP. 

CAPITOLUL XVIII 
INFRACȚIUNI MILITARE 

Articolul 364. NEEXECUTAREA INTENȚIONATĂ A ORDINULUI 

(1) Neexecutarea intenţionată a ordinului şefului, dacă aceasta a cauzat daune în proporții 
considerabile intereselor de serviciu, 

se pedepseşte cu trimiterea într-o unitate militară disciplinară pe un termen de până la 2 ani Sau cu 
închisoare de până la 3 ani. 

(2) Aceeaşi acțiune: 

a) săvârşită de două sau mai multe persoane; 

b) soldată cu urmări grave 

se pedepseşte cu închisoare de la 2 la 7 ani. 

(3) Acţiunile prevăzute la alin.(1) sau (2), săvârşite: 

a) pe timp de război; 

b) în condiţii de luptă, 


se pedepsesc cu închisoare de la 8 la 15 ani. 

(4) Neexecutarea ordinului din neglijenţă sau din lipsă de conştiinciozitate: 

a) soldată cu urmări grave; 

b) pe timp de război; 

c) în condiţii de luptă 

se pedepseşte cu trimiterea într-o unitate militară disciplinară pe un termen de până la 2 ani Sau cu 
închisoare de la 2 la 5 ani. 

(5) Nu se consideră infracţiune fapta, prevăzută de legea penală, săvârşită întru executarea ordinului 
sau dispoziţiei ilegale a unui şef. Răspunderea penală pentru prejudiciul pricinuit o poartă persoana care a 
dat ordinul sau dispoziţia ilegală. 

(6) Persoana care a săvârşit o infracţiune intenţionată întru executarea ordinului sau dispoziţiei vădit 
ilegale poartă răspundere penală în temeiuri generale. Neexecutarea ordinului sau dispoziţiei ilegale exclude 
răspunderea penală. 

1. Neexecutarea ordinului constă în refuzul direct de a executa ordinul şefului, precum şi altă neexecutare 
intenționată a ordinului. 

Conform art.33 al Regulamentului serviciului interior al Forțelor Armate ale RM (în continuare, 
Regulamentul serviciului interior), după situația de serviciu şi după gradele militare, pe care le deţin, unii 
militari în raport cu alţii pot fi şefi sau subordonați. 

Şefii, cărora militarii le sunt subordonați pe linie de serviciu, fie şi temporar, se numesc șefi direcți. 

Şeful direct, cu funcția imediat superioară unui subordonat, se numeşte şef nemijlocit. 

Militarii care după situaţia lor de serviciu şi după gradul militar nu sunt în raport cu alți militari şefi sau 
subordonați pot fi superiori sau inferiori. 

Dacă militarii care nu sunt subordonați reciproc îndeplinesc în comun îndatoririle de serviciu, când 
relaţiile lor de serviciu nu sunt determinate de comandant (şef), atunci superiorul după funcţie, iar în funcţii 
egale - superiorul după gradul militar este considerat şef. 

Șeful are dreptul să dea ordine subordonatului şi să ceară executarea lor. Subordonatul este obligat să 
execute necondiționat ordinele şefului. După executarea ordinului el poate să înainteze o reclamaţie şefului 
ierarhic superior în cazul în care consideră că faţă de el s-a procedat injust. 

2. Ordinul în sensul analizat este de două feluri: ordin şi dispoziţiune. 

Ordinul este o dispoziţiune a comandantului (şefului) adresată subordonaţilor, care cere executarea unor 
acţiuni, respectarea unor reguli sau stabileşte o ordine sau o situaţie. Ordinul poate fi dat în scris, verbal sau prin 
mijloace tehnice de legătură unui militar sau unui grup de militari. 

Dispozițiunea este o formă de transmitere a misiunilor de către comandant (şef) subordonaților privind 
chestiuni particulare. Dispoziţiunea se dă în scris sau verbal. 

3. Latura obiectivă se realizează prin refuzul de a executa un ordin cu privire la îndatoririle de serviciu. 
Expresia refuzul de a executa un ordin trebuie interpretată în sensul de neexecutare intenţionată a unui ordin. 
Neexecutarea ordinului se poate exprima atât printr-o inacţiune, în cazul în care făptuitorului i s-a ordonat să 
facă ceva, iar el refuză să execute acest ordin, cât şi printr-o acţiune, când subordonatului i se interzice 
săvârşirea unor acţiuni, dar el totuşi le săvârşeşte. 

Neexecutarea ordinului poate fi exprimată prin două modalități: în mod expres, deschis, când făptuitorul 
exprimă prin viu grai sau chiar în scris că nu va executa ordinul şi nu-l execută, şi în mod tacit, când 
subordonatul, fără să se exprime într-un anumit mod, nu execută ordinul. 

4. În cazul în care subordonatul declară deschis că nu va executa ordinul primit şi apoi, imediat, trece la 
executarea lui nu se reţine componenţa infracțiunii de neexecutare a ordinului. Pentru disciplina militară 
prezintă un pericol sporit nu atât manifestarea fățişă (verbală sau în scris) a hotărârii făptuitorului de a nu 
executa ordinul, cât mai ales faptul neexecutării acestui ordin, indiferent dacă făptuitorul şi-a făcut cunoscută 
sau nu în mod expres, făţiş această hotărâre. În realitate, din punct de vedere penal, refuzul de a executa un 
ordin (în sensul de comunicare a hotărârii făptuitorului de a nu da curs ordinului) reprezintă doar faza oratorie a 
infracţiunii, care nu intră sub incidenţa legii penale (a se vedea stadiile activităţii infracționale). Dacă refuzul 
verbal sau în scris ar constitui actul de executare, infracțiunea s-ar consuma chiar în acel moment, fiind 
irelevant dacă ulterior făptuitorul a executat sau nu ordinul. 

5. Daună (proporţii) considerabilă, adică consecinţele infracţiunii, constă într-o stare de pericol gravă, 
exprimată prin nerespectarea raportului de subordonare, prin atingerea adusă ordinii şi disciplinei militare. 

6. Consumarea infracţiunii are loc în momentul depăşirii termenului îndeplinirii unei acţiuni ordonate şi, 
respectiv, în momentul săvârşirii unei acţiuni contrare ordinului când acesta interzice o asemenea acţiune. 
Anume în acest moment se produce urmarea periculoasă a faptei, adică starea de pericol pentru ordinea şi 
disciplina militară. 


7. Latura subiectivă. Neexecutarea intenţionată a ordinului şefului, din punct de vedere volitiv se 
săvârşeşte cu vinovăţie intenționată. Motivul şi scopul nu au relevanţă la calificarea infracțiunii. 

8. Conform alin.5 art.364 CP, nu se consideră infracțiune fapta persoanei prevăzută de legea penală întru 
executarea ordinului sau a dispoziţiei ilegale a unui şef militar. Răspunderea penală pentru prejudiciul pricinuit 
o poartă persoana care a dat ordinul sau dispoziția ilegală. Aceste prevederi ale legii sunt aplicabile în cazul în 
care persoana, executând un ordin ilegal, a săvârşit o infracţiune din imprudenţă. Prevederile art.264 alin.5 CP 
reprezintă o circumstanţă specială ce înlătură caracterul penal al faptei săvârşite, baza acestei circumstanţe 
constând în ordinul superiorului. 

9. Însă în cazurile în care subalternul a săvârşit o infracţiune intenţionată, cu bună-ştiinţă, întru executarea 
ordinului sau a dispoziţiei ilegale, el va purta răspundere penală în temeiuri generale ca autor al infracţiunii, iar 
cel care a dat ordinul - ca instigator la infracțiunea dată. Aceste prevederi sunt reglementate de alin.6 art.364 
CP, care mai stipulează că neexecutarea ordinului sau a dispoziţie ilegale exclude răspunderea penală. 

Prevederile indicate sunt reglementate şi de dreptul penal internațional. De exemplu, art.33 al Statutului 
Curţii Internaţionale Penale (în continuare - CIP) de la Roma din 1998 stipulează în alin.l că infracţiunea ce 
cade sub jurisdicția CIP a fost săvârşită de către persoană întru executarea ordinului guvernului sau al şefului 
militar sau civil nu liberează această persoană de răspunderea penală, cu excepţia cazurilor în care: a) persoana 
era obligată juridic să execute ordinul acestui guvern sau al acestui şef; b) persoana nu ştia că ordinul era ilegal; 
c) ordinul nu era vădit ilegal, iar în alin.2 - că pentru scopurile acestui articol, ordinele de săvârşire a 
infracţiunilor de genocid sau a infracţiunilor contra omenirii sunt totdeauna vădit ilegale. 

10. Împrejurările care agravează răspunderea penală sunt indicate în alin.2 şi 3 art.364 CP, ele fiind: 
săvârşirea infracțiunii în grup de persoane, cauzarea prin infracţiune a unor consecinţe grave, săvârşirea 
infracţiunii în timp de război sau în condiţii de luptă. 

11. Săvârşirea infracțiunii în grup de persoane are loc în cazul în care ordinul a fost dat unui colectiv de 
subordonați, şi două sau mai multe persoane din acest colectiv, cu intenţie, împreună sau în comun, prin acţiuni 
coordonate, nu execută acest ordin. Pentru existenţa acestei agravante nu este necesară o înţelegere prealabilă, 
expresă, între participanţi. Înțelegerea poate fi şi tacită, exprimată prin coordonarea tăinuită a acţiunilor lor. De 
exemplu, în cazul unui ordin colectiv, grupul întreg nu-l execută, aflându-se împreună, având cunoştinţă unul de 
acţiunile sau inacţiunile altuia. 

Nu e prezentă o asemenea agravantă în cazul în care doi sau mai mulţi subordonați nu vor executa ordinul 
comun de sine stătător, aflându-se în locuri diferite şi neavând cunoştinţă unul de acţiunile sau inacțiunile altuia. 

12. Cauzarea prin infracţiune a unor consecinţe grave se stabileşte în fiecare caz în parte, ţinându-se cont 
de toate împrejurările săvârşirii faptei. Consecințe grave pot fi considerate zădărnicirea unor măsuri privind 
asigurarea capacităţii de luptă a unităţii militare, zădărnicirea sarcinii de luptă, survenirea de jertfe omeneşti, 
distrugerea sau deteriorarea tehnicii militare, pricinuirea unor daune materiale în proporții mari etc. Pentru 
reținerea acestei agravante în faptele militarului este necesară existenţa legăturii cauzale între săvârşirea 
infracţiunii şi consecinţele prejudiciabile survenite. 

13. Conform art.4-5 ale Legii cu privire la apărare, Parlamentul, la propunerea Preşedintelui RM, în cazul 
agresiunii armate împotriva Moldovei, declară starea de beligeranţă sau de război şi anulează această stare 
după semnarea tratatului de pace cu partea beligerantă. 

Timpul de război începe din momentul declarării stării de beligeranţă sau o dată cu începerea de facto a 
acţiunilor militare şi se sfârşesc în ziua şi la ora încetării de facto a acţiunilor militare. În cazul în care trupe sau 
grupe înarmate atacă sau invadează prin surprindere teritoriul Moldovei, organele locale ale administraţiei 
militare sunt obligate să ia toate măsurile pentru respingerea atacurilor, fără a aştepta declararea războiului. 

Prin condiţii de luptă se înţelege aflarea unităţii (subunităţii) militare în condiţii nemijlocite de pregătire 
de luptă sau în condiţii de ducere nemijlocită a luptei (operaţiuni de luptă). Condiţii de luptă pot fi atât în timp 
de război, cât şi în timp de pace, când unitatea (subunitatea ) militară ripostează atacului armat asupra hotarelor 
țării. 

14. Neexecutarea ordinului ca rezultat al atitudinii neglijente sau neconştiincioase faţă de el este 
prevăzută ca o infracțiune distinctă în alin.4 art.364 CP şi componenţa ei se deosebeşte de infracţiunea de 
neexecutare intenţionată a ordinului şefului, examinată anterior, doar prin latura obiectivă şi prin cea subiectivă. 

15. Latura obiectivă a acestei infracţiuni se exprimă prin neexecutarea ordinului sau executarea lui 
neglijentă, fapte care duc la cauzarea unor consecinţe grave ori sunt săvârşite în timp de război sau în condiţii de 
luptă, lipsind caracterul făţiş sau deschis al faptelor prevăzute de neexecutarea intenționată a ordinului şefului. 
Lipsesc, de asemenea, acţiunile demonstrative, care ar adeveri nedorinţa subalternului de a se supune ordinelor 
sau dispoziţiunilor şefului. 

16. Latura subiectivă a acestei infracțiuni se caracterizează prin vinovăţie neintenționată, prin imprudenţă. 
În acest caz, făptuitorul nu a prevăzut posibilitatea neexecutării ordinului, cu toate că putea şi trebuia s-o 


prevadă (neglijenţa criminală) sau a prevăzut posibilitatea neexecutării ordinului, dar s-a bazat uşuratic pe nişte 
împrejurări, prin intermediul cărora ordinul ar putea fi executat, însă aceste împrejurări n-au survenit (sau au 
survenit) şi în legătură cu aceasta ordinul n-a fost executat (sineîncredere exagerată). 

Noţiunile consecințe grave, timpul de război, condiţiile de luptă au fost analizate deja şi expresiile lor sunt 
similare şi în cazul componenţei de infracțiune analizate. 

Articolul 365. OPUNEREA DE REZISTENȚĂ ȘEFULUI SAU CONSTRÂNGEREA ACESTUIA 
LA ÎNCĂLCAREA OBLIGAȚIUNILOR DE SERVICIU 

(1) Opunerea de rezistenţă şefului, unei alte persoane care îndeplineşte obligaţiunile legate de serviciul 
militar Sau constrângerea lor la încălcarea acestor obligaţiuni 

se pedepseşte cu închisoare de la 2 la 5 ani. 

() Aceleaşi acţiuni: 

a) săvârşite de două sau mai multe persoane; 

b) săvârşite cu aplicarea armei; 

c) soldate cu urmări grave 

se pedepsesc cu închisoare de la 5 la 10 ani. 

(3) Acţiunile prevăzute la alin.(1) sau (2): 

a) însoţite de omorul intenţionat al şefului sau al unei alte persoane care îndeplineşte obligaţiunile 
legate de serviciul militar; 

b) săvârşite pe timp de război; 

Cc) săvârşite în condiţii de luptă, 

se pedepsesc cu închisoare de la 15 la 25 de ani sau cu detenţiune pe viaţă. 

1. Gradul prejudiciabil al acestei infracțiuni constă în faptul că vinovatul se opune deschis şi cu perfidie 
activităţii de serviciu a şefilor militari sau a altui militar, activitate exercitată în interesul ordinii militare, cu 
scopul încetării sau schimbării caracterului ei legal. Aceste acțiuni ale vinovatului împiedică, iar uneori fac 
imposibilă exercitarea normală a activităţii de serviciu a persoanelor indicate, subminează autoritatea lor. 

2. Obiectul nemijlocit al infracțiunii îl constituie sistemul de subordonare militară, care asigură atât 
activitatea de serviciu militară normală a comandanților (şefilor) militari sau a altor persoane care execută 
obligaţiuni legate de serviciul militar, cât şi viaţa şi sănătatea acestor persoane. 

Astfel, această infracţiune are două obiecte de atentare: unul principal şi altul secundar. Obiectul principal 
îl constituie sistemul de subordonare militară, iar cel secundar - viaţa şi sănătatea comandanților (şefilor) 
militari sau a altor persoane care execută obligaţiuni legate de serviciul militar. 

3. Latura obiectivă se exprimă prin acţiuni active. În art.365 CP sunt conexate două componenţe de 
infracţiune, care se deosebesc prin latura lor obiectivă: a) opunerea de rezistenţă şefului, precum şi unei alte 
persoane care exercită îndatoririle legate de serviciul militar; b) constrângerea persoanelor la încălcarea acestor 
îndatoriri. 

Opunerea de rezistenţă şi constrângerea adeseori se săvârşesc cu aplicarea violenţei asupra şefului sau 
asupra altor persoane care execută obligaţiuni legate de serviciul militar, ceea ce sporeşte substanţial gradul 
prejudiciabil al acestor fapte. 

4. Alte persoane care execută obligaţiuni legate de serviciul militar pot fi atât militarii care exercită 
serviciu de gardă (santinelă etc.), patrulă sau serviciu de zi (militarul de serviciu pe companie, pe batalion etc.), 
cât şi alţi militari care îndeplinesc obligaţiuni concrete legate de serviciul militar. 

5. Opunerea de rezistenţă constă în acţiuni îndreptate spre împiedicarea şefului, precum şi a unei alte 
persoane care exercită îndatoririle legate de serviciul militar, să-şi îndeplinească obligaţiunile lor statutare. La 
opunerea de rezistență vinovatul încearcă să nu permită persoanei să-şi exercite obligaţiunile militare, 
funcționale, nu-i dă posibilitatea să acţioneze în situația concretă în conformitate cu legislația în vigoare, 
regulamentele militare sau ordinele superiorului. Opunerea de rezistenţă presupune înaintarea față de şef (sau 
față de alte persoane) a unor cerințe concrete de săvârşire sau nesăvârşire a unor anumite acţiuni, contrare 
interesului de serviciu. Opunerea de rezistenţă poate fi săvârşită numai în timpul exercitării de către şef sau de 
către altă persoană a obligaţiunilor legate de serviciul militar. 

6. Opunerii de rezistență îi premerg, de obicei, unele încălcări de disciplină militară sau a ordinii publice 
din partea militarului, iar opunerea este o reacţie de răspuns la acţiunile legitime ale şefului sau ale altei 
persoane, îndreptate spre persecutarea acestor încălcări. Opunerea de rezistenţă în aceste cazuri poate fi 
săvârşită atât de militarul care încalcă disciplina, cât şi de alți militari aflaţi la locul săvârşirii acestor încălcări 
de disciplină. Opunerii de rezistenţă îi pot premerge acţiuni de neexecutare a ordinului. În acest caz, acţiunile de 
neexecutare intenționată a ordinului trec într-o atentare mai gravă la sistemul de subordonare militară, iar 
acţiunile făptuitorului sunt calificate în temeiul art.365 CP. 


7. Constrângerea constă în impunerea şefului sau a altei persoane să încalce obligaţiunile legate de 
serviciul militar, să săvârşească acţiuni ilegale în interesul celui care constrânge sau să acţioneze în detrimentul 
intereselor de serviciu. De exemplu, vinovatul constrânge şeful sau altă persoană, aplicând violenţa psihică sau 
fizică, să nu denunțe faptele ilegale săvârşite de el. 

La opunerea de rezistenţă vinovatul, prin acţiunile sale, nu dă şefului sau altei persoane posibilitatea să-şi 
îndeplinească obligaţiunile de serviciu, iar prin constrângere el încearcă să impună aceste persoane să acționeze 
contrar intereselor de serviciu. 

Constrângerea poate fi aplicată în legătură cu activitatea de serviciu a şefului sau a altei persoane atât în 
timpul exercitării acestei activităţi, cât şi în legătură cu activităţi care urmau sau puteau să urmeze. 

8. Violenţa fizică sau psihică (ameninţări cu pricinuirea leziunilor corporale, cu moartea etc.) în privinţa 
şefului, în legătură cu nemulţumirea militarului de acţiunile legale, de serviciu ale şefului, fără înaintarea unor 
cerinţe concrete, nu poate fi considerată constrângere. Asemenea acţiuni pot fi calificate în temeiul art.367 sau 
368 CP sau ca opunere de rezistenţă. 

9. Opunerea de rezistenţă sau constrângerea se consideră infracţiune consumată din momentul opunerii de 
rezistenţă sau a constrângerii, independent dacă a reuşit făptuitorul să împiedice executarea de către şef sau altă 
persoană a obligațiunilor sale de serviciu militar sau să-l impună să săvârşească acţiuni sau inacţiuni în interesul 
lui sau n-a reuşit. 

10. Latura subiectivă. Acţiunile făptuitorului la opunerea de rezistenţă sau constrângere se caracterizează 
prin intenţie directă. La opunere de rezistenţă făptuitorul are scopul de a nu da voie şefului sau altei persoane să- 
şi îndeplinească obligaţiunile de serviciu militar, iar la constrângere - să-l impună să încalce aceste obligaţiuni şi 
să săvârşească acţiuni contrare intereselor de serviciu. Atitudinea psihică a făptuitorului faţă de consecinţe poate 
fi atât intenționată (de exemplu, cauzarea intenţionată de leziuni corporale), cât şi din imprudenţă (de exemplu, 
cauzarea din imprudenţă a morţii). 

11. Subiect al infracţiunii poate fi orice militar, chiar şi cel care nu este subordonat persoanei căreia 1 se 
opune rezistenţă sau care este constrânsă, cu condiţia că acţiunile infracţionale se săvârşesc în privinţa persoanei 
care-şi îndeplineşte obligaţiunile de serviciu militar. 

12. Împrejurările care agravează răspunderea penală sunt indicate în alin.2 şi 3 art.365 CP: săvârşirea 
infracțiunii în grup de persoane, cu utilizarea armei, cauzarea prin infracţiune a unor consecinţe grave, însoțite 
de omor intenţionat, săvârşirea infracțiunii în timp de război sau în condiţii de luptă. 

Despre săvârşirea infracțiunii în grup de persoane (a se vedea art.364 CP). 

13. Săvârşirea infracţiunii cu utilizarea armei. Noţiune de armă este dată în art.129 CP. Totuşi, noţiunea 
de armă, dată în acest articol, este prea generală şi nu poate exprima concret noţiunea de armă dată în art.365. 
Această noţiune este concretizată în p.27 al HP CSJ nr.5 din 6 iulie 1992, conform căreia armă se consideră 
armele de foc şi cele reci, precum şi armele de acţiune explozivă. În doctrina penală se dă o desfăşurare mai 
largă a noţiunii de armă, considerându-se că acestea sunt obiecte special destinate pentru nimicirea țintelor vii: 
armele din dotare militară, cum ar fi pistolul-automat, mitraliera, revolverul, baioneta etc., precum şi alte arme 
de foc sau arme albe, confecţionate industrial sau individual (arma de vânătoare, cuțite de vânătoare etc.). 

Folosirea altor obiecte de uz casnic sau cu altă destinaţie (cuţit de bucătărie, topor, vergea de lemn sau 
metal etc.) la opunerea de rezistenţă sau constrângere nu serveşte drept bază de calificare a acţiunilor 
făptuitorului în temeiul art.265 alin.2 lt.b) CP. 

14. Săvârşirea infracţiunii cu utilizarea armei înseamnă folosirea efectivă a armei pentru influențarea 
fizică sau psihică asupra şefului sau asupra altei persoane care-şi îndeplinesc obligaţiunile de serviciu militar. 
Amenințarea deschisă cu arma de asemenea se consideră utilizarea ei. Prin aceste acţiuni făptuitorul 
influenţează psihic asupra şefului sau asupra altei persoane, îi paralizează voinţa şi în aşa fel înlesneşte 
atingerea scopurilor sale criminale. Totuşi, nu se consideră că infracţiunea este săvârşită cu utilizarea armei în 
cazul în care făptuitorul, având asupra sa arma, opune rezistenţă sau constrânge fără ca să aplice sau să 
amenințe cu aplicarea armei. 

15. Cauzarea urmărilor grave (a se vedea art.364). Se mai consideră că au fost pricinuite urmări grave 
cauzarea de lovituri, cauzarea intenționată sau din imprudenţă a leziunilor corporale uşoare, mai puţin grave, 
sau cauzarea din imprudență a leziunilor corporale grave sau a morţii. Opunerea de rezistență sau 
constrângerea însoțită de cauzarea intenţionată a leziunilor corporale grave, întrunind condiţiile alin.2 sau 3 
art.151 CP, se califică în temeiul art.365 alin.2 lit.c) în concurs cu art.151 alin.2 sau 3 CP. 

16. Opunerea de rezistenţă sau constrângerea însoțită de omorul intenţionat al superiorului sau al unei alte 
persoane care îşi îndeplineşte îndatoririle legate de serviciul militar sau tentativa de omor a acestor persoane se 
cuprinde în alin.3 art.365 CP şi calificarea suplimentară în temeiul art.145 CP nu este necesară. 


17. Despre săvârşirea infracţiunii în timp de război sau în condiţii de luptă a se vedea art.364 CP. 
Articolul 366. INSULTAREA MILITARULUI 


(1) Insulta adusă şefului de către subaltern, precum şi subalternului de către şef, în timpul îndeplinirii 
obligaţiunilor legate de serviciul militar, 

se pedepseşte cu trimiterea într-o unitate militară disciplinară pe un termen de până la 2 ani Sau cu 
închisoare de până la 3 ani. 

(0) Aceeaşi acţiune săvârşită: 

a) pe timp de război; 

b) în condiţii de luptă 

se pedepseşte cu închisoare de la 2 la 5 ani. 

1. Regulamentele militare prevăd reguli stricte de relaţii între militari, inclusiv reguli de politeţe militară, 
de comportare şi de salut militar. Art.66 al Regulamentului serviciului interior al Forţelor Armate obligă 
militarii să fie în permanenţă exemple de înaltă cultură, modestie şi cumpătare, să păstreze cu sfinţenie onoarea 
militară, să-şi apere demnitatea şi să stimeze demnitatea celorlalți. La rândul lor, şefii (comandanții) sunt 
obligaţi să dea dovadă de tact şi atenţie față de subordonați, să nu admită faţă de ei grosolănii, să respecte 
demnitatea lor personală. 

2. Insulta între particulari nu este prevăzută ca infracţiune în partea specială a CP. Prin insultă se înţelege 
înjosirea intenționată a cinstei şi demnităţii persoanei prin acţiune, verbal sau în scris. 

Fapta de insultă a superiorului de către inferior sau a inferiorului de către superior este incriminată însă în 
grupul de infracțiuni militare în art.366 CP. Această insultă este, aşadar, o faptă mult mai gravă, care aduce 
atingere ordinii şi disciplinei militare, creând o stare de pericol pentru capacitatea de apărare a ţării. Această 
faptă nu constituie numai o violenţă sau o atingere a demnităţii unei persoane, o simplă manifestare a lipsei de 
respect a militarului faţă de superiorul (subalternul) său, ci o gravă abatere de la respectarea ordinii şi disciplinei 
militare. 

3. Obiectul nemijlocit (principal) al infracţiunii îl constituie relaţiile sociale a căror existenţă şi dezvoltare 
sunt asigurate prin menţinerea ordinii şi disciplinei militare, sub aspectul atitudinii respectuoase a subalternului 
(superiorului) faţă de superior (subaltern). 

Această infracţiune are şi un obiect secundar: cinstea şi demnitatea superiorului (subalternului). 

În cazul insultei prin lovire a inferiorului de către superior, obiectul material îl constituie corpul 
inferiorului, asupra căruia s-a efectuat acţiunea de lovire. 

4. Latura obiectivă constă din acţiuni active de insultă a superiorului (subalternului) de către subaltern 
(superior). Explicaţia noţiunilor subaltern, şef a se vedea la art.365 CP. 

Art.366 CP conţine două componenţe de infracţiuni distincte: a) insulta adusă şefului de către subaltern, b) 
insulta adusă subalternului de către şef. 

5. Insulta adusă şefului de către subaltern se exprimă prin înjosirea intenţionată a cinstei şi demnităţii 
şefului de către subaltern prin acţiune, verbal sau în scris. Ea poate fi exprimată prin cuvinte, desene, scrisori, 
placate, acţiuni ce înjosesc demnitatea şefului militar, cum ar fi aruncarea în noroi sau deteriorarea uniformei 
militare etc. 

6. Insulta adusă subalternului de către şef se exprimă prin înjosirea intenţionată a cinstei şi demnității 
subalternului de către şef prin acţiune, lovire, verbal sau în scris. În cazul lovirii subalternului de către şef, 
infracţiunea dată va fi reţinută doar în cazul în care aceste loviri nu au pricinuit leziuni corporale. În cazul 
pricinuirii leziunilor corporale (uşoare, mai puţin grave sau grave), acţiunile şefului militar vor fi calificate ca 
exces de putere sau depăşire a atribuţiilor de serviciu (art.370 CP). 

7. În cazul lovirii sau cauzării leziunilor corporale şefului de către subaltern, acţiunile ultimului vor fi 
calificate în temeiul art.368 CP. 

8. Timpul săvârşirii faptei are importanţă la calificarea infracţiunii: în cazul săvârşirii infracțiunii în timp 
de război sau în condiţii de luptă, fapta va avea un caracter agravat şi va fi calificată conform art.367 alin.2 CP 
(noţiunile timp de război, condiții de luptă au fost explicate în comentariul art.264 CP). 

9. Latura subiectivă. Acţiunile făptuitorului se caracterizează doar prin intenţie directă. Făptuitorul are 
scopul de a săvârşi acte de violenţă sau o atingere a demnităţii, o manifestare a lipsei de respect faţă de 
superiorul (subalternul) său şi o gravă abatere de la ordinea şi disciplina militară. 

10. Subiect al infracțiunii poate fi subalternul sau şeful militar (noţiunile subaltern, şef militar au fost 
explicate în comentariul art.364 CP). 

Articolul 367. AMENINȚAREA ȘEFULUI 

(1) Amenințarea şefului cu moartea, cu vătămarea integrităţii corporale sau a sănătăţii ori cu bătaia în 
timpul îndeplinirii obligaţiunilor legate de serviciul militar 

se pedepseşte cu trimiterea într-o unitate militară disciplinară pe un termen de până la 2 ani Sau cu 
închisoare de la 2 la 5 ani. 

(2) Aceeaşi acțiune săvârşită: 


a) pe timp de război; 

b) în condiţii de luptă 

se pedepseşte cu închisoare de la 5 la 10 ani. 

1. Obiectul nemijlocit al infracţiunii îl constituie sistemul de subordonare militară stabilit în Forţele 
Armate. Infracţiunea dată prevede ameninţarea doar a şefului militar (după funcție sau grad militar, a se vedea 
art.364 CP). Amenințarea altor militari (care nu sunt şefi), în legătură cu îndeplinirea de către ei a obligaţiunilor 
serviciului militar, ameninţare exercitată ca mijloc de opunere de rezistență sau constrângere a acestor persoane 
ca să-şi încalce obligaţiunile militare, va fi calificată în temeiul art.365 CP. 

2. Latura obiectivă constă din acţiuni active de ameninţare a şefului militar cu moartea, cu vătămarea 
integrităţii corporale sau a sănătății ori cu aplicarea de lovituri. Prin amenințare a şefului se înţelege 
înspăimântarea comandantului (şefului) militar cu aplicarea asupra lui a violenţei în legătură cu activitatea lui 
de serviciu. Amenințarea trebuie să fie reală, să aibă bază obiectivă de a înspăimânta ori speria şeful militar. 
Realitatea amenințării se exprimă prin posibilitatea survenirii consecinţelor amenințării în momentul 
amenințării sau în viitorul apropiat. Nu poate fi considerată reală ameninţarea care în realitate nu poate fi 
realizată. De exemplu, subalternul ameninţă şeful că în caz de război îl va împuşca. Totuşi, dacă subalternul 
ameninţă şeful că în timpul când va intra în exercitarea serviciului de gardă va primi armă şi va aplica violenţă 
asupra lui, această ameninţare poate fi considerată reală. 

3. Amenințarea poate fi exprimată verbal, în scris sau în altă formă. Ea poate fi exprimată în timpul 
exercitării de către şef a obligaţiunilor de serviciu sau în afara lor, în public sau tet-a-tet, ea poate fi transmisă 
şefului prin intermediul terțelor persoane. 

4. Dacă ameninţarea se realizează prin aplicarea violenţei asupra şefului militar, acţiunile făptuitorului 
sunt calificate în temeiul art.368 CP sau, în cazul cauzării intenționate a morţii şefului, - în baza art.368 CP în 
concurs cu art.145 CP. Componenţa infracțiunii examinate este formală. 

5. Amenințarea şefului militar, în sensul art.367 CP, trebuie să constea în ameninţarea lui cu moartea, cu 
vătămarea integrităţii corporale sau a sănătăţii ori cu aplicarea de lovituri. Nu este considerată ameninţare în 
sensul art.367 CP ameninţarea cu distrugerea sau deteriorarea averii şefului militar, cu aplicarea violenţei faţă 
de rudele sau persoanele apropiate lui, cu răspândirea unor date defăimătoare etc. 

6. Latura subiectivă se exprimă prin intenţie directă. Ameninţând şeful militar, subalternul doreşte să-l 
înspăimânte şi, prin aceasta, să influenţeze asupra exercitării de către el a obligațiunilor de serviciu. 

7. Motivul amenințării constă în nemulţumirea subalternului de activitatea de serviciu a şefului militar sau 
de unele acţiuni concrete de serviciu. 

8. Amenințarea şefului constituie infracţiune dacă ea este exprimată în legătură cu activitatea legală, 
regulamentară a lui. Amenințarea în legătură cu acţiunile ilegale ale şefului militar nu poate fi considerată 
infracțiune prevăzută de art.367 CP. 

9. Nu constituie infracțiunea dată ameninţarea cu moartea, cu vătămarea integrității corporale sau a 
sănătăţii ori cu aplicarea de lovituri în legătură cu relaţiile ostile, care nu sunt condiţionate de obligaţiunile de 
serviciu ale şefului militar. Aceste acţiuni, după caz, pot fi calificate în temeiul art.155 CP, dacă şeful a fost 
amenințat cu moartea sau cu vătămarea gravă a integrităţii corporale sau a sănătăţii. 

10. Subiect al infracţiunii poate fi orice subaltern militar (noţiunea de subaltern militar a fost explicată în 
comentariul art.364 CP). 

11. Împrejurările care agravează răspunderea penală sunt indicate în alin.2 art.367 CP: săvârşirea 
infracţiunii în timp de război sau în condiţii de luptă (noţiunile fimp de război, condiţii de luptă au fost explicate 
în comentariul art.365 CP). 

Articolul 368. ACTE DE VIOLENȚĂ SĂVÂRŞITE ASUPRA ŞEFULUI 

(1) Vătămarea intenţionată uşoară a integrităţii corporale sau a sănătăţii ori lovirea şefului în timpul 
când acesta îndeplineşte obligaţiunile legate de serviciul militar 

se pedepseşte cu închisoare de la 2 la 5 ani. 

() Aceleaşi acţiuni: 

a) săvârşite de două sau mai multe persoane; 

b) săvârşite cu aplicarea armei; 

c) soldate cu urmări grave; 

d) săvârşite pe timp de război; 

e) săvârşite în condiţii de luptă 

se pedepsesc cu închisoare de la 6 la 15 ani. 

1. Acţiunile de violenţă, săvârşite asupra şefului, căruia subalternul, în conformitate cu regulamentele 
militare, este obligat să-i poarte respectul şi pe care trebuie să-l apere în luptă, constituie una din cele mai grave 
încălcări ale disciplinei militare, încălcare ce împiedică exercitarea de către şeful militar a obligaţiunilor sale 


legate de serviciul militar; ele cauzează de asemenea daună sănătăţii lui. În majoritatea cazurilor actele de 
violenţă săvârşite asupra şefului sunt dictate de motive de răzbunare pentru cerinţele legale ale şefului față de 
subalterni (noţiunile șef şi subaltern au fost explicate în comentariul art.364 CP). 

2. Obiectul juridic principal îl constituie sistemul de subordonare militară şi disciplina militară, iar 
obiectul juridic secundar - integritatea corporală sau sănătatea persoanei. Vinovatul, în acest mod, atentează la 
relaţiile de subordonare militară, cauzând daună sănătăţii persoanei (şefului). Dacă între făptuitor şi victimă în 
momentul săvârşirii actelor de violenţă lipseau relaţiile de subordonare militară, acţiunile făptuitorului sunt 
calificate în temeiul art.369 CP. Nu sunt calificate în temeiul art.368 CP acțiunile violente ale făptuitorului în 
legătură cu îndeplinirea de către victimă, fostul şef militar, a obligaţiunilor sale de serviciu, dacă în momentul 
aplicării violenţei (săvârşirii infracţiunii) acesta nu mai este şef. Asemenea infracţiuni sunt calificate, după caz, 
conform art.145 alin.3 lit.e), ori art.151 alin.2 lit.d), ori art.152 alin.2 lit.d), ori art.154 alin.2 lit.d), ori art.153 
CP. 

3. Latura obiectivă a infracţiunii se realizează prin aplicarea violenţei nepericuloase pentru viaţa şefului 
militar, exprimată prin vătămarea intenţionată uşoară a integrității corporale sau a sănătăţii ori lovirea şefului în 
timpul în care acesta îndeplineşte obligaţiunile legate de serviciul militar. Îndeplinirea de către militari a 
îndatoririlor de serviciu presupune: participarea la acţiuni militare; executarea funcţiilor de serviciu; executarea 
serviciului de alarmă, participarea la aplicaţii; aflarea pe teritoriul unității militare în timpul de serviciu stabilit 
de orarul zilnic sau dacă aceasta o cere necesitatea de serviciu; aflarea în misiune sau la tratament; deplasarea 
tur-retur la locul de serviciu sau de la tratament; aflarea la concentrări militare; aflarea în prizonierat (cu 
excepţia cazurilor de predare benevolă), în calitate de ostatic, de persoană internată; în cazurile apărării vieţii, 
sănătăţii, onoarei si demnităţii persoanei, acordării ajutorului organelor de drept etc. 

4. Modul de aplicare a actelor de violenţă nu are relevanţă la calificare, însă poate fi luat în consideraţie la 
aplicarea pedepsei. 

Numărul şi caracterul loviturilor aplicate şefului în timpul când acesta îndeplineşte obligațiunile legate de 
serviciul militar nu are relevanţă la calificarea infracțiunii, de ele se poate ţine cont la numirea pedepsei 
făptuitorului. 

5. În cazul aplicării violenţei care s-a soldat cu cauzarea de vătămări corporale mai puţin grave şi grave, 
acţiunile făptuitorului sunt calificate în temeiul art.368 alin.2 lit.c) CP (noţiunea vătămări corporale mai puțin 
grave şi grave a fost explicată în comentariul de la art.151 şi 152 CP). 

În cazul aplicării violenţei asupra şefului în timpul când acesta îndeplineşte obligaţiunile legate de 
serviciul militar, care a fost însoţită cu cauzarea intenţionată a morţii şefului, acţiunile făptuitorului sunt 
calificate prin concurs în baza art.368 alin.2 lit.c) şi art.145 alin.3 lit.e) CP. 

6. Cauzarea intenţionată a vătămărilor corporale grave care au provocat decesul victimei (şefului), în 
timpul când acesta îndeplinea obligaţiunile legate de serviciul militar, este calificată în temeiul art.368 alin.2 
lit.c) CP în concurs cu art.151 alin.4 CP, deoarece noţiunea de acte de violenţă din art.368 CP nu cuprinde 
cauzarea morţii victimei în împrejurările prevăzute de art.151 alin.4 CP. 

7. Omorul din imprudenţă a şefului în timpul aplicării faţă de el a actelor de violenţă, în timpul când 
acesta îndeplinea obligaţiunile legate de serviciul militar, este calificat în baza art.368 alin.2 lit.c) CP, 
nemaifiind necesară calificarea acţiunilor făptuitorului şi în temeiul art.149 CP. 

Infracţiunea se consideră consumată din momentul aplicării de lovituri sau cauzării vătămărilor corporale 
şefului militar. 

8. Subiectul infracţiunii este special, el fiind militarul care permanent sau provizoriu, după funcție sau 
grad militar, este subaltern persoanei, asupra căreia se aplică actele de violenţă. 

9. Latura subiectivă a infracțiunii se exprimă prin vinovăţie intenționată, intenția putând fi atât directă, cât 
şi indirectă. Infracţiunea trebuie să fie săvârşită în legătură cu îndeplinirea de către şef a obligaţiunilor de 
serviciu. Actele de violenţă săvârşite asupra şefului din motive de gelozie, răzbunare sau din alte motive ostile, 
personale, nelegate de activitatea de serviciu a şefului, nu pot fi calificate în baza art.368 CP. 

10. Art.368 alin.2 lit.a) CP prevede săvârşirea actelor de violenţă asupra şefului de către două sau mai 
multe persoane, cu condiţia ca cel puţin două din ele să aibă calitatea de militari şi subalterni ai persoanei 
vătămate. (Mai detaliat cu privire la noţiunea două sau mai multe persoane a se vedea în comentariul de la 
art.364 CP.) 

Despre săvârşirea infracțiunii cu aplicarea armei a se vedea în comentariul art.365 alin.2 lit.b) CP. 

11. Existenţa urmărilor grave, prevăzute în art.368 alin.2 lit.c) CP, în afară de cazurile indicate, poate fi 
reţinută reieşind din circumstanţele concrete ale infracţiunii. Pentru aceasta se ţine cont ce daună a fost cauzată 
intereselor serviciului militar şi personal şefului militar. La urmări grave pot fi atribuite zădărnicirea sarcinii de 
luptă, cauzarea daunei materiale considerabile unităţii militare, scăderea nivelului capacităţii de luptă a unităţii 


sau subunității militare etc. (a se vedea comentariul art.364 alin.2 lit.b) CP). Despre săvârşirea infracţiunii pe 
timp de război sau în condiţii de luptă, a se vedea în comentariul art.364 alin.3 CP. 

Articolul 369. ÎNCĂLCAREA REGULILOR STATUTARE CU PRIVIRE LA RELAŢIILE 
DINTRE MILITARI, DINTRE PERSOANELE CARE TREC PREGĂTIREA MILITARĂ 
OBLIGATORIE ŞI DINTRE REZERVIŞTI, DACĂ ÎNTRE EI NU EXISTĂ RAPORTURI DE 
SUBORDONARE 

(1) Încălcarea regulilor statutare cu privire la relaţiile dintre militari, dintre persoanele care trec 
pregătirea militară obligatorie şi dintre rezervişti, în timpul îndeplinirii serviciului militar, al pregătirii 
militare obligatorii şi al concentrărilor, dacă între ei nu există raporturi de subordonare şi dacă această 
încălcare s-a manifestat prin bătăi Sau printr-un alt act de violenţă, 

se pedepseşte cu trimiterea într-o unitate militară disciplinară pe un termen de până la 2 ani Sau cu 
închisoare de până la 3 ani. 

(0) Aceeaşi acţiune: 

d) săvârşită în mod repetat; 

b) săvârşită asupra a două sau mai multor persoane; 

c) soldată cu vătămarea uşoară sau medie a integrităţii corporale sau a sănătăţii 

se pedepseşte cu închisoare de la 2 la 5 ani. 

(3) Acţiunile prevăzute la alin.(1) sau (2): 

d) săvârşite de două sau mai multe persoane; 

b) săvârşite cu aplicarea armei; 

c) soldate cu urmări grave, 

se pedepsesc cu închisoare de la 6 la 12 ani. 

1. Interesele executării sarcinilor serviciului militar cer respectarea reciprocă a militarilor, stabilitatea şi 
pregătirea permanentă de a acorda ajutor unul altuia. Îndeplinirea sarcinilor serviciului militar este 
incompatibilă cu înjosirea cinstei şi demnităţii, torturării unor militari de către alții. Prin aceasta se explică 
pericolul social al atentatelor la ordinea de relaţii reciproce dintre militarii care nu se află în relații de 
subordonare între ei. 

2. Nu se află în relații de subordonare între ei militarii care nu sunt şefi sau subalterni unul faţă de altul 
atât după funcție, cât şi după gradul militar. De exemplu, dacă un sergent aplică violenţă faţă de alt sergent din 
aceeaşi unitate militară, el va răspunde pentru săvârşirea infracțiunii prevăzute de art.369 CP. Însă dacă, de 
exemplu, un sergent aplică violenţă faţă de un soldat din aceeaşi unitate militară, acţiunile lui vor constitui 
componenţa de infracţiune prevăzută de art.370 CP, ca exces de putere, deoarece el este superior faţă de soldat 
după gradul militar. 

3. Obiectul principal de atentare al acestei infracţiuni îl constituie ordinea statutară cu privire la relațiile 
dintre militari, dintre persoanele care trec pregătirea militară obligatorie şi dintre rezervişti, în timpul 
îndeplinirii serviciului militar, al pregătirii militare obligatorii şi al concentrărilor, dacă între ei nu există 
raporturi de subordonare, reglementate de regulamentele militare, iar obiectul secundar de atentare îl constituie 
viaţa şi sănătatea militarilor - părţilor vătămate, cinstea şi demnitatea lor. 

4. Latura obiectivă a infracțiunii constă în încălcarea regulilor statutare cu privire la relaţiile dintre 
militari, dintre persoanele care trec pregătirea militară obligatorie şi dintre rezervişti, în timpul îndeplinirii 
serviciului militar, al pregătirii militare obligatorii şi al concentrărilor, dacă între ei nu există raporturi de 
subordonare şi dacă această încălcare s-a manifestat prin bătăi sau printr-un alt act de violenţă. 

5. Bătaia constă în aplicarea de lovituri de către un militar altui militar, cu condiţia ca să nu fi fost cauzate 
vătămări corporale. În cazul cauzării vătămărilor corporale părții vătămate, acţiunile făptuitorului vor fi 
calificate în baza art.369 alin.2 sau 3 CP. Loviturile pot fi aplicate cu mâinile, cu picioarele sau cu alte părți ale 
corpului (cotul, capul, genunchiul, umărul etc.), precum şi cu alte obiecte (vergea, mătură, curea etc.), cu 
excepţia armelor. În cazul aplicării armei, acţiunile făptuitorului vor fi calificate în temeiul art.369 alin.3 lit.b) 
CP. 

6. Prin alt act de violenţă se înţelege aplicarea violenţei fizice sau psihice faţă de victimă. 

Prin violenţă fizică se înţelege împingerea militarului, tragerea de păr, pişcăturile, stropirea cu apă rece în 
timp de iarnă sau cu apă fierbinte, aruncarea la pământ sau la podea a victimei, lovirea acesteia cu capul sau cu 
alte părți ale corpului de perete, privarea de libertate a militarului, cum ar fi legarea mâinilor sau picioarelor, 
ținerea victimei în sac etc. 

Prin violență psihică se înţelege înjosirea cinstei şi demnității militarului însoțită de ameninţări cu 
aplicarea violenţei, cum ar fi trezirea militarului din somn şi menţinerea lui în stare trează în timpul lui de 
odihnă sau de somn, impunerea de către militari a părții vătămate să spele sau să calce hainele altor militari, sau 
să le curețe încălțămintea, sau să schimbe cu ei unele elemente ale echipamentului sau ţinutei militare, date lor 


în folosinţă, sustragerea acestor obiecte sau a rației alimentare, impunerea să facă flotări, să care greutăţi dintr- 
un loc în altul etc. Sustragerea proprietății personale a militarului în cadrul încălcării regulilor statutare cu 
privire la relaţiile dintre militari este calificată prin concurs de infracţiuni, conform art.369 şi 187 CP, sau 
infracţiune contra patrimoniului. 

7. Această infracțiune poate fi săvârşită în dispoziţiunea unităţii militare, pe teritoriul sau în afara 
teritoriului ei, în timpul exercitării obligaţiunilor de serviciu militar sau în timpul de odihnă, în timpul activităţii 
sportive, culturale, în timpul învoirilor din unitatea militară, în timpul aflării în delegaţie, în instituţiile 
medicale, puncte medicale sau spitale etc. Componenţa de infracţiune discutată e prezentă în cazurile în care 
lovirea sau alte acte de violență au fost săvârşite în legătură cu îndeplinirea de către partea vătămată a 
obligațiunilor sale legate de serviciul militar, adică în cadrul activităţii de serviciu a acestuia. 

8. Totuşi, nu e infracţiune prevăzută de art.369 CP în cazul în care violenţa este aplicată de către un militar 
faţă de alt militar din motive personale sau din alte motive care nu-s legate de serviciul militar, când aceşti 
militari se află în învoire, concediu, în cercul lor de prieteni etc. În funcţie de circumstanţele concrete această 
violenţă poate constitui o infracțiune contra persoanei sau huliganism. 

9. Subiect al infracţiunii poate fi orice militar care nu se află în raporturi de subordonare cu victima, cum 
ar fi: soldaţii, sergenţii, plutonierii, ofițerii etc. 

10. Din punctul de vedere al laturii subiective această infracțiune se săvârşeşte cu intenţie directă: 
făptuitorul înţelege că, aplicând lovituri ori săvârşind altă violenţă faţă de alt militar, cu care nu se află în relaţii 
de subordonare, încalcă ordinea de comportare reciprocă între militari, stabilită de regulamentele militare, şi 
doreşte aceasta. 

Poziţia psihică a făptuitorului faţă de consecinţele survenite (cauzarea de dureri fizice, a vătămărilor 
corporale, gravitatea lor, survenirea morţii etc.) poate fi exprimată atât prin intenţie directă sau indirectă, cât şi 
prin imprudenţă. 

Motivul săvârşirii acestei infracţiuni nu are relevanţă asupra calificării infracţiunii. 

11. Alin.2 şi 3 art.369 CP reglementează agravantele calificative ale acestei infracțiuni. 

12. Prin săvârşirea infracțiunii în mod repetat se înţelege săvârşirea acestei infracţiuni de două sau de mai 
multe ori, cu condiţia ca între aceste infracţiuni să se fi scurs o anumită perioadă de timp şi fiecare dintre aceste 
infracţiuni să se fi cuprins de intenţii diferite, de sine stătătoare, fiecare din ele fiind infracţiune distinctă. 

În mod repetat infracţiunea poate fi săvârşită atât faţă de diferite persoane, cât şi față de una şi aceeaşi 
persoană, cu condiţia respectării cerinţelor numite deja. 

Nu se consideră săvârşire a infracțiunii în mod repetat aplicarea violenţei sau lovirea concomitentă a două 
sau mai multor persoane, cuprinsă de una şi aceeaşi intenţie infracțională. Atare fapte sunt calificate conform 
art.369 alin.2 lt.b) CP ca săvârşire a infracțiunii asupra a două sau mai multor persoane. 

13. În cazul în care infracţiunea s-a soldat cu vătămarea uşoară sau medie a integrității corporale sau a 
sănătăţii, acţiunile făptuitorului sunt calificate în temeiul art.369 alin.2 lit.c) CP. Nu are relevanţă la calificarea 
infracțiunii forma vinovăţiei față de consecinţele survenite (intenție sau imprudenţă). De ea se ţine cont la 
numirea felului şi măsurii de pedeapsă. 

14. Despre săvârşirea infracțiunii de către două sau mai multe persoane a se vedea în comentariul art.364 
alin.2 lit.a) CP. 

15. Despre săvârşirea infracţiunii cu aplicarea armei a se vedea în comentariul art.365 alin.2 lit.b) CP. 

16. Cu privire la soldarea infracțiunii cu urmări grave s-a vorbit în comentariul art.364 alin.2 lit.b) şi 
art.368 alin.2 lit.b) CP. 

Articolul 370. ABUZUL DE PUTERE, EXCESUL DE PUTERE SAU INACȚIUNEA LA 
EXERCITAREA PUTERII 

(1) Abuzul de putere sau de serviciu, excesul de putere sau depăşirea atribuţiilor de serviciu de către şef 
sau de către o persoană cu funcţie de răspundere, inacţiunea la exercitarea puterii, dacă acestea au cauzat 
victimei Sau intereselor de serviciu daune în proporţii considerabile, 

se pedepsesc cu închisoare de la 2 la 5 ani. 

(2) Aceleaşi acţiuni soldate cu urmări grave 

se pedepsesc cu închisoare de la 5 la 10 ani. 

(3) Acţiunile prevăzute la alin.(1) sau (2), săvârşite: 

a) pe timp de război; 

b) în condiţii de luptă, 

se pedepsesc cu închisoare de la 15 la 25 de ani. 

1. Esenţa acestei infracțiuni constă în faptul că şeful militar sau persoana cu funcții de răspundere militară 
săvârşeşte abuz de putere sau de serviciu, inacţiune la exercitarea puterii, exces de putere sau depăşeşte 
atribuţiile de serviciu cauzând victimei sau intereselor de serviciu daune în proporții considerabile. 


2. Gradul prejudiciabil al infracţiunii constă în încălcarea serioasă de către persoana cu funcţii de 
răspundere militară a ordinii stabilite de exercitare a serviciului militar, în subminarea autorităţii comandanților 
şi şefilor militari, în provocarea dezorganizării în activitatea lor, dezordinii, iar uneori chiar în crearea 
pericolului sau împiedicarea îndeplinirii de către subunitățile militare a sarcinilor de luptă. Abuzurile sau 
excesele de putere subminează climatul social-psihologic în subunitățile Forţelor Armate, pun sub semn de 
îndoială credinţa militarilor în supremaţia Legii, a Regulamentelor militare, trăinicia disciplinei militare şi 
bazele dreptăţii. Abuzurile de putere şi de serviciu pot servi deseori ca factori de săvârşire a sustragerilor şi a 
altor infracţiuni. 

3. Noţiunea de șef militar a fost explicată în comentariul de la art.364 CP. 

Noţiunile abuz de serviciu, abuz de putere, persoană cu funcții de răspundere au fost explicate în 
comentariul de la art.327 CP. 

Noţiunea exces de putere sau depăşire a atribuţiilor de serviciu a fost explicată în comentariul art.328 CP. 
Semnul esenţial, calificativ al acestor noţiuni se exprimă prin faptul că abuzurile de serviciu sau de putere, 
excesul de putere sau depăşirea atribuţiilor de serviciu sunt săvârşite în cadrul Forţelor Armate şi de către 
subiecţi speciali: şefi sau persoane cu funcţii de răspundere militare. 

4. Exces de putere sau depăşire a atribuţiilor de serviciu sunt acele acţiuni intenționate săvârşite de către 
şeful sau persoana cu funcţii de răspundere militară, pe care nu trebuie să le săvârşească în nici un caz şeful sau 
persoana cu funcții de răspundere militară. Aceste acţiuni vor fi considerate totdeauna ilegale (de exemplu, 
aplicarea violenţei sau a altor metode neregulamentare de către şefii militari asupra subalternilor, transmiterea 
ilegală a unităţilor de tehnică militară în folosinţa terţelor persoane etc.). 

5. Inacţiunea în exercitarea puterii reprezintă un comportament pasiv al persoanei cu funcții de 
răspundere sau al şefului militar faţă de obligațiunile sale, pe care el, conform obligaţiunilor funcţionale sau de 
serviciu, trebuie să le îndeplinească. Inacţiunea infracțională a persoanei cu funcţii de răspundere sau a şefului 
militar faţă de obligaţiunile sale, pe care el, conform obligațiunilor funcţionale sau de serviciu, trebuie să le 
îndeplinească pentru preîntâmpinarea consecinţelor social-periculoase, prejudiciabile, poate cauza urmări grave 
sau daune considerabile intereselor serviciului militar. De exemplu, dacă şeful militar vede că subalternii care 
transportă bunurile militare sustrag cartuşe de luptă şi le vând unor terţe persoane şi nu curmă aceste acțiuni şi, 
ca rezultat, se cauzează daună considerabilă unităţii sau subunității militare, acest şef va purta răspundere penală 
pentru inacţiune în exercitarea puterii. De asemenea, neluarea de către şeful militar a măsurilor respective 
pentru curmarea relațiilor neregulamentare dintre subalterni va fi calificată ca inacţiune în exercitarea puterii 
etc. 

6. Cu toate că art.370 CP nu indică expres că abuzul de putere sau de serviciu, excesul de putere sau 
depăşirea atribuţiilor de serviciu de către şef sau de către o persoană cu funcții de răspundere, inacţiunea în 
exercitarea puterii se săvârşeşte intenționat, latura subiectivă a acestei infracţiuni poare fi exprimată doar prin 
intenţie. Abuzul de putere sau de serviciu, excesul de putere sau depăşirea atribuţiilor de serviciu de către şef 
sau de către o persoană cu funcţii de răspundere se săvârşesc întotdeauna cu vinovăţie intenţionată. Şeful militar 
sau persoana cu funcţii de răspundere îşi dă seama de caracterul prejudiciabil al acţiunilor sau inacţiunilor sale, 
prevede urmările ei prejudiciabile şi doreşte sau admite în mod conştient survenirea acestor urmări. Dacă se va 
constata că şeful militar sau persoana cu funcții de răspundere a săvârşit aceste acţiuni sau inacțiuni din 
imprudenţă, nu vom fi în prezenţa infracțiunii prevăzute de art.370 CP, oricât de grave ar fi consecinţele 
survenite. 

7. Un alt criteriu obligatoriu al acestor acţiuni sau inacţiuni infracţionale constă în faptul că şeful militar 
sau persoana cu funcţii de răspundere săvârşeşte aceste acţiuni sau inacţiuni în detrimentul intereselor de 
serviciu sau depăşeşte vădit atribuţiile sale de serviciu. 

8. Dauna considerabilă constă în urmări prejudiciabile importante prin caracterul sau mărimea lor. Ele pot 
fi exprimate în diferite forme de consecinţe cu caracter material sau nematerial (de exemplu, neîndeplinirea 
sarcinii de luptă, distrugerea sau deteriorarea tehnicii militare, crearea de obstacole sau întreruperea serviciului 
militar etc.). 

La stabilirea daunei în proporţii considerabile sau a urmărilor grave e necesar sa se ţină cont de gradul de 
influențare negativă a faptei ilegale asupra ordinii de exercitare a serviciului militar, de numărul de victime, de 
gravitatea consecinţelor morale şi fizice etc. Despre dauna materială considerabilă şi în proporţii mari a se 
vedea art.126 CP. 

9. Noţiunea de urmări grave, prevăzută de art.370 alin.2 CP, a fost explicată în comentariul de la art.364 
alin.2 lit.b) CP. 

Despre noţiunile timp de război, în condiții de luptă, s-a vorbit în comentariul art.364 alin.3 CP. 

Articolul 371. DEZERTAREA 


(1) Dezertarea, adică părăsirea unităţii militare, a centrului de instrucţie sau a locului de serviciu în 
scopul eschivării de la serviciul militar, de la pregătirea militară obligatorie sau de la concentrări, precum şi 
neprezentarea din aceleaşi motive la serviciu sau la concentrare în cazurile permisiei din unitatea militară 
Sau din centrul de instrucţie, repartizării, transferării, întoarcerii din misiune, din concediu sau dintr-o 
instituţie curativă, săvârşită de un militar, de o persoană care trece pregătirea militară obligatorie sau de un 
rezervist, 

se pedepseşte cu închisoare de la 2 la 7 ani. 

(0) Aceeaşi acţiune săvârşită: 

a) cu armă; 

b) de două sau mai multe persoane, 

se pedepseşte cu închisoare de la 5 la 10 ani. 

(3) Acţiunile prevăzute la alin.(1) sau (2), săvârşite: 

a) pe timp de război; 

b) în condiţii de luptă, 

se pedepsesc cu închisoare de la 7 la 15 ani. 

(4) Acţiunile prevăzute la alin.(1), 0) sau (3), săvârşite de un militar care îşi execută pedeapsa într-o 
unitate militară disciplinară, 

se pedepsesc cu închisoare de la 12 la 20 de ani. 

(5) Militarul care pentru prima dată a dezertat în condiţiile alin.(1) se liberează de răspundere penală 
dacă dezertarea a fost săvârşită în urma unui concurs de împrejurări grele. 

1. Conform art.56 CRM, devotamentul față de Patrie este sacru. Cetăţenii cărora le sunt încredințate 
funcții publice, precum şi militarii, răspund de îndeplinirea cu credinţă a obligaţiunilor ce le revin. Apărarea 
Patriei, conform art.57 al CRM, este un drept şi o datorie sfântă a fiecărui cetăţean. 

Respectarea strictă a ordinii de exercitare a serviciului militar este condiția principală de asigurare a 
capacităţii de luptă a Forţelor Armate. 

2. În cazul dezertării se atentează la ordinea şi disciplina militară, ca premise de bază ale capacităţii de 
apărare a ţării. 

Obiectul nemijlocit al dezertării îl constituie ordinea de exercitare a serviciului militar, care obligă 
militarii să exercite serviciul militar în decursul unui termen anumit, stabilit de lege, să fie totdeauna gata să 
apere statul, să-şi îndeplinească datoria lor constituțională şi militară de apărare a Patriei. 

3. Dezertarea se săvârşeşte prin acţiune sau inacţiune şi constă în părăsirea unităţii militare, a centrului de 
instrucție sau a locului de serviciu în scopul eschivării de la serviciul militar, de la pregătirea militară 
obligatorie sau de la concentrări, precum şi neprezentarea din aceleaşi motive la serviciu sau la concentrare în 
cazurile permisiei din unitatea militară sau din centrul de instrucţie, repartizării, transferării, întoarcerii din 
misiune, din concediu sau dintr-o instituţie curativă, săvârşită de un militar, de o persoană care trece pregătirea 
militară obligatorie sau de un rezervist. 

Prin acţiune se săvârşeşte părăsirea unităţii militare, a centrului de instrucţie sau a locului de serviciu în 
scopul eschivării de la serviciul militar, de la pregătirea militară obligatorie sau de la concentrări. 

Prin inacțiune se săvârşeşte neprezentarea, în scopul eschivării de la serviciul militar, de la pregătirea 
militară obligatorie sau de la concentrări, la serviciu sau la concentrare în cazurile permisiei din unitatea 
militară sau din centrul de instrucţie, repartizării, transferării, întoarcerii din misiune, din concediu sau dintr-o 
instituție curativă, săvârşită de un militar, de o persoană care trece pregătirea militară obligatorie sau de un 
rezervist. 

4. Dezertarea constă în absenţa samavolnică a militarului din unitatea militară sau de la serviciul militar. 
Spre deosebire de legislaţia penală anterioară (art.246, 247, 248 CP din 1961), noul CP nu stabileşte termenele 
absenței samavolnice în cazul dezertării. Prin urmare, dezertarea are loc în toate cazurile absenței samavolnice a 
militarului din unitatea militară sau de la serviciul militar, indiferent de termenul absentării. Durata absenței 
samavolnice poate fi luată în consideraţie la stabilirea felului şi măsurii de pedeapsă făptuitorului. 

5. Dezertarea este o infracţiune continuă: ea începe şi se termină de îndată ce făptuitorul a părăsit 
samavolnic unitatea militară sau locul de exercitare a serviciului militar sau din momentul când militarul nu s-a 
prezentat la termenul fixat, fără motive întemeiate, în scopul eschivării de la serviciul militar, de la pregătirea 
militară obligatorie sau de la concentrări, la serviciu sau la concentrare în cazurile permisiei din unitatea 
militară sau din centrul de instrucţie, repartizării, transferării, întoarcerii din misiune, din concediu sau dintr-o 
instituție curativă, săvârşită de un militar, de o persoană care trece pregătirea militară obligatorie sau de un 
rezervist, însă se consumă la momentul reţinerii sau prezentării benevole a militarului în unitatea militară, la 
locul exercitării serviciului militar sau în organele de drept. 


6. Latura subiectivă a dezertării se caracterizează prin intenţie directă şi cu scopul eschivării de la serviciul 
militar, de la pregătirea militară obligatorie sau de la concentrări, scop realizat prin părăsirea unității militare, a 
centrului de instrucţie sau a locului de serviciu de la pregătirea militară obligatorie sau de la concentrări, precum 
şi prin intermediul neprezentării la serviciu sau la concentrare în cazurile permisiei din unitatea militară sau din 
centrul de instrucție, repartizării, transferării, întoarcerii din misiune, din concediu sau dintr-o instituţie curativă 
etc. 

7. Părăsirea samavolnică a locului de arest disciplinar (de la gauptvahtă) sau dintr-o unitate militară 
disciplinară, de asemenea se consideră dezertare şi acţiunile făptuitorului se cer calificate în temeiul art.371 
alin.l CP - în cazul părăsirii samavolnice a locului de arest disciplinar (de la gauptvahtă) şi în baza art.371 
alin.4 CP - în cazul părăsirii samavolnice a unităţii militare disciplinare. 

8. Scopul eschivării de la serviciul militar poate fi absenţa de la serviciul militar pentru o anumită 
perioadă de timp sau absenţa definitivă de la serviciul militar, însă aceasta nu are relevanţă la calificarea 
infracțiunii, aceste modalităţi de dezertare pot influenţa stabilirea pedepsei făptuitorului. 

Motivele care au servit drept imbold pentru absenţa samavolnică a militarului din unitatea militară nu au 
relevanţă la calificarea infracțiunii, ele pot servi la individualizarea pedepsei. Ele pot fi diferite: nedorinţa de a 
suporta lipsurile şi greutăţile serviciului militar, frica în timpul de război sau în condiţiile de luptă, nedorinţa de 
a exercita serviciul militar în anumite locuri concrete etc. 

9. Subiectul infracțiunii este special: un militar, o persoană care trece pregătirea militară obligatorie sau un 
rezervist. Mai detaliat despre aceasta - în comentariul art.364 CP. 

10. Dezertarea săvârşită cu arma constituie o componenţă de infracțiune cu circumstanţe agravante 
prevăzută de art.371 alin.2 lit.a) CP. Această agravantă constă în faptul că militarul părăseşte samavolnic 
unitatea militară sau locul exercitării serviciului militar cu arma din dotare, încredinţată lui pentru îndeplinirea 
obligaţiunilor de serviciu, şi concurs de infracţiuni nu formează. 

În cazul în care militarul, în procesul dezertării, foloseşte arma pentru a înlesni dezertarea (ameninţă cu 
aplicarea armei persoanele care încearcă să-l reţină sau chiar aplică efectiv arma etc.), acţiunile lui se cer 
calificate prin concurs de infracţiuni: art.371 alin.2 lit.a) CP şi, după caz, art.365 alin.2 lit.b) CP sau 369 alin.3 
lit.b) CP etc. 

11. Noţiunea dezertare săvârşită de două sau de mai multe persoane a fost explicată în comentariul 
art.364 alin.2 lit.a) CP. 

12. Participarea la infracţiune în calitate de instigator, complice sau organizator poate fi săvârşită de orice 
persoană, nefiind necesară calitatea specială de militar, însă în atare cazuri nu există infracţiunea prevăzută de 
art.371 alin.2 lt.b) CP, ci infracțiunea prevăzută de art.371 alin.l CP. Coautori ai acestei infracţiuni pot fi doar 
persoanele cu calități speciale, adică doar militarii, persoanele care trec pregătirea militară obligatorie sau 
rezerviştii. 

13. Înlesnirea sau acordarea de ajutor făpmitorului la dezertare poate avea loc prin confecţionarea de 
documente false, sustragerea atenţiei comandanților, oferirea adăpostului sau ascunderea uniformei militare a 
dezertorului, promisă dinainte, etc. Aceste acţiuni constituie complicitate la dezertare şi se cer calificate în 
temeiul art.42, 371 alin.l CP sau al altora, după caz. 

14. Săvârşirea infracțiunii în timp de război sau în condiţii de luptă a fost explicată în comentariul de la 
art.364 alin.3 CP şi art.127 CP. 

15. Art.371 alin.4 CP prevede ca circumstanţă calificantă dezertarea, prevăzută la alin.1, 2 sau 3, săvârşită 
de un militar care îşi execută pedeapsa într-o unitate militară disciplinară. Pedeapsa trimiterii într-o unitate 
militară disciplinară este reglementată prin art.69 CP. Această componenţă de infracțiune poate avea loc după 
intrarea în vigoare a sentinţei judiciare prin care a fost numită pedeapsa trimiterii într-o unitate disciplinară. În 
cazul în care trimiterea militarului într-o unitate militară disciplinară a fost ilegală (sentinţa a fost casată cu 
achitarea militarului), dezertarea militarului din unitatea militară disciplinară e calificată conform articolului 
371 alin.l CP sau, după caz, conform articolului 371 alin.2 sau 3 CP. 

16. Art.371 alin.5 CP prevede un caz special de liberare de răspunderea penală - că militarul, care pentru 
prima dată a dezertat în condiţiile alin. CP, se liberează de răspundere penală dacă dezertarea a fost săvârşită în 
urma unui concurs de împrejurări grele. Esenţa concursului de împrejurări grele a fost explicată în comentariul 
art.76 alin.1 lit.e) CP. De această liberare profită toţi militarii care au săvârşit dezertarea prevăzută de art.371 
alin.l CP în urma unui concurs de împrejurări grele. Rolul organelor judiciare, în acest caz, este de a stabili cu 
certitudine dacă dezertarea prevăzută de art.371 alin.l CP a fost săvârşită în urma unui concurs de împrejurări 
grele. În cazul constatării acestor împrejurări militarul va fi liberat, incontestabil, de răspunderea penală pe 
art.371 alin.l CP. 

Articolul 372. ESCHIVAREA DE LA SERVICIUL MILITAR 


(1) Eschivarea militarului, a persoanei care trece pregătirea militară obligatorie sau a rezervistului de 
la îndeplinirea obligaţiunilor serviciului militar, ale pregătirii militare obligatorii sau ale concentrărilor prin 
automutilare sau prin simularea unei boli, prin falsificarea documentelor sau prin altă înşelăciune 

se pedepseşte cu trimiterea într-o unitate militară disciplinară pe un termen de până la 2 ani. 

(0) Aceeaşi acţiune săvârşită: 

a) pe timp de război; 

b) în condiţii de luptă 

se pedepseşte cu închisoare de până la 5 ani. 

1. Art.372 alin.l CP prevede mai multe forme de eschivare a militarului, a persoanei care trece pregătirea 
militară obligatorie sau a rezervistului de la îndeplinirea obligaţiunilor serviciului militar, ale pregătirii militare 
obligatorii sau ale concentrărilor: a) prin automutilare, b) prin simularea unei boli, c) prin falsificarea 
documentelor, d) prin altă înşelăciune. 

2. Obiectul infracţiunii prevăzute de art.372 CP îl constituie ordinea stabilită de lege a exercitării 
serviciului militar de către militari, persoanele care trec pregătirea militară obligatorie sau de către rezervişti. 

3. Eschivarea militarului, a persoanei care trece pregătirea militară obligatorie sau a rezervistului de la 
îndeplinirea obligațiunilor serviciului militar, ale pregătirii militare obligatorii sau ale concentrărilor prin 
automutilare constă în faptul că făptuitorul, prin cauzarea artificială a unei daune sănătăţii sale, creează baza de 
eliberare de la serviciul militar, deoarece militarii care au dereglări fizice sau suferă de unele boli anumite sunt 
recunoscuţi inapţi de serviciul militar din cauza sănătăţii şi sunt scutiți de serviciul militar, conform art.32 al 
Legii nr.1245 din 18.07.2002 cu privire la pregătirea cetățenilor pentru apărarea Patriei sau sunt eliberaţi 
temporar de exercitarea serviciului militar în legătură cu tratamentul medical. 

4. Eschivarea de la serviciul militar poate fi săvârşită prin vătămarea sau distrugerea artificială a diferitelor 
organe sau ţesuturi ale corpului omenesc sau prin îmbolnăvirea artificială (otrăvire, contaminare etc.), sau prin 
înteţirea artificială a bolii, pe care persoana deja o avea. 

Caracterul instrumentelor sau mijloacelor prin intermediul cărora militarul s-a automutilat ori s-a 
îmbolnăvit nu are relevanţă la calificarea infracțiunii. Caracterul artificial al automutilării sau îmbolnăvirii 
artificiale se stabileşte prin diferite probe (martori, filmări, înregistrări audio etc.), precum şi prin raportul de 
expertiză medico-legală, care este obligatorie la anchetarea cazurilor de automutilare sau îmbolnăvire artificială, 
pentru constatarea caracterului şi provenienţei consecințelor dăunătoare. 

5. În cercetarea cauzelor despre automutilare este necesară, de asemenea, concluzia comisiei medico- 
militare cu privire la aptitudinea militarului pentru serviciul militar. Lista bolilor şi a defectelor fizice care 
indică inaptitudinea pentru serviciul militar este desfăşurată în Baremul medical al Regulamentului cu privire la 
expertiza medico-militară în Forţele Armate ale RM, pus în aplicare prin ord. MA al RM nr.230 din 15 
februarie 1997, cu modificările ulterioare. 

6. La calificarea faptelor nu influenţează urmările bolilor şi defectelor fizice survenite. Drept consecinţă a 
acestor fapte, militarul poate fi recunoscut inapt de serviciul militar, dar poate fi de asemenea eliberat temporar 
de exercitarea tuturor sau a unei părți a obligaţiunilor serviciului militar. 

Totuşi, dacă militarul a săvârşit acţiuni de automutilare în scopul eschivării de la serviciul militar, însă 
consecinţele urmărite nu au survenit, din cauze independente de voinţa sa (de exemplu, a fost oprit de colegii săi 
sau de alte persoane, arma n-a funcționat, substanţa toxică autoadministrată n-a avut efectul scontat etc.), el nu a 
devenit inapt de serviciul militar şi nu a fost temporar eliberat de la exercitarea tuturor sau a unei părți a 
obligațiunilor serviciului militar, acţiunile militarului pot fi calificate în temeiul art.27, 372 CP ca tentativă de 
eschivare de la serviciul militar. 

7. Automutilarea poate fi săvârşită de însuşi militarul care are intenția să se eschiveze de la serviciul 
militar, dar şi de alte persoane la cererea militarului. În aceste împrejurări avem o participaţie complexă la 
săvârşirea infracțiunii (a se vedea art.45 CP), acţiunile persoanelor care au contribuit la automutilare se cer 
calificate în baza art.42 şi 372 CP: complicitate la eschivarea de la serviciul militar. 

8. Eschivarea militarului, a persoanei care trece pregătirea militară obligatorie sau a rezervistului de la 
îndeplinirea obligațiunilor serviciului militar, ale pregătirii militare obligatorii sau ale concentrărilor prin 
simularea unei boli constă în insinuarea unei boli sau a unor simptoame ale unor boli, pe care, în realitate, 
militarul nu le are. Poate fi exercitată simularea unei boli fizice sau a uneia psihice. 

În cercetarea cauzelor penale cu privire la simularea unei boli este obligatorie numirea unei expertize 
medico-legale. Este, de asemenea, necesară efectuarea unei expertize medico-legale psihiatrice, care trebuie să 
constate, de exemplu, dacă simularea bolii nu este unul din simptoamele unei boli pe care militarul în realitate o 
are (simularea patologică). În cazul constatării unei simulări patologice răspunderea penală a militarului se 
exclude. 


9. Eschivarea militarului, a persoanei care trece pregătirea militară obligatorie sau a rezervistului de la 
îndeplinirea obligaţiunilor serviciului militar, ale pregătirii militare obligatorii sau ale concentrărilor prin 
falsificarea documentelor constă în faptul că militarul prezintă, intenţionat, comandantului sau şefului militar 
respectiv un document în care se conţin informaţii mincinoase, false şi în baza acestui document i se acordă 
eliberarea permanentă sau temporară de la exercitarea serviciului militar. Documentul poate fi falsificat de 
însuşi militarul dat sau de către alte persoane. În aceste împrejurări ne aflăm în faţa unei participaţii complexe la 
săvârşirea infracţiunii (a se vedea art.45 CP), acţiunile persoanelor care au contribuit la automutilare se cer 
calificate în baza art.42 şi 372 CP: complicitate la eschivarea de la serviciul militar. 

10. Eschivarea militarului, a persoanei care trece pregătirea militară obligatorie sau a rezervistului de la 
îndeplinirea obligaţiunilor serviciului militar, ale pregătirii militare obligatorii sau ale concentrărilor prin altă 
înşelăciune constă în comunicarea comandantului sau şefului militar respectiv a unor informaţii intenţionat 
mincinoase şi false, care, dacă ar fi adevărate, ar da militarului dreptul de a fi eliberat definitiv sau temporar de 
la exercitarea serviciului militar (de exemplu, comunicarea despre necesitatea oferirii unui concediu pentru 
înregistrarea căsătoriei, în legătură cu boala gravă a unor rude apropiate etc.). 

11. Eschivarea de la serviciul militar se consideră infracţiune consumată din momentul în care militarul, 
în baza documentelor false prezentate sau în urma consecinţelor acţiunilor de automutilare, a primit dreptul de 
eliberare permanentă sau provizorie de la exercitarea serviciului militar sau a încetat, de facto, să exercite 
serviciul militar. 

12. Subiect al infracţiunii poate fi orice militar, persoană care trece pregătirea militară obligatorie sau 
rezervist. De exemplu, militarul care slujeşte conform unui contract se automutilează pentru a se eschiva de la 
exercitarea serviciului militar şi pentru a primi pensia de invaliditate. 

13. Latura subiectivă a eschivării de la serviciul militar prin orice metodă se caracterizează prin intenţie 
directă şi cu scopul (semn obligatoriu al acestei componenţe de infracțiune) eschivării temporare sau 
permanente de la exercitarea serviciului militar. 

Articolul 373. ÎNCĂLCAREA REGULILOR DE MÂNUIRE A ARMEI, DE MANIPULARE A 
SUBSTANȚELOR ŞI OBIECTELOR CE PREZINTĂ UN PERICOL SPORIT PENTRU CEI DIN JUR 

(1) Încălcarea regulilor de mânuire a armei, de manipulare a munițiilor, a substanţelor explozive, 
radioactive şi a altor substanţe şi obiecte ce prezintă un pericol sporit pentru cei din jur, dacă aceasta a 
cauzat vătămarea uşoară sau medie a integrităţii corporale sau a sănătăţii, 

se pedepseşte cu trimiterea într-o unitate militară disciplinară pe un termen de până la 2 ani Sau cu 
închisoare de până la 3 ani. 

(2) Aceeaşi acţiune care a provocat din imprudenţă: 

a) vătămarea gravă a integrităţii corporale sau a sănătăţii; 

b) decesul unei persoane; 

c) alte urmări grave 

se pedepseşte cu închisoare de la 5 la 10 ani. 

(3) Aceeaşi acțiune care a provocat din imprudenţă decesul a două sau mai multor persoane 

se pedepseşte cu închisoare de la 7 la 15 ani. 

1. Militarii, în exercitarea funcţiilor lor, sunt implicaţi permanent în activităţi legate de deservirea sau 
mânuirea, manipularea armelor, munițiilor, a substanţelor explozive, radioactive şi a altor substanţe şi obiecte ce 
prezintă un pericol sporit pentru cei din jur. 

2. Folosirea acestor obiecte sau substanţe cere o respectare strictă a regulilor speciale de securitate, a căror 
încălcare poate duce la moartea sau traumatizarea oamenilor, distrugerea averii militare, zădărnicirea diferitelor 
sarcini de luptă, măsuri militare şi la alte consecinţe grave. 

3. Obiectul infracțiunii constă în ordinea stabilită de mânuire, manipulare a armelor, munițiilor, a 
substanţelor explozive, radioactive şi a altor substanţe şi obiecte ce prezintă un pericol sporit pentru cei din jur, 
inclusiv pentru militari. 

4. Răspunderea penală în temeiul art.373 CP poate surveni doar în cazul încălcării regulilor de mânuire a 
armelor, munițiilor, a substanţelor explozive, radioactive şi a altor substanţe şi obiecte ce prezintă un pericol 
sporit pentru cei din jur. 

Noţiunea de armă a fost explicată în comentariul de la art.364 CP. Arme, în sensul art.373 CP, pot fi şi 
unităţile de armament de artilerie, reactive, rachete etc., care se află în dotare în unităţile militare. Încălcarea 
regulilor de mânuire a armelor de vânătoare nu constituie componenţa de infracţiune prevăzută de art.373 CP. 

Muniţiile sunt părţi componente ale armamentului destinat nemijlocit pentru nimicirea tehnicii, 
construcțiilor, oamenilor etc. Muniţii pot fi cartuşele, obuzele de artilerie, bombele, minele, grenadele, părțile de 
luptă ale rachetelor şi torpedelor, alte obiecte şi dispozitive explozive în stare de luptă şi apte de a nimici, a 
distruge. 


Substanțe explozive sunt compuşii chimici şi aliajele capabile - sub acţiunea loviturilor, împungerii, 
frecării sau încălzirii - să explodeze. Aceste substanțe pot fi dinamita, nitroglicerina, nitrotoluolul şi alte 
substanţe chimice sau aliaje în stare să explodeze fără accesul oxigenului. 

Substanțe reactive sunt cele de provenienţă naturală sau artificială, ce conţin izotopi radioactivi, ce 
prezintă radiaţii de ionizare şi de aceea sunt periculoase pentru lumea din jur. 

Alte substanțe şi obiecte ce prezintă un pericol sporit pentru cei din jur sunt orice mijloace tehnice din 
dotare, care se găsesc în unităţile militare şi au calitatea - în cazul încălcării regulilor de manipulare a lor - de a 
distruge (să cauzeze vătămări, să deregleze funcțiile etc.) obiectele şi oamenii aflaţi în zona lor de activitate. 

5. Latura obiectivă a infracţiunii constă în acţiuni sau inacţiuni de încălcare a regulilor de mânuire a armei, 
de manipulare a munițiilor, a substanţelor explozive, radioactive şi a altor substanţe şi obiecte ce prezintă un 
pericol sporit pentru cei din jur. Regulile de mânuire a armei, de manipulare a munițiilor, a substanţelor 
explozive, radioactive şi a altor substanţe şi obiecte ce prezintă un pericol sporit pentru cei din jur se conţin în 
Regulamente, instrucțiuni, cursuri de manipulare şi mânuire a diferitelor tipuri de arme şi muniții etc. 

6. Componenţa de infracțiune este materială, pentru consumarea ei este necesar să survină consecinţele 
respective: vătămarea uşoară sau medie a integrităţii corporale sau a sănătăţii (art.373 alin.l CP), vătămarea 
gravă a integrităţii corporale sau a sănătăţii, decesul unei persoane, alte urmări grave (art.373 alin.2 CP), 
decesul a două sau mai multor persoane (art.373 alin.3 CP). 

Vătămarea uşoară sau medie a integrităţii corporale sau a sănătăţii, vătămarea gravă a integrităţii 
corporale sau a sănătăţii, decesul unei persoane, decesul a două sau mai multor persoane au fost explicate în 
comentariul la cap.Il CP, I/nfracțiuni contra vieții şi sănătăţii persoanei, iar alte urmări grave - în comentariul 
art.364 CP. 

7. Latura subiectivă a infracţiunii poate consta în dublă formă de vinovăţie (art.19 CP), adică încălcarea 
intenționată a regulilor de mânuire a armei, de manipulare a munițiilor, a substanţelor explozive, radioactive şi a 
altor substanţe şi obiecte ce prezintă un pericol sporit pentru cei din Jur şi cauzarea din imprudenţă a 
consecinţelor prevăzute în art.373 CP. 

Articolul 374. ÎNCĂLCAREA REGULILOR STATUTARE CU PRIVIRE LA SERVICIUL DE 
GARDĂ 

(1) Încălcarea regulilor statutare cu privire la serviciul de gardă, a ordinelor şi dispoziţiilor emise în 
vederea modificării şi completării acestor reguli, dacă aceasta a cauzat daune în proporţii considerabile, 

se pedepseşte cu trimiterea într-o unitate militară disciplinară pe un termen de până la 2 ani. 

(2) Aceeaşi acţiune care a provocat urmări grave 

se pedepseşte cu închisoare de la 2 la 5 ani. 

(3) Acţiunile prevăzute la alin.(1) sau (2), săvârşite: 

a) pe timp de război; 

b) în condiţii de luptă, 

se pedepsesc cu închisoare de la 4 la 10 ani. 

1. Ordinea de exercitare a serviciului de gardă este reglementată de Regulamentul serviciului în 
garnizoană şi de gardă al Forţelor Armate ale RM. 

Conform art.2 al acestui regulament, serviciul de gardă este destinat pazei de nădejde şi apărării drapelelor 
de luptă, magaziilor cu muniții, tehnică militară, alte mijloace militare şi al obiectivelor militare şi de stat, 
precum şi pazei persoanelor deţinute în arest. Serviciul de gardă asigură paza persoanelor ce se află în 
închisorile RM şi în unitatea militară disciplinară. 

2. Serviciul în garnizoană are drept scop asigurarea menţinerii disciplinei militare în garnizoană, a 
condiţiilor necesare pentru viaţa de toate zilele şi pregătirea trupelor, ieşirea organizată la alarmă şi desfăşurarea 
activităţii în garnizoană cu participarea trupelor. 

Serviciul de gardă în garnizoană este destinat pazei şi apărării obiectivelor de importanţă generală pentru 
garnizoană, amplasate în apropiere nemijlocită unul de altul, precum şi pazei persoanelor deţinute în arest în 
garnizoană. 

Serviciul de gardă interior este destinat pazei şi apărării obiectivelor unei unităţi militare. Avioanele 
(elicopterele) şi alte obiective ale serviciului avia la aerodromuri sunt păzite şi apărate de gărzile interioare, 
numite din serviciul de aviaţie tehnic. 

Personalul de gardă este subunitatea înarmată, destinată pentru executarea misiunii de luptă, de pază şi 
apărare a drapelelor de luptă, a obiectivelor militare şi de stat, a persoanelor deţinute sub arest sau în locurile de 
detenţie. 

Exercitarea serviciului în gardă se consideră îndeplinirea unei sarcini de luptă. 

3. Latura obiectivă a infracţiunii se exprimă prin săvârşirea de acţiuni interzise de Regulamentul 
serviciului în garnizoană şi de gardă al Forţelor Armate şi de ordinele şi dispoziţiile emise în vederea 


modificării şi completării regulilor de exercitare a serviciului în garnizoană şi de gardă, precum şi în 
neîndeplinirea cerinţelor acestor acte ce prescriu săvârşirea anumitor acţiuni sau abţinerea de la săvârşirea lor. 

Dispoziţia acestei norme penale este de blanchetă, ea face trimitere la regulile statutare cu privire la 
serviciul de gardă, la ordinele şi dispoziţiile emise în vederea modificării şi completării acestor reguli, care se 
conţin în Regulamentul serviciului în garnizoană şi de gardă al Forţelor Armate şi în ordinele şi dispoziţiile 
emise în vederea modificării şi completării acestor reguli. De exemplu, conform art.140 al Regulamentului 
serviciului în garnizoană şi de gardă al Forţelor Armate, şeful de gardă - în cazul unui atac asupra obiectivelor 
păzite, santinelelor sau asupra încăperii pentru gardă - este obligat să ia măsuri pentru respingerea atacului. În 
cazul în care şeful de gardă nu ia aceste măsuri şi survin consecinţele prevăzute în alin.l şi 2 art.374 CP, 
inacțiunile lui se cer calificate în baza alin. 1 sau 2 art.374 CP. 

4. Cauzarea daunei prevăzute în art.374 CP constă în cauzarea unei daune obiectului sau obiectivelor 
păzite de garda dată. Aceste obiecte sau obiective sunt enumerate în tabelele posturilor de gardă, de exemplu: 
drapelul unității militare, depozitele, tehnica de luptă sau militară, armamentul etc. 

Prin cauzarea de daune în proporţii considerabile se înţelege, de exemplu, pătrunderea la post a 
persoanelor cu scopuri infracționale, pătrunderea persoanelor, cu aceleaşi scopuri, în depozitele, parcurile, 
angarele etc., păzite de gardă, dacă santinela n-a luat masuri pentru curmarea acestor fapte chiar dacă aceste 
acțiuni au fost curmate în continuare de alte persoane, neluarea măsurilor adecvate de către gardă în cazul 
atacurilor asupra postului, în cazul incendiilor, dacă au survenit consecinţe dăunătoare, adică au fost cauzate 
daune materiale obiectelor păzite etc. Despre daune în proporţii considerabile se vorbeşte în art.126 CP. 

Încălcarea regulilor statutare cu privire la serviciul de gardă, a ordinelor şi dispoziţiilor emise în vederea 
modificării şi completării acestor reguli, dacă aceasta a provocat urmări grave, prevăzute de art.374 alin.2 CP, 
constă în cauzarea daunei materiale în proporții mari sau deosebit de mari (a se vedea art.126 CP) obiectelor 
păzite de către garda dată, în distrugerea tehnicii, armamentului, nimicirea drapelului unităţii militare, 
combustibilului, depozitelor, angarelor etc. 

În cazul în care aceste consecinţe au survenit în urma acţiunilor terţelor persoane împreună cu persoana de 
gardă, acţiunile ultimului se cer calificate în concurs de infracţiuni, în temeiul art.374 şi al articolului respectiv 
din alte capitole ale părţii speciale CP (de exemplu, art.186 CP: furtul etc.). 

5. Acţiunile membrului gărzii (santinelei sau altei persoane din componenţa gărzii), exprimate prin 
cauzarea violentă a morţii sau a vătămărilor corporale altor persoane (chiar şi a membrilor gărzii), intenționat, în 
urma aplicării abuzive a armei sau din imprudenţă, nu pot fi calificate în temeiul art.374 CP, deoarece n-au 
survenit acele urmări a căror prevenire intră în obligaţiunile acestei gărzi. 

6. Totuşi, se cer calificate în baza art.374 CP acţiunile persoanei, membrului gărzii, când din cauza 
comportării neglijente cu arma au fost cauzate daune obiectelor apărate de această gardă (de exemplu, în cazul 
efectuării abuzive a împuşcăturilor de către santinelă s-a aprins depozitul păzit de el, a fost deteriorată maşina 
etc.). 

Noţiunile timp de război şi condiţii de luptă, prevăzute de art.374 alin.3 CP, au fost explicate în 
comentariul de la art.364 CP. 

Articolul 375. ÎNCĂLCAREA REGULILOR CU PRIVIRE LA SERVICIUL DE ALARMĂ (DE 
LUPTĂ) AL TRUPELOR MILITARE 

(1) Încălcarea regulilor cu privire la serviciul de alarmă (de luptă) pentru descoperirea şi respingerea 
la timp a unui atac prin surprindere asupra Republicii Moldova sau pentru apărarea şi asigurarea securităţii 
Republicii Moldova, dacă aceasta a cauzat sau putea să cauzeze daune intereselor securităţii statului, 

se pedepseşte cu trimiterea într-o unitate militară disciplinară pe un termen de până la 2 ani Sau cu 
închisoare de la 2 la 5 ani. 

(2) Aceeaşi acțiune care a provocat urmări grave 

se pedepseşte cu închisoare de la 5 la 10 ani. 

(3) Acţiunile prevăzute la alin.(1) sau (2), săvârşite: 

a) pe timp de război; 

b) în condiţii de luptă, 

se pedepsesc cu închisoare de la 16 la 25 de ani. 

1. Serviciul de alarmă (de luptă) constă în forţe şi mijloace special destinate pentru executarea sarcinilor 
urgent apărute sau purtarea acţiunilor de luptă pentru descoperirea şi respingerea la timp a unui atac prin 
surprindere asupra RM sau pentru apărarea şi asigurarea securității RM, aflate în permanentă pregătire de luptă. 

Aceste acţiuni se stabilesc prin ordinele corespunzătoare ale conducerii militare şi pot să se schimbe în 
funcție de sarcinile puse. 

Serviciul de alarmă (de luptă) se execută atât în timp de pace, cât şi pe timp de război. Exercitarea acestui 
serviciu constituie o sarcină de luptă de importanță majoră de stat. 


2. Ordinea de exercitare a serviciului de alarmă (de luptă), aplicarea armelor de luptă, este stabilită de 
instrucţii, dispoziţii, ordine ale conducerii militare. Forţele şi mijloacele implicate în serviciul de alarmă (de 
luptă) acţionează la comanda (semnalul) comandanților militari superiori, iar în cazurile urgente, ce nu suferă 
amânare, - prin hotărârea comandanților subunităţilor militare sau a ofițerului de serviciu. 

3. Încălcarea regulilor de exercitare a serviciului de alarmă (de luptă) poate cauza consecinţe grave în 
urma unui atac prin surprindere asupra RM. De aceea infracţiunea dată este considerată o infracțiune militară 
gravă, ce atentează la ordinea de exercitare a serviciului de alarmă (de luptă), ce asigură apărarea integrităţii 
teritoriale şi preîntâmpinarea unui atac prin surprindere asupra RM. 

4. Încălcarea regulilor de exercitare a serviciului de alarmă (de luptă) se exprimă prin neexecutarea sau 
executarea neglijentă de către militarii ce se află în serviciul de alarmă (de luptă) a cerinţelor serviciului de 
alarmă (de luptă) în general şi a obligaţiunilor lor speciale, funcţionale. Încălcarea regulilor de exercitare a 
serviciului de alarmă (de luptă) poate fi exprimată atât prin acţiuni, cât şi prin inacţiuni. 

5. Încălcarea regulilor cu privire la serviciul de alarmă (de luptă) pentru descoperirea şi respingerea la 
timp a unui atac prin surprindere asupra RM sau pentru apărarea şi asigurarea securităţii RM este o componenţă 
de infracţiune de rezultat, când survin consecinţe concrete, cauzarea de daune intereselor securităţii statului, şi o 
componenţă de infracţiune de pericol, în cazul în care aceasta ar putea să cauzeze daune intereselor securităţii 
statului. 

6. Prin cauzarea urmărilor grave se înţelege pătrunderea unui avion străin în spaţiul aerian al RM, decesul 
persoanelor, distrugerea tehnicii sau scoaterea ei din funcţie, deteriorarea altor mijloace de apărare, ce ar face 
imposibilă îndeplinirea sarcinii de luptă. 

7. Încălcarea regulilor cu privire la serviciul de alarmă (de luptă) se caracterizează prin vinovăţie 
intenționată sau din imprudenţă. 

8. Subiect al infracţiunii se consideră orice persoană ce se află în exercitarea serviciului de alarmă (de 
luptă), care a comis asemenea încălcări. 

Despre noţiunile timp de război, condiţii de luptă a se vedea comentariul art.364 CP. 

Articolul 376. ÎNCĂLCAREA REGULILOR STATUTARE CU PRIVIRE LA SERVICIUL 
INTERN 

(1) Încălcarea regulilor statutare cu privire la serviciul intern de o persoană care face parte din 
personalul de zi al unităţii militare, cu excepția gărzii şi a cartului, dacă aceasta a cauzat daune în proporții 
considerabile, 

se pedepseşte cu arest de până la 6 luni sau cu trimiterea într-o unitate militară disciplinară pe un 
termen de până la 2 ani. 

(2) Aceeaşi acţiune soldată cu daune în proporţii considerabile, a căror prevenire intră în obligaţiunile 
persoanei indicate la alin.(1), 

se pedepseşte cu închisoare de la 6 luni la 2 ani. 

(3) Acţiunile prevăzute la alin.(1) sau (2), săvârşite: 

a) pe timp de război; 

b) în condiţii de luptă, 

se pedepsesc cu închisoare de la 1 la 5 ani. 

1. Conform art.l al Regulamentului serviciului interior al Forţelor Armate ale RM, serviciul interior este 
menit să menţină în unitățile militare ordinea interioară şi disciplina militară, factori care asigură starea 
permanentă de pregătire în vederea luptei, instruirea efectivului, îndeplinirea organizată de către acesta a altor 
misiuni ale activităţii de toate zilele şi păstrarea sănătăţii militarilor. 

2. Obiectul infracțiunii îl constituie ordinea stabilită de exercitare a serviciului intern de către militarul 
care face parte din personalul de zi al unităţii militare, cu excepţia gărzii şi a cartului, care sunt menite să 
asigure disciplina necesară în unitățile militare, paza bunurilor materiale, executarea altor obligaţiuni cu privire 
la serviciul militar. 

3. Pericolul infracţiunii date constă în faptul că din cauza încălcării acestor reguli se formează condiţii 
pentru sustragerea, delapidarea sau distrugerea avutului militar, folosirea lui abuzivă, divulgarea secretului de 
stat, săvârşirea de către militari a contravenţiilor sau a altor încălcări ale disciplinei militare. 

4. Regulile statutare cu privire la serviciul intern pot fi încălcate atât prin acţiuni, cât şi prin inacțiuni. În 
fiecare caz concret este necesar să stabilim şi să concretizăm conţinutul regulii încălcate, care se referă la 
exercitarea serviciului de către persoanele care fac parte din personalul de zi al unităţii militare şi sunt prevăzute 
de Regulamentul serviciului interior al Forţelor Armate. Latura obiectivă a infracţiunii se caracterizează prin 
neexecutarea sau executarea necorespunzătoare a obligaţiunilor de serviciu de către persoana care se află în 
exercitarea obligaţiunilor sale în serviciul de zi pe unitatea militară. Aceste încălcări se pot manifesta prin 
diverse forme (de exemplu, permiterea unor persoane străine de a se afla pe teritoriul unității militare sau în 


locurile interzise, neluarea de către militarul de serviciu pe companie a măsurilor în vederea asigurării pazei 
armamentului, a obiectelor personale sau a echipamentului efectivului, îngăduirea de către militarul de serviciu 
pe parcul auto a ieşirii din parc a maşinilor de luptă sau a altor maşini fără permisiunea respectivă etc.). 

5. Infracţiunea prevăzută de art.376 alin.l CP se consideră consumată din momentul survenirii 
consecințelor: a daunei în proporţii considerabile. Despre daune în proporţii considerabile a se vedea în 
comentariul art.364, 370, 374 CP. În cazul în care n-au survenit consecinţele indicate, componenţa de 
infracțiune analizată lipseşte. 

6. Art.376 alin.2 CP incriminează încălcarea regulilor statutare cu privire la serviciul intern de către o 
persoană care face parte din personalul de zi al unităţii militare, încălcare ce s-a soldat cu daune în proporții 
considerabile, a căror prevenire intră în obligațiunile acestei persoane. Specificul acestei infracțiuni constă în 
faptul că daunele considerabile survin în urma acţiunilor terţelor persoane sau în urma altor împrejurări şi 
preîntâmpinarea acestor consecinţe intră în obligațiunile persoanei care face parte din personalul de zi al unităţii 
militare. De exemplu, plantonul pe companie a permis ilegal intrarea pe teritoriul cazărmii persoanelor civile 
care au sustras echipament militar în proporții considerabile. 

7. În cazul în care plantonul pe companie a ştiut despre scopul acestor persoane civile, acţiunile lui vor fi 
calificate în temeiul art.376 alin.2 CP în concurs cu art.42 şi 186 CP (complicitate la furt). Infracțiunea 
prevăzută de art.376 alin.2 CP se consideră consumată din momentul survenirii consecinţelor: a daunei în 
proporţii considerabile. 

În cazul în care însuşi plantonul pe companie săvârşeşte acest furt, acţiunile lui vor fi calificate în baza 
art.376 alin.1 CP în concurs cu art.186 CP. 

8. Latura subiectivă a infracţiunii prevăzute de art.376 CP se caracterizează prin ambele forme de 
vinovăţie: această infracţiune poate fi săvârşită atât intenționat, cât şi din imprudenţă. 

9. Subiecţi ai infracțiunii pot fi doar persoanele care fac parte din personalul de zi al unității militare. 
Aceste persoane pot fi: ofiţerul şi ajutorul ofițerului de serviciu pe unitate, ofiţerul de serviciu şi plantoanele pe 
parcul auto, felcerul sau instructorul sanitar de serviciu şi plantoanele pe punctul medical, sergentul de serviciu 
şi ajutorii acestuia pe punctul de control, sergentul de serviciu pe bucătărie şi sala de mese, sergentul de serviciu 
pe statul major al unităţii, sergentul şi plantonul de serviciu pe companie etc. 

10. încălcarea regulilor statutare cu privire la serviciul intern de către o persoană care face parte din 
personalul de zi al unităţii militare, săvârşită pe timp de război sau în condiţii de luptă, poate fi calificată în 
temeiul art.376 alin.3 CP doar în cazul în care survin consecinţele prevăzute în alin.l şi 2 art.376 CP, adică 
daune în proporţii considerabile. Noţiunile zimp de război, condiții de luptă au fost explicate în comentariul 
art.364 CP. 

Articolul 377. ÎNCĂLCAREA REGULILOR CU PRIVIRE LA MENȚINEREA ORDINII 
PUBLICE ŞI LA ASIGURAREA SECURITĂȚII PUBLICE 

(1) Încălcarea regulilor cu privire la menţinerea ordinii de către o persoană din unitatea militară 
pentru menţinerea ordinii publice şi asigurarea securităţii publice, însoţită de încălcarea drepturilor şi 
libertăţilor omului sau de aplicarea violenţei asupra lui, 

se pedepseşte cu trimiterea într-o unitate militară disciplinară pe un termen de până la 2 ani Sau cu 
închisoare de până la 2 ani. 

(2) Aceeaşi acțiune soldată cu urmări grave 

se pedepseşte cu închisoare de la 2 la 5 ani. 

1. În conformitate cu Legea cu privire la trupele de carabinieri (trupele interne) ale MAI nr.806 din 
12.12.1991, trupele de carabinieri (trupele interne) sunt destinate să asigure - împreună cu poliţia sau 
independent - ordinea publică, apărarea drepturilor şi libertăților fundamentale ale cetăţenilor, a averii 
proprietarului, prevenirea faptelor de încălcare a legii. Sarcinile principale ale trupelor de carabinieri sunt: a) 
veghează permanent, potrivit legii, împreună cu poliţia, la asigurarea măsurilor pentru menţinerea ordinii de 
drept, apărarea drepturilor, libertăţilor fundamentale şi a intereselor legitime ale cetăţenilor; b) sprijină organele 
de poliţie sau activează independent întru menţinerea ordinii publice şi combaterea criminalităţii; c) execută 
misiuni de pază la penitenciare şi la escortarea arestaţilor şi condamnaților în timpul deplasării lor; d) asigură 
paza şi apărarea unor obiective şi transporturi de importanţă deosebită; e) asigură respectarea regimului juridic 
stabilit pentru starea excepțională etc. Legea dată şi actele normative adoptate în corespundere cu ea stabilesc 
ordinea de executare a acestor sarcini de către persoanele din unitatea militară pentru menţinerea ordinii publice 
şi asigurarea securităţii publice. Încălcarea acestei ordini, însoţită de încălcarea drepturilor şi libertăţilor omului 
sau de aplicarea violenţei asupra lui, formează componenţa de infracţiune prevăzută de art.377 CP. 

2. Latura obiectivă a infracţiunii se poate manifesta prin acţiuni sau inacţiuni. Prin acțiuni periculoase, în 
sensul art.377 CP, se înţelege săvârşirea acţiunilor ce contravin regulilor stabilite de exercitare a serviciului 
pentru menţinerea ordinii publice şi asigurarea securităţii publice, cum ar fi: încălcarea regulilor de aplicare a 


mijloacelor speciale, a forţei fizice, a armei, încălcarea ordinii de reţinere a infractorilor, blocării unor sectoare 
sau terenuri, efectuării percheziției sau a examinării persoanelor sau mijloacelor de transport etc. 

Prin inacțiuni periculoase, în sensul art.377 CP, se înţelege neluarea măsurilor de persecutare a 
încălcărilor ordinii publice sau securității publice, cum ar fi neaplicarea forţei fizice sau a armelor în cazurile 
strict necesare, neefectuarea reţinerii, a percheziţiei, a examinării etc., când persoana era obligată să execute 
aceste acțiuni. 

3. Prin încălcarea drepturilor şi libertăţilor omului se înţelege încălcarea drepturilor şi libertăţilor 
constituționale ale omului: dreptul la libertate, la opinie, la expresie, la inviolabilitatea personală, la libera 
circulaţie etc. Atare încălcări pot fi exprimate prin efectuarea unei percheziţii ilegale, reţineri ilegale, cauzarea 
unor prejudicii morale sau materiale etc. 

4. Prin aplicarea violenţei asupra persoanei se înţelege aplicarea de lovituri, cauzarea de leziuni corporale 
uşoare, aplicarea forţei fizice, ca împingerea persoanei, doborârea ei la pământ etc. 

5. Urmări grave prevăzute în alin.2 art.377 CP pot fi cauzarea de vătămări corporale mai puţin grave părții 
vătămate, schingiuirea, aplicarea ilegală a mijloacelor speciale şi a armelor în cazul reţinerii care a cauzat 
vătămări corporale victimei, neluarea măsurilor necesare care s-a soldat cu cauzarea unor daune materiale în 
proporţii mari sau deosebit de mari, cu cauzarea vătămărilor corporale grave sau chiar decesul persoanelor etc. 

6. În cazul în care persoanele din unitatea militară pentru menţinerea ordinii publice şi asigurarea 
securităţii publice au cauzat intenţionat vătămări corporale grave sau decesul persoanei, acţiunile lor sunt 
calificate în baza art.377 alin.2 CP în concurs cu infracțiunile respective din cap.II al părții speciale a CP 
Infracţiuni contra vieţii şi sănătăţii persoanei. 

7. Latura subiectivă a infracțiunii se exprimă prin vinovăţie intenţionată sau prin imprudenţă şi prin dubla 
formă de vinovăţie (art.19 CP). Este esenţial să se constate că persoanei îi sunt cunoscute regulile, a căror 
încălcare i se incriminează, şi obligaţiunea de a le cunoaşte. 

Motivul nu are relevanţă la calificarea infracţiunii. El poate consta în înţelegerea greşită a intereselor 
serviciului în relațiile ostile cu victima etc. Scopul de asemenea nu are relevanţă la calificarea infracțiunii. El 
poate fi divers: de a se răzbuna, de a-şi demonstra atotputernicia, de a se ridica pe scara de serviciu etc. Totuşi, 
de scopul şi motivul infracțiunii se va ţine cont la individualizarea pedepsei. 

8. Subiect al infracțiunii este orice persoană ce intră, conform ordinului, în unitatea militară pentru 
menţinerea ordinii publice şi asigurarea securităţii publice. Alte persoane care au participat la săvârşirea 
infracțiunii răspund conform regulilor participaţiei în calitățile de instigator, organizator sau complice. 

Articolul 378. ATITUDINEA NEGLIJENTĂ FAȚĂ DE SERVICIUL MILITAR 

(1) Atitudinea neglijentă a şefului sau a unei alte persoane cu funcţie de răspundere faţă de serviciul 
militar, dacă aceasta a cauzat daune în proporții mari, 

se pedepseşte cu închisoare de până la 3 ani. 

(2) Aceeaşi acţiune soldată cu urmări grave se pedepseşte cu închisoare de la 5 la 10 ani. 

(3) Acţiunile prevăzute la alin.(1) sau (2), săvârşite: 

a) pe timp de război; 

b) în condiţii de luptă, 

se pedepsesc cu închisoare de la 7 la 15 ani. 

1. Atitudinea neglijentă faţă de serviciul militar se caracterizează prin neexecutarea sau executarea 
necalitativă, de către o persoană cu funcţii de răspundere, a obligaţiunilor sale de serviciu, prevăzute de legi, 
regulamente militare, instrucţii, ordinele comandamentului militar, ca rezultat al atitudinii neglijente sau 
neconştiincioase faţă de ele. 

2. Latura obiectivă a infracţiunii se caracterizează prin: 

a) neexecutarea sau executarea necorespunzătoare de către şeful militar a obligațiunilor sale funcționale; 

b) cauzarea unor daune în proporții mari activităţii organelor conducerii militare, intereselor serviciului 
militar sau intereselor ocrotite de lege ale militarilor sau terţelor persoane, sau survenirea unor urmări grave; 

c) existenţa raportului cauzal între acţiunile (inacţiunile) făptuitorului şi consecinţele (dauna) survenite. 

Neexecutarea obligațiunilor constă în neexecutarea de către şeful militar a unor acţiuni ce intră în 
obligațiunile lui de serviciu. 

3. Executarea necorespunzătoare a obligaţiunilor constă în îndeplinirea obligaţiunilor de către şeful 
militar în mod formal, neclar sau incomplet. În acest caz făptuitorului i se incriminează nu acţiunile pe care le-a 
săvârşit, dar ceea ce el, ca persoană cu funcţii de răspundere, n-a îndeplinit. Faptele pot fi calificate ca atitudine 
neglijentă faţă de serviciul militar doar atunci când persoanei cu funcții de răspundere i se prescrie un anumit 
mod de comportare şi o anumită ordine concretă de activitate, însă ea nu îndeplineşte sau îndeplineşte 
necorespunzător aceste prescripții. 


4. Atitudinea neglijentă faţă de serviciul militar se exprimă prin tărăgănarea executării anumitor acţiuni, 
prin îndeplinirea necalitativă a obligaţiunilor de serviciu, prin atitudine indiferentă faţă de oameni, prin 
atitudinea birocratică faţă de obligaţiunile de serviciu (de exemplu, ţinerea necorespunzătoare a evidenţei 
bunurilor materiale, a armelor, a munițiilor, organizarea necalitativă a păstrării bunurilor materiale, neluarea 
măsurilor de control cu privire la activitatea subalternilor etc.). Mai detaliat a se vedea comentariul art.329 CP. 

5. Persoana cu funcţii de răspundere poate purta răspundere penală pentru atitudinea neglijentă faţă de 
serviciul militar numai în cazul în care ea nu doar trebuia, conform obligaţiunilor de serviciu, să îndeplinească 
unele acțiuni, dar şi putea, avea posibilitatea reală să le îndeplinească în mod corespunzător. Dacă persoana cu 
funcții de răspundere se afla în condiţii şi împrejurări care nu-i ofereau posibilitatea să-şi îndeplinească în mod 
conştiincios obligaţiunile de serviciu, răspunderea penală pentru atitudine neglijentă față de serviciul militar se 
exclude (de exemplu, comandantul de grupă a fost chemat la o şedinţă de către şeful superior şi în timpul 
absenței sale un subaltern, fără permisiune, a încercat să dezamorseze o mină care a explodat şi a rănit grav 
câţiva militari. În aceste împrejurări în faptele comandantului de grupă lipseşte componenţa de infracţiune 
prevăzută de art.378 CP). 

6. Atitudinea neglijentă a şefului sau a unei alte persoane cu funcţie de răspundere faţă de serviciul 
militar constituie infracţiune doar în cazul în care aceasta a cauzat daune în proporţii mari (art.378 alin.l CP) ori 
s-a soldat cu urmări grave (art.378 alin.2 CP). 

Despre cauzarea daunelor în proporţii mari a se vedea art.126 CP, iar despre urmări grave - comentariul 
art.364, 365, 369 CP. 

7. Latura subiectivă a infracţiunii se caracterizează prin vinovăție din imprudență în ambele sale 
modalităţi: neglijenţa criminală şi încrederea exagerată în sine (a se vedea art.18 CP). 

8. Subiectul infracţiunii este special, persoana cu funcţii de răspundere: comandantul sau şeful militar (a se 
vedea comentariul art.364 CP). Mai detaliat cu privire la persoana cu funcții de răspundere a se vedea art.123 
CP şi comentariul art.324 CP. 

9. Art.378 alin.3 CP prevede răspunderea penală pentru atitudinea neglijentă a şefului sau a unei alte 
persoane cu funcţie de răspundere faţă de serviciul militar, dacă aceasta a cauzat daune în proporţii mari ori s-a 
soldat cu urmări grave şi a fost săvârşită pe timp de război sau în condiţii de luptă. Noţiunile timp de război, 
condiţii de luptă au fost explicate în comentariul art.364 CP. 

Articolul 379. DISTRUGEREA SAU DETERIORAREA INTENȚIONATĂ A PATRIMONIULUI 
MILITAR 

(1) Distrugerea sau deteriorarea intenţionată a armamentului, munițiilor, mijloacelor de locomoție, 
tehnicii militare sau a unui alt patrimoniu militar 

se pedepseşte cu trimiterea într-o unitate militară disciplinară pe un termen de până la 2 ani Sau cu 
închisoare de până la 2 ani. 

(2) Aceeaşi acţiune soldată cu urmări grave se pedepseşte cu închisoare de la 5 la 10 ani. 

(3) Acţiunile prevăzute la alin.(1) sau (2), săvârşite: 

a) pe timp de război; 

b) în condiţii de luptă, 

se pedepsesc cu închisoare de la 16 la 25 de ani. 

1. Obiectul infracţiunii îl constituie ordinea de folosire a avutului militar ce constituie baza materială a 
pregătirii de luptă şi a capacităţii de luptă a Forţelor Armate. 

2. Obiectul material al infracțiunii este strict determinat în art.379 alin.l CP: armamentul, muniţiile, 
mijloacele de locomoţie, tehnica militară sau alt patrimoniu militar ce aparţin unităţilor şi instituţiilor militare şi 
se află în dotarea sau înarmarea lor. Aceste noţiuni şi obiecte sunt strict determinate de actele juridico-militare. 
În cazul distrugerii sau deteriorării intenţionate a altor bunuri ce nu au caracter militar (de exemplu, a 
mijloacelor de transport ale militarilor, a caselor lor cu drept de proprietate privată etc.), acţiunile făptuitorului 
vor fi calificate în baza art.197 CP sau a altor articole din CP. Noţiunile armament, muniții sunt explicate în 
comentariul art.373 CP. Prin mijloace de locomoție se înţeleg orice maşini de transportare a efectivului militar 
sau a bunurilor militare, a munițiilor, echipamentului etc. 

Prin tehnică militară se înţeleg tancurile, maşinile blindate, avioanele şi elicopterele de luptă, rachetele de 
luptă, corăbiile etc. 

Alt patrimoniu militar îl poate constitui tehnica inginerească şi de altă natură, necesare pentru desfăşurarea 
sau asigurarea acţiunilor de luptă, clădirile şi alte construcţii, echipamentul militar etc. 

3. Latura obiectivă a infracțiunii constă în distrugerea sau deteriorarea armamentului, munițiilor, 
mijloacelor de locomoţie, tehnicii militare sau a altui patrimoniu militar. Noţiunea de distrugere sau deteriorare 
a fost explicată în comentariul art.197 CP. 


4. Distrugerea sau deteriorarea intenționată a armamentului, munițiilor, mijloacelor de locomoţie, 
tehnicii militare sau a altui patrimoniu militar se consideră infracţiune consumată din momentul distrugerii sau 
deteriorării acestor obiecte. În cazul în care consecinţele prejudiciabile n-au survenit independent de voinţa 
făptuitorului, faptele lui vor fi calificate ca tentativă de a săvârşi această infracţiune (art.27-379 CP). 

5. Cu toate că în art.379 alin.l CP nu se vorbeşte despre gravitatea consecinţelor survenite, acţiunile 
făptuitorilor vor fi calificate în baza acestui articol doar în cazul în care au fost cauzate daune considerabile 
proprietăţii militare sau capacităţii de apărare. 

6. Distrugerea sau deteriorarea intenţionată a avutului militar cerută de necesităţile militare (de exemplu, 
distrugerea armamentului în cazul pericolului iminent de a fi ocupat de duşman, pentru a nu fi predat lui, etc.), 
se consideră săvârşită în stare de extremă necesitate şi nu constituie componenţa prevăzută de articolul dat. 

7. Latura subiectivă se exprimă prin vinovăţie intenționată. Scopul şi motivul nu au relevanţă la calificarea 
infracțiunii. Totuşi, dacă infracţiunea a fost săvârşită cu scopul slăbirii bazei economice şi a capacităţii de 
apărare a ţării, acţiunile făptuitorului vor fi calificate în temeiul art.343 CP, ca diversiune, şi calificarea în baza 
art.379 CP nu va fi necesară. 

8. Subiect al infracţiunii poate fi orice militar. 

9. În cazul în care distrugerea sau deteriorarea intenţionată a avutului militar s-a soldat cu urmări grave, 
acţiunile făptuitorului vor fi calificate în temeiul art.379 alin.2 CP. Noţiunea de urmări grave a fost explicată în 
comentariul art.364 CP. Urmări grave pot fi de asemenea distrugerea sau deteriorarea intenţionată a unor 
cantități mari de muniții sau armament, a elementelor tehnicii militare etc. 

10. Distrugerea sau deteriorarea intenționată a avutului militar prin mijloace sau metode periculoase 
pentru cei din jur nu influenţează la calificarea infracţiunii, de aceasta se ţine cont la individualizarea pedepsei. 

11. În cazul în care distrugerea sau deteriorarea intenţionată a avutului militar (de exemplu, a munițiilor) 
s-a soldat şi cu decesul oamenilor, acţiunile făptuitorului vor fi calificate prin concurs şi cu art.145, 149 sau cu 
alte articole CP. 

12. În cazul în care distrugerea sau deteriorarea intenţionată a avutului militar (de exemplu, a munițiilor) 
s-a soldat şi cu distrugerea din imprudenţă a construcţiilor, clădirilor din jur etc., acţiunile făptuitorului vor fi 
calificate în concurs şi cu art.380 CP, dacă a fost distrus patrimoniul militar în proporții mari. 

13. În cazul în care distrugerea sau deteriorarea intenţionată a avutului militar a avut loc în timp de război 
sau în condiţii de luptă, acţiunile făptuitorului vor fi calificate în temeiul art.379 alin.3 CP. Noţiunile timp de 
război, condiţii de luptă au fost explicate în comentariul art.364 CP. 

Articolul 380. DISTRUGEREA SAU DETERIORAREA DIN  IMPRUDENŢĂ A 
PATRIMONIULUI MILITAR 

(1) Distrugerea sau deteriorarea din imprudenţă a patrimoniului militar în proporții mari 

se pedepseşte cu trimiterea într-o unitate militară disciplinară pe un termen de până la 2 ani Sau cu 
închisoare de până la 2 ani. 

(C) Aceleaşi acţiuni săvârşite: 

a) pe timp de război; 

b) în condiţii de luptă 

se pedepsesc cu închisoare de la 3 la 8 ani. 

1. Despre obiectul, latura obiectivă şi subiectul acestei infracțiuni se vorbeşte în comentariul art.379 CP şi 
în art.16, 21 CP. 

2. Latura obiectivă a acestei infracțiuni se deosebeşte de cea prevăzută de art.379 CP prin consecinţele 
survenite. Distrugerea sau deteriorarea din imprudenţă a patrimoniului militar se consideră infracțiune doar în 
cazul în care a fost cauzată o daună în proporţii mari. Despre noţiunea proporții mari a se vedea art.126 CP. 
Dacă a fost distrus sau deteriorat din imprudenţă patrimoniul militar în proporții care nu ating criteriul de 
proporții mari, fapta nu constituie infracțiunea prevăzută de art.380 CP. Conform art.380 CP se cer calificate şi 
acţiunile de distrugere sau deteriorare din imprudenţă a patrimoniului militar în proporţii deosebit de mari. 

3. Latura subiectivă a infracţiunii se caracterizează prin vinovăție din imprudență în ambele sale 
modalităţi: neglijenţa criminală sau încrederea exagerată în sine (a se vedea art.18 CP). 

4. Distrugerea sau deteriorarea din imprudenţă a patrimoniului militar pe timp de război sau în condiţii de 
luptă va fi calificată în temeiul art.380 alin.2 CP. Noţiunile timp de război, condiţii de luptă au fost explicate în 
comentariul art.364 CP. 

Articolul 381. RISIPIREA SAU PIERDEREA PATRIMONIULUI MILITAR 

(I Comercializarea, gajarea sau darea în folosinţă de către un militar a echipamentului care i-a fost 
eliberat pentru folosinţă personală, precum şi pierderea sau deteriorarea acestor obiecte în urma încălcării 
regulilor de păstrare, 

se pedepseşte cu trimiterea într-o unitate militară disciplinară pe un termen de până la 1 an. 


(2) Aceleaşi acțiuni săvârşite: 

a) pe timp de război; 

b) în condiţii de luptă 

se pedepsesc cu închisoare de până la 3 ani. 

(3) Pierderea sau deteriorarea, în urma încălcării regulilor de păstrare, a armelor, munițiilor, a 
mijloacelor de locomoţie, a obiectelor de aprovizionare tehnică sau a unui alt patrimoniu militar, încredinţat 
spre a fi folosit în timpul serviciului, 

se pedepseşte cu trimiterea într-o unitate militară disciplinară pe un termen de până la 2 ani Sau cu 
închisoare de până la 3 ani. 

(4) Aceleaşi acţiuni săvârşite: 

a) pe timp de război; 

b) în condiţii de luptă 

se pedepsesc cu închisoare de la 2 la 7 ani. 

1. Una dintre obligaţiunile principale ale militarilor este păstrarea patrimoniului militar. Acesta se 
constituie din patrimoniul care se află la dispoziţia Armatei Naţionale, a Trupelor de Carabinieri şi Grăniceri 
etc., la balanţa unităților sau instituţiilor militare şi poate fi folosit pentru ducerea acţiunilor de luptă, pregătirea 
lor sau asigurarea acţiunilor de luptă. 

2. Ordinea de folosire a patrimoniului militar este reglementată de regulamentele militare, instrucții, 
ordine ale comandamentului militar etc. 

3. Obiectul material al infracţiunii îl constituie echipamentul militar. Echipamentul militar constă din 
elementele uniformei militare, marcat cu semne specifice distinctive. La echipament militar se referă hainele 
militare, cămăşile, căciulile, cravatele, mănuşile, centurile, încălțămintea etc. 

Obiectul infracțiunii îl constituie ordinea de folosire şi păstrare a echipamentului militar stabilită de 
regulamentele militare, instrucţii, ordine ale comandamentului militar. 

4. Latura obiectivă a infracţiunii constă din acţiuni sau inacțiuni. Dispoziţia art.381 alin.l CP este 
alternativă, ea prevăzând 5 tipuri de acţiuni sau inacţiuni infracţionale: a) comercializarea de către un militar a 
echipamentului care i-a fost eliberat pentru folosință personală, b) gajarea acestui echipament; c) darea în 
folosinţă a acestui echipament; d) pierderea sau e) deteriorarea acestor obiecte în urma încălcării regulilor de 
păstrare. Risipa echipamentului militar constă în comercializarea, gajarea sau darea în folosinţă de către un 
militar a echipamentului militar care i-a fost eliberat pentru folosință personală. 

5. Comercializarea de către un militar a echipamentului care i-a fost eliberat pentru folosinţă personală 
constă în vânzarea, adică în transmiterea echipamentului militar în proprietate unei alte persoane în schimbul 
unei recompense băneşti sau materiale. 

6. Gajarea echipamentului militar constă în transmiterea lui unei alte persoane pe un anumit timp în 
scopul asigurării unui împrumut bănesc sau de altă natură materială. 

7. Darea în folosință a echipamentului militar constă în transmiterea obiectelor din echipamentul militar 
unei alte persoane pentru folosință permanentă sau temporară. 

8. În toate cazurile de risipă a echipamentului militar este caracteristică trecerea echipamentului militar 
din posesia militarului în folosinţa unei alte persoane. Risipa se consideră infracțiune consumată din momentul 
trecerii reale a echipamentului militar în posesia sau folosinţa unei alte persoane. 

9. Prin pierderea echipamentului militar se înţelege ieşirea echipamentului, dat unui militar pentru 
folosinţă personală, din posesia lui, contrar voinţei lui. 

Noţiunea deteriorare a fost explicată în comentariul art.197 CP. Pierderea sau deteriorarea echipamentului 
militar, în sensul art.381 alin.1 CP, are loc doar în urma încălcării regulilor de păstrare a lui. 

10. Acţiunile sau inacțiunile indicate constituie componenţa de infracţiune prevăzută de art.381 CP doar în 
cazul în care obiectul material îl constituie echipamentul eliberat făptuitorului (militarului) pentru folosinţă 
personală. În cazul în care făptuitorul săvârşeşte aceste acţiuni faţă de echipamentul militar dat în posesia sau 
folosinţa altor militari, acţiunile lui nu se încadrează în temeiul art.381 CP, ci conform prevederilor art.369 sau 
ale altor articole CP. 

11. Latura subiectivă a infracțiunii în cazul risipei echipamentului militar se caracterizează doar prin 
vinovăţie intenționată, iar în cazul pierderii sau deteriorării lui - prin vinovăție din imprudenţă în ambele sale 
modalități: neglijenţa criminală sau încrederea exagerată în sine. 

12. Subiectul infracțiunii prevăzute de art.381 CP poate fi doar militarul în termen, persoana chemată la 
instrucțiuni sau concentrări, persoanele în serviciul militar redus. Militarii angajaţi prin contract primesc 
echipamentul în proprietatea lor şi de aceea acţiunile sau inacțiunile indicate nu constituie componenţă de 
infracțiune. 


13. Art.381 alin.3 CP incriminează pierderea sau deteriorarea - în urma încălcării regulilor de păstrare - a 
armelor, munițiilor, a mijloacelor de locomoţie, a obiectelor de aprovizionare tehnică sau a unui alt patrimoniu 
militar încredinţat pentru a fi folosit în timpul serviciului. Spre deosebire de cele specificate în alin.1 art.381 
CP, obiectul material al acestei infracțiuni nu-l constituie echipamentul militar dat în posesia sau folosința 
personală a militarului, ci armele, muniţiile, mijloacele de locomoţie, obiectele de aprovizionare tehnică sau alt 
patrimoniu militar, încredinţat militarului spre a fi folosit în timpul serviciului. 

14. Despre latura obiectivă şi cea subiectivă ale acestei acţiuni a se vedea analiza art.381 CP. 

15. Subiect al infracțiunii poate fi orice militar. 

16. Noţiunile timp de război, condiţii de luptă (art.381 alin.2 şi 4 CP) au fost explicate în comentariul 
art.364 CP. 

Articolul 382. ÎNCĂLCAREA REGULILOR DE CONDUCERE SAU DE EXPLOATARE A 
MAŞINILOR 

(1) Încălcarea regulilor de conducere sau de exploatare a maşinilor de luptă, speciale sau de transport, 
dacă aceasta a provocat o vătămare medie a integrităţii corporale sau a sănătăţii ori daune în proporții mari, 

se pedepseşte cu trimiterea într-o unitate militară disciplinară pe un termen de până la 2 ani Sau cu 
închisoare de până la 3 ani, în ambele cazuri cu (Sau fără) privarea de dreptul de a conduce mijlocul de 
transport pe un termen de până la 2 ani. 

(2) Aceeaşi acţiune care a provocat: 

d) vătămarea gravă a integrităţii corporale sau a sănătăţii; 

b) decesul unei persoane 

se pedepseşte cu închisoare de la 5 la 10 ani cu (sau fără) privarea de dreptul de a conduce mijlocul de 
transport pe un termen de până la 5 ani. 

(3) Aceeaşi acţiune care a provocat decesul mai multor persoane 

se pedepseşte cu închisoare de la 7 la 15 ani cu privarea de dreptul de a conduce mijlocul de transport 
pe un termen de până la 5 ani. 

1. Obiectul infracţiunii îl constituie ordinea stabilită de conducere şi exploatare a mijloacelor de transport 
militar: a maşinilor de luptă, speciale sau de transport militare ce asigură securitatea deplasării sau exploatării 
lor. Această ordine este stabilită de Regulamentul serviciului interior, Regulile de circulație, alte instrucţii şi 
ordine ale comandamentului militar. Deoarece pentru mişcarea mijloacelor de transport militar se folosesc, de 
obicei, drumurile, arterele de transport generale ale ţării, militarii-conducători ai mijloacelor de transport militar 
trebuie să respecte şi regulile generale de circulaţie a transportului ce se conţin în Regulamentul circulaţiei 
rutiere (MO nr.66-68/685 din 23.05.2002). Mai detaliat cu privire la maşinile de luptă a se vedea comentariul 
art.379 CP. 

2. Latura obiectivă a infracţiunii se exprimă prin acţiuni sau inacțiuni. 

Art.382 alin.l CP prevede răspunderea penală pentru două componenţe de infracțiune: a) încălcarea 
regulilor de conducere a maşinilor de luptă, speciale sau de transport militar; b) încălcarea regulilor de 
exploatare a maşinilor de luptă, speciale sau de transport militar. 

3. Detaliat despre regulile de conducere a mijloacelor de transport a se vedea în comentariul art.264 CP. 
Prin încălcarea regulilor de conducere a maşinilor de luptă, speciale sau de transport militar se înţelege 
nerespectarea intervalului dintre maşini în timpul deplasării în coloane, încălcarea regulilor de depăşire a 
mijloacelor de transport, deplasarea mijlocului de transport cu viteză excesivă etc. 

4. Prin regulile de exploatare a maşinilor de luptă, speciale sau de transport militar se înţelege totalitatea 
de norme ce se conţin în actele normative indicate, ce prescriu unor anumite categorii de persoane anumite 
obligaţiuni de a crea condiţii necesare pentru securitatea folosirii mijloacelor de transport militar. 

5. Plasarea maşinilor de luptă, speciale sau de transport militar într-un anumit tip de tehnică militară se 
efectuează în corespundere cu actele normative respective ce stabilesc tipul şi categoria acestor maşini. 

6. Prin încălcarea regulilor de exploatare a mijloacelor de transport militar: a maşinilor de luptă, speciale 
sau de transport militar se înţelege admiterea la conducerea mijlocului de transport a unei persoane care nu are 
dreptul de a conduce o astfel de categorie de maşini, în stare de beţie, de oboseală; formularea unor indicaţii şi 
dispoziţii, date şoferului, care vin în contradicţie cu regulile de circulaţie, admiterea la conducerea mijlocului de 
transport a unor persoane străine, darea în exploatare a unui mijloc de transport defectat din punct de vedere 
tehnic etc. 

7. De obicei, încălcarea regulilor de exploatare a mijloacelor de transport militar: a maşinilor de luptă, 
speciale sau de transport militar este în strânsă legătură cu încălcarea regulilor de conducere a acestui transport. 
De exemplu, fiind admisă la conducerea mijlocului de transport, persoana care nu are dreptul de a conduce o 
astfel de categorie de maşini sau care se află în stare de beţie încalcă regulile de circulație şi comite un accident 
rutier în urma căruia victimei 1-a fost cauzată o vătămare medie a integrităţii corporale sau a sănătăţii ori daune 


în proporţii mari. În acest caz, persoana ce a condus mijlocul de transport răspunde penal conform art.382 alin.1 
CP pentru încălcarea regulilor de conducere a maşinilor de luptă, speciale sau de transport militar, iar persoana 
care a admis-o la conducerea mijlocului de transport în starea respectivă răspunde în temeiul art.382 alin.l CP 
pentru încălcarea regulilor de exploatare a maşinilor de luptă, speciale sau de transport militar. 

8. Un semn principal al laturii obiective a infracțiunii este survenirea consecinţelor prejudiciabile: 
conform art.382 alin.l CP - provocarea unei vătămări medii a integrităţii corporale sau a sănătăţii ori daune în 
proporții mari, conform art.382 alin.2 CP - provocarea unei vătămări grave a integrității corporale sau a sănătăţii 
sau decesul unei persoane, iar conform art.382 alin.3 CP - provocarea decesului mai multor persoane. 

Comentariul detaliat al vătămărilor corporale indicate a se vedea în art. 145-152, 264 CP, iar a daunelor în 
proporţii mari - în comentariul art.126 şi 264 CP. Art.382 CP nu prevede ca urmare cauzarea unor vătămări 
corporale uşoare, de aceea în cazul survenirii unor asemenea consecinţe acţiunile sau inacţiunile făptuitorului nu 
întrunesc componenţa de infracţiune analizată. 

9. Subiect al încălcării regulilor de conducere a maşinilor de luptă, speciale sau de transport militar poate 
fi orice militar care conduce mijloacele de transport indicate. În cazul încălcării regulilor de conducere a 
mijloacelor de transport în timpul conducerii mijlocului de transport personal sau a altui transport decât cel 
indicat în art.382 CP şi al survenirii consecinţelor prevăzute în art.382 CP, acţiunile militarului sunt calificate în 
baza art.264 CP, şi nu conform articolului analizat. 

Subiect al încălcării regulilor de exploatare a maşinilor de luptă, speciale sau de transport militar poate fi 
doar militarul în ale cărui obligaţiuni intră exploatarea maşinilor de luptă, speciale sau de transport militar. 

10. Latura subiectivă a acestor infracțiuni se caracterizează prin vinovăţie din imprudenţă, mai ales din 
cauza încrederii exagerate în sine. 

11. Dacă militarul foloseşte maşinile de luptă, speciale sau de transport militar ca mijloc de cauzare 
intenţionată a decesului sau vătămării mai puţin grave sau grave a integrităţii corporale sau sănătăţii, acţiunile 
lui sunt calificate conform art.145, 151 sau 152 CP, iar când foloseşte aceste maşini ca mijloc de cauzare 
intenţionată a daunei materiale în proporţii mari - conform art.197 sau 379 CP. 

12. Încadrând faptele unei persoane în temeiul art.382 CP, este necesar să indicăm care reguli anume au 
fost încălcate. 

Articolul 383. ÎNCĂLCAREA REGULILOR DE ZBOR SAU ALE PREGĂTIRII DE ZBOR 

Încălcarea regulilor de zbor sau ale pregătirii de zbor, dacă aceasta a provocat o catastrofă sau alte 
urmări grave, 

se pedepseşte cu închisoare de la 7 la 15 ani. 

1. Obiectul infracţiunii îl constituie capacitatea de luptă a forțelor armate aeriene ale RM. Obiectul 
nemijlocit al infracţiunii îl constituie ordinea de efectuare a zborurilor şi a pregătirii către ele, stabilită în Forţele 
Armate. 

Obiectul material îl formează aeronava aparţinând forțelor armate aeriene şi alte bunuri sau corpul 
persoanelor victime. Aeronave pot fi avioanele de luptă sau de transport, elicopterele etc. 

2. Latura obiectivă se realizează prin două modalităţi: a) încălcarea regulilor de zbor şi b) încălcarea 
regulilor pregătirii de zbor sau a altor reguli de exploatare a aparatelor de zbor care se află la înarmarea şi 
asigurarea Forţelor Armate sau sunt arendate de ele. 

3. Zborul aparatelor de zbor şi pregătirea către ele sunt reglementate de normele internaționale şi cele 
naţionale, de actele juridico-militare emise de conducerea militară. Încălcarea acestor norme poate fi săvârşită 
prin acţiuni sau inacţiuni, ce vin în contradicţie cu regulile indicate. Nu constituie componenţa de infracțiune 
analizată încălcarea regulilor de păstrare şi de siguranţă a aparatelor de zbor la aflarea lor pe aerodromuri sau în 
hangare, precum şi în timpul deplasării lor la remorcă. 

4. Încălcarea regulilor de zbor constă în pilotarea cu greşeli, de exemplu - coborârea avionului pentru 
decolare este începută de la o înălțime mai mică decât cea permisă, în legătură cu care fapt aparatul de zbor se 
loveşte de un obstacol etc. Încălcarea regulilor de zbor poate avea loc în timpul zborului, apropierii de decolare 
sau chiar în timpul decolării. 

5. Încălcarea regulilor pregătirii de zbor sau a altor reguli de exploatare a aparatelor de zbor este legată de 
neîndeplinirea regulilor de pregătire de zbor sau de admiterea pentru zbor a membrilor echipajului, sau de 
încălcarea regulilor de pregătire pentru zbor a aparatului. Componenţa de infracţiune este materială, pentru 
existenţa ei sunt necesare survenirea consecinţelor prevăzute în art.383 CP: provocarea unei catastrofe sau alte 
urmări grave. 

6. Catastrofă se consideră o împrejurare de zbor ce a dus la decese de oameni din componenţa echipajului 
sau a pasagerilor, la distrugerea sau deteriorarea concomitentă a aparatului de zbor sau la dispariţia fără veste a 
aparatului de zbor cu persoanele ce se află la bordul său. 


7. Alte urmări grave pot consta în decesul persoanelor ce nu se află la bordul aparatului de zbor (de 
exemplu, decesul persoanelor în timpul căderii aparatului de zbor peste o casă de locuit etc.), cauzarea 
vătămărilor corporale persoanelor ce se află la bordul navei, distrugerea aparatului de zbor, cauzarea daunelor 
materiale în proporţii mari sau deosebit de mari întreprinderilor, instituţiilor sau persoanelor în timpul căderii 
sau decolării aparatelor de zbor etc. 

8. Subiect al infracțiunii poate fi militarul ce conduce aparatul de zbor în timpul zborului, persoanele cu 
funcții de răspundere care coordonează zborurile, sau cele ce execută obligaţiunile de pregătire a aparatului 
pentru zbor, persoanele cu funcţii de răspundere din serviciul de asigurare. 

9. Latura subiectivă se caracterizează prin vinovăţie din imprudenţă în ambele sale modalităţi (a se vedea 
art.18 CP). Subiectul infracțiunii trebuie să aibă cunoştinţă de regulile pe care le încalcă. La calificarea 
infracțiunii este necesară indicarea regulilor concrete care au fost încălcate. 

Articolul 384. ÎNCĂLCAREA REGULILOR DE NAVIGAȚIE 

Încălcarea regulilor de navigaţie, dacă aceasta a provocat: 

a) scufundarea sau deteriorarea serioasă a navei; 

b) decesul unei persoane; 

c) alte urmări grave, 

se pedepseşte cu închisoare de la 7 la 15 ani. 

1. Obiectul infracțiunii îl constituie capacitatea de luptă a flotei militare fluviale sau a celei maritime ale 
RM. 

Regulile de navigaţie conţin prevederi obligatorii, a căror respectare asigură navigația precisă şi sigură a 
navelor fluviale sau maritime pe traseele alese, stabilirea locului aflării lor în mări şi oceane, manevrarea lor etc. 
Regulile de navigaţie se referă la toate tipurile de mijloace de navigaţie militare şi la hidroavioanele ce 
manevrează pe ape. Prin nave, în sensul art.384 CP, se înţelege orice fel de corăbii de luptă ce plutesc atât pe 
apă cât şi sub apă, şi corăbiile speciale completate cu echipaj ce constă din militari şi navighează sub drapelul 
Forţelor Armate ale RM. 

2. Latura obiectivă se caracterizează prin acţiuni sau inacţiuni ce duc la încălcarea regulilor de navigaţie. 
Încălcarea regulilor de navigaţie se poate exprima prin deplasarea navei cu viteză excesivă în timpul unei ceţi 
puternice, al unei ninsori abundente sau în alte împrejurări ce face dificilă deplasarea liberă a acestor nave, prin 
neluarea măsurilor de stabilire a adâncimii apelor, prin nerespectarea semnalelor date de către corăbiile ce vin în 
întâmpinare etc. 

3. Încălcarea regulilor de navigaţie constituie componenţa de infracţiune analizată doar în cazul survenirii 
consecințelor indicate în art.384 CP, adică în cazul în care aceasta a provocat: a) scufundarea sau deteriorarea 
serioasă a navei; b) decesul unei persoane; c) alte urmări grave. 

4. Se consideră deteriorare serioasă a navei atunci când nava este deteriorată şi este necesară o reparaţie 
capitală a ei sau restabilirea ei necesită cheltuieli în proporții mari (a se vedea comentariul daunei materiale în 
proporții mari, în art.126 CP). 

5. Pentru existenţa componenţei de infracţiune, conform art.384 lit.b) CP, este suficientă survenirea 
decesului unei persoane sau a mai multora. 

6. Alte urmări grave pot fi: cauzarea de vătămări grave sau mai puţin grave uneia sau mai multor 
persoane, atât dintre cele aflate la bord, cât şi altor persoane, neexecutarea sarcinii de luptă, aşezarea navei pe 
bancuri de nisip, distrugerea sau deteriorarea altei nave, a fortificațiilor etc. 

7. Subiect al infracţiunii poate fi doar militarul ce efectuează nemijlocit conducerea navei (comandantul 
navei fluviale sau maritime, ajutorul superior, alți militari ce conduc nemijlocit nava militară). 

8. Latura subiectivă se caracterizează prin vinovăţie din imprudenţă în ambele modalităţi ale acesteia (a se 
vedea art.18 CP). 

Articolul 385. PREDAREA SAU LĂSAREA MIJLOACELOR DE RĂZBOI INAMICULUI 

Predarea de către şef a forţelor militare ce i-au fost încredințate, precum şi lăsarea, nejustificată de 
situaţia de luptă, a fortificațiilor, a tehnicii de luptă şi altor mijloace de război inamicului, 

se pedepsesc cu închisoare de la 16 la 25 de ani sau cu detenţiune pe viaţă. 

1. Acţiunile infracționale prevăzute în art.385 CP atentează la ordinea stabilită de conducere a forţelor şi 
mijloacelor militare în situaţia de luptă. Predarea de către şef a forţelor militare ce i-au fost încredințate, lăsarea 
- nejustificată de situaţia de luptă - a fortificațiilor, a tehnicii de luptă şi a altor mijloace de război inamicului 
slăbesc capacitatea de luptă a unităţilor şi subunităților militare ce poartă acţiuni de luptă, întăresc pozițiile 
inamicului, influenţează negativ asupra disciplinei militare şi stării morale a efectivului. 

2. Prin forțele militare se înţelege efectivul înarmat cu mijloace de ducere a luptei sau, în situaţii concrete, 
neînarmat. Se au în vedere doar acele forţe militare care se află în supunerea directă a comandantului (şefului) 
sau a altei persoane cu funcţii de răspundere militară. 


Fortificaţii se consideră sectoarele special amenajate pentru apărare şi desfăşurare a acţiunilor de luptă, 
ocupate de forţele militare care se află sub comanda directă a comandantului (şefului) sau a altei persoane cu 
funcţii de răspundere militară. 

Prin tehnică de luptă se au în vedere mijloacele tehnice de ducere a acțiunilor de luptă: armamentul, 
dispozitivele şi complexele de rachete, maşinile de luptă, navele militare etc. 

Din alte mijloace de război fac parte muniţiile, mijloacele de radiocomunicaţie, mijloacele de deplasare 
ele: 

3. Latura obiectivă a infracțiunii constă din acţiuni sau inacţiuni de predare de către şef a forţelor militare 
ce i-au fost încredințate, precum şi lăsarea - nejustificată de situaţia de luptă - a fortificațiilor, a tehnicii de luptă 
şi a altor mijloace de război inamicului. 

Prin predarea de către şef a forţelor militare ce i-au fost încredințate se înţelege capitularea fățişă sau 
tainică în faţa inamicului, adică încetarea acţiunilor de luptă care s-a soldat cu luarea în prizonierat a efectivului. 

Prin lăsare nejustificată de situaţia de luptă, a fortificațiilor, a tehnicii de luptă şi a altor mijloace de 
război inamicului se înţelege lăsarea făţişă sau tainică a obiectelor indicate, care s-a soldat cu acapararea de 
către inamic a tehnicii militare sau a altor mijloace de război. 

4. Spre deosebire de predarea de către şef a forţelor militare ce i-au fost încredințate, care nu se admite în 
nici un caz, lăsarea fortificațiilor, a tehnicii de luptă şi altor mijloace de război inamicului constituie 
componenţa de infracţiune analizată doar în cazul în care ea a fost nejustificată de situația de luptă. Neluarea de 
către şef a măsurilor de distrugere a fortificațiilor, a tehnicii de luptă şi a altor mijloace de război când există 
pericolul iminent ca aceste obiecte să fie acaparate de inamic şi, drept consecinţă, ele sunt acaparate de inamic 
constituie de asemenea componenţa de infracțiune prevăzută de art.385 CP. 

5. În situaţiile de luptă comandantul trebuie să manifeste iniţiativă, poate risca întemeiat şi chiar poate lăsa 
inamicului unele mijloace de luptă, dacă aceasta contribuie la îndeplinirea cu succes a sarcinii de luptă şi e 
dictată de situaţia reală. În atare împrejurări lăsarea unor mijloace de luptă inamicului e justificată de situaţia de 
luptă şi nu constituie componenţa de infracțiune analizată. Infracţiunea poate fi săvârşită doar în condiţii de 
luptă (a se vedea comentariul art.364 CP). 

6. Subiect al infracţiunii poate fi doar comandantul (şeful) militar, care are în supunerea sa efectiv militar 
sau este împuternicit să dispună de tehnica de luptă sau de alte mijloace de ducere a războiului. 

7. Latura subiectivă a infracţiunii poate fi exprimată prin vinovăţie intenționată sau din imprudenţă. 
Lăsarea intenţionată a fortificațiilor, a tehnicii de luptă şi a altor mijloace de război inamicului poate fi săvârşită 
din frică sau laşitate, iar din imprudenţă - ca rezultat al pierderii orientării, al lipsei unei bune coordonări cu 
forţele militare etc. 

Predarea intenționată de către şef a forțelor militare ce i-au fost încredințate, precum şi lăsarea - 
nejustificată de situaţia de luptă - a fortificațiilor, a tehnicii de luptă şi a altor mijloace de război inamicului cu 
scopul de acordare de ajutor unui stat străin la înfăptuirea activităţii duşmănoase împotriva RM şi de slăbire a 
capacităţii de apărare a ţării constituie infracţiune prevăzută de art.337 CP: trădare de Patrie. 

Articolul 386. PĂRĂSIREA SAMAVOLNICĂ A CÂMPULUI DE LUPTĂ SAU REFUZUL DE A 
ACŢIONA CU ARMA 

Părăsirea samavolnică a câmpului de luptă în timpul luptei sau refuzul de a acţiona cu arma în timpul 
luptei 

se pedepseşte cu închisoare de la 16 la 25 de ani sau cu detenţiune pe viaţă. 

1. Părăsirea samavolnică a câmpului de luptă în timpul luptei sau refuzul de a acţiona cu arma în timpul 
luptei constituie o încălcare infracțională a datoriei militare. Această infracțiune atentează la capacitatea de 
apărare a ţării şi la ordinea de conduită a militarilor în timpul luptei, ordine ce asigură executarea de către 
militar a obligaţiunii sale militare în timpul luptei. 

2. Latura obiectivă se poate realiza fie prin acţiune, fie prin inacţiune, în următoarele modalităţi 
alternative: 

a) părăsirea samavolnică a câmpului de luptă în timpul luptei ; 

b) refuzul de a acţiona cu arma în timpul luptei. 

3. Părăsire samavolnică a câmpului de luptă în timpul luptei se consideră părăsirea făţişă ori tainică a 
câmpului de luptă fără ordinul sau permisiunea comandantului (şefului) militar. Ea se manifestă prin părăsirea 
tranşeei, tancului, spaţiului aerian în care se desfăşoară lupta etc. Făptuitorul, părăsind câmpul de luptă, poate să 
se afle în aria dislocaţiei unităţii sau subunităţii militare (de exemplu, într-un adăpost). Câmp de luptă se 
consideră orice suprafaţă pe care decurge lupta cu duşmanul. 

4. Refuzul de a acționa cu arma în timpul luptei se poate manifesta în refuzul făţiş al militarului de a 
acţiona cu arma în timpul luptei sau în neaplicarea de facto a armei în timpul luptei, când era necesitate şi 
posibilitate s-o aplice, cu toate că militarul n-a anunţat despre nedorinţa sa să lupte. Refuzul de a acţiona cu 


arma în timpul luptei se poate manifesta şi prin acţiuni de înşelăciune, de exemplu - prin simularea morții, 
rănirii grave, defectării armei etc. 

5. Durata timpului de părăsire samavolnică a câmpului de luptă în timpul luptei sau a refuzului de a 
acționa cu arma în timpul luptei nu are relevanţă la calificarea infracțiunii, ea poate influenţa doar la 
individualizarea pedepsei. 

Consecințele (urmările) acţiunii sau inacţiuni constau într-o stare de pericol pentru capacitatea de apărare 
a ţării. 

Consumarea infracţiunii are loc în cazul în care făptuitorul a părăsit samavolnic câmpul de luptă în timpul 
luptei sau a refuzat să acţioneze cu arma în timpul luptei. 

Timpul de luptă este un semn obligatoriu al acestei componenţe de infracțiune. 

6. Dacă persoana a comunicat înainte de a se începe lupta, că vrea să părăsească samavolnic câmpul de 
luptă în timpul luptei sau că va refuza să acţioneze cu arma în timpul luptei, însă de îndată ce s-a început lupta a 
participat la această luptă, suntem în prezenţa renunţului la săvârşirea infracţiunii, şi acţiunile lui pot fi calificate 
în temeiul art.386 CP. 

7. În cazul părăsirii câmpului de luptă acţiunile făptuitorului se cer calificate doar în baza art.386 CP, 
nemaifiind necesar de a le califica în concurs cu art.371 sau 372 CP. 

8. Latura subiectivă se exprimă prin intenţie directă. Motivele pot fi diverse : frica, laşitatea etc. 

Dacă se va constata că militarul a părăsit câmpul de luptă în timpul luptei cu scopul de a ajuta duşmanul, 
acţiunile lui vor fi calificate în temeiul art.337 CP, ca trădare de Patrie. 

Subiect al infracțiunii poate fi orice militar aflat pe câmpul de luptă. 

Articolul 387. PREDAREA DE BUNĂ VOIE ÎN PRIZONIERAT 

Predarea de bună voie în prizonierat 

se pedepseşte cu închisoare de la 16 la 25 de ani sau cu detenţiune pe viaţă. 

1. Militarul Forţelor Armate ale RM este obligat să-şi îndeplinească datoria militară faţă de ţară chiar şi cu 
preţul vieţii sale. Nimic, chiar nici pericolul morţii, nu trebuie să servească drept motiv de predare benevolă în 
prizonierat. 

Obiectul de atentare al acestei infracţiuni îl constituie capacitatea de apărare a ţării. 

2. Latura obiectivă a infracţiunii se poate manifesta atât prin acţiune cât şi prin inacțiune. 

Prin predarea în prizonierat se înţelege trecerea benevolă a militarului la inamic, încetând de a-i opune 
acestuia rezistenţă, cu toate că avea capacitatea fizică să facă aceasta. 

Predarea de bună voie în prizonierat se poate manifesta prin săvârşirea anumitor acţiuni, ca ridicarea 
drapelului alb în timpul luptei, ridicarea mâinilor în sus, lăsarea armei, trecerea în dispoziţia inamicului etc., 
precum şi prin inacţiuni, cum ar fi rămânerea pe câmpul de luptă simulând rănirea sau moartea cu scopul 
predării în prizonierat etc. 

3. Art.387 CP prevede răspunderea penală doar în cazul predării în prizonierat de bună voie. Luarea 
forțată în prizonierat a militarului care se afla în neputinţă de a opune rezistenţă inamicului în legătură cu 
rănirea gravă, contuzia etc., nu constituie componenţă de infracţiune. 

Infracţiunea poate fi săvârşită doar în timp de război sau în condiţii de luptă. 

4. Latura subiectivă a infracţiunii se caracterizează prin intenţie directă, motivul fiind frica, laşitatea etc. 

Predarea benevolă în prizonierat cu scopul de a ajuta inamicul, de exemplu - de a se înrola în forţele lui 
armate, de cercetare etc., constituie componenţa de infracţiune prevăzută de art.337 CP ca trădare de Patrie, prin 
trecerea de partea duşmanului, şi calificarea suplimentară în baza art.387 CP nu este necesară. 

5. Subiect al infracțiunii poate fi orice militar aflat pe câmpul de luptă. 

Articolul 388. ACȚIUNILE CRIMINALE ALE MILITARILOR AFLAȚI ÎN PRIZONIERAT 

(1) Participarea benevolă a militarului aflat în prizonierat la lucrările de importanţă militară sau la alte 
lucrări despre care se ştie că pot cauza daune Republicii Moldova sau statelor aliate cu ea, dacă aceasta nu 
constituie trădare de Patrie, 

se pedepseşte cu închisoare de la 12 la 20 de ani. 

(2) Actele de violenţă săvârşite asupra altor prizonieri de război sau comportarea plină de cruzime faţă 
de ei din partea unui prizonier de război care se află în situaţia de superior 

se pedepseşte cu închisoare de la 16 la 25 de ani sau cu detenţiune pe viaţă. 

(3) Săvârşirea de un militar aflat în prizonierat a unor acţiuni în dauna altor prizonieri de război din 
interes material sau pentru a-şi asigura o comportare indulgentă din partea inamicului 

se pedepseşte cu închisoare de la 5 la 10 ani. 

1. Chiar aflându-se în prizonierat, din cauza unei răniri sau din alte motive, militarul trebuie să fie devotat 
jurământului militar, să preţuiască demnitatea sa de cetățean al RM şi în nici un caz să nu acorde ajutor 
dușmanului. 


2. În conformitate cu CG din 12 august 1949 Despre comportamentul cu prizonierii, militarii, în afară de 
ofiţeri, pot fi atraşi doar la acele munci, care nu au legătură cu acțiunile de luptă. La aceleaşi lucrări ofiţerii pot 
fi atraşi doar la dorinţa lor. Militarii pot să refuze de a îndeplini lucrări legate de acţiunile militare. 

3. Obiectul infracțiunii îl constituie forţele militare ale RM sau ale ţărilor aliate. Participând benevol la 
lucrările de importanţă militară sau la alte lucrări despre care se ştie că pot cauza daune RM sau statelor aliate 
cu ea, militarul aflat în prizonierat contribuie la întărirea potenţialului militar al inamicului şi, prin aceasta, 
slăbeşte forţele militare ale RM sau ale ţărilor aliate. 

4. Participarea benevolă a militarului aflat în prizonierat la lucrările de importanţă militară sau la alte 
lucrări despre care se ştie că pot cauza daune RM sau statelor aliate cu ea, prevăzută în art.388 alin. CP, constă 
în acţiuni de participare benevolă a militarului aflat în prizonierat la lucrări în întreprinderile militare, în 
laboratoare şi instituţii ştiinţifice, la construcția obiectivelor de apărare etc. Lucrări de importanţă militară mai 
pot fi cele îndreptate la construirea obiectelor militare, producerea tehnicii militare, munițiilor şi a oricăror alte 
materiale militare. 

Prin alte lucrări despre care se ştie că pot cauza daune RM sau statelor aliate cu ea se înţeleg orice 
măsuri organizate de inamic, menite să întărească forţa lui militară sau să slăbească capacitatea de apărare a RM 
sau a statelor aliate. 

5. Participarea militarului aflat în prizonierat la lucrările de importanţă militară sau la alte lucrări 
despre care se ştie că pot cauza daune RM sau statelor aliate cu ea trebuie să fie benevolă, adică militarul 
participă la aceste lucrări din propria sa dorinţă, fără să fie impus să facă acest lucru şi având posibilitatea să nu 
ia parte la ele. În cazul în care militarul este impus forțat să participe la aceste lucrări, fapta lui nu constituie 
componenţă de infracțiune. 

6. Latura subiectivă a infracțiunii se caracterizează prin intenţie directă. Făptuitorul înţelege caracterul 
acţiunilor sale, e conştient că pricinuieşte daune RM sau statelor aliate cu ea şi totuşi participă la aceste lucrări. 

Dacă militarul nu înţelege caracterul lucrărilor îndeplinite, că ele pot cauza daune RM sau statelor aliate 
cu ea, componenţa de infracţiune se exclude. 

Motivele infracţiunii pot fi diferite: dorinţa de a-şi uşura condiţiile aflării în prizonierat, de a-şi îmbunătăţi 
condiţiile de trai sau materiale, de a primi raţie alimentară suplimentară, mai multă libertate de deplasare etc. 

În cazul în care militarul participă benevol la lucrările de importanță militară sau la alte lucrări cu 
scopul de a slăbi capacitatea de apărare a RM, acţiunile făptuitorului se cer calificate în temeiul art.337 CP, ca 
trădare de Patrie. 

7. Subiect al infracțiunii poate fi doar militarul aflat în prizonierat. 

8. Prin actele de violență săvârşite asupra altor prizonieri de război sau prin comportarea plină de 
cruzime faţă de ei din partea unui prizonier de război care se află în situaţia de superior, prevăzute de art.388 
alin.2 CP, se înţelege orice violenţă fizică şi psihică asupra prizonierilor de război. Această violenţă poate fi 
exprimată prin aplicare de lovituri, cauzare de leziuni corporale sau schingiuiri, amenințări de aplicare a 
violenţei, bătaia de joc faţă de prizonieri, provocare de suferințe cum ar fi impunerea prizonierilor să 
îndeplinească lucrări peste puterile lor, lipsirea lor de hrană, de apă, de somn sau alte forme de înjosire a 
demnităţii şi cinstei persoanei. 

9. Subiect al acestei infracţiuni poate fi doar militarul ce se află în prizonierat în situaţia de superior (numit 
de către administraţie sau ales de către înşişi prizonierii) faţă de alți prizonieri. Această infracţiune constituie un 
abuz al superiorului profitând de starea sa privilegiată faţă de alți prizonieri. 

10. Latura subiectivă a infracțiunii se caracterizează prin intenţie directă, violenţa şi cruzimea exprimând 
dorinţa făptuitorului. Făptuitorul înţelege că săvârşeşte aceste fapte profitând de poziţia sa privilegiată. Dacă 
violenţa sau comportamentul crud a fost dictat de relaţiile duşmănoase dintre făptuitor şi victimă, din motive 
personale, componenţa infracțiunii prevăzute de art.388 CP se exclude. 

11. Motivele infracțiunii pot fi diferite: dorinţa de a căpăta încrederea şi susținerea administraţiei, de a 
demonstra administraţiei străduinţa şi loialitatea sa, de a-şi păstra poziţia sa de superior etc. 

Prin săvârşirea de către un militar aflat în prizonierat a unor acţiuni în dauna altor prizonieri de război din 
interes material sau pentru a-şi asigura o comportare indulgentă din partea inamicului, prevăzută de art.388 
alin.3 CP, se înţeleg denunţurile despre încălcarea regimului de către unii prizonieri, luarea de la ei a raţiei lor 
alimentare, a unor alte obiecte, a hainelor, încălțămintei, impunerea lor de a îndeplini lucrul altor persoane etc. 

12. Latura subiectivă a infracțiunii se caracterizează prin intenţie directă, violenţa şi cruzimea exprimând 
dorinţa făptuitorului. 

Motivul infracțiunii îl constituie interesul material, iar scopul, în unele cazuri constă în a-şi asigura o 
comportare indulgentă din partea inamicului. 

13. Subiect al acestei infracțiuni poate fi militarul aflat în prizonierat. 

Articolul 389. JEFUIREA CELOR CĂZUȚI PE CÂMPUL DE LUPTĂ 


Jefuirea celor căzuţi pe câmpul de luptă 

se pedepseşte cu închisoare de la 16 la 25 de ani sau cu detenţiune pe viaţă. 

1. Obiectul juridic principal al infracţiunii prevăzute de art.389 CP îl constituie capacitatea de apărare a 
țării sub aspectul stării morale a trupelor. 

Obiectul juridic secundar îl formează, pe de o parte, respectul datorat morţilor şi răniților căzuţi pe câmpul 
de luptă, iar pe de altă parte - avutul personal al acestora. 

Obiectul material îl formează obiectele ce se află asupra morţilor sau răniților (echipament şi orice alte 
bunuri). 

2. Latura obiectivă se manifestă prin acțiunea de jefuire a morţilor şi răniților aflați pe câmpul de luptă. 
Prin acţiunile de jefuire se înţelege luarea cu sau fără violenţă a bunurilor aflate asupra morților sau răniților în 
scopul însuşirii pe nedrept. Această infracţiune absoarbe prin conţinutul său infracțiunile de furt (art.186 CP), 
jaf (art.187 CP) şi de tâlhărie (art.188 CP) şi calificarea suplimentară a acţiunilor făptuitorilor în baza acestor 
articole nu e necesară. 

3. Pentru existenţa acestei infracţiuni fapta trebuie să întrunească următoarele cerinţe: 

a) să se refere la obiectele morților şi răniților; 

b) să fie comisă pe câmpul de luptă sau să fie urmarea unor operaţiuni de război (de exemplu, jefuirea 
victimelor în urma unui bombardament efectuat în afara câmpului de luptă). 

4. Câmpul de luptă în războaiele contemporane pot fi nu doar raioanele, sectoarele pe care se dă nemijlocit 
lupta, dar şi sectoarele din spatele frontului, care au fost supuse, de exemplu, atacurilor din aer sau de pe mare. 

Pentru existenţa acestei componenţe de infracțiune nu are relevanţă dacă morţii erau militari sau civili. 

5. Se consideră infracțiune de jefuire a celor căzuţi în luptă sustragerea bunurilor morţilor şi răniților în 
timpul transportării lor de pe câmpul de luptă, de exemplu - în timpul transportării răniților la spitalul militar 
sau în punctele medicale. 

6. Totuşi, sustragerea bunurilor răniților aflaţi la tratament în spitale sau în punctele medicale se consideră 
infracțiune contra patrimoniului, şi acţiunile făptuitorilor se cer calificate în baza articolelor respective ale 
cap.VI al părţii speciale a CP ca infracţiuni contra patrimoniului. 

7. Nu constituie infracţiune luarea de la morţi şi răniţi pe câmpul de luptă a obiectelor (armamentului sau a 
altor obiecte), dacă ea nu a fost săvârşită cu scop de însuşire a lor, ci în scopul de a le folosi în luptă cu 
inamicul. 

8. Urmarea acţiunii constă într-o stare de pericol pentru moralul trupelor ca parte componentă a capacităţii 
de apărare a ţării şi în cauzarea unei daune materiale răniților. 

9. Latura subiectivă se exprimă prin intenție directă, deoarece scopul însuşirii bunurilor pe nedrept, deşi 
nu este expres prevăzut în lege, rezultă implicit din noţiunea de jefuire. 

10. Subiecţi ai infracţiunii pot fi orice militar şi alte persoane (a se vedea art.393 CP) responsabile, care au 
atins vârsta de 14 ani (a se vedea art.16, 21 CP). 

Articolul 390. ACTELE DE VIOLENȚĂ ASUPRA POPULAȚIEI DIN ZONA OPERAȚIILOR 
MILITARE 

Tâlhăria, actele de violenţă, nimicirea sau luarea ilegală de bunuri sub pretextul necesităţilor de 
război, săvârşite faţă de populaţia din zona operaţiilor militare, 

se pedepseşte cu închisoare de la 16 la 25 de ani sau cu detenţiune pe viaţă. 

1. Art.33 şi 53 ale CG din 12 august 1949 Despre apărarea populaţiei civile în timpul războiului (TL, 
vol.5) şi art.2, 3, 7 ale Rez. Asambleii Generale a ONU din 9 decembrie 1970 Principiile de bază cu privire la 
protecţia populaţiei civile în perioada conflictelor militare interzic orice înspăimântare, terorizare, jefuire sau 
represiune a populaţiei civile de pe teritoriile ocupate de inamic. De asemenea se interzice distrugerea 
proprietăţii mobile sau imobile, dacă aceasta nu este cerută de necesitățile militare, strămutările forţate ale 
populaţiei sau alte acţiuni îndreptate spre inviolabilitatea populaţiei de pe teritoriile ocupate. 

2. Art.390 CP prevede săvârşirea mai multor acțiuni alternative pe teritoriile din zona operaţiunilor 
militare: tâlhăria, actele de violenţă, nimicirea sau luarea ilegală de bunuri sub pretextul necesităților de război. 

Noţiunea /â/hărie a fost explicată în comentariul art.188 CP. 

Actele de violenţă constau în diverse atentări la viaţa, sănătatea, cinstea şi demnitatea persoanei, cum ar fi 
omorul, cauzarea de bătăi sau vătămări corporale de diversă gravitate, violul etc. 

Nimicirea ilegală a bunurilor a fost explicată în comentariul la art.197 CP. 

3. Luarea ilegală de bunuri sub pretextul necesităţilor de război constă în luarea bunurilor de la populație 
sub pretextul necesităţilor de război, însă în realitate necesitățile de război lipsesc, scopul fiind de însuşire a 
acestor bunuri. 


4. Semnul caracteristic al tâlhăriei, actelor de violenţă, nimicirii sau luării ilegale de bunuri sub pretextul 
necesităţilor de război, prevăzute în art.390 CP, îl constituie locul săvârşirii faptei, şi anume zona operaţiunilor 
militare. 

5. Dacă aceste acțiuni sunt săvârşite în alte zone decât cele ale operațiunilor militare, acţiunile 
făptuitorului se cer calificate numai ca infracţiuni contra persoanei sau patrimoniului. 

Nu constituie infracţiunea prevăzută de art.390 CP nimicirea sau luarea bunurilor dictată de necesităţile de 
război. 

6. Raion al operațiunilor militare se consideră acea suprafaţă de teritoriu, pe care anumite grupări militare 
desfăşoară acţiuni de luptă. 

Populaţia, în sensul art.390 CP, este acea parte a populaţiei civile, care se află în zona operaţiunilor 
militare (la această categorie se referă şi refugiații, persoanele evacuate, alte persoane care din diferite motive se 
află în zona operaţiunilor militare). 

7. Actele de violenţă asupra populaţiei din zona operaţiunilor militare se caracterizează prin intenţie 
directă. 

8. Subiecţi ai infracțiunii pot fi atât militarii, cât şi persoanele civile (a se vedea art.393 CP). 

Articolul 391. ÎNCĂLCARE GRAVĂ A DREPTULUI INTERNAȚIONAL UMANITAR ÎN 
TIMPUL CONFLICTELOR MILITARE 

Încălcare gravă a dreptului internaţional umanitar în timpul conflictelor militare internaţionale sau 
interne, soldată cu urmări grave, 

se pedepseşte cu închisoare de la 16 la 25 de ani sau cu detenţiune pe viaţă. 

1. Dreptul internaţional umanitar al conflictelor armate este un ansamblu de norme de drept internațional 
cu caracter cutumiar sau convenţional, destinate a reglementa în mod special problemele survenite în situaţii de 
conflict internaţional sau naţional. 

2. Latura obiectivă a infracţiunii constă în acţiuni sau inacţiuni ce încalcă grav prevederile dreptului 
internaţional umanitar al conflictelor armate. 

Conform art.391 CP, sunt calificate drept infracţiune orice alte acţiuni sau inacțiuni ce încalcă grav 
prevederile dreptului umanitar internațional umanitar în timpul conflictelor militare internaţionale sau interne, 
altele decât cele prevăzute în cap.I al părţii speciale a CP. Aceste acţiuni sau inacţiuni sunt diverse şi pot fi 
clasificate în funcție de caracterul prevederilor dreptului umanitar internaţional umanitar care au fost încălcate: 

a) încălcarea dreptului războiului propriu-zis (sau dreptul de la Haga, deoarece majoritatea regulilor se 
conţin în Convenţiile de la Haga etc.), care fixează drepturile şi îndatoririle părților beligerante în desfăşurarea 
operaţiunilor militare şi limitează alegerea mijloacelor şi metodelor de vătămare a adversarului. Aceste încălcări 
se pot exprima prin încălcarea legilor şi obiceiurilor războiului terestru, cum ar fi utilizarea de otrăvuri şi arme 
otrăvite, uciderea sau rănirea unui inamic care predă armele sau care, nemaiavând mijloace de apărare, s-a 
predat fără condiţii, impunerea cetăţenilor ţării inamice să ia parte la operaţiunile militare împotriva ţării lor, 
chiar dacă angajamentul în armată este anterior declarației de război, bombardarea satelor, oraşelor, locuinţelor 
sau clădirilor neapărate, folosirea în război a gazelor asfixiante, toxice sau similare, perfecţionarea, producerea, 
stocarea şi utilizarea armelor bacteriologice (biologice), utilizarea armelor noi etc; 

b) încălcarea dreptului umanitar propriu-zis (sau dreptul de la Geneva, deoarece majoritatea regulilor se 
conţin în cele patru CG din 12 august 1949 şi în două Protocoale adiţionale la aceste convenţii (TI, vol.5), 
adoptate la 8 iunie 1977), care urmăreşte să salvgardeze militarii scoşi din luptă (răniți, bolnavi, naufragiaţi, 
prizonieri) şi persoanele care nu participă la ostilități şi bunurile cu caracter civil. 

3. Încălcare gravă a dreptului internaţional umanitar e considerată infracţiune prevăzută de art.391 CP 
atât în cazul comiterii ei în timpul conflictelor militare internaţionale, cât şi în timpul conflictelor militare 
interne, dacă s-a soldat cu urmări grave. 

4. În temeiul art.391 CP se cer calificate doar acele fapte, care au încălcat grav prevederile dreptului 
internaţional umanitar în timpul conflictelor militare internaţionale sau interne. Sunt considerate grave acele 
încălcări, care s-au soldat cu urmări grave. Urmări grave pot fi considerate provocarea morţii sau leziunilor 
corporale oamenilor, distrugerea edificiilor civile, a bunurilor populaţiei civile, răspândirea epidemiilor, 
nimicirea animalelor domestice, distrugerea florei şi faunei, provocarea calamităţilor naturale etc. 

5. Latura obiectivă se manifestă prin intenţie directă. 

6. Subiect al infracțiunii poate fi orice persoană care a atins vârsta de 14 ani: militar sau civil (a se vedea 
art.393 CP). 

În majoritatea cazurilor subiecți ai infracţiunii prevăzute de art.391 CP sunt persoanele din eşaloanele 
superioare ale comandamentului militar şi cele din organele supreme ale puterii de stat, care au dreptul de a 
emite ordine, în special cu caracter militar, etc. 


7. În cazurile în care încălcarea gravă a dreptului internaţional umanitar în timpul conflictelor militare 
internaționale sau interne s-a exprimat prin săvârşirea acţiunilor sau inacțiunilor prevăzute în cap.l al părţii 
speciale a CP, acţiunile făptuitorului se cer calificate doar conform articolelor capitolului indicat, nemaifiind 
necesară calificarea şi în baza prevederilor art.391 CP. 

Articolul 392. FOLOSIREA CU PERFIDIE A EMBLEMEI CRUCII ROŞII CA ELEMENT 
PROTECTOR ÎN TIMPUL CONFLICTULUI ARMAT 

Folosirea cu perfidie a emblemei Crucii Roşii, precum şi a semnelor distinctive ca elemente protectoare 
în timpul conflictului armat, dacă aceasta a provocat: 

d) o vătămare gravă a integrităţii corporale sau a sănătăţii; 

b) decesul unei persoane, 

se pedepseşte cu închisoare de la 5 la 10 ani. 

1. CG din 1949 (TI, vol.5) prevăd, în particular, şi protejarea de către părţile antrenate în război sau în 
conflictul armat a instituţiilor medicale şi sanitare ale armatei inamicului şi a persoanelor din aceste instituţii. 

2. Semnele Crucea Roşie pe fundalul alb, Semiluna Roşie pe fundalul alb sunt semnele convenționale ale 
serviciului sanitar, de care se folosesc formațiunile şi instituţiile respective, precum şi persoanele din serviciul 
sanitar. Aceste semne şi embleme pot fi purtate pe mâneca hainei personalului sanitar, pe bordurile sau 
acoperişurile transportului sanitar şi ale altor mijloace ce se referă la serviciile sanitare, ele pot fi desenate cu 
culoare roşie pe drapele din pânză albă etc. Obiectele, instituţiile şi personalul ce poartă asemenea semne nu pot 
fi supuse bombardamentelor, asupra lor nu se împuşcă, nu pot fi desfăşurate acţiuni de luptă. 

3. Obiectul juridic principal al infracțiunii îl constituie capacitatea de apărare a ţării, care poate fi 
periclitată prin folosirea fără drept a semnelor Crucea Roşie şi Semiluna Roşie ori a denumirilor acestora, 
precum şi a denumirilor şi emblemelor asimilate, în vederea întreprinderii unor acţiuni de natură a servi 
interesele duşmanului în timp de război sau de conflict armat. 

Obiectul juridic secundar al infracțiunii îl constituie viaţa şi sănătatea persoanei. 

4. Latura obiectivă a infracţiunii se exprimă prin acţiuni active, de folosire ilegală, cu perfidie a emblemei 
Crucii Roşii, precum şi a semnelor distinctive ca elemente protectoare în timpul conflictului armat. 

5. Se consideră ilegală purtarea semnelor şi emblemelor Crucii Roşii şi Semilunii Roşii de către 
persoanele care nu fac parte din personalul instituţiilor sanitare. 

Semne distinctive ale infracțiunii mai sunt: fapta comisă în timp de război şi în legătură cu operaţiunile 
militare. 

6. Urmarea principală a acţiunii este o stare de pericol pentru capacitatea de apărare a ţării. 

7. Latura subiectivă se exprimă prin intenție directă. Făptuitorul înţelege că foloseşte şi poartă ilegal 
semnele şi emblemele Crucii Roşii şi Semilunii Roşii, neavând pentru aceasta baza respectivă. 

8. Subiect al infracţiunii poate fi orice militar. 

Articolul 393. INFRACȚIUNILE SĂVÂRŞITE DE CIVILI 

Răspunderii penale pentru infracțiunile prevăzute la art.389-391 sunt supuse şi persoanele civile. 

Subiecţi ai acestor infracţiuni, în afară de militari, sunt persoanele civile care au atins vârsta de 16 ani. 

